CONSTANTIN ARGETOIANU 


ÎNSEMNĂRI ZILNICE 


www.dac corfmani 


CONSTANTIN ARGETOIANU 


ÎNSEMNĂRI ZILNICE 


Vol. I 


www.dacoromanica.ro 


www.dacoromanica.ro 


CONSTANTIN ARGETOIANU 


ÎNSEMNĂRI ZILNICE 


Volumul I 


2 februarie 1935 — 31 decembrie 1936 


Ediţie și indice 


e 
STELIAN NEAGOE 


EDITURA MACHIAVELLI 
” București, 1998 


www.dacoromanica.ro 


Colecţia E 
ISTORIE & POLITICA 


este coordonată 
e 
STELIAN NEAGOE 


Fotografia de pe coperta a IV-a 
îl reprezintă pe Nicolae Titulescu, 
într-o ipostază elocventă pentru marele european. 


Toate drepturile pentru tipărirea 
acestei ediţii aparţin în exclusivitate 


EDITURII MACHIA VELLI 
Bucureşti- |, B-dul Banu Manta nr. 22 


ISBN 973-96599-9-14 


www.dacoromanica.ro 


NOTĂ ASUPRA EDIŢIEI 


Cu acest volum începem editarea unui nou ciclu din scrie- 
rile politice ale lui Constantin Argetoianu (n. 3/15 martie 1871 
— m. 6 februarie 1955). Este vorba de Însemnările Zilnice ce 
se întind pe o perioadă relativ scurtă de timp — un deceniu — 
dar care însumează mii de file, proiectate să vadă lumina tipa- 
rului în peste zece volume. 

Când în martie 1940 Argetoianu punea punct final redac- 

tării Amintirilor sale din anul 1934, lăsa să se întrevadă ce va 
urma după aceste Memorii-fluviu: 
i „Evenimentele din ultimii ani, desele mele călătorii, boala 
şi necazurile, m-au întârziat în redactarea acestor Amintiri, pe 
care hotărâsem de mult să le închei în ultima zi a anului 1934, 
urmând ca de la | ianuarie 1935 să ţin /nsemnări Zilnice des- 
pre fapte şi întâmplări pe care le-aş fi socotit mai interesante. 

Am întârziat, şi deşi am ajuns la sfârşit tot nu sunt gata. 
Mai am multe capitole dindărăt de complectat şi mă întreb da- 
că voi ajunge chiar vreodată să le scriu.“ 

In urmă cu doi ani, în 1938, când a acceptat să i se tipă- 
rească notele de călătorie în Egipt, Argetoianu a ţinut să facă o 
adnotare în subsolul paginii de preambul: „De la 1935 înainte 
am notat evenimentele şi informaţiile mai de seamă în Însem- 
nări Zilnice. Această nouă serie va putea servi pentru documen- 
tarea celor ce vor cerceta mai târziu vremurile noastre“. 

lată-ne, prin urmare, ajunşi în fața unei noi scrieri politice 
argetoiene aflată în manuscris şi gata să provoace impactul cu 
posteritatea critică a incomodului castelan de la Breasta de 
Dolj. 

Constantin Argetoianu a ezitat asupra denumirii noii sale 
producții scriitoriceşti. Pentru anul 1935 le-a numit Note Zilni- 
ce. Se va stabili însă destul de repede la genericul /nsemmnări 
Zilnice, pe care îl întâlnim constant în foaia de titlu a manu- 
scriselor circumscrise fiecărui an calendaristic. 

În volumul ce prezentăm am inclus Însemnările Zilnice 
consemnate de Argetoianu în anii 1935-1936. Notele din 1935 
încep cu data de 2 februarie, momentul revenirii autorului din 
călătoria în Egipt. Din anul 1936 lipsesc /nsemnările Zilnice 
cuprinse între 18 august şi 22 decembrie. Toate demersurile 
noastre au rămas infructuoase, n-am putut să dăm de urma fi- 
lelor răzleţite în cine ştie ce împrejurare nefericită. 

* 


Însemnările Zilnice sunt un alt gen de scrieri politice. 
Memoriile puteau să fie subiective, pe alocuri mustind de pati- 
mă sau încărcate de partizanat solie: La rigoare coroborai 
memorialistica lui Argetoianu cu alte izvoare narative sau cu 
documentele oficiale emise în epocă și găseai măsura lucruri- 
lor, balansând pe muchia adevărului relativ posibil în Istorie. 

Însemnările Zilnice cuprind date şi fapte reţinute la priză 
directă, desprinse din cotidian şi i încredințate colii de hârtie ca 
atare. Martorul ocular are puţin răgaz pentru digresiuni, pentru 
analize şi interpretări politice. Argetoianu consemnează o in- 
formaţie și dacă se dovedește greşită pe parcurs o corectează. 
Și aşa din știri mai mult sau mai puțin comentate de autor și de 
amfitrionii săi, din audiențe, vizite şi conversații de tot felul — 
încetul cu încetul se panoramează întreaga viaţă politică din 
zilele, lunile şi anii respectivi. Poţi să nu fi de acord cu parte 
din „pişcăturile“ lui Argetoianu pe marginea notelor înregis- 
trate în caietele sale manuscrise, dar nu poți să ignori eveni- 
mentele petrecute aievea şi nicidecum născute din fantezia 
debordantă a cuiva sau a altcuiva. 

Constantin Argetoianu judecă oamenii şi situaţiile în legă- 
tură cu implicarea lor într-un timp şi într-un spațiu date. Omul 
şi scriitorul politic fişează întruna şi îşi permite din când în 
când să facă observaţii personale critice duse până la cinism. 
Este dreptul lui dar este şi obligația noastră de a filtra veninul 
din clepsidra lui Argetoianu. Bunăoară, știm astăzi infinit de 
multe şi pozitive lucruri despre marele european Nicolae Titu- 
lescu, despre savantul Le Iorga, pentru ca să nu ne lăsăm 
furaţi „per total“ de perdafurile cu care le face cinste contem- 
poranul lor Argetoianu... Și exemplele pot continua cu victi- 
mizaţii din Insemnări Zilnice. Personal ne reprimăm orice ve- 
leitate de arbitraj în cele politice. Lăsăm altora tentaţiile specu- 

lative de a drămui răvăşitoarea dreptate a lui Argetoianu şi de 
a şlefui din varii izvoare personalitățile celor încondeiaţi în fel 
şi chip de vigurosul scriitor portretist. Şi apoi, drumul la care 
am purces din nou este atât de lung! Vom avea destulă vreme 
să nivelăm asperităţi și să apropiem lucruri şi oameni declaraţi 
implacabili. Să ne pregătim, mai bine, a ne bucura de regalul- 
revanşă pe care ni-l oferă marele scriitor politic al cărui spirit 


bântuie în căutarea crucii pe câmpurile Sighetului. 


* 
x k 


Ca şi seria Memoriilor, edităm Însemnările Zilnice după 
caietele manuscrise aflate în fondurile arhivistice centra-le din 
țară. Transcrierea textelor s-a făcut după un procedeu de com- 
promis între normele „vechi“ şi recomandările „noi“ ale 
ortografiei limbii române. Toate notele de subsol aparţin lui 
Constantin Argetoianu. Intervenţiile noastre sunt marcate între 
paranteze rotunde şi cu însemnul — nota St.N. 


STELIAN NEAGOE 


P.S. Această ediţie a Însemnărilor Zilnice o dorim a fi un 
pios Omagiu adus Doamnei Marie Jeanne Argetoianu, singu- 
lara fiică a marelui scriitor, de prea curând trecută în lumea 
umbrelor. 

(Notele încep numai de la 2 februarie 1935; în ianua- 
rie a avut loc călătoria mea în Egipt, iar cu notele 
adunate în această călătorie am scris ultimul capitol 
al ultimului volum din Amintirile mele intitulate 
PENTRU CEI DE MÂINE) 

1935 


2 februarie. — Azi a fost Aristid Blank la mine. Nu-l mai văzu- 
sem de trei ani, de când părăsisem Ministerul de Finanţe. Aşteptam vi- 
zita lui; eram prevenit de Şoneriu şi de Cecropide. Înainte de plecarea 
mea în Egipt, Şoneriu mi-a povestit o conversaţie, pe care o avusese cu 
câteva zile înainte, la Milano, cu Aristid. De unde până toamna trecută 
mă înjura de mă spurca, n-a mai vorbit lui Şoneriu decât de calitățile me- 
le, întrebându-l dacă crede că aș fi dispus să mă împac cu el. Şoneriu i-a 
răspuns cu drept cuvânt că de o împăcare nu putea fi vorba fiindcă, atât 
cât ştie el vreun conflict nu fusese între noi, şi că nu putea fi chestiune 
decât de o lămurire a atitudinii arțăgoase luate de dânsul faţă de mine. 
Aristid a adăugat: „Crezi că mă va primi?“, întrebare la care Șoneriu a 
răspuns că deși nu are calitatea să decidă, e convins că-l voi primi, du- 
pă câte ştie el. Aristid a continuat înjurând Guvernul și mai ales pe Slă- 
vescu, care nu pricepe nimic etc. etc. . „Mă duc la St. Moritz să văd pe 
Titulescu. Trebuie să se înțeleagă cu Argetoianu și să facă ei un Gu- 
vern“. Raportându-mi această conversaţie, Șoneriu m-a întrebat dacă 
vreau să mă întâlnesc cu Aristid. I-am răspuns că sunt gata să-l pri- 
mesc, cu atât mai vârtos că de mult vream să ştiu motivele pentru care 
mă înjura pe toate potecile. A rămas ca întâlnirea să aibă loc după îna- 
poierea mea din Egipt. 

Înainte de această înapoiere, la 28 ianuarie, A.B. publicase o pagină 
întreagă în Universul sub un titlu-manșetă de o șchioapă (ce ocupa toa- 
tă lăţimea foii) Ce aș spune de m-ar consulta... Un program întreg po- 
litic, economic și social, cu multe părți bune, inteligent scris, deși pe alo- 
curi aluneca în utopie. Nu avusesem încă timpul să-l citesc, neglijență 
pe care am mărturisit-o autorului şi care m-a scutit să discut cu el prin- 
cipii şi amănunte de ordin mai mult literar decât politic sau economic. 

Am început prin a exprima vizitatorului meu oarecare nedumerire 
față de atitudinea sa, după toate câte le făcusem ca ministru de finanțe 
în favoarea Băncii Blank, după tot ponosul pe care-l dusesem în spina- 
re din cauza lui. A avut inteligența — căci numai prost nu e — să nu ne- 
ge nimic și a încercat să explice. Mi-a reproșat că nu l-am scăpat, și mi-a 
povestit că vorbind cu Tardieu la Paris, după ce l-a pus în curent cu 
nenorocirile sale, acesta l-ar fi întrebat: „Qui était ministre des finan- 
ces à ce moment?“ — „Argetoyano“. — „Comment“, ar fi continuat 
Tardieu, „Argetoyano était ministre des finances et il a laissé tomber 
votre banque?“ Cu toată autoritatea lui Tardieu, am declarat lui Aristid 
că mă simt cu conștiința împăcată, şi că mă mir că am putut face și cât 
am făcut cu mâinile legaie cum mă băgase în Guvern Majestatea Sa, cu 
Manoilescu la Banca Naţională și cu Iorga în cârcă. Banca Naţională și 
toate băncile mari se coalizaseră împotriva Băncii Blank, și a trebuit 
energia mea ca să pot pune în picioare acel Sindicat al Băncilor care a 
mai salvat ce se mai putea salva de pe urma operaţiunilor nenorocite 
săvârşite de către dl. Aristid însuși. N-a insistat și am trecut la exame- 
nul situaţiei politice, pe care o vede ca om inteligent, așa cum e. Am că- 
zut de acord pe multe puncte dar nu am intrat în amănunte de executa- 
re. Rezultatul vizitei a fost revenirea între noi, la vechile raporturi dina- 
inte de 1932. Date fiind relaţiile lui, e mai bine să-l am cu mine decât 
în contra mea. Din acest punct de vedere întrevederea a fost cu folos. 

— Pe ziua de ieri schimbare în Guvern: în locul lui Slăvescu, demisi- 
onat, a luat Finanţele Victor Antonescu, iar la Justiţie a trecut Valer Pop, 
până aici ministru fără portofoliu. Pretextul demisiei lui Slăvescu este 
o divergență cu restul Guvernului care a aprobat propunerile lui Mano- 
lescu-Strunga cu privire la politica devizelor. După noile dispoziţii, din 
100 unităţi devize intrate în ţară (pe baza exportului), 40 vor fi vărsate 
la Banca Naţională care le va plăti pe cursul oficial al leului. Restul de 
60 va rămâne la dispoziţia exportatorului care le va putea valorifica pe 
față şi după anumite norme. Contradicţia e flagrantă: pe de o parte Gu- 
vernul afirmă sus și tare că vrea să menţină intactă stabilitatea moneta- 
ră, iar pe de alta autorizează schimbul sub cursul legal pentru 60% din 
sumele ce intrară în ţară. Ceea ce dovedeşte că forţa împrejurărilor e mai 
tare ca aceea a intenţiilor omenești. 

În realitate, Slăvescu n-a demisionat însă din cauza acestei neînţe- 
legeri, și nici fiindcă dându-și seamă de situaţia disperată a Tezaurului 
n-a voit să contrasemneze falimentul final. A demisionat fiindcă l-a dat 
afară din Guvern Aristid Blank, pur şi simplu. Cu el a plecat şi Lăzeanu, 

secretarul general — și pentru aceleași motive. Victor Antonescu a rezis- 
tat cât a putut și a primit Ministerul de Finanţe cu greu, ca o adevărată 
osândă. 

7 februarie. — Dejunat ieri la Pangal cu George Cesianu, ca să ne 
împăcăm. Căci după câte-mi spusese Pangal era supărat pe mine, fiind- 
că nu i-aș fi dat destulă atenţie pe când eram ministru de finanțe. Nu 
am câtuși de puţin conștiință de așa ceva, și cred că numai o susceptibili- 
tate excesivă l-a făcut să creadă într-o lipsă de prietenie din partea mea. 
Socotesc pe Dinu şi pe George Cesianu ca oameni de o cinste și de o lea- 
litate rare în România, și îi stimez şi îi preţuiesc pentru aceste însușiri. 
Prilejul ce mi se da de a lămuri un echivoc, era binevenit. L-am lămurit 
pe deplin. Am avut apoi o conversaţie amicală, asupra situaţiei politice, 
şi ne-am găsit în deplin acord, că numai prin schimbări radicale în toate 
direcţiile se mai poate salva ceva. Iniţiativa acestor schimbări nu poate 
să o ia decât Regele. Ne-am părăsit prieteni. 

Printr-o fericită coincidență, înapoiat acasă Cesianu a găsit o con- 
vocare telefonică pentru aceeași zi, din partea Regelui. S-a dus la el cu 
mintea încă încălzită de tot ce-i spusesem. De la Rege a venit la mine și 
mi-a spus că a fost reținut 1 oră și 3/4. A repetat Regelui toate câte i le 
înșirasem, fără să-i ascundă că dejunase cu mine. A găsit pe Suveran 
foarte voios, „nu l-am mai văzut așa din anul în care a venit“, dar foarte 
prost informat. A căutat să-i îndrepte informaţia. Au vorbit mult de mi- 
ne. Regele mă ţine în înaltă stimă și a însărcinat pe Cesianu să-mi spu- 
nă că dacă nu mă vede e ca să aibă pace cu Guvernul său, dar că totuși în 
curând mă va întâlni, și că să nu mă supăr. Guţă Tătărescu i-a făcut sce- 
ne fiindcă a primit pe Goga de două ori pe rând, în afacerile Fundațiilor 
Regale (e drept că Goga a comentat aceste audienţe în interes politic). 
Cesianu a vorbit Regelui și politică și impresia lui a fost că nu va schim- 
ba Guvernul imediat, iar că după acest Guvern, nu va mai veni un Gu- 
vern de partid... 

8 februarie. — Am avut astăzi vizita lui Franasovici. Prin Şoneriu, 
prin Cosăcescu, prin Radovici își exprimase de mai multă vreme dorin- 
ţa să stea de vorbă cu mine. În cele din urmă îmi trimisese vorbă prin 
Şoneriu că va veni după ce va fi pus în curent și pe Rege despre această 
vizită. Mi-a declarat că Regele a aprobat luarea de contact cu mine. Ca 
şi Cesianu, Franasovici mi-a transmis regretul Regelui că n-a putut să 
mă vadă în timpul din urmă, și rugămintea să nu fiu supărat (!!!). A tre- 
cut apoi de-a dreptul la scopul vizitei sale. A recunoscut că Guvernul nu 
mai poate merge aşa. Ori se întărește, ori trebuie să plece. Vede o posi- 

bilitate de întărire prin intrarea mea în Guvern, și a lui Goga. Nu numai 
în Guvern dar și în partid. Partidul duce lipsă de oameni cu autoritate și 
cu experienţă. Cu mine, zicea el, partidul ar putea să se întărească și în 
tot cazul Guvernul, în așa mod, încât să poată pune capăt tulburărilor din 
partid. Regele e pentru și tot repetă lui Franasovici: „Betonaţi-vă, sun- 
teţi cam șubrezi, betonaţi-vă'. Tătărescu a fost totdeauna pentru o reve- 
nire a mea în Partidul Liberal. Dinu Brătianu se va supune, sau va fi înfrânt. 

Am răspuns lui Franasovici că dacă este vorba numai de o vre- 
melnică întărire a unui Guvern pe ducă, nu sunt eu omul care să joace 
rolul balonului de oxigen. Dacă însă este vorba să se facă ceva serios, 
un Guvern care să poată duce la îndeplinirea unui program de refaceri 
şi de reforme, sunt gata să stau de vorbă. N-am făcut niciodată chesti- 
uni personale în politică, și dacă mă înţeleg pe program, restul merge 
de la sine. Franasovici mi-a declarat că așa vede lucrurile și el, și că ar 
fi vorba de un Guvern nou, care ar începe prin modificarea Constitu- 
tiei, actualul Parlament făcând strigările necesare după care îndată ale- 
geri pentru Constituantă. ag 

Am replicat că un asemenea drum nu se poate străbate decât cu sin- 
cera colaborare a Regelui. La urma urmei de la el depinde totul. Ce vrea 
Regele? Vrea într-adevăr o întărire și o menţinere încă cel puţin doi ani 
a unui Guvern liberal lărgit sau vrea altceva? A convenit și Franasovici 
că totul e în mâna Regelui, și am rămas înțeleși ca Tătărescu să-i pună 
net chestiunea, să vorbesc și eu cu El, apoi să ne revedem, eventual în 
trei, și cu Tătărescu. 


— Pauker a fost azi la Pangal. Adevărul îşi dă seama — zice Pauker 
— că mergem spre o dictatură. Partidele sunt într-un hal de anarhie ca- 
re nu mai poate da nimic. Adevărul e principial contra dictaturii, dar 
dacă dictatură trebuie să fie, atunci cei din Sărindar preferă dictatura 
mea. Cu mine se pot înțelege. Sunt prin urmare la dispoziția mea. 


—  Ottescu a fost la Titulescu. L-a găsit în pat, semigripat. Urla şi tu- 
na, că era mai bine să stea la Geneva, că acolo avea toate știrile, putea 
să citească discursurile lui Mac Donald sau ale lui Laval în original. 
Aici trebuie să se mulțumească cu Universul. I-a făcut apoi pe lung te- 
oria indispensabilei continuităţi în direcția Ministerului de Externe. 
Ottescu a avut impresia că era la adresa mea. 

— În şedinţa de alaltăieri, la Cameră, am executat (cu prilejul legii 
distribuirii împrumutului) pe un numit Plătăreanu, raportor obraznic, ca- 
re-și permisese să mă atace prostește în raportul său. Primesc acum, prin 
„Serviciul Presei“ tăieturile din ziare. Succesul a fost mai mare decât 
crezusem. 


— Citit raportul Auboin — ultimul. E crud pentru Guvern, dar bine 
documentat, și just. Şi totuși n-are dreptate: o ţară trebuie înainte de 
toate să trăiască. Principiile ortodoxiei financiare și economice, în mo- 
mente de criză ca acestea, nu se pot menţine decât cu călcare în prac- 
tică, a celor susţinute în teorie. E regimul minciunii și cârpelii în plin. 


9 februarie. — Revăzut pe Ar. Blank care îmi dă amănunte asu- 
pra lichidării datoriilor Băncii Blank. El speră să plătească tot până la 
sfârșitul termenului concordatelor, precum și suma pe care o mai dato- 
reşte Statului deşi a fost scos din obligo, datoria aceasta fiind trecută în 
contul Băncii Industriale — mofluză. 

Am fost să văd pe Titulescu, tot gripat. L-am găsit furios împotri- 
va lui Manolescu-Strunga și a Guvernului care tolerează „nebuniile“ 
pe care ministrul de industrie le comite la Londra. Nu s-a mulțumit, pe 
baza deplinelor puteri ce i s-au dat, să angajeze transferuri foarte oneroa- 
se pentru noi și care constituie un precedent periculos pentru reglarea 
datoriilor noastre în alte țări, dar a îndrăznit să confere și decoraţii (cu 
asentimentul Regelui) la diferite personalități engleze, fără ca el (Titu- 
lescu) să fie măcar consultat, atunci când atâţia oameni care l-au servit 
acolo au rămas nedecoraţi! Această afacere de nimic l-a supărat pe Ti- 
tulescu mai mult decât greșelile mari și de ordin general pe care Strun- 
ga le comite peste graniţă. In ziarele de azi citesc că Excelenţa de la 
Industrie a fost rechemată de urgenţă în ţară „unde prezenţa sa este 
indispensabilă“, după formula obișnuită. De altminteri Titulescu pare de- 
primat. Poate e și gripă la mijloc. E plin de dispreţ pentru Guvern, de 
care se simte izolat. Tratează pe Mac Donald de idiot, pe Laval de prost, 
pe Jeftici de burtă-verde. Numai Kemal și Mussolini scapă cu faţa cura- 
tă, Hitler e și el un nărod, care n-a știut şi nu ştie să profite de împre- 
jurări, să semneze pactul oriental și să obţină în schimb „die Gleichbe- 
rechtigung“. „Nu sunt oameni nicăieri. In Franţa de când a murit Bri- 
and, Poincaré, Barthou e o jale. Suntem câţiva, Beneș, eu, care formăm 
ca un corset pentru menţinerea păcii în Europa. Dacă nu ne opuneam la 
înțelegerea în 4 n-am fi ajuns la acordul de la Roma nici la cel de la 
Londra. Am ajutat mult (!!) la încheierea acestor acorduri, și am servit 

astfel bine pacea. Am împăcat România cu Rusia sovietică. Aştept să 
se înțeleagă Germania cu Franţa ca să pot merge și la Berlin. Şi apoi, 
sunt sătul, mă, mă duc să mă odihnesc!“ 

Îmi vorbeşte despre Beneș care va fi ales în curând președinte al Re- 
publicii Cehoslovace. Massaryk nu mai poate sta, și-a pierdut facultă- 
tile intelectuale, nu mai are memorie şi nu mai poate vorbi decât engle- 
zeşte. Am întrebat pe Titulescu dacă ştie cine ar lua locul lui Beneș, în ca- 
zul când acesta ar trece în al lui Massaryk. Mi-a răspuns c-ar fi trebuit să 
fie Osuski (ministrul cehoslovac de la Paris) dar că Beneș va numi la în- 
ceput (i-a spus-o) pe Krofta (ajutorul său actual) căruia trebuie să-i dea 
această satisfacţie. Krofta are însă 60 de ani și nu va rămâne în capul Mi- 
nisterului de Externe decât 2 ani. Apoi, va fi Osuski 12 ani, căci Beneș 
e sigur de 2 președinții a câte 7 ani! Viitorul Suveran al „Bemilor“ a ru- 
gat chiar pe Titulescu — spune el — să vorbească cu Osuski (un bun 
prieten) și să-l prevină de aceste proiecte. „Când am povestit lucrurile 
astea Regelui, s-a mirat de siguranţa lui Beneș, de a dura atâta vreme în 
fruntea treburilor țării sale, și repeta întruna: «12 ani, 12 ani, frumos lu- 
cru. — Paisprezece, Sire, i-am spus și vezi de-aia merg bine treburile 
acolo». Eu nu pricep pe Beneș că primește — el nici n-are mare poftă în 
fond, s-a obișnuit să bată cu ciocanul de 16 ani, îi va veni greu să stea 
acum închis într-un palat. Eu n-aş putea, și n-aș primi niciodată!“ 

— „Ce, mă, vrei să te faci preşedinte de Republică? Am să te spun 
Regelui!“ — A sărit înțepat de vorbele mele și a început să urle că nicio- 
dată nu e priceput cum trebuie. În realitate nu pricepuse el gluma mea! 

Ne-am părăsit prieteni şi i-am propus să mai facem o dată puţină 
politică internă împreună. „De ce nu?“ a fost răspunsul lui și a rămas să 
ne mai întâlnim, să mai vorbim. 

10 februarie. — A doua zi după sosirea mea din Egipt mi s-a adus 
copia unui raport al lui Pitulescu (directorul Poştelor) adresat d-nei Lu- 
pescu, în care înaltul funcționar relata înaltei doamne (raportul începea: 
Inaltă Doamnă!) părerile diverşilor conducători politici (eu nu figuram) 
asupra zisei doamne, interceptate la telefon. Raportul ar fi fost făcut în 
casa d-nei Cernăianu, (unde ar exista un adevărat oficiu de informaţii al 
Lupeascăi), cu colaborarea acesteia. Factum-ul, care a circulat în tot ora- 
şul (mie mi s-au adus vreo cinci exemplare în spaţiul a câtorva zile) mi-a 
părut suspect fiindcă conţinea și un pasaj supărător pentru mareșalul 
Averescu care nu putea să fi fost redactat în casa d-nei Cernăianu. Am ară- 


1 Beneș și Titulescu s-au înşelat căci Massaryk și-a revenit în fire şi a mai durat 
zece luni. 

tat în Amintirile mele rolul d-nei Coca Cernăianu ca agent de legătură 
între mareșal și Lupeasca. Ea este o devotată averescană — mareșalul a 
poreclit-o „Madame Talleyrand“ şi îi apreciază mult inteligența — și 
este exclus ca ea să se fi pretat la o acțiune menită să scadă șansele lui Ave- 
rescu față de o apropiere cu mediul Lupescu. Bănuiala mea era îndrep- 
tățită — raportul este aprocrif, şi mi se spune astăzi că Siguranţa a des- 
coperit pe adevăratul autor, o licheluţă din redacţia unei foi efemere. 


— Aflu, prin Zizi Cantacuzino, că Garda de Fier (legal dizolvată) s-ar 
transforma într-un partid cu titulatura „Totul pentru Țară‘ şi că ar fi oba 
ținut deja de la comisia specială de pe lângă Ministerul de Justiţie un 
semp electoral: un pătrat cu 2 puncte. Am trimis vorbă lui Zelea Codrea- 
nu că ar fi o mare greșeală: numai pasărea Phoenix renaşte din cenușile 
ei, și apoi un partid sau o grupare politică nu trebuie să renunţe la privi- 
legiul de a fi o grupare persecutată. Cu cât gardiștii vor fi mai strânși cu 
ușa şi închiși, cu atât popularitatea lor — pentru moment scăzută din cau- 
za inacţiunii ce și-au impus — va crește. 


12 februarie. — Nae Ionescu trebuia să ţină ieri seară la ora 6 o con- 
ferință la Fundaţia Carol, cu un subiect de agitaţie naţională. La ora 6 
fără un sfert — aula era plină — conferinţa a fost interzisă și poliția a 
venit să evacueze sala. Nae Ionescu, care sosise, a plecat şi după el au ples 
cat pâlcuri-pâlcuri studenţii. Dând în piaţă de forțe militare reduse, stus 
denții s-au luat la bătaie cu soldaţii. Au fost 6-7 soldaţi răniţi şi tot atâ- 
ţia studenţi. Trupe venite în ajutor au barat străzile și au curăţit piaţa. 
Nu fără a se face uz de petarde și de bombe cu gaze lacrimogene. Încă- 
ierarea a fost serioasă. Maiorul Hociung, din Jandarmerie, a fost destul 
de grav atins la cap. La ora 6 soseam tocmai la Jockey-Club şi de acolo 
se auzeau vuietul și strigătele din piaţa Palatului. Tot incidentul e dato- 
rat prostiei Ministerului de Interne. Dacă naar fi interzis conferinţa nu s- 
ar fi întâmplat nimic. Dacă aș fi fost eu ministru de interne, nu numai 
că n-aş fi interzis conferința, dar m-aș fi dus să asist la ea. Ẹ a doua 
încăie-rare cu studenții, în ultimele zece zile. Prima a fost prilejuită de 
filmul sovietic „Locotenentul invizibil“ la cinematograful Regal. Stus 
denții au spart tot, şi o bătaie în regulă s-a încins între ei și poliție. 
Garda de Fier începe iar să se mişte. Gazetele de azisdimineaţă sunt 
mute asupra ce-lor întâmplate ieri, după cum mute au fost după încăiera 
area de la cinema-tograful Regal. Mutism impus, bineînţeles. 

— Se vorbește iar de criză în Guvern. Nou] ministru de finanţe Anto- 
nescu a cerut tuturor colegilor săi să reducă cu 10% bugetele respecti- 

velor Departamente. Toţi au convenit, afară de dr. Angelescu care nu 
vrea să audă de reducere, ci cere, dimpotrivă, un spor, amenințând cu de- 
misia în cazul în care ar fi refuzat. 

13 februarie. — Ieri seară masă de adio oferită lui Auboin, de mi- 
nistrul finanţelor, la „Clubul miliardarilor“. Plasament bizar: sunt așe- 
zat după guvernatorul Băncii Naţionale și după junele Victor Bădules- 
cu subsecretar de Stat — bizar dar plin de tact, căci am la stânga pe Ma- 
noilescu și în față pe Gr. Filipescu. Victor Antonescu îmi confirmă neîn- 
țelegerea cu dr. Angelescu pe care-l numește „Napoleonul învățători- 
lor“. Într-o întrevedere avută cu el în prezența lui Tătărescu, Angelescu 
a refuzat orice reducere în bugetul său spunând că mai bine demisio- 
nează. Antonescu i-a răspuns că n-are nevoie să demisioneze, fiindcă pre- 
feră dânsul să plece. Antonescu mai adaugă că ar fi declarat primului 
ministru că, dacă până sâmbătă toţi miniștrii nu consimt la reducerea 
cerută de 10%, poate să-l considere ca demisionat. Am mai schimbat 
cu amicul Victor câteva păreri asupra situaţiei politice: e om cu bun 
simţ și vede lucrurile cum sunt. 

14 februarie. — leri, audienţă la Rege; nu-l mai văzusem de luni 
de zile — l-am găsit vesel şi plin de voioșie: rex beatus în felicissimo 
regno. Cuvinte amabile și fără valoare, suficiente pentru restabilirea re- 
laţiilor cordiale între noi. Vorbit de multe. Îşi dă seama de greutăţi 
„mais il ne s’en fait pas“, s-a obişnuit cu paliativele şi cu cârpelile, și pa- 
re convins „que tout finit par s'arranger“. I-am vorbit de intervenţia lui 
Franasovici. Mi-a confirmat că Franasovici venise la mine cu învoirea 
lui. La întrebarea dacă aprobă combinaţia propusă, mi-a răspuns eva- 
ziv, iar în cât priveşte o colaborare a lui Tătărescu cu mine mi-a spus 
textual: „Nu ştiu dacă voi face apel (va să zică, el, nu Tătărescu) la d-ta, 
dar dacă voi face, te rog să primeşti în principiu. Pentru detalii vei face 
cum vei vrea.“ Ce comedie mai e şi asta? Vrea poate, după ce actualii gu- 
vernanți vor fi făcut strigările pentru Constituantă, să-i schimbe? M-a 
sfătuit să ţin contact cu Guvernul. 

Mi-a mai spus că contractul Skoda se va anula!. Se vor anula 
numai bateriile deja gata, chestiune de vreo 300 milioane. Pe chestiu- 
nea „afacerii Skoda“, pare pe același teren ca mai înainte, și ar fi mul- 
tumit dacă s-ar spune tot. Mai vorbim de una de alta. Impresia mea es- 


! Regele: Contractul Skoda se va anula. — Eu: Nu se va anula Sire! — Regele: 
Ştiu eu mai bine ca Tătărescu! Eu: Nu mi-a spus Tătărescu, nu mi-a spus nimeni. Dar 
Skoda va primi condiţiile. Nu poate face altfel. Trebuie să-şi salveze obrazul. — Re- 
gele a rămas pe gânduri. 

te că-şi dă seamă de situaţia precară a Guvernului dar că nu va face ni- 
mic pentru a-l schimba înainte de închiderea sesiunii. N-am impresia 
că ar dori un Guvern de partid (programul lui Mihalache și certurile din 
Partidul Naţional-Ţărănist sunt privite fără nici o simpatie) ci unul în afa- 
ră de partide. După ce am vorbit despre eventualitatea intrării mele în- 
tr-un Guvern liberal și i-am spus: „Va să zică am capitulat?“ mi-a răs- 
puns răspicat (!) „Deloc, dar fiecare lucru la rândul lui“. De cinci ani de 
când aud acest cântec! Le încurcă toate. La afirmaţia mea că în acest 
„caz nu văd avantajul pentru nimeni ca să mă uzez înainte de timp într-un 
Guvern falit, îmi răspunde cu candoare: „De ce să te uzezi? Nu cred.“ 

În concluzie i-am spus și de rândul acesta că sunt la dispoziţia sa 
în orice formaţiune pentru realizarea unor măsuri radicale — pentru 
cârpeli nu. 

Cu toată lipsa mea de încredere — cu toată lipsa lui de hotărâre, 
ne-am despărţit foarte prieteni. 


— În răspunsul dat de Titeanu la Cameră în chestiunea interzicerii 
conferinţei lui Nae Ionescu, arțăgosul subsecretar de Stat a fost foarte 
dur față de animatorul Gărzii de Fier. A reamintit încurcăturile lui Nae 
de la Cultura Românească (Aristid Blank are o scrisoare de la el în 
care mărturisește delapidările făcute) și atitudinea lui ciudată în timpul 
războiului (se zice că trimis într-un lagăr de concentrare ca student ro- 
mân găsit pe teritoriul german, boşofilia lui l-ar fi eliberat, și că odată 
liber s-ar fi pus în serviciul propagandei germane — lucruri nedovedite). 

15 februarie. — Jean Th. Florescu a fost ieri dimineaţă la mine, 
să-mi povestească audiența lui la Rege, avută în aceeași zi cu mine. 
Mi-a spus că Regele l-a ţinut un ceas, şi că în acest răstimp, el, Flores- 
cu n-a făcut decât să mă laude pe mine. Că eu sunt singurul om care 
poate face față greutăților actuale, că eu singur am avut soluţii în trecut 
şi că am și pentru viitor (de unde ştie el?), că sunt singurul om politic 
inteligent care a mai rămas în viaţă, că toată lumea mă vrea la Guvern 
— şi aşa şi pe dincolo. L-am întrebat: „şi ce zicea Regele?“ — „li 
părea bine de ce spui, şi te iubește foarte mult!“ — „Merçi!“ 

Caraghios cum e, Jean Th. a încheiat spunându-mi că de azi îna- 
inte el e omul meu. „Eu nu mă pot lega de un om mai prost ca mine. Eu 
nu mă pot lega decât de un om mai inteligent ca mine!“. Mi-a cerut vo- 
ie să rămână în contact mai des cu mine. Acordat. 

— Primit şi vizita lui Sola. Vechea lui marotă: mai puţină Mică-Antan- 
tă şi mai multă Românie. Îmi confirmă şi el schimbarea în jurul lui Titu- 
lescu în ce priveşte Italia. Informaţie interesantă: acţiunile lui Titulescu 
scăzuseră chiar pe lângă Barthou, de la vizita lui în București unde 
constatase că situaţia lui Titulescu în România era departe de a fi ceea 
ce credea la Paris. Poate că pusese câteva vorbe bune și Majestatea Sa. 

Îmi dă câteva lămuriri interesante asupra politicii Italiei în Abisi- 
nia. Îmi vorbeşte de geniul politic al lui Selassié (N egusul) şi al lui Zo- 
gu (Regele Albaniei) — pe care îi consideră printre cei mai inteligenți 
oameni politici din câți cunoaşte. 


— Madgearu a atacat violent alaltăieri Guvernul în Cameră, fiindcă 
s-ar fi scos din obligo Banca Comerţului din Craiova (Neamţu) pentru 
o sumă de 350 milioane sub pretext de portofoliu agricol. Guvernul n-a 
răspuns încă. 


— Discutat cu Goga asupra situaţiei politice. Am căzut de acord 
asupra următoarelor puncte: 

1) Nu intrăm într-un Guvern liberal decât dacă se modifică Con- 
stituţia şi în acest caz numai după ce se vor fi făcut strigările și se va fi 
dizolvat prin urmare actuala Cameră; 

2) In acest caz, el și cu mine vom fuziona imediat după intrarea 
noastră în Minister, spre a ne prezenta împreună în alegerile pentru 
Constituantă; 

3) În cazul unei schimbări de Guvern şi înlocuirea lui printr-unul 
în care nu am intra nici unul nici altul, sau în caz că nu s-ar face nici o 
schimbare, vom fuziona de asemenea pentru lupta împreună în alegeri 
sau împotriva regimului actual!. 


— O nouă tâmpenie a cenzurii: s-a tăiat în toate ziarele de ieri dimi- 
neaţă informaţia fără nici un comentar privitoare la audiența mea la 
Rege! Și raportul apocrif al lui Pitulescu către Lupeasca circulă în sute 
de exemplare! 


— Mare emoție aseară: duminică se va face inflaţia! Aceasta fiindcă 
s-a aflat că Banca Naţională va reduce acoperirea metalică statutară de 
la 35 la 25%. Măsura ar fi raţională, dată fiind suprimarea convertibili- 


! Ceea ce nu l-a împiedicat pe Goga să fuzioneze trei luni mai târziu cu Cuza, fără 
nici măcar să mă prevină. Trocarul tot trocar. 

tății, dacă devizele deblocate s-ar pune în serviciul transferurilor. Dacă 
e însă vorba numai de o sporire a circulaţiei monetare, fără altă bază, mă- 
sura e periculoasă. Să așteptăm. 

16 februarie. — Franasovici a fost ieri din nou la mine să mă în- 
trebe ce mi-a spus Regele cu privire la propunerea lor. I-am povestit că 
Regele mi-a confirmat autorizarea ce i-o dedese de a-mi vorbi, dar că 
nu l-am găsit hotărât asupra formaţiei, în principiu, ea fiind legată de 
schimbarea Constituţiei — față de care M.S. pare a șovăi încă. Ne-am 
înţeles că Tătărescu va pune categoric chestiunea Regelui. O va pune? 

— Stoian, omul Băncii Națiunii, pe care nu-l mai văzusem de când îi 
zicea „băncuţă“ (fiindcă pleda la judecătoriile de ocol pentru 50 de 
bani) și „stropitoare“ (fiindcă te scuipa când vorbeai cu el) — adică di- 
nainte de război, a cerut să mă vadă. L-am primit azi. Îl ştiam de mai 
bine de 30 de ani avocat și om de casă la Averescu. Acum pare că este 
și în bunele graţii ale d-nei Lupescu, deși cam ars, fiindcă s-ar fi anga- 
jat față de aceasta să împiedice pe Averescu să ia cunoscuta atitudine 
— şi n-a reușit. Scopul vizitei lui Stoian era să-mi împărtășească urmă- 
torul plan: Averescu să facă o declaraţie publică prin care să arate păre- 
rea lui de rău pentru plecarea tuturor celor care succesiv au părăsit Par- 
tidul Poporului și făcând un călduros apel la ei, să le ceară să se întoar- 
că. Înainte de toate ar fi vorba de mine și de Goga. Dacă apelul lui Ave- 
rescu ar fi ascultat, mareșalul ar părăsi, după întregire, șefia partidului 
şi mi-ar ceda-o mie. Stoian pleacă la Riviera, unde se află Averescu, și 
crede că va convinge cu atât mai ușor pe acesta să facă gestul cerut, cu 
cât ştie că merge înaintea dorințelor lui intime luând iniţiativa pe care 
vrea Să o ia. 

Am răspuns lui Stoian indirect, arătându-i că relaţiile mele perso- 
nale cu Averescu sunt bune, dar că nu poate fi vorba de o colaborare po- 
litică cu el, sub nici o formă, cât timp se menţine pe linia ultimului 
manifest pe care l-a semnat împreună cu Gh. Brătianu. La sfârşitul lui 
ianuarie a apărut într-adevăr — și a fost afișat și pe zidurile Bucu- 
reștilor — un manifest galben în care se batjocorea prin subînţelesuri, 
pe cunoscută chestiune, persoana Regelui. Scris fără convingere și fără 
avânt, mirosind mai mult a șantaj, manifestul este semnat de mareșalul 
Averescu şi de Gh. Brătianu. Stoian e de acord; el crede însă că semnă- 
tura mareșalului pe manifest e cu tâlc. Înainte de plecarea lui în străină- 
tate mareșalul ar fi parafat în faţa lui Stoian un manuscris pe care i l-ar 
fi trimis Gh. Brătianu, spunând: „vom vedea la întoarcere“. Textul lui 
Brătianu se îndepărta foarte mult de un text redactat în ajun de mareșal, 

foarte scurt, şi în locul căruia Brătianu trimisese pe al lui. Stoian crede 
că mareșalul n-a considerat textul lui Brătianu ca definitiv, aşa se ex- 
plică că el n-a fost supus nici examenului comitetului de direcţie al 
Partidului Poporului, nici măcar examenului locotenenţei de direcţie a 
partidului, instituită de mareșal la plecare. După audiența, decorarea 
(cu Meritul Cultural) și captarea lui Trancu-lași, şi după proslăvirea 
Regelui de către acesta la banchetul ce și-a organizat pentru 50 ani de 
viață publică — Toma (georgistul de la Iaşi) s-a grăbit să imprime ma- 
nifestul, ca să angajeze partidul averescan pe o cale care, în acest par- 
tid, n-ar fi aprobată decât de Papacostea, Al. Oteteleşeanu, Anib. Teo- 
dorescu și câţiva alţii. Toţi aceștia — spune Stoian — își prepară dru- 
mul spre Gh. Brătianu. Cel care duce această intrigă e Papacostea, care 
tot după expresia lui Stoian „e cu trei picioare la Gh. Brătianu și numai 
cu unul la Averescu“. De altminteri Averescu a îndepărtat pe Papa- 
costea din intimitatea sa (această afirmaţie a lui Stoian mi-a fost confir- 
mată și de alţii), şi toate aparențele sunt, conchide interlocutorul meu, 
că în curând alianța lui Averescu cu Gh. Brătianu se va desface și că 
mareșalul va da în public dovezi de ataşamentul său faţă de Coroană!. 

„Nimic nu m-ar mira din partea lui Averescu“, a fost ultimul meu 
cuvânt; „să așteptăm prin urmare evenimentele“. Şi astfel m-am des- 
părțit de Stoian cu care am pierdut, probabil, un ceas. 


— Am văzut azi-dimineaţă pe Nae Ionescu pe care nu-l mai întâl- 
nisem de mult. Deșănțat mai mult decât oricând împotriva Regelui — 
entuziast mai mult decât oricând de acţiunea Gărzii de Fier, în viitorul 
căreia are deplină încredere. Merge în fiecare duminică în provincie şi 
cutreieră țara din oraș în oraș; zice că pretutindeni e întâmpinat de o 
lume nebună. Dacă până la 1 martie nu i se dă drumul să scoată Cu- 
vântul va începe să scrie în jurnalul lui Maniu (România Nouă la Cluj). 
Îmi explică că nu e vorba de transformarea Gărzii de Fier, care rămâne 
intactă. „Totul pentru Ţară“ ar fi o grupare anexă şi legală, care ar apă- 
rea numai în alegeri şi în capul căreia ar fi generalul Zizi Cantacuzino 
— Zelea Codreanu rămânând în fruntea Gărzii de Fier. Întrucât pri- 
vește activitatea Gărzii, la reproşul meu de inacţiune, Nae răspunde: 
„Vei auzi în curând vorbindu-se din nou de Gardă“. Să fie o ame- 
ninţare față de cineva? 


l Stoian se înșela. Şase luni mai târziu zbura el din Partidul Poporului, iar Averes- 
cu rămânea mai departe cu Gh. Brătianu. 

17 februarie. — Victor Antonescu a făcut ieri la Cameră declara- 
ţii foarte lămurite cu privire la schimbările statutare de la Banca Na- 
țională, care au stârnit vâlvă și care au emoţionat atât opinia publică în 
ultimele 3 zile. Nu e vorba de reducerea stocului metalic de la 35 la 
25% (deși ar fi raţional să se facă căci de fapt azi acoperirea biletelor 
emise și în circulaţie nu e mult mai mare decât 25%); nu e vorbă nici 
de o nouă emisiune pe baza bonurilor de Tezaur remise Băncii în virtu- 
tea legii de Conversiune și în schimbul amputării portofoliului agricol 
cu 50 și 70% (se vorbea nici mai mult nici mai puţin de o nouă emisiu- 
ne de 7 miliarde lei, parcă banii se pot fabrica ca acadelele). Nu e vorba 
de nici o inflaţie. E vorba numai să se înlocuiască în bilanţul Băncii, în 
contul efectelor — adevărata garanţie a circulației fiduciare — valoa- 
rea efectelor amputate prin aceea a bonurilor de Tezaur reprezentând ca- 
pitalizarea sumei de 450 milioane ce Statul varsă anual Băncii, în con- 
formitate cu mai sus-menţionata lege a Conversiunii. 

Situaţia rămâne prin urmare neschimbată la Banca Naţională: adi- 
că prefalimentară. 


— Văzut ieri pe Aristid Blank. Îmi expune un plan interesant pentru 


dezvoltarea turismului în România. Politicește „marșează“ à fond. 


— Goga îmi spune că Regele face mare haz de firma unui birt din 
București: „La Principesa Ileana, fost Berbecu“. 


— Azi a venit la mine o delegaţie de foști combatanți cerându-mi spri- 
jinul pentru anume favoruri de acordat celor decoraţi cu Coroana sau 
cu Steaua cu panglica Virtuţii Militare. Ieri, a fost alta de podgoreni ce- 
rându-mi să lupt pentru stârpirea viilor în șes, care ruinează cu poșirca 
lor pe adevărații viticultori din regiunile de deal. Am promis tuturor 
concursul meu. De se vor alege numai cu atât! 


18 februarie. — Ieri, Adunarea Generală a Băncii Naţionale a de- 
curs în linişte. Modificarea Statutelor în sensul declaraţiilor lui Victor 
Antonescu la Cameră. În plus: îngrădiri pentru revocarea guvernatoru- 
lui şi „o indemnizaţie“ administratorilor și cenzorilor la expirarea man- 
datului lor. De fapt, li se acorda deja de multă vreme leafa pe un an în 
plus. Acest bacșiș, escamotat în bilanţ, devine de acum înainte statutar. 

19 februarie. — Văzut ieri pe Victor Antonescu la finanțe. E plic- 
tisit dar senin: dacă nu i se acordă tot ce cere, pleacă. Şi dorește să ple- 

ce. Contează mai ales pe sporul impozitului asupra cifrei de afaceri, 
spor care trebuie să-i aducă între 1 și 2 miliarde. Iluziile sunt frumoase. 


— A murit Gioni Peretz, profesor universitar, președintele Cercului 
de Studii al Uniunii Agrare. Inteligent, foarte citit — era lipsit de carac- 
ter şi de scrupule. Profesor bun, foarte bun chiar — își specula zice-se 
elevii la examene. Anul trecut avusese o hemoragie cerebrală, dar scă- 
pase cu viaţă. O a doua hemorgie l-a răpus acum în câteva minute. 

— La Palatul de Justiţie e mare agitaţie și mișcarea începe să se în- 
tindă în toate barourile din ţară. Pretextul este numerus clausus, ade- 
văratul resort care împinge acţiunea este însă foamea. Jumătate din avo- 
caţi nu mai câștigă nimic. Sunt unii care trăiesc cu un ceai şi un covrig 
pe zi. Cei mai părăsiţi de Dumnezeu sunt avocaţii români. Cei evrei, 
mulțumită solidarităţii israelite, îşi mai găsesc o pâine. De aici curen- 
tul antisemit. Mişcarea pare serioasă. În gazete, bineînţeles nimic: ope- 
rează cenzura. 

20 februarie. — Titulescu a oferit ieri un dejun de adio la Aface- 
rile Străine, ministrului german Dehn-Schmidt, rechemat numai după 
câteva luni de activitate la Bucureşti. Dejunul e în tradiția Afacerilor 
Străine — mai puţin obișnuit e discursul ministrului de externe, la sfâr- 
şitul mesei. Mai niciodată în asemenea împrejurări nu se rostesc dis- 
cursuri. De data asta nu numai că s-a rostit unul, dar discursul lui Titu- 
lescu a fost neașteptat de călduros, căldură greu de pus pe seama scur- 
tei și aproape nulei activităţi a d-lui Dehn-Schmidt. Cuvintele ministru- 
lui nostru de „egală securitate“ tindeau să încadreze activitatea diplo- 
matică a amicului Titulescu în negocierile de un ordin mai general du- 
se în momentul de față între Germania, Franţa și Anglia. Titulescu a 
terminat prin cuvinte duioase la adresa Germaniei și a lui Hitler. Mani- 
festarea căpătă un relief și mai accentuat prin prezenţa lui d'Ormesson, 
ministrul Franţei. 


— Mi se spune că soția generalului Samsonovici, o brună picantă și 
„rondoletă“ cum ar zice Grigorcea, a fugit cu junele Alimăneșteanu, fi- 
ul Sarmisegetuzei. Generalul s-a dus după nevastă, și a adus-o înapoi 
acasă. O fi?! 

22 februarie. — Pamfil Șeicaru, ajuns milionar, deputat şi perso- 
naj cu vază a atacat acum câteva zile în Cameră, cu violenţă, pe Po- 
klevsky. Cum dl. Ostrovski, noul ministru al Sovietelor îi făcuse cu 2 


1 A fost. Dar toate s-au liniştit căci dama s-a întors la... datorie 

zile înainte o lungă vizită la Curentul, am bănuit că „cernoveţii“* Moss 
covei erau în dosul noii atitudini manifestată cu acest prilej de Șeicaru. 
Titulescu, pe care lam văzut ieri, îmi dă o altă explicaţie. Șeicaru fuses 
se invitat la masă de Titulescu pentru marţi seara. Duminică dimineaţa 
a apărut însă în Curentul un violent agțicol împotriva Sovietelor, probas 
bil că directorul cinstitei foi pierduse din vedere invitaţia acceptață la 
ministrul de externe. Neștiind cum să apară în faţa lui Titulescu, Șeica, 
ru, obișnuit cu practica compensaţiilor, a socotit că repară gafa făcută 
atacând „à fond“, luni, pe Poklevsky. Rezultatul a fost însă, adaugă Ti, 
tulescu, „că lsam repezit și laam făcut a doua zi cu ouă și cu oţet pentru 
ambele ieșiri“. 

Deși ministrul nostru de externe nu mai vedea lucrurile decât prin 
prisma de la Moscova, recunoaște totuși că Savel Rădulescu, răspuns 
zând lui Șeicaru, trebuia să protesteze împotriva atacurilor îndreptate 
în contra lui Poklevsky, și susține că ar fi spălat capul subsecretarului 
său, în această privinţă. „Dar și Poklevsky cu rușii lui îņį fac numai 
plictiseli. Ghicesc mâna lor în toate manifestările antiamicale față de 
Soviete și de reprezentantul lor în București. Îmi crapă obrazul de 
rușine când compar amabilitatea lui Litvinov (!) cu grosolăniile noasa 
tre. Când a sosit, în lipsa mea, un consilier de legaţie de la Moscova ca 
să ia în primire cheile Legaţiei, protocolul nostru a găsit de cuviință să 
nu delege pe nimeni săal primească la gară. Dl. Zarifopol a declarat că 
nu avea nici un precedent, că știa bine cum trebuie primit un ministru 
plenipotenţiar, dar nu un consilier sau primusecretar de legaţie! Cel dina 
tâi trimis al Rusiei după atâta vreme de încordare în relaţiile noastre, a 
fost lăsat pe mâna poliţiei și a Siguranţei! A venit pe urmă Ostrovski. 
Eram în București. Izam telefonat în seara sosirii lui rugânduul să treacă 
pe la mine cu scrisorile lui de acreditare în vederea audienței la Rege. 
Misa răspuns jenat că nu mi le putea comunica fiindcă i se opriseră toas 
te bagajele la vamă. Era întrso duminică; indignat, am pus să spargă vas 
ma Și isam dat bagajele! Dar chestiunea cu steagul, nao știi?“ — „Nu.“ 
== „Acum chiar în ziua sosirii mele, saa arborat pe localul vechii legaţii 
rusești steagul imperial! Am trecut pe acolo din întâmplare și maam crus 
cit: au înnebunit rușii! Nu acuz personal pe Poklevsky, dar cine a dat 
steagul? Poklevsky pretinde că nu mai avea nici un steag! Săi ia dras 
cul! Dar culmea culmilor a fost publicarea în Lumea din Iași a unui în. 
treg scandal născocit, în care dana Ostrovski juca un rol trivial! Bietul 
Ostrovski a avut tacţul să nici nu se plângă la mine, deși o putea face, 
căci trăim sub regim de cenzură. Săracul a cerut să mă vadă acum câte- 

va zile ca să-mi comunice răspunsul lui Litvinov! in același ceas în ca- 
re era remis la Londra și Paris, miniştrilor de externe. Fără să precizeze 
nimic mi s-a plâns de atitudinea lui Poklevsky, în general. Nu vrea să-mi 
creeze însă nici o dificultate. Ar fi putut să ne reclame remiterea între- 
gii arhive a Legaţiei, pe care n-a mai găsit-o şi pe care eram datori să o 
păstrăm sigilată, cât timp Rusia n-avea un reprezentant la noi. Nu recla- 
mă nimic, nu vrea să ne facă nici o greutate, dar ar fi dorit ca și Poklev- 
sky să se mai potolească. Ce să mai spun eu? Parcă eu nu știu că mă lu- 
crează personal pe lângă Regina Maria, și că aceasta la rândul ei mă lu- 
crează pe lângă Rege? Nici Regele nu se poartă cum trebuie cu Ostrov- 
ski.“ — „Dar am citit în Ziare că l-a poftit la dejun“. — „Nu e adevărat, 
nu l-a poftit, și nici nu e amabil cu dânsul. Am făcut împăcarea cu So- 
vietele cu consimţământul lui. Dacă nu vrea, n-avea decât să n-o facă. 
Toată asta e influenţa Reginei, împinsă de Poklevsky.“ 

Titulescu mi-a povestit îndelung și chestiunea cu biserica ruseas- 
că. Era indignat de afirmaţia lui Poklevsky că trecerea bisericii la sârbi 
se făcuse cu consimțământul lui, al lui Titulescu. Nu se amestecase în 
nimic. Poklevsky, pe care îl consideră ca pe un om de o rară inteligență 
şi dibăcie diplomatică, a venit într-adevăr în mai trecut să-i ofere bise- 
rica. „El știa bine că dacă voi spune da voi avea de furcă cu Sovietele și 
dacă voi spune nu îmi vor aprinde paie în cap toți ortodocșii români și 
toţi pravoslavnicii ruşi. 

I-am răspuns atunci amicului Poklevsky: fă cum vrei şi ce știi, pe 
mine nu mă priveşte chestiunea asta. E o chestiune între ruși. Eu nu pot 
însă primi biserica de la d-ta; de ce nu-mi oferi și Basarabia!? Poklev- 
sky a priceput şi s-a înțeles cu Ciolac Antici.“ 

Dar lucrurile nu s-au terminat aici. După ce la Geneva s-au înţeles 
despre toate, Titulescu ar fi mărturisit lui Litvinov că mai există o ches- 
tiune plicticoasă, chestiunea bisericii din București, și i-a povestit cele 
petrecute. Litvinov ar fi protestat, ar fi spus mai întâi că nu vrea să dea 
biserica sârbilor, și apoi că dacă sârbii vor să o ia, să o plătească. „Nu 
suntem nici așa de săraci nici așa de bogaţi, dar în tot cazul câteva mili- 
oane ne-ar face plăcere.“ Vorbea simpaticul Litvinov, redevenit pentru 
moment Finklestein, de nimic mai puţin decât 30-40 milioane lei. 
„Dacă e să o dăm pe gratis, a adăugat comisarul Sovietelor, mai bine o 
dăm României — dar lugoslaviei niciodată.“ Titulescu a vorbit lui Jef- 
tici, dar acesta pe cât se declarase de dispus să primească biserica pe gra- 


1 Relativ la atitudinea Rusiei faţă de Pactul Oriental de neagresiune şi de asistență 
mutuală. 

tis, pe atât s-a arătat de plictisit să o plătească. Văzând că lucrurile se în- 
curcă, Titulescu a reluat chestiunea cu Litvinov explicându-i că locul ar 
avea o valoare mare — dată fiind situaţiunea lui — numai dacă s-ar dărâ- 
ma biserica, că dărâmarea unei bisericii ca debut al Sovietelor în Ro- 
mânia ortodoxă ar stârni o adevărată mișcare ostilă în opinie publică și 
ar constitui prin urmare o greșeală, că dacă nu se dărâmă biserica va- 
loarea locului este nulă, că prin urmare cea mai bună soluţie ar fi ca So- 
vietele să dăruiască biserica Statului român. Litvinov a priceput și a 
primit propunerea lui Titulescu cu următoarea caracteristică și intere- 
santă rezervă: dacă vreodată Biserica Ortodoxă ar redeveni biserică 
dominantă în Rusia, capela din București să fie restituită Statului rus. 
Nici un protocol scris n-a confirmat această înţelegere rămasă numai 
verbală, iar la cererea lui Titulescu să fie autorizat să comunice această 
clauză Camerei române, Litvinov a sărit ca ars, și a rugat pe colegul 
său român să o ţie secretă. De aceea mi-a spus-o mie. „Numai ţie!“ du- 
pă formula cunoscută. Poate că din toate câte au „pertractat“ cele două 
vedete ale politicii internaţionale, această rezervă formulată de bolșe- 
vicul intransigent să fie mai importantă decât tot calabalâcul de înțe- 
legeri și de pacte adus de Titulescu de la Geneva. Ea dovedește într-a- 
devăr nesiguranța Moscovei pentru ziua de mâine și face să se întreva- 
dă posibilitatea unei evoluţii sociale mult mai interesantă decât toate în- 
țelegerile platonice și fățarnice pe baza cărora s-au reluat raporturile 
noastre cu Anarhia de peste Nistru. 

Povestirea lui Titulescu, în această chestiune a bisericii rusești nu 
se potriveşte cu versiunea lui Poklevsky. Poklevsky pretinde că n-a vor- 
bit cu Ciolac Antici decât după autorizarea formală a ministrului nos- 
tru de externe, iar Ciolac Antici n-a primit să transmită propunerea la 
Belgrad decât după ce a luat el însuși avizul lui Titulescu, și l-a consta- 
tat favorabil. Mai mult: actul a fost făcut de Rosenthal, avocatul Lega- 
ţiei iugoslave, care n-a primit să-l redacteze decât după ce a luat con- 
simțământul lui Titulescu. Am impresia că Titulescu se descarcă acum 
pe Poklevsky de o plictiseală care şi-a creat-o singur. Plictiseală care se 
mai complică încă și prin pretenţiile Patriarhului de a „româniza“ nu- 
maidecât fosta biserică rusească. Or, colonia rusească de aici ţine mor- 
tiş să aibă o biserică a ei, nu atât din cauza limbii cât din pricina stilului 
vechi rămas în vigoare în bisericile rusești și sârbeşti. E vorba să se re- 
zolve întreaga problemă dându-se sârbilor pentru ruși, altă biserică din 
Bucureşti. 

Întrucât priveşte uneltirile lui Poklevsky pe lângă Regina Maria, 
poate să fie ceva adevărat, în tot cazul nu era nevoie de intervenţia lui 
pentru a crea o atmosferă de antipatie între Cotroceni și Misiunea sovie- 
tică. Dimpotrivă Poklevsky mi-a spus odată că Regina nu va rezista mult 
dacă i se va cere să primească pe ministrul Sovietelor. Era în toamna 
trecută, şi Poklevsky mi-a reprodus chiar cuvintele Reginei: „Je ne 
veux pas recevoir ces gens-là, je ne veux pas serrer leurs mains rougies 
de sang. Si mon fils insiste je ne sais pas que je ferai, en tout cas j'ai 
l'absolution de ma soeur“. (Marea Ducesă Kiril, Impărăteasa Rusiei in 
partibus.) Tot Regina povestea lui Poklevsky, că în Anglia, Regele, ca 
să nu dea mâna ambasadorului Sovietelor, nu mai dă mâna nici unui am- 
basador (în ceremoniile oficiale, presupun). 

— Liberalii și țărăniştii care până ieri se certau ca țiganii, în Cameră, 
pe legea cooperației, au convenit să caute și să găsească o împăcare, fi- 
ecare partid menajându-și escrocii lui. 

Aflu de la Finanţe că deficitul pe anul 1934/1935 se va urca la 5 
miliarde lei. Pe lângă acoperirea acestui deficit, noul buget trebuie să 
mai dispună de 2 miliarde pentru apărarea naţională. De unde resurse 
noi în aşa măsură? 

24 februarie. — Dejunat ieri la Rioșanu cu generalul Antonescul. 
Nu-l văzusem încă de la mazilirea lui. Mi-a povestit multe. Afirmă că 
nu primise conducerea Statului Major decât cu condiţia să poată realiza 
un întreg plan de reforme pe care le supusese Regelui și pe care acesta 
le aprobase în totul. A cerut Regelui, nu galoane nici onoruri, ci asigu- 
rarea că va fi susținut pentru aducerea la îndeplinire a programului 
său. Regele i-a dat această asigurare, mai mult, a cerut lui Antonescu să 
se înțeleagă întâi cu el asupra tuturor chestiunilor, chiar asupra acelor 
de aplicare și de amănunt, înainte de a vorbi cu ministrul de război. 
„Sire, va trebui să dau cu toporul“, a spus atunci Antonescu Regelui, iar 
acesta i-a răspuns: „Dă cu toporul!“ Generalul a mai cerut și autorizarea 
să supună și primului ministru (Duca) programul său. Regele a găsit că 
nu era nevoie, de vreme ce se înțelesese cu el. „Sire, a insistat Antones- 
cu, vă rog să mă autorizaţi să vorbesc și cu dl. prim-ministru. Voi avea 
greutăţi, poate conflicte, nu e bine nici constituțional să expun persoa- 
na Majestății Voastre. Voi informa pe dl. Duca despre aprobare şi des- 


1 Generalul Antonescu care fusese adus în fruntea Statului Major cu mari nădejdi, a 
fost îndepărtat, după mai puţin de un an, din postul de încredere ce ocupa și trimis la o 
Divizie. S-a spus că din cauza violenţelor sale faţă de generalul Paul Angelescu, mi- 
nistru de război. 

pre autorizarea Majestății Voastre.“ — „Bine“ a fost răspunsul Rege- 
lui. Duca, care de altminteri ceruse pe Antonescu ca ministru de război 
(Regele a preferat pe Uică!), a aprobat fără nici o obiecţie programul lui 
Antonescu și i-a promis tot concursul său. Acum iată cum s-a stricat 
căruţul. Câteva săptămâni după aceste cordiale înțelegeri (înainte de asa- 
sinarea lui Duca) generalul Ilasievici, un vechi prieten și camarad, a 
poftit pe Antonescu la dejun împreună cu d-na Antonescu; invitaţia fu- 
sese făcută cu 8 zile înainte, iar în dimineaţa zilei fixate, Ilasievici a 
venit la Statul-Major să o reamintească. „Venim, n-am uitat“, i-a spus 
Antonescu; cam jenat Ilasievici a adăugat: „Ştii că va fi şi d-na Lupes- 
cu!“ — Ca ars, Antonescu a replicat: „Nu trebuia să-mi întinzi această 
cursă, nu vin!“ — „Dar e și dorința Majestății Sale să fi prezentat d-nei 
Lupescu!“ — „Bine sunt soldat, dacă e ordinul Majestății Sale vin, dar 
te previn că mă voi opri aici, nu-i voi depune nici o cartă, și înțeleg ca 
şi eu și nevastă-mea să mărginim aici raporturile noastre cu această doam- 
nă! La masă, povestește mai departe Antonescu, am fost plasat lângă 
doamna Lupescu și nu i-am adresat nici un cuvânt! Am vorbit numai 
cu vecina mea din partea cealaltă. Din acel moment, Regele, care mă 
autorizase să vin la dânsul în orice moment pentru afacerile mele de 
serviciu, nu m-a mai primit 4 luni de zile. 

Mai departe, generalul Antonescu îmi depănă tot firul „pertractă- 
rilor“ între el şi Tătărescu și Titulescu, după asasinarea lui Duca. La în- 
ceput Tătărescu a vrut să-l aibă ca ministru de interne. A refuzat cu toa- 
te insistenţele puse de toată lumea pe lângă dânsul. Regele primise, sem- 
nase chiar decretul pentru numirea sa (l-a văzut cu ochii lui), dar el, 
Antonescu, n-a vrut cu nici un preţ. După sosirea lui Titulescu, noi in- 
sistenţe să primească Ministerul de Război. A refuzat și acest Departa- 
ment. Într-o zi, la Sinaia, a fost strâns cu ușa, o clipă. Erau i iarăși pre- 
zenţi Tătărescu și Titulescu. Primul ministru i-a spus că nu se mai poa- 
te astfel, că trebuie să primească Ministerul Armatei, că era ordinul Re- 
gelui. Ca să dovedească lucrul, Tătărescu a cerut Palatul la telefon și a 
întrebat (era seară) dacă putea veni a doua zi cu Titulescu și cu g-ral An- 
tonescu, ca aceștia să depună jurământul. „Da“, a răspuns Regele. Du- 
pă o oră însă, a chemat Palatul de data asta la telefon pe Tătărescu ca 
să-i spună că Regele și-a schimbat dispoziţiile și că așteaptă a doua zi 
pe Tătărescu singur. A doua zi Regele a comunicat primului ministru că 
preferă să lase pe Uică la Război. „Şi așa am scăpat eu“. Cu Paul Angeles- 
cu, Antonescu a fost totdeauna în cei mai buni termeni, și-mi confirmă 
că fusese desemnat de el ca executor testamentar. Mai afirmă cu atâta 

sinceritate încât trebuie să-l cred, că în momentul în care a refuzat Minis- 
terul de Război, a recomandat călduros lui Tătărescu și lui Titulescu pe 
g-ralul Angelescu. Acesta, venind să-l vadă în ziua de Sf. Ion, Antonescu 
i-a spus și l-a conjurat să primească postul dacă cumva i s-ar propune. Pa- 
ul Angelescu (care atâta visa) a făcut pe grozavul, și a declarat (atunci) 
că va refuza categoric. În același timp lucta cât putea prin doamnele Şep- 
tilici (cu care se ţine de ani de zile) și Lupescu, devenite prietene insepa- 
rabile să ajungă la Minister. „Aflasem toate uneltirile lui, și când l-am vă- 
zut în fine ministru al armamentului mi-am pierdut toate iluziile despre 
dânsul, și prietenia noastră s-a năruit — căci m-a dezgustat fățărnicia lui.“ 

„Ca şef al Statului Major nu m-am înţeles cu Paul Angelescu din 
primul moment“, continuă Antonescu, și pare că discuţiile dintre ei au 
degenerat repede în certuri. Scena violentă care a fost dată ca pretext 
pentru scoaterea lui Antonescu de la Statul Major, în noiembrie, a avut 
în realitate loc în martie precedent. Dar raporturile au mers tot învrăj- 
bindu-se. La un'moment dat a intervenit Tătărescu. Antonescu a scris 
acestuia 3 scrisori confidențiale în care trata pe Paul Angelescu cu 
asprime şi fără menajamente. „Ceea ce n-aș fi crezut niciodată, Tătăres- 
cu a remis scrisorile mele lui Angelescu!“ Antonescu mai afirmă că 
schimbarea lui a fost atât de bruscă, încât nu numai că n-a ştiut nimic 
despre ea, dar nici alții care ar fi trebuit să ştie n-au ştiut. Chiar în ziua 
în care a fost chemat de Dinu Brătianu, acasă, care l-a întâmpinat cu 
următoarele cuvinte (Antonescu credea că-l chemase în chestiunea 
mutării lui): „Nu mai merge. Te-am chemat să te rog să mergi la Rege. 
Guvernul actual a făcut atâtea prostii în materie de armament, încât nu 
mai poate sta la putere. Nu te-aș ruga să faci acest demers dacă n-aş ştii 
că vei fi bine primit. Am şi eu legăturile mele cu Regele, și știu ce gân- 
dește.** — „Dar bine, d-le Brătianu, d-ta nu ști ce s-a întâmplat azi-di- 
mineață? Nu ştii care e situația mea actuală?“ — „Nu, nu știu nimic“, a 
fost răspunsul lui Brătianu. — „Dar nu mai sunt la Statul-Major, nu mai 
sunt nimic!“ Șeful Partidului Liberal a rămas înmărmurit, și generalul 
Antonescu l-a părăsit fără să-i mai spună altceva. 

Antonescu pretinde că n-a mișcat nici degetul cel mic în toată cam- 
pania care s-a dezlănţuit în urma mutării sale de la Statul Major. Tătă- 
rescu i-a trimis într-o zi pe frate-său coloneluli, să-l îmbuneze, să-i ofe- 
re mijloacele necesare pentru un frumos voiaj în străinătate. „L-am tri- 
mis cu dispreţ înapoi la frate-său să-i spună că generalul Antonescu nu 
se vinde, dar să n-aibă nici o grijă, căci nu voi descinde în stradă și în- 


1 Un an mai târziu general și apoi scos la pensie cu rușine... 

teleg să rămân soldat disciplinat. A doua zi a revenit colonelul Tătăres- 
cu, de astă dată cu amenințări; l-am dat pur şi simplu afară!“ 

Întrebat de mine dacă incidentul din toamna trecută cu raportul lui 
Paul Teodorescu către Rege, pe care dânsul l-ar fi reţinut după sugestii- 
le lui Titulescu corespundea cu realitatea; mi-a afirmat categoric că nici 
un cuvânt din această fabulă nu era adevărat. | 

Am mai vorbit cu Antonescu despre chestiunea armamentului. £l 
crede că se poate face tot în țară până la tunurile de 150. „Dar de aces- 
tea nu avem trebuinţă. În Franţa e altceva. Vecinii noştri n-au tunuri de 
150. De ce ar trebui să avem noi? Ce fortificaţii să doborâm cu ele?“ 

Despre Rege, îl socoteşte bine înzestrat dar în mâna femeii. Neno- 
rocirea, după dânsul, e Guvernul actual, de o platitudine dezgustătoare, 
care nu rezistă la nici una din „dorințele“ d-nei Lupescu. 

Vorbește tocmai ca Titulescu. Influență e vizibilă. Îmi aduc amin- 
te că ultima dată când l-am văzut, Titulescu mi-a spus: „Vezi mă, lucru- 
rile merg prost fiindcă de trei ani rezistența Guvernelor față de anumite 
influenţe merge tot scăzând. Sub voi, sub Iorga și sub tine se făcea față 
anumitor tendinţe, se rezista (de aceea aţi şi căzut!). Sub Vaida se rezis- 
ta mai puţin, dar tot se mai rezista — de aceea a plecat şi el la repezea- 
lä. Scurtul Minister Maniu (în care am intrat eu) a încercat să reziste — 
şi a fost gata în câteva luni. Guvernul actual e atât de plat, încât nu-și mai 
dă nici aparențele unei rezistențe — de aceea nu pleacă, oricâte motive 
ar fi să cadă. Vai de ţară!“ 


— Văzut ieri pe monsieur Pfeiffer, ilustru necunoscut (pentru mine) 
sosit de la Paris pentru a ţine o conferință asupra partidelor în Franţa, con- 
ferinţă pe care a și făcut-o joi la Dalles, şi la care bineînţeles nu m-am 
dus.Valahii s-au ţinut scai de fundul pantalonilor zisului domn; Regele 
i-a oferit un dejun (probabil şi o decorație), Titulescu cu tot Guvernul 
„un banchet“ iar d'Ormesson un dejun. Oricât aș cunoaște platitudinea 
valahilor faţă de străini și în special de francezi, aceste excese de polite- 
te pentru un necunoscut m-au mirat. Am aflat în final secretul acestei pri- 
miri neobișnuite: dl. Pfeiffer este şeful Biroului de Informaţii Străine 
de la Marele Stat-Major francez, un fel de „Intelligence-Service“ al Fran- 
tei. Pfeiffer e om inteligent şi amabil. În afară de banalităţile, obişnuite 
mi-a servit noutatea „precisă, sigură, fără posibilitate de dezminţire“ că 
alianţa între Polonia și Germania e un fapt îndeplinit. În curând alianţa 
franco-polonă va fi denunţată. Polonia s-a ințeles cu Germania să-i res- 
tituie culoarul și să ia în schimb o parte din Lituania cu un port pe lân- 

gă Memel. Varşovia s-a înțeles de asemenea cu Berlinul asupra unei even- 
tuale împărțiri a Cehoslovaciei: Germania va lua partea de nord, Polo- 
nia Rutenia subcarpatică și Ungariei va reveni Slovacia. Căci înțelege- 
rea e făcută între Polonia, Germania şi Ungaria, într-o măsură și cu Italia. 

Pare că misiunea lui Pfeiffer la noi este să se informeze despre in- 
tențiile noastre faţă de planul revelat de dânsul nu numai mie, dar și tu- 
turor oamenilor de răspundere cu care a vorbit. Am impresia că pleacă 
liniștit în această privinţă. Dar eu unul nu prea rămân convins de exac- 
titatea informaţiilor sale. Pe Pilsudski l-a tratat de ramolit sub influenţa 
absolută a lui Beck. Pe Beck l-a tratat de spion și trădător. Pfeiffer pre- 
tinde că, pe timpul războiului, Beck, care era ofiţer rus ar fi fost expul- 
zat din Franța, fiind bănuit de spionaj în favoarea nemților („ce qui m'em- 
p&che** că Beck are Marele Cordon al Legiunii de Onoare și eu nu). 

1 martie. — Legația Germaniei e în ghinion, în ce privește actele 
extradiplomatice ale conducătorilor ei. După Dehn-Schmidt, ministrul 
rechemat fiindcă sărutase mâna Nunţiului în precedentul său post, la Du- 
blin, (deși n-am vrut să cred la început, pare că acesta e adevăratul mo- 
tiv al drasticei măsuri luate) — iată că însărcinatul cu afaceri von Poch- 
hammer se încurcă și el într-o afacere ridicolă. La o serată la Witzle- 
ben, zilele trecute, Pochhammer a invitat la dans pe d-na Madgearu, ca- 
re a refuzat foarte gentil, sub pretext că nu-i place sau nu prea știe să dan- 
seze valțul, căci de un valț era vorba. Pochhammer a luat refuzul în de 
rău, a reclamat cazul lui Witzleben ca stăpân al casei și a fost cu greu 
oprit de acesta să trimită martori lui Madgearu. Pochhammer a vrut să 
trimită martori și lui Witzleben! „Chestiunea“ s-a tranșat printr-o serie 
de scrisori, după două zile de negocieri, de pe urma cărora — după spu- 
sele chiar ale lui Witzleben — diplomatul german a rămas caraghios. 


— Ieri seară, naufragiatul Istrate Micescu a inaugurat undeva „clu- 
bul“ avocaţilor creștini. Treaba lui; ceea ce e de nepriceput e că la aceas- 
tă sfeștanie a asistat Patriarhul, care nu scapă nici o ocazie să calce cu 
stângul. 


— La conferinţa mea de ieri la Asociația Urbanistică am propus în- 
tre altele mutarea penitenciarului de la Văcărești şi instalarea unui mu- 
zeu al partidelor în locul lui. Auditoriul crezând că fac o legătură între 
partide şi pușcărie a aplaudat cu foc. „Nu, doamnelor și domnilor, nu 
vedeţi nici o aluzie la pușcărie în propunerea mea de a instala partidele 

la Văcăreşti! Am propus acest loc numai fiindcă e situat în cartierul 
cimitirelor!“ Râsul a fost și mai zgomotos. 


— A murit Simu. lată un prost care, deși mânat numai de vanitate, 
lasă totuși ceva în urma lui. 

2 martie. — De câteva luni — dinainte de Crăciun — cucoanele 
de la Societatea Ortodoxă a femeilor române sunt în război. Comitetul 
s-a împărţit în două, multe membre dintre fondatoare fiind contra d-nei 
Alexandrina Cantacuzino, odioasă Didină. Au părăsit-o și Marioara Glo- 
goveanu, și Elena Odobescu atâta vreme sclavele ei supuse. Au ajuns 
în faţa justiţiei la proces, chiar la mai multe procese. Pipiţele răzvrătite 
au câștigat până acum două din procesele lor. Elena Perticari, anima- 
toarea partidei antididiniste mi-a povestit aseară următoarea delicioasă 
întâmplare. Gheorghe Cantacuzino, fiul mai mare al Didinei, certat ca 
Şi fraţii lui cu mumă-sa, şi-a adus aminte acum câtva timp de tată-său şi 
a hotărât să facă un parastas pentru nu ştiu a câta aniversare a morţii lui 
Griguţă. S-a dus la biserica Sf. Vasile din Calea Victoriei (parohia de- 
functului), s-a înţeles cu popa, a dispus toate cele necesare și a trimis 
invitaţii fraților, verilor, unchilor, nepoților şi neamurilor pentru ora 11 
în ziua fixată pentru parastas. Didina bineînţeles n-a fost invitată. Fu- 
rioasă a picat în ajun la popa de la Sf. Vasile și i-a spus că din motive 
binecuvântate familia schimbase ora parastasului care trebuia făcut la 
ora 9 1/2 în loc de ora 11. Popa, care ignora relaţiile ostile dintre fiu şi 
mamă, s-a supus — iar Didina a prevenit toate neamurile ei prin tele- 
fon anonim despre schimbarea orei. Numai fiii ei n-au fost preveniţi. A 
doua zi parastasul a fost celebrat la ora 9 1/2 sub auspiciile Didinei, ca- 
re nu dăduse un ban — iar când au venit băieţii Cantacuzino la ora 11, 
au găsit serviciul sfârșit şi nota de plată. Macabru, dar nu fără haz. 

3 martie. — Împlinesc azi 64 ani. Nici un motiv de bucurie; în 
jurul meu aproape toţi cei care mi-au fost dragi, au plecat. Aştept să su- 
ne în curând și ceasul meu... 


— Tătărescu a convocat ieri la Senat Comisiile Armatei de la Came- 
ră şi de la Senat spre a le expune condiţiile în care se va încheia noul 
contract cu Skoda. Expunere clară. Contractul evident mult ameliorat 
— preţurile îmi par totuşi încă prea mari. După Tătărescu au luat cu- 
vântul Madgearu (cu totul alături de chestiune, veninos și slab în argu- 
mentație), Iunian, g-ralul Văitoianu, Dinu Brătianu, Goga etc. Eu am 
plecat căei căldura era insuportabilă și discuţia inutilă deoarece primul 

ministru a declarat că va supune contractul examinării și aprobării Par- 
lamentului. Voi lua cuvântul în Cameră. De notat că Guvernul și guver- 
namentalii prezintă semnarea contractului ca un mare succes, fără să ex- 
plice ecuaţia: 
Semnarea contractului + Seletzki în pușcărie + 
+A facerea Skoda la Cameră = Succes. 


— Ziarele de azi-dimineaţă aduc vestea unor serioase tulburări în Gre- 
cia. Mâna lui Venizelos şi a lui Plastiras. Pare că Guvernul va stăpâni 
mișcarea. Deocamdată grecii își distrug vasele de război răsculate, bom- 
bardându-le prin avioane. 

4 martie. — Vaida își continuă campania cu „numerus valahi- 
cus“. După conferinţa răsunătoare de la Cluj de duminica trecută a ți- 
nut ieri o a doua la Timişoara. Lucru ciudat, Guvernul care până acum 
nici nu s-a pronunţat în această problemă (și ar fi trebuit să o facă, căci 
campania prinde și e periculoasă) a dat indirect concursul lui Vaida, 
autorizând şi chiar îndemnând oficialitatea să asiste la prelegere. Gu- 
vernul a oprit de asemenea o întrunire organizată de Bocu tot la Timi- 
șoara și menită să facă concurenţă lui Vaida (Bocu e cu Maniu). 

Ipostaza lui Vaida de apostol e neașteptată. E împins de Tilea, 
convins că atât timp cât Maniu va avea o influență în partid, el (Tilea) 
va fi înlăturat de la orice ghelir. În ședința de sâmbătă a Delegației Per- 
manente a Partidului Naţional-Ţărănesc, a și fost dat în judecata comi- 
siei de disciplină, pentru uneltirile lui subversive de la Sibiu. Mirarea e 
că Vaida „a marșat“. Era până acum candidatul cel mai sortit pentru 
șefia viitorului Guvern. Ca șampion al naţionalismului anti-ovreiesc nu 
mai poate fi vorba de dânsul într-o viitoare combinaţie: întreaga presă 
și finanţă internaţională, în mâna ovreilor, s-ar ridica împotriva lui. L-a 
păcălit Tilea, l-a convins asigurându-l că campania are asentimentul 
Regelui. A omis însă să-i spună că Regele n-avea în vedere decât anihi- 
larea popularității lui Maniu care începea să se întindă printre studenți 
și tineret, mulţumită cunoscutei atitudini împotriva Camarilei regale și 
Lupeascăi... 


— leri dimineață monsieur Grigorash Philippesco şi-a întrunit parti- 
dul din întreaga ţară în cinematograful Rio. Sala jumătate. În afară de şef 
au mai vorbit dumnealor domnii Meriacri, Perșinaru (sătean și escroc), 
Spulber — și spre regretul tuturor omul cumsecade Emil Ottulescu, 
rătăcit în această bandă. La ieșirea cinematografului s-au postat stu- 

denţi hotărâți să bată „partidul“, căci se vorbise înăuntru contra lui „nu- 
merus clausus“. Philippesco a prelungit cât a putut reprezentaţia, în spe- 
ranța că vor pleca studenţii. Dar aceștia n-au plecat, şi în cele din urmă 
s-a telefonat la poliţie, și „partidul“ a putut să-și părăsească tranșeea 
între două rânduri de Jandarmi. Toate acestea n-au împiedicat Univer- 
sul de azi-dimineaţă să înregistreze marele succes al purtătorului de 
spirocheţi. Contractul de chirie al Discomului trebuie reînnoit, și pen- 
tru dl. Popește (Stelian) toate se reduc la gologani, cât mai mulți... 


— Ieri trebuia să se ţină la Cluj o întrunire a „Cultului Patriei“ în care 
generalii Rădescu și Dragu să atace violent pe Rege: Întrunirea fusese 
interzisă, totuşi generalii — și câțiva însoțitori printre care filosoful Ma- 
Tinică Ştefănescu — au luat sâmbătă trenul spre Cluj. Se hotărâse să se 
ţină întrunirea și fără autorizaţie, şi urma să fie prăpăd. În gara Cluj, 
răzvrătiți au fost însă ridicaţi de poliţie, duși la hotel și ținuți sub pază 
până duminică seară, când au fost reconduși cu aceleași forme ca [a so- 
sire, până la gară și îmbarcaţi pentru București. Revoluţia venerabililor 
pensionari a fost amânată „sine die“. 


— Am primit azi-dimineaţă vizita lui Blumenfeld. E opărit. A vorbit 
cu Titulescu care a vorbit cu Regina care a vorbit cu Regele. Regele 
vrea să schimbe Constituţia. Cu cine? I-am răspuns că nu știu, dar l-am 
întrebat: „Când o schimbă, mâine marţi?“ — „Nu! e vorba mai târziu, 
după votarea bugetului, după închiderea Camerelor“. — „Atunci n-are 
nici o importanță!“ Blumenfeld a plecat totuși frământat. E ambițios: ar 
vrea să știe ceea ce vrea Regele, atunci când nici Regele nu ştie! 

5 martie, — Titulescu a dat o masă la Externe pentru sărbătorirea 
a 10 ani de prim-ministeriat a lui Ismet (devenit Inonii) şi de ministeri- 
at la Externe a lui Rușdi (devenit Aras!). Toţi reprezentanţii Statelor În- 
țelegerii Balcanice, d'Ormesson reprezentantul Franţei suzerane, plus 
o droaie de miniștri și de subsecretari valahi. Două discursuri ditiram- 
bice, al lui Titulescu și al turcului de aici. Kilometrice, și exagerate ca 
ton. Parcă Turcia ar fi devenit pivotul Europei. Toate pentru accentua- 
rea binefăcerilor continuității. Titulescu bate şaua ca să priceapă iapa. 
Ce poftă aș avea să scriu un articol intitulat: Hai sictir! Păcat că mi-e 
gura pecetluită; ar fi primit turcii, cu Titulescu al lor, şi omagiul meu! 


— Grecii continuă să „combată“. Venizelos vrea să reia puterea, e clar. 
Va reuși? 

Collas și-a decomandat marele prânz de astă-seară în cinstea pri- 
mului ministru, la care trebuia să particip și eu. Economisesc astfel o că- 
mașă scrobită. 

7 martie. — Pangal a avut ieri o întrevedere cu C. Angelescu, fos- 
tul guvernator al Băncii Naţionale și intimul lui Vaida. Conversaţie inte- 
resantă. Vaida nu va părăsi Partidul Naţional-Ţărănesc. Dacă va fi exclus, 
va declara că partidul e cu el, formând astfel un al 2-lea Partid Naţio- 
nal-Țărănesc. Vaidiștii cred că mai mult de jumătate partidul(?) va mer- 
ge cu Vaida. Angelescu a vorbit și de adeziunea lui Costăchescu. În nici 
un caz Vaida nu va mai da înapoi; după comunicatul lui Mihalache prin 
care Delegaţia Permanentă a partidului „desavuează“ atitudinea frun- 
tașului ardelean (comunicat publicat alaltăieri seară) nici nu mai poate. 
Curentul în favoarea campaniei lui Vaida ar fi imens (zice Angelescu 
şi cred că este așa). Vaida nu se ridică nici împotriva evreilor, nici îm- 
potriva celorlalte minorităţi; după cum acestea își cer drepturile lor, așa 
şi Vaida cere pentru românii majoritari drepturile ce li se cuvin Cnu- 
merus valahicus“, oribil barbarism). Distincția e subtilă. În realitate, 
curentul pentru Vaida e antisemit și xenofob. Vaida o știe, și de aceea 
lasă să planeze asupra acţiunii sale un oarecare echivoc. Angelescu s-a 
informat pe lângă Pangal despre intenţiile mele. Dacă ar ajunge la Gu- 
vem, Vaida ar vrea o înțelegere cu mine — cu Goga nu. Explicaţia: Go- 
ga ar întări suspiciunea de extremism a acţiunii pe când eu aș fi o che- 
zășie de frânare faţă de anumite cercuri, mai ales străine. Deocamdată 
Vaida îmi cere o neutralitate binevoitoare. I-am acordat-o deja fără să 
mi-o ceară. 

— Ieri a apărut în Țara Noastră și azi în Pământul Nostru, comuni- 
catul prin care se anunță alianța dintre Goga și mine pentru alegerile 
parţiale de la Mehedinţi și Ilfov, alegeri ce vor avea loc în aprilie. 

— Săptămâna trecută s-a sinucis fata lui Henri Meitani (fiul lui Şte- 
fan Meitani, fostul meu tovarăș politic). Acest Meitani ţine de nevastă 
o fată pe care unul din băieţii lui Sturdza (Beizadea Viţelul) a avut-o cu 
fiica unuia Bogza, șelar sau ceaprăzar din str. Regală. Acest Sturdza și 
fiica Bogza s-au sinucis pe vremuri fiindcă n-au fost lăsaţi să se însoa- 
re. Fetiţa lor (actuala d-nă Meitani) a fost crescută, înzestrată și mări- 
tată de Beizadea Grigore. O nouă dramă, repune în actualitate uitata 
dramă Sturdza-Bogza. Se zice că d-ra Meitani nu s-ar fi sinucis ci că ar 
fi fost împuşcată de tată-său. Ușuratică, frecventând localurile de noap- 
te, tânăra fată ar fi rămas însărcinată de pe urma relaţiilor ce ar fi avut 
cu un oarecare Clapon, de meserie veterinar! O căsătorie a fost proiec- 

tată, dar categoric respinsă de părinţii Meitani. Meitani aflând în ulti- 
mul moment starea în care se afla fiica sa ar fi ucis-o cu 2 gloanţe de re- 
volver. Așa se spune. Fapt e că înmormântarea a fost făcută repede şi 
aproape în secret. Iar veterinarul Clapon s-a sinucis şi el, a doua zi du- 
pă moartea d-rei Meitani. 

9 martie, — Ninge de azi-noapte ca în miezul iernii şi viscoleşte 
ca la Bobotează. În oraș circulaţia este aproape imposibilă; automobi- 
lele se înfundă în zăpadă, iar pe jos îţi taie vântul obrazul. Dacă n-ar fi 
vântul n-ar fi frig — termometrul e la 2* sub zero. 

11 martie, — Aseară la prânzul de la Legația Italiei, comenda- 
torul Zuccoli (evreu, bancher şi socru multimilionar al consilierului de 
legaţie Capece duca di Regina) care vine — călătorind cu greu — de la 
Atena, povestește cum au pus rebelii venizeliști mâna pe vasele de răz- 
boi grecești de la Salamina. Ofițerii de pe aceste vase aveau obiceiul să 
vină toți , seara, la Atena, să petreacă. În lipsa lor, ofițerii îndepărtați din 
marina activă ca venizelişti, s-au dus „la vase“ (după expresia lui Ho- 
mer), s-au urcat pe bord şi luând posesie de comandă au plecat spre Creta. 

12 martie, — Ziarele de azi-dimineaţă publică scrisoarea lui Vai- 
da către Mihalache. Scrisoarea e abilă. Vădit, şi Vaida vrea să se des- 
partă de foştii săi tovarăși şi Maniu şi Mihalache vor să scape de el, dar 
ambele părţi sunt hotărâte să tragă din această despărțire un maximum 
de foloase. Dacă Vaida ar demisiona din partid, Mihalache ar putea sus- 
ține că plecarea lui nu e justificată decât de consideraţii personale, căci 
şi Partidul Naţional-Ţărănesc stă pe principii naţionaliste iar considera- 
ţii de amănunt nu îndreptăţeau un gest atât de grav. Vaida pricepe bine 
cum stau lucrurile și nu demisionează. Pe de altă parte, dacă partidul ar 
exclude pe Vaida, Mihalache și Maniu n-ar putea justifica acest act de- 
cât prin faptul că dezaprobă politica lui Vaida și pentru marea satis- 
facţie a acestuia, ar apărea ca vânduți jidanilor. De aceea excluderea 
lui Vaida rămâne mai departe ca o simplă ameninţare. O împăcare fiind 
exclusă, vor învinge în această luptă bizantină cei care vor avea nervii 
mai tari. Maniu a dovedit până acum că nervii lui sunt mai rezistenți ca 
ai lui Vaida. 

Intrebat de prietenii mei asupra atitudinii mele, am răspuns: cât 
timp Vaida este în Partidul Naţional-Ţărănesc nu avem nici o atitudine 
de luat, cele ce se petrec într-o casă străină nu ne privesc. În ziua în ca- 
re Vaida nu va mai face parte din Partidul Naţional-Ţărănesc, chestiu- 
nea se schimbă, și va trebui să examinăm situația pe bazele noi ce se 
vor crea. Până atunci neutralitate binevoitoare faţă de Vaida. 

— Armata rebelă greacă din Tracia s-a predat, iar comandantul ei, gene- 
ralul Kamenos, împreună cu Statul său Major a fugit în Bulgaria. Revo- 
lutia înscenată de Venizelos a ratat. Se adeveresc o dată mai mult aces- 
te două învățăminte ale istoriei: întâi, că o revoluţie care nu reuşește în 
primele trei zile e înfrântă, timpul lucrând în favoarea Guvernului legi- 
tim — şi al doilea, că loviturile de Stat trebuiesc date la centru de câți- 
va oameni hotărâți iar nu de mii de elemente nehotărâte și la periferie. 


— Duminică a fost nunta fetei lui Grigore lunian cu un magistrat de 
la Iași, Bercea. Se povestește că Malaxa, nașul tinerei perechi a dăruit o 
frumoasă pungă de aur împodobită cu pietre scumpe și într-însa un cec 
de J milion lei! Pentru ce această generozitate? Pentru a împiedica even- 
tual pe Iunian să interpeleze la Cameră asupra afacerilor d-lui Malaxa 
cu căile ferate? 

15 martie. — Manolescu-Strunga — zis și Strungurescu-Manolun- 
ga! — a dat acum câteva zile o mare recepție. Simţea nevoia să se lăfăias- 
că în noul său frac de ministru adus de la Londra. A invitat tot Bucu- 
reștiul, miniștri, deputaţi, dame și întreg corpul diplomatic și cu afabi- 
litatea lui binecunoscută își poftea musafirii în sufragerie să „guste 
mâncările“ (Strunga e un gospodar și mai ales un bucătar de frunte). Stră- 
inilor, le spunea cu un surâs și cu un gest indicator și imperativ: „Allez, 
allez madam, mossi€ manger les mangers!“ „Les mangers“ erau expu- 
se pe trei mese mari, pe una fripturile, pe alta icrele, peştii și sărăturile 
— pe a treia prăjiturile și fructele. Cheful a durat până la ora 4 dimi- 
neaţa. A fost lată rău, vorba lui Victor Antonescu. 


— Pangal a văzut alaltăieri pe d'Ormesson, amicul meu d'Ormesson. 
„Je n'entends rien aux question economiques, aux problèmes financi- 
ers. Je suis un diplomate de la vieille école. Heureusement que de temps 
en temps il me tombe de véritables et interessants problèmes d'ordre 
purement diplomatique à résoudre. Je suis alors dans mon élément, et 
c'est pour moi une veritables jouissance de travailler aux bonnes et 
belles solutions. Tenez, dernièrement, j'ai eu à m'occuper d'une ques- 
tion des plus interessantes. Lorsque le nouveau ministre des Soviets a 
présenté ses lettres de créance au Roi, on ne avait pas au Palais ce que 
la musique devait joner. L/internationale? C'eut été dur, pour un Roi. 


! Din cauza exportului de struguri pe care l-a organizat nu fără foloase pentru dân- 
sul. 

On m'a consulte pour me demander ce que l’on avait fait à Paris, et pour 
me demander un conseil. Voila une affaire réellement diplomatique: 
elle m'a passion€! Cela me sortait des horribles buletins financiers, que 
je ne lis jamais, comme je n'ai jamais lu les cours de le Bourse — je n’en- 
tends rien à ces choses! J'ai échangé une serie de telegrammes avec le 
Quai d'Orsay, et apres plusieurs j jours de réflexion j'ai trouvé cette élé- 
gante solution que j'ai suggérée au Maréchal de la Cour: étant donné 
le deuil de la Cour, il n aura pas dé musique pour la réception de mr. 
Ostrovski, on maura donc pas à jouer ni Phymne roumain ni l’ Interna- 
tionale soviétique! C’est joli, n'est-ce pas? J'ai eu la grande satisfac- 
tion de voir ma suggestion acceptée“. Iată oamenii, pe care Franța ni tri- 
mite în cele mai grele momente ale crizei în care ne zbatem. 

— Arcizewski îmi comunică confidențial copia unui foarte interesant 
raport al lui Chlapowski, ambasadorul polon la Paris. E rezumatul ulti- 
mei conversații avute de acesta cu ministrul de externe Laval. Laval i-ar 
fi spus că el personal nu e pentru încheierea pactului oriental, dar că a 
trebuit să continue negocierile începute de Barthou. Nu insistă prea 
mult asupra accedării Poloniei la acest pact, care se va încheia probabil 
între Rusia, Cehoslovacia și Franța, rămânând ca Polonia și Germania să 
adere mai târziu, dacă vor voi. Franța nu va mai face presiune asupra Po- 
loniei, iar miniştrii francezi în Lituania și în Estonia au primit instrucți- 
uni să nu mai favorizeze curentele antipoloneze în acele țări. Alianța 
Franței cu Polonia va rămâne deci în picioare. 

În același raport Chlapowski mai comunică că Koester, ambasa- 
dorul Germaniei a informat pe Laval că Germania nu ia atitudine con- 
tra alianței Franţei cu Rusia dar că ea, Germania, nu poate semna pac- 
tul oriental. Poate că-l va semna peste 2-3 ani. Laval a mai spus lui 
Chlapowski că atitudinea Germaniei față de Franța a devenit în general 
mult mai amicală, și că francezii au consimţit ca sir John Simon să se 
ocupe și despre revendicările lor la Berlin numai pentru a evita negoci- 
eri directe și o înrăutățire a situaţiei actuale. 

Arcizewski pretinde că atitudinea inamicală a lui Titulescu față de 
Polonia e politică personală a ministrului nostru de externe, iar nu o 
politică impusă de la Paris, cum s-a pretins. Titulescu s-a băgat până în 
gât cu Sovietele, de la care vrea să obţină ceva, fie restituirea Tezauru- 
lui fie „un papier“ oarecare cu privire la Basarabia — cu un cuvânt un 
succes care să compenseze înfrângerile suferite pe alte terenuri. 

Titulescu face propagandă zilnică în favoarea Sovietelor printre 
membrii Guvernului și printre membrii corpului diplomatic, cerând tu- 

turor să „fie gentili cu Ostrovski“. Membrii Guvernului sunt chiar je- 
naţi — afirmă Arcizewski — de atâta insistență. Titulescu a dat o masă 
lui Ostrovski la care a poftit pe miniștrii Micii Înţelegeri, pe al Franţei 
şi pe ai Înţelegerii Balcanice. Dacă era vorba de o apropiere, de ce n-a 
invitat şi pe ministrul Poloniei? Întrebarea o pune tot Arcizewski. 

Ministrul Poloniei e om fără noroc. A lansat invitaţii pentru o ma- 
re serată, în „alb și roșu“ (culorile Poloniei) care trebuia să aibă loc în 
ziua de 19 martie. De la Palat i s-a comunicat că ar fi mai bine să o amâ- 
ne până după 9 aprilie când se isprăveşte doliul Curţii (pentru Regele 
Alexandru al Serbiei). Serata a fost amânată cu 3 săptămâni. 

— Alaltăieri la Cameră şi ieri la Senat, şedinţe lungi și animate cu pri- 
lejul legii de prelungire a stării de asediu și prin urmare a cenzurii. Şe- 
dințe penibile, căci toată mocirla noastră a fost agitată din nou. Maniu 
a pus pe șleau la Cameră chestiunea familiei Lupescu și a întregii Cama- 
rile. Ţărăniştii cu Mihalache în cap, erau cam plictisiţi căci vedeau 
blidul de linte al viitoarei guvernări, îndepărtându-se. Bineînţeles că cen- 
zura nu a lăsat să treacă mai nimic, prin gazete, din cele spuse de la tri- 
buna Camerei. 

18 martie..— Mare zarvă pe ziua de ieri. Germania a hotărât reîn- 
flinţarea serviciului militar obligatoriu, creând pentru moment 12 cor- 
puri de armată. E mărturisirea înarmării începute de câţiva ani și rupe- 
rea tratatului de la Versailles în ochii și auzul tuturor. Hitler joacă totul 
pentru tot. E evident că dacă Franţa declară imediat război Germaniei, 
prăbușirea regimului nazist e sigură, căci victoria va fi de partea fran- 
cezilor. Dar Hitler știe că Franţa, în mâna lui Blum și a democraţilor 
integrali, nu va declara război. Iar peste 5 ani, Germania va strivi Fran- 
ţa, după plac. me 

Deocamdată vom asista la mobilizarea tuturor condeielor diplo- 
matice; zile frumoase ne aşteaptă pentru searbădul schimb de note și 
pentru semnarea de protocoale moarte. 

— Ieri dimineață am fost poftiți de Ostrovski la cinematograful Roxy. 
Rula filmul ,„l’ Orage“ opera Stabilimentelor Cinematografice Sovieti- 
ce din Leningrad. Tehnică impresionantă și un realism de înfățișare 
care mi-a reamintit teatrele rusești dinainte de război. Fiecare rol, cât 
de mic e încredințat unui artist desăvârşit. Soții Ostrovski făceau ono- 
rurile reprezentaţiei cu o amabilitate aproape exagerată. Era multă lu- 
me, și-am fost silit să constat că bolşevicii au câștigat multe simpatii, 
în scurtul timp de când sunt printre noi. 

23 martie, — Acordul între Franța, Anglia și Italia, faţă de înar- 
marea Germaniei s-a desăvârșit. Acord, pentru a nu face nimic — ba 
da, o conferință la Como și o reclamaţie la Geneva. Hitler trebuie să fa- 
că mare haz de neputința adversarilor săi. Titulescu, cu pactele lui, a 
intrat în gaură de șoarece și nu mai spune nimic. Vorbeşte în numele 
său, Bubi Brănișteanu de la Adevărul. 

— Miercuri am vorbit la Cameră, în chestiunea Skoda. Am propus o 
soluție nouă: dumnealor domnii Popovici şi g-ral Cihoski să ceară ei 
înșiși să fie trimiși înaintea Curţii de Casaţie; chiar un vot unanim de 
absolvire al Camerei neputându-i spăla de atâtea acuzaţii. Discursul 
meu, în care mai arătam și nerușinata speculă a tuturor uzinelor de arma- 
ment documentată pe cifrele oficiale ale preţurilor a făcut mare impresie. 

28 martie. — Un deputat, Grigorescu, pe care nu l-am văzut până 
acum la tribună a fost desemnat — probabil din cauza sonorităţii coar- 
delor sale vocale — să citească moţiunea de trimitere în judecată a d-lor 
general Cihoski și Mihai Popovici. Formalitatea s-a îndeplinit în şedin- 
ţa Camerei de ieri. Moţiunea, care mai prevedea şi comunicarea dosa- 
relor respective Ministerului de Justiţie pentru urmărirea d-lor Romul 
Boilă și colonel Georgescu, pe căile dreptului comun — a fost trimisă, 
conform regulamentului Camerei, în discuţia secţiilor. Dacă 6 din cele 
10 secţii ale Camerei vor aproba moţiunea (ceea ce pare sigur, vor fi pro- 
babil chiar 10 din 10), aceasta se va întoarce în planul Camerei, peste 5 
zile, pentru vot. 

Asist prima dată la aplicarea legii responsabilităţii ministeriale. 
Deși citirea moţiunii apare în întreaga procedură a urmăririi foştilor mi- 
niștri ca o simplă formalitate, deși știam toți dinainte că această moţi- 
une va conchide la darea în judecată a celor doi miniștri inculpaţi prin 
raportul Bentoiu, am trăit un moment de emoție. Cuvintele apăsate ale 
deputatului Grigorescu răsunau într-o tăcere de mormânt; motivarea 
moţiunii, destul de lungă și bine făcută, a impresionat. Stam în fața 
băncilor naţional-țărăniste. Leurs figures, cunoscuta carte a lui Maurice 
Barres îmi revenea în minte pe când căutam să pătrund gândurile sinis- 
trelor mutre de pe băncile, din faţa mea. Maniu era livid și imobil. De 
vreo două ori, în cursul citirii, el şi Mihalache au susurat: „rușine!“ dar 
atât de încet încât nu i-a auzit aproape nimeni. Numai fiere și venin, Mi- 
halache proptit în coate pe braţele jeţului, arunca priviri dușmănoase în 
toate părţile; cu dinţii încleștați de mânie, strâmba din buze și din mus- 
taţă și parcă ar fi vrut să înece Camera sub valurile unui dispreţ, care în 
realitate nu era decât neputinţă și invidie. Condamnat la cămașă pe 

viață, se simțea și de astă-dată izolat în mijlocul surtucarilor şi ura de 
clasă se trăda în fiecare din mişcările lui. Madgearu nu crâcnea, mulțu- 
mit că nu fusese băgat şi el în concluziile raportului. Popovici şi gene- 
ralul Cihoski nu erau de față. Ceilalți ţărănişti mai mititei, toţi cu 
musca pe căciulă ascultau smeriţi, iar membrii majorităţii cu ochii lor 
zgâiți la tribună, cu figurile lor amorfe, cu labele lor tentaculare îmi rea- 
minteau caracatițele din Aquarimul de la Napoli, agăţate de un perete 
(peretele pentru ei era partidul) şi gata să se arunce pe pradă. Banca mi- 
nisterială, slab garnisită și lipsită de șeful ei afecta indiferenţă; Dinu Bră- 
tianu, senin și mediocru, părea mai străin decât oricând, de toți şi de toate. 

În culoare, după citirea moţiunii, forfoteau naţional-țărăniștii şi 
prietenii lor din presă, ameninţători — liberalii jenaţi de slabul rezultat 
al cercetărilor şi întrucâtva îngrijoraţi de amenințările adversarilor. A fa- 
cerea Skoda ne va mai da poate surprize. 

31 martie. — Vineri 29 martie am luat cuvântul în Cameră la dis- 
cuţia bugetului. Am impresia că am făcut un discurs bun. Am arătat în- 
tre altele greșeala de a se recurge la bugete de expediente, ca în vreme 
de criză, atunci când criza s-a sfârșit şi a făcut loc unei noi stări de 
lucruri, cu raporturi economice speciale cărora bugetele trebuie de azi 
înainte să se adapteze... 

— D-ra Ventura a văzut succesiv zilele trecute pe Rege, pe Regina 
Maria şi pe d-na Lupescu. Îmi povestește, crezând că-mi face plăcere, 
că Regele i-ar fi spus că eu sunt singurul om cu care s-ar putea face ce- 
va în țara aceasta. (E acel „s-ar“ care strică tot farmecul informaţiei.) 
Întrevederea cu Regina Maria a fost mai interesantă. Au dejunat sin- 
gure, numai ele două și d-ra Ventura a fost adânc impresionată de ati- 
tudinea patetică a Reginei. „C'€tait une figure shakespearienne qui de- 
mandait ce qu’elle avait fait de mal (!!) sur cette terre pour que Dieu la 
punisse par la déchéance de tous ses enfants!“ De Carol şi de Nicolae 
au vorbit prea puţin, istorioarele lor fiind bine cunoscute. Regina a po- 
vestit totuși că fiind încă la Paris după asasinarea Regelui Alexandru, 
printre sutele de scrisori și de telegrame de condoleanţe ce a primit era 
şi una de la Puiu Dumitrescu. Le deschidea pe toate Principesa Ileana, 
dar când a ajuns la a lui Puiu, Regina a băgat de seamă că Principesa 
voia să i-o ascundă și i-a luat-o cu sila. Plicul nu conţinea însă condo- 
leanţe ci fotografia unei scrisori a lui Carol adresată lui Puiu, prin care 
Regele îi cerea să procure 8 milioane d-nei Lupescu. Îi indica o per- 
soană de la care să ceară banii, iar dacă aceasta ar fi refuzat se indicau 
procedurile prin care banii să fie obţinuţi de la Guvern. Era un vădit 

șantaj în preajma procesului generalului Dumitrescu contra căruia se 
deschisese acţiune publică. Regina socotește scrisoarea falsificată, căci 
Puiu Dumitrescu imita la perfecţie scriitura Regelui; ea își dă totuși 
seam.. de scandalul care ar urma dacă această scrisoare ar fi dată în vi- 
leag. Despre Elisabeta a Greciei, Regina a spus că o consideră ca pier- 
dută. E complect căzută în vrajele lui Scanavi; și-a găsit în fine omul 
pe care-l va iubi cât va trăi, dar și l-a ales rău, căci Scanavi e un profi- 
tor ordinar. Elisabeta e foarte bine cu Regele Carol, fiindcă ascultă de 
el și şe umilește până a-i zice „Sire“ când îi vorbește, considerându-se 
ca o plecată supusă a lui. „Nous autres nous sommes plus fiers, et nous 
n'admettons pas de pareilles platitudes“ a adăugat Regina. După spuse- 
le ei, persoana cea mai influentă, în momentul de față, pe lângă Rege 
este Scanavi. Lamentările Majestății Sale s-au încheiat printr-un cuplet 
asupra Marioarei din Belgrad. Pe aceasta cel puțin se obișnuise să o 
considere ca solid așezată și în afară de tulburările patimei. S-a stricat 
şi acolo căruțul. Moartea năpraznică a Regelui Alexandru va avea con- 
secinţe tragice și cu privire la Regina Marioara, căci nici acolo lucru- 
rile nu merg. Şi Regina Maria a vorbit d-rei Ventura despre mine în ter- 
menii cei mai elogioși. „Et de deux“ cum zice francezul. 

Dar e și un al treilea, căci d-ra Ventura a văzut și pe d-na Lupescu, 
care mă consideră ca „singurul boier în politica românească“. Hotărât, 
am ajuns la favoare în Familia Regală; ar trebui să trag concluzia că 
sunt pierdut. D-na Lupescu a povestit d-rei Ventura că e cea mai nefe- 
ricită femeie de pe lume, că primeşte zilnic zeci de scrisori de amenin- 
tare și de înjurături, că nu se mai poate mișca în libertate etc. etc. „Ce 
rău am făcut eu pe acest pământ etc. etc — întocmai ca Mama-Regi- 
na. Din conversaţie cu Duduia a mai reieșit că Titulescu e nesuferit și 
ei și Regelui, dar că-l consideră indispensabil pentru moment, că Wieder 
este definitiv ars — ca prieten și complice al lui Puiu Dumitrescu, că 
Aristid Blank e tot mai influent și în contact zilnic cu dânsa — iar pe 
deasupra tuturor lucrurilor că dânsa, Duduia, se ocupă strașnic de po- 
litică și că e mai stăpână ca oricând asupra voinței Regelui. 

— Văzut ieri pe C. Angelescu, fostul guvernator. Venea din partea lui 
Vaida. Pare că nu sunt încă bine hotărâți într-o direcție. Vaidiștii nu 
ştiu încă dacă vor adopta metoda lui Gh. Brătianu declarându-se adevă- 
ratul Partid Naţional-Ţărănesc, sau dacă vor lua altă titulatură ca „Par- 
tid Naţional-Ţărănesc Român“ sau mai simplu: „Partidul Român“. Vai- 
da e contra ideii de partid, socotind că la opoziție e mai bine să canali- 
zezi un curent decât să le încurci cu partizani de multe ori dubioși. Dar 

toţi amicii săi vor un partid, și probabil că Vaida va ceda. Foştii mi- 
niștri care au urmat pe Vaida au și redactat un manifest către ţară (a apă- 
rut astăzi, și e searbăd), silind astfel oarecum mâna șefului lor. Am pri- 
ceput că n-au nici o făgăduială de la Rege, pe care l-a văzut numai Ti- 
lea. Am confirmat lui Angelescu cele transmise prin Pangal cu privire 
la atitudinea mea: neutralitate binevoitoare acum, posibilitate de co- 
laborare la Guvern mai târziu, dacă se va prezenta cazul. 

2 aprilie. — În legătură cu conversaţia avută cu el, în februarie, și 
pe care am notat-o aici, Stoian înapoiat de la Monte Carlo, vine să mă va- 
dă. A stat vreo 3 săptămâni cu Averescu, pe care l-a întors — zice el — 
în sensul vederilor lui, ajutat fiind și de dr. Trăilescu și de Crăiniceanu, 
care se aflau și ei la Monte Carlo. Averescu — pretinde Stoian — nu știa 
nimic despre manifestul tipărit de georgiști și semnat de mareșal și de 
Gh. Brătianu (vezi pag. 20-21 din prezenta), nu-i comunicase nimeni de 
la Bucureşti apariţia lui (e de crezut?). Acest gest și câteva altele ar fi 
dezgustat pe Averescu de alianţa cu Gh. Brătianu, pe care s-ar fi decis să 
o denunțe cât de curând. Stoian îmi povestește că mareșalul consimte 
la formarea unui Guvern cu mine și cu Goba prin reîntregirea Partidu- 
lui Poporului. Auzoriză pe Stoian a aduce faptul la cunoștința Regelui 
fără a-l însărcina însă, fără a-i da mandat să o facă (recunosc pe Ave- 
rescu, în asemenea subtilităţi copilărești). Stoian crede a ști că Regele va 
fi încântat de această veste, pe care i-o va aduce la cunoștință într-o au- 
diență ce a cerut-o. A venit să-mi aducă și mie buna veste și să mă între- 
be dacă sunt mulțumit. Ce să-i spun? Ar fi fost nepoliticos să-i arăt că a 
trecut timpul mareșalului și că face literatură retrospectivă. I-am răs- 
puns că totul depinde de Rege (a convenit și el) şi de Goga, fără care n-aş 
putea lua în considerare propunerea. A plecat mulțumit şi cu atât. 

7 aprilie. — Contele Emanuel de la Rochefoucault, „însărcinat cu 
afaceri al Ordinului de Malta“ a fost câteva zile săptămâna trecută la 
București. Ministrul Ordinului, Contele de Pierredon n-a venit fiindcă 
este supărat. E supărat că n-a fost decorat și el cu Cordonul „Serviciul 
Credincios“ ca Principele Colonna (don Prospero). Pierredon pretinde 
că e „bailli“, cu crucea de cavaler „profes“ și mai vechi decât Colonna, 
și că fiind ministru al Ordinului are rang mai mare ca dânsul. Cara- 
ghioșii aceștia își imaginează că lumea se învârtește în jurul Ordinului 
lor și fac afaceri de Stat din nimicuri. Făcând pe bosumflatul la Paris 
Pierredon a trimis pe La Rochefoucault la București să-i scoată cordo- 
nul. Se vede că a uitat că n-a trecut anul de când a primit cordonul Ste- 
lei. E drept că secretarul lui, La Rochefoucault, care primise tot atunci 

placa Coroanei, a mai fost decorat de atunci cu placa Stelei. Dar ceea 
ce a uitat desigur, e că pe el Pierredon îl cheamă pur și simplu Michel 
pe când ceilalți doi poartă numele de Colonna și de La Rochefoucault. 

Amicul La Rochefoucault e un zevzec simpatic și foarte simpatis 
zat de Rege (de aceea lsa și decorat de două ori întraun an). Nimic mai 
amuzant decât modul cum povestește zevzecul audiența pe care Regele 
Ssa grăbit să iso acorde. După ce a scuzat pe șeful său, reținut la Paris 
de o mică boală și după ce a remis Regelui însemnele ordinului destinas 
te Prințului Nicolae (Regele ceruse această decorație, dar fără crucea 
de „profes“, ca să no aibă decât el!), iscusityl diplomat a început să cânte 
pe struna fericirii dalui Pierredon față de bunătăţile Regelui. Dar aceasa 
tă fericire era întrucâtva tulburată „printr„o umbră care întunecă sufles 
tul dului de Pierredon“ (La Rochefoucault era încântat de această formus 
lă!) umbră pe care numai Majestatea Sa putea să o risipească r— acors 
dând și lui Pierredon cordonul care orna pântecele Principelui Colony 
na. Regele a explicat că Colonna fusese decorat și ca fost primar al Ror 
mei, și ca fost președinte al Crucii Roșii în timpul războiului, calitate în 
care adusese serioase seryieii românilor. După mai multe argumente 
„pro“ și „contra“ (Regelui îi plac grozav discuţiile pe asemenea subieca 
te), Majestatea Sa a spus câteva cuvinte pe românește întraun telefon, 
iar lui La Rochefoucault pe franțuzeşte că tot cg putea face era să cons 
fere dslui de Pierredon ordinul „Pentru Merit‘ clasa I, ordin pe careul 
poate conferi dâpsul singur fără contrasemnătyra unui ministru. Abia 
terminase, și un aghiotant a apărut (probabil consecinţele telefonării) 
cu o cutiuță în mână pe care Regele a remisso interlocutorului său ca să 
fie predată dlui de Pierredon. Au mai vorbit de una de alta, iar la ples 
care, Regele a mai întins o cutiuţă lui La Rochefoucault. Era pentru el, 
ordinul „Pentru Merit“ clasa a Ilsa. „Nu, nu Sire, Majestatea Voastră 
trece măsura (Votre Majesté me comblé) cu atâtea semne de înaltă bună» 
voinţă! O să fac prea mulţi invidioși în jurul meu! Majestatea Voastră 
Misa dat deja două decoraţii întraun an! E prea mult, e prea mult!“ Și 
cu gestul, nobilul conte îndepărta de modesta lui persoană acest nou iza 
vor de amărăciune. Regele nsa vrut să știe nimic, și isa băgat cutiuţa în 
mână. „Atynci, povestește La Rochefoucault, am îndreptat privirile mele 
emoţionate drept în ochii Regelui și iram spus: dacă întru fericire adors 
mita noastră strămătyșă Stéphanie de Bad ne vede în acest moment trer 
buie să fie adânc emoţionată! (să nu se deştepte!) Primesc regească 
atenţie, ca o legătyră mai mult a devotamentylui meu pentru Majess 
tatea Voastră“. 

La Rochefoucault povestea și mima întreaga scenă ca un adevărat 
actor. Era amuzant și era încântat, de Rege, de el, de noi toţi. 

— Văzut pe Scanavi. Proiectul unei societăţi de editură, cu o tipogra- 
fie perfecționată, despre care îmi vorbise toamna trecută s-a realizatl. 
Mașinile trebuie să sosească în curând, căci au plecat deja din Elveţia. 
Menţine propunerile sale de a-mi imprima Pământul Nostru zilnic con- 
tra dreptului de publicitate cedat societăţii lui. Noua Societate a înche- 
iat un contract cu „Presse-France“ un sindicat de la Paris care contro- 
lează peste 150 cotidiane franceze. „Presse-France* va publica toate şti- 
rile ce i se vor transmite de către Societatea lui Scanavi. „Societatea nu 
va câștiga nimic, poate chiar că va lucra cu deficit. Nu e nimic, Regele 
va avea însă o posibilitate de propagandă și de contra-propagandă“, ex- 
plică grecul. „Titulescu a făcut tot ce a putut ca să mă împiedice să 
reuşesc — dar am reușit. Am și fondurile necesare“. 

Acum mi se luminează și mie demersurile pe care de două luni le 
face prin București faimosul Bachet (ex-Bacher, ovrei pârlit din Craio- 
va, ajuns pe vremea exilului intim al Principelul Carol). Bachet umbla 
după aprobarea unei mari cumpărături de material din Franţa (prin Fra- 
nasovici), cumpărătură finanțată de chiar grupul vânzătorilor și de pe 
urma căreia trebuia să rămână un beneficiu (citeşte comision) de 2 1/2 
milioane franci francezi destinat creării unui oficiu de informaţii în Pa- 
ris, la dispoziţia Regelui. N-am dat mare atenţie zvonurilor privitoare 
la această afacere, socotind că era un simplu proiect de escrocherie al 
stimabilului Bachet, destinat să „clocheze“ ca atâtea altele. Incep însă 
să cred că proiectul lui Bachet e văr bun cu al lui Scanavi şi mă întreb 
până unde va merge inconștiența Regelui și pornirea lui de a favoriza 
tot ce poate veni în ajutorul scandaloasei legături? 

Cu Scanavi, am vorbit şi puţină politică. E foarte inteligent și își 
dă seama de povârnișul pe care coboară Regele. Mă sfătuiește să văd 
pe Regina Elisabeta, „care ţine mult la d-ta“ și care se găsește în ter- 
meni foarte buni cu Regele și ar putea să-i transmită orice aș dori. Con- 
vin să merg să o văd. 

A doua zi am fost la Regina Elisabeta. Am stat un ceas și jumătate 
de vorbă cu ea. A început prin a-mi explica că n-a renunțat să mă pună 
în contact cu Prinţul Nicolae, care vrea și el să aibă o explicaţie cu mi- 
ne. Dacă lucrul nu s-a făcut încă, e că Nicolae a vrut să vadă întâi pe Pre- 
zan şi să se împace cu el. Dar zăpăcit cum e, tot în fugă prin București, 
nu s-a întâlnit încă cu Prezan. Acum e de două luni absent din Bucu- 


1 S-a realizat, dar nu mi-a spus atunci că l-a realizat Hefter! 

rești. Îndată ce se va înapoia va pune mâna pe el. Am răspuns că la ur- 
ma urmei mie îmi e indiferent să-l întâlnesc sau nu pe junele Nicolae. 
Eu n-am nimic cu el. „Nici el cu d-ta, te asigur“ — mă întrerupe Elisa- 
beta. Continui explicând că e de interesul Dinastiei ca cei care i-au ră- 
mas credincioși să fie strâns uniți cu membrii Familiei Regale, fără reti- 
cenţe și fără echivocuri. Convine și dânsa, şi rămâne înţeles să grăbim 
întrevederea. 

Am expus apoi Reginei situaţia așa cum e. Faliment pe toată linia, 
în toate direcțiile, aici în ţară și nimic bun de așteptat din afară. Am 
arătat că actualul Guvern cu politica lui de struț, cu metoda de a-și as- 
cunde capul în nisip, de a nu vedea nimic şi de a declara cu sonoritate 
că toate merg bine — duce Dinastia de râpă. Am mai exprimat părerea 
că mi-e frică că foarte repede Regele nu va mai putea face nimic şi că 
vom fi luaţi de curent şi târâţi de valurile împrejurărilor în plină anar- 
hie. Să spună Regelui să facă ceva, să facă orice dar să facă ceva, care 
să permită opiniei publice rămase încă necontaminată să se agaţe de 
acel ceva şi prin acel ceva, de El. Am avut impresia că a priceput și că 
va vorbi Regelui cum trebuie. 

Am avut o întâlnire şi cu Dinu Cesianu și l-am „capacitat“ şi pe 
el. Va vorbi. Va veni să-mi spună impresiile lui. În singura întrevedere 
pe care a avut-o cu Regele de când a sosit de la Paris — acum opt zile 
— n-au vorbit decât politică externă. Politica internă au atins-o numai. 
Cesianu socotește că Regele nu e încă hotărât pentru schimbarea Con- 
stituţiei (aici cred că se înșală), că pentru moment nu se gândește la 
concedierea lui Tătărescu și că ar vrea să întărească Guvernul cu mine 
şi cu Goga. Toate acestea simple impresii pe care le vom controla după 
ce va fi vorbit mai pe larg cu Regele despre politica internă. 

— Văzut ieri dimineaţă pe Blumenfeld care-mi raportează că Regele 
ar fi întrebat pe Victor Antonescu dacă a consultat și pe Madgearu cu pri- 
vire la noile măsuri bugetare, și pe Costinescu dacă a vorbit cu Mezin- 
cescu (pe care Mihalache îl pregătește pentru Ministerul Sănătăţii) 
despre proiectele lui. Regele ar fi adăugat că e bine, pentru măsurile 
importante, să existe oarecare continuitate. Nu cred că Regele să-și fi 
bătut pur şi simplu joc de Antonescu și de Costinescu (dacă informaţia 
lui Blumenfeld corespunde cu adevărul) ci mai mult că a dorit să încer- 
ce o „capitatio benevolentiae“ asupra țărăniştilor (de indiscreția miniştri- 
lor săi, Regele putea fi sigur) și să-i facă să tacă asupra micii afaceri 
Scanavi-Bachet. 

— Se vorbeşte foarte mult de afacerile în stil mate pe care Manoles- 
cu-Strunga le pune la cale cu prilejul noului regim de import-export. 
Importul, cu tot cortegiul lui de traficuri scandaloase, se dă pe mâna 
câtorva societăţi înființate ad-hoc. Madgearu mi-a spus că va începe o 
campanie violentă împotriva lui Strunga, prin ziarul său economic Pre- 
zentul — şi la Cameră. 

— Miercuri, 3 aprilie, am depus la Cameră un proiect de lege din ini- 
țiativă parlamentară pentru prelungirea termenelor de plată (aprilie şi 
mai) a cotelor prevăzute în legea conversiunii în vigoare. Mare vâlvă. Gu- 
vernul contra. A doua zi Nasta, liberal și guvernator al Creditului Agri- 
col Ipotecar, mi-a telefonat ca să mă felicite și mi-a spus că va inter- 
veni pe lângă Tătărescu şi pe lângă Dinu Brătianu ca să se asocieze la 
propunerea mea. A dat și Garoflid un interviu aprobând iniţiativa luată 
de mine. Bancarii şi Guvernul nu vor însă să ştie nimic. Vor fi siliţi să ad- 
mită amânarea după ce vor fi constatat că mai nimeni n-a plătit la termen. 

— Am fost citat ca martor la procesul generalului Dumitrescu, de că- 
tre apărare și întrebat dacă am fost mulțumit ca ministru de interne de 
modul cum generalul a condus Corpul Jandarmeriei. Am răspuns că da. 
Dacă am avut vreo reclamaţie cu privire la vreo neregularitate în acel co- 
mandament. Am răspuns că nu. Dacă generalul Dumitrescu avea drep- 
tul, ca comandant al Jandarmeriei să întrebuințeze agenţi acoperiţi (se- 
creţi) pentru informaţiile lui. Am răspuns că da. Nu făcea să mă cheme 
pentru atâta lucru. Îmi era teamă ca adversarii generalului să nu-mi pu- 
nă următoarea simplă întrebare: consideraţi pe generalul Dumitrescu ca 
om cinstit sau nu? Aș fi răspuns prin tangentă, dar faptul că n-aș fi pu- 
tut spune că-l ţin drept un om cinstit, ar fi permis să se tragă concluzia 
opusă. Îmi pare bine că am scăpat de neplăcerea de a încărca pe un ọm, 
pe care nu l-am menajat cât a fost atotputernic, dar pe care n-aș fi voit 
să-l lovesc când e la pământ, călcat de toată lumea în picioare. 

— Mi se semnalează în noul anuar al telefoanelor următoarea perlă: 

La litera P se înşiră unele după altele numele: 

Poulieff Gh. 

Poulieff Sonia 

Poulieff C. Sonia 

Poulopol A. Eugen 

Pour elle 

Pour vous Madame 

Cele două din urmă fiind firmele unor magazine de mode. 

== Mi se comunică că Grigore Sifilipescu a semnat un articol în Epo- 
Ca, în care mă spurcă (cu prilejul proiectului de lege depus de mine în 
Cameră, pentru amânarea plăţilor din mai). Violenţa lui Sifilipescu nu 
mă miră căci, spirit de ordine, cunosc ierarhia valorilor: un terțiar tre- 
buie să fie mai violent decât un secundar sau un primar. Își are și mi- 
crobul lui Schaudin scara lui de valorizare. 

11 aprilie. — In ziua de duminică 7 aprilie, fiind la Breasta, m-am 
pomenit din senin cu un atac de gută, primul semn serios al bătrânețe- 
lor. M-a ţinut până azi și încă și azi îmi mai este piciorul umflat. 

== Mulțumită cenzurii nu s-a prea vorbit de mișcările studenţeşti, ca- 
re se ţin lanţ de vreo cincisprezece zile. Au fost bătăi serioase la Uni- 
versitate; Facultatea de medicină s-a pus în grevă mm au fost și câteva ata- 
curi pe stradă, câţiva ovrei fiind daţi jos din autobuze, bătuţi și lucru 
trist mm devalizați. Am notat deja incidentele de la clubul evreiesc „Con- 
cordia“ și cele de la congresul lui Gr. Filipescu. Guvernul n-a lăsat să 
se scrie nimic asupra acestor întâmplări, dar a dat sâmbăta trecută un co- 
municat idiot prin care se arăta că mișcările au luat sfârșit, aşa încât lu- 
mea și-a închipuit că a fost și mai mult decât a fost. Deși „mișcările au 
luat sfârşit“ am aflat alaltăieri prin alt comunicat că toate facultăţile din 
București au fost închise, și studenţii trimiși acasă. Mi se spune azi că 
mișcările nu s-au potolit. Banca de Credit a fost ameninţată cu devasta- 
rea și atacul n-a fost împiedicat decât prin delaţiunea unui student care 
a permis luarea măsurilor de pază la timp. Ieri a fost un concurs pentru 
posturile vacante de externi la spitalele și infirmeriile Casei Muncii 
C.F.R. la care studenţii în medicină creștini au cerut să nu fie admiși 
ovreii;, primind un răspuns evaziv din partea d-lui director Vogtberg, 
studenţii s-au postat în număr în faţa localului Casei Muncii și nici un 
student evreu n-a putut să se prezinte la concurs. 

Azi-dimineaţă Titeanu a fost la Franasovici să-i ceară bilete gratis 
pentru studenţi, care s-au baricadat în căminele lor și nu vor să plece. 
În același sens a intervenit și dr. Angelescu și Inculeţ, declarând că alt- 
fel declină orice răspundere pentru dezordinele ce s-ar putea ivi. Proba- 
bil că fondurile secrete destinate tocmai acoperirii unor asemenea spe- 
ze neprevăzute, le mănâncă domnii de la Interne. 

12 aprilie. — Mi se povesteşte o anecdotă pe care o consemnez 
aici fiindcă oglindește plastic spiritul vremurilor. 

Un tânăr se urcă în tren și nimerește într-un compartiment în care 
se aflau trei cuconiţe tinere și nostime. Filfizonul leagă vorbă cu ele și 
le întreabă cine sunt. 


www.dacoromanica.ro 


ÎNSEMNĂRI ZILNICE, 1935 49 


— Sunt soţia unui colonel, răspunde cea dintâi. 

— Cum așa tânără și aveţi un bărbat deja colonel? 

— Ei da domnule, sunt tânără, sunt frumușică, mă învârtesc și băr- 
batu-meu deși nu e bătrân a ajuns colonel. 

Cea de-a doua „se declară“ cam cu aceleași cuvinte fericita soție a 
unui secretar general de Minister. 

Dama a treia întrebată, răspunde fără conjur: Și eu sunt curvă 
domnule, dar n-am bărbat! 

Persoana care mi-a repetat anecdota o auzise în casă la Gafencu. 
O povestea d-na B. după ce chemase pe zisul Gafencu: „Poftim de as- 
cultă și d-ta istorioara mea, te va interesa, căci ai fost și d-ta secretar 
general!“ C’était le clou — vorba francezului! 


— Au reînviat vremurile lui Caragiale. Zilele trecute apostolul Iorga, 
vaşnicul luptător democrat (!), alarmat de zvonurile despre o revizuire 
a Constituţiei, „a pus chestiunea“ Guvernului. Sonorul Guţă Tătărescu 
a declarat solemn că Constituţia nu poate fi modificată decât prin ini- 
țiativa a doi factori: sau Regele, sau Parlamentul. Dacă cafeneaua sau 
strada (sic) vor încerca să revizuiască Constituţia se vor izbi de zidul 
„de neînfrânt (?) și de neînvins“ al Guvernului (!!!) 

Caraghioslâcul acestor declaraţii își găsește epilogul în Adevărul 
de ieri. În prima pagină un articol de laudă la adresa lui Iorga Eu-nu- 
sunt-Eu și de „oroare“ față de dictatură. La pagina ultimă, două articole 
de laudă pentru legile dictatoriale votate săptămâna asta, în pripă: 

1) Legea prin care se autorizează Ministerul de Industrie să 
pună preţuri maximale; 

2) Legea prin care se autorizează Ministerul Agriculturii să ia 
prin decret orice măsuri pentru valorificarea grâului; 

3) Legea prin care se autorizează Ministerul Industriei să decla- 
re prețioase orice produse din ţară va hotărî. 

Guvernul Tătărescu aplică: 

Starea de asediu, 

Cenzura cea mai riguroasă, 

Face decrete-legi, 

Pune impozite, 

Modifică tot regimul nostru economic, 

Toate pe cale de decret, 

Contrar Constituţiei. 

Și democraţia noastră aplaudă și se teme de schimbarea Consti- 
tuţiei de frica dictaturii. 

Halal ţară! 

15 aprilie. — De la Bacher-Bachet citire: 
„Niciodată Vaida nu va fi chemat să facă Guvern. Pe Rege poţi să-l în- 
juri, poți să-l ameninţi — nu e nimic, se împacă cu adversarii săi. Ai vă- 
zut miniștrii care cu câtăva vreme înainte spurcau pe Rege — dar te rog 
să-mi spui, ai văzut pe cineva în slujbă care să fi înjurat pe Lupeasca? 
În ziua în care Vaida, fiind prim-ministru s-a prezentat Regelui cu un 
pașaport şi cu un cec pe numele Duduii (consiliind o mai lungă călăto- 
rie în străinătate), soarta lui a fost pecetluită. După câteva săptămâni a 
căzut de la Guvern. Nu va mai veni niciodată. Regele îi dă acum târcoa- 
le, vorbește bine de Vaida și de acţiunea lui cu fiecare — dar la momen- 
tul oportun, se va opune Titulescu, sau d'Ormesson, sau cârciumăreasa 
din colţ, și Guvern Vaida nu se va face cu toată aparenta dorință pe 
care va fi manifestat-o Vodă“. 

Interesant. 

DI. Bachet (Bacher) este prietenul intim al d-nei Lupescu, pe care 
o vede zilnic. 

— eri, la întrunirea Comitetului Central al Uniunii Agrare, am făcut 
o expunere politică ce a avut oarecare răsunet. Am căutat să las bunul 
simţ să vorbească și am arătat rezultatele politicii de cârpeală. Numai 
cu o soluţie concomitentă a celor trei probleme: lichidarea generală a 
pasivului, refacerea unei monede normale! și adaptarea la raporturile 
stabilite de criză între factorii economici — se mai poate spera în 
îmbunătăţirea situaţiei. Am adăugat, că deși utilă o reformă a Constitu- 
ției nu e suficientă pentru îndreptarea lucrurilor. Pentru prima dată nu 
am invocat autoritatea Regelui. Au contraire. 

— Alegerile de vineri au dovedit uzura Partidului Liberal, dar au fost 
înainte de toate un succes al lui Gh. Brătianu care trece de la 6 000 vo- 
turi (în alegerile generale) la 20 000. Atâtea palme aplicate Camarilei 
căci toată campania lui Gh. Brătianu a fost dusă pe tema corupţiei din 
jurul M. Sale. 

— Prin Marioara Ventura am făcut atent pe Paul Boncour (cu rugămin- 
tea a repeta și altora) asupra greșelii Franţei de a se amesteca în politi- 
ca noastră internă. E singurului pericol care ameninţă cordialitatea re- 
laţiilor celor două ţări. 


l Aceasta ceva mai târziu, după o perioadă de investiţii şi lucrări publice indispen- 
sabile. 

17 aprilie. — Azi la adunarea generală a Băncii de Credit a venit 
şi Trancu-lași (unde nu merge Trancu-lași?). Exuberant, important, an- 
combrant, ne salută cu cuvintele: „Trancu über alles!“ — Nu, îi replic 
eu, nu așa, ci: „Als Trancu, lieber alles!“ N-a priceput. 


— Ziarele sunt pline de rolul lui Titulescu la Geneva, de telefonările 
lui Titulescu la Stresa, de acțiunea lui Titulescu cu privire la pactul orien- 
tal, de instrucțiunile lui Titulescu date lui Laval și lui Sir John Simon. 
Cu un cuvânt Titulescu dirijează politica Europei și a lumii. Și când mă 
gândesc că aceste caraghioslâcuri sunt publicate pe spezele noastre, ale 
contribuabililor! 


— Megalomania lui Titulescu scuză pe a lui Blumenfeld, care îmi des- 
tăinuia azi-dimineață că cumnatul său este „Grand d'Espagne“. Un 
frate al d-nei Blumenfeld, un Weissengriin dacă nu mă înșel fiind bol- 
nav de piept a făcut cunoștința domnișoarei de Baides, pe vremuri, la 

* San Sebastian. Spaniola s-a amorezat de Weissengriin. Weissengriin s-a 
vindecat de piept dar spaniola nu s-a vindecat de Weissengriin. 

Rezultatul: Weissengriin a devenit marchiz de Baides. Blumen- 
feld conchide: „Cumnatul de la mine stă cu pălăria în cap în faţa Rege- 
lui de la Spania!“ — „Păcat că nu mai e un Rege, în Spania!“ am con- 
chis eu. 

20 aprilie. — Vară-mea Elena Perticari, văduva generalului Perti- 
cari și fiica doctorului Davila, deşi ajunsă la 70 de ani, deși operată de 
o gravă tumoare la intestin, deși șubredă și cu o sumă de belele pe cap, 
nu vrea să abdice. Palatistă trup și suflet, cea mai mare fericire a ei e să 
se încurce în fustele Reginei. Duminica trecută aranjase o mare serată 
la ea, „cu program muzical“ la care trebuia să asiste Majestatea Sa. S-a 
întâmplat că Regina să-și strice în ajun stomacul așa încât serata a fost 
amânată pe miercurea următoare. Sosită miercurea şi Suverana anun- 
ţându-se pentru ora 10, toată lumea — vreo 100 de musafiri — s-a înfiin- 
tat la Elena înainte de ora 10. Simky Lahovari (damă de onoare) și Zwi- 
denek colonelul (cavaler de favoare) au venit pe la ora 10 scuzând pe 
M.S. care întârzia puţin deoarece fusese poftită la masă de Rege. Zece 
Şi jumătate, zece şi trei sferturi şi nix Regină. Lumea aștepta. La ora 
unsprezece fără zece, o scrisoare de la Palatul Regal. Mare emoție, Ele- 
na își pune ochelarii și deschide plicul tremurând (desigur că nu mai 
vine!). Nu, scrisoarea, două rânduri cerea să se înceapă „concertul“ 
căci M.S. va mai întârzia încă deoarece rulează un film la Palat, pe care 
Regina vrea să-l vadă până la sfârşit!! „Ça jette un froid“ şi d-na Che- 

bab se aşază la pian ca să mai încălzească atmosfera. În fine la ora do- 
uăsprezece fără zece, soseşte Coana Mare. Cucoanele mai de rând, vreo 
80, așteptau de două ceasuri bătute! Cu ce sentimente în suflet se ghi- 
ceşte! Aceşti oameni (vorbesc de întreaga Familie Regală) sunt incori- 
gibili, și își fac de cap. N-au decât o îndatorire: să fie politicoși — și își 
bat joc de lume la fiecare ocazie. Să te mai miri de bădărăniile fiului, 
când la fiecare pas te izbești de grosolăniile mamei? Bietul Carol a supt 
mitocănia odată cu laptele mumă-sii, cu tot sângele ei albastru! 

Serata Elenei Perticari a dat de altminteri prilej la o sumă de inci- 
dente hazlii. Toţi erau enervaţi de atâta așteptare și damele nu se mai 
stăpâneau. Principesa Voroniecka — veuveta noastră naţională — pisa 
cu franțuzeasca ei prețioasă pe una și pe alta, ca să plaseze bilete pentru 
conferințele d-nei de Clermont Tonnerre, o ducesă seminebună și „o 
prietenă“ a ei. Apucând pe Titi Mitilineu (soţia lui I. Mitilineu) de braţ 
„promettez moi chère madame votre collaboration (?), promettez moi 
de venir à la conference de la Duchesse de Clermont Tonnerre!“ 
„Mais oui, madam )'irai très volontiers.“ — „Non, non jurez moi que 
vous irez!“ — „Madame, du moment que je vous ai promis d'aller, j'i- 
rai — mais je n'ai pas l'habitude de prêter serment!” Şi i-a întors spa- 
tele. Fără a se descuraja, Veuveta se aruncă pe Constanţa Cantacuzino, 
respectabila octogenară: „Princesse chérie...“ — „Je n-ai pas l'habi- 
tude d'etre appelée ainsi“ şi îi întoarce și ea spatele. După ce sosise 
Regina, în toiul concertului, aceeași Constanţă Cantacuzino se scoală 
de pe fotelul ei să spuie câteva cuvinte Majestății Sale. Când vrea să-și 
reia locul, îl găseşte ocupat de lady Hoare, semiturbata soție a noului 
ministru englez. Fără să spună nimic se aşază alături, pe un scăunel, 
lângă pian. Lady Hoare, care nici nu se prezentase Constanţei Can- 
tacuzino, îi spune: „Vous voulez casser la tête?“ — „Pourquoi?“ — 
„Parce que vous restez dans le piano.“ — „Oh, j'aime la musique“ 
răspunde Constanța Cantacuzino. „Moi, je la dèteste“ replică engle- 
zoaica — iar coana Constanța închide dialogul prin cuvintele: „Je m'en 
rends compte, vous preferer «les fauteuilsy»!!* 

Această lady Hoare e o adevărată grădină de femeie. Nu te plic- 
tisești un minut cu dânsa. Născută Bentinck, e o nepoată a Ducelui de 
Portland — familie binecunoscută de nebuni. Voiajează cu trenul dar e 
pretutindeni însoţită de un aeroplan cu care se urcă zilnic, la înălțimi, 
să respire aer curat. E așa de distrată încât uită tot, și invitaţiile pe care 
le face și pe cele pe care le primeşte. Poftit la dejun la dânsa, te duci și nu 


www.dacoromanica.ro 


ÎNSEMNĂRI ZILNICE, 1935 53 


o găseşti — sau dacă ai poftit-o trebuie să trimiţi să o aducă, fiindcă ui- 
tă toate. 

Abia sosiți, au și ajuns în gura lumii — adică dânsa. Acum câteva 
zile a oferit un ceai la Legaţie. Simpatica lady s-a instalat la o ușă a sa- 
lonului și a primit cu amabilitate pe toţi invitaţii, când a socotit că s-au 
scurs destui, a trecut la altă ușă și a spus: „Maintenant, c'este pour partir!“ 
Cu toată ţicneala ei se prezintă simpatic: nepieptănată, cu părul vâlvoi, 
mărunţică, deşteaptă, îmbrăcată alandala și de trei parale, aduce mult 
ca fizic pe Cella Delavrancea. Mai ales la toaletă: rochiile ei reamintesc 
pe ale Cellei, după ce le-ar fi purtat câțiva ani surorile ei mai mici. El, Ho- 
are un englez — murdar și prost îmbrăcat. Vine din Persia, unde a reușit. 
A lăsat bune amintiri și în Egipt, unde a fost înainte deși e un beţiv 
împărătesc. Vorbește bine franțuzește și spune lucruri cu șir, când e treaz. 


— Generalul Moruzi s-a îmbolnăvit alaltăieri brusc. Acces de angină 
de piept. Procesul generalului Dumitrescu a fost întrerupt, şi trebuia să 
înceapă d'a capo, de la rechizitor, după 23 de zile de dezbateri plicticoa- 
se, fiindcă Moruzi a fost înlocuit prin generalul Ignat. Codul justiţiei 
militare trebuie schimbat, în ce privește procedura înaintea Consiliilor 
de război, mai ales în aceste vremuri de stare de asediu — procesele cu 
caracter politic fiind lungi. 


— Joi seara Jockey-Clubul a dat o masă în onoarea lui Ciolak-Antici, 
ministrul Jugoslaviei care ne părăsește după 14 ani. Erau vreo 60 de 
persoane printre care Berns (însărcinat cu afaceri al Suediei), Kobilan- 
ski (consilier al Legaţiei polone), colonelul de l'Hermite (atașat al ae- 
rului francez) care pleacă și ei, precum și d'Ormesson — ministrul Fran- 
tei — care din nefericire nu pleacă. Am făcut la sfârșitul mesei un mic 
speech în care între altele am spus că „notre ami Ciolak-Antici a su 
démontrer que dans un pays de bonne volonté, même un ministre allié 
peut se rendre populaire“. Era o săgeată la adresa lui d'Ormesson, pe 
care nu-l pot mistui — din nefericire lumea a priceput că voiam să 
înțep pe Arcizewski, ministrul Poloniei prezent și el la masă. 


sa 


— Discursul lui Beck la Geneva a fost publicat „in extenso“ în toate 
ziarele noastre, prin îngrijirea Legaţiei polone, care a mai trimis și tra- 
ducerea discursului în plic, tuturor oamenilor politici mai însemnați. 
Judecata discursului iese din cadrul acestor însemnări. Ar fi multe de 
zis asupra lui. Sunt multe lucruri juste într-însul, dar nu e abil fiindcă 
vrea să fie prea abil. 

26 aprilie. — Socru-meu lon Boambă a încetat din viaţă după gre- 
le suferinţe: uremie, la care de câteva luni se adăugase un neoplasm al 
intestinului. Deși era în 50 de consilii și câștiga milioane, nu lasă aproa- 
pe nimic, câteva sute de mii de lei. Lumea îl credea putred de bogat și 
mulți vor zice că-i ascundem averea pentru a nu plăti taxe de succe- 
siune! În realitate, erotoman senil, și-a cheltuit toţi banii cu femei, mai 
ales cu soția unui avocat Porsena (!) în care, pe vremuri, Marghiloman 
îşi pusese oarecare speranţe. Acum a ajuns scriitor moral! şi peşte. La 
înmormântarea lui Boambă a luat cuvântul și Grigore Filipescu în nu- 
mele Băncii Blank, al cărui vechi membru și ultim preşedinte în consi- 
liul de administraţie fusese defunctul. Deşi Grigore Sifilipescu ceruse 
chiar el să vorbească în numele Băncii, deși discursul lui a fost bun, a 
oprit publicarea în ziare. Vorbind în numele băncii mofluze a săvârșit 
un act de curaj și de cavalerism — subtilizându-și însă propria sa proză 
a comis un act de lașitate: nu-i convenea ca miile de depozanți frustrati 
care blesteamă numele lui Blank să-l pună şi pe al lui în acelaşi sac. 
Întreg Filipescu e în această antiteză. 

5 mai. — Am petrecut săptămâna Paştelor la ţară. În noaptea de 2 
spre 3 mai am avut minus 2 grade. Azi-dimineaţă, ca şi acum două zile, 
a căzut brumă, făcând mari stricăciuni. 

Înaintea Paștelor s-a întrunit Consiliul Superior al Apărării Naţio- 
nale, reorganizat printr-o recentă lege. Pe lângă generali și cei câțiva mi- 
niștri de la departamentele economice, mai fac parte din consiliu şi foş- 
tii prim-miniștri. Pentru ce, nu se știe. La ultima şedinţă, au luat parte 
din această categorie Iorga şi Ghiţă Mironescu. Dacă nici acum n-o fi 
în regulă apărarea țării, nu mai e nimic de făcut. 

— Înainte de a părăsi Bucureștii am aflat că costisitoarele comisii ale 
Micii Entente economice au ajuns la un însemnat rezultat: Cehoslova- 
cia a redus taxele de import pentru salamul de Sibiu și noi pe cele pri- 
vitoare la paradaise. Marele eveniment a fost consfințit printr-un tra- 
tat, care a fost supus Camerelor însoţit de o doctrinară expunere de mo- 
tive de 30 de pagini. Regret că numeroasele mele absenţe de la Cameră 
m-au făcut să scap ocazia de a felicita pe dl. Titulescu pentru acest 
mare succes. i 

9 mai. — Acum trei Zile, odată cu luna Bucureştilor s-a deschis şi 
săptămâna lui Titulescu. Talleyrandul nostru a introdus anul trecut o pro- 


1 A scris un volum Făclii aprinse, şi mai multe articole în ziare pentru a dovedi că 


ceea ce ne pierde, în grele împrejurări de anarhie sufletească și materială prin care tre- 
cem, este amoralitatea noilor generutii. 

cedură nouă în politica lui de bluff. În fiecare primăvară, o săptămână 
de reclamă de exaltare și de zgomot în jurul numelui și persoanei sale. 
Anul trecut și-a adus pe Barthou, pe Beneș și pe Jeftici. A fost un ade- 
vărat delir de laude și de hiperbole la adresa cancelarului român. Anul 
acesta comedia se repetă, cu personaje schimbate. Avem pe Paul Bon- 
cour, pe dl. și d-na Cotnăreanu, pe salariaţii lor jidanul Romier și Elena 
Văcărescu, un turc și un grec miniștri de externe în țările lor și iarăşi pe 
credinciosul Jeftici, sporit în grad. Am impresia că de data asta e ulti- 
ma văpaie a unei politici care a dat faliment. Fragila construcţie a pac- 
turilor suprapuse și inoperante a fost dărâmată dintr-o dată prin gestul 
energic al lui Hitler. De la război încoace Europa se mișcă pe planul 
deliberărilor internaţionale şi se screme pe scaunul găurit de la Geneva 
fără nici un rezultat, înmulțind în așteptarea... fătului — peticele de 
hârtie în jurul ei. Prin brutala înlăturare a Tratatului de la Versailles, 
Hitler a repus lucrurile în starea lor dinainte de 1914. Forţa, forța ar- 
mată, își reia drepturile sale. Principiul securităţii și al dezarmării, tot 
rahatul de la Societatea Naţiunilor urmează să fie reintegrat în ţara 
Utopiei, în dulapul accesoriilor. Din regimul pacturilor fără efecte vom 
trece din nou la regimul alianțelor bazate pe interese reale. Iar cele 140 
„de pacturi și suprapacturi scumpe d-lor Titulesco & Co vor rămâne sim- 
plă garnitură pentru banchetele și întrunirile caraghioșilor de la Geneva 
care vor mai continua să zbârnâie până în ceasul măturoiului cel mare. 
Beneficiarii prea lungii răbdări a resemnaţilor contribuabili din toate 
țările nu se vor da bătuţi din primul moment. 

— Nu-mi e necaz pe politica lui Titulescu. Politica e chestiune de con- 
vingere și de noroc. Faptul că nu ești de acord cu convingerile cuiva nu 
te îndreptăţeşte să pui patimă în discuţie. Ceea ce exasperează în ati- 
tudinea lui Titulescu e toată partea lăturalnică a acţiunii lui, e zgomotul 
pe care-l face, e toată reclama pe care o organizează, toată presa pe ca- 
re o plătește, toate turpitudinile pe care nu numai le încurajează dar le 
patronează cu singurul și constantul obiectiv al preamăririi personali- 
tăţii sale și al pricopsirii familjarilor lui. Milioanele pe care Titulescu le 
aruncă presei în ţară și în străinătate sunt nenumărate și rezultatul obți- 
nut dovedește o dată mai mult cât de primejdioasă este influența aces- 
tei puteri venale a ziarelor. În străinătate toată lumea e excedată de pro- 
cedurile acestui isteric; în ţară, nimeni afară de Mihalache, nu-l poate 
suferi — Regele vrea să scape de el și împotriva tuturor omul își men- 
ţine poziţia fiindcă toate ziarele sunt pline de discursurile lui, de inter- 
viurile lui,. de succesele lui, de voiajele și de prostiile lui. Titulescu 

consideră politica ca un film, și metodele sale sunt copiate după ale re- 
gizorilor de la Hollywood. 

Ultima lui invenţie, numărul de senzaţie al săptămânii organizate 
anul acesta a fos exibiţia perechii Cotnăreanu. Titulescu voia să aducă 
în Bucureşti pe Ossuski (ministrul cehoslovac la Paris) și în vederea ro- 
lului ce este rezervat acestei semivedete geneveze sub viitoarea pre- 
şedinţie de republică a lui Beneș, să-l măgulească dând vizitei sale un 
caracter mai deosebit și neprevăzut. Pe de altă parte putoarea de Elena 
Văcărescu, care în afară de ieslele lui Titulescu mai rumegă și în alte 
grajduri dorea să răsplătească generozitatea Cotnărenilor și să le arate 
ce poate în România. Combinația s-a pus repede la cale. Cotnărenii au 
invitat pe yachtul lor în afară de Văcărească și de Romier (un alt salari- 
at al lor) — pe dl. și d-na Ossuski și au pornit cu toţii de la Marsilia la 
Constanţa. N-ar fi fost nimic de zis dacă Cotnărenii n-ar fi fost Cot- 
năreni. D-na Cotnăreanu este fosta soţie a faimosului Cotty, care de la 
parfumurile de la Grasse prin tot felul de învârteli și de afaceri s-a ridi- 
cat la invidiabila situaţie de miliardar. Cotty şi-a pierdut capul la bătrâ- 
nețe și nemaiștiind ce să facă cu banii s-a băgat în politică, lansând 
ziarul L 'ami du Peuple pe care-l vindea cu 5 centime și care a ajuns 
astfel la un mare tiraj. Nu s-a mulțumit cu atât. S-a ales și deputat, a 
cumpărat și Figaro-ul și şi-a luat şi metrese cotate pe piaţa Parisului. A 
făcut la un moment dat și fericirea Elvirei Popesco. Lansat într-o viață 
nouă, cu ambiţii care întreceau puterile sale intelectuale, i s-a scârbit de 
nevastă și a hotărât să divorțeze. În acel moment precis a apărut Cot- 
năreanu. Băiat chipeș, a intrat pe sub pielea d-nei Cotty. Aceasta se că- 
sătorise cu Cotty sub regimul comunităţii. Fiecare soț adusese în căsni- 
cie suma de 5 000 franci, toată averea fiecăruia. Din averea lor totală 
de 10 000 franci, Cotty făcuse în 30 şi ceva de ani sute de milioane. La 
despărţire d-na Cotty avea dreptul la jumătatea averii comune. Tribuna- 
lele, după divorț au condamnat pe Cotty să plătească fostei sale soţii 
frumușica sumă de 450 milioane franci. D-na Cotty — fostă — al cărei 
spirit rector era Cotnăreanu a cerut plata imediată și a forțat pe Cotty 
să-și lichideze toate afacerile în pagubă ca să se achite. Așa a trecut 
Figaro-ul în mâinile d-nei Cotty, care, pentru a răsplăti pe Cotnăreanu 
de devotamentul lui, i-a dăruit, înainte chiar de a-l lua de soţ, importan- 
tul imobil din Rond Point des Champs Elysées, proprietatea ziarului. 

Până în 1932 am ignorat cu desăvârșire existența acestui Cotnă- 
reanu. Aflându-mă atunci la Paris am luat într-o zi întâlnire cu Pietri 
care era ministrul de finanţe. Pe când stam de vorbă cu Pietri, cu care 

mă închisesem în cabinetul lui, a venit un secretar și i-a spus ceva la 
ureche. Pietri recomandase secretarilor să nu lase pe nimeni să ne tul- 
bure, şi-l vedeam acum jenat şi perplex, şi neștiind ce să facă. Am ghi- 
cit că un personaj important cerea să-i vorbească și ca să-l scot din în- 
curcătură l-am rugat eu să primească pe solicitator. Mi-a mulțumit cu 
efuziune, și mi-a spus: „ce ne sera que cinq minutes et d'ailleurs c'est 
un de vos compatriotes“. Am văzut intrând un domn zvelt, fără nici o 
urmă de tip semit, îmbrăcat ca un gentleman englez, ras, cu părul că- 
runt — aducea mult cu Citta Davila — și astfel am făcut cunoștința d-lui 
Cotnăreanu. După ce a plecat, Pietri — mirat că nu-l cunoșteam — mi-a 
spus numele lui şi că e „logodnicul“ d-nei Cotty. Mira povestit apoi tot 
romanul divorțului și am avut impresia că influenţa lui Pietri ca şi a 
altor politicieni care aveau polițe morale de plătit lui Cotty nu era stră- 
ină de presiunile ce se făceau, tocmai în acel moment, pentru realizarea 
creanţei d-nei Cotty. Nu puteam să pricep cum de nu auzișem niciodată 
nimic despre acest Cotnăreanu, român „per tu“ cu miniștrii francezi și 
„gigolo“-ul multimilionarei d-ne Cotty. Pentru o judecată mai com- 
plectă a omului voi adăuga că după ce-i făcusem cunoștința la ora 11 
a.m. şi deşi nu schimbasem cu el decât două vorbe, la ora 3 p.m. nevas- 
tă-mea s-a pomenit la hotel cu un splendid coș cu flori yare, iar eu cu 
carta lui de vizită din cuprinsul căreia am aflat cu nouă surprindere că 
„compatriotul“ meu dl. Cotnăreanu era și consul al României... la Cher- 
bourg! M-am informat și am putut astfel identifica pe dl. Cotnăreanu 
cu dl. Leibovici de la Podul Iloaiei. Cum a putut ajunge Leibovici din 
Podul Iloaiei Cotnăreanu, consul la Cherbourg, pește parizian și milio- 
nar internațional (căci s-a însurat cu d-na Cotty) a rămas pentru mine și 
până azi un mister. Am aflat numai că mai are un frate zaraf în Bucu- 
rești și altul speculator de mici invenţii (cuțite automate, ceasornice cu 
muzică etc.) la Paris; că ar fi nesupus față de serviciul militar și alte 
fleacuri. 

După ce a luat pe d-na Cotty a cumpărat un splendid hotel avenue 
Raphael la Passy și yachtul Kedivului şi a încercat să se lanseze în „lu- 
me“. Dar „lumea“ l-a primit cam prost (mai ales după o campanie de 
presă a fiului Cotty, care-l trata de peşte și de escroc) și atunci s-a arun- 
cat în „rumunism“ și s-a agăţat de Elena Văcărescu. A înființat /a Mai- 
son des Roumains, a donat 500 000 franci pentru căminul ştudenţilor 
români din Cité Universitaire etc. Şi mai aleş a intrat cu ziarul Figaro 
în serviciul lui Titulescu. 

Yachtul Cotnărenilor încărcat cu perechile Ossuski și Văcărescu- 
'Romier a fost primit la Constanţa cu onoruri regale. Un vagon special 
şi un secretar de legaţie s-au trimis în întâmpinarea înalților oaspeţi 
care au fost salutați pe peronul Gării de Nord de însăși Excelenţa Sa dl. 
Titulescu și de câţiva membri ai Guvernului. Invitaţi chiar în seara 
sosirii lor la un dineu la Externe, au fost duşi a doua zi la Sinaia, cu tren 
special, și reţinuţi la dejun la Rege care a conferit d-lui Cotnăreanu pla- 
ca de mare ofițer al Stelei — probabil în format special, cu solzi. Mi-a 
crăpat obrazul de ruşine, dar ce puteam face? La toate festivitățile săp- 
tămânii organizate de Titulescu ca şi la 10 Mai, Cotnărenii au fost în 
fruntea bucatelor. Cât a trebuit să ungă ziarele și pe gazetari ca să fie 
tratați cum au fost trataţi. „Oaspeţii noștri“, „oaspeţii țării“, s-au bucu- 
rat nu numai de simpatia presei din Sărindar, dar şi de aceea a foilor 
naţionaliste. 

Scârbit, n-am luat parte la nici una din „festivități“ pretextând do- 
liul. Am fost numai la Cameră pentru primirea lui Paul Boncour — fă- 
ră Cotnăreni, şi la revista de la 10 Mai, fiindcă ştiam că nu voi fi în ace- 
eaşi tribună cu ei. La Cameră primirea a fost aranjată în sala bibliotecii 
(Parlamentul fiind în vacanță, Titulescu n-a mers cu îndrăzneala până 
la convocarea unei sesiuni extraordinare — şi mă miră — pentru sărbă- 
torirea lui Boncour). S-a ridicat o mică tribună, drapată în culori naţio- 
nale, așezată printre plante verzi. Toată garnitura avea un aer funebru, 
lipsea numai catafalcul. Titulescu a citit un discurs frumos, dar gol care 
a emoţionat adânc pe Potârcă. Sta în faţa mea, etalat pe trei scaune. 
Cânda a ajuns Titulescu la peroraţie, lui Potârcă a început să-i bâţâie 
burta şi să-i curgă lacrimile din ochi. Boncour a fost și el la înălțime; 
vorbea, nu citea — şi a izbutit să fie mai melodramatic şi mai gol ca 
Titulescu — ce qui n’est pas peu dire. Mă întreb până unde o să ajungă 
platitudinea noastră față de Franţa, dacă după Barthou și Boncour o 
veni să ne mai vadă încă o vedetă pariziană. 

11 mai. — La recepţia de joi de la Cameră am avut „une prise de 
bec“ cu Titulescu. Arcizewski venise foarte alarmat la mine să-mi spu- 
nă că Varșovia era precis informată că Titulescu pregăteşte un tratat de 
alianță cu U.R.S.S., tratat prin care trupele rusești vor fi autorizate să 
treacă prin România spre Cehoslovacia, în cazul unui conflict între 
această țară şi Germania. Am răspuns ministrului polon că nu aveam 
nici o cunoștință despre un asemenea tratat, nici despre negocierea lui 
Şi că în tot cazul nu credeam posibilă o clauză ca aceea pe care mi-o 
revela. Arcizewski a insistat. I-am declarat atunci că dacă Titulescu ar 

încerca așa ceva, ne-ar avea pe toți împotriva lui. Nu ya fi niciodată 
posibil să se încheie o astfel de convenţie care să autorizeze inyazia ru- 
şilor în ţara noastră. Ça să lămuresc chestiunea am pus direct şi pe loc 
întrebarea lui Ţitulescu. A început să urle „că yrem să-l facem nebun“, 
„Că toate acestea sunt invenţii ca să-l dărâme pe el“, „că el nu e un tră- 
dător“ etc. etc. Și fiindcă se strânsese lume în jurul lui, și fiindcă ridi- 
case tonul i-am replicat verde: „Ascultă Ţitulescu, nu ești un trădător 
dar eşti așa de orbit de politica ta, aşa de îngrijorat în același timp de 
falimentul ei, care se desenează, încât ai fi în stare să faci orice ca să 
ieși din încurcătură“. A continuat să urle. I-am întors spatele. Esenţia- 
lul e că chiar dacă tratează ceva cu Moscoya nu ya admite clauza cu tre- 
cerea forțelor sovietice prin România. Qă a fost ceya sunt sigur. Prea ți- 
pă Titulescu ca din gură de șarpe. Și dacă acum se jură că n-a fost 
nimic, e fiindcă nu mai e nimic, şi aceasta deoarece Franţa a dat înapoi, 
căci Franţa ne cerea să facem toate concsesiile rușilor. Ţot prin Arci- 
zewski am aflat că ambasadorul german la Paris a fost la [aval și i-a 
spus că dacă Cehoslovacia trebuie să devină o bază de operaţii pentru 
armata rusă, atunci e mai „conzult“ să o ia Germania înainte și să ocu- 
pe Gehosloyacia, ea. Faţă de această ameninţare Parisul a dat înapoi, şi 
clauza cu trecerea forțelor ruse prin România a căzut în baltă. 

Nervozitatea lui Ţitulescu e iarăși într-o fază de exasperare. A slă- 
bit, e galben-verde, se agită, urlă, nu ştie ce face. Miercuri Regele tre- 
buia să primească pe miniștrii lugoslayiei și Norvegiei care-și prezen- 
tau scrisorile lor de acreditare. Ţitulescu trebuia să fie la Palat la ora 12. 
A sosit la ora 12 şi 35, Regele aştepta în mare ţinută într-un salon, mi- 
niştrii în uniformă într-altul. Nu s-a scuzat și Regele nu i-a făcut nici o 
observaţie. A doua zi la conferinţa lui Boncour, ţinută sub președinția 
lui, a sosit la ora 9,40 deși conferința era anunţată pentru ora 9 și noi 
toți cu primul ministru în frunte eram acolo şi aşteptam de la ora 9 fără 
un sfert. Amicul Ţitulescu a găsit sat fără câini... 


= Vineri, la revista de 10 Mai, o lume nebună. S-a ajuns cu mare gre- 
utate la tribune din cauza nechibzuitelor căi de acces. Preyăzător, am 
pornit de acasă de la ora 3 1/2. Mi-a trebuit un ceas până să ajung la tri- 
buna Regală. Jumătate din Gorpul diplomatic n-a putut răzbi decât fă- 
când ultimul kilometru pe jos, în praf. Au sosit oamenii ca yai de ei cu 
uniformele murdărite, cu decoraţiile pe dos, asudaţi și furioși. Soţia mi- 
nistrului Austriei a fost chiar îmbrâncită și izbită în spate cu patul puş- 
tii. Regele, care n-are nimic mai bun de făcut, a hotărât o nouă rându- 

ială pentru invitaţiile la Revistă. Observasem deja că invitaţia mea nu 
era liberată ca în toţi anii: Dl. C. Argetoianu, fost ministru — ci se mai 
adăugase menţiunea: decorat cu Marea Cruce a Ordinului Serviciul Cre- 
dincios. Nu pricepusem şi socotisem acest adaos ca o probă mai mult 
de prostul gust care domnește în toate sferele Palatului. La Cotroceni 
am aflat tâlcul și importanța menţiunii cu pricina. Regele a hotărât că 
numai foștii miniștri decorați cu Marea Cruce a Ordinelor Carol, Servi- 
ciul Credincios și Ferdinand să fie invitaţi în tribuna Regală, ceilalți în 
tribuna Președinției Consiliului situată mai departe la un loc cu tribuna 
Ministerului de Externe. Printre foștii miniștri prezenți nu eram decât 
eu și Goga în categoria fixată de Rege. Ceilalţi foști miniștri, Mihala- 
che, Lupu, lunian etc. nefiind decoraţi cu Ordinele sus-arătate, au fost 
aşezaţi în tribuna Președinției, și se arătau furioși. Furioasă și Didina 
Cantacuzino, nepoftită nici dânsa în tribuna Regală,cu atât mai furi- 
oasă cu cât Elena Perticari, rivala ei în lupta de la Societatea Ortodoxă, 
se lăfăie ca damă a Palatului în dosul jeţului Reginei Elisabeta. Şi-a 
mai făcut Majestatea Sa de drag. 

Am stat mult de vorbă cu Maximos, ministrul de externe al Greci- 
ei, cu Jeftici, primul ministru iugoslav și cu Rușdi Aras, ministrul turc 
al afacerilor străine. Din câteșitrei, acesta din urmă pare mai inteligent, 
cu mult. Maximos șiret iar Jeftici bleg. Toţi erau impresionați de cali- 
tatea materialului omenesc care defila înaintea lor, dar priveau cu oare- 
care ironie costumele de vicleim care au transformat armata noastră, 
dându-i aspectul unei trupe de operetă. 

— Goga mi-a povestit ultima lui audienţă avută zilele trecute. Regele 
nu se gândește decât la plecarea sa la Paris, la sfârșitul lui mai. De o 
schimbare de Guvern, de o modificare de Constituţie nu poate deci fi 
vorba acum. La întrebarea lui Goga dacă a renunţat la revizuirea Con- 
stituției, Regele răspunde: nicidecum, dar la toamnă. Goga îi arată că o 
asemenea amânare ar exclude o schimbare a Constituţiei cu Tătărescu. 
De ce? întreabă Regele. — Fiindcă, a replicat Goga, până la toamnă 
Guvernul Tătărescu și Partidul Liberal ar fi prea uzaţi. Deja acum, Gu- 
vernul e uzat. Însă conjunctura e favorabilă, căci chestiunea a fost agi- 
tată și toată lumea se așteaptă la o modificare a pactului fundamental. 
Până la toamnă situația poate să se schimbe. Goga a mai spus Regelui 
că el vede în amânare renunțarea Suveranului la proiectul de a schimba 
Constituţia. Regele l-a întrerupt zicând: nicidecum și sunt gata să fac 
declarații publice de pe acum, în acest sens. — „Să te ferească Dum- 
nezeu, a întrerupt Goga, ar fi să coalizezi toate forţele antirevizioniste, 

care ar împiedica reforma la toamnă.“ — „Ai dreptate. Nu m-am gân- 
dit.“ Goga i-a mai reproșat că l-a îndemnat pe el să ia poziţie în această 
chestiune, despre care a vorbit la congresul partidului său, anunțând imi- 
nenta schimbare a Constituţiei şi acum rămâne de râs. A adăugat că da- 
că până la iunie nu se schimbă nimic, el va lua poziţie publică faţă de 
politica Regelui, și în contra ei. Regele era plictisit — spune Goga — 
Şi a terminat zicându-i: „Să ne mai vedem după sărbătorile astea“. 

Goga pare descurajat. Mi-a declarat că nu mai poate sta cu braţele 
încrucișate, și că trebuie să facem ceva: Regele nu știe decât de frică. 
A rămas să ne mai vedem și noi. Faţă de mine Goga a rămas pe punctul 
stabilit împreună în întrevederea noastră din 15 februarie. 

— Îmi cade în mână ultimul număr din / 'Zllustration Francaise. Glo- 
rificarea d-lui și d-nei Renard, ucişi într-un accident de avion, în A frica 
Ecuatorială: în faţa Invalizilor, la funeraliile naţionale ale fostului guver- 
nator şi ale soţiei sale, ministrul Coloniilor în cuvinte înaripate vorbeș- 
te de cei doi eroi ai geniului francez. Şi-mi aduc aminte că doamna Re- 
nard a debutat în viaţa publică în pielea goală, la Moulin Rouge, că, fa- 
tă frumoasă a fost „distinsă“ de fostul prefect de poliţie al Parisului 
Chiappe, că a izbutit apoi să ia de bărbat un american milionar care mu- 
rind i-a lăsat o mare avere, și că în sfârşit Chiappe a „colat-o“ ca soție 
prietenului său Renard, pe atunci prefect al Seinei. Au și francezii Cot- 
nărenii lor. 

12 mai. — Ieri seară la Palat concert şi recepţie în onoarea balca- 
nicilor. Regele afectat de golul făcut în jurul său de către lumea poli- 
tică. În afară de Goga și Jean Th. Florescu — nimeni. 

— Boncour a fost ieri la mine. Am profitat de ocazie pentru a-i arăta 
greșelile politicii franceze față de noi. Căutând a se amesteca în politi- 
ca noastră internă, francezii își alienează simpatiile atât de mari care le 
au în România. Politica noastră nu e bazată numai pe argumente de or- 
din sentimental ci pe o justă apreciere a intereselor noastre naționale. 
Oricine ar fi la Guvern, nu va face decât politică alături de Franţa. Ar fi 
trist pentru Franţa dacă alianţa noastră ar fi numai în funcţie de pre- 
zenţa lui Titulescu într-un Guvern. Că Titulescu are tot interesul să 
acrediteze o asemenea legendă în Occident se pricepe; se pricepe mai 
puţin că Parisul îi dă crezămâmt. I-am explicat starea de spirit a par- 
tidelor noastre, demonstrându-i că așa-zisele grupări fasciste n-au nimic 
comun în simpatiile lor faţă de o ideologie cu Hitler şi cu Germania. 
Am impresia că l-am convins. Din nefericire Boncour nu e Franța, bon- 
cour s'en faut. 

13 mai, — Ieri seară a murit mareșalul Pilsudski. Autoritatea lui 
era cheia de boltă a întreg edificiului polon. Neastâmpărat, cu o clasă con- 
ducătoare frământată de ambiţii nemăsurate, poporul polon va fi supus 
prin dispariţia conducătorului său necontestat la grele încercări. E posi- 
bil ca dictatura militară să fie menţinută sub numele altui general. 

— [eri la Cameră, Săveanu, ca să se găsească în treabă, ne-a poftit să 
sărbătorim pe balcanici. Toţi deputaţii fiind pe acasă a fost un număr 
ridicol de mic de parlamentari prezenţi. De data asta recepţia s-a lăsat 
fără discursuri. Numai două-trei cuvinte de bună primire din partea lui 
Săveanu care a terminat strigând pe limba fiecăruia: trăiască Grecia, tră- 
iască Iugoslavia, trăiască Turcia. Pe turcește a strigat: jaşaşin Turkia! 
Titulescu a înnebunit, literal, de bucurie, auzind aceste cuvinte: „Cum 
mă? J'assassine la Turquie?“ și urla printre oamenii miraţi: „Ha, ha, 
j'assassine la Turquie! Minunat! 

Tânărul și proaspătul subsecretar de Stat (al Armamentului) Bejan 
făcea pe importantul printre cei câţiva deputaţi întruniți. Incă un produs 
al democraţiei integrale. Ingineraș la o societate de petrol a debutat în 
viață printr-o bătaie strașnică pe care i-au tras-o niște petrolişti străini 
din Prahova, beţi. Devenit ginerele lui Ducquet, macherul de la Con- 
cordia belgiană, a fost împins de acesta în mod nerușinat. Prin Ducquet 
a obținut de la belgieni reprezentanța firmelor care fumizau tot mate- 
rialul necesar societăţilor petrolifere și rafinăriilor controlate de grupul 
Vega-Concordia-—Credit Petrolifer. Contract pe 15 ani, din care au tre- 
cut vreo 7. Bejan înghite astfel câteva milioane în contul unui: însemnat 
material care trece prin mâinile lui. În plus, Ducquet l-a numit director 
general al Creditului Carbonifer. Odată așezat în caşcaval, și cu prime- 
le milioane în buzunar, gentlemanul a divorțat, despărțindu-se și de 
socru-său şi s-a aruncat în politică și în Partidul Liberal. Prin intrigă și 
prin parale a curăţat pe Nicolaescu la Prahova și i-a luat locul. Prin ace- 
leași mijloace a ajuns acum stibsecretar de Stat. Numirea lui a fost ex- 
plicată ca o compensație dată partidului, și în special tineretului liberal, 
pentru numirea lui Caranfil (străin de partid) în locul lui Irimescu, ca 
subsecretar al aerului. 

— Am asistat ieri la a doua conferință a lui Boncour, asupra „Securi- 
tății“. Subiect banal dar vast, pe care Boncour a ştiut să-l expună cu o cla- 
ritate şi cu o metodă remarcabile, într-o limbă frumoasă și cu o potrivi- 
re de expresii impresionantă. Dacă s-ar fi făcut actor Boncour ar fi fost 
un mare actor. Mărunt cum e, cu pomătuful lui de păr alb care i se zba- 
te peste ochi și pe care îl dă înapoi peste creștet, ca o coamă, printr-o 

mișcare bruscă a capului, — cu mâinile lui fine şi elegante, cu nasul lui 
cam cârn, aduce cu Robespierre, un Robespierre cu dimensiuni reduse, 
din toate punctele de vedere. La Paris în cercurile parlamentare i se și 
zice „Robespierrot“. În realitate seamănă mai mult cu Talleyrand. Mar- 
tha Bibescu mi-a povestit că într-o seară la masă la Stanislas de Castel- 
lane, stăpânul casei aşezase în dreptul scaunului lui Boncour bustul 
bunicului său. Profilul lui Boncour era aproape identic cu acela al Prin- 
cipelui de Benevent. Circulă într-adevăr legenda că doctorul Paul Bon- 
cour, tatăl lui „Robespierrot“ era fiul natural al lui Talleyrand. Cu sau 
fără sânge albastru, e cert că socialistul Boncour are apucături „de petit 
maître“ şi că-i place să frecventeze cercurile aristocratice. E avocatul 
mai multor capete încoronate, aleargă după decoraţii și se ţine de 15 ani 
cu Marioara Ventura „sociétaire de la Comedie Française“. Cam peri- 
mat în viaţa politică franceză în care n-a putut de altminteri niciodată 
să se ridice peste situaţia utilităţilor interimare, bietul Boncour se simte 
în al şaptelea cer în mijlocul aclamaţiilor delirante cu care platitudinea 
română-l întâmpină pretutindeni, de când a sosit la București. 

— [eri a sosit Vaida la București, „numerus valahicus“, întâmpinat la 
Gara de Nord de tot poporul lui D.R. Ioaniţescu. E curios cum, la noi, 
toate prostiile prind. 

— Toată lumea se întreabă ce o fi căutat Maximos la Regina Elisabe- 
ta. Presupun că a vrut să se asigure că Regina „nu reflectează“ să se în- 
toarcă la Atena, unde e urâtă de toată lumea. Se vorbește într-adevăr 
din ce în ce mai mult de restabilirea Monarhiei în Grecia, și perspectiva 
Reginei Elisabeta umbreşte mult calea Regelui George. Se pare că du- 
pă ce vor fi împușcat sau condamnat pe toți venizeliștii, guvernanţii 
actuali vor aduce în tot cazul un Rege. Întrucât priveşte pe Elisabeta, să 
fie fără grijă nu părăsește ea nici Bucureștii nici pe Scanavi. Acesta a 
pătruns în inima întregii familii; pe Regele Carol l-a câştigat definitiv 
oferindu-i o pușcă de vânătoare engleză de 60 000 lei, spre marea in- 
dignare a lui Mocsoni care mi-a povestit faptul. 

— Pl. prof. Romul Cândea de la Universitatea din Cernăuţi mă 
anunță printr-o scrisoare foarte amabilă că m-a părăsit pentru a trece la 
Vaida „unde speră să ne regăsim cât de curând“! Era un om cumsecade 
şi subţire, cel puţin așa mi-a părut şi nu regret atât că a părăsit rândurile 
„Uniunii Agrare“ cât regret că a părăsit pe acelea ale oamenilor subțiri 
și cumsecade. Umblă după procopseală și se va păcăli. Cred cel puţin. 

Vineri, 17 mai. — Ieri am primit vizita lui Vaida care a sosit dumi- 
nică în București și a fost primit la gară cu mare alai organizat de D.R. 

loaniţescu și de studenții lui Zelea Codreanu puși la cale de Nae Iones- 
cu. E prima apariţie a lui Vaida în Capitală de când s-a identificat cu 
„numerus valahicus“ și la întrunirea pe care a ţinut-o duminică după-a- 
miază a avut lume multă. La orașe are tot tineretul, incontestabil. Orgi- 
ei de popularitate de duminică au urmat două-trei zile de reculegere şi 
de consfătuiri cu imaculatele Vestale care întreţin focul sacru al naţiona- 
lismului integral, printre care şi în fruntea bucatelor se prenumără C. 
Angelescu (bulgar), Mirto (italo-greco-israelit cu cetăţenie română con- 
testată), D.R. loaniţescu şi Voicu Niţescu (ţigani). După care a început 
„la tournée des Grands Ducs“ adică a şefilor de partide. Am avut astfel 
Şi eu cinstea să primesc pe Alexandru Vaida Voievoda Valachorum. 
L-am găsit schimbat în bine. Nu se mai pierde în istorioare ne- 
sărate şi în digresiuni fără interes. Strânge subiectul. E de acord cu mi- 
ne că pe Rege nu se mai poate conta şi că orice acţiune politică trebuie 
îndreptată de acum înainte de jos în sus. Îmi expune cu mult calm acţi- 
unea sa pe care o consideră ca o pârghie pentru realizarea unui pro- 
gram de reînnoire pe toate terenurile, pe cel economic ca pe cel politic 
— pe cel social ca pe cel moral. Numerus Valahicus nu e o formulă alea- 
să de el, a cules-o pe buzele tuturor în Ardeal și e singura formulă plas- 
tică ce exclude un naționalism extremist şi periculos. Vaida recunoaște 
dreptul tuturor minorităților la o existență netulburată și întru nimic 
inferioară nouă, dar reclamă pentru elementul românesc drepturi pro- 
porţionale cu numărul populaţiei, și reclamă aceste drepturi în toate 
ramurile activităţii publice și particulare. Nimic de zis pentru numărul 
valahic în ceea ce priveşte funcţiile publice — în schimb în ceea ce 
priveşte utilizările de ordin privat (mai ales cele de ordin profesional), 
sau cele bazate pe încrederea personală a celor ce investesc capitaluri 
într-o întreprindere, ar fi prea multe de zis. M-am mărginit să constat 
că curentul provocat de acţiunea lui à prins, că dată fiind carenţa Su- 
veranului acest curent poate fi folosit pentru realizarea unui program de 
prefaceri generale, și am mărturisit fostului președinte de Consiliu că văd 
posibilitatea unei colaborări între noi. L-am sfătuit să nu facă partid. 
Deși împins de prietenii săi să întemeieze unul, dânsul rezistă şi mi-a 
declarat că „Frontul Românesc“ nu e partid şi că într-însul pot intra și 
alte formaţii conservându-și organizaţia lor. A rămas să ne mai vedem. 
Ne-am mărginit să punem primele jaloane ale unei viitoare colaborări. 
— Am datun interviu ziarului Adevărul prin care explic că congresul 
Uniunii Agrare care se va ţine în zilele de 8 şi 9 iunie nu e nici un con- 
gres de mase pentru a impresiona pe cineva, nici un congres menit să 

schimbe programul partidului, ci numai un congres tehnic, cu foarte 
puțini participanţi, întrunit pentru cercetarea câtorva probleme politice 
şi sociale la ordinea zilei. În interviul meu caut să deslușesc regretabila 
confuzie ce se face între propaganda de guvernământ și programele de 
partid. Un partid se încheagă în jurul unei idei sau al unei ideologii — 
programul său de realizări nu poate fi modificat fără o zdruncinare a 
însăşi structurii partidului. Ceea ce partidele noastre dau drept progra- 
me de partid, şi pe acestea le modifică întruna, sunt programe de gu- 
vernământ, nu de partid. Or, programele de guvernământ n-au sens de- 
cât pentru formațiunile politice chemate să ia răspunderea guvernării, 
Şi în momentul când sunt chemate să o ia, fiindcă un program de guver- 
nământ variază, e de la sine înţeles, după împrejurări și posibilități. 

18 mai, — Pierredon, ministrul Ordinului de Malta, a oferit ieri 
seară un mare prânz la Jockey-Club, prânz la care am participat și eu și 
cu prilejul căruia am avut o lungă conversaţie cu Savel Rădulescu, sub- 
secretarul de la Externe. A fost silit să-mi mărturisească că gestul Ger- 
maniei care a sfâşiat Tratatul de la Versailles a nimicit şi politica de- 
liberativă postbelică și că ne întoarcem la politica alianțelor dinainte de 
război. Dar, mi-a adăugat, pactele nu fac nici un rău, „nu sunt nocive“ 
după propria lui expresie, și pregătesc tratate mai serioase de alianță. 
Am convenit, cu rezerva cheltuielilor exagerate ce se fac la Ministerul 
nostru de Externe, că politica lui Titulescu e bună, dar prea slugarnică. 
Savel, aici, n-a prea ştiut ce să-mi răspundă și s-a aruncat într-un pane- 
giric al relaţiilor ce ar trebui să avem cu Germania, singura ţară cu care 
ne putem înțelege pe teren economic. Am avut impresia din câte a spus, 
dar mai ales din câte n-a spus, că patronul său Titulescu a început să-și 
îndrepte privirile spre Berlin. 

Pierredon a venit astă-seară la club încântat de audiența pe care a 
avut-o la Rege de la care a obţinut în fine autorizaţia să ne decoreze, pe 
G.V. Bibescu, pe Stârcea și pe mine cu Ordinul de Malta în categoria 
„d’Honneur et de Devotion“. Până aici Majestatea Sa nu admisese în 
această categorie pe nimeni în afară de el şi de Prințul Nicolae (noi fuse- 
serăm decoraţi anul trecut cu Crucea „de grâce Magistrale“). 

— Ediţie specială apărută pe la ora 8 publică verdictul Consiliului de 
Război care condamnă pe generalul Dumitrescu la 5 ani recluziune și 
la degradare. Sic transit... Fostul „împărat“ (cum se numea el însuși) a 
fost transferat la Jilava. 

* 20 mai, — Toată lumea comentează cu satisfacție condamnarea 
generalului Dumitrescu. Severitatea Consiliului de Război e aprobată 

fără nici o rezervă. Prăbușirea familiei Dumitrescu reamintește de pe 
vremea Domniilor Fanariote când „Hospodarii“ trimiși de Poartă jefuiau 
țara timp de doi ani după care se pomeneau cu capul tăiat. Vreo doi ani 
au jefuit și Dumitreștii, tatăl și fiul, dar în loc să se pomenească cu ca- 
pul tăiat, s-au trezit cu 5 ani pușcărie, altul cu surghiunul căci dreptatea 
Padişahului s-a îndulcit cu vremurile și nici în Serai nu se mai taie ca- 
petele. S-au schimbat vremurile, spre folosul Dumitreștilor. Militarii 
au început opera de asanare; când se vor trezi oare și civilii? N-ar fi 
drept ca generalul Dumitrescu să lâncezească în închisoare pe când atâ- 
tia foşti secretari și subsecretari de Stat — ca să nu vorbim decât de cei 
din frunte — se lăfăiesc în automobile și în palate cu tot confortul, do- 
bândite prin aceleași metode. 

— Naţional-ţărăniștii lui Mihalache au ținut ieri o mare întrunire la 
Craiova la care agenţii lui Potârcă au adus multă lume. Cămăşarul n-a 
ezitat să repună în circulație formule ca: „am luat toporul să dărâm... 
voi lua apoi mistria să reclădesc“ sau „trebuie să reclădim Ierusalimul 
țărănesc“ sau „voi opincarii trebuie să fixaţi dobânzile ce vreți să plătiţi 
(sic)“. Te miri de neobrăzarea omului care a stat de curând la Guvern, 
fără alt rezultat decât îmbogățirea câtorva, și care îndrăzneşte să mai 
vorbească și să mai atace pe alții — și de tâmpenia desculţilor care-l 
mai ascultă. Tot ieri la Cernăuţi, congresul Ligii Culturale cu Nistor, cu 
Mitropolitul și cu tot alaiul pus la cale de poliţie. Iorga cu barbă i-a tras 
un discurs în care, înjurând pe Vaida a repetat cuvânt cu cuvânt progra- 
mul acestuia. Ce caraghios! 

21 mai. — Am petrecut ziua de Sf. Constantin la Breasta. Zi poso- 
morâtă de ploaie. Și mai posomorâtă în sufletul meu: e primul Sf. Con- 
stantin și Elena fără scumpa mea mamă! Simt că nu mai ţin la lucru 
mare pe pământ... 

26 mai, — Cu prilejul săptămânii lui Titulescu am avut de înre- 
gistrat și un incident neplăcut la Jockey-Club. Conformându-ne unei 
vechi tradiţii, comunicasem Ministerului de Externe că vom primi cu 
plăcere în tribuna clubului, la Băneasa, misiunile străine venite la Bucu- 
reşti ca să participe la şedinţele Înţelegerii Balcanice — întrucât unii 
din delegaţi ar dori să asiste la curse. Ministerul de Externe, recte dl. 
Dragu directorul Serviciului Presei, s-a grăbit să ne trimită și pe toţi 
gazetarii veniţi la București să urmeze dezbaterile Balcanilor. Printre 
aceştia era şi un oarecare Șmilovici, evreu din București ajuns cores- 
pondent de ziare la Paris şi soţul unei dame care ţinea prăvălie pe Calea 
Victoriei. După prima apariţie a lui Șmilovici în ziua de 12 mai în tri- 

buna Jockey-Clubului, comitetul a primit o întâmpinare scrisă, de pro- 
testare din partea câtorva membri ai cercului. Barbu Catargiu după ce a 
luat informaţiile cuvenite la Externe, care confirmau mai sus-schițata 
stare civilă a lui Șmilovici, a redactat un răspuns la întâmpinarea primi- 
tă în care arăta că toată vina nepotrivitei invitaţii cădea în socoteala 
Ministerului de Externe şi că de aici înainte vom fi mai puţin încreză- 
tori şi vom cere Ministerului lista doritorilor de invitaţii. Catargiu do- 
rind să aibă şi consimţământul celorlalți membri ai comitetului Cercu- 
lui a cam întârziat cu trimiterea răspunsului, așa încât acesta nu ajun- 
sese încă la destinaţie în ziua de 19 mai, zi în care dl. Şmilovici s-a ară- 
tat pentru a doua oară în tribuna clubului. Alexandru Cantacuzino, fiul 
Didinei, un zăpăcit înscris în Garda de Fier, a venit și el la curse îmbră- 
cat în uniformă de gardist, şi a trimis lui Şmilovici carta sa de vizită pe 
care scrisese o invitaţie politicoasă de a părăsi imediat tribuna. Şmilo- 
vici i-a răspuns pe carta sa, că fiind în serviciu comandat nu-și va pără- 
si locul. ‘Circula într-adevăr în Bucureşti ca „ataşat“ pe lângă alt pește 
al presei pariziene, un domn de Rovera (al dracului francez!). Primind 
acest răspuns, Cantacuzino s-a dus la Şmilovici, i-a spus ceva la ureche 
şi amândoi străinii au părăsit tribuna fără să reclame nimănui. S-au 
supărat însă cu drept cuvânt comisarii clubului, Poulet Ghica şi Alex. 
Zănescu. A trebuit să convocăm comitetele reunite (Club, Alergări) ca 
să împăcăm pe toată lumea, nu fără a trage un Zavrac lui Cantacuzino. 

— Sub Domnia Regelui Carol al II-lea, o adevărată psihoză bântuie 
în toate straturile noastre sociale. Lumea crede orice. Orice pare posi- 
bil, şi cu atât mai posibil cu cât e mai absurd. Înapoiat acum patru zile 
de la ţară am aflat din gura fiecăruia că Regele a plecat la Paris, pentru 
vizita sa oficială. A plecat fără să ştie nimeni (afară de Guvern) de frica 
atentatelor, şi nu se va anunţa plecarea decât după ce va fi sosit la Pa- 
ris. D'Ormesson ar fi plecat deja de săptămâna trecută (faptul e ade- 
vărat) iar Titulescu urma să se urce în trenul regal la Geneva. Până ieri 
Bucureștiul a urlat, indignat de această călătorie clandestină a Regelui. 
Între timp Regele era în jurul Aradului la vânătoare de capre. S-a îna- 
poiat liniştit ieri după amiază. Vina vâlvei făcută în jurul plecării Re- 
gelui e tot a Guvernului care a ţinut ascunsă, tot de frica vreunui aten- 
tat, deplasarea Majestății Sale. 

— Victimă a psihozei bucureștene a căzut şi bietul Franasovici. Ple- 
cat la Viena să se caute de inimă, se povestesc tot felul de istorioare pe 
socoteala lui. Ba că a încercat nevastă-sa să-l otrăvească, ba că a plecat 
după el la Viena să-l silească la divorţ și câte şi mai câte. Fapt e că Ma- 

ry Franasovici, născută Filipescu, fiica unui Filipescu autentic și a unei 
dame italiene de „chantant“ din Brăila (căsătorită ca văduvă cu colone- 
lul Văitoianu, omul pașapoartelor și fratele generalului Arthur) e o pața- 
chină de mâna întâi. A înșelat pe Franasovici cât a putut, s-a ţinut cu 
Costache Lupu (fratele doctorului) cu care făcea afaceri, şi acum s-a 
amorezat de inginerul Pușcariu, divorţat de sora doamnei Titulescu. În 
jurul lui Franasovici, care și el se ţinea cu nevasta lui Iancu Cosăcescu 
e numai pescărlâc. Au început acum să se agite apele. 

— Ieri a fost înmormântarea lui Sărățeanu, fostul Regent, mort subit 
acum două zile. Vorbit la înmormântare cu Maniu care era furios fi- 
indcă nu se făcuseră fostului său Regent funeralii naţionale. I s-au dat 
onorurile datorite unui fost colan al Ordinului Carol. Guvernul a fost 
reprezentat numai prin Valer Pop, ministrul justiţiei. Un singur discurs 
al lui Viforeanu, procurorul general, în numele Casaţiei. Regele a fost 
reprezentat prin Prinţul Nicolae care a venit în întârziere cu un sfert de 
ceas. În Dimineaţa de azi un scurt interviu al lui Maniu: „Dacă dl. Tă- 
tărescu n-a venit la înmormântarea lui Sărăţeanu, cauza e că e prost ori 
laş!“ Moravurile noastre politice se îndulcesc. 

— Dejunat ieri cu Goga care-mi povesteşte tribulaţiile Academiei 
pentru alegerea succesorului lui G. Balş, în Secţia Istorică. Iorga a pro- 
pus pe G. Brătianu, faţă de care se angajase, având o slăbiciune pentru 
el. Cum a aflat „Palatul“ a trimis pe Gusti, un fel de rândaș al Camarilei 
să propună pe Titulescu. Mare zarvă și mare încurcătură. Zarvă: Iorga 
s-a sculat în ședință secretă, a înjurat pe toată lumea, pe toţi cei „ajunși 
membri ai Academiei graţie lui“ şi a cerut vot pe față, vot de la care mai 
toți s-au abținut. Încurcătură: Titulescu, întrebat, a răspuns că nu pri- 
mește decât dacă e ales în unanimitate! Într-o ultimă ședință secretă, 
ieri, Titulescu a avut majoritatea. Iorga nu se lasă; votul definitiv e mâi- 
ne în şedinţă publică. Goga luptă alături de Gusti pentru Titulescu. 

Lenguceanu care a venit să-mi aducă o nouă ediţie a romanului lui 
socru-său Duiliu Zamfirescu, Viața la țară — îmi spune că lorga e 
foarte amărât de atitudinea Regelui faţă de el. „De, i-am răspuns, i-a 
plăcut să facă pe calul de tramvai! Acum Regele a suit coasta!“ 

28 mai. — Înapoindu-mă ieri de la Sinaia am luat masa la Plo- 
iești, la restaurantul Berbecul. Prieteni ploieşteni au venit să-mi dea bu- 
nă ziua și mi-au povestit lucruri fantastice despre cele ce se desfăşoară 
în orașul lor. Prefectul Sfetescu (cumnatul lui Tătărescu), Bejan (şeful 
local al liberalilor şi noul subsecretar de Stat), Em. Tătărescu (fratele 
primului ministru) şi alți câţiva fură de sting pământul. Universul a şi 

început o campanie pe chestiunea unor perimetre. Această afacere n-ar 
fi decât una dintre multe. Se zice că Sfetescu care datora 18-20 de mili- 
oane acum 2 ani, ar fi acum om de 150 milioane avere. 

29 mai. — Pangal, care a fost la Roma cu maltezii (Pierredon şi 
La Rochefoucault) îmi raportează cele povestite de Pierredon pe drum. 
Înainte de plecarea lui din București, Urdăreanu l-a poftit pe el şi pe La 
Rochefoucault la o mare masă dată în onoarea d-nei Lupescu. Urdărea- 
nu e instalat ca un prinţ în fosta casă a Prințului Nicolae din parcul Fili- 
pescu (casa Ruleta) ajunsă, după ce a trecut prin mai multe mâini în po- 
sesia Regelui. La masă — masă elegantă şi suculentă — mai erau: Stâr- 
cea cu dama, Drosso cu dama, g-ral Ilasievici cu dama și Condiescu 
(generalul) tot cu dama. Toată Curtea, după cum se vede. Prezida Urdă- 
reanu cu d-na Stârcea, iar d-na Lupescu era la locul de onoare, la dreap- 
ta lui Urdăreanu. Pierredon n-a fost extrem de mirat de această invi- 
taţie, căci știa că şi d'Ormesson, Arcizewski, Sola şi alți miniștri străini 
fuseseră pe rând poftiţi să ia contact cu Duduia. Ce l-a mirat a fost o 
vizită pe care i-a făcut-o Stârcea a doua zi de dimineaţă ca să-i spună 
că e foarte preocupat fiindcă ar vrea... să mărite pe d-na Lupescu! Pier- 
redon ca și La Rochefoucault nu pricepeau rostul acestei confidențe. 
Voia Stârcea să încerce impresia făcută de această confidență asupra 
străinilor sau căuta el să găsească „un bărbat“ prin intermediul malte- 
zilor, crezându-i mai la curent cu nobilii scăpătaţi și disponibili din Eu- 
ropa? Stârcea n-a mers mai departe. Maltezii au păstrat convingerea, 
punând dineul din ajun în legătură cu vizita matinală a lui Stârcea, că 
Palatul a pus un jalon într-o afacere care se va dezvolta ulterior și în 
care ei sunt chemaţi să joace un rol. Şi oamenii au rămas nedumeriţi... 

La Roma, Pangal a văzut pe Chigi, Marele Maestru al Ordinului de 
Malta. Foarte gentil. Are mare simpatie de mine, declară că nu vrea să 
ştie decât de mine, că în România contează numai pe mine. G.V. Bibes- 
cu, Stârcea și cu mine vom fi numiţi acum în iunie „chevaliers d'hon-neur 
et de dévotion“ — Bibescu și Stârcea cavaleri, eu bailli. Greutățile cu 
Papa au fost mari din cauza religiei. Chigi a repetat lui Pangal ultimele 
cuvinte ale Papei: „Nommez en quelques uns, et ne m'en parlez plus!“! 
Regele a cerut să fie decorate și Reginele Maria și Elisabeta. Pentru 
Maria va merge mai uşor — deşi e protestantă, și nu există decât un 
singur precedent protestant decorat, Wilhelm al II-lea, dar fără să se 
dea decorația și Împărătesei. Va merge mai ușor fiindcă Regele Ferdi- 
nand a fost cavaler de Malta, așa încât pentru soţia lui există oarecare 


! Numirile nu s-au făcut: s-au opus cavalerii catolici... mai ales cei din Ungaria. 

drepturi. Pentru Elisabeta va fi mai greu fiindcă Regele George nu e de- 
corat. Chigi spunea lui Pangal: „Nu pot decora și pe Regele George, ce 
ar zice Regele Carol?“ — „Cu atât mai mult că Regele George n-a fost 
gentil faţă de Regele Carol în momentul decorării acestuia“. — „N-a 
fost gentil? — replică Chigi — vrei să glumești! Ştii ce a spus? A spus 
că românii sunt o adunătură de bandiți colonizați de Traian în Dacia, și 
că aceşti bandiți au azi Regele pe care-l merită!“ 

— Veşti bune din Franţa: 17 miliarde franci deficit și bancherii, și or- 
todocșii îngenunchiaţi. Să fie zorile unor zile mai bune? 

În lumea noastră politică, vax. Gh. Brătianu și Averescu vorbesc 
la banchete ca să poată înghiți mai lesne ce ar trebui să spună, Vaida își 
plimbă „numerus valahicus“ prin întruniri la care vin toţi ahtiaţii de 
distracţie, iar Mihalache își flutură cămașa și „Statul țărănesc“ pe la al- 
tele cercetate de mulţimea pontatorilor de rotativă. Se zice că de astă- 
dată Dinu Brătianu își va preciza „punctul de vedere“, rupând punţile 
cu Guvernul și cu Tătărescu. S-o vedem și pe asta. 

Titulescu a fost ales la Academie. Iorga e furios. 

31 mai. — Sub zodia platitudinii: cafenelele şi cenacolele politice 
fac mare caz de audiența lui Mihalache la Rege, din zilele trecute, 
democraţia integrală și „Statul țărănesc“ agăţându-și toate speranțele de 
această „chemare“ a stăpânului. S-a organizat o adevărată înscenare, ca 
într-un film. După întrunirea de duminică de la Chișinău, Mihalache anun- 
tase pentru a doua zi o conferință asupra „Statului țărănesc“. Abia în- 
cepuse conferinţa, o telegramă urgentă a fost înmânată conferenţiarului 
în cămașă. Întrerupere a prelegerii, citire mută a telegramei, tăcere pli- 
nă de așteptare și de mister în sală. „Domnilor și doamnelor, grăiește în 
fine Jean Michel, vă rog să mă iertaţi, evenimente grave sunt în curs, 
mă cheamă Regele la București, trebuie să plec îndată.“ Și pitpalacul s-a 
urcat repede într-un automobil și a prins trenul care plecase, în nu știu 
ce staţie. Bucurie mare printre auditori — toți tovarăși de ghelir — nu 
fiindcă scăpaseră de o şedinţă plicticoasă, dar fiindcă erau siguri că vin 
la Guvern. „A chemat Regele pe Mihalache“ a fost lozinca cu care s-au 
salutat 24 de ore de-a rândul toţi sperţarii cu ițari. Escrocheria a fost cu 
atât mai amuzantă cu cât se sprijinea tocmai pe contrariul unei situaţii 
favorabile la Palat. Iată în două vorbe ce se întâmplase: Mihalache ce- 
ruse prin aprilie o audienţă care încă nu i se fixase când a sosit Vaida la 
București și a cerut și el una, audienţă care i-a fost acordată chiar a do- 
ua zi; Mihalache și Lupu au ieșit din sărite şi au început să urle. Cum? 
Șeful marelui Partid Naţional-Ţărănesc cere o audienţă şi nici nu i se 

răspunde (politeţea binecunoscută a Mareșalatului) iar un păcătos de disi- 
dent e primit cum se înscrie la Palat? În ajunul congresului de la Chi- 
şinău, Lupu făcea pe nebunul, spunând că nu mai ştie unde îi e capul, 
că trebuie să împiedice cu forța pe Mihalache să nu înjure pe Rege a 
doua zi „în faţa Basarabiei“ şi câte şi mai câte. Pe de altă parte Costa- 
che Lupu, intim al casei, a fost trimis la Lupeasca să facă ce o ști numai 
să scoată audiența. Și astfel audiența a fost acordată pentru marţi, după 
duminica Chișinăului, iar toți șmecherii din jurul lui Mihalache au 
aranjat comedia chemării. Cămășarul a ieșit opărit de la Palat; povestea 
prietenilor lui după audienţă că Regele e capabil de orice, capabil să 
facă dictatură cu oricine! Săracii, le e frică şi de umbre! 

— Ministerul Flandin, care ceruse depline puteri Camerei, a demi- 
sionat. Proiectul de lege a fost respins azi-noapte. Cu deficitul perma- 
nent al bugetului său, cu situaţia francului prins între exigenţele de 
devalorizare ale producătorilor și pretenţiile de menţinere ale credito- 
rilor interni ai Statului (Statul datoreşte faimosului ciorap de lână fran- 
cez aproape 500 miliarde franci) situaţia „marii noastre aliate“ începe 
să devină critică. Şi pentru a face față greutăților, numai puterea dis- 
Greţionară dar fără răspundere a Comisiilor parlamentare... 

— Prânzit aseară la Mogoşoaia cu delicioasa fiică a lui Pallairet, Ann 
şi cu Rose Nano, divinitate perimată și avariată. G.V. Bibescu a fost 
muşcat de o pisică turbată şi a terminat injecţiile, care l-au obosit mult. 
Martha, inteligentă şi graţioasă, ca întotdeauna. 

3 iunie. — Ministerul Flandin cerând Camerei „depline puteri“ 
pentru a salva francul prin decrete-legi, a fost trântit, dar în locul lui s-a 
constituit Ministerul Bouisson, care va cere aceleași depline-puteri şi 
căruia Camera le va acorda. Logica regimului parlamentar. În noul Mi- 
nister a intrat și Caillaux la Finanţe și a rămas și Mandel din fostul Cabi- 
net Flandin. S-a cam uitat de Caillaux că a fost dat în-judecată de Clé- 
menceau, ca trădător și condamnat — şi că Mandel era omul de casă al 
lui Clémenceau. Clemenceau zicea despre Mandel: „ Mandel m’est in- 
dispensable — quand je pete c'est lui qui pue!“ O altă probă de logică 
a regimului parlamentar, sau poațe că față de Caillaux, Mandel a luat 
locul lui Clemenceau? 

— Pe trei zile Regele însoțit de tot Guvernul — sau aproape — tri- 
umfă în Basarabia. Platitudinea lui Inculeţ și dorința lui de a arăta ce 
poate în Basarabia au trecut toate limitele. „„Ţărani“ bine dresați îşi arun- 
că cojoacele sub picioarele Regelui, iar prin biserici călugări bătrâni 

cad în genunchi exclamând: „Sloboade-ne Doamne, căci am văzut faţa 
Împăratului nostru!“ 

— Sâmbătă a apărut jurnalul Consiliului de Miniștri prin care se sta- 
bilește un nou regim pentru import-export şi pentru negocierea devize- 
lor. S-a adoptat sistemul primelor valutare, complicat prin tot felul de 
restricţii. Un pas înainte pe calea falimentului. 

Universul dă înainte cu gheşefturile tinerilor liberali din grupul 
„H“. 

5 iunie. — Ministerul Bouisson a căzut și el aseară. Prezentându-se 
ieri înaintea Camerei'cu un proiect de depline puteri aproape identic cu 
al lui Flandin, Camera a respins proiectul. Guvernul a fost pus în mi- 
noritate cu 2 voturi. 

— eri dimineaţă a murit Eugen Goga, fratele poetului Octavian. Bă- 
iat simpatic şi inteligent, cu un real talent de scriitor, dar fire răzvrătită 
și cap cam încurcat — lasă multe regrete în urma lui. 

11 iunie, — În zilele de 8, 9 şi 10 iunie a avut loc congresul Uniunii 
Agrare. Reușita a fost deplină. Am încercat ceva nou, pe de o parte am 
exclus masele, neadmiţând în sală (la Turn-Verein, str. Brezoianu) decât 
persoanele îndreptăţite prin statute să asiste la ședințe — iar pe de altă, 
în loc să pun la ordinea zilei eternul program de partid şi de guver- 
nământ, am ales zece probleme — cele care interesează mai mult opi- 
nia publică în acest moment — cărora am căutat să le formulăm cea 
mai bună soluţie. Printre raportori (fiecare problemă a fost lămurită 
printr-unul sau mai multe rapoarte) s-a revelat nu numai prin claritatea 
concepţiei dar și prin talentul cu care a fost expusă problema monetară 
și valutară, pe care i-o încredințasem — Dinu Cecropide. 

— Vladimir Cristi, om cinstit și cumpătat, incapabil să brodeze, îmi 
povestește amănunte interesante după vizita Regelui la Chișinău. La 
gară, la primirea Suveranului au fost 15 civili (printre care și el), tot 
restul militari și poliţişti. Pe tot parcursul cortegiului, lumea ţinută la 
distanţă, deși Regele dăduse ordine speciale în urma scandalului de la 
Bălţi, unde ţăranii care veniseră să-l aclame fuseseră bătuţi și izgoniți. 
La masa de gală de la Primăria Chișinăului, Cristi a fost plasat cam 
peste drum de Rege, așa încât a putut observa încontinuu atitudinea lui. 
Cu toate că avea pe Tătărescu la stânga, nu i-a adresat un cuvânt, nici 
unul, vorbind tot timpul peste el cu Inculeţ sau la dreapta cu Voievodul 
Mihai și cu Mitropolitul Gurie. Aceeași răceală față de primul său mi- 
nistru fusese deja remarcată la revista militară și la celelalte ceremonii 
care precedaseră masa. 

Regele a fost foarte nemulțumit de excesele de pază organizate de 
Ministerul de Interne, iar populaţia a fost și mai nemulțumită că nu s-a 
putut apropia de Suveran. 

— De ieri mare zarvă în oraș, în cercurile politice mai ales, din cauza 
discursului difuzat prin radio și ţinut de Gavrilă Marinescu în ziua 
Restauraţiei (8 iunie). Prefectul poliţiei după ce a beștelit Regența și par- 
tidele a declarat că în ţară sunt trei forțe: Regele, Armata și Poporul. 
Sau cam așa ceve. N-am citit textul exact care a fost înlocuit a doua zi 
prin altul. Mihalache (Stan păţitul din decembrie 1932) a trimis lui 
Tătărescu o scrisoare — pe care a publicat-o cerând sancţiuni împotri- 
va prefectului de poliţie. Tătărescu n-a răspuns, dar după câteva navete 
ale lui Inculeţ la Palat, ministrul de interne — căci primul ministru de- 
clarase că afacerea nu-l privește, și că e limitată în cadrul Ministerului 
de Interne — ministrul de interne a aplicat colonelului Marinescu pe- 
deapsa „mustrării scrise“ fiindcă vorbise la Radio fără autorizaţie. De 
fapt, Gavrilă vorbise fiindcă așa îi poruncise Regele. Mihalache şi ai 
lui nu se consideră satisfăcuţi. Se pare că și Dinu Brătianu caută să mu- 
te procesul dintre el şi Tătărescu pe terenul demnităţii partidului (căci 
Partidul Liberal a fost atacat de Gavrilă), teren mai sigur decât acela al 
indignării împotriva gheșefturilor guvernamentalilor pe care-l alesese 
în ultima vreme Tancred Constantinescu, puritanul. Se poate astfel în- 
tâmpla ca de pe urma intervenţiei imprudente dar comandate, a lui Ga- 
vrilă Marinescu să se nască complicaţii. Să vrea totuşi Regele o criză, 
și să fi pus pe Marinescu să o provoace? Toate sunt posibile sub Dom- 
nia Regelui Carol al II-lea. 

— S-a remarcat că în ziua Restauraţiei, sonorul Guţă Tătărescu n-a 
făcut nici un discurs, nici la Radio, nici la Mizil. Era mai natural să 
vorbească el la Radio, decât Gavrilă Marinescu. S-a remarcat de ase- 
meni lipsa aproape a tuturor oamenilor politici de la serbări. Mareșalul 
Averescu, G. Brătianu, Maniu ar fi făcut-o intenţionat. Eu n-am fost fi- 
indcă am avut congresul Uniunii Agrare, Goga n-a fost din cauza mor- 
ţii lui frate-său. N-au fost decât Lupu și Mihalache, și absenţa noastră a 
celorlalți a fost comentată. 

— Studențimea — Garda de Fier și Liga Creștină Română, adică 80% 
dintre studenţi — a fost împiedicată să defileze la 8 iunie, deși ziua fu- 
sese consacrată tineretului. Se zice că s-au cheltuit zeci de milioane 
pentru a se aduce la București străjeri, străjeriţe, șoimi, șoimane și alte 
tinere vietăţi încolonate prin grija, și mai ales prin cheltuiala Guvernu- 
lui care vrea să dovedească că a reușit să smulgă tineretul de sub influ- 

ența curentelor „subversive“. Dar o mişcare de mase și un curent nu se 
pot baza pe platitudine. Au strigat bieţii tineri până au răgușit „trăiască 
Regele“, ca să facă plăcere celor care le pregătiseră trenurile, dar mai 
târziu, au trecut toţi prin faţa casei generalului Zizi Cantacuzino în stri- 
gătele de „trăiască Zelea Codreanu'”. Studenţii lui Zelea și ai lui Cuza 
au publicat un manifest (confiscat de poliţie, pe cât s-a putut) în care 
și-au exprimat amărăciunea că n-au fost lăsaţi să defileze şi ei în ziua 
de 8 iunie 1935, fie şi numai ca să-și aducă aminte „că concursul lor a 
fost considerat indispensabil acum 5 ani“!. Bietul Rege le nimerește toa- 
te, de când s-a înhăitat cu Tătărescu, ca Eremia cu oiștea... 

12 iunie, 1935. — Ministerul Laval, constituit după Ministerul 
Bouisson, cu același program şi cu aceiași miniștri — aproape — dar fă- 
ră Caillaux, a obţinut deplinele puteri cerute, cu o majoritate zdrobitoa- 
re la Cameră ca şi la Senat. 

— A murit Mezzo Germani, fost șef de cabinet al meu în 1920, un 
băiat nenorocit al cărui sfârşit îl însemnez aici fiindcă s-a săvârșit în cir- 
cumstanțe nemaipomenite: s-a stins după o lungă boală fără să știe că 
divorțase și că fosta lui soţie se recăsătorise! 

— Franasovici s-a înapoiat de la Viena. E mai bine, dar tot fără nevas- 
tă. Povesteşte că la Viena Regina Maria i s-ar fi plâns că la botezul ulti- 
mului copil al Arhiducesei Ileana, Caius Brediceanu, ministrul nostru 
n-ar fi dat nici un semn de viaţă. „De ce“? l-ar fi întrebat Regina pe Fra- 
nasovici. „Fiindcă e un prost!“ ar fi răspuns Franasovici. Constatarea e 
exactă, dar poate că Brediceanu mai avea și alte motive de abţinere. Fie 
numai şi platitudinea sa congenitală exercitată de astădată pe dos. 

— Pare că grindina de acum 5 zile a produs într-adevăr la Giurgiu 
stricăciuni catastrofale — se vorbește până și de case dărâmate. 

— Mi se spune că ceea ce a înfuriat pe Jean Mihalache în chestiunea 
Gavrilă Marinescu n-a fost chiar conferința acestuia. Conferinţa radio- 
difuzată n-a fost decât colac peste pupăză. Ceea ce a supărat pe șeful ță- 
rănoi e faptul că la serbarea de la 8 iunie Regele nu i-a dat nici o aten- 
ție, abia i-a întins mâna și n-a vorbit şi n-a stat decât cu Vaida. Asocia- 
tiile sportive ardelene conduse de Tilea au avut toate onorurile defilării, 
pe când o altă asociaţie condusă de Buteanu (fostul om de încredere al 
lui Vaida, rămas cu Maniu-Mihalache) n-a fost lăsată să defileze. Miha- 
lache s-a întors furios de la Cotroceni și incidentul Gavrilă i-a fost un 
prilej binevenit ca să-și verse focul. 


1 Pentru Restauraţie... 

— Pangal a văzut ieri pe Titulescu. E plin de dispreţ pentru Guvern. 
Dar totuși Guvernul stă. „Regele n-are nici o politică, sau are una: vrea 
un Minister Maniu dar cu Vaida în cap, un Minister Brătianu dar con- 
dus de Tătărescu, un Minister Mihalache prezidat de Lupu, un Minister 
Titulescu dar sub firma lui Raicoviceanu“. Titulescu a mărturisit lui 
Pangal că era pentru un Minister Mihalache(!!!) dar că în urma scriso- 
rii trimise în incidentul Marinescu, Mihalache s-a curăţat, și că nu mai 
poate fi vorba de el. Titulescu nu aspiră la Președinția Consiliului (nu se 
gândește, în realitate, decât la asta!), vrea să rămână ministru de exter- 
ne. Guvernul de mâine va trebui să se încadreze în politica europeană. 
Are multă simpatie pentru Vaida, pe care-l consideră om de bun simţ, 
un adevărat om de Stat, dar e slab și mai ales prost anturat şi toate 
curentele subversive ca Garda de Fier, cuziștii, hitleriştii, se slujesc de 
numele lui ca să-și facă treburile. Deși el, Titulescu ştie că nu e așa, 
Europa ar considera un Guvern Vaida ca o îndrumare a României spre 
Germania. O apropiere cu Germania, economică şi chiar politică nu-l 
sperie pe Titulescu, şi chiar o urmărește, dar ea trebuie să vină pe altă 
cale etc. etc. 

Pangal, deşi neautorizat, pune jaloanele unei colaborări între Titu- 
lescu și mine. Titulescu i-a declarat că mă adoră. Merçi și lui. 

13 iunie. — Titulescu mi-a făcut ieri o lungă vizită. Mi-a confir- 
mat cele ce-mi comunicase Pangal cu privire la o inițiativă a Angliei în 
favoarea păcii, anume că Guvernul englez e hotărât să declare solemn 
că in cazul când o Putere ar încerca să tulbure pacea printr-un act de 
agresiune, Marea Britanie va lua automatic poziţie, cu toate forțele ei, 
împotriva agresorului. 

Informaţia aceasta a fost transmisă lui Titulescu prin Laptew. Van 
Sittart! obișnuiește să trimită lui Titulescu (pretinde acesta), prin Laptew, 
notițe scrise, nesemnate bineînţeles și pe foi fără antetul Ministerului, 
notițe prin care-l informează despre directivele politicii engleze, despre 
cele cel puţin pe care îi convine să le divulge. În ultimul buletin trimis 
în felul acesta Ministerul de Externe englez informează că vizita lui 
Göring la Budapesta, Belgrad și Sofia n-a avut alt scop decât să neurali- 
zeze politica lui Mussolini prin detașarea Ungariei și Bulgariei de in- 
fluența Romei și prin împiedicarea Iugoslaviei de a se apropia de Ita- 
lia. Încercarea lui Göring a avut puţin succes în câteşitrele țări. 


1 Subsecretar de Stat la Foreign Office. 

Foreign-Office mai adaugă că Europa împărțindu-se din ce în ce 
mai mult în două blocuri, blocul organizării securităţii și blocul reven- 
dicărilor naţionaliste, Anglia e hotărâtă să întărească pe cel dintâi prin- 
tr-o declaraţie solemnă în sensul specificat mai sus. Nu s-a fixat momen- 
tul în care această declaraţie va fi făcută, dar acest moment va fi desi- 
gur ales înainte de alegerile din toamna ce vine. În tot cazul declaraţia 
nu trebuie să întârzie prea mult. Englezii sunt convinși că îndată ce An- 
glia va face un asemenea gest, va adera și Germania la blocul secu- 
rităţii, fie și numai pentru a nu rămâne izolată şi pentru a câștiga timp. 

În ce priveşte schimbarea din Guvernul britanic, Titulescu afirmă 
că nu starea sănătăţii a silit pe Mac Donald să cedeze locul lui Baldwin, 
ci necesitatea unei politici mai energice și mai puţin șovăitoare. Ace- 
lași motiv a determinat și înlocuirea lui Sir John Simon prin Sir Samuel 
Hoare. A fost o mare luptă între lord Londonderry și Hoare pentru pos- 
tul de ministru de externe. Londonderry foarte bogat, cu casă mare și 
primitoare, părea cu mai multe șanse de câștig. A rămas totuși ministru 
al aerului, şi locul lui Simon l-a luat Hoare. Londonderry e un germa- 
nofil convins. „În realitate — spune Titulescu, politica va duce-o Bald- 
win. Vei vedea că Hoare care e contra Sovietelor va face politică cu 
Sovietele după cum va face politică contra Germaniei deși e mai mult 
germanofil și se va amesteca în toate chestiunile continentale deși e 
partizan al neamestecului Angliei pe Continent — toate acestea fiindcă 
așa vrea Baldwin, și politica lui e aceea care va precumpăni.“ 

Titulescu pare foarte dezgustat de Guvernul Tătărescu „cu care nu 
se poate face politică externă serioasă, fiindcă n-ai pe ce să te bazezi“. 
Nu participă la nici un Consiliu de Miniștri și se desolidarizează de tot. 
Cu Regele nu pare a fi în relaţii de mare încredere, judecând după 
unele ironii la adresa Majestății Sale. 

Ne-am despărţit foarte prieteni, după două ore de conversaţie. 

14 iunie. — Congresul Uniunii Agrare a făcut mai multă impresie 
decât mă aşteptam. Adevărul, Curentul şi chiar Universul îmi consacră 
zilnic articole mai mult sau mai puţin favorabile dar toate pline de defe- 
rență. Pamfil Șeicaru mi-a telefonat ieri să mă felicite „pentru primul 
efort intelectual făcut de un partid la noi“. Ţiganul uită precedentele 
mele „eforturi“ și exagerează valoarea celui de azi. Recunosc totuși că 
în concluziile congresului nostru am reușit să condensez în formule 
destul de fericite îndrumările bunului simţ tocmai în ceasul în care 
acesta pare exclus din toate hotărârile Guvernului. Ceea ce a interesat 
mai mult presa din expunerea noastră a fost problema constituțională și 

soluţiile propuse de noi. Gazetarii se aruncă totdeauna pe fleacuri. Am 
crezut și eu acum 5 ani că refacerea Constituţiei era indispensabilă 
pentru îndrumarea țării pe un drum nou. Credeam atunci că aveam un 
Rege și că ne lipseau uneltele. Azi știm că n-avem Rege; ce să mai fa- 
cem cu uneltele? Fraza țărănoiului din Dreptatea de ieri, cum că, după 
ce toată lumea și-a spus părerea asupra revizuirii Constituţiei, vin să 
mi-o spun și eu — conţine un sâmbure de adevăr. Cititorii Amintirilor 
mele au putut constata că încă din 1930 am cerut Regelui schimbarea 
Constituţiei, că am fost singurul care am îndrăznit să o fac, că propu- 
nerea mea — acceptată în principiu de Rege — a fost ţinută secretă pâ- 
nă în 1932, martie când am împărtășit-o lui Vaida, din ordinul Regelui. 
În 1933 am discutat problema cu Duca, care s-a declarat de acord cu 
mine, în fond și în formă. Aș putea prin urmare revendica paternitatea 
reformei constituţionale, dacă cumva s-ar realiza. Trebuie însă să măr- 
turisesc că mă gândeam cu totul la altceva în 1930, în 1931 și în 1933 
decât la ce se plănuiește în 1935. Pe planul reformei constituționale așa 
cum se desenează astăzi, consimt bucuros să renunţ la calitatea mea de 
inițiator și mă mulțumesc cu cel mai modest loc în codiţa celorlalţi, vor- 
ba Dreptăţii. 

Aştept comentariile presei — ele cam întârzie căci mai toţi gaze- 
tarii sunt „atinși““ — asupra paragrafului concluziilor relativ la Banca 
Naţională. Constat cu părere de rău că așa-zisă Bancă, recte Costin 
Stoicescu, continuă să conducă politica monetară a Statului. E probabil 
că o va conduce direct la faliment. 

15 iunie. — Dacă afacerile Statului merg prost, ale anumitor par- 
ticulari merg bine. Familia sonorului Tătărescu se înfruptă. Pe lângă 
fraţii lui care fac și ei ce pot, cumnatul Sfetescu, prefect de Prahova, a 
luat-o razna de tot. Transcriu aici informaţiile primite de la un prieten 
de toată încrederea din Ploiești, ca să rămână de pomină și să știe și ge- 
nerațiile viitoare pentru Ce oamenii de omenie ce-i oferiseră serviciile 
lor au fost sacrificați, de Regele Carol al II-lea, domnului Guţă Tătărescu. 

Povestea recentelor porcării liberale din Prahova e cam lungă, dar 
face să fie fixată în trăsături generale. Banca „Prahova“ e o veche ban- 
că din Ploiești ale cărei acţiuni ajunseseră acum câţiva ani — prin ce 
combinaţii nu interesează — în mâinile asociaţilor I.C. Dobrescu și 
Dim. Sfetescu. La 1931 situaţia Băncii „Prahova“ era complect falimen- 
tară. Din capitalul ei de 36 milioane, 22 milioane erau împrumutate lui 
Sfetescu, soţiei acestuia născută Tătărescu, colonelului Tătărescu, 
doamnși Ganea și altor rude și amici ai familiei — iar 11 1/2 milioane 

celuilalt asociat, Dobrescu. Sfetescu depusese la Bancă o scrisoare (pu- 
blicată în facsimile de ziarul Ploieştii) prin care declara că poliţele fa- 
miliei sunt de complezenţă și că el este datornicul adevărat. Ă 

Formarea Ministerului Duca în noiembrie 1933 găsește Banca 
„Prahova“ în complectă încetare de plăţi, iar în scriptele ei o chitanţă 
de descărcare de 400 000 lei semnată de Guţă Tătărescu, actualul prim- 
ministru, care mărturisește că a primit această sumă ca „onorariu de avo- 
cat“ pentru stăruinţele puse pe lângă Creditul Funciar Urban ca să acor- 
de Băncii „Prahova“ un împrumut de 6 milioane lei... Existenţa acestei 
chitante a fost constatată de dl. N.N. Pârvulescu, decanul barocului din 
Ploieşti; o fotografie a ei se află în mâinile d-lui Virgil Madgearu. 

Plin de datorii, Sfetescu așteptase „venirea la putere“ ca să-și resta- 
bilească afacerile. Numit prefect prin stăruințele lui Bejan, o altă spe- 
ranţă a tineretului liberal și ca atare amic intim (politic) al lui Tătăres- 
cu, Sfetescu a pus judeţul Prahova, de un an și jumătate în exploatare 
regulată. Pe lângă două bugete anuale de 200 milioane, guvernanţii 
locali au mai înghiţit şi un împrumut de 700 milioane fără ca să se 
simtă ameliorare în gospodăria judeţului. Dar s-a înfiripat Banca „Pra- 
hova“ căci datoriile lui Sfetescu au fost plătite. Sfetescu și Bejan s-au 
asociat și prin oameni interpuşi au încheiat o serie de contracte one- 
roase pentru judeţ, din care au câștigat milioane. 

S-au ordonanțat aconturi pentru lucrări neexecutate, s-au cumpă- 
rat imobile inutile cu de 5 ori valoarea constatată chiar în bilanţurile 
societăţilor vânzătoare (administrate de Bejan). Pe numele unui ovrei 
Mauriciu Goldschlăger, administratorul societăţii „Tractoria“ (creaţia 
Băncii „Prahova“), Sfetescu obţine în 7 martie 1935 un permis de ex- 
port de grâu în valoare de 600 (șase sute) milioane lei cu scutire de a 
depune devizele corespunzătoare. Împreună cu acelaşi Goldschlăger și 
cu deputatul Ghiaţă și cu inginerul Manoliu (omul lui Bejan), Sfetescu 
obţine, cu ajutorul aceluiași Bejan, un perimetru de 1 000 hectare pe 
numele unei societăţi „Minerex"* al cărui întreg capital se urca la 300 
mii lei! Perimetrul e obținut ca teren explorabil. Universul a demon- 
strat însă, tehnic, că perimetrul în chestiune de la Lazuri şi Comişani 
(Dâmboviţa) nu poate fi considerat ca perimetru de explorare ci de ex- 
ploatare, fiind imediat vecin cu un perimetru al societăţii Steaua Româ- 
nă pe care 2 sonde răzbite (la Bucșani) dau între 60 şi 70 de vagoane pe 
zi. Un al doilea perimetru tot de 1 000 hectare și tot la punctele Lazuri 
şi Comişani e luat de dumnealor domnii Sfetescu și Ciocărdel împreu- 
nă cu societăţile „Minerex“ și „Refoil“, iar „Refoil“ cedează drepturile 

sale după acordarea perimetrelor, societăţii „forage Lemoine“ care se 
află în mâinile lui Bejan, bandit în stil mare. Tot acestor asociaţi s-au 
dat 2 perimetre de explorare de câte 1 000 hectare la Viforniţa și la Gor- 
gota (Dâmboviţa) într-o regiune deja răzbită prin mai multe sonde — și 
alte 1 000 de hectare la Vlădeni, în Prahova. 

Cu cât situaţia Guvernului e mai șubredă, cu atât pare că asociaţia 
se grăbeşte să obțină și alte perimetre în regiunile petrolifere bine sta- 
bilite, pe simplul cost al timbrului de petiție! 

Lumea ţipă, lumea urlă, ziarele publică documente — Sfetescu 
continuă să-şi jefuiască judeţul, Bejan să-și „ocupe“ strapontinul mini- 
sterial, iar Tătărescu să cânte pe toate strunele că ţara e fericită! 

Și toate acestea se petrec sub Domnia Regelui Carol al II-lea și sub 
firma omului care iscălește în 1928 ordinul de împușcare împotriva 
Prințului Carol. Ţara lui Hübsch și a lui Caragiale! Dar mai ales a escro- 
cilor din jurul Majestății Sale! 

Abia scrisesem aceste rânduri, când, deschizând Universul citesc 
următoarele: 

„În cronica noastră judiciară de ieri se arată că d-nii I.D. Gheţu, 
M. Navrea și Gh. Gheran au făcut apel contra sentinţei tribunalului 
prin care erau condamnaţi la câte 5 000 lei amendă și 10 000 lei despă- 
gubiri către fostul lor tovarăş dl. Halberstadt pe care l-au reclamat Par- 
chetului că ar fi deturnat un milion din casa comună. 

Plângerea împotriva d-lui Halbersdtadt s-a clasat însă, întrucât aces- 
ta a făcut dovadă că într-o tranzacţie cu Statul a fost nevoit să dea «spe- 
se speciale» (pe șleau: «şpert») 200 000 lei la semnarea jurnalului Con- 
siliului de Miniștri, lei 400 000 la omologarea actului și alți 400 000 lei 
la publicarea actului. 

În cele din urmă d-nii I.G. Gheţu, Navrea și Gheran au recunoscut 
faptul, dar nu certurile și procesul acestora interesează ci latura mai 
gravă a chestiunii: latura morală. 

S-a făcut deci dovada în faţa justiţiei că pentru o hotărâre a Con- 
siliului de Miniștri s-a luat «şpert» şi Parchetul și Curtea de Apel nu au 
avut curiozitatea să cerceteze cine este atotputernicul care, contra «pert» 
determină o hotărâre a Guvernului întreg?“ 

Nu e ceva putred în România, ca în Danemarca, e tot putred. 

19 iunie. — Consiliul de Miniștri în ședința ţinută ieri a hotărât 
suspendarea tuturor concesiunilor de terenuri petrolifere. Concesiunile 
date vor fi din nou examinate de Ministerul Industriei. E epilogul aface- 
rilor notate mai sus şi realizate de grupul Bejan-Ghiaţă. Este însă un 

epilog neașteptat fiindcă confirmă toate bănuielile asupra neregulilor 
comise, nereguli săvârşite mulțumită influenţei unui membru al Guver- 
nului (Bejan) care totuși rămâne mai departe în Minister. De comparat 
cu debarcarea imediată a lui Raoul Peret, ministrul justiției în Franţa, 
compromis și el, deși foarte de departe, în afacerea Stawisky. 

— Naţional-ţărăniștii ţin întruniri pe capete ca să-și arate „forța“ și să 
dovedească că sunt partid de mase. Banda de caraghioşi cu Maniu, Mi- 
halache și Lupu în cap a dat alaltăieri reprezentaţie la Brașov și ieri la 
Sibiu. În realitate partidele de mase sunt simple înjghebări de interese, 
cel puţin la noi. Care e ideea, care e omul în jurul căruia să se adune 
masele? Se adună în fiecare sat clientela unui sau doi chiaburi care vor 
să fie primari, ca să fure. Numărul acestor argaţi electorali, să se tot ur- 
ce pe toată ţara la câteva mii. Faţă de 18 milioane e puţin. Ei populează 
întrunirile, aducând oamenii pe seama lor. lată de ce întrunirile politice 
nu mai înseamnă azi nimic. Așa-zisa presă democratică e toată în sluj- 
ba celor două partide naţional-țărănesc și național-liberal. S-ar părea că 
de existenţa acestor partide depinde toată „democraţia“ română. Și da- 
că e așa, naşte întrebarea, ce e democraţia română? Oare poporul a adus 
pe Tătărescu la Guvern, oare poporul îl menţine? Oare Guvernul cu sta- 
re de asediu și cu cenzură se încadrează în principiile democratice? Ace- 
leași chestiuni — aproape — se pot pune şi cu privire la trecuta guver- 
nare național-țărănistă. Atunci? Atunci, adevărul e că trăim numai în 
minciună și că toți incapabili și toți necinstiţii, începând cu presa și 
sfârșind cu ultima agentură de partid, nu constituie decât o asociaţie de 
exploatare a mulțimii ademenită cu vorbe mari, și a avutului public 
însușit cu forţa în numele unei ficțiuni care acoperă numai rușine. Azi 
eroii democraţiei nu mai sunt decât profitorii șperțului și prevaricaţiu- 
nii. Toţi falșii noștri democrați, de la Blumenfeld și până la Mihalache, 
ar trebui puși la zid. 

20 iunie. — După telegramele din străinătate publicate de ziare, 
face mare vâlvă acordul naval semnat între Anglia și Germania prin 
care se recunoaște acesteia din urmă, de cătrea Anglia cel puţin, drep- 
tul să echipeze o flotă reprezentând până la 35% din tonajul celei bri- 
tanice. Acordul a nemulțumit pe francezi și pe italieni, dar mai ales pe 
francezi, nu numai fiindcă calcă dispoziţiile Tratatului de la Versailles, 
dar și fiindcă a fost semnat de Anglia fără să consulte sau să prevină 
măcar pe partenerii ei de la Stresa și pe consemnatarii ei de pe actul din 
3 februarie. Impresia la Paris ca și la Roma — și cam pretutindeni — e 

că Anglja a dat o lovitură frontului organizării securității și că de aşa- 
zisa „pace unică sau unitară nu se maj poate vorbj. 

— Un bileţel al doamnei Jeanne Blondel primit aseară, îmi anunţă 
moartea subită la Spanţov lângă Dunăre a soțuluj ei. Camille Blondel 
era pentru mine o veche cunoștință; îl găsisem la Roma în 1898 con- 
silier de ambasadă șters, apreciat numai pentru frumuseţea soţiei sale 
despre care am vorbit în aceste Appinţiri, în capitolul consacrat Romei. 
Burghez de rând, fără cultură și fără diplofineţe, Blondel suise cu greu 
treptele carierei diplomatice și soarta îl așezase în fruntea Legaţiei fran- 
ceze din București tocmai în vremurile care au precedat războiul. A re- 
prezentat astfel Franţa la noi pe timpul neutralității, până prin mai-junie 
1916 când a fost înlocuit prin St, Aulaire. Fiică-sa, Yvonne, se căsă- 
torise cu Ion Cămărășescu, de care a divorțat ca să ia pe un anumit Pos- 
telnicu și să se înmormânteze cu el la Spanţov, domeniu al Statului. 
Postelnicu a fost numit la Spanţov de către Alecu Constantinescu, prin 
filotjmie și francofilie. Dar toate le-am povestit deja. Blondel sosise de 
opt zile la Spanţov la fiică-sa. A murit pe neașteptate de inimă. 

22 iunie, — Informaţiile privitoare la politica Angliei, în legătură 
cu numirea lui Baldwin în locul lui MacDonald şi a lui Sir Samuel 
Hoare în locul lui Simon, informaţii pe care Titulescu mi le-a comuni- 
cat confidenţial și pe care le avusese pe calea Laptew-Van Sittard (a se 
vedea cele notate de mine pe ziua de 73 iųņie) par a nu se adeveri. Până 
acum politica germanofilă a lui Sir Samuel Hoare a precumpănit. Înţe- 
legerea navală cu Germania pe care englezii au grijă să o declare „de- 
finitivă“t adică fără obligaţia de a fi supusă și consimțământului altora, 
a tulburat adânc raporturile dintre Anglia, Franţa și Italia. Mussolini ar 
fi declarat că dacă Societatea Naţiunilor nu respectă dorinţele Italiei, 
adică nici mai mult nici mai puţin decât stabilirea unui protectorat asu- 
pra Abisiniei, analog celui englez asupra Egiptului — italienii se vor 
retrage de la Geneva. Ambasadorul Angliei la Roma, Drumond Wolf, 
căruia Mussolini i-a confirmat cele ce preced ar fi obiectat că un ase- 
menea act ar constitui o abatere de la Tratatul de la Versailles, și în tot 
cazul de la înțelegerile de la Stresa, Ducele a răspuns ambasadorului că 
prin convenţia navală cu Germania, Anglia este aceea care a călcat și 
tratatul și înțelegerea. 

Politica lui Samuel Hoare pare îndreptată spre trei scopuri: 

1) Realizarea unei înţelegeri între Anglia și Germania; 

2) Strângerea legăturilor între Anglia și Statele Unite ale Americii; 

3) Neutralizarea eforturilor japoneze de cucerire în China. 

Noua plitică engleză va cere probabil și schimbări în personalul 
superior diplomatic. Se vorbește de înlocuirea lui Van Sittard, subse- 
cretar permanent la Foreign-Office (amicul şi informatorul lui Titules- 
cu) prin Clarke ambasadorul Angliei la Paris, și de alte transferări. 


— Criza ministerială din Iugoslavia, pe lângă cauzele ei principale 
care sunt de ordin intern — înainte de toate incapacitatea dovedită de 
Jeftici — mai pare influenţată și de curentele politicii externe. Regen- 
tul, Prințul Paul, complect înfeudat politicii engleze și opinia publică 
sârbească hotărât ostilă exagerărilor sovietofile pornite şi impuse de la 
Paris prin Jeftici. Titulescu trebuie să fie enervat, căci de unde urma să 
plece la Belgrad, s-a hotărât brusc să plece la Paris. 

Mi se spune că Regina Maria pledează mult pe lângă Rege — și 
cu oarecare succes — în favoarea politicii engleze. 

23 iunie. — Azi s-a alergat premiul Regal la Băneasa. Am fost 
nevoit să mă duc și eu, în jachetă și ţilindru, să primesc pe Rege. Plicti- 
coasă corvoadă. Din fericire n-a fost prea cald. A câștigat cursa Negro- 
ponte, cu calul său Pipico. Avea şi Regele (herghelia Scrovişte) un cal 
în cursă, care a terminat în coadă. Înaintea cursei Ionescu Brăila aran- 
jase o loterie; erau 12 cai la plecare şi noi în loje eram tocmai 12, căci 
venise cu Regele și Inculeţ şi Titulescu și Sassu, așa încât am putut 
trage într-o pălărie, fiecare un bilet. Numărul câștigător — nr. 9 mi se 
pare — a fost tras de Sassu; Regele, lucru ciudat, a tras numărul calului 
său. Cum pusesem fiecare câte 100 de lei Sassu a câștigat 1 100 lei. Un 
om fericit. Regele era foarte bine dispus, nimic nu-i pute şi toate merg 
bine. E cazul de a spune ca italianul: „beato lui!“ Politică n-am vorbit, 
sau aproape deloc. M-a întrebat ce fac. I-am răspuns: „Sire, nu sunt 
nici prost nici escroc, prin urmare nu fac nimic!“ A râs — și a conti- 
nuat să fie cât se poate de cordial faţă de mine. Seara la masă, la Jockey- 
Club — altă corvoadă — cordialitatea a continuat. Rareori m-am plic- 
tisit mai mult... 

4 iulie. — M-am înapoiat ieri dimineaţă din Basarabia unde timp 
de 10 zile am cutreierat tot ţinutul, de la Dunăre și de la Mare până în 
codrii Hotinului. Trebuia să plec în ziua de 22 iunie, dar prietenii mei 
politici m-au silit să amân plecarea pe ziua de 24 ca să primesc în 23 pe 
Rege la Hipodrom și la Jockey-Club. Deși fără temei plecarea mea în 
ajunul acestor festivități ar fi fost desigur comentată, așa încât m-am 
supus. Din Bucureşti am plecat cu trenul până la Galaţi unde îmi trimi- 
sesem automobilul. Din Galaţi am pornit cu Cristi și cu Radian spre 

Ismail, prin Reni și Bolgrad. Bolgradul e un sat mare cu străzi drepte şi 
largi după sistemul rusesc. E situat pe un deal deasupra lacului Ialpug, 
un deal arid, fără verdeață și lipsit de apă mm până și de ploaie, de obi- 
cei. Praful e stăpân, peste lucruri și peste oameni. Garnizoană, și încă 
de cavalerie (roșiori). O biserică imensă, rusească mm un sobor. Se zice 
că era plănuită pentru Chișinău dar că Țarul Alexandru I căruia se 
prezentaseră spre aprobare în același timp planurile celor două biserici 
din Bolgrad şi Chişinău s-ar fi înșelat și ar fi aprobat soborul cel mare 
pentru Bolgrad iar pe cel mic pentru Chişinău. Nimeni n-a îndrăznit să 
corecteze imperiala eroare și astfel Bolgradul a dobândit o biserică 
prea mare pentru nevoile sale. Am sosit la Ismail pe la ora 6 seara. 
Orașul e simpatic, curat, cu multă verdeață. Grădină publică frumoasă. 
Pe înălțimea unde se ridica cetăţuia turcească, pe malul Dunării, a mai 
rămas o veche giamie transformată în biserică cu un pridvor boltit spri- 
jinit pe paţru coloane. Proporţiile și zvelteţea arcurilor reamintesc pe 
cele din Grenada și această identitate de concepție arhitecturală la un 
capăt și la celălalt al Europei ni se înfățișează ca o mărturie mai vie a 
civilizaţiei și a puterii arabe decât deducţiile abstracte consemnate în 
vrafuri de cărți. Din parțea mai înaltă a cetățuiei unde s-a ridicat monu- 
mentul soldaţilor căzuţi în război, vederea se întinde pe Dunăre în sus 
spre Tulcea, în jos spre Chilia, peste valuri de verdeață de o parte și de 
alta a apei. Ismailul, ca toate oraşele Basarabiei e în majoritate locuit 
de străini, mai ales de evrei și a păstrat și azi pecetea formală a regimu- 
lui rusesc. 

Pornind cu automobilul din Ismail, însoţit de tovarăşii mei de 
drum am străbătut succesiv Tarutino, Cetatea Albă, Căușani, Chișinău, 
Ohei, Bălți, Soroca, Secureni și am trecut Prutul pe la Noua Suliţa. Că- 
Jătorie obositoare, dar plăcută și interesantă. Nu prea cunoscusem până 
aci Basarabia rurală; fusesem de prea multe ori la Chișinău și prea 
puţin prin judeţe. 

Basarabia se împarțe în două regiuni: la sud stepa valonată a Bu- 
ceagului, bătută de vânturi, lipsită de umbră și de apă, arsă de soare — 
la nord văi umbrite și vesele, despărțite prin plaiuri mănoase. Chișinăul | 
stă la mijloc, iar judeţele Lăpușna și Orhei fac legătura între ambele 
regiuni. Dealurile, de-a lungul Nistrului, până mai jos de Tighina sunt 
o încântare, cu priveliștile lor. Dintre orașe, cel mai frumos așezat este 
Soroca, pe poaleje unui dea] care coboară până în Nistru; de sus, aco- 
perișurile roșii grămădite în jurul Cetăţii Albe ce-și înfige temeliile în 
matca râului, par a desena partere de flori înflăcărate și reliefate de 

verdeaţa pădurii ce coboară până în inima orașului. Din cele 4 cetăţi de 
piatră rămase din vechime, în Hotin, Soroca, Tighina și Cetatea Albă, 
cea din Hotin e cu mult superioară celorlalte, ca dimensiuni, ca artă şi 
ca material de construcţie. 

Atrăgătoare de departe prin poziţia lor, oraşele basarabene (fără a 
excepta Chișinăul) sunt respingătoare de aproape. Murdare, sordide, cu 
uliți prost pavate, ele nu sunt decât mari târguri locuite aproape exclu- 
siv de evrei. În afară de Ismail, singurul oraș în care am constatat că s-a 
făcut ceva e Cetatea Albă. Pe cât sunt de spurcate orașele pe atât sunt de 
frumoase satele coloniștilor germani din sud. Leipzig, Paris, Fereșamp- 
enoaz! (sic!!) Şaba dar mai ales Teplitz cu grădini și cu case vesele, 
sunt sate-model. 

Perla Basarabiei, ca să întrebuințăm o expresie consacrată, este 
Budachi. E cea mai frumoasă plajă, nu din România, dar din toată Eu- 
ropa. Dacă s-ar investi acolo câteva zeci de milioane, dacă s-ar crea căi 
de acces convenabile, ar năpădi lumea și pe acest țărm al mării cât de 
depărtat e el. Faleză înaltă cu impunătoare perspective, plajă imensă 
îndreptată spre Soare-răsare — efecte actinice asigurate — lac cu nă- 
moluri mineralizate, nimic nu lipseşte la Budachi afară de puţină civi- 
lizaţie, de puţin confort. Să nădăjduim că vor veni odată, căci altfel ar 
fi păcat. 

Basarabia e pe un nivel inferior Vechiului Regat pe toate tere- 
nurile afară de cultura pământului. N-am văzut între Prut și Nistru un 
petic de pământ necultivat. Munca câmpului aproape nu lasă de dorit: 
arătură bună, sămânță selecționată, producţie curată. Din nenorocire în 
regiunea stepei (Buceag) nu reușește decât o recoltă din 3 sau 4. Anul 
acesta totul era ars; nu plouase de trei luni, împlinite în momentul tre- 
cerii mele pe acolo. În schimb, în regiunea de nord, mai ales în Hotin, 
recoltele se înfățișau minunat. 

Am petrecut o jumătate de zi și am dormit o noapte în Tarutino. 
Tarutino este Mecca germanilor din sudul Basarabiei. De acolo por- 
nesc toate directivele politice și economice pentru îndrumarea acestui 
harnic popor. Căci nemţii din această parte a țării constituie sub formă 
de comunitate un adevărat popor. În fruntea lui e un Volksrath din care 
se aleg mai multe comitete care stăpânesc viaţa culturală, cooperaţia, 
activitatea bancară etc. formând aproape un Stat în Stat, un Stat cuprin- 
zând o populaţie de 70 până la 80 000 de suflete. Până anul trecut acest 


! După răpirea Basarabiei în 1812, rușii au dat coloniilor germane ce au întemeiat 
numele bătăliilor din ultima lor campanie împotriva lui Napoleon (în 1814). 

Stat trăia sub dictatura lui Haase, prim-pastor al bisericii locale, preșe- 
dinte al Volksrath-ului și al tuturor comitetelor emanate din el — în 
fine deputat în aproape toate legislaturile trecute. Pe urma hitlerismului 
care s-a infiltrat și aici, o adevărată revoluţie s-a săvârşit anul trecut. În 
alegerile pentru Volksrath, pastorul Haase a fost trântit și în locul lui s-a 
ales dl. Bruneske, un tânăr de 30 de ani, doctor în științele economice 
de la Leipzig. Haase a fost scos din demnităţile lui elective și nu mai e 
astăzi decât prim-pastor şi... deputat vremelnic. Populaţia e acum îm- 
părțită în două: cam două treimi merge cu tinerii, cu hitleriştii iar o 
treime, cei bătrâni, a rămas mai departe alături de Haase. În Tarutino 
apar două ziare, fiecare grupare având ziarul său, și lupta de fiecare 
ceas e de o înverșunare ce greu se poate închipui de departe. Primit de 
grupul celor tineri, și găzduit la dl. Bross, sufletul acestei grupări, am 
fost ocolit de pastorul Haase și de prietenii săi. Cei tineri mi-au făcut 
însă o primire strălucită și au venit grămadă la conferința pe care am 
tinut-o în frumoasa sală a Sport-Vereinului. 

Nu e locul să descriu aici tot ce am văzut în Basarabia, lucruri la 
urma urmei de un interes secundar. Voi însemna numai câteva puncte: 
o noapte petrecută la ţară la prietenul Cristi, întrunirea de la Zguriţa și 
împotmolirea de la Mereșofca. 

Pe drum spre Orhei am sosit într-o amiază și am petrecut o noapte 
la Zamosci, moșia părintească a vechilor boieri Criste sau Cristi. Aliați 
cu multe familii vechi moldovenești, și cu noblețea rusă — mama lui 
Vladimir Cristi, actualul senior al familiei, era născută Principesă Tru- 
beţkoi, iar soţia lui e contesă Sologub — acești boieri erau printre cei 
mai bogaţi din Basarabia. Moșiile lor mergeau din Chișinău până la 
Orhei. Astăzi sunt reduse la vreo 200 de hectare prin minunea reformei 
agrare datorită bolşevicilor din Sfatul Ţării (1918). Curtea de la Za- 
mosci (ca și cea de la Hâncești a lui Manuk sau cea de la Larga a Cru- 
penschilor) se mai ţine cum poate ca o mărturie a unor vechi tradiții de 
putere și de bogăţie. Casa e cam dărăpănată, cu saloane mari parchetate 
pe tavanul cărora încep să iasă pete de ploaie, cu crăpături de-a lungul 
încheieturilor zidurilor, cu mobile vechi — unele de stil — cam uzate 
și cam şchioape, cu portrete interesante pe pereţi. Printre toate vechi- 
turile prin aleile umbroase ale parcului din jurul casei răsare, ca o pro- 
testare vie împotriva nedreptăţii soartei, silueta zveltă, armonioasă și 
plină de farmec a stăpânei casei, a contesei Sologub-Cristi. Lângă dân- 
sa, zburdă fiica ei Marusia, pe care Dumnezeu a înzestrat-o cu toate 
darurile. Cristi posedă o colecţie de fotografii de la Iasnaia-Poliana și 

de scrisori de la Leo Tolstoi — inedite și de nepreţuit. L-am sfătuit să 
le publice, odată cu amintirile sale, căci a cunoscut şi a frecventat pe 
marele scriitor, cu care se înrudea și pentru care avusese — în tinereţe 
— un adevărat cult. 

La Zguriţa, am cunoscut farmecul popularității, dacă farmec poate 
fi numit. În călătoria mea prin Basarabia, prietenii mei politici puseseră 
la cale două mari întruniri politice, una la Zguriţa (Soroca) alta la Se- 
cureni (Hotin). La Tarutino şi la Cetatea Albă ţinusem câte o conferință 
fără caracter politic, la care veniseră și persoane în afară de partidul 
nostru, funcţionari şi cucoane. Întrunirea de la Secureni a fost foarte 
reușită și un public imens a aclamat şi aici programul nostru politic, dar 
în comparaţie cu Zguriţa n-a fost nimic. La vreo doi kilometri de acest 
sat m-au întâmpinat plutoane de biciclişti și vreo 200 de călăreţi cu 
steaguri și cu surle care mi-au însoţit automobilul până în piața târgu- 
lui. Piaţa gemea de oameni, care păreau toţi cuprinși de spasmele unui 
delir şi răgușiseră strigând ura; valuri de capete împingeau pe cele di- 
nainte, femei, copii, bătrâni, țipau de moarte, aproape striviți — a fost 
lume multă călcată în picioare şi strivită. A fost o adunare cum n-am 
mai văzut. Deşi urlam cât puteam, glasul meu nu putea fi auzit decât de 
jumătatea celor din față. O adevărată nebunie, din care am scăpat cu 
greu. 

La Mereşofca era să rămânem în noroi. De la Soroca la Otaci toa- 
te merseseră bine, dar la ieșirea din Otaci am intrat în ploaie. Mai 
plouase şi în ajun. Drumurile erau desfundate și ajunşi la primul deal, 
în satul Mereșofca n-am mai putut înainta; roţile automobilului se 
învârteau pe loc, pe pământul clisos. Din fericire șoferul meu, Alexan- 
dru, luase de la București lanţuri pe care le împrumutase de la Malaxa, 
ocnaş onorar. Mulțumită acestor lanţuri și unor lungi eforturi am putut 
să înaintăm încetul cu încetul și să ajungem la Secureni, unde ne 
aştepta multă lume după cum am spus. Am constatat astfel și eu că 
îndată ce plouă, circulaţia nu mai este posibilă în Basarabia. S-au 
început câteva șosele, dea Dumnezeu să le vedem mai iute terminate. 

La Secureni, după întrunire, ni se aranjase o gustare în fosta casă 
boierească a locului, un lung maţ de odăi după moda rusească, odăi 
goale — căci aproape toată mobila fusese vândută la mezat — odăi 
care mai păstrează pe pereţii şi pe uşile lor rămășițele decorative ale 
eleganţelor de acum o sută de ani. Acest conac aproape ruinat cu câţiva 
arbori bătrâni împrejur, rămășițe întristate ale unui vechi parc decimat 
ca și întinsa moşie a Secureniior au avut ca ultim proprietar, în vremu- 

rile de belșug dinaintea războiului, pe generalul Lischin. Bătrânul ge- 
neral a murit acolo îndată după război, singur sub papucul unei moldo- 
vence de rând Elena Cojocaru, căreia a lăsat prin testament întreaga lui 
avere, deși avea o fată. Această fată, inteligentă dar cu apucături rele, 
vrăjmășită cu tată-său, ajunsese nu se știe cum și pentru ce, în vremea 
războiului, prin Caucaz. Acolo se încurcase cu un aventurier, Plavsky, 
şi-l luase de bărbat. Acest Plavsky era un pește, dansator de meserie și 
„homme ă femmes“. În această calitate fusese angajat de un anumit 
Crucioglu, mare bogătaș din Tiflis și antreprenor de bordeluri și de 
case de petrecere, ca să atragă femeile în stabilimentele lui. Crugioglu 
strânsese o mare avere, avea o serie de imobile în Tiflis și mai ales 
nenumărate giuvaericale adunate de pe la femei în momente de strâm- 
toare, giuvaericale pe care le păstra în safe-uri pe la bănci. În preajma 
revoluţiei bolșeviste, Crucioglu temându-se de anumite răzbunări (un 
frate al lui fusese deja ucis de către un prieten al unei femei despuiate) 
se hotărî să fugă și lucru ciudat — să fi fost între ei o oarecare compli- 
citate? — înainte de a părăsi Tiflisul dă procură generală lui Plavsky, 
pentru administrarea averii sale. Plavsky, socotind că nu va mai da 
ochi cu Crucioglu, vinde imediat ce poate din imobile, şi cu banii şi cu 
giuvaericalele din safe-uri fuge la rândul său, împreună cu nevastă-sa, 
la Constantinopol. Acolo, după câteva luni de viață frumoasă, perechea 
Plavsky se pomeni într-o zi cu Crucioglu care prin Persia și prin Asia 
Mică, ajunsese şi el pe malurile Bosforului. Scene și ameninţări între 
Crucioglu și perechea Plavsky în loc să ducă la o reclamaţie în fața 
justiţiei, îi aduse pe câteşitrei în Basarabia, la Secureni, unde toate tre- 
buiau să se aranjeze în mod amical. Se vede că între acești oameni era 
un cadavru — sau mai multe — și că nici unul din ei nu dorea să dea 
ochi cu justiția. La Secureni, au găsit pe generalul Lischin pe moarte, şi 
d-na Plavsky fu pur şi simplu dată afară din casă, de tată-său care și 
muri după scurtă vreme. Se încinsese atunci un formidabil și dublu 
proces, înintea justiţiei românești, pe de o parte între perechea Plavsky 
și Elena Cojocaru pentru anularea testamentului lui Lischin, pe de alta 
între Crucioglu și aceeași pereche Plavsky pentru deturnare de bunuri. 
Procesul, unul din acele procese istorice care fac epocă, mai durează şi 
azi, dar între timp tot ce perechea Plavsky agonisise cu atâta trudă se 
irosise. Ca să justifice averea furată la Tiflis, d-na Plavsky o declarase 
ca moștenită de la tată-său şi fiscul îi vânduse la tobă pentru taxe suc- 
cesorale, tot ce găsise la Secureni. Toate acestea le-am aflat mai târziu 
după plecarea mea de acolo. În necunoştință de cauză am ciocnit paha- 

rul în salonul golit de la Secureni cu d-na și dl. Plavsky. Acesta mi-a 
făcut chiar un discurs! E un tip de aventurier quasi-genial, bărbat fru- 
mos și elegant, vorbind mai multe limbi și pe cea românească, pe care 
a învăţat-o fără greșeală și cu un foarte uşor accent. D-na Plavsky mi se 
afirmă că ar fi o vicioasă, alcoolică și morfinomană. Se prezintă însă ca 
o femeie cu mare cultură și chiar cu mult duh în conversaţie. Viaţa aces- 
tor oameni e un adevărat roman ale cărui taine n-au fost pătrunse nici 
până azi. 

Plecat din Secureni spre Noua Suliţă prin Briceni, pe drumuri pe 
care mi le voi aminti cât voi mai trăi și din mlaștinile cărora nu ştiu 
cum a putut să-mi scape automobilul, am salutat ca limanul mântuirii 
şoseaua Lipcanilor şi prin Noua Suliţă am ajuns la Herţa, unde am fost 
primit iarăși cu călăreţi și cu alai. De două ori în viața mea am avut 
senzaţia intrând în România că trec dintr-o ţară sălbatică într-o ţară ci- 
vilizată: prima dată în 1931, când din Bulgaria am trecut Dunărea la 
Bechet și m-am îndreptat spre Craiova, și a doua oară acum trecând din 
Basarabia în Moldova. Mi-au venit lacrimile în ochi, de emoție, când 
am văzut din nou un closet cu apă curgătoare, și o baie, în vila lui 
Șoneriu. O dovadă mai mult că totul e relativ. 

Herţa e o localitate delicioasă. Deși în majoritate ovreiesc, târgul e 
curat și cu vechea sa biserică și cu frumoasele sale grădini în jurul câtor- 
va vile luxoase pare o staţiune climaterică, căci aerul e curat și răcoros 
filtrat prin desișul pădurilor de pe dealurile vecine. Lângă biserica de fru- 
mos stil moldovenesc din veacul al XVIII-lea!, lângă ograda ei cu arbori 
umbroși Artur Verona și-a clădit o vilă originală. Ionel Şoneriu și Paul 
Verona au vilele lor mai sus, în deal la capătul târgului. Vila lui Șone- 
riu e o casă mai nouă cu tot confortul modern, vila lui Paul Verona — un 
adevărat muzeu — e vechiul conac Ghiculescu, reparat și modernizat. 

Se zice că biserica din Herţa a fost refăcută pe la începutul veacu- 
lui trecut de către Elena Holban, o fată cu nuri care s-a ținut cu Vodă 
Mihai Suţu și de dragul căreia acesta a înzestrat biserica cu avere mare 
şi cu obiecte prețioase din care se mai văd și azi, două evanghelii legate 
în argint şi mai multe cruci sculptate în lemn de chiparos. Pe lângă bise- 
rică, Herţa mai posedă și un monument viu în persoana bătrânului 
Rosin2. Fercheș deși a împlinit 80 de ani, cu o barbă albă tăiată à la 
Henri al IV-lea, e un personaj de pomină în tot târgul, în care de-a lun- 


! Biserica din Herţa e de un stil cu totul particular prin forma neobișnuită a cupolei 
sale. A fost reprodusă de multe ori de pictorul Artur Verona, în tablourile sale. 
2 Bătrânul Rosin a murit pe neașteptate câteva luni după trecerea mea prin Herţa. 

gul anilor a semănat vreo 20 de copii. Se zice că e fiul natural al co- 
lonelului Rosnovanu cu o cântăreaţă italiană, madame Rosina — de 
unde numele lui de Rosin. Şi se mai zice că s-a ţinut ani de-a rândul cu 
mama d-nei Lupescu, și că ilustra Duduie ar fi fiica lui... 

A venit să-mi mulțumească fiindcă îl decorasem după dorinţa ex- 
primată de însăși Majestatea Sa... 

Sângele curat al Rosnovenilor să curgă în vinele spurcate ale ji- 
doavcei noastre naţionale? Ce nu e posibil sub Domnia iubitului nostru 
Rege Carol! 

De la Herţa, m-am înapoiat, cam obosit, cu trenul, la București. 

5 iulie. — Înapoiat la Bucureşti mi se confirmă fuziunea partidu- 
lui lui Goga cu al lui Cuza. Aflasem deja ceva pe drum, dar nu-mi ve- 
nea să cred. Din toate conversațiile mele cu Goga reieșise că programul 
lui se putea rezuma într-un singur articol: „la Guvern cu oricine și în 
orice condiţii“. Fuziunea cu Cuza îl îndepărtase de la orice Guvern!. 

— Politica e câteodată amuzantă. Am dejunat ieri cu dr. Angelescu și 
am văzut azi-dimineață pe Guţă Tătărescu. Pe cât mi s-a arătat de pesi- 
mist ministrul instrucţiunii, asupra situației Guvernului, pe atât de opti- 
mist mi s-a înfățișat prim-ministrul. Pentru Angelescu situaţia este in- 
tenabilă. În Guvern nu există nici o înțelegere î între miniștri, toate merg 
alandala, încasările slabe și la aceste neajunsuri se mai adaugă și cer- 
turile din partid. Partidul Liberal e împărţit în 4. Toţi se ceartă și ni- 
meni nu e în stare să domine situaţia. Tătărescu s-a dovedit și incapabil 
ca șef de Guvern și lipsit de autoritate ca om politic. „Partidele au neno- 
rocit țara“ — nu invent nimic, așa a vorbit Angelescu!! Ceea ce ar tre- 
bui, după dânsul e un Guvern în afară de partide compus din oameni de 
autoritate (n-a spus-o dar am priceput, că un asemenea Guvern ar putea 
fi prezidat de el!) care să modifice Constituţia și să restabilească ordi- 
nea în țară. După cum se vede am făcut o sumă de adepţi fără să ştiu și 
fără să vreau căci Angelescu mi-a spus că vorbește în numele priete- 
nilor săi. Mi-a mai adăugat că va vorbi serios cu Regele (paşte mur- 
gule...) dar că va fi greu, fiindcă Regelui i-a intrat Tătărescu sub piele. 

Pe Guţă Tătărescu l-am văzut ieri. Am socotit de a mea datorie să-i 
spun ce am văzut în Basarabia și să solicit măsuri de ajutor din partea 
Guvernului și proceduri mai omenoase din partea Ministerului de 
Finanţe. Dl. Guţă a fost foarte amabil, s-a declarat încântat să mă vadă, 
mi-a spus că era deja în curent cu dezastrul agricol din Buceag și că 
destinase o sumă de 40 milioane pentru ajutoare în acea regiune, că va 


1 M-am înşelat, dar... 

intensifica lucrările de șosele în toată partea de sud a Basarabiei pentru 
a da oamenilor mijlocul săzși câștige o pâine, că se înțelesese în fine cu 
ministrul armatei pentru efectuarea unei cumpărături de cai destul de 
însemnată în regiunile sinistrate, că se hotărâse chiar să plătească 14 000 
lei de cal, în loc de 4-5 000 cât era preţul târgului. DI. Guţă misa mai 
făgăduit că va vorbi serios cu Victor Antonescu și Căsi va modera zelul 
fiscal. Mulțumit, maam sculat să plec, dar Excelenţa Sa naa vrut să mă 
lase. Misa povestit toate minunăţiile pe care lesa înfăptuit Guvernul său 
Şi Misa înşirat tot ce mai are de gând să facă. „De când suntem noi la 
Guvern se lucrează, domnule Argetoianu, și se simte.“ Se simte al dras 
cului! Guţă misa mai spus că toți miniștrii se înțeleg și lucrează frățeșa 
te, că el şi toți colegii săi se înţeleg perfect de asemenea și cu Regele; 
că încrederea acestuia în Guvern e complectă şi că nu cere nimic și 
face tot ce i se cere — în fine toate mergeau strună! Laam întrebat ce e 
cu conflictul lui cu Dinu Brătianu. „Ce conflict? misa răspuns. Nu poas 
te fi nici un conflict căci Dinu nu există. Nu are decât 16 parlamentari 
din atâtea sute, doi șefi de organizaţie şi unul dubios din 71 și din cinci 
cumnaţi numai doi!“ A fost pentru mine o îmbărbătare să văd în aceste 
vremuri mohorâte un om atât de mulțumit. 

După ce misa expus strălucita lui situație, misa mărturisit că Reger 
le vrea modificarea Constituţiei la toamnă, că o va face el Tătărescu — 
e sigur de partid mm dar că naar vrea să o facă singur. Dorea să știe dacă 
am vreun angajament; fiindcă ar vrea săami propună o colaborare. Ar fi 
voit să se înțeleagă și cu Goga, dar acum după fuziunea lui cu Cuza, 
lucrul va fi mai greu. Maa întrebat când merg la Sinaia, căci va veni şi 
el să se odihnească acolo și pentru a nu ştiu câta oară misa repetat „tre- 
buie să stăm serios de vorbă“. Isam declarat că nsaveam nici un angajar 
ment, și că pentru o mai lungă conversaţie sunt la dispoziţia lui. 

Am priceput, pe când vorbea, de ce Regele şi el se înțeleg atât de 
bine. Amândoi sunt mitomani, mm fiecare din ei pune temei pe născo- 
cirile celuilalt. Eu, în tot cazul, naam crezut o vorbă, din câte misa spus 
Tătărescu. Viitorul va arăta dacă am avut sau nu dreptate . 

Abia ieșisem de la Tătărescu şi am aflat că Regele a primit în au- 
diență pe Potârcă și isa spus că vrea să modifice Constituţia, să reducă 
numărul deputaţilor, să creeze un Senat numit de el și câte altele, aces- 
tea pe placul țărăniștilor =m dar că ar vrea să procedeze la revizuirea 
pactului fundamental în acord cu un mare partid care naar putea fi 
decât cel naţionalițărănesc, cel liberal fiind uzat. Regele a însărcinat pe 
Potârcă să întrebe pe Mihalache dacă e de acord cu programul pe carerl 

schițase lui Potârcă. Acesta a plecat glonţ la Topoloveni. Presupun că 
Regele a vrut să facă pe șmecherul şi să aibă eventual și consimțămân- 
tul țărăniştilor la modificarea Constituţiei, dar față de programul pe ca- 
re l-a desfășurat lui Potârcă mi-e teamă că va încurca definitiv lucruri- 
le, fiindcă banda lui Mihalache va aţâţa toată „democraţia“ împotriva 
proiectelor „reacționare“ scumpe Suveranului. 

— Generalul Gorski mă informă la Jockey-Club despre absurditatea 
ipotezelor strategice redactate de Marele nostru Stat-Major. Măsurile de 
apărare și de dislocare în cazul unui atac nu erau cunoscute inspectori- 
lor generali desemnaţi la comandamentele superioare în caz de război. 
Ei au cerut în diferite rânduri să fie puşi în curent cu planurile Statului 
Major, dar acesta a refuzat statornic. În fine acum în urmă, după insis- 
tențele Regelui proiectele Statului Major au fost comunicate inspectori- 
lor. Gorski afirmă că sunt de necrezut. Aşa de pildă în cazul unui atac al 
Ungariei nu sunt prevăzute decât 13 Divizii, din 33, pe frontul de Vest, 
celelalte fiind păstrate în expectativă. Se pare că proiectele au făcut o 
impresie dezastruoasă atât prin concepţia cât și prin amănuntul lor. Gene- 
ralul Samsonovici le dă în răspunderea generalului Antonescu ceea ce, 
tot după spusele lui n-ar fi adevărat. Vinovatul şi incapabilul ar fi Sam- 
sonovici. 

— Același Gorski îmi povesteşte că a sosit la Bucureşti un francez 
care a depus plângere la Parchet împotriva d-nei general Antonescu 
pentru bigamie, sau mai exact zis pentru bi-andrie. D-na Antonescu e 
româncă, a fost măritată în Franţa şi în 1929 s-a căsătorit cu generalul 
Antonescu. Francezul, primul soţ, pretinde că n-a divorţat niciodată şi 
că generalul cu care fusese în relaţii de intimă prietenie şi care „i-a fu- 
rat nevasta“ ştia bine că nu se pronunţase nici un divorţ, și că pentru 
aceasta și-a celebrat căsătoria într-un sat pierdut din Vlașca. Deocam- 
dată scandalul se ţine sub obroc, iar generalul Antonescu care se afla la 
Ioachimsthal a fost chemat de urgență în țară. 

7 iulie. — Restauraţia Dinastiei în Grecia pare lucru hotărât. Re- 
iese din toate manifestările Guvernului și Parlamentului nou ales. Gene- 
ralul Condilis care ţine armata în mână a cerut zilele trecute printr-un 
discurs pronunţat în Cameră restabilirea cât de grabnică a Monarhiei, 
care singură poate asigura Greciei — afirmă stratigosul — liniştea de 
care are nevoie. O confirmare a „proximei“ înapoieri a lui Giorgios în 
Grecia îmi pare cererea de divorţ a Reginei Elisabeta adresată Curţii de 
Apel din Bucureşti. Relaţiile mai mult decât bizare dintre Regina Elisa- 
beta şi Regele George nu puteau dăinui, şi nu puteau să ducă decât la 

un divorț. Cât timp Regele George sta la Londra ca un simplu parti- 
cular soluţia definitivă mai putea fi tărăgănită. Odată Regele reîntronat, 
chestiunea trebuia lămurită și din toate punctele de vedere era prefera- 
bil ca ea să fie lămurită înainte ca Regele să fie rechemat la Atena. So- 
luţia divorţului e cu atât mai nimerită, cu cât în afară de toate motivele 
de ordin sentimentalo-conjugal mai e şi unul de ordin politic. În ruptul 
capului Elisabeta nu mai voia să se înapoieze în Grecia. Acum câţiva 
ani, fiind la noi la masă am închinat un pahar în sănătatea ei, urându-i 
să se regăsească cât de repede pe Tronul pierdut. „Ce rău ţi-am făcut eu 
în viaţă ca să-mi urezi aşa ceva?“ fu răspunsul detronatei Prinţese. 

Vechea aripă a Palatului Regal a fost evacuată și de câteva zile mas- 
cată printr-o înaltă palisadă. Va fi doborâtă și reconstruită în stilul ari- 
pei noi. Ceea ce prevăzusem în 1927, când Ionel Brătianu, Regina Ma- 
ria și banda Regenţei se opuseseră la refacerea vechii clădiri — s-a 
realizat. 

8 iulie. — Anul 1935 însemnează o hotărâtoare cotitură în politi- 
ca internațională. Se poate zice că de fapt Germania și-a reluat locul 
printre Marile Puteri occidentale. Un loc mai modest ca cel ocupat 
înainte de război, dar totuși un loc însemnat. E meritul lui Adolf Hitler, 
care, în ciuda tuturor amenințărilor, a îndrăznit să calce Tratatul de la 
Versailles şi a ştiut să lege relaţii, dacă nu strânse dar aproape amicale 
cu Anglia și cu Polonia!. Căci oricât ar declara Guvernul englez că 
politica Angliei față de Franţa și de blocul securităţii solidare a rămas 
neclintită, oricât ar protesta Polonia împotriva bănuielii unei politici de 
trădare faţă de binefăcătorii ei — s-a schimbat ceva în dinamica po- 
litică a Europei. Orizontul politic s-a întunecat şi mari tulburări sunt de 
aşteptat, cu toate bileţelele liniștitoare pe care Van Sittard le trimite lui 
Titulescu prin Laptew. Titulescu pare de altminteri agitat și face în 
momentul de față pe curva şi naveta între Paris și Londra, în speranța 
să poată îmbăta lumea cu vorbe de o parte și de alta a Mânecii. Vedeta 
de la Geneva trebuie să se afle în treabă, chiar de ar bate apa în piuă. 

Cu toate știrile contradictorii sau tendenţioase două curente se de- 
senează tot mai mult în Europa anului 1935. Unul intransigent față de 
foştii inamici, continuă să afirme intangibilitatea tratatelor de pace, de- 
şi acestea au fost sfâşiate în fapt și în drept, şi se străduiește să menţină, 
cel puţin în principiu, poziţiile politice din 1919. Celălalt, mai conform 
cu realitățile vremurilor, caută, față de falimentul necontestabil al poli- 
ticii din 1919, o înţelegere cu foştii vrăjmași, de fapt cu Germania. Pri- 


l! Recitesc aceste rânduri în septembrie 1939 — câtă schimbare! 

mul curent porneşte de la Paris, cel de-al doilea de la Londra. Această 
dublă orientare politică îşi face deocamdată drum mai mult în culise și 
protagoniștii fiecăruia din cele două curente nu se dau înapoi de la con- 
cesii reciproce, și caută să mai salveze aparențele, cu atât mai mult că 
existența Societăţii Naţiunilor e în joc, nici mai mult nici mai puţin. 
Franţa își înfrânge periodic intransigența și mai lasă din pretențiile ei, 
fără vreo compensație valabilă de altminteri. Iar Anglia între două înţe- 
legeri cu Berlinul, afirmă cu tărie prietenia ei față de Franţa și fideli- 
tatea faţă de Geneva. 

Mica Înţelegere e supusă la grea încercare. Între politica franceză 
Şi cea engleză e ca între ciocan şi nicovală. Pe faţă continuă să fim cli- 
enţi supuşi ai Franței. În realitate am notat deja că Iugoslavia a început 
să fie nervoasă. Nu ştiu până la ce punct Regentul Principe Paul are 
vreun cuvânt la îndrumarea politicii sârbești, cred mai iute că nu! și că 
stăpânul îndrumării iugoslave e generalul Jifkovici. În tot cazul la Bel- 
grad nu mai e unanimitate în ce priveşte politica externă. La noi, am tot 
motivul să cred că Titulescu (contrar tuturor aparenţelor) dar mai ales 
Regele, ar înclina spre metodele englezești. Rămâne numai Cehoslova- 
cia neschimbată în politica ei. Drotoşul Beneș va rămâne până la moar- 
te omul Quai d'Orsay-ului. 

Vineri va fi la Sinaia Principele Paul. Pe de altă parte mi se afirmă 
că generalul Weygand e în București, incognito. Dacă e adevărat, vizi- 
ta lui odată cu a lui Paul, nu poate fi străină de viitoarele îndrumări ale 
Micii Înţelegeri. 

10 iulie. — Ziarul Zorile duce o campanie înverșunată împotriva 
lui Gavrilă Marinescu. Aproape în fiecare zi publică o scrisoare des- 
chisă adresată de Socor primului ministru, în care se enumeră potlogă- 
riile prefectului de poliţie. Nici o reacţie, pare că gheșefturile au deve- 
nit un apanaj licit al corifeilor din jurul Regelui. 

— Comisia specială delegată de Curtea de Casaţie pentru cercetarea 
cazului Cihoski-Skoda s-a pronunţat. Generalul Cihoski e trimis în jude- 
cata Curţii. Se continuă cercetarea averilor lui Cihoski, Mihai Popovici 
şi Boilă. Se vorbeşte de arestări iminente. Să le vedem. Se mai vorbeşte 
şi de casarea sentinței de condamnare a generalului Dumitrescu. 
Aceasta o vom vedea desigur. 

— Din toate părțile mi se afirmă — a început treierul — că recolta de 
grâu e cu totul sub așteptări. Asta ne mai lipsea. 


1 Informaţie greşită. Principele Paul are cea mai mare înrâurire asupra politicii 
externe iugoslave. 

11 iulie, — Doctorul Angelescu și-a dat iarăși demisia din Gu- 
vern. Pretinde că la facerea bugetului i se promisese un credit extraor- 
dinar de 100 de milioane pentru construcţii şcolare. Victor Antonescu 
care speră să lichideze bugetul fără deficit (probabil căldurile îl fac să 
aiureze) a refuzat net creditul. A intervenit Tătărescu și Angelescu a ob- 
ţinut 60 de milioane, dar nu s-a declarat mulțumit. Și și-a dat demisia. 
O simplă formalitate, căci sau el sau Victor Antonescu va ceda, și de- 
misia se va retrage. E mai serios lucrul cu Manolescu-Strunga care va 
fi exoflisit din Guvern. 

— Primit o scrisoare de gratitudine și chiar de caldă recunoștință din 
partea lui Puiu Dumitrescu. Pentru ce? Pretinde că am fost favorabil lui 
tată-său. Mă mir și eu. 

— Aflu prin Simky Lahovari că vom avea în septembrie vizita Duce- 
lui și Ducesei de York. E un succes al Reginei Maria, căci până acum 
Regele Angliei nu voia să audă de un gest de politeţe față de Carol. Pe- 
rechea Princiară va veni la Balcic, unde Ducesa va rămâne, iar Ducele 
va merge la Sinaia să facă vizită Regelui. 

— Ziarele reproduc o expunere făcută de Rist la Congresul Camerei 
de Comerţ Internaţionale din Paris, cu privire la problema monetară 
(iunie 1935). Reproduc următoarele pasaje din discursul ilustrului spe- 
cialist: 

..-„xChaque pays doit fixer sa monnaie à un niveau tel que sa dette 
intérieure (qu’il s 'agisse de la dette de l'Etat ou des dette privées) de- 
vienne de nouveau supportable et soit compatible avec le randament 
des entreprises privées et la capacité contributive des contribuables.“ 

Și mai departe: 

.+-»„Dans quelques pays du bloc or, la question qui se pose est celle 
- de savoir s'ills parviendront à réduire le poids de leurs dettes par des 
mesures directes impliquant des sacrifices pour les rentiers et les obli- 
gataires, on sils devront recourir à une dévaluation qui allegerait d'un 
seul coup les budgets de charges devenues dorénavant trop lourdes.“ 

Cât drum a făcut tristul Rist de la 1931 și până azi! Atunci de ce 
m-a înjurat? 

13 iulie. — Ieri şi azi tămbălău mare la Sinaia pentru vizita Prin- 
tului Paul, Regent al Iugoslaviei care vine pentru prima dată la noi în 
această calitate. A fost primit la gară de Rege, de Voievodul Mihai, de 
Prinţul Nicolae și de tot Guvernul. Titulescu a catadixit să vină din stră- 
inătate unde era ocupat să regleze soarta Europei plimbându-se între 
Paris și Londra. Prins cu arcanul pe drumurile Elveţiei sau ale Franţei 

pe care alerga după neînsemnate recorduri automobilistice, a fost adus 
la Sinaia și Prinţul Nicolae, momit se vede cu ceva parale. Numai Regine- 
le noastre, și cea văduvă şi consolabilă și cea divorțată și consolată, s-au 
abținut de la această mică manifestaţie de familie. Prezenţa lui Titules- 
cu la Sinaia e o chezășie că s-au discutat lucruri de o importanţă capita- 
lă (chestiunea Habsburgică, orientarea Micii Neînţelegeri şi câte altele). 

15 iulie. — Petrecut ziua de ieri în județul Mehedinţi, unde joi în 
18 are loc o alegere parţială, pentru un loc la Senat (locul lui P. Gâr- 
boviceanu, mort prin decembrie trecut). Alegerea a fost amânată fără 
nici un rost, de vreo două ori — și împotriva dispoziţiilor constituțio- 
nale. Guvernul n-are candidat, dar susţine pe sub mână pe candidatul 
naţional-țărănist, pe Vasile Rădulescu-Mehedinţi (eu l-am poreclit Cu- 
dinţi, fiindcă a ştiut să roadă bine sub Guvernele Maniu și Vaida), care 
probabil va ieşi. Lupta este între el şi candidatul nostru Ilariu Mihail. 
Se mai prezintă şi Aurel Vlad din partea vaidiştilor și Trancu-lași din 
partea Frontului Constituţional (Averescu-Gh. Brătianu). Pornit diminea- 
ţa din Severin (unde sosisem în ajun, ţinusem seara o conferinţă la Sfa- 
tul Negustoresc și dormisem la Comel Rădulescu, băiat subțire şi sim- 
patic)! am trecut cu automobilul prin Hinova, am suit dealul Stârmina 
şi prin Vânjul Mare, Recea, Vânători, Drâncea, Oprişor, Bălăciţa și 
Cleanov am ajuns pe înserate la Breasta, unde mi-am luat reședința de 
vară. Întrunire bunicică la Vânj (cuib de ţărănişti), mai bună la Vână- 
tori şi într-adevăr numeroasă la Bălăciţa. Curentul pare bun pentru noi, 
să vedem ce vor da unele. Recolta, în toată partea Mehedinţiului pe ca- 
re am străbătut-o, e mizerabilă. Grâul e numai gunoi și puţin, iar porum- 
bul splendid ca vegetaţie, n-a legat cum trebuie. De la Severin și până 
la Vânj, nu mai fusesem de când eram copil, dar vizitele pe care le-am 
făcut unchiului meu Grigore Argetoianu, pe atunci arendașul domeniu- 
lui Statului Oreviţa, mi-au rămas întipărite în minte. Am recunoscut 
locurile abia schimbate pe care nu le mai călcasem mai bine de o jumă- 
tate de veac! Şi cu câtă emoție! Pe drum spre Breasta am admirat 
conacele și acaretele construite de Drugă — milionarul craiovean — la 
moșiile sale Svardeniţa și Cleanovul și am deplorta o dată mai mult 
starea şoselelor din Dolj, sălbatice pe lângă cele din Mehedinţi. 

16 iulie. — La Paris ziua de 14 iulie a trecut în liniște, cu toate 
temerile cercurile moderate. „Crucile de Foc“ conduse de colonelul La- 


! Sora lui, Miţa, a luat succesiv de bărbat pe Cantacuzino (fiul lui Gogu) și pe Radu 


Cretzeanu. Cornel și Miza sunt copiii fostului senator filipescan Rădulescu, cu-noscut 
pentru vivacitatea judecăților lui. 

roque au manifestat și au defilat la Arc de l'Etoile — Frontul popular 
sau comunist, Place de la Republique. Ambele tabere au manifestat în 
lini-şte şi nu s-au ciocnit. 


— La lași, Goga a fuzionat cu Cuza în mare alai și gălăgie. Jurăminte 
în Mitropolie, defilare în Piaţa Unirii, întrunire la Râpa Galbenă, nimic 
n-a lipsit — afară de bunul simţ. Cuza a fost proclamat „președinte su- 
prem“, iar Goga „preşedinte“. Nichifor Crainic, șeful tineretului L.A.N.C. 
Tinerii se vor chema lănceri, iar isprava tuturor, rahat. S-a pus apă în 
vin, şi s-a stricat astfel și vinul și apa. 


— Schuschnigg, cancelarul Austriei, a avut un accident de automo- 
bil. D-na Schuschnigg a fost ucisă; cancelarul și fiul său uşor răniți. 

17 iulie. — Mi se trimit discursurile lui Goga și lui Cuza, ţinute 
duminică la laşi. Amândouă sunt de o impresionantă platitudine. Ace- 
leași fraze sonore, care nu corespund cu nici o realitate. Poporul care se 
deşteaptă, ţara care etc. Cu o clarinetă uzată şi cu o mandolină ce zbâr- 
nâie dintr-o singură coardă e greu de executat o simfonie. 

20 iulie. — În alegerea parţială pentru Senat din Mehedinţi, de la 
18 iulie a ieșit Vasile Rădulescu, candidatul naţional-țărănist. Din 36 296 
votanți au votat numai 17 774. Naţional-țărăniștii au obținut 6 427 de 
voturi, Frontul Constituţional (averescanii cartelați cu georgiștii 4 428, 
Uniunea Agrară 3 835 și vaidiştii 2 788. Cifrele electorale n-au la noi 
decât o importanţă relativă, date fiind moravurile. Din alegerea de la 
Mehedinţi se pot trage totuși câteva concluzii. Mai întâi că oamenii 
sunt sătui de vot. N-au votat nici jumătate. Apoi o serie de constatări 
pentru situația partidelor. Ţărăniştii au avut relativ puţine voturi, pen- 
tru un partid de mase. Dacă n-ar fi avut concursul Guvernului, care n-a 
pus candidat tocmai ca să scoată pe Rădulescu, ar fi avut cam aceleași 
voturi ca noi. Pentru Uniunea Agrară succesul e mare: ne-a bătut Fron- 
tul Constituţional cu câteva sute de voturi, dar erau două partide carte- 
late — separat, le-am fi bătut pe fiecare după cum am bătut de departe 
pe vaidişti iar numărul alegătorilor noștri a crescut considerabil trecând 
de la alegerile generale de la 1 600 din 60 000 câţi sunt înscrişi la Ca- 
meră, la 3 835 din 36 000 câţi sunt înscriși la Senat. 

Cum probabil Vasile Rădulescu e mulțumit că s-a ales și Trancu- 
Iași fiindcă a mâncat o bătaie strașnică la Tâmnea, e cazul să se spună 
că „tout le monde este battu et content“ afară de amicul Vaida. 

30 iulie. — După 15 zile petrecute în liniştea de la Breasta m-am 
înapoiat în seara de 28 la București unde n-am stat decât ziua de 29 şi 
iată-mă de azi-dimineaţă la Sinaia, pe ploaie şi pe frig. 

Deși n-am stat decât o zi la Bucureşti, am văzut multă lume şi am 
putut să constat cum mocirla se urcă întruna şi ameninţă să înece tot. 
Am impresia că în curând se va urca și peste culmile de la Sinaia. Afa- 
cerea de la Banca Naţională cu transferul leilor belgienilor se întinde 
din ce în ce. În afară de Nacht și Vasilescu escroci de meserie, în afară 
de Călătorescu, chestorul, escroc de ocazie și de Tony Iliescu veselul 
prim-vicepreşedinte al Senatului, afacerea a înghiţit şi pe Dorel Dumi- 
trescu, guvernatorul Băncii, care și-a dat demisia printr-o scrisoare 
dată publicităţii, scrisoare prin care încearcă să plastroneze, dar care e 
un monument de prostie. Mai întâi fiindcă scrie acolo „chemat la inal- 
tul post... prin încrederea Regelui şi a Guvernului“ — or, numai mi- 
niştrii sunt chemaţi în funcţiile lor prin încrederea Suveranului, toţi cei- 
lalţi funcționari sunt chemaţi prin încrederea Guvernului și dl. Dorel nu 
avea nevoie să mai pomenească de această încredere tocmai în mo- 
mentul în care i-a fost retrasă. Al doilea fiindcă din pomelnicul marilor 
fapte săvârşite într-un an şi jumătate de când e la Bancă şi din pro- 
testările sale contra atacurilor îndreptate împotriva lui, nu reiese logic 
motivul pentru care dl. Dorel demisionează. Dacă într-adevăr dl. Dorel 
e un guvernator fără pereche şi un administrator fără pată nu se pricepe 
de ce nu rămâne pe poziţie, să-și apere instituţia şi cinstea lui personală 
— şi se pricepe încă şi mai puţin pentru ce Guvernul i-a primit numai- 
decât demisia. 

Adevărul este că dl. Dorel e un pungaș şi că a fost debarcat. Carie- 
ra acestui om este un exemplu tipic al imoralităţii regimurilor de câr- 
dăşie de partid. Pornit din pleava mahalalelor, fără nici o însușire mar- 
cantă, elev de liceu, student și doctor în drept de duzină a ajuns în câți- 
va ani profesor universitar (te întrebi cum a fost posibil?), guvernator 
al Băncii Naţionale și multimilionar. Zvelt, îmbrăcat cu eleganţă (fa- 
son de București) cu o mutră simpatică s-a căsătorit cu o soră a lui Leo- 
nida cel cu automobilele, dar după câţiva ani s-a amorezat de fata ne- 
veste-sii, din prima ei căsătorie, și lăsând pe mamă în grija lui Găetan! 
a luat pe fată. Cu Soficel, cu sforicel, cu mititel — Dorel tras ca prin 
inel, împins de unul, tras de altul a ajuns să-și cazeze nulitatea în antu- 
rajul lui Vintilă Brătianu și de acolo în tainițele Băncii Româneşti. A îna- 


! Junele Găctan era să omoare pe d-na Leonida, cu un ciocan sau cu telefonul; erau 
amanți asociaţi în afaceri dubioase. Găetan a fost condamnat la 5 ani pușcărie. 

intat automatic, și chiar ceva mai repede căci părea băiat curăţel pe di- 
nafară, și era bun de gură. La retragerea lui Nae Ștefănescu de la Banca 
Românească s-a zbătut cât a putut să-i ia locul, dar a fost învins de Să- 
vescu, un alt incorect. A tipat atât încât, în conformitate cu principiile 
de partid, a câștigat dreptul la o compensație. Venind partidul la putere, 
compensaţia s-a găsit sub forma postului de guvernator al Băncii Na- 
tionale, interesele căreia bineînţeles n-au fost o clipă luate în considera- 
ție. Abia numit a început danţul milioanelor. A luat bani de unde a pu- 
tut. A participat la întemeierea societăţii Cagero împreună cu Leonte 
Moldoveanu și cu Constant Georgescu, pe vreme aceea secretar gene- 
ral la industrie. Beneficiile Cagero-ului, grație dibăciei lui Gross (direc- 
torul) fost antreprenor de bordel la Oradea Mare și influenţei celor trei 
mușchetari, se cifrează la câteva sute de milioane. Fără ruşine, Dorel și 
Soficel s-au pus pe trai. Au renovat Bolintinul — fosta reședință a fami- 
liei Băleanu, cumpărată pe nimic — şi au dus-o într-un chef întreţinând 
o bandă de paraziți pe care o hrănea în vesela Regelui Bavariei cum- 
părată juma-juma cu doctorul Hoenig, un alt meșter al vremurilor, sau 
o plimba ca astă-iarnă pe la Madera şi prin insulele Azore. Dorel s-a 
înfruptat din toate afacerile mari de transfer, din toate scoaterile băn- 
cilor din obligo (vezi afacerea Buhuși cu Banca de Credit scoasă din 
gir pentru o datorie de 650 milioane), din importul țării românești făcut 
aproape tot prin Cagero. Doctorul Angelescu, ministru, mi-a spus ieri 
că s-a constatat că de când e guvernator, dl. Gr. Dumitrescu a cumpărat 
imobile în București în valoare de lei 21 milioane. Pe punctul să fie che- 
mat la Parchet, şi-a dat demisia și s-a declarat parte civilă, cerând 1 leu 
daune, în procesul belgienilor. Dar vorba lui Tătărescu (când cu Sko- 
da), afacerea devizelor abia acum începe. Vor fi chemaţi mulţi la răs- 
pundere și terfeliţi, dar vor fi toți achitaţi, fiindcă în România nu se con- 
damnă nimeni pentru acte de necinste. 

O dovedeşte scandaloasa sentință dată ieri de Consiliul de Revizu- 
ire al Armatei care a casat fără trimitere condamnarea generalului Du- 
mitrescu cel mai neobrăzat prevaricator al timpurilor moderne. La Con- 
siliul de război al Corpului V (Brașov) a fost trimisă numai judecata 
abuzului de putere (soldaţi întrebuinţaţi la muncă — maximum 6 luni 
închisoare fără pierderea gradului). 

O dovedeşte afacerea Skoda în care a fost condamnat străinul Se- 
letzki ca 'mituitor, fără să se găsească un singur mituit de condamnat! 


1 A facerea cu schimbul moșiei sale, pe timpul Comitetului A grar. 

A dovedit-o scoaterea din urmărire și achitarea celor 149 func- 
ţionari de la Ministerul de Agricultură daţi de mine în judecată în 1927 
şi 1928 — prevaricatori dovediţi sau prin acte sau prin mărturisiri con- 
statate. Să mai reamintesc afacerea Victor Filotti, de pomină, care n-a 
fost judecată până astăzi? 

Achitarea generalului Dumitrescu (căci de fapt e o achitare; se zvo- 
nește chiar că ordinul a venit de sus, că Regele ar fi spus că destul a stat 
„nenea Costică“ 3 luni în pușcărie și că chestiunea cu abuzul va trebui 
clasată la Corpul V) a făcut multă vâlvă ieri seară în București. Oa- 
menii cinstiți erau consternaţi. Mai mulți ofițeri superiori, întâlniți la 
Jockey-Club, deprimati, spuneau că generalul Manu și judecătorii care 
au condamnat pe Dumitrescu în prima instanţă ar trebui să-și dea de- 
misia. Ţi-ai găsit! 


— În toate colțurile nu se vorbeşte decât de porcării și de malversaţi- 
uni. Pe lângă chestiunea generalului Dumitrescu și afacerea belgienilor 
cu Dumitrescu lor, pe lângă afacerile grupului H și amicului Bejan ră- 
mas spre mirarea tuturor la postul său, începe să se povestească cu 
amănunte afacerile fraților lui Tătărescu, deputatul Nolică și colonelul 
Alexandru. E şi aici vorba de milioane. În scandaloasa afacere de la 
Constanţa (întărirea malurilor) luată lui Nicu Greceanu (care o obţinu- 
se la licitaţie) și dată unui oarecare loanovici, se spune că ar fi de ase- 
menea amestecată familia Tătărescu, secția feminină. 

De mult nu s-a mișcat la noi un Guvern într-o atmosferă atât de 
pestilențială. Pentru a încerca o diversiune, cercurile oficiale vorbesc 
de o redeschidere a afacerii Skoda deoarece s-ar fi găsit în descinderea 
făcută la Lintzmaier (unul din trepădușii afacerii belgienilor și fost se- 
cretar — zice-se — al d-nei Lupescu pe vremea pribegiei ei) acte com- 
promițătoare pentru Romulus Boilă, Madgearu și Mihai Popovici. Se 
vorbea ieri la București cu insistenţă chiar de arestarea lui Boilă. 

Astfel stând lucrurile, îmi pare că planurile lui Tătărescu de a con- 
stitui un mare Minister pentru revizuirea Constituţiei sunt cam năruite. 
Din câte mi se spune, optimismul pe care îl afișa la ultima noastră între- 
vedere în ce privea raporturile sale cu Coroana trebuie revizuit. Din 
sursă destul de bună aflu că Regele și-a pierdut încrederea în primul 
său sfetnic. Poate fiindcă prea l-a tot minţit, poate din cauza tuturor 
porcăriilor care ies la iveală. Această ultimă ipoteză ar fi în contrazice- 
re cu zvonul că porcăria cu generalul Dumitrescu ar fi fost pusă la cale 
de Rege. Contrazicerea e însă numai aparentă fiindcă Regele s-a indig- 

nat totdeauna împotriva turpitudinelor celor de lângă el. Poate că diz- 
graţia lui Tătărescu să fie datorită și atitudinii prea umile adoptate de 
dânsul față de Dinu Brătianu, căruia în diferendul grupului H, s-a supus 
prin scrisoare publică. Atitudinea lui Tătărescu față de Dinu se explică 
prin nevoia primului ministru de a-și scăpa fraţii compromiși și amenin- 
taţi de fulgerele — de carton, nu e vorba — cu care șeful liberalilor, în 
veleităţile sale de purificare, ameninţă pe toţi delincvenții din partid. 

Fie una, fie alta, fapt este că situaţia lui Tătărescu pare a fi slăbit 
mult în ultimele 3 săptămâni. Altfel n-aș putea explica faptul că abia 
sosit azi-dimineaţă în Sinaia, am și primit vizita doctorului Angelescu 
venit pentru câteva ceasuri să vadă pe Rege. De la Rege a venit drept la 
mine şi a replecat la București. Pentru ca un om timorat și interesat ca 
Angelescu să facă un asemenea gest pe față (automobilul lui oficial şi 
polițistul îl așteptau la poarta mea) „trebuie că“ să fi mirosit ceva. A 
venit să-mi spună că Regele e foarte plictisit de tot ce vede și că 
„impresia“ lui era că Guvernul va fi schimbat pe la sfârşitul lui septem- 
brie. Că a vorbit mult cu Regele și de mine, că i-a spus „un om întreg pe 
care poţi conta e Argetoianu, și n-ai mulți“. — „O știu“, a răspuns Re- 
gele şi probabil că i-a mai spus și altele căci altfel n-ar fi venit Ange- 
lescu la mine. De altminteri toate informaţiile mele concordă, că în 
momentul de faţă acţiunile mele sunt foarte ridicate la Palat, ceea ce nu 
mă împiedica să surâd pe când îmi povestea Angelescu istorioarele lui. 
Acţiuni ridicate? Nevoie de mine? Posibilităţi de a intra în Guvernul 
viitor sau chiar de a-l face? Toate acestea nu fac cinci parale cât timp 
Regele nu se va hotărî să-și schimbe metodele și regimul de guvernare. 
Nenorocitul interviu dat de el zilele trecute unui gazetar englez 
dovedește un spirit atât de încâlcit și atât de fantezist, încât pare că 
nimic nu mai e de sperat în această direcţie. 

Dar să mă înapoiez la Angelescu. După ce mi-a spus că Regele a 
cerut demisia lui Dorel Dumitrescu compromis până în gât, a adăugat că 
întrebat fiind pe cine l-ar putea desemna pentru postul de guvernator și 
el răspunzând că cel mai indicat ar fi Victor Antonescu, Regele i-a răs- 
puns cu dispreţ: „Omul băncilor! Îmi trebuie un om curat!“ Acest răs- 
puns e tipic; până mai ieri Victor Antonescu era persoana gratissima, și 
acum iată-l vândut băncilor! Ăsta e Regele Carol! Angelescu m-a pisat 
o jumătate de ceas, că singura soluţie ar fi aceea a unui Guvern tare, 
compus din 7-8 oameni cu autoritate (bineînţeles el cel dintâi, n-a spu- 
s-o dar o gândea) prezidaţi de un om care să știe ce vrea, și se uita la 
mine, și-mi reamintea prin mici fraze incidente, dragostea (!) Regelui 

pentru mine, și termina fiecare frază prin sfatul: „du-te şi tu şi vezi pe 
Rege“. I-am declarat că nu voi cere audienţă; nu rup mâneca nimănui. 
Mă voi duce să mă înscriu la Palat, așa cum o fac de câte ori mă insta- 
lez la Sinaia; dacă Regele are să-mi spună ceva, să mă cheme. 

M-am despărţit de Angelescu fiindcă trebuia să plece și a rămas 
să ne revedem cât de repede. 

„Fler“ politic are și N. Chirculescu, care s-a prezentat la mine 30 
de minute după sosirea mea. Mi-a povestit toate încurcăturile din par- 
tid, cum se ceartă toţi, cum își trag în picioare unul altuia, și că părerea 
tuturor e că numai o grabnică retragere de la putere mai poate să scape 
partidul. Interesant e că până acum o lună Chirculescu era de partea lui 
Tătărescu; acum e convins că nu mai poate dura în fruntea Guvernului. 
Hotărât, corabia face apă și fug șobolanii toți. 

— Pe când în politica internă lucrurile par a se încurca de tot, cele 
două mari partide de guvernământ neizbutind să întărească sistemul 
rotativei decât la cabinetul judecătorului de instrucție — în politica ex- 
ternă, cel puţin în cât ne priveşte pe noi, apele sunt mai limpezi. Ottes- 
cu, instalat la Sinaia de la începutul lui iulie a văzut pe Titulescu 
chiar în ziua plecării sale! şi acesta l-a însărcinat să-mi spună că tot ce 
prevăzuse el? s-a realizat şi că pleacă de la Sinaia foarte mulțumit. Pă- 
rea într-adevăr vesel, spunea Ottescu, şi întru nimic supărat, ceea ce 
contrazice, și dezminte chiar, zvonurile răspândite la Bucureşti că Titu- 
lescu e foc, că a plecat într-un concediu nelimitat, ba chiar că a demi- 
sionat. Aceste zvonuri au pornit probabil de la faptul că de data aceasta 
Titulescu plecând a lăsat interimar, pe Tătărescu. Numirea unui interi- 
mar la Externe este însă naturală, căci titularul Departamentului a plecat 
în concediu, să se odihnească iar nu în misie, să se obosească (odihna şi 
oboseala urmând să fie luate în înţelesul lor diplomatic). Titulescu cu 
drept cuvânt a pretins să păstreze și în străinătate direcția Departamen- 
tului său numai când se deplasează peste graniță în interesul serviciu- 
lui și când legătura cu serviciile sale şi o îndrumare unică a lor sunt 
indispensabile bunului mers al treburilor. Dacă numirea unui interimar 
la Externe pare, prin urmare, în împrejurările actuale simplă şi logică, 
nu e mai puţin adevărat că în trecut, chiari atunci când Titulescu pleca 


! Titulescu venise la Sinaia pentru a fi de faţă la vizita Prințului Paul, Regentul 
Iugoslaviei. 

2 Titulescu făcea aluzie la conversaţia noastră, notată mai sus, conversaţie în care 
pe baza bilețelului lui Van Sittard îmi expusese directivele engleze care se încadrau 
numai într-o politică alături de Franţa și nicidecum alături de Germania. 

într-un concediu de odihnă (căci a simţit nevoia de odihnă și în trecut) 
nu s-a numit un interimar în locul său. De aci zvonurile, gura lumii în- 
temeiând supărarea lui Titulescu ba pe hotărârile luate la Sinaia între 
Rege și Prinţul Paul, fără să fi fost consultat și el (cât de natural pare 
lucrul!), ba pe refuzul de a i se da bani, deoarece Dinu Brătianu a cerut 
să examineze toate cheltuielile de la fondurile secrete (!!!), ba pe silui- 
rea de a da câte o Legaţie unor caraghioși ca Jean Th. Florescu și Ves- 
pasian Pella junior. Pare că toate aceste zvonuri n-au nici o consistență 
reală, și că cel puţin în ce privește activitatea Ministerului nostru de 
Externe, Guvernul Tătărescu nu se izbește pentru moment de greutăţi. 
De altminteri, cele interne sunt suficiente ca să-l doboare. 

Că Titulescu nu e supărat și că nu face deocamdată dificultăţi Gu- 
vernului reiese și din conversaţia pe care Pangal a avut-o cu el la Paris, 
ce e drept în ajunul plecării lui spre Sinaia. Lui Pangal, cu care s-a îm- 
prietenit iar, Titulescu i-a repetat cele spuse mie cu privire la politica 
Angliei. „Laval e un tâmpit, francezii sunt niște proști care nu pricep 
nimic în politică. Ce? Își imaginează ei că o Italie angajată până în gât 
în Africa poate să le fie de vreun folos în Europa? Singura politică a 
momentului e politica Angliei, politica organizării securităţii colective. 
Francezii sunt proști dar au noroc cu carul, căci deşi au dat cu piciorul 
propunerilor engleze, englezii se agaţă de ei. „Pangal, să ştii de la mine, 
Anglia nu merge cu Germania, Anglia rămâne nedezlipită de Franţa. 
Prin convenţia navală a vrut numai să limiteze reconstrucţia flotei nem- 
teşti pe care Tratatul de la Versailles, călcat în picioare și nesocotit de 
toată lumea, nu o mai îngrădea. Anglia ar fi încântată dacă și Franţa ar 
încheia cu Germania o convenţie navală. Dar cum să priceapă boul de 
Laval... “ 

Înjurăturile lui Titulescu la adresa francezilor dovedesc mai întâi 
că Metternich-ul nostru nu mai e în grațiile oamenilor de la Paris și 
apoi că și politica noastră se îndreaptă mai mult spre metodele engle- 
zești decât spre cele franțuzești, ceea ce mă bucură, și ceea ce de alt- 
minteri am însemnat deja în cursul acestor note. Titulescu a mai adău- 
gat lui Pangal multe cuvinte de dragoste pentru mine, „cu care oricine 
trebuie să se înțeleagă ca să facă un Guvern solid“. Pangal l-a întrebat 
dacă nu e dispus el să facă acest Guvern solid și această înţelegere, în- 
trebare la care Titulescu a răspuns că el nu mai vrea să fie Preşedinte 
de Consiliu şi că se mulțumește a fi şi a rămâne ministru de externe. 

— Trecerea lui Pangal prin Paris n-a fost decât incidentală, de fapt el 
părăsise Bucureștii pentru a lua parte în calitatea sa de Mare Comandor 

al Masoneriei Române la Conferinţa universală a Supremelor Consilii 
confederate de Ritul $coţian, convocată la Bruxelles de la 15 la 19 iur 
nie 1935. Pangal a trecut prin Paris la întoarcerea sa de la Bruxelles, du- 
pă conferinţă, aşa încât a putut informa și pe Titulescu despre lucrările 
conventului masonic, care lau interesat foarte mult. 

Au fost și interesante, și foarte importante. Reprezentate au fost 
27 de ţări şi conferinţa s-a împărţit de la început în trei comisii: prima 
având ca obiect situaţia Masoneriei în ţările în care a fost suprimată şi 
măsurile de luat, a doua situaţia din ţările în care Masoneria e numai 
ameninţată și a treia rezervată studiului problemelor de ordin masonic 
general. Fiecare comisie a fost prezidată de către 2 președinți, unul de 
limbă engleză, altul de limbă franceză; cei trei preşedinţi de limbă en- 
gleză au fost reprezentanţii Consiliilor Supreme din Statele Unite Sud, 
din Statele Unite Nord și din Canada — iar cei 3 președinți de limbă 
franceză au fost reprezentanţii Supremelor Consilii din Franţa, din El- 
veţia şi din România. Pangal a prezidat astfel prima comisie. Foarte in- 
teresantă a fost prezenţa la Bruxelles a lui Fr. Busan membru în fostul 
Consiliu Supren italian (suprimat de fasciști), prezență autorizată de 
Mussolini. S-a discutat mult în prima comisie admiterea la ședință a lui 
Fr. Busan, care a fost finalmente admisă şi s-a discutat de asemenea cu 
aprindere dacă Masoneria trebuia să continue atitudinea sa ostilă și in- 
transigentă faţă de fascismul italian sau dacă trebuia să se arate favora- 
bilă unei concilieri care putrea să meargă până la reînființarea lojelor, 
dacă Fr. Busan nu-și exagera bunăvoința Ducelui. Comisia a conchis 
până în cele din urmă, și Pangal prin influenţa sa a contribuit mult la o 
asemenea concluzie, ca Masoneria să adopte față de Italia și de fascism 
o atitudine de conciliere. 

Interesante au mai fost și discuţiile în jurul Masoneriei rusești ca- 
re lucrează la Paris în ateliere şi în capitole sau convente până la gradul 
32. Aceste ateliere au fost autorizate să lucreze mai departe; s-a refuzat 
rușilor un Suprem Consiliu cât timp nu se vor înapoia în țara lor. Deși 
frontariile Rusiei au fost acum în urmă deschise tuturor emigranților, 
pare că mulţi, că cei mai mulţi, care au ajuns să-și asigure existenţa în 
occidentul Europei nu îndrăznesc să se întoarcă în Rusia unde ar fi pro- 
babil lăsaţi în pradă mizeriei. 

Faţă de Portugalia, de Austria și de Ungaria, unde Masoneria a fost 
dizolvată (în Ungaria și Austria mai demult, în Portugalia în 1934) 
Conferinţa a hotărât expectativă până la un reviriment al evenimentelor 
politice. Pentru toate ţările în care Masoneria e numai amenințată s-a 

hotărât o solidarizare a tuturor Masoneriilor existente pentru apărarea 
poziţiilor câștigate. Aceeași solidarizare și pentru redobândirea poziţi- 
ilor pierdute (Austria, Ungaria, Italia, Portugalia) dar mai puţin efec- 
tivă decât cea hotărâtă pentru primul ţel care trebuie să meargă până la 
boicotarea comercială și economică. 

Conferinţa a votat două moţiuni, din care una secretă și alta publi- 
că, cu următorul conţinut: 


Prima moțiune (destinată publicităţii): 


Conferința Universală a Supremelor Consilii confederate de Rit Scoțian 
Antic şi Acceptat întrunită la Bruxelles de la 15 la 19 iunie 1935, considerând 
că în unele țări Masoneria Scoţiană a fost dizolvată sau interzisă în urma ata- 
curilor şi calomniilor detractorilor ei; 

având în vedere necesitatea de a proclama sus şi tare principiile Institu- 
tiei noastre şi de a afirma în acelaşi timp totala solidaritate a tuturor Supreme- 
lor Consilii din lume, atât din punctul de vedere al doctrinei cât și al acţiunii, 

declară că: 

| Masoneria Scoţiană nu este nici o grupare politică, nici o sectă, nici o re- 
ligie!. 

Dacă din cauza intoleranței multora, ea nu divulgă calitatea unora din a- 
depții ei, Masoneria Scoțiană nu e totuşi o societate secretă. 

Ea este o asociaţie universală întemeiată înainte de toate pe fraternitatea 
membrilor ei; ea nu ascunde nici principiile ei, nici locurile de întrunire, nici 
numele îndrumătorilor ei. 

Masoneria Scoţiană afirmă ca principii fundamentale respectul absolut al 
ideii naționale într-un cadru de solidaritate universală (un exemplu al unei 
asemenea solidarități ar putea fi Societatea Naţiunilor), respectul tuturor opini- 
ilor, al tuturor credințelor și al tuturor religiilor întrucât ele n-ar fi contrarii le- 
gilor Statului și moralei — excluzând din întrunirile sale orice discuţii politice 
sau religioase. 

Masoneria Scoţiană consideră ideea de Patrie ca cel mai sfânt patrimo- 
niu şi impune membrilor săi să fie cetăţeni buni şi leali, căci nimeni nu poate 
pretinde la un ideal de solidaritate universală înainte de a-şi fi asigurat integri- 
tatea propriei sale patrii. 


A doua moțiune (secretă): 


Conferinţa Supremelor Consilii de Rit Scoţian Antic și Acceptat, întru- 
nită la Bruxelles de la 15 la 19 iunie 1935, proclamă că: 


1 E amuzant de știut că această frază a fost redactată de Vladimir Ghica, prelat al 
Curţii Papale, la un dejun la Legația României (ministrul României fiind Dim. Ghica, 
fratele lui Vladimir) la care fusese invitat Pangal. Monseniorul Ghica a insistat în par- 
ticular pentru menținerea cuvântului „sectă“ pe care Pangal voia să-l suprime ca având 
acelaşi sens ca cel de „religie“. Vladimir Ghica, a insistat în vederea unei îndulciri a 


raporturilor între Sf. Scaun și Masonerie. 

Toate Consiliile Supreme din lume se declară solidare cu Supremele 
Consilii Regulate, suprimate sau dizolvate precum și cu membrii persecutați. 
Ele se angajează să pună în mișcare toate mijloacele de care pot dispune pen- 
tru restabilirea organizațiilor dizolvate sau pentru împiedicarea dizolvării ce- 
lor existente. 

În consecință fiecare Suprem Consiliu amenințat poate face apel la toate 
Supremele Consilii Confederate, care vor face tot ce vor judeca posibil pentru 
a le veni în ajutor. 


Această moţiune a impresionat mai ales pe Titulescu, după câte 
mi-a spus Pangal. Să nu se uite că în Statele Unite, de exemplu, Ma- 
soneria controlează mai bine de 5 800 de gazete şi că influența ei mo- 
rală e mare. Pangal a mai profitat de conferinţa de la Bruxelles ca să se 
împace, și să împace și Supremul nostru Consiliu, cu Johnson, Marele 
Comandor al Consiliului Suprem din Statele Unite-Nord, care mulțu- 
mită intrigilor lui Lang, reprezentantul Marelui Orient din New York, 
nu ne recunoscuse încă, și mai mult, recunoscuse acum în urmă Marea 
Lojă neregulată înfiinţată la Iași de Mihail Sadoveanu. La Bruxelles, s-au 
restabilit lucrurile cum trebuie. Marea noastră Lojă (prezidată de Bi- 
bescu, care a fost și el la Bruxelles și s-a împrietenit chiar cu Johnson pe 
terenul aviaţiei, americanul având un fiu aviator şi în același timp se- 
cretarul Aero-Clubului din Washington) a fost recunoscută ca singură 
regulată și de Consiliul Suprem U.S.A. Nord, care a recunoscut totdeo- 
dată și Consiliul Nostru Suprem. 

31 iulie. — Românii fac politică din toate. Săptămâna trecută Ior- 
ga a scris un articol indignat împotriva „negrilor“ din România care 
atacă Italia pe tema conflictului cu Abisinia. A răspuns Gr. Filipescu în 
Epoca trivial şi faţă de Iorga și faţă de Mussolini căruia îi ura înfrân- 
gere în Africa și faliment în Italia. S-au mobilizat toți spirocheţii eredi- 
tari, de o parte și de alta, și au dat înainte. Neamul Românesc a publicat 
o notiţă prin care sfătuia pe Filipescu să renunțe la apărarea Negusului, 
căci tot nu va obţine președinția consiliului de administraţie al tele- 
foanelor abisine. Grigoraş a făcut spume la gură și a tras în Epoca un 
nou articol intitulat Rainilaiarivony în care își bate joc de Iorga şi de 
vanitatea lui comparând-o cu a unui savant fictiv malgaș. Iorga însă nu 
Și-a spus ultimul cuvânt. 

Neamul Românesc şi patronul său au devenit de altminteri foarte 
nervoși și susceptibili de câtăva vreme. De mai bine de două luni duc o 
campanie împotriva junelui C. Giurescu autorul unei Istorii a Români- 
lor (a apărut numai volumul I) în care se vorbește în treacăt de măgarii 
sălbatici sau colunii ce populau pădurile noastre în vechime. Cum Giu- 

rescu atacase în anii trecuţi pe Iorga, ca istoric şi ca ministru al instruc- 
ției publice, prilejul era binevenit pentru a terfeli pe junele îndrăzneţ. 

„Istoria Românilor“, o carte destul de bună după spusa celor care 
au citit-o, a devenit „poema colunilor“, „epopeea măgarilor sălbatici“ 
şi aşa mai departe. Zi de zi Neamul Românesc publică extrase din lucra- 
rea lui Giurescu, punând în relief fraze ce e drept destul de nenorocite, 
mai ales așa despărțite de contextul lor. Calificat în plus de plagiat și 
pus pe două coloane, Giurescu răspunde și el cu înjurături prin Facla şi 
alte ziare. Polemică trivială, câteodată amuzantă, dar în fond întristă- 
toare pentru cei care cunosc cauzele profunde ale conflictului: Giures- 
cu, împins de Iorga până la o catedră universitară în scopul de a-și pre- 
găti un ginere, a tras chiulul bărbosului profesor şi odată ajuns la cate- 
dră a luat pe fata lui Mehedinţi. 

Iorga excelează în aceste acţiuni de răzbunare măruntă: în opinia 
publică bietul Giurescu a rămas de rușine. 

1 august. — Zi posomorâtă, ploioasă și rece. Dejunat la Posada 
cu Martha Bibescu, singură. Îmi povesteşte voiajul ei la Londra cu ae- 
roplanul, acum zece zile. Într-o singură zi a ajuns de la București la 
Londra, schimbând aeroplanul la Budapesta. După ce a asistat la revis- 
ta aeronautică şi la cea navală — ambele făcând parte din seria jubileu- 
lui — s-a înapoiat la București tot cu aeroplanul şi tot într-o singură zi, 
cu escală și schimb de avion la Praga. Curajoasă femeie! 

Îmi povestește multe, cu darul ei unic de povestire. Între altele o 
vizită făcută anul trecut la Saint Jean-les Jumeaux, lângă Meaux în to- 
vărășia lui Claudel care a dus-o să vadă un sfânt, pe abatele Marie, pa- 
rohul acelui sat până la el necunoscut. Abatele Marie, o faţă rumenă de 
copil îmbrobodită în scurte bucle de păr alb, a ridicat din nimic — căci 
nu poseda un franc — un imens seminar lângă parohia lui pentru „vo- 
caţiile întârziate“, marota vieţii sale întregi. Pentru abatele Marie ade- 
văraţii preoţi nu se recrutează din copiii şi din tinerii băgaţi cu sau fără 
voie prin seminarii, ci din oamenii căliți prin suferinţele vieţii și care se 
întorc spre Dumnezeu din mijlocul păcatelor. Marie povesteşte că la 
vârsta de 17 ani era condamnat de medici, nu mai avea decât un plă- 
mân. Mumă-sa, o credincioasă, l-a trimis la Lourdes, şi Sfânta Fecioară 
i-a dat plămânul înapoi chiar în tren pe când mergea la Lourdes, aşa 
încât ajuns la destinaţie n-a mai avut decât să asiste la Te-Deum-ul de 
mulțumire al celor vindecaţi. Și s-a făcut popă. Acum are peste 60 de 
ani și e sănătos tun. Hotărât să realizeze visul vieţii lui, dar sărac lipit 
pământului s-a rugat într-o noapte la Sfânta Teresa din Bretania, a cărei 

icoană o avea în biserică, să-l ajute. A doua zi a găsit pe icoană o petală 
de trandafir care răspândea un miros îmbătător. Mirat, şi plin de nădej- 
de a lăsat petala pe icoană, și zile şi săptămâni întregi, foaia de tranda- 
fir a continuat să umple întreg locașul cu divinile ei miresme. Faima 
miracolului s-a întins repede, au început să vină credincioșii şi să aducă 
obolul lor. Dar s-au ridicat şi invidioșşi, care au acuzat pe abatele Marie 
că se înțelesese cu Cotty în chestiunea parfumului! Sfântul preot a in- 
vocat din nou pe Sfânta Teresa — se amestecase în treabă şi episcopul 
care nu prea era mulțumit de vâlva ce se făcuse în jurul acestei foi de 
rose — și a rugat-o să suprime parfumul. Sfânta Teresa s-a executat, a 
suprimat miresmele, dar a lăsat foii de trandafir inalterabila ei tinerețe. 
Cu foaia lui de trandafir şi cu bunăvoința credincioşilor, abatele Marie 
a strâns 5-6 milioane de franci cu care a clădit monumentalul seminar 
pe care-l conduce şi azi cu pasiune, pentru binele bisericii şi alinarea 
conștiințelor pocăite! 

2 august. — După o lună de ezitări, Manolescu-Strunga și-a dat în 
fine demisia și Tătărescu a venit ieri după-amiază la Sinaia să-și com- 
plecteze Ministerul. Trimisese înainte, de dimineață „en éclaireur“ pe 
Inculeţ, favoritul seraiului în ultima vreme. Se vede că favoritul n-a 
izbutit la nimic, căci Ministerul a rămas descomplectat, doctorul Costi- 
nescu, ministrul sănătăţii, rămânând interimar definitiv şi la Industrie. 
Nu s-a numit nici guvernator la Banca Naţională, fie că nu s-a găsit o- 
mul nimerit, fie că Regele plănuind o schimbare de regim în curând re- 
zervă acest important loc Guvernului viitor. Cu Regele Carol, nu poţi să 
ştii niciodată. Nu e fără interes de constatat că cei trei matadori econo- 
mici ai Partidului Liberal în actuala lui guvernare, Slăvescu, Dorel Du- 
mitrescu şi Manolescu-Strunga au fost trecuţi la magazinul de acceso- 
rii ca faliți. Ceea ce e și mai interesant, e că dintre ei trei, cel care s-a apro- 
piat mai mult de soluţiile cele bune e Manolescu-Strunga deși e cel mai 
ușuratic şi mai puţin pregătit din ei. Programul lui din noiembrie trecut 
a dat greş şi fiindcă nu era încă ceea ce trebuia, dar și din cauza sabo- 
tării lui zilnice din partea Băncii Naţionale. În ce hal a ajuns Partidul 
Liberal dacă cel mai luminat cap al lui e Strungurescu Manolunga! 

5 august. — Mi se semnalează articolul editorial apărut ieri în 
Universul. Partidele politice sunt viu atacate fiindcă n-au reacționat fa- 
tă de interviul dat de Rege unui ziarist englez și prin care Majestatea Sa 
mărturisea — provocat printr-o întrebare a gazetarului — că lucrase la 
destrămarea grupărilor politice, justificându-și atitudinea pe faptul „că 
oamenii politici români se ceartă și sunt incapabili de o operă construc- 

tivă“. Domnul Stelian Popescu — căci domnia sa este semnatarul arti- 
colului — tratează pe oamenii politici de lichele fiindcă în loc să pro- 
testeze îşi înclină șira spinării și mulțumesc lui Dumnezeu „că n-a fost 
mai rău“. Drept concluzie dl. Stelian Popescu declară că decât o dicta- 
tură ascunsă, mai bine una pe față căci exemplele lui Mussolini, lui Ke- 
mal, lui Pilsudski și chiar ale lui Hitler și Stalin au dovedit că o dicta- 
tură cu răspundere, fie și a unui singur om poate da rezultate, pe câtă 
vreme o dictatură fără răspundere nu poate duce decât la demoralizare. 

Articolul, scris cum poate să scrie Popeştele, conţine ca idee mult 
adevăr, căci regimul actual de dictatură de după paravan a dus la o de- 
moralizare atât de complectă încât nu numai că toată lumea fură și min- 
te, dar am ajuns și la o stare de confuzie a valorilor care permite unui 
Stelian Popescu să joace rol de moralizator. Oricum, articolul a făcut 
senzaţie, fiindcă, cu toată cenzura, sub pretext de a lovi în politicieni, 
Popeştele izbeşte în Rege. 

În același număr al Universului am avut satisfacția să citesc un ar- 
ticol în litere groase și în prima pagină, prin care se cere pentru comer- 
tul exterior tocmai regimul propus de mine în congresul Uniunii Agra- 
re din iunie — adică libertatea comerțului cu 30% din devize la Banca 
Naţională iar restul de 70% lăsat la dispoziţia exportatorilor. 

6 august. — Ziarele dau vestea că judecătorul de instrucţie a de- 
clarat închisă instrucţia afacerii Vasilescu-Călătorescu-Nacht. Lucru 
ciudat, tocmai în ziua în care a fost inculpat în afacere și domnul prim- 
vicepreședinte al Senatului Tony Iliescu, și în care acest domn a trimis 
o scrisoare ministrului de justiție prin care aducea, zice-se (căci scri- 
soarea n-a fost dată publicităţii) grave acuzaţii unor personalităţi cu va- 
ză. Ministrul justiției a „vărsat“ scrisoarea la dosarul instrucției opi- 
nând că nu era locul să se mai facă și alte cercetări. Bizar. Cred totuși 
că lucrurile nu vor putea fi făcute mușama, prea multă lume fiind la 
curent cu potlogăriile săvârșite!. Mi s-a spus că simpaticul Dorel ar fi 
luat cu împrumut de la Bancă 22 de milioane, cu 1% dobândă. Există 
într-adevăr un fond la Banca Naţională pentru ajutorarea funcţionarilor 
cu mai mult de 10 ani vechime în Bancă. Li se împrumută bani cu 1% 
ca să-şi poată construi case de locuit. Primul abuz l-a făcut Oromolu, 
care a luat în acest fel, fără drept, 7 milioane ca să-și termine casa din 
şoseaua Jianu, și a intrat apoi cu datoria în conversiune. Dorel a întins 
coarda ceva mai mult. Începând de la caraghiosui de Oromolu, Banca 


1 M-am înșelat... 

n-a avut noroc cu guvernatorii; după Oromolu au fost numiţi apoi în 
serie C. Angelescu, M. Manoilescu și Dorel Dumitrescu... 

— Ziarele mai publică și punerea la dispoziţia Ministerului a genera- 
lului Macovescu şi mutarea în Basarabia şi la Craiova a celorlalți ju- 
decători care au casat sentința de condamnare a generalului Dumitres- 
cu. Ce rost poate avea această severă măsură împotriva președintelui şi 
a judecătorilor Curţii Superioare de Justiţie Militară? Să nu fi achitat ei 
pe ilustrul nenea Costică, din ordin? În mocirla în care trăim se încurcă 
toate ițele. Şi de 5 ani, Regele Carol a muncit câte 18 ore pe zi, ca să ne 
aducă aci. (Vezi interviul din zilele trecute.) 

9 august. — Conferinţa în trei, Franţa, Anglia şi Italia se va des- 
chide săptămâna viitoare la Paris pentru a examina în toată amploarea 
lui, conflictul italo-abisin. Ziarele publică în fiecare zi coloane de tele- 
grame inutile, părerea d-lui Eden (Anthony pour les dames), declarați- 
ile d-lui Laval, amenințările lui Sir Samuel Hoare ș.a.m.d. Ca și cara- 
ghioasa sesiune extraordinară a Consiliului Societăţii Naţiunilor aceas- 
tă conferință nu prezintă nici un interes. Ipocrizia diplomaților caută să 
salveze formele și nu ştie pe unde să scoată cămașa. Cine poate să-și 
închipuie că Italia care a transportat deja câteva sute de mii de oameni 
în Somalia și a cheltuit până acum în această întreprindere peste un 
miliard și jumătate de lire, poate să mai renunţe la cucerirea Abisiniei? 
Că o fi bine, că o fi rău, vinul e tras și trebuie băut. 

16 august. — Stupida presă din Bucureşti iar a început cu „caza- 
nul care fierbe“. Eu stau liniștit la Breasta și ziarele anunţă sosirea mea 
la București şi plecarea la Sinaia. „Se lucrează pe capete“, „naveta în- 
tre dumnealor domnii Argetoianu și Angelescu“ (bulgarul) sunt formule 
curente. Se anunţă un Minister Vaida, un Minister Mironescu, un Mi- 
nister Inculeţ — numai un Minister Argetoianu, nu. Rău trebuie să stea 
Guvernul, ca putorile democraţiei integrale să fi intrat la grijă și tare 
trebuie să se teamă de mine șperțarii ca să ocolească cu grijă numele 
meu în fruntea unui „Guvern de aventură“, acordându-mi numai locuri 
în subordine. Să-i ferească Dumnezeu şi de „aventură“ și de mine. 

— Din ordinul Ministerului de Justiţie, Parchetul General al Curţii 
de Casaţie a făcut recurs împotriva scandaloasei sentințe de quasi-achi- 
tare a generalului Dumitrescu, pronunțată de Consiliul Superior de 
Justiţie Militară. Pe de altă parte, generalul Dumitrescu a încercat să-și 
dea demisia din armată, dar aceasta a fost respinsă. 

În afacerea devizelor, s-a terminat instrucţia și au fost trimiși în ju- 
decată Vasilescu, Nacht, Călătorescu, Lintzermaier și Tony Iliescu. 

18 august. — Un însemnat număr de săteni din Romanați a venit 
azi la Breasta să-mi mulţumească pentru legea conversiunii, care i-a scă- 
pat de la ruină. Au venit în vreo 50-60 de căruţe, cu neveste şi cu copii. 
I-am primit într-o frumoasă pajiște în josul parcului, spre șosea. Un 
camion, pe care s-a așezat o masă și câteva scaune a servit de tribună. 
Un sătean mi-a recitat versuri de laudă care nu erau mai proaste ca atâ- 
tea altele. Apoi a vorbit Neacșu, învățătorul din Zănoaga, avocatul Flo- 
rescu, de la Caracal și Stoenescu, mic proprietar de la Leu, un vechi par- 
tizan al meu de pe vremea Partidului Conservator. Bătrânul a vorbit fru- 
mos, cu inimă și cu bun simţ. A venit şi un fotograf de la Craiova, pen- 
tru a imortaliza evenimentul. După ce le-am vorbit și eu, oamenii s-au 
împrăștiat prin luncă, și au mâncat. Adunare patriarhală și tihnită, 
oameni căzniți dar cuminţi. Așa ar trebui să se facă politică la ţară, fără 
surle și fără demagogie. 

— Ziarele îmi aduc vești despre dihonia tot mai pronunţată dintre ne- 
norocitele noastre partide şi din sânul lor. Naţional-ţărăniștii prin 
glasul lui Madgearu, la Câmpulung, se înjură cu Iorga și cu lunian. Li- 
beralii se mănâncă între ei: la Constanţa, cu prilejul serbărilor marinei, 
Dinu Brătianu, care n-a asistat la serbări, a poftit la masă pe Tătărescu 
și pe miniştri, la vila lui de lângă Mamaia și acolo s-au certat cu toții. 
La 14 septembrie expiră termenul stării de asediu, care s-a reînnoit pâ- 
nă acum din 6 în 6 luni. Brătianu nu vrea să se mai reînnoiască, dar 
vrea în schimb declaraţii formale din partea lui Tătărescu că nu se va 
schimba Constituţia. Și mai vrea și numirea grabnică a unui liberal în 
postul de guvernator al Băncii Naţionale. Tătărescu ar fi refuzat toate 
cererile Șefului, care a convocat pentru 22 august Delegaţia Permanen- 
tă a partidului. Manolescu-Strunga înjură pe Madgearu în Adevărul, ca 
răspuns la atacurile acestuia, tot de la Câmpulung. Vaida polemizează 
cu foștii lui tovarăși și îi face de trei parale, iar Mihalache deși supărat 
pe Maniu atacă pe Rege în discursul cu care a închis cursurile școlii de 
adulţi pentru pregătirea cadrelor partidului. Se zice că și-ar fi terminat 
discursul: „Vom vedea dacă va trebui să strigăm «trăiască Regele» sau 
«să plece Regele»!“ La București, deși ziarele n-au reprodus această 
parte finală din cuvântarea cămășarului, cafeneaua politică o comen- 
tează mult. Până și în noul Partid Naţional-Creștin legăturile abia înno- 
date au început să se desfacă: gogiștii părăsesc pe capete partidul; după 
Valjean, Murgășanu, Petrovici — iată printre fruntași și pe Sergiu Niţă 
din Basarabia, care pleacă. În fine d-rul Lupu budează, și înapoiat de la 

Karlsbad s-a retras la Techirghiol fără să ia contact cu Mihalache care 
în lipsa lui i-a decapitat câțiva partizani. 

De la Paris vin știri proaste. Comisia de trei, întrunită vineri nu 
poate scoate căruța din nămol și războiul italo-abisin pare mai sigur ca 
oricând. În Albania a izbucnit o adevărată revoluţie împotriva tiraniei 
şi exploatării Regelui Zogu. Lupta ia proporții, sunt mulţi morţi și ră- 
niţi, iar șansele „beligeranţilor“ cam egale. 

— Ziarele noastre comentează o prefață pe care Rist a scris-o de cu- 
rând pentru o carte asupra problemelor economice la ordinea zilei, pre- 
faţă în care șampionul intangibilităţii creanţelor de odinioară pledează 
în favoarea reducerii datoriilor, singura soluție a crizei monetare. Când 
spuneam eu aceste lucruri, acum 3 ani, dl. profesor Rist declara că sunt 
prostii. Am impresia că prostul a fost el, şi că Montagu Normann, guver- 
natorul Băncii Angliei l-a cunoscut mai bine când l-a tratat de idiot. 

19 august. — Într-un interviu publicat în ziarul Excelsior din 17 au- 
gust, Manolescu-Strunga povestește următoarele: „La începutul lui fe- 
bruarie 1935, Guvernul român a primit o notă cominatorie care a fost în- 
mânată d-lui prim-ministru de către ministrul Angliei. În această notă 
se arăta că deoarece România nu a dat urmare numeroaselor intervenţii 
din trecut, Guvernul englez se vede obligat să rupă relaţiile economice 
de orice fel cu noi, dacă nu se satisfac nici de data asta cererile sale. Aces- 
te cereri se precizau în notă, și anume plata imediată a unei sume de 
400 000 lire sterline și lichidarea arieratelor comerciale în termen de un an. 

Se cerea răspuns imediat și se insista ca ministrul industriei și 
comerțului «el însuşi» să fie trimis la Londra până în 3 zile cu împuter- 
nicire de a semna această înțelegere. Toată stăruința d-lui prim-mi- 
nistru de a amâna rezolvarea acestei chestiuni a fost zadarnică față de 
intransigența Guvernului englez. DI. prim-ministru a comunicat minis- 
trului Angliei că se acceptă condiţiile și m-a insărcinat să mă duc la 
Londra să închei acest angajament. “ 

Dacă cele spuse de Manolescu-Strunga sunt adevărate, la ce grad 
de nesimţire și de umilinţă a ajuns Guvernul Tătărescu? 

21 august, — Conferinţa în trei de la Paris, abia deschisă, s-a nă- 
ruit. Un comunicat anunţă că s-au închis lucrările conferinței deoarece 
nu s-a găsit o bază de discuţii. Anglia vrea să facă pe Italia să renunțe 
la Abisinia pentru un bacșiș. Pentru Italia problema era rezolvată de 
mult, și nu se poate termina decât prin cucerirea Abisiniei. Pregătirile 
companiei sunt atât de înaintate încât o dare înapoi ar însemna acum 
falimentul fascismului și al lui Mussolini. 

22 august. — Primesc la ţară următoarea telegramă din partea 
simpaticului Soreanu, redactor la Adevărul și Dimineaţa: „Adevărul a 
întreprins o anchetă cu următorul chestionar: s-a lansat din nou ideea 
unui Guvern de personalităţi; ce părere aveţi despre această formulă? 
S-a propus și un Guvern de alegeri; credeţi utilă o asemenea formați- 
une? Rugăm călduros să răspundeţi la ancheta noastră“. 

Am trimis lui Soreanu următorul răspuns telegrafic: „Redactez li- 
niștit la Breasta Amintirile mele. Sunt în 1917. Peste optsprezece ani vă 
voi lămuri cu plăcere evenimentele din 1935“. 

Reproduc după Universul de azi următoarea informaţie ca o com- 
plectare a celor însemnate aici cu prilejul trecerii mele prin Secureni 
(Basarabia) şi privitoare la romanul Curcioglu-Plavski: 

„Nici un caz n-a pasionat mai mult și nu a rămas în analele jus- 
tiției ca acest caz Curcioglu-Plavski, rând pe rând cercetat și lăsat în 
părăsire. Curcioglu se află în orașul nostru (informaţia e dată de la 
Constanţa) unde duce o existenţă tragică. Cel mai bogat om din Tiflis, 
în fața căruia guvernatorii ruși se înclinau, azi îmbrăcat în haine de îm- 
prumut, vinde stambă ordinară ducând veșnic cu el un geamantan de- 
modat, în care are toată averea lui.“ 

Urmează o amănunţită și în parte inexactă expunere a afacerii. 
Apoi: „Flămând și necunoscut într-o ţară în care nu avea nici un prie- 
ten, fostul milionar a început să lupte cu tenacitate pentru redobândirea 
averii lui, refuzând mila celor care se interesau de soarta sa. Curcioglu 
muncea pe unde găsea de lucru, iar în răstimpul liber aduna dovezi 
mereu. Rămâi uimit în fața voinţei omului acesta, care, bolnav de ini- 
mă și ameninţat în fiecare clipă de o sincopă, aleargă, se interesează, 
demonstrează scepticilor dreptatea cauzei sale, cu o credinţă fanatică în 
justiţie. 


La 4 octombrie se judecă apelul fostului multimilionar. Este ul- 
timul lui apel, prin care cere să i se facă o deplină dreptate. Până atunci 
el rătăcește pe străzile Constanţei vânzând pânză ieftină țăranilor și 
mulțumindu-se cu un câștig care-i permite să trăiască de azi pe mâine“. 

27 august.— Oprit o zi în București, ieri, pe drumul de la Breasta 
la Sinaia. Dejunat cu d-rul Angelescu la Pangal, întâlnire cerută de el. 
Mi-a spus că a mai stat o singură dată de vorbă cu Regele, după între- 
vederea noastră de la Sinaia (vezi pag. 94-95). A mai încercat la Con- 
stana, dar n-a fost chip, de câte ori ar fi putut schimba două vorbe cu 

Suveranul se vâra între ei fie Tătărescu, fie Inculeţ. Angelescu e și mai 
dezlănţuit împotriva Guvernului Tătărescu ca acum o lună. Misa vorbit 
aşa: „În ultima audiență Regele misa părut în aceleași sentimente ca 
cele pe care am crezut că le pot ghici în penultima mea audiență. Poate 
de data asta ceva maj butonat. Dacă judec lucrurile după aparenţe, dus 
pă modul cum ssa purtat cu Tătărescu la Constanţa, trebuie să conchid 
că are toată încrederea în Guţă și că nu se gândește la o schimbare de 
Guvern. Dacă judec însă lucrurile după informaţiile mele, ajung la o 
concluzie cu totul diferită“. — Eu: „Sunt informaţiile tale serioase?“ — 
„Sunt informaţii de mâna întâi, și din două părţi diferite. Dacă judec 
după ele, zilele Guvernului sunt numărate. Schimbarea va fi bruscă, și 
mai repede decât se crede, poate înainte de sfârșitul luj septembrie. Res 
gele a avut trei formule succesive: o nou formaţiune liberală (cred că ssa 
gândit la Inculeţ), o formulă Vaida și în fine un Guvern de personali» 
tăți. Cred că a renunțat definitiv la prima formulă și că din celelalte do- 
uă preferă acum pe cea din urmă. Aceasta este formula cea bună. Tre- 
buie să lucrăm la ea. Eu fac tot ce pot, lucrează și tu. Un lucru este cert, 
Guvernul actual nu mai poate merge, e o debandadă, nu are nici o linie 
de înfăptuiri, dă din perete în perete. Nu suntem la Guvern ca să se pro- 
copsească partizanii. Lumea e nemulțumită, nu se știe ce aduce ceasul. 
I-am spus Regelui să nu se joace cu focul. Trebuie constituit cât de 
repede un Guvern de oameni cu autoritate, care să pună regulă în țară". 

Am avut impresia că Angelescu știe mai mult decât spune. Poate 
mă înșel, dar altfel nusmi pot explica după venirea lui la mine la Sinaia 
— aproape o violare de domiciliu -= insistența de a mă revedea în 
București: de optzile alerga după Pangal, să-i aranjeze întâlnirea care a 
putut în fine avea loc jeri. 

Am mărturisit lui Angelescu că deși eram de părerea lui asupra 
Guvernului ce trebuia făcut, n-aveam nici o încredere în puterea de ho- 
tărâre a Regeluj. Atuncj abja Angelescu mi-a mărturisit că Tătărescu 
era curățat sus, și că numai Inculeţ — intrat pe sub pielea Lupeascăi 
mai ţine Guvernul în spinare. Eram doi oameni cinstiți, el care vorbea 
și eu care ascultam, și nu nexa plesnit obrazul de rușine la ideea că o 
putoare de curvă dispune de soarta Guvernului. În ce hal de degradare 
morală a ajuns biata noastră Românie! Ce decepţie pentru mine caresmj 
pusesem atâta nădejde în Prințul Carol! Am asigurat pe Angelescu că 
voj căuta să influenţez și eu cât voi putea pe Rege prin oamenii mei, 
dar că asupra d-nei Lupescu nu puteam să exercit nici o presiune. Misa 
vorbit de Blank. Am refuzat. 

Angelescu e foarte îngrijorat de situaţia din Apus. La Paris a stat 
de vorbă cu mulţi, cu Laval, cu generali și cu un vechi camarad al lui 
de internat Berthelot, văr bun cu defunctul Philippe Berthelot şi în 
strânse legături cu cercurile care au în mână politica Franţei. Toţi i-au 
spus — afară de Laval, mai rezervat din cauza poziţiei ce ocupă — că 
războiul va izbucni până în primăvară, că Franța trebuie să-l facă fiind- 
că e gata, iar peste doi ani va fi şi Germania pregătită, și mult mai bine. 
Titulescu ar avea aceleași informaţii de la Londra. În fine pesimism 
general asupra posibilităţilor de menţinere a păcii. Samsonovici care a 
fost la manevre în Franţa și a lucrat tot timpul cu Statul Major francez, 
s-a înapoiat cu aceleaşi informaţii şi impresii războinice. „lar noi 
facem mai departe politică, şi n-avem armată.“ 

Mai departe Angelescu mi-a confirmat că n-a fost la ședința Dele- 
gaţiei Permanente a Partidului Liberal, convocată joia trecută de Dinu 
Brătianu, dinadins. „A fost o comedie la care nu voiam să iau parte. 
Tony Iliescu țap ispăşitor, iar dl. Dorel-Dumitrescu, escroc de anvergu- 
ră mare, scos din cauză. Voiau chiar să-l numească la Banca Româ- 
nească. Sunt mare acţionar acolo, şi am declarat lui Dinu că dacă se în- 
cearcă așa ceva, mă voi duce la adunarea generală și voi face un tărăboi 
de-l vor ţine minte. N-au îndrăznit. Dar aud că escrocul cere acum să 
fie renumit la Banca Naţională, fiindcă justiția l-a scos din cauză. În ța- 
ra noastră nu m-ar mira s-o văd și pe asta!“ 

Să vedem ce va ieși din toată această tevatură, și să ne ferească 
Dumnezeu de mai rău! 

— În legătură cu afacerea devizelor, Barbu Solacolu a venit să-mi 
spună că un prieten al său, Nicolau, funcționar la Banca Naţională, i-a 
afirmat că contenciosul Băncii nu putuse găsi în documentele prezen- 
tate de Vasilescu-Tony Iliescu acte justificative pentru cerere de trans- 
ferldecât pentru suma de 30 milioane din cele 80 cerute. Referatul con- 
tenciosului a fost retrimis în studiu de guvernatorul Dorel, ca să scoată 
suma de 80 milioane. Cu toată bunăvoința nu s-au putut primi acte — 
printre ele erau unele vădit aranjate — decât pentru suma de 60 mili- 
oane. Pare că la Banca Naţională se făceau afaceri cu transferurile, sub 
Dorel Dumitrescu, ca în codrul Vlăsiei. 

Şedinţa de răfuială și de purificare a partidului convocată de Dinu 
s-a terminat în ridicol cu demisia „provizorie“ a lui Tony Iliescu. De 

l Transferurile de devize nu se autorizau decât pentru plăţi bazate pe importuri 
autorizate conform dispoziţiilor legii și regulamentelor în vigoare. Greutatea obţinerii 


autorizărilor a provocat cunoscutele afaceri şi mituiri. 

răfuială nici vorbă. Dinu a renunțat la toate pretenţiile sale, iar Tătă- 
rescu, la ieșire, a trâmbiţat gazetarilor succesul său. „Pornim și în al 3-lea 
an de guvernare: partitura e scrisă, tot noi o vom cânta!“ Ziaristului 
care mi-a povestit scena, i-am atras atenţia că șefii de orchestră serioși 
nu dirijează după partitură ci pe dianafară. Un șef de Guvern care cântă 
după partitură scrisă, e un trist şef de Guvern! 

30 august. — Ieri pe la orele 2, prin radio ne-a venit vestea mortii 
Reginei Astrid a Belgiei, ucisă într-un accident de automobil, lângă 
Lucerna, în Elveţia. Automobilul era condus de Regele Leopold — un 
moment de inatenţie a acestuia a provocat deraparea mașinii care s-a 
izbit de un pom, apoi de altul. Regina, aruncată din automobil, a sufe- 
rit o fractură la baza craniului și a murit pe loc. Regele n-a avut decât 
uşoare contuzii — mașina s-a răsturnat — iar şoferul nimic. Regina 
Astrid era bună și frumoasă şi n-avea decât 30 de ani. 

Un an şi jumătate după moartea tragică a Regelui Albert, Familia 
Regală a Belgiei e însângerată din nou. Și de data asta nenorocirea a 
fost strâns legată de mania alpinistă. Tânăra pereche regală pornise de 
la Kiissnacht spre Dolomite unde voiau să facă câteva ascensiuni, sin- 
guri singurei — dar abia plecaţi s-au dat peste cap. Sângele Habsbur- 
gilor şi Wittelsbachilor a tulburat adânc temperamentul aşezat al Cobur- 
gilor. Alpinism, aviaţie, automobilism au devenit îndeletniciri de căpe- 
tenie pentru urmaşii lui Leopold al II-lea şi ai ţicnitului său frate, Con- 
tele de Flandra. N-avea dreptate bătrânul Împărat Franz Joseph, refu- 
zând până a murit să se servească de un automobil, considerând mara- 
feturile moderne ca incompatibile cu demnitatea suverană? Mi se pare 
că dacă aș fi fost Rege, aș fi stat toată ziua pe Tron cu Sceptrul în mâ- 
nă, în loc să fac pe caraghiosul la volanurile mașinilor. 

— Ziarele de azi ne aduc darea de seamă a întrunirii Micii Înţelegeri 
la Bled. Întrunire semestrială, căci ultima întrunire trimestrială care 
urma să aibă loc în mai a fost suprimată din cauza crizei de Guvern din 
Iugoslavia. Ştiu bine că aceste întruniri periodice au fost înființate pen- 
tru ca Mica Înţelegere să-și dea seamă din 3 în 3 luni că există. Dibăcia 
vedetelor — Titulescu și Beneş — ar trebui totuși să găsească ceva mai 
impresionant, de fiecare dată, ca să acopere goliciunea şi banalitatea 
„discuţiilor“. Aceeași caraghioasă opunere la restauraţia Habsburgilor 
(să existe oare o ameninţare serioasă de așa ceva?), acelaşi searbăd și 
banal imn înălțat Păcii Generale. Fraze ca acestea sunt de încadrat: 
„Pentru viitor, viitor pe care-l dorim şi-l concepem mai bun şi mai 
senin decât în prezent (taci, bre!), pentru acest viitor fie-mi permis să 

exprim speranța (!!) într-o fericită dezvoltare a operei comune. Să știm 
să ne adaptăm exigenţelor operei acesteia și împrejurărilor (sic), dar să 
fim în permanenţă credincioşi programului nostru, spre a atinge scopul 
lui imuabil”. De data asta rahatul e servit de gaspadin Stoiadinovici, 
noul venit în fruntea Înțelegerii, în locul lui Titulescu al cărui an de 
președinție a expirat. În afară de banalitățile schimbate și de o confe- 
rinţă a lui Beneș asupra Rusiei Sovietelor — banchet și petreceri. 
Vedetele Beneș şi Titulescu au luat obiceiul să vină la aceste întruniri 
cu madamele, care nu-şi cred ochilor văzându-se trecute din bucătărie 
în saloane. Beneș, cu călcâiul în ceafa Habsburgului, ar fi un subiect de 
monument pe care-l propun pentru piaţa Hradschin-ului din Praga. Ne-o 
fi adus multe bune războiul, dar și câtă scârbă! 

— Vizita Ducelui și Ducesei de York, aranjată cu atâta trudă de Re- 
gina Maria, a căzut în apă. N-am aflat încă pentru ce. Regina, de necaz, 
pleacă pe coasta Dalmației unde va petrece o lună cu fiică-sa Marioara 
a Iugoslaviei. 

31 august. — Citesc în Universul de ieri că s-a pus prima piatră a 
bisericii și a căminului românesc din Ierusalim. Nimic de zis, și mă 
bucur de această pioasă iniţiativă încurajată și de Popeştele Universu- 
lui. Universul publică însă şi textul înscris pe pergamentul inaugural: 

„În zilele Drepteredinciosului și Martirului Rege Carol al II-lea, 
Domnitor peste hotare etc. etc. ...*“ 

Această platitudine tâmpită sau tâmpenie plată s-a săvârșit în pre- 
zenţa d-lui consul general local Marcu Beza care „la sfârşit a oferit ce- 
lor de față tradiționala gustare“. Păcat că nu s-a găsit cineva să ofere d-lui 
Beza tradiționalul picior în spate însoțit de naționalul „hai sictir“. 

1 septembrie. — Ziarele de ieri publică vestea că la Maglavit şi 
în comunele învecinate a izbucnit tifosul exantematic și scarlatina, aceas- 
ta din urmă sub o formă gravă, cu multe cazuri mortale. Am prevăzut 
că așa se va întâmpla, dar am crezut că vor izbucni holera şi ciuma, și 
am prevenit autorităţile sanitare din Dolj. S-au împlinit într-adevăr 
două luni de când, în fiecare vineri și în fiecare duminică, 15-20 000 
de oameni — și în celelalte zile câteva mii — merg să se închine pe 
locul unde ciobanul Petrache Lupu a vorbit cu Dumnezeu. Și cum nu s-a 
luat nici o măsură sanitară, se poate lesne închipui ce au lăsat pe poiană 
zecile de mii de oameni care s-au strecurat pe acolo. 

Viziunile lui Lupu au provocat o adevărată psihoză în toată ţara. 
Duminica trecută treceam prin Craiova, mergând de la Breasta la gară; 
nu circula în oraş nici un autobuz, nici un taximetru. Am întrebat dacă 

se puseseră șoferii în grevă, mi s-a răspuns că nu, dar că toate mașinile 
disponibile erau duse la Maglavit, cu lume. La gară, înaintea Simplo- 
nului sosește un tren de la Calafat, care de obicei e aproape gol — 5 pâ- 
nă la 10 călători în două vagoane. De data asta trenul a sosit cu o garni- 
tură de 15 vagoane, toate pline de gemeau, cu lume până şi pe acope- 
rișuri. O adevărată invazie a peronului gării, țărani, mahalagii, oameni 
mai de seamă. Un soldat duce în cârcă un bătrân paralizat, un șchiop 
înaintează susţinut de doi flăcăi. Femei cărora le tremură mâinile, alto- 
ra capul — figuri galbene și sfrejite alături de dolofani grași, rumeni şi 
voinici. Găsești tot ce vrei, vorba vine. Şi toată lumea asta mișună, ţipă, 
se vaită, se aruncă pe casa de bilete și pe cele două trenuri gata să plece 
înspre Severin și înspre București. Simplonul a plecat cu 20 minute 
întârziere. În tren mi se povestesc câte și mai câte de la Maglavit. 

Acest Petrache Lupu reprezintă un curios fenomen de inhibiţie 
nervoasă. Că într-o noapte a văzut un moș bătrân, care i-a poruncit să 
meargă în sat să spună oamenilor să se îndrepte și să nu mai păcătu- 
iască, se poate ușor explica: a fost o halucinație, ca și vedeniile conse- 
cutive, căci Petrache a văzut și vorbit cu Dumnezeu de mai multe ori. 
Că unii din vizitatorii lui, printre care şi oameni de o cultură mai aleasă 
ca de pildă dr. Trifan, medicul șef al Sanatoriului de la Leamna sau 
inginerul Calotescu de la C.F.R., au văzut, sau cel puţin li s-a părut că 
au văzut, o umbră în spatele lui Lupu și deasupra capului său — se 
poate iar explica fără greutate: au fost alte halucinaţii, de data asta prin 
sugestie. Mai greu de explicat sunt trecerile lui Lupu, un degenerat aproa- 
pe idiot, care de obicei bâlbâie şi vorbește fără şir, din stările lui de 
prostraţie în stări de luciditate cerebrală și de facilitate de vorbă. Când 
„îl inspiră sfântul!t vorbește fără nici o ezitare şi spune |ucruri cu miez. 
Așa de pildă unei delegaţii de „stiliști! venită din Basarabia să-l întrebe 
dacă trebuie să meargă la biserică după stilul nou sau după stilul vechi, 
i-a răspuns: „să mergeţi la biserică când țoacă popa“! Ce răspuns dis 
plomatic, care să nu supere nici stăpânirea, nici pe cei răzvrătiți! Şi aşa 
vorbește cu toată lumea când e în „transe“. 

În afară de tifosul exantematic și de scarlatina, pe care nu le-a che- 
mat el, Petrache Lupu nu face rău nimănui, ci dimpotrivă, mult bine. A 
moraljzat lumea în tot judeţul, oamenii nu mai drăcuie, nu mai fură și 
au devenit mai buni. Au început să meargă și la biserică. La Breasta, 
unde biserica e în parc, nu-mi aduc aminte să fi văzut de când sunt eu, 
duminica mai mult de 4-5 femei. Acum biserica e plină de bărbaţi și de 

femei, de nu poţi pătrunde într-însa. Numai de la Breasta s-au dus în 
cursul verii la Maglavit patru sau cinci autobuze ticsite de lume. 

D-rul Angelescu îmi spunea că a fost şi Halipa la Maglavit şi că 
înapoiat de acolo, se simţea alt om. Dacă e așa nu pot decât să-l felicit. 
Ar trebui să trimitem acolo pe toţi miniștrii noștri! 

2 septembrie. — Un tânăr şi inteligent aventurier, Zischka, polo- 
nez născut în Austria dintr-o mamă franceză a scris un volum intere- 
sant și amuzant ca un roman foileton. La guerre secrete pour le pétrole 
se citește cu atât mai multă plăcere cu cât, de la Rockefeller la Deterd- 
ing și de la Zaharof la Gulbenkian, personajele puse în joc de Zischka, 
sunt din cele mai cunoscute. Zischka dezvăluie în cartea sa toate mași- 
naţiunile magnaţilor petrolului, unul contra altuia, și susține că toate 
războaiele din ultimii 50 de ani au fost provocate din rivalitatea ameri- 
canilor (grupul Standart-Oil cu Rockefeller) și a englezilor (grupul Royal 
Dutch, Schell și Anglo-Persian, cu Deterding) în luptă pentru supre- 
maţia zăcămintelor de petrol. Am mai citit o carte cam în același sens 
de un oarecare Essad-Bey, şi au mai fost scrise şi altele. Cu toate exa- 
gerările acestor autori, nu încape îndoială că şi lupta pentru zăcămin- 
tele de petrol şi imensele sume cheltuite în tot felul de direcţii de către 
marile trusturi au jucat și ele un mare rol în politica mondială din ulti- 
mele decenii. Telegramele care ne aduc vestea că Împăratul Abisiniei a 
concesionat toate terenurile petrolifere din ţara sa unui consorțiu an- 
glo-american, reprezentat printr-un prospector bine cunoscut, Rickett, 
pare a confirma teza autorilor sus-citați. 

Concesia a făcut mare vâlvă. Italienii pe de o parte protestează 
împotriva ei, ca fiind dată în ciuda tratatului din 1906 pe baza căruia 
nici o concesie nu poate fi dată în Abisinia fără o prealabilă înțelegere 
între Anglia, Franţa şi Italia — pe de alta se arată încântați fiindcă va fi 
aproape imposibil englezilor să mai ceară sancţiuni la Geneva împotri- 
va Italiei, fără să fie bănuiţi că-și apără concesiile de petrol. Pentru ace- 
lași motiv, englezii sunt şi ei foarte supăraţi. Pare că concesia a fost da- 
tă, şi în tot cazul publicată, prea devreme. Anglia, cu toate dezminţiri- 
le date de Guvern că nu se interesează de concesiunea Rickett, se gă- 
sește într-o poziţie slăbită, faţă de intransigenţa ei, bazată până acum pe 
respectul tratatelor, iar nu pe interese fie ele și dezminiţite. Problema 
Abisiniei se încurcă din ce în ce, sau se descurcă. Totul se va sfârși prin 
cucerirea Abisiniei de către halia, aceasta e sigur — dar nu este exclus 
ca cucerirea să se facă şi pe baza unui mandat al Societăţii Naţiunilor. 

4 septembrie. — Ziarele franceze sosite zilele acestea aduc — la 
mondenități! — vestea căsătoriei fiicei Elvirei Popescu cu un conte fran- 
cez. Până aci nimic de zis. Dar ziarele mai anunţă că nași au fost Ver- 
neuil, amantul Elvirei şi... M.S. Regele Carol al II-lea al României! E 
de necrezut, dar așa e! Reproduc notiţa ziarului Excelsior, notiţă înso- 
țită și de poza tinerei perechi: 

„Mariages. — Hier a été béni, en la chappelle de Saint Thérèse, en 
l'église Saint-Honore d'Eylau, le mariage de mile Tatiana Athanases- 
co! fille de mr. Aurel Athanasesco et de mme. Elvire Popesco avec le 
Comte Guillaume Lecointre, fils du Conte Lecointre, grand officier de 
la Legion d’Honneur et de la Comtesse, née Aymé. (Amour, amour...) 

Les témoins étaient, pour la mariée: S.M. le Roi Carol II de Rou- 
manie, représenté par le colonel Miclesco, attaché militaire, et M. Louis 
Verneuil; pour le marié: mme. de Mascard de la Corbière et le vicomte 
René de Rivaud. 

Apres la ceremonie religieuse, une réception reunissait les parents 
et amis de la famille.“ 

Până unde o să mai coboare nenorocitul nostru de Rege demni- 
tatea Coroanei? 

— Mi s-a povestit o mică istorioară care ilustrează viaţa românilor 
peste graniță — şi a peștilor la Ape. Barbu Catargiu a scris lui Grigore 
Duca de la Karlsbad, unde se dusese să facă o cură, cu nevastă-sa, care 
după cum se ştie e fiica Nababului Cantacuzino: „Stăm la hotel Imperi- 
al într-o odăiţă la al 6-lea etaj, căci totul aici e de o scumpete neprevă- 
zută. Dar liniștește-te: România e bine reprezentată prin Radu Polizu, 
care ocupă un splendid apartament la etajul I şi prin Citta Davila care 
ocupă altul, tot atât de luxos la etajul al 2-lea, și bineînţeles că şi unul și 
altul sunt aici fiecare cu automobilul lui!“ 

— Aflu din diferite părți că mișcarea diplomatică aranjată de Titules- 
cu s-a încurcat: Regele nu vrea să semneze decretele, din cauza reche- 
mării lui Cădere şi numirii lui Vişoianu la Varșovia. Cădere, omul Re- 
gelui, coresponda direct cu M.S. care, nu o dată, l-a însărcinat cu dife- 
rite demersuri fără să știe Titulescu. Regele nu vrea să-l „laşeze“ acum. 
Pe de altă parte se povestește, că pe când Regele era în exil, a fost invi- 
tat o dată de un grup de ofițeri români la un ceai împreună cu Lupeasca 
(2). Dama s-a dus înainte, și cura Prinţul Carol întârzia, s-a coborât la 
portar să telefoneze după el. A remarcat în vestibulul imobilului un tâ- 


1 Elvira avusese această fată de la actorul Athanasescu, înainte de a se căsători cu 
Strunga. 

năr ras, care avea tot aerul unui „monchard“ și care se învârtea în jurul 
portarului. Lupeasca a declanșat aparatul și pe când cerea numărul, a 
băgat de seamă că junele marca ceva pe un carnet. Atunci Lupeasca a 
lăsat aparatul, s-a întors, și a tras două palme junelui. Junele era dom- 
nul Vișoianu, actualul ministru plenipotenţiar. Cecropide mi-a garantat 
că această istorioară a fost povestită de însăși Lupeasca doamnei V. La 
prima numire a lui Vişoianu, la Haga, Majestatea Sa Duduia a avut o 
distracţie, dar acum s-a pus de-a curmezișul, și se pretinde că va împie- 
dica numirea secăturii la Varșovia. 

Şi fiindcă am deschis rubrica celor ce „se zic“, încă una. Ieri la de- 
jun Gică Ștefănescu (suspect, urăște pe Mihalache) ne povestea că la 
școala de partid de la Câmpulung, șeful Partidului Naţional-Ţărănesc a 
dat oamenilor săi instrucţii direct revoluţionare împotriva Regelui. Ar 
fi mers până a spune că dacă Regele nu-i aduce la putere, va trebui tras 
un glonț într-însul. lar împotriva Reginei, Mihalache nu s-a abținut de 
la trivialități de felul acesta: „Gavrilă Marinescu f... pe Regina; m-a 
lăsat și pe mine să înţeleg că mă vrea, dar am dat-o în p.... m..., căci 
nu mă încurc eu cu hoituri ca ea!“. Nu-mi vine să cred, dar Gică Ştefă- 
nescu garantează autenticitatea acestor ieșiri, și propune să le dovedeas- 
că cu martori! Să le dovedească cui i-o cere. Pentru mine, că va fi vor- 
bit așa sau altmintrelea, Mihalache rămâne tot Mihalache. 

Ce e mai trist, e că încotro te învârtești, n-auzi decât de potlogării, 
de înjurături, de minciuni. Demoralizarea e complectă. Niciodată până 
acum în țara românească, nu s-a tras în mocirlă Banca Naţională, care 
trebuia să rămână în afară de politică și de porcării, o regulatoare im- 
parţială și neatinsă a vieții noastre economice. De un an și jumătate, de 
când sunt liberalii la Guvern cele mai mari potlogării se învârtesc în 
jurul Băncii Naţionale. Potlogării de zeci și sute de milioane. Afacerile 
cu import-export și cu devize sunt pentru Partidul Liberal gheliruri cum 
au fost Skoda și împrumutul din 1931 pentru naţional-țărăniști. Se fură 
sus de tot; în jurul Lupeascăi e o bandă de tâlhari care împreună cu dân- 
sa jefuiesc ţara. Pe rând Dumitreştii, Wider, Malaxa, Tabacovici, Frana- 
sovici, Gavrilă Marinescu, Auschnit etc. s-au umflat până au căzut, ca lipi- 
torile. Aristid Blank „pour renflouer sa pauvre banque“ a reînviat epo- 
ca lui Librecht. La Industrie se fură, pe capete cu sau fără știința min- 
istrului. Şperţul domneşte în toate Ministerele, în toate administraţiile. 

La Căile Ferate Tabacovici şi toţi şefii de serviciu au leafă lunară 
de la Malaxa. i 

Familia lui Tătărescu fură. Președintele Senatului, Leonte Moldo- 
veanu, fură. Bejan, şi cu el toți „haşiștii“ fură. Presa e vândută. Ziarele 
primesc sume enorme din fondurile secrete ca să mai tacă asupra aface- 
rilor regimului. Sunt plătite — unele — chiar și de partidele de opoziţie 
care au parale. Recte de unul singur, căci unul singur are parale, Par- 
tidul Naţional-Ţărănesc, care le-a furat cât a fost la Guvern. Zorile lui 
Socor primesc de la Mihalache 300 mii lei pe lună. Lupta escrocilor 
Honigman 60 000 pe săptămână, Facla lui Vinea 50 000. Șeicaru, care 
împuşca francul acum câţiva ani, ridică palatul Curentului în Brezo- 
ianu pentru care a adunat 25 milioane — în plus şi-a cumpărat o casă şi 
face pe boierul. 

Domnia Regelui Carol al II-lea s-a prăvălit în așa mocirlă, încât 
am impresia că o salvare nu mai e posibilă. 

5 septembrie. — În legătură cu cele de mai sus mi se spusese că 
faimoasa Societate de editură, cu tipografie, cu agenţie de informaţii 
etc. despre care mi-a vorbit Scanavi că o face din ordinul şi cu banii 
Regelui, şi care s-a și instalat în imobilul Muntelui de Pietate — se fa- 
ce cu banii lui Hefter!! Mi se spune de asemenea că sume enorme au 
fost transferate, acum în urmă în străinătate în franci elveţieni, în con- 
tul Regelui şi al Lupeascăi. Actele doveditoare sunt în dosarele Băncii 
şi au fost văzute cu prilejul descinderii în afacerea Vasilescu. Din aceas- 
tă cauză s-a închis așa de repede instrucţia în acea afacere. 

9 septembrie. — Vineri dimineață 6 septembrie, zi de vizite la 
Breasta. A venit întâi locotenentul de episcop, arhiereul Galaction Craio- 
veanu să se prezinte. Popă deştept, dar îmi face și dânsul impresia că n-are 
multă vocaţie sacerdotală. A venit însoţit de secretarul lui care nu e al- 
tul decât preotul Petrașcu, fost paroh la Breasta înaintea actualului, Du- 
tă, şi mutat prin stăruința mea la biserica Sf. Ion din Craiova. Galaction 
a fost numit acum câteva luni locotenent de episcop, titularul Varto- 
lomeu nemaifiind în stare să-şi administreze eparhia. Imi povesteşte că 
nenorocitul de episcop merge cu pași repezi pe calea paraliziei gene- 
rale, deşi anul acesta a făcut o cură la Govora, alta la Techirghiol, o a 
treia la Ocnele Sibiului şi două serii de injecții! Vorbește cu dispreţ şi 
cu ură de șeful lui ierarhic, care a încurcat administraţia eparhiei în așa 
mod încât el, Galaction, nu poate să o descurce. Îi comunic câte le-am 
aflat şi eu despre Maglavit, ca să pună frâu uneltirilor preotului local 
Bobin, un șmecher care se îmbogățește de pe urma „Sfântului“. Acest 
Bobin pare a fi un tip de popă puţin obișnuit. Înainte de a fi popit, a fost 
ofiţer în armată, apoi dat afară din oştire, samsar, antreprenor şi se zice 

chiar actor! Inteligent și fără scrupule, e considerat de mulți ca „regi- 
zorul“ minunilor și vedeniilor lui Petrache Lupu. S-a înfruptat şi se în- 
fruptează din darurile aduse de credincioși: se zice că ar fi făcut o ave- 
re. E în concurenţă cu o altă lepră locală: pretorul Băloiu. Acesta, invi- 
dios de sumele însușite de popa Bobin, a dat la gazete vestea publicată 
cum că ar fi izbucnit tifosul exantematic și scarlatina la Maglavit. In- 
spectorul sanitar Viorel Popescu s-a transportat la fața locului cu 8 me- 
dici şi cu prefectul și au constatat că știrea nu era exactă; n-au găsit nici 
un caz de tifos exantematic nici de scarlatină. Au găsit în schimb o mur- 
dărie şi o promiscuitate groaznice. Sumedenie de bolnavi, incurabili 
plini de răni — din fericire necontagioase — zăceau unii peste alţii, în 
mijlocul excrementelor lor. E de necrezut, dar de trei luni de când du- 
rează la Maglavit pelerinajul atâtor zeci de mii de oameni, autoritățile 
n-au pus piciorul la fața locului și n-au luat nici o măsură sanitară. E 
de minune că nu s-au încins epidemii grave. Medicul circumscripţiei, 
un oarecare dr. Zamfirescu, cu reședința în Cetate, la 10 kilometri de 
Maglavit, nu s-a arătat în această comună de două luni. Medicul jude- 
tului, prefectul n-au avut nici măcar curiozitatea să vadă ce se petrece 
în preajma Sfântului. Inspectorul sanitar dr. Viorel Popescu, un om de 
treabă și bun funcţionar, a fost din nenorocire toată vara bolnav și în 
concediu. Alarma dată de presă a trezit pe toţi nemernicii și acum pare 
că s-au luat măsurile necesare. D-rul Zamfirescu, putoarea de dr. Mihail, 
medicul șef al judeţului (incapabil și sperțar) și pușlamaua de prefect 
Gârboviceanu ar trebui puși la zid și împușcați. Arhiereul Galaction 
mi-a promis că va lua măsurile de cuviinţă împotriva preotului Bobin. 
— După vizita locotenentului de episcop am avut vizita prefectului 
Gârboviceanu, care n-a pus picioarele în Breasta de când a fost numit. 
Cam jenat, și după câteva platitudini fără rost m-a informat că era însăr- 
cinat cu o delicată(!) misiune, aceea de a mă pofti la inaugurarea monu- 
mentului Ecaterinei Teodoroiu, la Târgu-Jiu, fixată pentru ziua de du- 
minică 8 septembrie și de a mă convinge să merg. „Vine și Majestatea 
Sa Regele, și Guvernul ar dori ca Majestatea Sa să fie înconjurată de 
toţi fruntașii Olteniei. L-am întrebat dacă e un tren (ştiam că nu e) 
care să mă poată duce duminică dimineaţa la Târgu-Jiu. Răspunsul lui 
fiind cum mă așteptam negativ, i-am spus că regretam foarte mult dar 
Fordul meu prăpădit nu mă putea duce așa departe. Gârboviceanu mi-a 
replicat că o mașină va fi la dispoziţia mea, că va veni chiar el să mă ia. 
„N-am haine de ceremonie aici.“ — „Veniţi cum sunteţi, totul e să fiți 
acolo." — „N-am pălărie!“ A început să râdă și m-a rugat să-mi cum- 

păr una din Craiova. M-am gândit că a rezista mai mult ar fi putut fi 
interpretat că sunt supărat pe Rege sau pe Guvern. Am oroare de pozi- 
tia de om supărat, și pentru nimic în lume nu vream să fiu luat drept 
atare! Cu atât mai mult că aveam motive să nu fiu mulțumit de toate 
prostiile Regelui. Am primit. 

Plecat ieri la ora 6 dimineaţa din Breasta, am sosit la Târgu-Jiu la 
ora 8 și 1/2. Prima păcăleală, căci prefectul îmi spusese că trebuie să 
fiu acolo la ora 9, deși Majestatea Sa nu trebuia să coboare din tren de- 
cât la ora 10 1/2. A doua păcăleală: în afară de lumea liberală, nu eram 
prezenţi dintre „fruntașii Olteniei“ decât Potârcă și cu mine. Nici mă- 
car d-rul Angelescu, fruntaș oltean, ministru și liberal nu venise. M-am 
împăcat cu ideea că aduceam încă un serviciu Coroanei, nelăsând-o 
pradă liberalilor. Dl. Guţă Tătărescu plănuise într-adevăr serbarea ca o 
mare manifestaţie de partid... 

Cu politeţea lui obișnuită (l'exactitude est la politesse des Rois) 
Regele Carol s-a coborât abia la ora 11 şi 10 din tren, și n-a sosit în pia- 
tă unde-l aşteptam decât la ora 11 şi 1/2. Ceremonia banală dar bine or- 
ganizată. Foarte frumoase costume țărănești. D-na Arethi Tătărescu ani- 
matoarea festivităţii făcuse bine lucrurile; doamne în costume grupate 
pe trepte în cele 4 unghiuri ale pieţii, prezentau ochilor o privelişte plă- 
cută. Discursuri tâmpite, afară de al Regelui la sfârșit, scurt și bun (are 
darul cuvântului). A început Vartolomeu cu o poliloghie care nu se mai 
sfârșea, încurcată, în care a vorbit de Maglavit și de Garda de Fier. Dis- 
cursul lui și câteva cuvinte schimbate cu el mai târziu îmi confirmă 
confidenţele lui Galaction: bietul om e gata. După Vartolomeu, au mai 
vorbit două dame, primarul Şerban Frumușanu (fiul lui Titu), generalul 
Manolescu (cercetășia) și generalul Paul Angelescu, prost dar scurt. 
Apoi defilarea. Regele părea încântat — venise pe jos de la gară fără să 
fie împuşcat și mai fusese şi aclamat. În schimb — ar fi trebuit să fie 
tocmai contrariul — Guvernul plouat, înfățişa mutre de înmormântare. 

Mi s-a spus că această manifestare spontană costase 6 milioane de 
lei! E posibil: au venit trenuri întregi din Dolj, din Mehedinţi, din Ro- 
manaţi și din Vâlcea. Pe acesta din urmă l-am întâlnit după Filiași. Din 
Gorj foarte puţină lume. Gârboviceanu mi se plânge că era surmenat, 
că trebuise să „expedieze“ 1 600 de oameni din Dolj, „fiindcă știi d-ta 
că Tătărescu nu poate conta pe gorjeni!“ Nu ştiam nimic dar mărturi- 
sirea era prețioasă. Cu Regele, gentil ca întotdeauna, conversaţie bana- 
lă. Mai interesantă a fost conversaţia cu Titulescu, venit „la raport“ în 
țară pentru 24 de ore. Montat împotriva lui Mussolini, care se pare că a 


www.dacoromanica.ro 


124 CONSTANTIN ARGETOIANU 


înnebunit. Trebuia să vină la Societatea Naţiunilor, de la început, cu 
chestiunea Abisiniei. Nu s-ar fi putut face unanimitatea în Consiliu, și 
conform Statutelor Societăţii, era atunci liber să facă ce voia cu negro- 
izii lui. Acum lucrurile sunt încurcate. Dar la Geneva nu va ieși nimic, 
numai discursuri. „Nu putem (putem mi-a plăcut!) lua poziţie împotriva 
Italiei. Pericolul e Germania. Îţi dau în scris: Germania se va înțelege 
cu Sovietele pe spinarea Poloniei. Să se înveţe minte polonezii, prea 
sunt proşti! Merg toate prost pretutindeni. Laval e un abil în politica 
internă, în cea externă nu pricepe nimic. Toate merg prost, dar la noi? 
Ce să mai vorbim! Ăsta e Guvern?“ 

O notă caraghioasă: costumele de operetă ale miniștrilor! I-a îm- 
brăcat pe toţi (afară de Titulescu care se vede că a refuzat să se facă de 
râs) în jachete, giletcă şi pantaloni gris-perle, cu pălărie înaltă idem, 
toate la fel făcute zice-se la Londra(!) şi purtate cu o eleganță de maha- 
la. Mi-au reamintit monoamele din vremea tinereţii mele, când 7-8 
„gentlemani“ îmbrăcaţi tocmai așa circulau unul după altul pe bulevar- 
dul Parisului urlând în cor: „Ce soir — aux Folies Bergère — grande 
Revue-Attraction — ă 9 heures etc.“ 

Trecut prin Poiana. Văzut vila somptuoasă și parcul lui nenea 
Gutză Tătărescu. Alături altă vilă şi alt parc al lui nenea Alexandru Tă- 
tărescu (colonelul) — tot atât de noi și luxoase. Și sunt oameni care 
mai spun că acest Guvern n-a făcut nimic! 

M-am înapoiat cu Potârcă. O grădină! Mi-a povestit că văzuse în 
ajun pe dr. Angelescu la Bucureşti, că era furios şi că „înjura de mamă“ 
pe Tătărescu. M-a pisat apoi tot drumul cu „Guvernul de autoritate“ în 
afară de partide din care ar face parte bineînţeles și el. Se vedea făcând 
alegeri cu mine. „Șefule, în Dolj, dacă am pune listă împreună am lua 
90% din voturi!“ I-am replicat că dacă am lua și pe Petrache Lupu de la 
Maglavit, am lua 200%! 

Potârcă pune ţara la cale în timp ce Regele cu banda lui de lichele 
chefuia la Poiana pe socoteala contribuabililor. 

Singurul lucru de reţinut, pe toată ziua de ieri e o vorbă a lui Titu- 
lescu: când mi-a spus că nemţii se vor înțelege cu Sovietele pe spinarea 
Poloniei, a mai adăugat „și atunci nu ne va mai rămâne, nouă, decât să 
facem politică geografică — am spus-o și boului de Laval, să priceapă “. 

Încolo vax. 

15 septembrie. — În dimineața de 11 septembrie a căzut bruma. 
Stil vechi suntem încă în august, atât de timpuriu. A doua zi a început 

să plouă și a plouat zece ore. Nu plouase de două luni decât o dată 30 
de minute și altă dată 20 de minute, pe la mijlocul lui august. 

— leri, ziua Crucii, episcopul Râmnicului Vartolomeu a fost la Ma- 
glavit să sfințească locurile unde Petrache Lupu a avut viziunile sale și 
să pună prima piatră a mânăstirii ce se va ridica acolo. Se zice că ar fi 
fost peste 100 000 de oameni. Poate se exagerează, dar din Craiova au 
plecat 16 trenuri speciale spre Calafat. 

16 septembrie. — Goga înapoiat de la Karlsbad şi-a susținut ieri 
prima întrunire la Oraviţa în Banat. Universul raportează că ar fi fost 
20 000 de oameni „aduși“ în 7 trenuri speciale și că Goga între altele a 
protestat împotriva acuzaţiei că lucrează cu bani străini. Atunci sau n-au 
fost 7 trenuri cu 20 000 de oameni, sau nu e adevărat că nu e subven- 
ționată de la Berlin, căci nici Goga nici Cuza n-au franc. Și 7 trenuri 
speciale costă bani nu glumă. 

18 septembrie. — Sosit ieri seară în București aflu prin Citta Da- 
vila că Titulescu a obținut ca Regele George al Angliei să invite pe Re- 
gele nostru la Balmoral sau la Sandringham, nu numai ca Rege — aceas- 
ta n-ar fi nimic, trâmbiţează acum Titulescu, dar unde îi era trâmbiţa un 
an? — dar și ca nepot, adevărată vizită de familie. Van Sittard i-a trans- 
mis proaspătă, nuvela. Acum se nasc dificultăţi cu Parisul. Regele nu 
poate merge la Londra fără să se oprească la Paris, după cum n-ar fi pu- 
tut merge la Paris fără să facă o vizită și la Londra. Dar până aci îl pri- 
mea Parisul și nu-l primea Londra. Acum îl poftește Regele Angliei, dar 
face mutre Parisul. Francezii repetă că, dată fiind neplata cuponului ro- 
mânesc și atâtor datorii, n-ar putea împiedica unele ziare să scrie lu- 
cruri neplăcute la adresa României, cu prilejul vizitei regale. Francezii 
ar voi în tot cazul să amâne vizita până în primăvară. Se negociază. 

— Din izvor foarte sigur mi se spune că Voievodul Mihai, deși nu 
are încă 14 ani împliniţi, a fost dat la dame. Aflând acest lucru, Prințe- 
sa Elena a protestat cu energie; i s-a răspuns că ramura noastră de Ho- 
henzollerni e precoce și că e mai bine așa, decât cine ştie cu ce apucă- 
turi. Să ne trăiască! 

— Până azi se da numirea lui Mitiţă Constantinescu la Banca Naţio- 
nală (guvernator) ca sigură. Azi dimineaţă s-a dat o dezminţire zvonului 
Şi acum se vorbeşte iar de candidaturile lui Cămărăsescu, Victor Bădu- 
lescu și Victor Slăvescu. Să fi venit puţină minte Regelui şi să fie într-a- 
devăr hotărât să ne scutească de rușinea numirii lui Mitiţă? Nu-mi vine 
să cred. Numirea de guvernator a lui Mitiţă Constantinescu ar complec- 
ta în mod fericit ciclul numirilor datorite iniţiativei directe a Regelui 

Carol, de când s-a suit pe Tron. Numai escroci și lichele: Manoilescu la 
Banca Naţională, Tabacovici la Căile Ferate, Gabriel Marinescu la Po- 
liţie, g-ral Dumitrescu la Jandarmerie, g-ral Uică la Grăniceri şi la Mi- 
nisterul de Război, Mugur la Radio și la Fundaţiile Regale etc. etc. 

— Ca urmare la cele vorbite cu dr. Angelescu la 27 augustl, acesta . 
îmi trimite vorbă prin Pangal (el însuşi a plecat la Viena pentru câteva 
zile) că situaţia e neschimbată sus la Rege, că zilele Guvernului sunt 
numărate (schimbarea în jurul lui 1 octombrie), că informaţiile lui nu 
suferă dezminţire etc.... etc. Ca o'confirmare a acestor informaţii, mi 
se spune că Tătărescu n-a mai fost primit de Rege de la Târgu-Jiu, că 
lui Inculeţ pe care primul ministru l-a trimis cu decretul lui Mitiţă Con- 
stantinescu, Regele i-a refuzat semnătura și că tot Regele ar fi spus 
acum trei zile unui intim : „Lucrurile merg după programul lui Guţă — 
întâi remaniere, apoi complectare, apoi simplificare și în fine... ple- 
care“. Era aici o răutăcioasă aluzie la larga remaniere trâmbiţată de 
Guţă Tătărescu înainte de vizita la Târgu-Jiu, redusă apoi la o simplă 
complectare a Guvernului prin numirea unui titular în locul lui Mitiţă 
Constantinescu care urma să fie numit guvernator la Banca Naţională. 
Or, până azi nici măcar complectarea aceasta n-a putut fi realizată, și 
unii spun că nu va fi — și că urmează „plecarea“. 

Din cercurile prietenilor lui Tătărescu, se afișează, dimpotrivă, o 
siguranţă obraznică și se afirmă că Guvernul nu se va clinti până la 
primăvară. 

Cine va trăi va vedea. Lucrul e fără nici o importanță — impor- 
tantă ar fi numai o schimbare de regim, şi toată lumea vorbește numai 
de o schimbare de Guvern. Cârpeală cu ăștia ori cu alții, e totuna. Şi 
pare că Coroana nu pricepe situaţia. 

— Din cercurile Afacerilor Străine mi se spune că agrementul pentru 
Vişoianu tot n-a venit de la Varșovia, dar că în schimb, o adevărată al- 
tercaţie ar fi avut loc la Geneva, chiar în localul Societăţii Naţiunilor, 
între Titulescu şi Beck. 

Titulescu a făcut un tărăboi enorm în jurul alegerii sale, sau mai 
bine zis a României în consiliul S.D.N. -ului. În realitate n-a fost nici o 
luptă. A fost convenit de acum 9 ani că Mica Înţelegere va avea întot- 
deauna un loc în Consiliu. Din 3 în 3 ani sunt alese pe rând, și după 
alfabet, România, Iugoslavia și Cehoslovacia. Anul acesta venea rân- 
dul României, în locul Cehoslovaciei, care a deţinut mandatul ultimii 
trei ani. Tot astfel a fost convenit că Polonia va fi totdeauna realeasă. 


1 A se vedea pag, 112-114. 

Ea ceruse un loc permanent în Consiliu dar nu obținuse decât perma- 
nentizarea prin realegere din 3 în 3 ani. Ar fi prin urmare copilăresc să 
se vorbească de succese, atât pentru alegerea României, cât pentru reale- 
gerea Poloniei, căci totul era dinainte aranjat. Succes pentru România 
sau mai exact pentru Titulescu a fost că din 52 de votanţi 50 au votat 
pentru noi și numai 45 pentru Polonia. Contra noastră n-am avut decât 
voturile Poloniei și Ungariei. Succesul lui Titulescu a fost natural: e 
una din vedetele vicleimului genevez, și a știut — să-i recunoaștem 
acest merit — să-și facă mulţi prieteni la S.D.N. pe când Beck a plic- 
tisit pe toţi încercând să vâre Polonia între picioarele oamenilor, cu 
fiecare prilej. 

— Din anturajul imediat al Regelui mi se explică enigma cu con- 
damnarea şi achitarea succesivă a generalului Dumitrescu. Consiliul de 
război, prezidat de generalul G. Manu îi dedese o pedeapsă foarte seve- 
ră, cinci ani recluziune și degradare; Consiliul de revizie a casat sen- 
tinţa fără trimitere la alt consiliu de război decât numai pentru delictul 
de abuz de putere care nu putea trage după sine decât cel mult 6 luni 
închisoare, fără pierderea gradului. Până aci toată lumea pricepea; era 
dezgustată, dar pricepea; primul consiliu judecase după dreptate și al 
doilea după ordin. Unde lumea a început să nu mai priceapă e când a 
văzut că generalul Macovescu, președintele și ceilalți membri ai in- 
stanţei de revizuire au fost toți mutaţi. Toate acestea le-am însemnat 
deja, dar iată acum şi explicaţia, din care Regele ar ieşi basma curată. 
Când Puiu Dumitrescu a sosit de la Paris, alarmat în fine de soarta lui 
tată-său a încercat să vadă pe Rege și n-a izbutit. Cu mare greutate a 
putut avea o întrevedere cu Lupeasca căreia i-a arătat faimoasele lui 
documente compromiţătoare pentru Carol, aceleași scrisori pe care le 
trimisese „în facsimile“ și Reginei la Paris toamna trecută, amenințând 
și de astă dată cu darea lor în vileag. Lupeasca a fost impresionată, dar 
n-a spus nimic Regelui ci a chemat pe Gavrilă Marinescu și s-a înţeles 
cu el să intervină pe lângă generalul Macovescu. Gavrilă a vorbit gene- 
ralului cu multă dibăcie, fără să numească pe Rege, a dat bietului om să 
priceapă că nu-l ruga numai în numele lui să scape pe Dumitrescu, că 
primise ordine „pricepi d-ta“ și câte și mai câte. Macovescu crezând că 
Gavrilă i-a fost trimis de Rege a dat sentinţa cunoscută. Regele vizita 
tocmai lagărul strejăresc de la Breaza când a aflat sentinţa. A fost furi- 
os, și Inculeţ fiind din întâmplare acolo, l-a înșfăcat și i-a făcut o scenă te- 
ribilă. Inculeţ care e susţinut până în pânzele albe de Lupeasca n-a vrut 
să o dea de gol, deși aflase cum se făcuse intervenţia, și a scăldat-o 

afirmând Regelui că nu putea fi vorba decât de o slăbiciune a judecăto- 
rilor, că nici o influență nu se exercitase etc. etc. În fine Regele s-a mai 
liniştit, a chemat însă pe generalul Paul Angelescu și i-a cerut mutarea 
ofițerilor. Greşeală mare adăugată la cea dintâi: puterea executivă nu 
poate pedepsi pe judecători pentru o sentință dată, dacă nu s-au făcut 
vinovaţi de o gravă călcare de lege. 

Citta Davila îmi povestește că a văzut la Paris pe Ella Comşa, ex 
Manu, devenită soţia lui Puiu Dumitrescu și cauza dizgraţiei soţului ei 
şi că aceasta i-ar fi spus că dânsa a expediat pe Puiu în ajutorul lui tată- 
său la Bucureşti. „Dacă n-a ș fi spus lui Puiu că-l las dacă tată-său e con- 
damnat, că nu vreau să am un socru în pușcărie, domnişorul nici nu s-ar 
fi mişcat din Paris!“ Norocul generalului Dumitrescu a fost că Ella n-a 
vrut să se certe cu morala! 

L-am întrebat pe Davila dacă Ella era într-adevăr măritată cu Puiu 
Dumitrescu, căci el care a iubit-o atât trebuia să știe. Davila mi-a răs- 
puns că nu ştie nici el, că Ella povestește un adevărat roman ca să ex- 
plice izgonirea lui Puiu în aşa fel ca acesta să iasă bine (a vrut să scape 
pe Rege de Lupeasca și aşa mai departe) și că printre basmele ei este și 
acela că Carol a cerut lui Puiu să nu se căsătorească cu ea. Ca să nu 
supere pe Rege, ei au făcut concesia să se căsătorească în ascuns, și să 
nu vorbească de căsătorie — dar sunt căsătoriţi. 

Hotărât în jurul bietului Rege e numai mocirlă. Dar mocirla 
aceasta ne îneacă și pe noi. 

22 septembrie. — M-am oprit o zi la Bucureşti pe drum între 
Sinaia și Breasta, pentru a asista la banchetul oferit ieri seară de culoa- 
rea de Verde a „Uniunii Agrare“ spre a sărbători înscrierea în bloc a 
întregii organizaţii gogiste din Verde, la noi. Foarte frumos și animat 
banchet, de vreo 300 de tacâmuri. Am înaintat pe Victor Duculescu 
vicepreședinte al organizaţiei Capitalei și am numit în locul lui pe Io- 
nel Dumitrescu, șeful gogiştilor, care-mi pare un foarte bun element de 
organizaţie şi un adevărat animator. În cuvântarea mea am dezvoltat 
următoarele trei teme: 

1) partidele politice, adevărat politice, adică alcătuite numai pe 
bază de program sunt bune — rele sunt cele alcătuite numai pe bază de 
ambiţii și de interese personale — așa se explică și faptul că deși lupt 
împotriva partidelor noastre (toate de gașcă) am încercat să înfiinţez 
unul (în afară de preocupările de interes personal); 

2) programul agrar e cel care conţine în el obligatoriu ideea na- 
țională — nu programul naţionalist pe cea agrară, așa cum a declarat-o 
Goga la Oraviţa; 

3) politica de cârpeală e cea mai rea, cei care zic că nu există altă 
soluţie în greutăţile prin care trecem, sunt oameni lipsiţi de curaj — 
numai măsurile radicale ne pot salva. Am conchis că în momentul de 
faţă lupta pentru putere așa cum o duc alţii, e lipsită de logică și că în 
tot cazul e mai util să cauţi formule de salvare, pe toate terenurile, pe 
cel economic ca și pe cel politic — decât să alergi după putere. Eu nu 
alerg după putere, aștept să alerge ea după mine. 


— Sub regimul bunului plac: 
Am primit ieri o serie de ştiri de la informatorii mei. După unii zilele 
Guvernului ar fi numărate. Regele nu va face nici o remaniere, nu va 
numi guvernatorul Băncii Naţionale. Îndată ce se va înapoia Titulescu, 
Regele va deschide criza. Vrea să constituie un Guvern zis de alegeri, 
dar care să nu fie în realitate de alegeri. Să fie prezidat de Mironescu, ca 
să nu poată fi atacat prea violent de naţional-țărăniști (tot sistemul 
„capră și varză“!), cu Titulescu la Externe, cu mine la Finanţe și toată 
partea economică, cu lunian la Justiţie și un general la Interne, care să 
facă alegerile după sugestiile mele (așa zice informatorul meu). Regele 
ar fi vrut să intre în acest Guvern și Vaida și Goga. Dar după lungi tele- 
fonări cu Titulescu (pe care Regele l-a însărcinat să sondeze străinăta- 
tea) a renunţat şi la unul și la celălalt. În favoarea acestor informaţii 
vine faptul că în audiența de ieri a lui Tătărescu, n-a obținut nici numi- 
rea guvernatorului nici complectarea măcar a Guvernului. Tot în favoa- 
rea lor și faptul că Dinu Brătianu a renunţat la orice răfuială cu Tătăres- 
cu, știind că Guvernul cade și nevoind să apară că l-ar fi trântit el. Tot 
această serie de informatori îmi raportează că Titulescu încercând să 
vorbească Regelui de naționali-țărăniști în vederea viitorului Guvern, 
Regele l-ar fi oprit net rugându-l să nu mai scoată o vorbă în acest sens. 
După alții, Tătărescu e tare și mare — remanierea și numirea lui 
Mitiţă Constantinescu la Banca Naţională vor fi fapte îndeplinite înda- 
tă ce Victor Antonescu se va înapoia din străinătate cu aranjamentele 
financiare încheiate (cu Franţa și cu Anglia). Dar tocmai aici stă poate 
buba: aceste aranjamente par greu de încheiat. 
Eu rămân la concluzia însemnată aici pe ziua de 18 septembrie: 
importantă ar fi numai o schimbare de regim. 
— Mussolini a respins propunerile Comitetului de cinci. Mare vâlvă 
în presa ovreiască și democratică. Dar vâlvă inutilă. Italia va lua Abisi- 

nia, minus partea cuvenită Angliei (izvoarele Nilului) și toate se vor 
linişti. Numai că, pentru câtăva vreme, Italia agăţată în Africa nu va 
mai conta în echilibrul forțelor din Europa. 

23 septembrie. — leri m-am oprit în Craiova pentru a asista la 
concursul hipic, organizat de generalul Theodorescu la parcul Bibescu. 
Lucrurile au fost foarte bine întocmite. Cai buni, și mulţi, premii sufi- 
ciente. Am oferit și eu unul. 

Pangal îmi comunică că incidentul cu votul Poloniei la Geneva, 
pentru alegerile în Consiliu, a fost mai serios decât s-a scris în ziare. Ar- 
cizewski a remis, din ordin, o notă semnată lui Tătărescu prin care pro- 
testa împotriva informaţiilor publicate (și comentate cu reavoinţă și cu 
asprime, ca de exemplu în articolul lui Iorga) cu privire la faptul că Po- 
lonia ar fi votat contra României. România este aliata Poloniei, spunea 
nota, și raporturile personale între miniştrii de externe nu pot tulbura 
alianța celor două țări. Informaţia era cu atât mai tendenţioasă cu cât 
Polonia este aceea care poate bănui pe dl. Titulescu că a votat împotri- 
va ei, numărul mai mic de voturi al Poloniei faţă de cel obţinut de Ro- 
mânia putându-se explica printr-o propagandă specială. Totuși votul 
fiind secret, Polonia nu acuză pe nimeni — dar nu poate admite ca ea 
să fie acuzată de un act de felonie pe care nu-l putea comite. Remiţând 
nota lui Tătărescu, Arcizewski i-a cerut și publicarea unui comunicat 
care să pună lucrurile la punct. Tătărescu a răspuns că presa e o institu- 
ție oribilă, că Guvernul român n-a crezut niciodată că Polonia ar fi vo- 
tat contra României — dar că pentru ce priveşte comunicatul, să-l lase 
să găsească o formulă, căci lucrul este delicat. Arcizewski a spus lui 
Pangal: „Primul ministru nu putea să-mi confirme mai bine că autorul 
calomniei era însuşi dl. Titulescu.“ Până azi comunicatul Guvernului n-a 
apărut, dar n-a venit nici agrementul pentru Vișoianu. 

26 septembrie. — Pe ziua de 24 septembrie Regele a semnat de- 
cretul de numire al lui Mitiţă Constantinescu, fără ca să mai aștepte îna- 
poierea lui Victor Antonescu de la Paris. Totodată Costinescu (dr. lon) 
a fost numit ministru titular la Industrie, iar Nistor, ministrul muncii a 
fost numit și al sănătăţii, ambele Ministere fiind contopite. Așadar, 
Regele a cedat și noi înghiţim rușinea fără pereche a numirii lui Mitiţă 
Constantinescu. Mai tare Aristid Blank ca toţi! Să ne trăiască! 

Pe de altă parte N. Chirculescu a venit de la București, dinadins, 
să mă vadă!. Se vede că copoiului i-a mirosit ceva, și asta nu e semn 
bun pentru Tătărescu. Chirculescu îmi spune că numirile de marţi nu 


1 Scriu în Sinaia. 

sunt interpretate la Bucureşti ca un semn de încredere a Regelui, ci mai 
mult ca acte de lichidare. Altminteri nici n-ar fi primit Costinescu să 
părăsească Sănătatea Publică. Și nici ieri, la Constanţa, Tătărescu n-a 
mai vorbit cu siguranţa lui ostentativă şi obraznică de viitor şi de soli- 
daritatea Guvernului. După Chirculescu, Guvernul stă rău. De la Târgu- 
Jiu Regele n-a mai primit pe Tătărescu până sâmbăta trecută, iar Incu- 
leţ s-a întors de la Sinaia plouat de tot. Şi el și Tătărescu au pus tot în 
mișcare şi pe Lupeasca și pe Blank şi pe Scanavi (care a obţinut o audi- 
ență de milogeală pentru Tătărescu de la Regina Elisabeta) ca să obţină 
acel minimum pe care l-a obţinut — prin toate aceste presiuni — îna- 
inte de întrunirea de la Constanţa. În Partidul Liberal, convingerea gene- 
rală este că plecarea e pe curând şi că Tătărescu caută o platformă ono- 
rabilă de retragere. 

La Constanţa (cu prilejul unei conferințe administrative regiona- 
le) Tătărescu a făcut un mare discurs — mare ca lungime — în care a 
polemizat cu opoziţia. Pe mine mă citează ca „opoziţie corectă și con- 
stituțională“, pe Averescu și pe G. Brătianu îi dă tava, pe Mihalache îl 
face cu ouă și oțet, dar pe cine-l curăță definitiv, e pe Maniu. Tătărescu 
răspunde după câte se pare — pentru a linguși pe Rege — la discursul 
extrem de violent pe care Maniu l-a pronunțat săptămâna trecută la 
Uioara și care n-a fost reprodus de presă fiind tăiat de cenzură. Atunci 
la ce mai răspunde? De altminteri spune şi un lucru just: Maniu a gu- 
vernat sub Regenţă, prin urmare nu Camarila l-a împiedicat să guverne- 
ze bine, și totuși a guvernat deplorabil. Câtă reacredință în politica 
noastră, din toate părţile. 

30 septembrie. — Înapoiat aseară de la Breasta găsesc cercurile 
politice din București enervate prin droaia de discursuri din ultimele 
opt zile. In afară de discursul intempestiv al lui Tătărescu de la Con- 
stanţa și de cel pe care l-am menţionat deja al lui Maniu la Uioara au 
mai urmat următoarele cuvântări: a lui Mihalache, vineril, la ședința 
Comitetului naţional-țărănist; apoi a lui Maniu la Cut (în Ardeal), a lui 
Averescu şi a lui George Brătianu în București la sala Marna, câteși- 
trele ţinute ieri duminică și câteșitrele de o rară violență, împotriva lui 
Tătărescu și cât se poate de perfide la adresa Regelui. Bineînţeles cen- 
zura a tăiat mult din ele prin gazete, dar tot s-a aflat ce s-a spus. 

E de nepriceput că în vremuri atât de tulburi și de grele să se lase 
în fiecare duminică şi sărbătoare să se otrăvească opinia publică și să 
se excite împotriva autorităţii. Ţara trebuie guvernată. Că e rău guver- 
nată ẹ altă chestiune. Dar cum ar putea fi guvernată cu această sabotare 

împotriva căreia nu numai că Guvernul nu face nimic, dar o provoacă 
chiar prin ieșiri inutile ca cea de la Constanţa? 

Informatorii mei mă asigură că nimic nu s-a schimbat în intenţiile 
Regelui notate aci la data de 22 septembrie. Că zilele Guvernului sunt 
numărate. Că în realitate Regele n-a acordat lui Tătărescu decât pe 
Bentoiu, căruia se promisese demult un strapontin ca recompensă pen- 
tru zelul său în afacerea Skoda. Numirea lui Mitiţă Constantinescu la 
Banca Naţională s-ar fi făcut așa: Guvernul a prezentat Regelui trei de- 
crete: unul cu G. Cesianu (agreatul Regelui), altul cu Tabacovici (candi- 
datul Lupeascăi și al lui Blank) și al treilea cu Mitiţă C., candidatul 
Guvernului. Fiindcă locul rămăsese prea mult vacant (?) Regele s-a 
hotărât să fie constituţional și a ales pe candidatul Guvernului, cu gân- 
dul că numirea e provizorie. 

Numirea lui Mitiţă Constantinescu era agreată și de Dinu Brătia- 
nu. Informatorii mei afirmă că s-ar fi căzut la o înţelegere tripartită în- 
tre Rege, Dinu Brătianu și Tătărescu în virtutea căreia Tătărescu își va 
alege (termen scurt) platforma de retragere, ca să nu pară dat afară. În 
schimb Brătianu ar fi renunţat să mai ridice chestiunea stării de asediu 
și a cenzurii, iar Tătărescu, care a mai obţinut și satisfacția slabei com- 
plectări a Ministerului (fără nici un ministru nou) s-ar fi obligat la dis- 
cursul pe care l-a făcut la Constanţa. Numirea lui Mitiţă Constantines- 
cu ar fi fost o favoare acordată lui Dinu Brătianu!!! 

Complicat om mai e și Regele nostru. Cum le încurcă pe toate, 
când le-ar putea descurca atât de lesne! 

Tot informatorii mei îmi spun că Regele n-a fost deloc mulțumit 
de discursul lui Tătărescu de la Constanţa, fiindcă afirmând că naţio- 
nal-țărăniștii nu vor fi chemaţi la Putere, a descoperit jocul Coroanei. 


— Din străinătate, jidanii publică prin ziarele lor nuvelele cele mai 
alarmante. În realitate nimic nu e așa de serios. Între Ungaria, Germa- 
nia și Polonia — simple tatonări. Conflictul italo-abisinian a intrat în 
faza lui finală. Peste câteva zile Italia va intra în Abisinia și va începe o 
campanie grea de cucerire. Italia va cuceri trei sferturi din Abisinia în 
numele războiului, Marea Britanie va intra și ea în Abisinia odată cu 
Italia, și va cuceri un sfert din ea, însă în numele păcii! Şi Geneva va 
începe prin a înghiţi hapul — rămânând să stabilească în urmă formula 
mixturii. 

2 octombrie. — Afacerile Regimului (cu R mare): Serviciul nos- 
tru maritim asigură serviciul (pasageri și marfă) între Constanţa — Pi- 

reu — Alexandria ca și pentru schelele Levantului prin vapoare vechi, 
demodate, prea mici și insuficient de repezi, E prin urmare o necesitate 
vădită să se cumpere câteva unităţi noi, mai mari, mai confortabile și 
mai repezi, În portul Halifax (America de Nord) se aflau câteva vase 
elegante ca amenajare, scoase din uz, fiindcă fuseseră construite pentru 
gangsteri, pe vremea prohibiţiei și servite numai la excursii în afară de 
apele teritoriale ale Statelor Unite, unde oamenii mergeau să bea, Bas 
ruri, saloane, confort — dar nici soliditate, nici viteză, nici amenajări 
speciale pentru parcursuri lungi, Proprietarii vaselor, după ridicarea 
prohibiţiei, se întrebau ce să facă cu ele, Şisau adus aminte că exista Ros 
mânia și că în România trăia dana Lupescu, o șperțuroaică atotputernis 
că, Demersurile necesare au fost făcute — în primăvara trecută — bans 
da neagră ssa pus în mişcare, o comisie a fost trimisă la Halifax, să stu- 
dieze pe loc vasele, Din nefericire raportul Comisiei a fost dezastruos, 
și banda a dat înapoi, Dar Franasovici șisa zis: de ce să facă așa o afas 
cere Lupeasca și să nu o fac eu — și a găsit țţei rable de vapoare vechi în 
Anglia, Toată vara „Ssa studiat“ această afacere, dar — adevărată ghis 
nă — și pentru aceste trei vapoare raportul Comisiei țimise a fost des 
favorabil, Aflu că acum se reia afacerea, Lupeasca nu se lasă, O nouă 
comisie a fost trimisă la Halifax, mai culantă, și e vorba să se cumpere 
vapoarele gangsterilor cu 85 milioane lei bucata! Universul de ieri des 
nunță sub cuvinte acoperite, afacerea, 

3 octombrie. —= Zi mare ieri în Italia, Mussolini și fascismul au 
dat o strălucită dovadă de disciplină morală și de unire sufletească, La 
orele 15 1/2 Susa decretat și proclamat mobilizarea tuturor forțelor fasa 
ciste italiene din lumea înțpeagă, La acea oră, la glasul Ducelui, 20 mi- 
lioane de oameni s-au adunat cântând pe pieţele fiecărui oraș, fiecărui 
sat — 20 milioane de italieni s-au ridicat întrso singură voinţă, într-un 
singur suflet, înțţ-o singură decizie, Cu drept cuvânt Mussolini a putut 
să spună; „E cea mai uriașă demonstraţie pe care o cunoaşte Istoria 
Omenirii, Ea înseamnă că identitatea dintre Italia și fascism este per- 
fectă, absolută şi inalterabilă“. 

Ziarele de aZisdimineață aduc și vestea că înaintarea italienilor în 
Abisinia a început, fără declarație de război, La Londra nu se mai vor- 
beşte acum decât de localizarea conflictului (parcă ar fi vreun pericol 
să nu fie?) și, timid, de sancțiuni economice. La Geneva caraghioșii 
iudeossedeniști schimbă scrisori cu Împăratul Abisiniei pe care lau î îns 
curajat să reziste ca săal lase să cadă cum lsau lăsat, 

Telegramele de aseară ne mai aduc și vestea unei încercări de lo- 
vituri de Stat în Bulgaria. Regele Boris era să fie arestat, împreună cu 
tot Guvernul, şi Republica proclamată. Guvernul prevenit a arestat pe 
colonelul Velcev şi pe membrii mai importanţi ai grupului agrar „Zve- 
no“ — tot aceiaşi care au făcut şi lovitura din anul trecut. În Bulgaria e 
linişte și stare de asediu. — Lovitura a dat greș, dar încercarea dove- 
deşte o stare de spirit îngrijorătoare la vecinii noştri de peste Dunăre. 

5 octombrie. — Sinaia. Tilea a trecut aseară pe la mine. S-ar fi 
oprit în Sinaia ca să vadă pe Rege şi zice că l-a văzut. Dar nu spune 
nimic, face pe discretul; atât numai: „am impresia că-i mai ține“. Caută 
să afle de la mine ceva; bineînţeles nu-i spun nimic, fiindcă nu știu 
nimic. Îi repet și eu ce spune unul și altul. Sau Tilea n-a văzut pe Rege, 
și minte când spune că l-a văzut, sau dacă l-a văzut, Regele butonat — 
nu i-a povestit nimic interesant. 

— Ziarele de azi ne informează că italienii înaintează fără greutate în 
Abisinia, din două părţi dinspre Massana și dinspre Mogadiscio. Hoarde- 
le abisiniene armate sunt buimăcite prin tirul aeroplanelor, și nu rezistă. 


— Din ţara lui Hübsch: 

Pamfil Șeicaru pe care l-am cunoscut după război cu o manta sol- 
dăţească în spinare și muritor de foame, este astăzi om de 30-40 de 
milioane, după câte se spune. A făcut din Curentul o oficină de afaceri 
și un birou de şantaj. Și-a pus incontestabilul talent în slujba lăcomiei 
de a câștiga parale oricum și cu orice preţ. Acum construiește pentru 
Curentul un palat cu 6 etaje în dosul Poliţiei. Construcţia se face cu 
bani blocaţi nemţeşti aduși de un oarecare Jalova, un neam de-al lui Șei- 
caru. Pe numele acestui Jalova sunt și majoritatea acţiunilor Curentului, 
care în realitate aparţin lui Șeicaru. Ca Jalova să-l poată servi mai bine 
în toate afacerile porcoase în care s-a băgat, Șeicaru a obținut de la Titu- 
lescu (pe lângă banii pe care-i stoarce) să numească pe zisul Jalova con- 
sul al României la Berlin!!! În faţa unui gazetar, Titulescu e pierdut. 

Șeicaru s-a băgat acum într-o afacere de stil mare. A aflat că Cos- 
tinescu a pus mâna pe rapoartele de prospecţie ale Societăţii Creditului 
Minier! şi că abuzând de ele ar fi obținut concesii foarte avantajoase. 


! Fiecare societate mare de petrol are un serviciu tehnic prin care se cercetează 
terenurile în vederea concesiunilor viitoare. În acest serviciu sunt cei mai de seamă 
geologi și de multe ori concluziile lor sunt mai favorabile terenurilor bănuite numai de 
a fi petrolifere, în dauna celor clasate ca atare. Concesionarea acestor terenuri noi se 
face bineînţeles în condiţii mai favorabile, proprietarii nefiind în curent cu concluziile 
geologilor. 

Prin mijloacele sale nemărturisite a ajuns și Șeicaru să ia cunoștință de 
dosarul în chestiune și a început şi el să ia concesii, în concurenţă cu Cos- 
tinescu pe care-l ameninţă cu gazeta. Și așa își fac amândoi treburile. 

6 octombrie. — Duminică de vară la Sinaia. E cald ca în iulie și de 
mai bine de optzile nici un nor nu tulbură bolta senină și albastră a cerului. 

În ultimele zile gazetele sunt pline de tot felul de știri senzaţio- 
nale. Dreptatea lui Mihalache pretinde că iar fierbe „cazanul Satanei“ 
şi că un Guvern Argetoianu e gata. Celelalte ziare anunță întâlniri zil- 
nice pe care le-aş avea în Sinaia cu Vaida, cu Goga, cu lunian — fără a 
mai vorbi de audienţele la Rege! În realitate, în afară de Tilea care a 
venit să-mi facă o vizită mai mult ca să afle ceva, n-am văzut pe ni- 
meni, iar de audienţă nici vorbă. Ce aș căuta la Rege? Pe mine mă poa- 
te păcăli oricine o dată, dar nu de două ori. Cu toate zvonurile răspân- 
dite, cu toate câte mi le spun informatorii mei direcţi nu voi crede în 
plecarea Guvernului Tătărescu decât în ziua în care va fi numit succe- 
sorul lui. Unde poate găsi Regele un Minister ca acesta care-i face toate 
mendrele, și un prim-ministru care să-i spună da la toate cererile, în 
numele unui mare partid? Tingirea, în care fierb toate murdăriile, și-a 
găsit capacul. Un „complezent“ ca Tătărescu nu se poate înlocui. 

7 octombrie. — Înapoiat la București. Căldura excepţională con- 
tinuă; sunt 30 grade la umbră, ca în iulie. Primit azi-dimineaţă vizita lui 
Blumenfeld. Mă salută cu vorbele: „Am auzit că te-ai întors triumfător 
de la Sinaia!“ I-am răspuns că desigur: nefăcând politică sunt tot tim- 
pul triumfător, fiindcă nu pot avea nici înfrângere nici dezamăgire. Blu- 
menfeld îmi povestește că a stat mult de vorbă cu Victor Antonescu, du- 
pă audiența acestuia de joi. Antonescu i-a spus că Guvernul nu pleacă. 
Că după manevre va fi Consiliu de Miniștri prezidat de Rege care va îm- 
prăștia până și ultimele zvonuri atât de neîntemeiate despre o schim- 
bare de Minister. Regele e foarte mulțumit de Guvern. Nu se ocupă 
pentru moment decât de armată și a cerut noi credite de 500 milioane 
pentru echipament și 100 milioane pentru aviaţie pe care Antonescu i 
le-a oferit pe tavă. A reclamat însă Regelui pe dr. Angelescu care „l-a 
escrocat“ cu 250 milioane și amenință că nu poate deschide școlile fi- 
indcă n-are cu ce le încălzi. Regele ar fi replicat lui Antonescu: „Asta 
nu se poate, Angelescu trebuia să priceapă că sunt limite peste care nu 
se poate trece!“ Victor Antonescu ar fi terminat conversaţia cu Blumen- 
feld prin neașteptata concluzie: „Dacă tot trebuie să plecăm, ne va succe- 
de fie un Minister Mihalache, dacă acesta se va desolidariza de Maniu 
şi va renunţa la Sfatul Ţărănesc — fie un Minister Argetoianu-Vaida. 

Tot Victor Antonescu a povestit lui Blumenfeld că pe când era la 
Geneva a avut o lungă conversaţie în trei cu Herriot și cu Titulescu și 
că acesta din urmă ar fi spus lui Herriot: „Grăbiţi-vă să vă aranjaţi cu 
România cât mai sunt eu la Guvern; cine știe dacă peste o lună sau 
două voi mai fi. Dacă se formează un Guvern Vaida, cu siguranţă că nu 
voi mai fi eu ministru de externe!“ 

Informatorii mei secreţi pretind că criza e iminentă și că va fi cre- 
ată prin demisia doctorului Angelescu și a încă doi miniștri. Încuraja- 
rea lui Antonescu din partea Regelui de a rezista cererilor de credite ale 
lui Angelescu, n-ar avea alt scop, decât de a crea conflictul între doctor 
şi Guvern. 

Petre Papacostea, întâlnit de Radian, pretinde că Franasovici i-ar 
fi spus — sunt foarte prieteni — că Guvernul pleacă în curând. Dum- 
nezeu să-i înțeleagă pe toţi, și mai ales să ierte pe Rege, pentru tot răul 
pe care-l face Ţării prin lipsa lui de hotărâre. 

— A fost ieri la mine și Arcizewski, ministrul Poloniei. E foarte în- 
grijorat de negocierile duse de Titulescu cu Litvinov pentru încheierea 
unei convenții militare între România și Rusia. Știrea acestor negocieri 
tulbură adânc nu numai pe reprezentantul Poloniei dar și toate cercurile 
noastre politice. George Brătianu a și adresat o interpelare Guvernului 
pe această chestiune, interpelare al cărui text a fost publicat în ziare. 
Scopul convenției militare în chestiune e de a permite forțelor sovietice 
să treacă prin teritoriul României pentru a merge în ajutorul Cehoslo- 
vaciei. Din câte am aflat, clauza ar fi bilaterală, adică „fiecare din Înal- 
tele Părţi contractante pot utiliza teritoriul celeilalte pentru transportul 
forţelor lor armate, chemate să se deplaseze în virtutea tratatelor de 
asistență pe care le-au încheiat“. De fapt, clauza n-ar avea valoare de- 
cât pentru Rusia, căci încotro am putea noi trimite „forțele“ noastre 
prin teritoriul rusesc??? În proiectul de convenție ar exista şi o garanţie 
mutuală a frontierelor existente. Această clauză, unilaterală de fapt și 
ea, căci cine poate să creadă că România ar fi în măsură să garanteze 
graniţele Rusiei! — ar avea o mare importanţă pentru noi (pretinde Titu- 
lescu) fiindcă ar fi o recunoaștere formală din partea Sovietelor a ali- 
pirii Basarabiei. Recunoaștere cu atât mai prețioasă cu cât protocolul 
de garanţie semnat de Marile Puteri, singurul document până azi, privi- 
tor la securitatea posesiunii noastre de peste Prut, ar trebui reînnoit 
anul viitor, garanția Puterilor fiind limitată la zece ani care expiră toc- 
mai în 1936. Dacă adunarea semnăturilor și ratificarea lor a fost atât de 
grea în vremuri când exista un pericol de război între noi şi Rusia, un 

pericol comunist pentru Europa întreagă și relaţii abia schiţate între tă- 
rile din Occident și Moscova — cu cât ar fi mai anevoioasă acum când 
Franţa s-ar sfii să jignească Sovietele, când propria noastră prietenie cu 
ele ne-ar împiedica să invocăm pericolul unui război şi când pericolul 
comunist nu mai sperie pe nimeni. Şi dacă Franţa n-ar semna din nou 
protocolul nostru, putem fi siguri că nimeni nu l-ar semna. 

Oricât ar fi de tare argumentul Basarabiei, o convenţie care ar per- 
mite trupelor rusești să calce teritoriul nostru nu e o simplă glumă, şi 
chestiunea trebuie învârtită pe toate părţile și examinată pe îndelete, 

Cererea Rusiei pare întemeiată pe cele două tratate de asistenţă 
mutuală încheiate de Soviete cu Franţa și cu Cehoslovacia. Planul ini- 
ţial al Franţei a fost încheierea unui pact de asistență mutuală între dân- 
sa, Germania și Rusia. Germania n-a vrut însă să subscrie, așa încât în 
realitate pactul de asistență mutuală în trei, a devenit un tratat de ali- 
anță în doi, împotriva Germaniei, deşi s-a rezervat acesteia posibili- 
tatea să adereze când va voi la pactul franco-rus. Până la semnătura pu- 
ţin probabilă — a Germaniei, pactul franco-rus rămâne însă un tratat de 
alianţă împotriva Germaniei. La acest pact a aderat ulterior Cehoslova- 
cia. Rusia declară însă că pactul ei cu Franţa și cu Cehoslovacia rămâ- 
ne inoperant cât timp nu aderă la el şi România, fiindcă altfel forțele 
sovietice nu pot ajunge până la frontiera germană. De aci insistenţele 
puse de Litvinov pe lângă Titulescu, de aci zorul lui Beneș să ne obți- 
nă iscălitura. Cehoslovacia, în frica sa de un atac german a și consimţit 
la organizarea unei baze aeriene sovietice pe teritoriul ei. Rezultatul 
imediat a fost vizita lui Gömbös la Berlin unde s-a negociat instalarea 
unei baze aviatice germane în Ungaria... 

Polonia este foarte nemulțumită de toate aceste pertractări și trac- 
tări și după câte spune Arcizewski ar merge până la denunțarea alian- 
fei cu noi dacă am semna proiectata convenţie militară cu Rusia. Mi- 
nistrul Poloniei pare să nu fi cunoscut chestiunea cu Basarabia, mai bi- 
ne zis cu recunoaşterea Basarabiei, şi a părut impresionat când i-am 
spus-o. „Desigur, mi-a spus dânsul, Polonia nu poate să nu recunoască 
importanţa acestei clauze pentru aliata ei România, și problema trebuie 
examinată şi din acest punct de vedere. Ceea ce ne supără la Varşovia e 
că România nu stă de vorbă cu noi, nu se consultă și cu noi — cum ar 
trebui între doi aliați cu interese atât de înrudite — ci dimpotrivă, nu 
face prin ministrul său de externe, decât să ne ponegrească, să ne in- 
sulte și să ne evite. Afirmația pe care mi-a făcut-o Regele că până acum 
nimic nu este semnat nu infirmă reproșurile pe care ne credem în drept 

să le adresăm d-lui Titulescu. Faptul că convenţia n-ar atinge interesele 
Poloniei, după cum mi-a declarat tot Majestatea Sa, să ne fie lăsat nouă 
să-l apreciem. Mi se spune că s-ar fi găsit pentru liniștirea noastră, o 
formulă minunată: pactul n-ar fi aplicabil decât în cazul în care Cehoslo- 
vacia ar fi atacată de Ungaria! Parcă se poate concepe un atac indepen- 
dent al Ungariei! De fapt, la cel mai mic gest al Germaniei împotriva 
Cehoslovaciei, aceasta va putea provoca ea însăși un cât de mic inci- 
dent de frontieră cu Ungaria și chema forțele sovietice în ajutor. Iar 
Polonia se va afla întotdeauna ameninţată din două părţi de ruşi!“ 

Am spus lui Arcizewski că nu pot judeca o situaţie până ce nu am 
toate datele. Aştept sosirea lui Titulescu, care mă va pune desigur în 
curent cu toate, şi atunci sunt gata să reiau conversaţia pe care cu tot re- 
gretul trebuie să o întrerup azi. Am adăugat că nici un om politic nu va 
privi la noi cu ochi buni autorizarea trupelor sovietice de a călca pe te- 
ritoriul românesc, dar că problema Basarabiei şi eventualitatea recunoaș- 
terii alipirii ei de către Soviete, nu poate fi trecută nici ea cu vederea. 

Arcizewski mi-a mai povestit că Regele l-a primit cu cuvintele: 
„De ce nu daţi agrementul pentru Vişoianu? Un agrement se dă sau se 
refuză, dar nu se tărăgănește““ — „Sire agrementul este dat şi comuni- 
cat de o lună, mă mir că Majestatea Voastră nu o ştie, poate că dl. Titu- 
lescu are un anumit interes să creeze o anumită atmosferă“. — „Nu știu 
nimic, a replicat Regele, în tot cazul nu trebuie ca Titulescu să poată 
zice că i s-au pus bețe în roate în politica lui“. — „Interesant nu-i aşa?“ 
îmi şopteşte trimisul Poloniei, care-mi mai descrie marea atenţie pe ca- 
re i-a dat-o Regele când i-a vorbit de scăderea acţiunilor lui Titulescu 
la Paris. E o mare cutră și Arcizewski ăsta. 

8 octombrie. — Pangal a văzut ieri pe dr. Angelescu pe care l-a 
pus în curent cu cele 250 milioane ce i le contestă Victor Antonescu. 
Furia d-rului Angelescu, abia sosit de la Viena şi în necunoștinţă de tot 
ce s-a învârtit pe aici. A declarat lui Pangal că nici 2 milioane jumătate 
nu cedează, că mai bine demisionează etc. etc., cântec cunoscut. Şi a mai 
adăugat că n-a văzut decât în treacăt pe Tătărescu care i-ar fi spus: „Am 
o nuvelă bună și una rea să-ţi comunic. Cea bună e că stăm cât se poate 
de bine cu Regele, așa încât din acest punct de vedere guvernarea noas- 
tră mai departe e asigurată — cea rea, e că trebuie numaidecât să găsim 
3 miliarde pentru armată; dacă nu le găsim trebuie să plecăm!“ 

Concluzia lui Angelescu: „Nu mai pricep nimic“ va fi și a mea. 

Nicu Greceanu îmi povesteşte dedesubturile afacerii de la Con- 
stanța — consolidarea malului, acordată împotriva bunului simţ și bu- 

nelor socoteli, lui Ioanovici. Acest loanovici are de soţie pe fiica lui 
Cartamischef! fostul consul general rus la Galaţi, pe vremea războiu- 
lui, femeie una şi jumătate, și cea mai bună prietenă a d-nei Şeptilici 
care la rândul ei e cea mai bună prietenă a Lupeascăi. Lupeasca a pus 
pe Gavrilă Marinescu înainte şi a împins cât a putut — probabil că i s-a 
dat o parte din beneficii, care în condiţiile consimţite de Primăria Con- 
stanţa lui loanovici, sunt enorme. Universul face campanie zilnică pe 
această chestiune. E probabil că concesia va fi anulată, și că o nouă li- 
citaţie se va face. 

Altă porcărie, pe care acelaşi loanovici o face cu Tabacovici de 
data asta. S-a făcut un deviz de 200 milioane pentru construcția unui 
palat destinat administratiilor C.F.R., un palat ce urmează să fie ridicat 
în faţa Gării de Nord pe terenul ocupat odinioară de dărâmatele Ate- 
liere Centrale. Deocamdată Tabacovici dă lui loanovici lucrări cu ţârâi- 
ta: debleiarea terenului, nivelarea lui — lucrări pe care le dă prin bună 
invoială, fără licitaţie. Preţurile unitare ale lucrărilor efectuate de Ioa- 
novici sunt atât de ridicate, încât antreprenorul a câștigat și câştigă mi- 
lioane pe care le împarte de altminteri cu Tabacovici. E probabil că Ioa- 
novici va pune mâna şi pe construcţia întregului palat. Acolo, specia- 
liştii prevăd un beneficiu de cel puţin 100 milioane pentru asociaţia Ta- 
bacovici-loanovici, căci deși devizul construcţiei e de 200 milioane se 
vor cheltui probabil 600. 

Un alt gheșeft pus la cale, de Bejan (subsecretar de Stat) de data 
asta: comanda măștilor împotriva gazelor. Cele mai bune măşti din ce- 
le experimentate, sunt măștile poloneze. Cu același preţ ca acestea se 
vor cumpăra măşti franceze, mult mai proaste, dar cu un comision de 
35% care se va împărţi între Bejan și șmecherii de la Ministerul Apă- 
rării Naţionale. 

10 octombrie. — Citta Davila, distinsul nostru ministru la Wash- 
ington a oferit ieri un prânz de vreo 50 tacâmuri d-lui și d-nei Harrison. 
Harrison a fost numit de curând ministru al Statelor Unite la București, 
şi pare un om foarte cumsecade, ca şi soţia lui. Sunt amândoi simpatici 
şi hotărâți să reia tradiţia de pe vremea lui Jay, căci de atunci America 
n-a mai fost reprezentată în societatea înaltă a Bucureștilor. Wilson era 
„homme du monde“, da dineuri bune, dar nefiind însurat, nu juca un 
rol prea însemnat în această societate. La masa de aseară, în afară de 
perechea Harrison, Davila invitase numai români, printre care dr. An- 


! Vezi Amintirile melc, Partea a V-a (în ediţia noastră, vol. IH, pag. 147-148 — 
notă St.N.). 

gelescu și dr. Costinescu, miniștri, Savel Rădulescu — care făcea pe 
stăpâna casei — Iunian, Oct. Goga, Madgearu, Gafencu, Ion Mitilineu, 
Stelian Popește, Mocioni, Elena Perticari, Simky Lahovari, Irina Pro- 
copiu și câteva pațachine. Purtam Cordonul Serviciului Credincios şi la 
butonieră Crucea de Malta. Madgearu mă întreabă uitându-se la buto- 
niera mea, ce este „aia“. I-am răspuns: „E Malta“, și punând mâna pe 
Cordonul meu am adăugat: „și asta e balta!" 


— La Geneva, comedia continuă. Ieri s-a întrunit Adunarea Societă- 
ţii pentru a lua cunoștință de decizia Consiliului și a decide. Prezidea- 
ză Beneș, drotoșul. Geneva e la grea încercare: nu vrea să piardă nici 
autoritatea Instituţiei, nici pe Italia ca membră. Se caută o formulă pen- 
tru sancţiuni care să satisfacă ambiția pactiștilor, și să fie acceptată şi 
de Italia, ca să nu plece trântind ușile. 

11 octombrie. — Zvonurile de criză se întețesc atât încât aproape 
îmi vine să cred și mie că Guvernul se duce. 


— Telegramele de azi-dimineaţă ne aduc vestea unei adevărate lovi- 
turi de Stat în Grecia. O delegaţie de generali și amirali s-a prezentat 
lui Tsaldaris și i-au cerut să demisioneze în vederea proclamării imedia- 
te a Monarhiei. Tsaldaris a convocat Consiliul de Miniștri — și s-a su- 
pus. Generalul Condylis s-a proclamat singur Președinte al Consiliului, 
a format un Minister cu Theotakis la externe și cu generali, a convocat 
Adunarea Naţională (Camera) și i-a cerut să voteze imediata schimbare 
de regim. Camera s-a întrunit aseară la ora 18 (6 seara): Tsaldaris a 
declarat că este pentru Monarhie, dar pentru o monarhie restabilită prin 
voința poporului liber exprimată, iar nu printr-o lovitură de Stat dato- 
rită câtorva ofiţeri. Generalul Condylis a declarat că situaţia nu mai per- 
mite tergiversarea și așteptarea rezultatului unui plebiscit. Tsaldaris și 
cu partidul său au părăsit Camera. Deputaţii rămași au votat prin acla- 
maţie desființarea Republicii, repunerea în vigoare a Constituţiei din 
1911, fixarea plebiscitului la 3 noiembrie și au proclamat pe generalul 
Condylis Regent al Regatului, până la sosirea Regelui George, care nu 
e probabilă înaintea plebiscitului. Şedinţa Camerei s-a ridicat la orele 
19,50. In Atena şi în toată Grecia mare entuziasm. Cât va ţine? 

— La Geneva, Adunarea a votat rezoluţia propusă de comitetul de 5. 
Italia este prin urmare declarată agresoare și cade sub aplicarea sancţiu- 
nilor de la art. 16 al Pactului. Au votat contra Italiei toți afară de Ausria 
și Ungaria, care s-au abținut. Adunarea a numit însă o comisie (câte un 
reprezentant de nație membră în Societate, afară de cele două belige- 

rante) pentru coordonarea măsurilor economice și financiare de luat. 
Va trebui menajată și capra și varza: şi prestigiul Societăţii Națiunii va 
trebui salvat, şi Italia împiedicată de a părăsi Societatea — se va ajunge 
prin urmare la măsuri anodine. 

12 octombrie. — Informatorul meu secret, confidentul Regelui 
pe care harul lui Dumnezeu ni l-a hărăzit, îmi transmite o serie de in- 
formaţii senzaţionale: 

Pe planul politic: Nimic nu s-a schimbat în proiectele Regelui (a 
se vedea însemnările mele din 22 şi din 30 septembrie). După 16 oc- 
tombrie, Regele va provoca criza de Guvern, probabil prin demisia 
d-rului Angelescu. Rodomontadele lui Tătărescu (după ultimul Consi- 
liu, întrebat de gazetari asupra:soartei Guvernului a răspuns din nou: 
„beton armat!“ nu au alt scop decât să arunce praf în ochii opoziţiei și 
să intimideze pe Rege. Acesta lucrează atât de ermetic în vederea schim- 
bării viitoare de Guvern, încât nu pune pe nimeni în confidenţa lui și nu 
primește tocmai pe acei oameni cu care vrea să constituie Guvernul. 
Astfel Banu, care fusese duminica trecută chemat la Sinaia, n-a mai 
fost primit ca să nu dea de bănuit că Regele plămădește ceva cu dânsul 
(în realitate se gândește și la Banu pentru viitorul Guvern). Din cauza 
acestui ermetism, se poate ca și Tătărescu să nu ştie nimic despre 
schimbarea proiectată (vorbește tot informatorul meu). Faptul că a pri- 
mit pe Tilea trebuie interpretat în sensul că Vaida nu va face parte din 
viitoarea combinaţie (pentru Vaida ca și pentru Goga, Regele se teme 
de presa străină și de finanța internaţională). Singura modificare în pla- 
nurile Regelui ar fi că acum ezită să pună în capul Guvernului pe Mi- 
ronescu, fiindcă pe de o parte n-ar fi sigur că e în stare să facă față agi- 
tatorilor din partide, iar pe de alta îi e frică că m-ar contracara pe mine 
în planurile mele financiare (!!! ce am trăit să aud!). Se gândește să-mi 
încredințeze mie Preşedinţia de la început (în concepția anterioară s-ar 
fi constituit un prim Minister „de alegeri“ cu Mironescu în cap, şi după 
alegeri unul definitiv sub președinția mea) și în Guvern ar mai intra Mi- 
ronescu, dr. Angelescu, Costăchescu, Banu, Potârcă etc. cu un ministru 
de interne neutru, care ar face însă alegeri „pentru mine“. N-aș fi dat un 
minut atenţie stimatului informator, dacă nu mi-ar fi adus acum trei 
săptămâni, tot el, vestea că Regele va proceda la „consultări“ cu diverși 
oameni politici, după 16 octombrie. Atunci, nimeni, dar absolut ni- 
meni, nu bănuia așa ceva — or, azi lucrul este confirmat de toate gaze- 
tele și chiar Tătărescu a mărturisit că Regele „va chema șefii opoziţiei 

ca să-i domolească și să le mai insufle ceva răbdare“. Un adevărat 
basm; peste câteva zile se va vedea ce va ieși dintr-însul. 

Pe planul familial: Şi mai extraordinar — stimatul informator 
crede a ști că împăcarea între Regele Carol și Principesa Elena se va fa- 
ce în curând sub auspiciile Reginei Maria. Lupeasca va fi expediată în 
străinătate cu Murdăreanu. D-rul Angelescu ar fi avut, când a fost la 
Viena, o lungă conversaţie cu mătușa Principesei Elena, soţia amiralu- 
lui Joanidis, care a convins pe Elena. Arhiducesa Ileana, care a fost la 
Florenţa va sosi zilele acestea la Bucureşti cu ramura de măslin. Prin- 
cipesa Elena însăşi ar veni în ţară pentru serbarea aniversării de 60 ani 
a Reginei, la 29 octombrie. Regele vrea să sărbătorească pe Regina, cu 
mare alai, la această dată. A poftit și pe Regina Marioara a Serbiei. Ser- 
bările se vor face la Sinaia. Regina e profund mișcată de atențiile 
Regelui. Scriu şi-mi pare că visez. Nu cred nimic din câte-mi spune 
informatorul meu, dar le notez aici, fiindcă omul e prea serios. De alt- 
minteri, oamenii Curţii sunt misterioși, și Mocsoni mă întreba zilele 
trecute dacă ştiu ceva despre un proiect de căsătorie al Regelui. 

La toate mă aştept din partea Regelui, numai la despărţirea lui de 
Lupeasca — nu. 

13 octombrie. — În legătură cu cele însemnate ieri „pe planul 
familial“: 

Pierredon, ministrul Maltei a sosit ieri de la Paris împreună cu 
consilierul lui Em. de La Rochefoucault. Ei povestesc că acum în urmă 
au primit într-o zi vizita lui Murdăreanu, care le-a spus că era la Paris 
împreună cu d-na Lupescu, care călătorește sub numele de mme. Lo- 
rentz. Se vede că din această cauză i se pierduse urma în ţară: erau unii 
care pretindeau chiar că era ascunsă la Poiana, la Guţă Tătărescu! Mur- 
dăreanu a dat să înțeleagă lui Pierredon că ar face bine să o invite, pe 
Alteța Sa Duduia! Pierredon s-a executat, dar cum nici d-na de Pierre- 
don, nici d-na de La Rochefoucault nu erau la Paris (??) a invitat-o la 
Cyro's, împreună cu Murdăreanu și cu pictorul spaniol Bertram Mas- 
sès.! Prin acesta din urmă foarte legat cu Lupeasca, Pierredon a aflat: 
1) Că Lupeasca telefonează de două ori pe zi Regelui; 2) că „amuseu- 
rul“ ei în Paris este actualmente Auschnitt (Max); 3) că peste câteva 
zile se înapoiază la Sinaia și în fine 4) că va veni să petreacă două luni 
la iarnă în Franţa, într-o vilă care-i aparţine. 

Concluzie: Duduia for ever! Trăiască România Mare! 


l Foarte la modă, în momentul de față la Paris Bertram Massès ar vrea să facă 
portretul Lupeascăi — pentru bani mulți — și al Regelui Carol, pentru reclamă. 

14 octombrie. — Ieri după terminarea manevrelor și defilare, la 
masa Regală a luat cuvântul Tătărescu, îmbrăcat în maioraș, și a trâm- 
bițat un discurs pentru ţară. E momentul armatei, a declarat. Gorjănia 
Sa, Guvernul a dat tot ce a putut armatei, chiar în zilele trecute s-au 
luat noi dispoziţii ca să se mai dea. Țara va trebui însă să mai consimtă 
mari sacrificii pentru apărarea ei, și patati și patata. După ce a tăcut so- 
norul, a luat cuvântul Regele și a ridicat întâi paharul pentru oaspeţii 
străini, mulțumindu-le că au venit să asiste la manevre — apoi a vorbit 
lung numai de armată, de făgăduiala lui de acum patru ani să o înzes- 
treze cu ce-i trebuie, de sforțările pe care le-a făcut ca să-și ţină cuvân- 
tul. A putut să și-l ţină până în oarecare măsură, dar nu cum ar fi vrut. 
Mai are de făcut. Sculele nu sunt însă totul într-o armată. Mai trebuie și 
sufletul: unirea, disciplina și încrederea. A terminat făcând un călduros 
apel armatei să fie strâns unită în jurul Regelui său și să-l ajute să-și 
îndeplinească datoria. Despre Guvern nici un singur cuvânt. Nici mă- 
car o vorbă de mulțumire pentru eforturile enumerate de sonorul ma- 
ioraș. Să fie un semn că sfârşitul domniei lui Tătărescu se apropie? 

— C. Radovici vine să-mi spună că știe el sigur că Regele se însoară 
cu Principesa de Mecklemburg! 

Informatorul meu secret care în ziua de 12 îmi aducea știrea îm- 
păcării Regelui cu Principesa Elena vine azi să-mi spună că informaţia 
lui a fost greșită. Dar și dânsul îmi pomenește de probabilitatea căsăto- 
riei Regelui cu o Ducesă de Mecklemburg!!! Probabil că peste câteva 
zile va veni să-mi spună că şi această informaţie a fost greșită! 

17 octombrie. — N-a venit informatorul meu să-mi dea dezmin- 
tire, dar a dat-o ieri Guvernul, după Consiliul de Miniștri, în comuni- 
cat. E de nepriceput cum Guvernul n-a dezminţit de mai multă vreme 
deja toate aceste zvonuri matrimoniale în jurul Regelui, zvonuri care 
nu fac decât să pună mai mult în relief legătura lui cu Lupeasca. Afară 
dacă tocmai Guvernul e izvorul știrilor fanteziste, ceea ce se poate 
foarte bine. Universul de azi îl acuză pe faţă. 

— Pare că suntem într-adevăr în plină criză. Alaltăieri, dr. Angelescu 
a spus confidential lui Pangal că Tătărescu l-a prevenit „că situaţia Gu- 
vernului s-a îngreunat și sunt 90% șanse să plecăm“. E prima mărturisi- 
re de acest gen a omului cu „betonul armat“. Ieri seară am văzut eu, la 
Cina, pe Angelescu înapoiat de la Sinaia. Bietul om părea nedumerit. 
Regele i-a părut nelămurit, că n-ar avea încă o formulă. Poate fiindcă 
formula Regelui nu e cu Angelescu și nu voia să i-o spună. Regele i-a 

cerut să vină săai vorbeaşcă zilele astea, ieri era prea multă lume (aniversa 
sarea Majestății Sale) şi naau putut vorbi mult singuri. 

— Alaltăieri, am fost cu Citta Davila la Finanţe să rog ceva pe Antos 
nescu. Ilustrul Victor musa luat la o parte: „Ce mai e nou? Ce crezi că se 
întâmplă?“ — „Unde? În Abisinia?“ — „Ei, în Abisinia! Aici la noi în 
politică!“ — „Păi pe mine mă întrebi? Eu ar trebui să te întreb pe data că 
doar ești Guvern!“ — „Da, conchide Antonescu, așa ar trebui să fie dar 
data le învârtești toate!“ Notez această conversaţie ca una din miile de 
păreri, și de data asta emanând de la un membru al Guvernului, că eu 
duc firul intrigilor politice menite să răstoarne pe Tătărescu. Toată lus 
mea crede că mă agit, pe când eu nu mă mișc şi toată lumea e convinsă 
că eu sunt acela care voi succeda lui Tătărescu, când eu nu ştiu nimic. 
Așa, tot alaltăieri la o ședință a Consiliului de Administraţie la Banca de 
Credit, sunt întâmpinat de dumnealor domnii Gouin și Laporte, cons 
silieri francezi sosiți din Paris, cu felicitări. Întrebându-i pentru ce, îmi 
răspund cu surâsul oamenilor care știu ceva, că se bucură foarte mult 
că voi fi ministru de finanţe. Știau ei iarăși ce nu ştiam eu! 

De când fac politică nsam mai pomenit un asemenea ritm de criză. 
Căci criză e, nu încape îndoială. Dar până acum, de obicei, când sosea 
criza — Și urma să joc şi eu un rol în dezlegarea ei, mă chema Regele şi 
se sfătuia cu mine. Când nu mă chema pe mine, chema pe altul. Acum 
nu se sfătuiește cu nimeni, nimeni nu ştie nimic din planurile lui. Pare 
că vrea să ne pună pe toți în faţa unui fapt îndeplinit. În fața căruia? 

— eri, fiind aniversarea a 42 ani de la nașterea Regelui, mare dejun 
la Sinaia — familia, Guvernul şi Pierredon, ministrul Maltei, cu tovară- 
şul său La Rochefoucault care aduceau Reginei Maria și Principelui 
Nicolae însemnele Ordinului. În timpul mesei Zwidenek așezat lângă 
La Rochefoucault spune acestuia că Regina ar dori să poftească pe dl. 
și dana de Pierredon și pe dânsul la Balcic șia întreabă dacă pot veni. 
La Rochefoucault consultă după dejun pe Pierredon, care primește și 
Regina le face imediat invitaţia care e acceptată cu recunoștință, ZWis 
denek merge cu La Rochefoucault la Murdăreanu ca să aranjeze ples 
carea și vagonul. Acesta se scuză un moment, dispare, și înapoinduase 
ia la o parte pe La Rochefoucault şi îi comunică că M.S. Regele îi roas 
gă să nu meargă la Balcic! Capul maltezilor, care nu mai pricep nimic! 
Regele i-a rugat să decoreze pe Regină, și a insistat luni de zile până ssa 
putut trece peste dificultăţile de religie (Regina e protestantă), Regele 
părea tot timpul dejunului plin de afabilitate pentru MumăsSa, și toca 
mai Regele să pună la cale un adevărat afront față de o femeie care nual 

merita? Maltezii au venit să mă întrebe ce să facă. I-am sfătuit să gă- 
sească un pretext și să plece la Paris înainte de ziua fixată pentru Bal- 
cic, căci altfel se va deschide iar războiul între Rege și Regina Maria. 

— Aseară prânz la Cina oferit de Societatea Bancară lui Gutmann. 
Am avut plăcerea să aud pe dl. Victor Slăvescu fost ministru de finanţe 
liberal și pe dl. Virgil Madgearu fost ministru de finanţe țărănist, de- 
clarând că singura soluţie a greutăților în care ne încurcăm e lichidarea 

' trecutului, și că „d-ta ai avut dreptate, Coane Costică!“ 

— Ministerul de Externe a publicat ieri un comunicat prin care neagă 
că ar fi existat vreodată negocieri între noi și Soviete pentru încheierea 
unui pact de asistență mutuală sau vreunei convenţii militare. Fățărni- 
cia și neruşinarea ar trebui să aibă și ele o limită. 

18 octombrie. — Scanavi îmi povestește istorioarele lui Hefter, 
omul zilei de câtva timp. Hefter redivivus scoate de la 15 octombrie Le 
Moment, gazetă franțuzească ce a apărut timp de 3 ani la Geneva până 
la expulzarea proprietarului ei din Elveţia, și care va apărea de acum 
înainte la București. Acum opt zile Universul a început o campanie tur- 
bată împotriva „escrocului și vândutului din timpul războiului“. Trei 
zile de-a rândul foaia lui Popește a consacrat câte o coloană—două de 
înjurături „escrocului“ — și apoi deodată a tăcut. Rugasem pe Scanavi 
să treacă pe la mine ca să-mi explice cum tipografia de la Muntele de 
Pietate, care trebuia să fie a lui a devenit proprietatea lui Hefter. Ches- 
tiunea mă interesa fiindcă acesta a angajat la tipografie și la gazetă mai 
multe persoane înscrise în Uniunea Agrară. Scanavi a venit azi și mi-a 
povestit următoarele: 

„Nu știu pentru ce a fost expulzat Hefter din Franța dar presu- 
punm că tot după cererea lui Titulescu. În tot cazul după cererea lui din 
Elveţia. Guvernul federal a dat ca motiv al expulzării un articol al lui 
Hefter împotriva lui Dollfus. Acest articol a fost numai un pretext. În 
realitate, când Puiu Dumitrescu a venit la Geneva şi înjura pe Rege de 
dimineaţa până seara în tovărășia lui Titulescu, Hefter a luat apărarea 
Regelui și a înjurat pe Titulescu care a intervenit atunci la Berna și a 
obținut expulzarea lui Hefter, fără ca el, Titulescu, să apară în operaţie. 
Expulzat din Elveţia, Hefter — care e plin de bani — s-a hotărât să vi- 
nă în România și să întemeieze o societate de editură cu o tipografie 
modernă. Cum a sosit la București a fost luat în primire de prietenii lui 
Maniu care l-au dus la șeful lor, gata să-l primească în slujba ideilor 
lui. Am pus pe Rege în curent (Scanavi vorbește) cu întreaga situaţie, 
și Regele m-a autorizat să iau contact și să mă înţeleg cu omul care 

luase la Geneva partea sa împotriva lui Titulescu. Ar fi fost şi imoral ca 
Dinastia să lase să cadă pe cel ce suferise expulzarea din Elveţia din 
cauza devotamentului său pentru dânsa (!!!). M-am înțeles cu Hefter și 
am legat agenţia mea de informaţii! de societatea lui de editură. Am 
pus totul în slujba Regelui". — Eu: „De ce nu mi-ai spus de astă primăva- 
ră că combinaţia d-tale era cu Hefter?“ — El: „Eu cred că v-am spus-o, 
dar dacă nu v-am spus-o e probabil fiindcă credeam că erați în curent. 
Când s-a făcut societatea (toate au fost puse la punct, și contractele me- 
le cu presa franceză au fost încheiate în dosul lui Titulescu, care fiind 
foarte ocupat cu Înțelegerea Balcanică și cu atâtea chestiuni mari, n-a 
prins de veste despre nimic) trebuia să iau eu președinția Consiliului de 
Administraţiei. Titulescu s-a făcut foc. Cum? Expulzase pe Hefter din 
Elveţia și iată-l că venea să-și bată joc de el, în România, sub auspiciile 
oamenilor Regelui şi Familiei Regale? A ţipat atât încât Regele m-a ru- 
gat să renunţ pentru moment la această preşedinţie. Locul a rămas va- 
cant“. Eu: „Dar pentru ce a amuţit campania lui Popește?“ — EI: „Du- 
pă articolul lui Hefter prin care-l ameninţa cu publicarea unor docu- 
mente dezagreabile și după ce a aflat de legăturile Momentului, Popeş- 
tele a trimis pe ginere-său la Hefter şi pacea s-a făcut în cinci minute. O 
să vezi ce bine o să meargă Le Moment. Am angajat pe Tisserand, care 
în timpul războiului a dirijat propaganda franceză. Avem şi pe Mic Ca- 
targi (la mouche ă merde) foarte pricepută şi dânsa. Titulescu mi-a ofe- 
rit să-mi subvenţioneze agenţia telegrafică cu 2 1/2 milioane. Am re- 
fuzat. Vreau să rămân independent și față de Ministerul de Externe și 
față de oamenii politici“. 

Dixit, şi zvelt şi elegant, într-un delicios costum englezesc — șam- 
belanul Reginei Elisabeta m-a părăsit plin de condescendențţă şi pe ju- 
mătate înnebunit de mărimile la care a ajuns. 


— Cecropide s-a întors de la Atena. — Povesteşte că nu sunt în Gre- 
cia mai mult de 30% monarhiști. Toţi intelectualii şi tineretul — repu- 
blicani şi venizelişti. Toată mișcarea ar fi opera lui Condylis și a găștii 
lui. Dacă o fi așa, situaţia Regelui George e tristă. Cecropide mai spune 
că înșiși monarhiștii nu vor decât pe Regele George și pe frate-său, 
Principele Paul, ca moștenitori. Pe nici unii din ceilalţi Prinţi ai Fami- 
liei Regale. Gașca Regală a rămas odioasă. 


1 Care? 

Pierredon, de data asta cu mme. de Pierredon şi La Rochefoucault 
au dejunat ieri la Foişor, poftiți de Rege. Miercuri fuseseră invitaţi nu- 
mai pentru remiterea decoraţiilor Reginei, Prințului Frederic de Ho- 
henzollern și Co. Ieri dejun „pour causer“. În afară de ei nu mai era de- 
cât perechea Hohenzollern, Urdăreanu şi aghiotantul de serviciu. După 
dejun Regele a luat la o parte pe Pierredon și au vorbit mai întâi de afa- 
cerile ordinului. Majestatea Sa a consimțit ca primii cavaleri de onoare 
şi devoțiune să fie patru: eu, G.V. Bibescu, Stârcea și Pangal și a cerut 
să fie consultat pentru orice numire mai departe. Apoi, Regele a între- 
bat pe Pierredon despre cele ce se petrec în Franţa și în Italia. Jenat — 
fiindcă e prost şi timid — Pierredon a răspuns că probabil Majestatea 
Sa e mai bine informată decât el, prin Titulescu. „Titulescu ne me dit 
rien.“ — „Pourtant il est au premier plan, à Genève, pour être infor- 
me.“ — „Titulescu fait à Genève sa politique. Moi je n-en sais rien.“ 
Această conversaţie raportată de Pierredon lui Pangal dovedeşte că ten- 
siunea e mare între Titulescu și Suveran și confirmă impresia care mi-a 
rămas de pe urma conversaţiei de ieri cu Scanavi. 

Nu terminasem aceste rânduri și iată informatorul meu secret care 
mă vestește că Titulescu şi-a dat demisia. Oficial, sau în public, nu se 
ştie nimic. Tot informatorul meu îmi comunică că criza e iminentă și că 
Regele a lansat deja două convocări pentru consultările anunţate, care 
ar începe luni. Eu îmi văd de treabă și plec la Constanţa, unde am mâi- 
ne un congres al Uniunii Agrare, organizaţia locală. 

21 octombrie. — Petrecut ziua de ieri la Constanţa unde s-a ţinut 
congresul anual al Uniunii Agrare. Congresul a fost foarte reușit. În cu- 
vântarea mea, n-am putut să las fără replică rechizitoriul făcut acum o 
lună, tot la Constanţa, de către Tătărescu şi să nu mă ocup şi de certifi- 
catele de bună purtare distribuite de dânsul cu acest prilej. A plăcut mai 
ales partea consacrată lui Mihalache și lui Maniu. Despre Mihalache 
am spus între altele că vorbește frumos în opoziţie și drege prost la Gu- 
vern şi că în consecinţă trebuie lăsat în perpetuă opoziţie, să vorbească. 
Despre Maniu am amintit că se aseamănă prin anumite puncte cu Isus 
Christos, de care se deosebeşte prin altele. Între Romul Boilă și Aurel 
Dobrescu e ca Christos răstignit între doi tâlhari și tot ca Christos a în- 
viat pe Lazăr. Dar n-a avut parte de un apostol ca Paul care să-i concre- 
tizeze doctrina, așa încât vedeniile lui rămân în văzduh şi nu ating pă- 
mântul. Am mai înşirat verzi şi uscate sfârșind, după placul oamenilor, 
cu aluzii la o „proximă“ guvernare, proximă fiindcă așa o vor logica și 
dreptatea! (Paşte murgule!) A început să mi se urască şi cu meseria asta! 

Înapoiat azi-dimineaţă la București mi se confjrmă știrea demisiei 
lui Titulescu motivată prin ultimul comunicat dat de Guvern în ches- 
tiunea negocierilor cu Sovietele, comunicat prin care se negau pur şi 
simplu aceste negocieri, și pentru publicarea căruia nici Titulescu, nici 
omul lui, Savel Rădulescu, nu au fost consultaţi. 

— Nae Ionescu îmi povestește cu verva lui obișnuită câteva isto- 
rioare picante. 

. Una, din vremea când era prieten încă cu Regele și cu Duduia. 
Într-o seară, jucau cărți în intimitate. Deodată Duduia începe să chirăie 
și să-şi frece o gleznă. „Ce mai ai?“ o întreabă plictisit Carol. „Mă doa- 
re“ şi deodată își ridică picioarele pe masă și adresându-se Regelui: 
„Pupi!“ Şi mai plictisită Majestatea Sa s-a aplecat și a făcut „pupi“ cum 
i se poruncise. Altă dată Duduia ceruse Regelui nu mai știu ce serviciu 
care depindea de Prinţul Nicolae. „Bine, îi răspunse Carol, am să vor- 
besc cu Nicky, tocmai vine mâine seară la masă la mine.“ — „Ce, la 
masă? Nu ţi-am spus să nu-l mai inviti“ și ca o furie Duduia se năpusti 
în triviale înjurături la adresa Prințului. „Nu vreau să-l vezi, nu vreau 
să-l primeşti, nu vreau să vorbeşti cu un porc care nu spune decât rău 
de mine! Nu vreau, nu vreau! Trebuie să-l decomanzi pentry mâine!“ 
— „Bine, dar cum vrei...“ mm „Nu ştiu, trebuie să-l decomapzi, trebuie 
să-l decomanzi!“ Şi dylcea făptură nu-şi dete pace până ce Regele n-a 
decomandat pe frate-său. Nae pretinde că Regele nu mai poate suferi 
pe Lupeasca, și el, Nae, nu-şi dă seama prin ce mijloace femeia asta 
continuă să facă din Carol ce vrea. Regele înseamnă tot ce i se întâm- 
plă, tot ce vorbește cu fiecare. Lupeasca îi păstrează notițele. Să fie as- 
ta, se întreabă Nae? Tot Nae îmi mai povesteşte că Titulescu rechemat 
de Rege plecase zilele trecute din Geneva, dar abia plecat a telegrafiat 
că i s-a defectat vagonul și să i se trimită altul. Au vrut să-i trimită întâi 
vagonul lui Averescu, dar mareșalul a refuzat și atunci s-a recurs la 
Prezan care a dat pe al lui. Dar până să vină vagonul, Titulescu s-a în- 
tors la Geneva, cu atât mai multă plăcere cu cât vagonul lui nu avea 
nici un defect. Nae continuă să nu poată suferi pe Titulescu, și po- 
vestește, povestește... 

Povesteşte că Garda de Fier s-a introdus atât de bine în Ardeal în 
cursul verii, că este acum partidul cel mai tare, peste munți. 

Povestește că tot Garda de Fier ș aceea care ne va scăpa și de 
pungași şi de proști şi de toată lifta care împreună cu Regele și în jurul 
lui jefuiește țara. Povesteşte că nu crede într-o apropiată schimbare de 

Guvern; Regele a găsit în fine „oameni care-l înțeleg“ — de ce i-ar 
schimba? 

Povestește despre nemaipomenitele abuzuri de la Fundaţiile Re- 
gale şi de uşurinţa și de lichelismul cu care Guvernul actual a umplut 
aceste inutile instituţii cu bani. Fundaţiile jonglează cu zeci de mili- 
oane, venituri de la cinematografe, venitul de la loterie (bani luaţi de la 
tuberculoși), venituri din toate părţile. Povestește în fine cum și-a bătut 
joc de el scârba de Titeanu, care a împiedicat pe generalul Prodan să-i 
dea voie să-și scoată gazetele, sub pretextul că el Nae Ionescu era omul 
lui Boilă și prin urmare al lui Maniu!!! 

Am avut impresia din toate câte mi le-a spus (mi-a povestit un 
ceas şi jumătate) că amicul meu Nae Ionescu nu mai era „à la page“. 

23 octombrie. — A apărut în Monitorul de ieri marea mișcare în 
diplomaţie prin care Titulescu, care a înnebunit de tot, numește miniş- 
tri în Chile, în Mexic, în Iran (Persia). Inefabilul Jean Th. Florescu este 
numit ministru la Madrid. Se pregătesc zile vesele pentru spanioli. Pro- 
babil că Jean Th. se va plimba în Madrid în costum de toreador. 

— Şoneriu înapoiat de la Paris, îmi povestește că la ducere a făcut 
drumul cu Lupeasca. Murdăreanu s-a urcat în Orient-Express la Sinaia, 
iar Lupeasca pentru care Orient-Expressul a fost oprit într-adins, s-a 
urcat la Timișul de Sus, unde a fost adusă în automobil de însuși Rege- 
le. După ce a plecat trenul, din vagon și din automobil, amanţii regali 
îşi fluturau batistele cu drag. Acestea se întâmplau pe când „zvonurile“ 
din Bucureşti trimiteau pe Lupeasca în surghiun și căsătoreau pe Rege 
cu tot felul de ibovnice. 

— Asistat aseară la conferința lui Paul Reynaud, devalorizatorul. 
Conferinţă slabă. Faţă de articolele și discursurile lui din Camera fran- 
ceză — o decepţie. In cursul după-amiezii luasem ceaiul cu dânsul la 
Gafencu. Am văzut cu acest prilej cea mai frumoasă casă din București. 
Auzisem mult vorbindu-se despre ea, dar aci n-am avut nici o decepțţie. 

— Primesc vizita lui Gurănescu, ministrul nostru la Belgrad care-mi 
dă câteva informaţii interesante. În Iugoslavia e o tendinţă generală de 
slăbire a legăturilor cu Franţa și o evoluţie spre Anglia. Dintre cei trei 
Regenti, cei doi civili sunt nuli şi nu contează, iar Principele Paul cres- 
cut la Oxford, angloman până în vârful unghiilor neveste-sii, împinge 
cât poate în direcţia Londrei. Asasinatul lui Alexandru, articolul 6 de la 
Stresa și mai ales înțelegerea franco-italiană au îndepărtat mult lugos- 
lavia de Franţa. Germania pe de altă parte a făcut tot ce a putut ca să se 
apropie de Belgrad. Prezenţa lui Göring la înmormântarea Regelui 

Alexandru, vizita lui mai târziu în Serbia, culanța nemților în afaceri au 
netezit mult drumul între Germania și Iugoslavia. Dar o înţelegere di- 
rectă între ambele ţări ar fi încă greu de realizat. Sârbii au priceput că 
drumul la Berlin duce prin Londra. Gurănescu spune mult bine de Sto- 
iadinovici, care ca ministru de finanţe, deși foarte tânăr și neexperimen- 
tat (sub Pasici, avea 33 de ani) a negociat plata datoriilor sârbești în 
America și a obținut să fie plătite cu o reducere de 65% pe când ilustrul 
nostru Titulescu n-a obţinut decât o reducere de 25%. Stoiadinovici, a 
cărui soţie e germană (el e sârb din Serbia veche), lucrează și el la o 
apropiere cu Germania și e mult mai apropiat de Londra decât de Paris. 
Această politică a Prințului Paul mai e ajutată și de un agent englez 
foarte inteligent, Balfour (un nepot al cunoscutului om de Stat) consili- 
er la Legația britanică din Belgrad și prieten intim al Prințului, cu care 
a fost coleg de clasă la Oxford. 

În ceea ce priveşte relaţiile cu Sovietele, Gurănescu e sigur că Iu- 
goslavia nu le va relua, cu toate insistenţele lui Beneș și ale lui Titules- 
cu. Jeftici se angajase să le reia și căderea lui nu a fost străină și de 
ușurința cu care a luat acest angajament. În treacăt, Gurănescu tratează 
pe Jeftici de dobitoc și-l consideră definitiv culat în politică. Stoiadino- 
vici dă între altele ca argument pentru refuzul lui și faptul că voiește să 
se întoarcă la libertăţile constituționale și că fără cenzură și stare de 
asediu propaganda bolșevică ar putea fi periculoasă. De altminteri nici 
Franța nu prea mai insistă în direcţia Sovietelor, și după cele constatate 
în mișcările de la Toulon și de la Brest și-a mai domolit simpatia pen- 
tru Moscova. Pactul de asistență franco-rus n-a fost ratificat până 
acum. Când Beneș și Titulescu spun că Franţa îi împinge spre Mosco- 
va, mint. În realitate ei sunt aceia care au insistat ca Franţa să iscăleas- 
că pactul cu Sovietele, ca să poată și ei la rândul lor să încheie unul. 

Gurănescu socotește poziţia lui Stoiadinovici solidă. Pe generalul 
Jifkovici îl califică de brută. Ar fi un prost intrigant, care se sprijină 
numai pe trupele gărzii cantonate la Belgrad. Nu e adevărat că ar avea 
în mână întreaga armată. Stoiadinovici vrea să se cotorosească de el, şi 
o va face dacă va sta destul la putere. Despre Perici, ministrul nou 
numit la București, Gurănescu spune că e o nulitate. Stoiadinovici voia 
să-l înlocuiască îndată ce a venit la putere. N-a făcut-o fiindcă Perici 
prea era numit de curând, și a vrut să evite comentarii. Dar zilele lui la 
București sunt numărate. 

25 octombrie. — Unde am ajuns: Victor Antonescu (ministrul de 
finanţe) întâlnește nu știu unde pe Tabacovici (președintele consiliului 

de administraţie al Căilor Ferate) și îi spune că directorul contabilităţii 
C.F.R.-ului nu face două parale și că trebuie schimbat; „bine“, îi răs- 
punde Tabacovici „dar să așteptăm să se întoarcă, e dus în călătorie de 
nuntă“. — „Da? se și însoară, călătorește domnul... dar pe cine a 
luat?“ — „Pe fata lui Buchman“ a lăsat neglijent să cadă marele șperțar 
de la C.F.R. —,„Aoleo, a conchis Antonescu, cum să mă ating de el! Să 
mă ferească Dumnezeu!“ 

Acum zece ani, Buchman primea picioare în cur de la toată lumea. 
„Trăiască Regele în pace și onor“, — vorba lui Hübsch, autorul imnului. 

26 octombrie. — Din porcăriile regimului: 

La contenciosul Capsului au venit actele pentru concesionarea 
vinderii lemnelor de foc din pădurile Statului unui domn inginer Bră- 
tescu. Acest Brătescu nu e rudă cu Zamfir Brătescu, fostul meu subse- 
cretar de Stat la Finanţe, dar probabil cu Stelian Popește (Universul) a 
cărui soție e născută Brătescu. Condiţiile concesiunii sunt: un preţ de 
estimaţie foarte redus și beneficiile în două, jumătate Capsului și jumă- 
tate lui Brătescu. Contenciosul Capsului refuză să-și dea avizul şi tri- 
mite afacerea, ca fiind de o anvergură prea mare, la contenciosul gene- 
ral al Ministerului... Sassu, care a aprobat afacerea e un om cinstit: ce 
presiuni formidabile trebuie să fi fost făcute asupra lui ca să-l aducă să 
semneze o asemenea învoială! 

Alta. Deasupra cinematografului Trianon, pe Bulevardul Elisabeta 
s-a deschis o casă de joc cu firma Moto-Club. Patru indivizi s-au asoci- 
at și au pus fiecare câte 500 mii lei, drept capital iniţial în schimbul a 
25 puncte ce revin fiecăruia din beneficii. Unul din acești asociaţi e cli- 
entul amicului meu, August Filip, şi i-a făcut confidenţe, zilele trecute. 
Afacerea e fructuoasă, spunea individul, dar cere muncă multă și mari 
sacrificii. Fiecare din cei patru asociaţi fac cu schimbul, și unul trebuie 
să fie în permanenţă la local. În afară de amenajare au avut spese 
enorme. I-a impus fiscul la peste 3 milioane și ca să fie scăzuţi la 1 mi- 
lion şi jumătate au trebuit să cedeze fiecare din asociaţi câte 4 puncte 
din beneficii, adică în total 16 unui subsecretar de Stat. Întrebat de Fi- 
lip cine era subsecretarul, individul n-a vrut să spună la început, s-a co- 
dit, dar a sfârșit prin a mărturisi că era Titeanul. Şi a adăugat că mai 
plătesc 180 000 lei pe an societăţii de motorizare, prezidată de Prinţul 
Nicolae, ca să poată întrebuința firma lor! Şi mai dau şi altele! Totuși 
beneficiul afacerii ar fi destul de important. 


1 Venit cu degetul în gură la Minister, Titeanu și-a clădit un block-haus și-a oferit 
vara trecută un premiu sportiv de 100 000 lei tineretului din județul Romanați. 

— Ieri, cu Orient-Expressul au plecat maltezii, după ce ne-au pisat 
10 zile. M-am dus la gară să duc o cutie de bomboane d-nei de Pierre- 
don, ca să-l împac pe Pierredon, supărat foc fiindcă la dejunul pe care i 
l-am oferit am așezat pe d'Ormesson înaintea lui, deși mai nou. În rea- 
litate a fost din partea mea o eroare, am crezut pe d'Ormesson mai 
vechi. Pierredon și-a imaginat însă că o făcusem dinadins, că-l trata- 
sem nu în ministru al Ordinului Suveran de la Malta ci în supus fran- 
cez. Pangal venise să mă pună în curent cu acest grav incident și să mă 
roage să telefonez ofensatului maltez ca să-l împac. I-am telefonat dar 
am făcut mai mult, am mers și la gară cu bomboane! 

Această pereche de caraghioși, Pierredon și La Rochefoucault, sunt 
adevărate personaje de operetă. Pierredon e fiul lui Michel-Pacha, 
îmbogăţit peste măsură în Turcia, cu Farurile și cu tot felul de pezeven- 
glâcuri. Pierredon şi-a cumpărat titlul de conte de la Papa, căruia a 
făcut un dar destul de însemnat pentru a fi numit Pierredon (qui a fait 
un don å Pierre). Bătrânul Michel-Pacha trebuie. să fi avut o avere 
imensă, căci a putut lua de nevastă o Principesă Mensdorf-Pouilly, din 
ilustra casă aliată cu Coburgii și cu mai multe Familii Regale. Pierre- 
don, care a luat de soție o principesă de Polignac, ia văzul lumii prin 
rudeniile mumă-sii și neveste-sii, despre care vorbeşte fiecăruia, când 
se prezintă. Prin mătușile și unchii pe care îi invocă, prin gradul său de 
bailli al Ordinului de Malta decorat cu Crucea de „Profes“, cine nu-i 
știe rosturile îl crede de neam mare. La început m-a înșelat și pe mine. 
Nu e simpatic nimănui. Când a fost numit în ordinul de Malta, mai 
întâi cavaler, apoi ministru și „Profes“ au fost protestări unanime și 
scandal mare. Marele Maestru a trimis pe toţi reclamanțţii la plimbare 
spunându-le „Ordinul trebuie să trăiască și n-are nimic; dvs. nu daţi un 
franc — ăsta plăteşte! Prin urmare îl ţin și îl menţin!“ Iniţiaţii poves- 
tesc că de când a intrat în Ordin, Pierredon a contribuit la cheltuieli cu 
mai bine de 20 milioane franci. Aşa cum e, a ajuns să fie tare și mare în 
Consiliile Ordinul i şi caută pe toate căile să-și alcătuiască un trecut și 
o tradiţie. Acum, de curând, un genealogist a descoperit că Michel-Pa- 
cha se trăgea dintr-un doge al Veneţiei, De Michele sau Michelli. Drept 
consecință, Pierredon a cumpărat la Veneţia un palazzo De Michelli, 
care l-a costat multe milioane. 

La Rochefoucault, conte autentic el, deşi s-a căsătorit cu una din 
moştenitoarele „des Moulins de Corbeil“, n-are sfanţ. El n-a avut nicio- 
dată nimic, şi averea neveste-sii a mâncat-o. Îl întreține și pe el Pierre- 

don. Nimic mai nostim decât să auzi pe La Rochefoucault că e surme- 
nat, că nu mai poate face față însărcinărilor primite, că nu mai știe unde 
îi este capul, deși singura lui treabă e să compună menu-urile dineurilor 
pe care le.dă Pierredon şi să facă plasamentele la masă. Listele de deco- 
raţii pentru schimburile cu Crucea Magistrală a Maltei, reprezintă mun- 
că grea rezervată lui Pierredon însuși, ca și Istoria Ordinului pe care o 
publică, mulțumindu-se să o semneze căci de scris o scrie altul pe care-l 
plătește. Ilustrul diplomat maltez mai e şi deţinătorul tuturor tradiţiilor 
protocolului, pe care le aplică cu stricteţe și în care se încurcă și se des- 
curcă zilnic. Nici un diplomat în București, nici un reprezentant al vre- 
unei Mari Puteri nu e mai „vârât în treabă“ ca perechea Pierredon-La 
Rochefoucault. Dacă i-ai asculta pe ei, întreaga dinamică a diplomaţiei 
europene se învârtește în jurul Ordinului şi al Prințului Chigi, Mare 
Maestru. Susceptibili la exces, acești Pat și Patachon paraziți ai unei 
onorabile dar perimate tradiţii, nu sunt luaţi în serios la noi decât de 
prietenul meu Pangal și de Majestatea Sa Regele Carol al II-lea. 

27 octombrie. — Informatorul meu de la Sinaia îmi aduce știri. 
Regele n-a schimbat nimic în ideile și planul lui. Pe Tătărescu nu-l mai 
poate vedea în ochi. Cel care se bucură de toată simpatia Regelui în 
Guvern e Inculeţ. Dacă s-ar mai putea o formaţie guvernamentală libe- 
rală, ar alcătui-o Inculeţ. Dar nu se mai poate. Regele va deschide brusc 
criza, ca să nu-i saboteze nimeni geniala soluţie. Probabil că pe la sfâr- 
şitul săptămânii. Vom vedea. 

Pentru moment mă gândesc la Inculeţul din 1918, pe care l-am 
cunoscut atât de bine. Duminica trecută, la Constanţa, d-rul Pilescu mi- 
a confirmat din nou că, în preajma votului Unirii la Sfatul Ţării, el și cu 
Corteanu i-au dus și i-au numărat două milioane lei din partea lui 
Marghiloman. Acesta este patriotul atotputernic sub Regele Carol al II-lea. 

28 octombrie. — Dentistul nostru și al Curţii Regale, simpaticul 
„A revoir“ zis Krainik s-a îmbolnăvit de inimă. Aveam azi oră la dân- 
sul și iată că-mi telefonează nevastă-sa să nu vin fiindcă „doctorul“ a 
avut ieri o mică criză de cord, de pe urma neplăcerilor ivite zilele trecu- 
te „și pricepi d-ta, la vârsta noastră, trebuie să băgăm de seamă“. Mă 
întreb dacă „neplăcerile“ lui nu sunt în legătură cu cei 60 de ani ai 
Reginei Maria. Într-adevăr cât am stat la el alaltăieri (o primă ședință 
pentru revizuirea dinţilor) n-a făcut decât să se jelească de loviturile pe 
care le primea de „Sus“. Regele a introdus de doi ani obiceiul să i se 
dea de ziua lui un cadou, din partea demnitarilor Curţii. Printre aceștia 
e și Krainik cu frac brodat à la française şi cu pantaloni gris perie, 

costum în care se furlandisește la toate ceremoniile, spre marea lui mân- 
drie. Anul trecut partea lui pentru cadoul Regelui a fost de 5 000 lei, şi 
s-au dat numai cărţi legate, „anul acesta, păcatele mele, cât are să fie că 
a adus Urdăreanu de la Paris un serviciu de ceai în jadă, auzi domnule, 
în jadă, cât are să fie? Şi nici n-am primit nota cadoului pentru Rege, și 
iată că Mareșalatul Palatului ne obligă să dăm un cadou Reginei pentru 
cei 60 de ani pe care îi împlinește! Nu mai pot, domnule ministru, ne 
ruinează! Mai bine renunţ la tot!“ 

Dar atracţia fracului brodat e mare, Krainik n-a renunța®a nimic 
şi s-a îmbolnăvit probabil de inimă rea și de... calicie!. 

30 octombrie. — Fost ieri la Sinaia pentru a lua parte la serbarea 
împlinirii celor 60 ani ai Reginei Maria. Pe drum Georgescu (Cocoş) re- 
dactorul Neamului Românesc al lui Iorga vine în compartimentul meu 
şi-mi povestește din fleacurile în jurul cărora se cristalizează viaţa su- 
fletească și cerebrală a Fute Vântului de la Văleni. Dar îmi povesteşte 
şi una bună pe care Goga ar fi spus-o Regelui în ultima lui audienţă: „Si- 
re, ai sfărâmat toate partidele, dar să nu te miri că pe ruine apar stri- 
goii!“ Sosit la Sinaia am luat dejunul la Palace-Hotel cu George Geor- 
gescu capelmaistru cu dama, cu Goga și cu Vetturia lui și cu dr. Lupu. 
După masă am avut o lungă conversaţie cu Goga. Mi-a mărturisit că da- 
că a fuzionat cu Cuza și s-a aruncat în antisemitism, e că nu mai are 
nici o încredere în Rege. A ieșit din culise, la aerul liber, cum l-a sfătuit 
Și frate-său, pe patul lui de moarte. Goga e convins că Regele se va în- 
curca din ce în ce şi că va sfârși rău de tot. Nu crede într-o iminentă schim- 
bare de Guvern, fiindcă nu vede motivul unei asemenea schimbări. 

La masă d-rul Lupu se declara încântat că era așezat între mine și 
Goga, și înjura pe ai lui. O dulce armonie domnește și între ţărănişti. 

Serbarea aniversării Reginei a fost lipsită de orice farmec. Vre- 
mea a fost infectă. Un vânt rece îţi tăia obrazul cum puneai nasul afară. 
Până la ora 4 a fulguit de zăpadă. Culmile munţilor erau acoperite de 
ninsoare, de ninsoare întinată prin umbra norilor fumurii şi această faţă 
cenușie da înălțimilor mai mult un aspect de doliu decât de veselie. Pe 
jos, prin jurul hotelurilor, nu întâlneai decât mutre plictisite; fiecare te 
întâmpina cu întrebarea: e adevărat că a căzut Guvernul? Guvernul Tă- 
tărescu e fără precedent în această privinţă. De aproape doi ani de când 
ține, cade în fiecare săptămână. Dar de data asta sentimentul de preca- 

! La îmbolnăvirea lui Krainik mi se spune că a contribuit mai ales o plată de 20 
milioane ce a trebuit să facă — lovitură peste lovitură — pentru ginere-său Friedmann 
de la Bacău. 

ritate pare mai adânc. Miniştrii pe care i-am întâlnit, în loc de bună zi- 
ua îmi ziceau: „ei, când ne răstorni!“ Săracii, dacă ar şti ei cât de puțin 
mă ocup eu de soarta lor! 

Seara la Peleș, recepţie fără nici o însuflețire. M-am plictisit două 
ceasuri și jumătate și am făcut două constatări neplăcute: întâi, că Fa- 
milia Regală s-a urâţit grozav și al doilea, că într-o ţară unde sunt atâ- 
tea femei frumoase, la recepții nu se poftesc decât pocituri. Familia 
noastră Regală putea fi într-adevăr judecată aspru din toate punctele de 
vedere afară de al plasticii: erau toţi frumoși. Defileul de aseară a fost o 
jale. Regina Maria a slăbit mult, îi atârnă pieile obrazului, și cu toată 
arta toaletei și cu tot arsenalul accesoriilor părea că duce în spinare mai 
mult decât cei 60 ani sunaţi. Regina Elisabeta parcă era scoasă din vi- 
cleim; Ileana se înfățișa ca o nenorocire și ca o spălătoare de vase. 
Principesa de Hohenlohe, sora Reginei, fiica ei (o catastrofă) și Prin- 
cipesa de Hohenzollern, trei note diferite din gama ororilor. Până şi 
bărbaţii întristau privirile. Regele Carol, plin de trohnă se prezintă cu 
nasul și cu buzele umflate, Prinţul Mihai, neîndemânatic şi ca lungit ar- 
tificial plimba în urma lui tată-său o mutră mohorâtă. Arhiducele An- 
ton părea angajat cu ziua, în fracul lui uzat, iar Principele de Hohen- 
zollem în uniformă de vânător și de general caraghios, cu siluetă de 
ghebos onorific compromitea deși german autentic tipul arian, scump 
lui Hitler. Numai Prinţul Nicolae salva cinstea Familiei — dar a şters-o 
imediat după concert, dezgustat se vede de tot ce mișuna în jurul lui. 

Invitaţiile fuseseră făcute alandala. Nimeni nu putea ghici după ce 
criteriu. Desigur nu după al eleganţei sau al frumuseţii. Singura femeie 
frumoasă era baroana Schnitzler, sau Schnitzer, dama de onoare a Prin- 
cipesei de Hohenzollern. Încolo, o nenorocire. Vremea, cu aripa ei ne- 
miloasă a pocit frumuseţile bucureștene de odinioară, după cum a pocit 
şi plastica Familiei Regale. Dar dacă Familia Regală nu se poate reîn- 
noi și trebuie să asistăm resemnaţi la defilarea beşoandrelor încoronate, 
lista invitaţilor ar putea fi treptat reînnoită și generaţiile perimate în- 
locuite cu altele mai proaspete. 

Un apel la generaţiile mai tinere ar fi fost cu atât mai ușor de reali- 
zat cu cât invitaţiile au fost făcute fără nici un rost, după cum am spus 
mai sus. Foştii miniștri n-au fost invitaţi, dar au fost invitaţi Dinu Ari- 
on, generalul Gârleşteanu și Grigore Carp. Academicienii care au venit 
după amiază să prezinte Reginei felicitările Academiei Române n-au 
fost invitați (Țiţeica, Hurmuzescu etc.) dar a fost invitat inginerul Raco- 
viţă, fiul generalului, dar acesta n-a fost invitat nici el. Printre foştij 

miniștri plenipotențiari a fost poftit Charles Mitilineu dar n-a fost poftit 
Filality, care a mai fost și secretar general al Ministerului de Externe. 
Zoe Suţu, damă a Palatului, n-a fost invitată, dar a fost invitată ma- 
dame Hoenig soţia doctorului (poate în amintirea Coţofeneștilor). Din- 
tre cei invitaţi n-au venit mulți. Şefi de partide eram numai Goga, Iuni- 
an și cu mine. N-au venit nici Dinu Brătianu, nici Vaida, nici Mihalache, 
nici Averescu. Nici Prezan; Iorga s-a supărat fiindcă a fost invitat la 
concert şi d-na lorga numai la recepție — şi n-a venit nici el. Dintre 
foștii miniștri, vreo 4-5. Jean Th. Florescu, istet ca un toreador și Tran- 
cu-laşi cu o panglică portocalie de gât ca Didina Cantacuzino, și cu un 
fibron în pântece, tot ca dânsa — erau singurii care petreceau în sear- 
băda sindrofie. 


—  Înapoiat azi la București găsesc un teribil articol împotriva lui Ti- 
tulescu, semnat de Gaxotte, în ziarul parizian Je suis partout. Mi se 
spune, ce e mai nostim, că în Echo de Paris, după un articol al lui Per- 
tinax care laudă bineînţeles pe Titulescu, se găsește reprodus articolul 
lui Gaxotte. Titulescu trebuie să fie furios, căci știe bine că numele lui 
Gaxotte va mai fi de actualitate când al lui va fi fost deja uitat de mult. 
Gaxotte acuză pe Titulescu de a fi în slujba Sovietelor și de a înșela 
România asigurând-o că Franţa îi cere apropierea de Moscova pe care 
Titulescu și Beneș vor să o impună. Articolul se termină cu această fra- 
ză grea: „ Quand à l'autorite de M. Titulesco, je ne résiste pas au plaisir 


de citer ce mot magnifique d'un sénateur pyrénéen: — Titulesco? Il 
paierait pour être acheté“. 
30 octombrie. — Căzut alaltăieri, marți, Ministerul Tătărescu 


pare întărit azi. Consiliile de Miniștri de luni seară la București și de 
marţi la Sinaia, cele 2 audienţe ale lui Tătărescu și una a lui Inculeț par 
a fi netezit pentru moment, neînțelegerile între miniștri pe de o parte, 
între Minister și Rege pe de alta. Blumenfeld a venit azi-dimineaţă să-mi 
povestească că Victor Antonescu i-a istorisit audiența lui Tătărescu la 
Rege. Guţă Minciună a rectificat poziţia și a dat drumul trâmbiţei: „Sir- 
re, sunt fiu de ostaș și ca atarrre știu ce e disciplina. Dacă Majestatea 
Ta socotește că Guvernul nu e la înălțimea menirei sale, sau dacă Ma- 
jestarea Ta socotește că arrr fi altul mai bun, eu nu-i stau în cale, de- 
misia mea e gata“. — „Vai de mine, Guţă, s-ar fi grăbit Regele să spu- 
nă, ce mai e și asta? Dar e acum momentul să schimbăm Guvernele? 
Trebuie toți uniţi să facem față greutăților, mari, care ne stau în cale. 
Toată atenţia noastră, toată munca noastră, numai pentru armată! Să nu 

vorbim de altceva™*. Și au vorbit numai de înzestrarea armatei. Poate că 
Blumenfeld m-a mințit pe mine, poate că Antonescu a minţit pe Blumen- 
feld sau că Tătărescu a minţit pe Antonescu. Şi se mai poate că Regele 
să fi minţit pe Tătărescu! Căci contrariu tuturor aparenţelor, informa- 
torul meu secret sosit azi-noapte de la Sinaia pretinde că sus nu s-a 
schimbat nimic şi că înainte de deschiderea Parlamentului vom avea 
criza de Guvern. 

Dacă s-a schimbat ceva, e că Guvernul a plătit pe Lupeasca. De la 
lichele care de Anul Nou au oferit în numele Guvernului ilustrei matra- 
cuce o splendidă bijuterie, te poţi aştepta la tot. Cu atât mai mult că s-a 
întors Wieder și s-a împăcat şi'cu Lupeasca și cu Regele. Bacher, o altă 
figură simandicoasă, devotat lui Pangal, a spus acestuia că impresia lui 
(a petrecut ziua de ieri la Sinaia) era că Guvernul mai ține. Se poate să 
fie aşa, și să nu fie, dacă se admite părerea informatorului meu secret, 
că Regele se ascunde de toţi. Toate bune dar, M.S. să nu ne mai spună 
că singurul Ei gând e înzestrarea armatei: menținând un vistavoi la 
Ministerul Armatei (Paul Angelescu) și un escroc (Bejan) la Arma- 
ment, nu o va crede nimeni. 

1 noiembrie. — Informatorul meu secret pretinde că, cu toate ro- 
domontadele lui Tătărescu, Regele va declanșa schimbarea regimului 
astfel încât ziua de 14 noiembrie să cadă în plină criză. Manifestările 
de masă proiectate pentru acea zi de naţional-țărănişti (Mihalache) şi 
de naţional-creştini (Goga) vor fi astfel zădărnicite. Regele trebuia să 
sosească la Bucureşti azi, dar fiind încă gripat a amânat sosirea sa pe 
ziua de 7 noiembrie. Întârzierea crizei ar avea şi de scop să împingă lu- 
crurile până la 14. În zilele de 8, 9, 11 noiembrie Regele va consulta 
fruntașii politici şi şefii opoziţiei. Apoi va provoca demisia Ministeru- 
lui. Mâine seară Regele pleacă la vânătoare în Banat, de unde se va 
înapoia poate direct la București. 

Mă întreb care din doi e nebun: Tătărescu, când declară la Sinaia 
gazetarilor că-i va preveni cu 6 luni înainte de demisia lui, că Partidul 
Liberal pleacă când vrea de la Putere și nu poate fi alungat de nimeni 
— sau informatorul meu care-mi afirmă, chiar după aceste obraznice , 
ieșiri ale primului ministru, că soarta Guvernului e pecetluită. Poate că” 
sunt nebuni amândoi, sau că-i înșală unul singur pe toţi. 

2 noiembrie. — După patimile de la Sinaia, banda guvernamen- 
tală s-a transportat la Iași, pentru o conferinţă regională. De interesele 
reale ale Moldovei și ale Iașului nu s-a sinchisit nimeni. S-a făcut nu- 
mai politică de partid, şi proastă. Trâmbiţa lui Tătărescu și clarineta lui 

Victor Iamandi au cântat arii variate pe aceeași temă: îmbărbătarea par- 
tizanilor. Tătărescu a declarat ritos că „Partidul Liberal“ (?) a ajuns Ja 
jumătatea guvernării. Şi proştii au crezut! Deşi s-a arătat țanţoș și la 
Iaşi, Guţă Norocosul a fost mai puţin obraznic ca la Constanţa, și a fă- 
cut chiar apel la unirea tuturor. 

Întrebat de ziarul Ordinea care făcea o anchetă asupra declarați- 
ilor lui Tătărescu la lași, am dat ieri următorul răspuns: 

„N-am nimic de spus asupra declaraţiilor primului ministru pentru 
că nu le cunosc. Şi nu le cunosc pentru că nu mă ocup niciodată de lu- 
crurile care n-au nici o importanţă.“ 

Tânărul Guţă și-a cam luat nasul la purtare, trebuie să începem să-i 
dăm peste degete. 

3 noiembrie. — Guvernul a interzis ieri celt două întruniri pro- 
iectate pentru 14 noiembrie (a lui Mihalache și a lui Goga). Printr-o 
lungă și searbădă scrisoare adresată celor doi conducători de partide, 
Tătărescu le explică că Guvernul nu poate tolera manifestații de masă 
în preajma deschiderii Parlamentului, fiindcă ar fi să ne întoarcem cu 
150 ani înainte, la vremuri când în alte țări, Parlamentele deliberau sub 
presiunea străzii. Guvernul autoriză însă manifestările, în orice altă zi, 
de la 17 noiembrie înainte. Mihalache a răspuns lui Tătărescu (ambele 
scrisori au fost publicate în ziarele de azi-dimineaţă) că argumentele 
invocate nu l-au convins, că pentru a găsi un precedent la manifestaţia 
națională-țărănistă plănuită pentru 14 viitor dl. prim-ministru n-avea 
nevoie să-l caute cu 150 ani în urmă și în ţări străine fiindcă-l poate 
găsi la noi cu doi ani în urmă, când Partidul Liberal a pus la cale o ma- 
nifestaţie identică, pentru ziua de 15 noiembrie 1933. Iar în concluzie, 
șeful țărăniștilor declară că nu va ţine seamă de ridicarea autorizării 
date și că Partidul Naţional-Ţărănesc va îndruma cum va putea în ziua 
de 14 noiembrie, spre Bucureşti, masele aderenţilor săi. Goga nu va da 
răspunsul său decât mâine. 

6 noiembrie. — Titulescu s-a înapoiat ieri de la Geneva cu obiş- 
nuitul lui alai de presă, cu Savel Rădulescu în tren de la Brașov (de astă 
dată n-a mers înaintea șefului până la graniţă), cu Inculeţ de la Predeal 
şi cu dr. Angelescu de la Sinaia. Miniștrii străini i-au ieşit înainte la ga- 
ră, dar greșit informaţi de Ministerul de Interne! s-au dus la gara Mo- 


1 Se vede că Minlsrenil de Inteme bănuia pe Titulescu de frică, în urma tractului 
răspândit ao lui de un anonim din partidul lui Cuza. Am primit şi eu pamfletul 
într-un plic. Parafrazează articolul lui Gaxotte din Je suis partout, cu trivialități de limbaj 

lus. Par fie că Titulescu n-a cunoscut tractul, fie că devenit mai curajos, n-a cerut sã 
lesă la Mogoşoaia şi a descins ca toată lumea în Gara de Nord. 


www.dacoromanica.ro 


ÎNSEMNĂRI ZILNICE, 1935 159 


goșşoaia. Până să-i aducă de acolo la Gara de Nord, trenul în care era 
Titulescu a fost oprit în staţia B.M., pentru marea bucurie a celorlalţi 
pasageri. În tren, între Sinaia şi București marele european a făcut, na- 
tural, declaraţii presei. A declarat situația gravă şi a povestit despre Ge- 
neva „unde nu se iau măsuri impotriva Italiei, ci pentru pace”. 

Un cuplet indispensabil de dragoste pentru Italia a alternat cu altul 
de încredere în acţiunea S.D.N-.-ului. În total, rahat. 

Ziarele de azi reproduc și declaraţiile lui Beneș, un lung expozeu 
făcut în Camera cehoslovacă, expozeu care nu e decât o dezvoltare a ce- 
lor spuse de Titulescu gazetarilor şi însemnate mai sus. Drotoşul înşiră 
și el cupletele de încredere în forța Societăţii Naţiunilor, în tenacitatea 
Angliei şi în solidaritatea Micii Înţelegeri. Cehoslovacia e cuminte, ada- 
ugă belferul, şi prin urmare gata să lupte împotriva Italiei la Geneva şi 
împreună cu Italia la Viena. 

Italia îşi vede de treabă, lasă pe toţi Samuellii, Calvinii şi demo- 
craţii integrali să latre, și înaintează în Abisinia. 

— Universul de azi reproduce afirmaţia lui Winston Churchill că nici 
o graniță fixată prin Tratatul de la Versailles nu va putea fi schimbată 
fără război, şi se miră că nobilul lord a vorbit numai de Tratatul de la 
Versailles. Observaţia Universului e justă, dar totodată şi subînţelesu- 
rile sunt pline de haz: foaia peștelui tratează pe Churchill ca și cum ar 
fi declarat că Regele Angliei e singurul Rege din lume și că nu mai era 
şi Stelian Popeşte. 

— Pangal a văzut ieri pe dr. Angelescu „retur“ de la Sinaia. În pre- 
zenţa nu numai a lui Pangal, dar şi a lui Gruia de la Adevărul și a depu- 
tatului Florian (persecutorul lui Mirto!), doctorul a afirmat că demisia 
Guvernului era iminentă. „Îmi pare rău de Tătărescu, e băiat bun, dar a 
împins lucrurile prea departe.“ Pangal crede că Angelescu știa şi lu- 
cruri pe care nu le spunea, căci prea era sigur de căderea Guvernului. 
Din anturajul lui Franasovici mi se spune din contră că Guvernul mai 
stă. Să-l ia dracu mie îmi e indiferent dacă pleacă sau nu, dar să se ho- 
tărască odată într-un fel. 

Ieri în tren, Inculeţ a intervenit pe lângă Titulescu ca să facă pe 
mediatorul între Guvern și Mihalache pe chestiunea întrunirii de la 14. 
Titulescu a refuzat însă spunând că nu se amestecă în asemenea ches- 
tiuni, mai ales cât timp n-a văzut încă pe Rege. Aceasta i-a povestit-o 
Angelescu lui Pangal confidențial. Guvernul e foarte plictisit pe ches- 
tiunea de la 14 noiembrie. Mihalache persistă să aducă lume multă cu 
toată interzicerea lui Tătărescu. Dinu Brătianu declară că nu aprobă ho- 


www.dacoromanica.ro 


160 CONSTANTIN ARGETOIANU 


tărârea lui Tătărescu de a interzice manifestaţia țărănistă pe care nu o 
oprește astfel Partidul Liberal, ci Guvernul personal al M. Sale Rege- 
lui. Dacă va fi vărsare de sânge (!) răspunderea va cădea prin urmare 
nu asupra Partidului Liberal ci asupra Regelui. 

Goga a răspuns lui Tătărescu că partidul său nu convocase lume la 
București decât pentru a dovedi că e mai popular (!) decât al lui Miha- 
lache. Că de vreme ce acesta este împiedicat să-și ţină întrunirea, nu 
vede pentru ce ar mai ţine-o el și în fine că Partidul Naţional Creştin ca 
partid de ordine se supune hotărârilor Guvernului. În realitate, huli- 
ganii lui Cuza și ai lui Goga veneau la Bucureşti pe spezele Guvernului 
şi de vreme ce acesta nu mai da bani, nici huliganii nu mai puteau veni. 

Informatorul meu secret pretinde și el că nimic nu s-a schimbat în 
planul Regelui și că Guvernul nu deschide Camarele. Qui vivra, verra. 


— Rezultatul definitv al plebiscitului în Grecia: 


Votanti icoana aia aa „1527714 
Pentru restaurarea Monarhiei: ........ 1 491 992 
Pentru Republică: ..........0000000000000002-- 32 452 
Voturi nule: .........uccce ceea 000000000 3 268 


Dintr-o populaţie totală de 6 milioane și jumătate, un milion de 
voturi pentru Monarhie, e un succes relativ. Cu atât mai mult că plebis- 
citul a fost probabil făcut manu militari. Se vede că cei mai mulţi din 
republicani sunt în pușcărie — sau că s-au abținut. 

7 noiembrie. — Blumenfeld îmi povesteşte despre o scrisoare a 
lui Iorga adresată lui C. Stere după răscoalele din 1907. Stere în conti- 
nuarea romanului său autobiografic a ajuns în ultimul volum, care e 
aproape gata, la epoca acelor răscoale și cu acest prilej a arătat dom- 
nilor de la Adevărul o extraordinară scrisoare a lui Iorga adresată „d-lui 
Stere, prefect de Iaşi“ scrisoare în care omul cu barbă insultă armata 
(pe temeiul brutalelor represiuni), declară că clasele burgheze trebuiesc 
suprimate, cheamă revoluţia care să curețe tot şi oferă iubitului prieten 
pe viaţă Stere devotamentul său. Ceea ce minuna pe Blumenfeld e că 
Stere a putut ține această scrisoare 18 ani fără să o publice, cu toate ata- 
curile și cu toate calomniile lui Iorga împotriva lui. Faptul e într-adevăr 
remarcabil, dar pe mine nu mă miră, căci se încadrează perfect în men- 
talitatea lui Stere, atât cât o cunosc eu. Scrisoarea va fi publicată în vo- 
lumul care va apărea, și va face desigur multă vâlvă, deși semnătura lui 
Iorga va fi înlocuită prin a unui personaj fictiv. 

Blumenfeld îmi mai spune — confidenţial, dar cu nădejdea că o 
voi spune mai departe — că în audiența de mâine Mihalache, dacă Re- 
gele îi va cere să renunţe la manifestaţia de la 14 noiembrie, fără să-i 
dea vreo asigurare de aducere la Guvern, va răspunde cam aşa: „Sire, 
eu nu pot să nu mă supun unui ordin al Majestății Voastre. Dar pe de 
altă parte eu nu mai pot reţine partidul meu de la această manifestare 
de forță. Într-o asemenea situaţie, nu am decât o singură soluţie: îmi 
voi da demisia din preşedinţia partidului.“ Subînţeles: „în locul meu va 
fi ales Maniu!“ M-âm mulţumit să ascult pe prietenul meu Scrutator — 
care mi-a mai servit toate „potenurile** politice în circulație — şi m-am 
abținut să-i dau vreo părere sau vreun aviz (atât aștepta ca să meargă să 
raporteze tot ce aș fi spus, lui Tătărescu). Aș fi putut să-i spun că dacă 
Mihalache ar da într-adevăr demisia, ar mai fi şi alți eligibili la șefia 
partidului în afară de Maniu. Mihalache a ieftinit condiţiile cerute pen- 
tru ocuparea postului. 

8 noiembrie. — Legația Sovietelor a sărbătorit ieri — pentru 
prima oară în Bucureşti — aniversarea izbucnirii revoluţiei bolșevice. 
Ostrovski și d-na Ostrovski au dat o serată la Clubul miliardarilor. Co- 
munismul găzduit în casa capitaliștilor şi sărbătorit în frac şi decoraţii, 
ne arată cât drum au făcut maximaliștii ruși de la Lenin până azi. Ştirile 
venite din Rusia arătau de altminteri de câtva timp că evoluţia era în 
plin: după libertatea comerţului în oraşe, am avut de înregistrat acum 
de curând și împroprietărirea individuală a unui însemnat număr de 
ţărani. Lenin trebuie să se fi întors în mormântul său. 

10 noiembrie. — Pe ziua de ieri și alaltăieri mare zarvă și mari 
frământări în cafeneaua politică. Lichelele de la gazete și de la cluburi 
forfoteau ca în momentele de mare criză. Enervarea cuprinsese pe dea- 
supra lichelelor şi sferele politice de obicei mai calme. Nu mai vorbesc 
de nebuni ca doctorul Lupu care vineri seara urla cât îl ţinea gura îm- 
potriva tovarășilor săi de partid și se vedea deja șef în locul lui Mihala- 
che. Audienţele lui Mihalache și lui Lupu — a lui Goga n-a tulburat pe 
nimeni — au fost cauza întregii răscoliri a mocirlei. Nu am încă infor- 
maţii directe asupra celor ce s-au petrecut în cele trei audienţe. După 
audiența lui Mihalache părea că manifestaţia de la 14 noiembrie se va 
încerca cu toată opunerea Guvernului şi dezaprobarea Regelui şi că Mi- 
halache va demisiona din șefia partidului pentru a face loc lui Maniu şi 
politicii acestuia. De unde furia lui Lupu care spunea cui voia să-l audă 
că părăseşte partidul dacă se alege Maniu şef. După audiența lui Lupu, 
lucrurile s-au calmat și Delegaţia Permanentă, sau biroul Partidului Naţi- 

onal-Țărănesc a publicat un comunicat prin care se anunţa amânarea 
manifestaţiei, iar de demisia lui Mihalache n-a mai fost vorba. E amu- 
zant de constatat că bilanţul zilelor de 8 și 9 se traduce printr-o mulţu- 
mire generală: Mihalache, Lupu și Goga se declară încântați de rezul- 
tatul audienţelor lor, deși fiecare din ei urmăresc scopuri deosebite şi 
chiar antagoniste, Guvernul se declară mulțumit că a scăpat de încurcă- 
tura de la 14 noiembrie și Regele în fine e şi mai mulţumit fiindcă și-a 
bătut joc de toată lumea. Ziarele democrate caută să prezinte înfrânge- 
rea lui Mihalache ca o izbândă. Universul mai practic se întreabă cine e 
păcălitul. O vorbă nostimă a lui Potârcă — întrebat aseară cum stau lu- 
crurile în partidul lui, a răspuns: „cam subţire și pe dungă!“ 


— Mișcarea podgorenilor ameninţă să fie serioasă. Din cauza enor- 
melor plantări la șes și a anului excepţional de bun, vinul a ajuns să se 
vândă la Dealul Mare şi la Odobeşti cu 2 și 3 lei decalitrul. E ruina a 
mii de oameni. Joia trecută s-au ţinut numai între Ploieşti și Focşani 
mai bine de 40 de întruniri foarte agitate. 


— În momentul acesta sosește Pangal cu ştirea că Regele a spus lui 
Mihalache că Guvernul pleacă marţi. Pangal afirmă că are ştirea aproa- 
pe direct de la Mihalache și-mi atrage atenţia asupra redactării comuni- 
catului țărănesc „față de noua situaţie politică“ care, pusă în legătură cu 
declaraţia șefului la Delegaţie că „manifestaţia nu mai are nici un scop“, 
nu poate duce decât la concluzia demisiei iminente a Guvernului. Dacă 
e așa, și dacă nu succedă Mihalache lui Tătărescu, păcăliţi vor fi mulţi, 
şi nemulțumiți toți. 

11 noiembrie. — Sovietele toarnă apă cu sacaua în vinul lui Le- 
nin. După libertatea comerţului, după împroprietărirea individuală a ță- 
ranilor, iată că au creat și o decorație spre a fi distribuită deocamdată 
numai străinilor. La frac s-au pus, în curând vor ajunge și la decoraţii, 
şi poate şi la titluri de nobleţe. 


— Vizitat la Dalles o expoziţie de orori: machetele concursului pen- 
tru monumentele Regilor Carol I și Ferdinand. E una mai urâtă ca cea- 
laltă. Se zvoneșşte totuși că Pamfil Șeicaru împreună cu complicele lui 
Hahn pun la cale un gheşeft serios cu prilejul ridicării acestor două mo- 
numente. Pamfil Șeicaru fiind actualmente persoana gratissima, mă aş- 
tept și la asta. 

— Blumenfeld-Scrutator a fost azi la mine. Venea să afle ce se petre- 
ce, convins că eu le învârtesc toate. Intenţia lui reieșea din toată ner- ` 
vozitatea întrebărilor pe care nu le punea. Natural că nu i-am spus nici 
puţinul cât știam. Mi-a povestit însă el, că după audiența lui Mihalache, 
Regele a chemat pe Tătărescu să-i comunice ce a spus domnului cu că- 
mașa afară din pantaloni. Suveranul ar fi spus lui Mihalache: 

1) Că poate să facă 50 de manifestații, nu una, fără să silească pe 
Rege să-l aducă la Putere; 

2) Că el, Regele, nu are nici un angajament cu nimeni în ceea ce 
privește succesiunea la Guvern, care de altmintreli nu este deschisă; 

3) Că el, Mihalache, este unul din oamenii pe care Regele contea- 
ză pentru ziua de mâine. 

Am întrebat pe Blumenfeld dacă Tătărescu era mulţumit. Mi-a 
mărturisit că nu. Totuși, Blumenfeld m-a asigurat că Tătărescu mai ră- 
mâne până după buget. Avea aerul să spună că intervenţia lui Titulescu 
n-a fost străină de împăcarea lucrurilor (ce împăcare?) deși Titulescu 
sosit miercuri va fi primit de Rege abia azi în audienţă. 

Din altă parte aflu că, înainte de a pleca la Cluj, Maniu a făcut o 
vizită lui Mironescu şi luând-o pe de departe după obiceiul lui, a sfâr- 
şit prin a-l întreba dacă ar primi președinția Partidului Naţional-Ţără- 
nesc în cazul în care aceasta i s-ar oferi. Moş Ghiţă a răspuns că e prea 
obosit și prea ocupat, și că în nici un caz nu ar primi o asemenea sar- 
cină. Maniu a părut încântat de acest răspuns, iar Mironescu n-a pri- 
ceput tâlcul vizitei lui decât un ceas mai târziu când a venit Mihalache 
să-i ofere președinția partidului. Această ofertă a lui Mihalache , care a 
avut loc după audiența lui la Rege, este certă, o știm de la unul din bă- 
ieţii lui Mironescu. Ea nu corespunde optimismului lui Blumenfeld cu 
privire la raporturile dintre Rege și dl. Mihalache. 

Suntem în plin Bizanţ. Pe lângă toate celelalte Grigore Filipescu 
mă solicită prin Nicu Ottescu să scriu un articol asupra lui tată-său în 
numărul festiv al Epocii ce va apărea cu prilejul a 50 de ani de la fon- 
darea ei. Am răspuns, tot prin Ottescu că n-am nimic comun cu dl. Gri- 
gore Filipescu, și că dacă vrea să figureze și numele meu într-un număr 
consacrat lui Nicu Filipescu, n-are decât să ia un articol din colecţia 
vechii Epoci, în care slavă Domnului am scris destule. 


— Poklewski, care a dejunat la mine, îmi confirmă că între Rege și 


Titulescu există mai mult decât răceală. Poklewski a fost la vânătoare, 
două zile, cu Regele și cu vărul acestuia Principele de Hohenzollern. 

Regele nu făcea decât să-și bată joc, la masă, de pretențiile lui Titules- 
cu, iar Fiirstul a spus lui Pok că Titulescu e mai mult un reprezentant al 
Genevei la București, decât un ministru al României la Geneva. Glumă 
ieftină pe care maimuţoiul de la Sigmaringen nu și-ar fi permis-o dacă 
n-ar fi știut că bate în struna Regelui. 

După primul dejun, Regele a oferit lui Poklewski o ţigară de Ha- 
vana spunându-i: „Ils viennent de Titulesco, mais ils ne sont pourtant 
pas mauvais!“ 

12 noiembrie. — În legătură cu cele de mai sus notez o informa- 
ţie în ziarele de azi-dimineaţă prin care se aduce la cunoștința publică 
că Regele n-a putut primi ieri pe dl. Titulescu, fiindcă a consacrat toată 
ziua Reginei Marioara a Iugoslaviei, sosită în ajun. Ceea ce nu l-a împie- 
dicat însă să primească pe Tătărescu. Titulescu e în București de miercu- 
rea trecută și până azi marţi, Regele nu l-a primit. 


— Informatorul meu secret îmi comunică că nimic nu s-a schimbat 
în planul Regelui. O amânare numai de câteva zile în execuţie, din cau- 
za încurcăturii cu audiența lui Mihalache. Regele nu vrea să apară ca 
un executor al dorințelor acestuia. 


— Dr. Gerota și avocatul Vasiliu-Cluj au fost arestaţi aseară. Aceste 
arestări nu sunt încă cunoscute în public și nici motivele care le-au de- 
terminat. Dr. Gerota a scris acum câteva zile două articole intitulate 
Monarhie sau Republică? şi le-a dus lui Stelian Popescu să le publice 
în Universul. Popeştele a refuzat să le publice în gazeta lui, dar la cere- 
rea lui Gerota a primit să le imprime în broșură, în contul doctorului. 
Șpalturile broșurii au fost duse la cenzură, şi așa s-a aflat despre toată 
afacerea. Tot Gerota, împreună cu câţiva prieteni au hotărât să scoată 
un jurnal românesc la Paris, împotriva Regelui. Vasiliu-Cluj plecase la 
Paris ca să pună la cale apariţia. A fost arestat la graniță, la înapoiere. 
Mi se spune că unul din articolele lui Gerota se termină cam așa: „Deși 
sunt bătrân, sper să trăiesc destul pentru a vedea ţara scăpată de acest 
regim de rușine.“ 


— De necrezut: Cecropide, directorul serviciului comercial de la Tele- 


foane îmi spune că de vineri seara telefonul prim-ministrului Tătărescu 
a fost pus sub controlul Siguranţei. 

— În legătură cu răceala dintre Rege și Titulescu: Regele a şters ieri 
din Mesaj pasajul relativ la sancțiuni introdus de către ministrul nostru 
de externe. Informatori serioşi îmi spun că comunicatul cu bucluc de 
sâmbătă al țărănișştilor ar fi fost redactat de Titulescu. 

13 noiembrie. — Din cronica Bizanțului urmare: 

Ieri seară a fost la mine Dinu Cesianu. Amicul intim al Regelui e 
foarte descurajat. Nu e nimic de făcut cu Carol — Cesianu vorbeşte — 
fiindcă n-are nici o voinţă. E un veleitar. Cesianu întrebuințează exact 
cuvântul întrebuințat de mine în cursul Memoriilor mele, pe care bine- 
înțeles Cesianu nu le cunoaște. Amicul Regelui dezaprobă tot ce e în 
jurul Regelui, şi aproape tot ce face Regele. Nu mai are încredere. Dar 
cine are? Părerea lui Cesianu e că Guvernul Tătărescu va mai dura. 
Dar e astăzi plin de contraziceri, căci recunoaște și el că Tătărescu to- 
tuși nu mai poate dura. Era să cadă, dar atitudinea obraznică a lui Mi- 
halache l-a consolidat. Nu crede că Regele se gândește să aducă pe tă- 
răniști, dar apoi adaugă: cum să răstoarne pe Tătărescu, dacă țărăniștii 
se mănâncă între ei? „Goga nu trebuie să fie mulțumit de ultima lui au- 
diență. Păcat că n-ai putut organiza d-ta un front comun cu el și cu alții 
înainte de fuziunea lui cu Cuza.“ Ecou al stăpânului său, e deșănţat îm- 
potriva lui Titulescu. Cu Titulescu lucrurile au stat foarte prost până în 
ajun. Cesianu crede însă că în audiența lui Titulescu de ieri, toate se 
vor fi aranjat. Pentru cât timp? Facem împreună bilanţul lui Titulescu 
punând pe două coloane cât ne-a adus și cât ne-a costat politica lui. 
Cesianu mă informează râzând că cele 120 milioane pe care Guvernul 
le-a pus acum o lună la dispoziţia ministrului de externe nu i-au ajuns; 
acum îi mai construieşte Tabacovici un vagon nou la Astra-Vagoane. 
Îmi mai dă vestea că negocierile pentru vânzarea redevențelor de petrol 
la Paris s-au terminat negativ. Ultimul lui cuvânt a fost: „Regele nu în- 
drăzneşte încă să facă Guvernul care trebuie. Dar n-are încotro, va tre- 
bui să-l facă. Să nu fie prea târziu. Eu îl docănesc de câte ori îl văd. E 
gentil cu mine dar nu mă ascultă!“ Am avut impresia că nu mai e con- 
fidentul Regelui. Sau dacă mai e, nu spune ce ştie. 

Un alt sunet de clopot mi-a adus informatorul meu secret care a 
venit azi de dimineaţă să-mi spună că nimic nu s-a schimbat în hotă- 
rârile(!?!) Regelui şi că intimii lui nu pricep întârzierea în declarația 
crizei, și o pun în socoteala dezorientării produse de afacerea Gerota, 
care, după câte spun dânșii, ascundea un complot împotriva Regelui(?!). 
Se zice că la Gerota s-ar fi găsit o serie de manifeste care trebuiau dis- 
tribuite și în care se spunea că „Coroana Regilor Carol Į și Ferdinand e 

prea grea pentru capul lui Carol al II-lea“ și că acesta nu trebuie numai 
dat la o parte, dar și tras la răspundere. Generalul Rădescu n-a fost încă 
arestat. Azi-dimineaţă a fost poliţia să-l ridice, dar el a întâmpinat pe po- 
liţiști în uniformă de general și cu revolverul în mână. Ar fi tras chiar 
câteva focuri pe fereastră. N-am nici o confirmare oficială despre aceas- 
tă informaţie care o consemnez aici cum mi s-a dat. Informatorul meu 
îmi mai spune că generalul Rădescu era hotărât să meargă mâine în in- 
cintă, la deschiderea Camerelor și să tragă asupra Regelui. Eu nu cred, 
dar această informaţie a fost transmisă și Regelui care desigur o crede, 
şi fiindcă o crede își pierde cumpătul. Din sursă guvernamentală aflu 
totuși că vrea să oprească procesul ca să evite publicitatea în jurul atâ- 
tor „chestiuni“ delicate. Dacă e așa, ar fi o dovadă că i-a mai rămas un gră- 
unte de bun simţ în cap. Mi se spune de la Siguranţă că în ziarul /'Hu- 
manite de la Paris şi în presa din Viena și din Budapesta au apărut in- 
formaţii relatând că „revoluţia e pe punctul de a izbucni în România și 
că e condusă de profesorul Gerota și de generalul Rădescu, amantul 
Reginei Maria!!“ 

Odată cu manuscrisul broșurii sale, d-rul Gerota ar fi trimis lui Etoi- 
lin Popește și o scrisoare în care îi spunea în rezumat: „Ie rog păs- 
trează cu grijă această scrisoare căci poate va fi utilă la timpul său. Prin 
ea vin să-ţi declar solemn că nu mă voi sinucide și că sănătatea mea 
este excelentă așa încât nu există nici un motiv să mor de moarte natu- 
rală!“ Gerota se temea probabil de vreo arestare, și dovedea prin aceas- 
tă teamă un simţ al realităţilor, dar se temea și să fie trimis într-o lume 
mai bună ceea ce denota o oarecare lipsă de bun simţ. Etoilin Popeşte 
a fost luat la cercetare de Parchetul militar, doritor să obţină scrisoarea 
şi manuscrisul lui Gerota. Popeşte om de caracter a refuzat să le dea. 

Regele ar fi foarte enervat şi de întrunirea Averescu-G. Brătianu 
care trebuie să aibă loc duminică 17 la lași. A chemat pe Tătărescu și i-a 
cerut să ia măsurile necesare ca să nu se mai întâmple ce s-a întâmplat 
la întrunirea de la Marna (ieșirea lui Forţu). Guvernul a cerut lui Ave- 
rescu și lui George Brătianu să supună cenzurii discursurile ce se vor 
pronunța duminică, dându-le termen până sâmbătă seara. Dacă până 
sâmbătă seara discursurile nu vor fi supuse controlului Guvernului, în- 
trunirea va fi interzisă. Averescu și George Brătianu au răspuns că nu 
înțeleg să se supună unei cereri ilegale, la lași nefiind stare de asediu. 

14 noiembrie. — Simky Lahovari îmi povesteşte că generalul Ila- 
sievici a venit să-i comunice „dorința“ Majestății Sale Regelui să nu 
mai frecventeze pe d-rul Gerota. „E o dorinţă la care mă pot supune cu 

atât mai ușor, cu cât nici nu cunosc pe d-rul Gerota, și nu l-am frecven- 
tat mai mult ca pe Papa de la Roma!“ — a fost răspunsul lui Simky. „Ve- 
deţi — a conchis Ilasievici — ce prost e informat Majestatea Sa!“ — „A 
cui e vina?“ a fost ultimul cuvânt al bănuitei doamne de onoare. Tot dân- 
sa îmi povesteşte că Regina a fost să viziteze cu Marioara a Serbiei no- 
ul Palat și că s-a înapoiat înspăimântată de luxul constatat și de banii ca- 
re au trebuit să fie aruncați pe fereastră în această întreprindere, tocmai 
în vremurile în care nu se găsesc sumele necesare pentru hrana bolnavi- 
lor în spitale. „Când mă gândesc, zicea Regina, că bietul Nando în vre- 
muri mai bune avea remușcări când cumpăra un vas pentru flori!“ Regi- 
na, spune Simky, e complect scârbită de Tătărescu care nu numai că nu 
spune niciodată nu Regelui, dar acceptă să-i facă toate comisioanele 
înjositoare pe care un gentleman nu ar accepta niciodată să le ia asu- 
pra-și. Să fie aici secretul permanentizării lui Tătărescu la Guvern? 
Biata ţară! 


— Pare că și Prinţul de Hohenzollern, pe care-l credeam curat, e un 
gheșefter. Lunga lui ședere la Sinaia și în România (e printre noi de 
aproape două luni) ar fi în legătură cu o importantă comandă de arma- 
ment pe care a obținut-o pentru trustul german Rhein-Metal! (firmă ca- 
re a înlocuit pe Krupp). E prima comandă de armament făcută în Ger- 
mania, de la război. Informaţia o am de la Boxshal omul lui Wickers și 
ginerele lui Ştirbei. 

17 noiembrie. — Informatorul meu secret, cu încăpăţânarea unui 
catâr vine să-mi spună că nimic nu e schimbat în planul Regelui. Îmi 
vine să și râd când aud aceste vorbe, dar cine știe de unde sare iepurele 
în grădinile Bizanțului? Iată raportul de azi al zisului informator: Rege- 
le e mai hotărât ca oricând să provoace schimbarea Ministerului. Are 
demisia lui Tătărescu în buzunar; despre aceasta știu numai Inculeţ și 
Franasovici. Întârzierea dării pe faţă a demisiei Guvernului se datorește 
nu numai faptului că Regele nu vrea să apară că a cedat presiunii țără- 
niste (în legătură cu întrunirea de la 14 noiembrie) dar şi comenzii de 
artilerie grea pe care Tătărescu o negociază în condiţii avantajoase cu 
Skoda. Francezii ne-au cerut marea cu sarea pentru aceeași comandă și 
Tătărescu (Regele spune de el: „Tătărescu are toate cusururile dar știe 
să se tocmească') e pe cale să obțină condiţii neașteptate de la ceho- 
slovaci. Că schimbarea Guvernului e o chestiune de zile, poate o săp- 
tămână-două, o dovedește, adaugă informatorul meu, și tonul Mesaju- 
lui în care fraza cu „încrederea în Guvernul meu“ a fost scoasă și tonul 

discursurilor lui Tătărescu şi lui Dinu Brătianu la consfătuirea majorită- 
ților. De asemenea și luarea de vacanţă a Parlamentului, pe 10 zile, îna- 
inte de începerea discuţiei la Adresă, e în legătură cu așteptata criză. 
Regele ar fi promis lui Tătărescu, în schimbul maleabilităţii lui, să-l 
susțină în lupta pe care o va începe pentru șefia partidului. Onorabilul 
meu informator încheie cu afirmarea că situaţia lui Titulescu e mai rea 
ca oricând. Regele a refuzat să pună o singură vorbă în Mesaj despre 
Soviete, asupra cărora Titulescu pregătise o întreagă tartină și a vorbit 
despre vechile alianţe, aluzie vădită la Polonia. 


— Bacher, faimosul Bacher!, a fost la mine. Vede zilnic pe Lupeas- 
ca, ce are încredere în el. Îmi spune că Regele e azi în mâna lui Urdăre- 
anu(?). Dacă influenţa de pe vremuri a lui Puiu Dumitrescu ar fi însem- 
nată cu 5, influența de azi a lui Urdăreanu ar trebui însemnată cu 105. 
Teoria politică a lui Urdăreanu ar fi următoarea: Guvernul să alterneze 
între cele două partide Naţional-Liberal și Naţional-Ţărănist, dar Rege- 
le să mai aibă un al treilea partid (Goga-Vaida) cu care să amenințe 
după nevoie pe fiecare din partidele de guvernământ, ca să facă din ele 
ce vrea. După cum se vede, junele Murdăreanu e un Machiavel pescuit 
în lăturile cabinetelor de toaletă. 


— Afacerea Gerota stă pe loc. Pare că până la urmă n-a rămas arestat 
decât Gerota, fiindcă s-au găsit la el colecţii întregi de manifeste împo- 
triva Regelui. Gerota, care are vocaţia martirajului, e încântat că e are- 
stat, vrea să fie judecat și condamnat. Deocamdată, Senatul Universitar 
întrunit ca să-l suspende, a refuzat să ia orice măsură, deși rectorul Ghior- 
ghiu a declarat profesorilor că suspendarea lui Gerota ar fi dorită nu 
numai de Guvern dar și de Rege. Societatea Studenţilor în Medicină 
din București a publicat un manifest (semnat de președintele ei Şerban 
Milcoveanu) care se termină astfel: 

„Loviturile lașe ale dușmanilor nu trebuie să cadă pe trupul istovit 
de muncă și mutilat de ştiință(?) al profesorului Gerota, care trebuie re- 
dat bolnavilor şi studenţilor săi. 

Cerem ca aceste lovituri să cadă asupra noastră, tineret universitar 
naţionalist, legat de viață numai prin dorinţa de a salva şi întări Credin- 
ţa, Neamul, Patria şi Regele“. 


! A se pronunța: Başe! 

E oarecare contradicţie între acest sfârșit de manifest şi colecția 
de tracte a lui Gerota. Dar nu face nimic, entuziasmul tineretului nu se 
încurcă cu fleacuri! 

Pe de altă parte Centrul Studenţesc împarte o foaie pe care o re- 
produc aici şi ca document istoric și ca o mostră de stil — mărturie vie 
a mentalităţii tinerimii studioase din anul mântuirii 1935: 


„Colegi 


Studenţi români din Capitală, 

Astăzi dimineaţă a apărut-pe străzile Capitalei lipit (sic) cu o abundență 
uimitoare, o infecție de manifest alcătuit şi plătit de nişte canalii ale poliţiei 
secrete şi iscălit: Blocul Studenţimii Române! 

Aceste afişe infame ne aduc la cunoştinţă înfiorătoarea veste, că profe- 
sorul savant al Universităţii noastre, dr. Gerota, a fost arestat. La adresa lui sunt 
aruncate următoarele epitete: «ticălosul», «nemernicul», «trădătorul», «incon- 
ştienul». 

Considerăm atitudinea acestora care iscălesc Blocul Studenţimii Române 
ca o provocare fără precedent, care dacă nu ar primi un răspuns din partea 
noastră, ne-am pierde în faţa țării dreptul de a ne numi studenţi români. 

Voi, autori ai infectului manifest, mai bine aţi fi iscălit fățiș: 
| Poliţia Lupeștii, 

decât să uzaţi de numele şi de onoarea noastră. 

Ia să vă băgaţi minţile în cap, căci ne-am săturat de toți «stejarii» voştri, 
la umbra cărora roiţi ca viermii, făcându-vă afacerile pe spatele încovoiat şi 
supt al țării. 

Studenţi români, 

Se apropie marea bătălie. 

Alături de profesorul nostru, cu toţii într-un front de neînvins! 

Sperăm că în această luptă se vor lămuri toate. 

Noi, tineretul universitar al acestei țări ne simţim în stare și ne luăm 
răspunderea acestei lămuriri. 

Traian Cotigă, Preşedintele Uniunii Naţionale a 
( Studenţilor Creştini Români 
George Furdui, Președintele Centrului Studenţesc 
Bucureşti 
Alexandru Cantacuzino, Directorul Departamentu- 
lui Afacerilor Străine (sic) 
Ion Antoniu, Vicepreşedintele Centrului Studen- 
tesc Bucureşti 
Iordache Spânu, Secretarul General al Centrului 
Studenţesc Bucureşti 
Tănase Rădulescu, Casierul Centrului Studenţesc 
Bucureşti 
Gheorghe Istrati, Consilier în U. N. S. C. R.“ 


Dacă se ajunge la proces va fi mare scandal. 


Toţi din Garda de Fier 

18 noiembrie. — Ziarele din Sărindar publică știrea că Constan- 
tin Stere a împlinit 70 ani, i-am telegrafia că deși nu pot crede că a îm- 
plinit deja atâţia ani, îi urez încă mulţi înainte. Stere îmi răspunde: „Re- 
gret că de data asta scepticismul d-tale nu e justificat. Mă bucur că n-am 
nevoie de scepticism ca să te cred tânăr.“ 


— Ieri a venit de la Paris vestea că a murit acolo Trandafir Djuvara. 
Era bătrân și slăbit. A fost primul meu șef în diplomaţie, la Constanti- 
nopol, în 1898. 


— Blumenfeld a dat năvală peste mine. Tremură de frica unui Gu- 
vern Goga, sau Goga-—Vaida. I-a băgat până și Titulescu în cap — ce 
plan o fi urmărind cutra de Titulescu acreditând acest zvon? — că „toa- 
te sunt aranjate” și că, după Tătărescu, vine Goga. L-am lăsat și eu să 
creadă că un Guvern naţionalist (citește antisemit) nu e deloc exclus, că 
dacă cumva totuși Regele s-ar trezi să facă un Guvern ca lumea, fie și 
în al 13-lea ceas, democraţia din Sărindar să fie mulțumită că a evitat 
pe Goga-Cuza, și să nu atace pe cei care vor pune într-adevăr acestora 
mâna în păr. 

Același Blumenfeld pretinde că Titulescu e încântat de atitudinea 
mea faţă de el (se mulțumește cu puţin) și că voiește să mă vadă. Tot el 
îmi aduce vestea că dr. Gerota a fost pus în libertate. Atunci de ce l-au 
arestat? Traian Alexandrescu îmi spunea azi-dimineaţă că mai bine de 
o mie de avocați vor să se înscrie ca apărători în procesul lui Gerota. 

19 noiembrie. — M-am gândit ce interes putea avea Titulescu să 
povestească bazaconii lui Blumenfeld (Guvern Goga)? Nu găsesc de- 
cât următoarele explicaţii: 1) Regele nu mai are nici o încredere în Titu- 
lescu, și de teamă ca acesta să nu-i saboteze soluţia lui (Mironescu-Arge- 
toianu) îl pune pe o pistă falsă, pista Goga. În acest caz Titulescu a fost 
sincer cu Blumenfeld. 2) Explicaţia diametral opusă celei dintâi: Rege- 
le are încredere în Titulescu, l-a pus în curent cu planurile lui, și Titu- 
lescu vorbeşte de un Guvern Goga pentru a îndepărta atenţia — și prin 
urmare vrăjmășia — de la formula Regelui. 3) Titulescu nu se preocu- 
pă de formulele Regelui ci numai de situaţia lui. Simte că Regele, ca și 
lumea politică s-au săturat de palinodiile sale, și-și pregătește o retra- 
gere onorabilă cu perfidia care-l caracterizează, lăsând să se înţeleagă 
că Regele evoluează spre o politică germanofilă (planul unui Guvern 
Goga-Vaida...), politică pe care el nu o poate sluji. Și așa ar explica 
Europei o eventuală absenţă din viitorul Guvern... 

20 noiembrie. — Traian Cotigă, preşedintele Centrului Studen- 
tesc a fost ieri la mine; am stat mult de vorbă. E un băiat cuminte dacă 
faptele lui se împacă cu ce spune! L-am întrebat cum se face că studen- 
ţii gardiști (Centrul Studenţesc) s-au solidarizat cu Gerota care s-a ridi- 
cat de-a dreptul împotriva Regelui; ştiam Garda de Fier nu numai mo- 
narhistă dar chiar Carlistă. Mi-a explicat pe lung că în Garda de Fier sta- 
rea sufletească s-a schimbat mult în ultimii doi ani. Persecuţiile conti- 
nue, bătăile și arestările poliţiei, toate apelurile adresate Sus fără nici 
un rezultat, încurajarea mișcărilor artificiale în tineret, ca străjerismul 
şi alte bazaconii inventate de generalul Manolescu şi plătite de poliţie 
— au slăbit mult simpatiile tineretului gardist față de Rege. „Înţeleg, 
spunea onor. Cotigă, să suferim pentru Monarhie într-o Republică, dar 
să purtăm crucea crezului nostru tocmai sub un regim bazat pe acest 
crez, e prea mult.“ 

Ca o ilustrație a celor ce mi-a spus Cotigă, aflu acum că ieri seară, 
la o întrunire a studenţilor, s-au prezentat generalii Dragu și Rădescu, 
Marin Ştefănescu (profesorul) și alţii cerând băieților să manifesteze 
pentru eliberarea lui Gerota (care contrariu ştirilor de alaltăieri n-a fost 
pus în libertate). A venit peste ei poliţia și a operat, după o învălmășşea- 
lä, mai multe arestări, printre care cei doi generali și profesorul. Vreo 
200 de studenţi au pândit pe Rege la înapoierea lui de la Cotroceni și l-au 
huiduit. Unde sunt frumoasele zile de la Aranjuez? 


— Arcizewski povesteşte că a văzut lung pe Titulescu. Recriminări 
asupra trecutului, propuneri de a găsi un teren propice pentru reluarea 
bunelor relaţii. Impresia lui Arcizewski e că Titulescu „est degonfle“. 
Nu mai vorbește de sus ca mai înainte. Pe de altă parte ministrul Polo- 
niei îmi spune confidenţial că și Beck „est d&gonfle“. De la moartea lui 
Pilsudski nu mai dispune de autoritatea pe care i-o da numai faptul că 
era „omul mareșalului“. Asa încât, după Arcizewski, tensiunea dintre 
România și Polonia datorită antipatiei celor doi miniștri ar putea să dis- 
pară odată cu aceștia. Între alte ameninţări Titulescu a spus lui Arci- 
zewski, acuzându-l că se amestecă în politica noastră internă: „N-est- 
ce pas vous qui avez arrangé avec Argetoyano, le Ministere Averesco, 
Pannée dernière ?“ Putoarea! Arcizewski s-a uitat lung la Titulescu: 
„Monsieur le ministre, est-ce que vous plaisantez ou vous parlez sérieuse- 
ment?“ — „Mais, je plaisante, je plaisante“, a răspuns jenat scopitul. 

21 noiembrie. — După audiența de ieri a lui Tătărescu la Rege, 
au fost puși în libertate nu numai generalii Rădescu și Dragu, prof. Ma- 
rin Ștefănescu arestaţi alaltăieri, dar și profesorul Gerota. 


— De Monzie, personaj secundar din vicleimul politic francez, a ve- 
nit la Bucureşti să facă o conferinţă. Titulescu şi toată șleahta de recla- 
magii cu dr. Lupu și Stelian Popeşte în frunte se întrec în platitudini fa- 
tă de acest bolșevic de ieri devenit azi filo-fascist. Eu nu confund pe un 
Monzie cu Franţa, şi mă abţin de la toate ridicolele manifestații puse la 
cale zilele acestea. 

22 noiembrie. — Comunitate de simţiri italo-abisiniene: pe toate 
zidurile Italiei se afișează cuvintele „me ne frego!“ (pe franțuzeșşte je 
m en fiche) iar în Abisinia pe unde se poate: „el hahom bere!“ trei vor- 
be care au același sens ca cele italiene. Numai că italienii se referă la 
sancțiuni, pe când abisinienii la război şi asta e mai greu de priceput. 

Se povestește că soldaţii Negusului, care umblă după cum se știe 
desculți, sunt înarmaţi fiecare cu câte o puşcă şi un mic cleşte — cleș- 
tele pentru a-şi trage cuiele din talpă, de-a lungul drumului! 


— Când escrocii devin pătimași merg şi la pagubă. Mic Catargi a 
fost dată afară de Hefter de la Le Moment şi iată cum explică dânsa eve- 
nimentul: Titulescu a chemat-o într-o zi (sunt mari prieteni) și i-a alini- 
at 200 mii lei pentru gazetă. Mic a dus banii lui Hefter mulțumindu-se 
cu comisionul obișnuit. Hefter a înjurat-o spunând că ziarul lui nu e de 
vânzare, a refuzat banii, şi a concediat-o pe simandicoasa lui colabora- 
toare. Ceea ce aceasta nu spune e că n-a restituit banii lui Titulescu 
cum ceruse Hefter, că a mai făcut o vizită interesată lui Savel Rădules- 
cu, subsecretarul lui Titulescu și că numai după aceasta a fost eliminată 
din redacţia ziarului. Oare nu ştia ea că Hefter a pus milioane la bătaie 
cu Le Moment numai ca să distrugă pe Titulescu? 

23 noiembrie. — Nevastă-mea îmi povestește minuni despre casa 
care abia a terminat-o Sandi Scanavi „șambelanul“ Reginei Elisdabeta, 
în parcul Filipescu. Eu am văzut-o numai pe dinafară, și mi-a plăcut 
mult. E o casă de ţară în stil spaniol, cu reminiscențe din Renașterea ita- 
liană, totul estetizat după ultimele rețete de la Londra. Dar adevărata mi- 
nune e înăuntru, unde bunul gust, fericita întocmire a distribuţiei și con- 
fortul își dau mâna. Pare a fi cea mai frumoasă casă din București. Ga- 
fencu, Tilea şi alţi miliardari de peste noapte sunt bătuţi. Și când mă. 
gândesc că l-am văzut pe Scanavi sosit de la Rostov la Iași cu cămașa 

în spinare, fugit de frica bolșevicilor și întreținut de cumnatu-său Geor- 
ge Negroponte îmi vine cam nu știu cum să constat astăzi că Negro- 
ponte a pierdut tot și nu mai are nimic, iar că Scanavi e multimilionar. 

25 noiembrie. — Şedinţă solemnă, ieri, la Biblioteca Brătianu. Se 
comemora a 8-a aniversare de la moartea lui Ionel Brătianu. Cum trece 
timpul! Cu acest prilej biblioteca a fost în fine deschisă publicului, care 
va putea folosi în toate zilele de lucru sala de lectură, dar numai în baza 
unei cărți de intrare. Nu fusesem de un an pe acolo și am fost minunat 
de câte a făcut Eliza Brătianu în acest an. În salonul ei, de-a lungul pe- 
reţilor a instalat dulapuri frumoase de stejar în care sunt expuse achizi- 
ţiile noi. A cumpărat și cumpără întruna cărţi rare privitoare la Istoria 
noastră. E o pasionată, și trăiește numai pentru biblioteca ei. 

După ședință ne-am întrunit, foștii colaboratori ai lui Ion I.C. Bră- 
tianu, în biroul lui și am aprobat ridicarea monumentului proiectat de 
Eliza Brătianu în grădina bibliotecii care va transforma într-un square 
deschis spre strada Victor Emanuel. Statuia lui Brătianu, simplă (Brăti- 
anu într-un fotel, meditând) va fi executată de Mestrovic, iugoslavul. 

26 noiembrie, — Aflu prin dr. Angelescu ministrul instrucţiunii, 
că Titulescu a raportat Consiliului de Miniștri informaţia că Germania 
a livrat Ungariei 200 de avioane și 200 tunuri grele. Poate să fie adevă- 
rat, poate să fie şi o presiune din partea lui Titulescu în favoarea pactu- 
lui de ajutor mutual cu Rusia. 


— Nae Ionescu, care se întoarce din Germania, povesteşte că nemții 
sunt înarmaţi până în dinţi, că au toate contingentele de la război până 
azi instruite și 42 000 de piloţi aviatori. Şomajul nu se mai simte, sără- 
cia nu e mai mare ca aiurea, dimpotrivă. Lumea e mulțumită și plină de 
încredere în Hitler. Anschluss-ul se va face probabil la primăvară, cel 
mai târziu în 1937. Germania se așteaptă la un război de pe urma anexi- 
unii Austriei, şi e pregătită să-l facă. De Monzie spunea și el, celor 
care-l ascultau, că Franţa va declara imediat războiul dacă Germania 
pășește la Anschluss. După cum se vede, toţi domnii aceștia sunt beli- 
coşi: din fericire războiul nu depinde nici de Nae Ionescu, nici de Mon- 
zie, nici chiar de Titulescu. 

— Nae a povestit lui Pangal despre schimbarea sufletească în Garda 
de Fier, confirmându-i ce mi-a spus mie Cotigă. Tineretul se îndepăr- 
tează pe zi ce trece de Rege. Sărbătorirea lui Gerota, la deschiderea cursu- 
lui său ieri, sărbătorire la care au luat parte peste o mie de studenţi, e 

simptomatică. Regele, adaugă Nae, nu mai vede şi nu mai aude decât 
prin Urdăreanu. Până și Gavrilă Marinescu nu mai e primit direct de 
Suveran, şi-şi face raportul zilnic factorului constituţional Murdăreanu. 


— [Ieri au reînceput şedinţele la Cameră. S-a citit proiectul de Adresă 
de către raportorul Asnavorian. Tot ieri trebuia să înceapă discuţia mo- 
dificării Regulamentului Adunării. După ce, de trei zile, președintele 
Săveanu ne-a anunţat evenimentul și ne-a cerut concursul — Guvernul 
a renunțat la orice modificare, ca inoportună. Cât șir în hotărârile aces- 
tui nenorocit Guvern Tătărescu! În chestiunea comerțului de devize 
același lucru; câţi miniștri atâtea păreri. Azi a apărut jurnalul Consiliu- 
lui care fixează un nou regim valutar; tot azi a apărut în Universul un 
interviu al lui Dinu Brătianu, în care șeful partidului ia poziţie, pe ches- 
tiunea valutară, împotriva șefului Guvernului. Și o asemenea porcărie 
de Minister e singurul de la suirea Regelui Carol pe Tron, care durează! 

27 noiembrie. — Mi se aduce o circulară a Partidului „Totul pen- 
tru Țară“. Interesant e că nu e semnată de generalul Zizi Cantacuzino, 
şeful nominal al partidului, ci de Zelea Codreanu. Circulara e relativă 
la atitudinea ce trebuie să ia „lumea legionară“ cu privire la ziarul Po- 
runca Vremii. Zelea Codreanu recomandă partizanilor săi să citească 
ziarul dar să primească cu rezervă cele scrise în el, fiindcă afară de 
Dragoș Protopopescu oamenii de la Porunca Vremii sunt prea noi a- 
depţi ai ideologiei gardiste și unii din ei par chiar a fi inspirați de Mi- 
nisterul de Interne. Apoi — și aci e tot interesul acestei circulare — 
Căpitanul scrie textual: „Am observat (în Porunca Vremii) atacuri ne- 
contenite la adresa d-lui Iuliu Maniu. Într-unul din numere se cerea 
chiar arestarea tuturor maniştilor, aducându-li-se acuzaţia destul de per- 
fidă că atacă Monarhia. 

Pentru respectul adevărului, însă, să se știe de toţi că domnul (sic) 
Maniu, atacă nu pe Rege, ci vâscul din jurul Său, care omoară pe Rege 
și nimiceşte Monarhia Românească. 

M-am simţit umilit, când pe pagina I eram lăudat eu sau noi, iar 
pe ultima insultat dl. Juliu Maniu. 

Omul acesta pe drept cuvânt poate să ne fiarbă și pe noi în aceeași 
oală în care fierbe Porunca Vremii. Domnul luliu Maniu ne este adver- 
sar, dar după dogma legionară nu ne este permis a ne purta fără onoare cu 
nici un adversar. Cum se poartă sau se va purta el cu noi, e treaba lui.“ 

Aceste circulare sunt strict confidențiale și nu sunt destinate pu- 
blicităţii. Cele reproduse mai sus arată o serioasă evoluţie a Gărzii de 

Fier spre programul lui Maniu, și o îndepărtare de Rege și de anturajul 
său. Ele confirmă cele notate aici cu prilejul vizitei lui Cotigă şi cele spu- 
se lui Pangal de Nae Ionescu, care întrebat despre progresele propagandei 
Gărzii în Ardeal, i-a răspuns: „Tot ce merge cu Maniu merge și cu noi“. 

30 noiembrie. — Ieri s-a citit în Cameră, de Goga și în Senat de 
Ioaniţescu, actul de constituire al frontului parlamentar național, com- 
pus din reprezentanții celor două grupări: Partidul Naţional-Creștin și 
Frontul Românesc. În prealabil se citise în Cameră de către Gh. Cuza, 
fiul lui A.C., actul de fuziune între Partidul Naţional Agrar (Goga) şi 
L.A.N.C. (Cuza), fuziune efectuată deja de câteva luni. 

Actul de constituire al frontului parlamentar naţional are cusurul 
— pentru Vaida — că intră în prea multe puncte programatice, stabilite 
toate — din nefericire tot pentru Vaida — în conformitate cu progra- 
mul lui Goga. Când a fuzionat Goga cu Vaida s-a ars Goga și a câștigat 
Cuza. De pe urma frontului, fie și numai parlamentar, încheiat între ce- 
le două grupări naţionaliste, câștigă Goga şi se arde Vaida. 

Îmi aduc aminte de declaraţiile făcute de Vaida în biroul meu, 
cum îmi spunea el că pentru nimic în lume n-ar putea lucra cu Goga fi- 
indcă s-ar colora ca extremist în revendicările naţionaliste, ceea ce nu 
vrea, Și câte altele (notate în aceste însemnări). N-au trecut de atunci 
decât câteva luni și iată-l în braţele lui Goga, ale unui Goga și mai ex- 
tremist decât era, căci a căzut şi el în braţele lui Cuza. Explicaţia? Sau 
Vaida e zaharisit şi nu mai ştie ce spune și ce face, sau e o simplă ju- 
cărie în mâinile unor lichele ca D.R. loaniţescu și Tilea. Știu precis că 
oamenii serioşi din jurul lui Vaida sunt foarte nemulțumiți. 


— La Curtea de Casaţie a început procesul generalului Cihoski, fos- 
tul ministru de război (Skoda). Alaltăieri a depus mareșalul Prezan care 
a declarat că în 1930 situaţia era extrem de îngrijorătoare, că eram pe 
punctul de a fi atacați de Soviete (se vede că mareșalul sufere de halu- 
cinaţii) și că ţara trebuia înarmată cu orice preţ și repede. Nu găsește 
prin urmare nici o vină generalului Cihoski, ci acelora care au sistat 
comanda încât s-au pierdut 4 ani pentru înarmarea ţării!. „Să ne fereas- 
că Dumnezeu, a spus mareșalul, ca evenimentele să ne surprindă!“ Și 
ca încheiere Prezandramă a adăugat: „Parcă o mână diabolică ne-a oprit, 
ne-a întârziat“. 

! Țara lui Hübsch are norocul lui Schröder. căci nimeni n-a atacat-o și acum poate 


comanda material mai bun şi mai ieftin ca în 1930. Dacă s-ar fi înarmat în 1930 acum 
armamentul ei ar fi demodat. 

Universul de azi publică un articol perfid pentru a comenta aceas- 
tă ultimă declaraţie. 

Cel care a fost acuzat în cursul dezbaterilor afacerii Skoda la Ca- 
meră că a sistat comenzile din 1930, a fost generalul Amza. Toată lumea 
ştie că Amza a fost în această privință executorul ordinelor Regelui, 
care l-a băgat în Ministerul Iorga numai ca să zădărnicească contractele 
Skoda pe care el, Regele, le socotea mm cu drept cuvânt mm oneroase 
Staţuylui. Universul, fără să numească pe Rege (Cenzura veghează) în- 
vârtește comentariile în așa mod încât „mâna diabolică“ nu numai în 
afacerea Skoda, dar în țoațe celelalte, apare ca mâna Regelui, mai mult, 
ziarul lui Popește dă să se înțeleagă că și mareșalul Prezan a făcut alu- 
zie tot la Rege, ceea ce e evident exclus. După cum se vede cercul de 
simpatii se tot lărgește în jurul Majestății Sale... 


— Dejunat ieri cu Amin-Fuad numit însărcinat cu afaceri al Egipţu- 
lui și sosit de două zile. Laam cunoscut iarna trecută la Cairo și numele 
lui se află însemnat în Amintirile mele. Era șeful protocolului la Ministex 
rul de Externe și mai ales unul din proprietarii minunatelor palate pe 
jumătate ruinate din preajma Nilometrului. Amin-Fuad trebuie să fie 
nebun +— deși n-are aerul mm, altfel nu ar fi încântat că a părăsit Cairo 
ca să vină la București! Imi povestește că pregătirile militare pe care 
englezii le-au făcut în Egipt sunt extraordinare. Întregul țărm al mării, 
de la fruntaria Libiei și până la Port-Said a fost fortificat, s-au săpat 
tranșee și s-au instalat în forturi ţynuri grele de 150 și 305. În deltă și 
de-a lungul Nilului s-au instalat 6 baze aeriene noi înzestrate cu tot di- 
chisul modern. Englezii ar avea 2 200 avioane în Egipt. Evident Amin- 
Fuad exagerează sau se înșală, căci nu pot fi atâtea. Efortul făcut de enr 
glezi în Egipt este însă cert, și pare a tinde mai departe decât la simple 
măsuri de apărare împotriva italienilor; pare a urmări restabilirea domi- 
naţiei britanice în Mediterană, dominație pe care ultimele evenimente 
au dovedit-o iluzorie. 


mu În Grecia, bieţyl Rege George se zbaţe între intrigile și ambițiile 
grecoteilor care l-au chemat și ura venizeliștilor. Dacă pornește cu stânr 
gul e pierdut. Zilele acestea se va vedea dacă poate face ceva, cu prile- 
jul constiţuirii noului Guvern. 


— Ministerul Laval a obţinut două voţyri de încredere, la două zile 
distanță, unul asupra priorităţii discuţiilor financiare, cerută de el, alţyl 
asupra politicii financiare a Guvernului însuși. Mai rămâne un hop de 

sărit săptămâna ce vine — hopul discuţiilor asupra dizolvării ligilor de 
dreapta. 

3 decembrie. — Titulescu a fost azi la mine. E un acrobat fără pe- 
reche. Faţă de ostilitatea opiniei noastre publice, nu numai că a dat îna- 
poi cu chestiunea pactului cu Rusia, dar a răsturnat toate, câte au fost și 
câte sunt, ca să iasă tot el pe deasupra basma curată. După ultima lui 
versiune n-a fost niciodată vorba de autorizarea muscalilor să treacă 
prin România. „Când am întrebat astă-vară pe Litvinov de ce n-am în- 
cheia și noi un pact de asistență — fără nici o clauză de trecere prin te- 
ritoriul nostru — muscalul m-a întrebat dacă semnând noi pactul, și Fran- 
ta, într-un caz dat n-ar veni în ajutorul Rusiei, am veni noi? l-am răs- 
puns: firește că nu, cum să mă pomenesc eu într-un lagăr și Franţa în 
altul! Pactul de asistenţă pe care-l propuneam eu era numai un corolar, 
o urmare a pactului franco-rus, și nu trebuia să joace decât ca o anexă a 
acestuia. Litvinov mi-a spus atunci că era mai bine să așteptăm ratifi- 
carea pactului franco-rus. L-am întrebat dacă nu era dispus să încheiem 
pactul nostru, cu rezerva ratificării celui francez. N-a vrut. Atât de zo- 
riți au fost rușii să obțină dreptul de a trece cu forțele lor prin ţara noas- 
tră, drept pe care nu l-au cerut niciodată! Acum în urmă la Geneva, 
vorbind cu el de acuzaţiile care mi se aduceau în ţară, mi-a întins o 
hartă pe masă și mi-a demonstrat că rușii ar trebui să fie nebuni, într-un 
caz de conflict cu Germania să întindă un maţ de trupe până la Pra- 
ga(!), la o enormă distanţă de bazele lor, trecând printr-o ţară ca Româ- 
nia fără drumuri de fier nici șosele în direcţia unui asemenea curent de 
mișcări. În cazul unui conflict cu Germania, Rusia trebuie să socoteas- 
că două ipoteze: sau Polonia merge cu ea sau contra ei. În primul caz 
forţele ruseşti se vor uni cu cele poloneze și vor ataca Germania prin 
Polonia — în al doilea caz, armata rusă va aștepta pe inamic pe poziţi- 
ile ei, căci soldaţii ruși se vor bate mult mai bine ca să-și apere ţara, și 
tactica lui Kutuzov mai e valabilă azi. Tot ce ar putea face Rusia pentru 
Cehoslovacia, dacă ar fi atacați de nemți, ar fi să le trimită avioane — 
dar pentru aceasta nu au nevoie de nici un pact cu noi. Francezii vor 
ratifica pactul de asistenţă cu rușii. Dar Litvinov se lasă greu cu noi, 
acum. Eu aș vrea să încheiem și noi un pact cu ei, nu că am cine știe ce 
încredere într-un asemenea pact, dar tot e mai bun ca nimic. l-am spus 
lui Litvinov, că de negociat l-am negocia repede, va fi identic cu cel 
francez — pe care tot eu l-am negociati— cu o singură deosebire: al 
francezilor e numai contra nemților, eu nu primesc contra unui singur, 


1 Dovadă de megalomanie! 

pactele mele nu pot fi îndreptate împotriva cuiva, ele trebuie să fie o asi- 
gurare înpotriva pericolului de agresiune, prin urmare trebuie să joace 
împotriva tuturor, oricare ar fi agresorul. Nu vreau pact împotriva Ger- 
maniei! Dacă aș încheia unul cu Rusia, m-aş duce apoi la Berlin și aş 
propune să închei și cu dânsa un pact de asistenţă, tot împotriva tuturor, 
și în acești toți ar intra și Rusia, dacă ne-ar ataca!“ 

Titulescu îmi mărturiseşte apoi că nu știe ce să facă cu Camera. 
Ar vrea să meargă să răspundă lui Brătianu (Gh.) care e sincer dar naiv 
şi s-a făcut instrumentul Poloniei, dar e frică fiindcă nu poate spune tot. 
Poate vorbi de trecut, dar nu de viitor. Dar totuși trebuie să vorbească 
fiindcă nu poate rămâne cu acuzarea care i s-a adus. 

Nu ştie ce să facă cu Geneva, dacă să se ducă sau nu la 12 decem- 
brie acolo. „Bieţii italieni! Sunt nişte copii, mă! Eu îi iubesc și am făcut 
la Geneva tot ce am putut pentru ei. Laval n-a făcut nimic pentru ei în 
comparaţie cu ce am făcut eul, fiindcă el nu pricepe nimic. Își bătea joc 
de sancţiunile economice! Italienii nu vor putea să exporte gorgonzola 
și Chianti zicea el, şi atâta tot! Nu-și da seamă de gravitatea situaţiei, 
fiindcă nu cunoaște nimic. Nici Mussolini! Am citit telegrama dispera- 
tă de la Roma prin care Ducele implora pe Laval să-i evite sancţiunile 
militare și primea, parcă cu indiferenţă, pe cele economice! Eu le-am 
spus că sancţiunile economice vor fi mai teribile decât ar fi putut, poa- 
te, să fie cele militare, fiindcă acţiunea lor era mai sigură. N-au vrut să 
mă creadă?. 

E mai mult ca sigur că embargo-ul asupra petrolului se va înfiinţa. 
Telegramele pe care le-am primit de la Davila nu lasă nici o îndoială 
asupra hotărârii Americii, iar Comnen îmi telegrafiază de la Berlin că 
hotărârea Americii a făcut o adâncă impresie asupra Guvernului ger- 
man. Se va înfiinţa, dar nu ar fi nevoie. Italia nu mai poate cumpăra pe- 
trol, fiindcă nu mai are cu ce. Liretta, nu o mai vrea nimeni — dacă și 
noi am ajuns creditori pentru sute de milioane de lirete! — iar devize 
nu mai au. Au fost la mine timp de patru ceasuri Sola, cei de la Finanţe 
şi cei de la Industrie. Noi am vrea să le vindem cât de mult petrol cât 
mai e vreme. Vom fi cei din urmă care vom sista trimiterile de petrol în 
Italia, dar dacă toată lumea va primi această înăsprire a sancţiunilor, va 
trebui să o primim și noi. Cât mai putem, să le dăm. Ştii ce condiţii de 
plată ne-au oferit: o treime în devize libere, o treime în camioane Fiat 
(transportate prin Viena unde s-ar camufla în austriace) și ultima trei- 


1 Altă dovadă de megalomanie. 
2 O a treia dovadă de megalomanie. 

me garantată cu blocuri aur depuse la Roma (marcate cu pecetea noas- 
tră) dar lichidată în lire italiene după expirarea războiului (aceasta este 
metoda generală pe care au adoptat-o pentru utilizarea aurului adunat 
prin contribuţiile particulare). Cu toată bunăvoința, cum să primim? 
Mă, îmi pare rău de italieni și de Mussolini dar se curăță. Să ştii că tot 
ce spune de englezi, de politica lor împotriva italienilor, de frica lor de 
o amenințare viitoare împotriva Sudanului, e fals. În realitate Guvernul 
englez face o repetiție cu Societatea Naţiunilor spre a se asigura de 
funcționarea ei. Frica Guvernului englez e una singură: Hitler și Ger- 
mania. Poporul englez are simpatii pentru nemți, Familia Regală nu mai 
vorbesc, Guvernul însă n-are nici o simpatie pentru actualul regim 
german și se teme de el. Îmi pare rău de italieni, dar să ştii că dacă Societa- 
tea Naţiunilor câștigă partida avem pace timp de o generaţie, cel puţin“. 

Vorbind de reurcarea Regelui George pe Tronul Greciei, Titules- 
cu îmi povestește că în iunie a stat într-o zi de la ora 2 la ora 7 de vorbă 
cu el la Brown's hotel — iar a doua zi a avut o lungă conversaţie cu 
Principesa Elena. Incep să pricep pentru ce Regele nostru nu-l mai iu- 
beşte pe amicul Titulescu. Regele George i-ar fi spus mult bine de mi- 
ne. Să n-o afle Regele Carol! 

Inainte de a mă părăsi, Titulescu ca să-mi dovedească dragostea 
lui pentru italieni, îmi povestește că după ce a aflat că strada Romania 
din Roma a fost botezată Austro-Ungaria (?)! Guvernul nostru voia să 
schimbe în Matteoti numele străzii Mussolini, și că numai el a împie- 
dicat prostia. 

6 decembrie. — Legația Italiei a dezminţit ieri, printr-un comuni- 
cat, ştirea publicată despre schimbarea numelui străzii „Romania“ din 
Roma. 

Ziua de ieri a fost o zi de mare tevatură, dar nu din cauza asta. Pe 
la ora 2 a venit Şoneriu la mine să-mi anunţe demisia Guvemului. Ve- 
nea de la Franasovici, unde telefoanele zbârnâiau și toată lumea pier- 
duse capul. Cauza: un memoriu al lui Dinu Brătianu, remis ieri dimi- 
neață Majestății Sale Regelui și intitulat: De ce nu mai pot avea încre- 
dere în dl. Tătărescu. De la deschiderea Camerelor, Dinu își pregătea 
bomba. La consfătuirea de la el acasă, la care au participat, acum 10 
zile toţi membrii Guvernului s-au putut constata deja divergenţele din- 
tre ambele tabere. Cei din jurul lui Dinu au întețit campania în ultimele 


! La Roma s-au schimbat numele la toate străzile care purtau pe al țărilor sancţ- 


niste, sau pe al capitalelor. Cea mai nostimă schimbare a fost aceea din viale della 
Marna, în viale degli Italiani della Marna! 

zile. Alaltăieri, Bébé Brătianu şi Cipăianu făceau propagandă în culoa- 
rele Camerei, împotriva lui Tătărescu, în ochii tuturor: „până acum am 
stat cu acul în mână și am cusut; de acum înainte iau și eu cuțitul și 
spintec“. Amicii lui Tătărescu, pe de altă parte, spuneau cui voia să au- 
dă, „că nu mai merge așa” și că vor începe ei ofensiva cerând alegerea 
lui Guţă ca vicepreședinte al partidului, și în plus, înființarea unui co- 
mitet de direcţie pe lângă Brătianu, comitet compus bineînţeles din pri- 
etenii lor. Așa stau taberele, față în față, când iată că nenea Dinu și-a 
aruncat bomba. Memoriul lui, din care a trimis un exemplar și lui Tătă- 
rescu, dă trei motive pentru care șeful retrage Guvernului încrederea sa: 
1) politica economică și valutară, 2) soluţiile sau mai bine zis lipsa de 
soluţii date problemei armamentului, 3) antagonismul între doctrina și 
programul liberal pe de o parte și anumite legiferări şi proiecte de legi- 
ferări pe de alta (starea de asediu, cenzura, legea presei etc.) 

Tătărescu a încercat să pareze lovitura și a cerut să vadă pe Rege. 
Acesta a răspuns că nu-l poate primi. Până la demisie nu era decât un 
pas. Pentru nimic în lume n-ar fi vrut Tătărescu să apară ca dat afară de 
Dinu Brătianu. De aci afolarea. Totuși, la amiazi Guvernul era căzut. 
L-a salvat după-amiază Franasovici, pe care Regele l-a primit și care a 
izbutit să scape miza. Tătărescu convocase majorităţile la ora 6 la Pre- 
ședinție — pentru toate eventualităţile. În loc să-și anunțe demisia, le-a 
vorbit iarăși de sus și fără să pronunţe numele lui Brătianu, a declarat 
că e pregătit și pențruy pace și pentru război. Totuşi din discursul lui 
reiese că nu speră să menţină Guvernul decât până după sărbători. 
Majorităţile s-au declarat solidare cu el, chiar Săveanu și mai ales Di- 
mitriu (în numele Senatului) au lașat pe Dinu şi au făcut zid în jurul lui 
Tătărescu. Blidul cu linte. Dar să vedem ce va fi la opoziţie. 

Baraca pare că se va mai ţine în picioare. Dar cine știe? Îi stă în 
cale azi şi Dinu Brătianu, poate mâine să se mai ridice și alțcineva. Pâ- 
nă atunci, oamenii fură, fură de sting pământul. Când au venit la Gu- 
vern Viiţorul datora în cont curent 17 milioane la Banca Românească. 
Astăzi, și-a clădit un imobil pe strada Academiei. i 

8 decembrie, — Guvernul Laval, care scăpase acum opt zile din 
ghearele stângii printr-un vot de încredere în politica financiară, a scă- 
pat şi de căderea care se prevedea pe chestiunea dizolvării ligilor. A 
scăpat printr-o manevră care a păcălit nu numai democraţia integrală 
franceză, dar încă, dacă judecăm după ziarele lor, și democraţiile din 
celelalte țări. Abia începuseră dezbaterile, care se anunțau furtunoase, 
dl. Ybarnegaray reprezentant al Ligii „Croix de Feu“ s-a urcat la tri- 

bună și a spus că nu dizolvarea ligilor trebuie urmărită, ci dezarmarea 
lor; totodată a declarat solemn că este autorizat de conducerea „Cruci- 
lor de Foc“ să aducă la cunoștința Camerei, că această formaţiune, într-un 
spirit de pacificare și pentru a evita războiul civil, a hotărât să se dezar- 
meze fără să mai aştepte o lege care să o silească la aceasta. Mare sen- 
zaţie! Aplauze, ovaţii, la centru și la dreapta. Un reprezentant al Fron- 
tului popular se urcă și el la tribună și face declaraţii identice. Aplauze 
din nou, entuziasm, înfrățire! Laval se ridică și roagă, profitând de în- 
suflețirea generală, să se închidă discuţia și să se voteze imediat legile 
propuse de Guvern. Acceptat. S-a ridicat ședința, s-au redactat legile și 
s-au votat în ședința de aseară. S-a votat că vor putea fi dizolvate ligile 
armate, sau care vor înfățișa o organizaţie paramilitară purtând în pu- 
blic și în întruniri însemne speciale sau uniforme. „Crucile de Foc“ re- 
nunţând la toate acestea (pentru moment!) înainte de votarea legii, nu 
vor putea fi dizolvate — și doar atâta voiau ele! Fără abila manevră pe 
care au pus-o la cale (și la care s-a asociat și Frontul popular la nevoie, 
ca să beneficieze de aceleași avantaje), Camera ar fi votat desigur pur 
și simplu dizolvarea tuturor ligilor. Comedia înfrăţirii, cu care dreapta 
a minţit stânga a salvat și pe Laval, care cerând un vot de încredere, a 
obţinut o majoritate de vreo 140 de glasuri. Ce e nostim, e că Adivor de 
aseară exultă și preamăreşte triumful democraţiei franceze! 


— Mussolini a ţinut ieri la Cameră, unde a fost lung ovaţionat, un 
discurs plin de demnitate și de măsură. Italia nu va da îndărăt. 

9 decembrie. — Trăim într-o stare de adevărată psihoză naționa- 
listo-antisemită. Parcă n-ar mai fi nici o altă problemă de rezolvat, lu- 
mea s-a împărțit în două: de o parte mâncătorii de ovrei și exaltatorii 
rasismului cu toți șmecherii lor, speculatori ai tuturor formulelor mai 
mult sau mai puţin idioate — de alta, ceilalți, în dosul baricadelor de- 
mocraţiei integrale, pe jumătate prăbușite, fâlfâind steagul tuturor pă- 
cătoșilor. Milioane de plugari au ajuns în sapă de lemn, pământul nu-și 
mai hrănește omul, comerțul și industria au ajuns la faliment, moneda 
țării nu mai face cinci parale și Statul e aproape mofluz — dar cine se 
preocupă de asemenea probleme! DI. Goga și dl. Cuza, împerecheaţi 
sau nu, numerus valahicus sau numerus clausus, dl. Vaida şi „frontul 
românesc“ iată chestiunea care frământă pușlamalele de la orașe și — 
din nefericire — 80% din tineretul nostru universitar. Sentimental vor- 
bind, cine nu e antisemit în ţara noastră. Cine iubește pe ovrei? Dar mă 
rog care e soluţia domnilor antisemiţi, admițând în absurd că n-am 

avea altceva mai bun de făcut decât să ne ocupăm de raporturile dintre 
jidani și creştini? Să ieşi pe stradă şi să strigi cu Cuza „zos zidanii!“ 
sau să iei bieți oameni inofensivi la bătaie, cum obișnuiesc studenţii 
noștri, nu e o soluție. Avem prea mulţi ovrei în ţara noastră, desigur, 
dar mă rog, reţeta ca să scăpăm de ei? 

Teoria lui numerus valahicus e apolitică. Se zice că față de coefi- 
cientul lot etnic sunt prea mulţi evrei în barouri şi printre medici. Se 
poate dar n-avem nici unul în armată, în magistratură, în diplomaţie, în 
învățământ, în funcţiile administrative. Numerus valahicus? Foarte bine, 
dar atunci ar trebui să deschidem toate aceste cariere unui însemnat 
număr de evrei. Cred că e mai bine să-i lăsăm printre avocaţi şi printre 
medici, fie și în număr mai mare decât ar avea dreptul, și să ne rezer- 
văm carierele cu directă înrâurire asupra vieţii de Stat. 


— Bine, rău, trebuie să constatăm că psihoza există, şi că la orașe a 
cuprins lume multă. leri Bucureştii au dat, cu prilejul alegerilor de la 
barou, o mică reprezentaţie de război civil. Consiliul baroului cu de- 
canul Petrovici (Iorgu) în cap și-a dat acum câteva săptămâni demisia 
din cauza unui conflict provocat tot de curentele naţionaliste, dar și de 
intrigile lui Istrate Micescu, avocat de mare talent, om inteligent şi cu 
vastă cultură, dar lipsit de caracter şi de orice scrupule. Ieri urma să se 
aleagă un nou consiliu și un nou decan. Istrate Micescu, în fruntea unei 
adunături de mediocrităţi, şi-a pus candidatura pe baza unui program 
naţionalist la extrem care merge până la excluderea evreilor din barou. 
Împotriva lui s-a pus altă listă, cu ce avea baroul mai bun și cu Grigore 
Iunian în cap pentru demnitatea de decan. Toţi studenții și toate haima- 
nalele au fost mobilizați ieri dimineaţă și cetelor astfel recrutate s-a dat 
în primire fiecare intrare a Palatului de Justiţie. Deși un cordon de jan- 
darmi şi de soldaţi făceau și ei „ordine“ la fiecare intrare, studenţii nu 
lăsau pe nimeni să intre până nu se legitima. Dacă era evreu, sau noto- 
riu partizan al listei lunian (cazul Solomonescu, Trancu-lași etc.) nu 
era lăsat să treacă, și dacă protesta, bătut măr. De la Palatul de Justiţie 
vexaţiunile și bătăile s-au întins în toate împrejurimile și geamuri şi 
capete sparte au fost până pe Dudești. În interiorul Palatului, potrivni- 
cii listei Micescu erau reperaţi şi daţi afară în ghionturi. Vădit, armata, 
soldaţi și ofiţeri, erau de partea tulburătorilor liniștii publice. După ne- 
încetatele reclamaţii ale lui lunian a venit la faţa locului și Titeanu, 
subsecretar la Interne însărcinat cu poliţia. S-a plimbat printre agitatori 
şi le-a spus: „Fiţi şi voi mai levenţi, bateţi opt şi daţi drumul la doi înă- 

untru!“ A venit și Inculeţ, ministrul de interne, care făcea pe niznaiul, 
circula printre studenţi repetând: „Nu ştiu de ce am fost chemat, pe aici 
domneşte ordinea!“ Vreo 200 de avocaţi evrei se adunaseră la poalele 
Dealului Mitropoliei și se pregăteau să vină in corpore la Palatul de 
Justiţie să voteze. Cum au aflat studenţii s-au repezit pe ei, i-au bătut 
măr şi au spart toate geamurile avocatului Nachtigall, unde credeau ei 
că se instalase postul de comandă al evreilor. 

De fapt, mai toţi evreii și o bună parte a creştinilor care susțineau 
lista Junian n-au putut vota. Excesele și bătăile n-au încetat decât seara 
târziu. Cum era de așteptat izbânda lui Micescu a fost covârșitoare: 990 
de voturi contra vreo 250 lui lunian. Numai că n-a fost alegere, ci răz- 
boi civil, şi toată vina o poartă Guvernul care putea împiedica, și n-a 
împiedicat nimic. 

Mişcări ca cele astfel provocate de cuzişti, de Frontul Românesc 
şi de „Totul pentru Ţară“, cât timp nu sunt destul de puternice ca să răs- 
toarne regimul şi destul de organizate ca să instaleze altul mai bun în 
loc — sunt condamnabile, fiindcă nu fac decât să tulbure ordinea şi liniștea. 

10 decembrie. — Mă așteptam ca ieri la Cameră să fie tămbălău 
mare. N-a fost însă nimic. O interpelare, cu caracter mai mult general a 
lui Armand Călinescu, asupra aplicării legii apărării Statului votată 
după asasinarea lui Duca, interpelare rămasă fără răspuns şi fără ecou. 
Junian capul listei bătute, duminică, nici n-a fost la Cameră. La Senat, 
a interpelat Vasile Rădulescu-Mehedinţi, şi a răspuns... Oanea. 

La Cameră, după anunţul interpelării lui Călinescu, care a ţinut 
câteva minute, a urmat discuţia la Adresă cu discursul lui Goga. Lung 
şi banal. A avut însă ieșiri reușite împotriva Partidului Naţional-Ţă- 
rănist și a lui Mihalache. 

— La Paris, Laval și Hoare s-au pus de acord asupra unor propuneri 
acceptabile de pace, de făcut italienilor. 

11 decembrie. — La Cameră, Frontul Naţional şi Partidul Na- 
țional-Ţărănesc sunt încărcate cu electricitate de semn contrar. Din 
când în când trăzneșşte între ele. Alaltăieri, luni, după copioase şi trivi- 
ale înjurături, deputatul goghist Ianculescu — un escroc— a tras o pal- 
mă deputatului naţional-țărănist Aurel Dobrescu — alt escroc. Depu- 
tatul Robu, escroc şi el dar cuzist, a ameninţat și era să pleznească pe 
d-rul Lupu, al patrulea... deputat. Trimiși înaintea comisiei de disci- 
plină aceasta a hotărât diverse penalităţi împotriva lui Ianculescu și a 
lui Robu. Puse la vot ieri în ședința plenară, concluziile raportorului 

comisie n-au întrunit majoritatea necesară, și amândouă voturile au 
rămas nule. Majoritatea s-a împărțit: pe când prietenii lui Dinu Bră- 
tianu și grupul H, cu Iamandi în frunte, au votat pentru sancțiuni (adică 
contra deputaţilor naționaliști) — Inculeţ şi Valer Pop îşi împingeau pe 
ai lor la vot contra sancţiunilor (adică pentru Frontul Naţional). De aici 
mare scandal în sânul Partidului Liberal, amenințări, răfuieli şi tot felul 
de vorbe urâte. Astăzi (scriu aceste rânduri înainte de amiază) cu prile- 
jul reluării voturilor nule de ieri, se va vedea dacă s-au împăcat lucru- 
rile peste noapte şi azi-dimineaţă. 


— Blumenfeld, care ca toţi ovreii după evenimentele de duminică a 
devenit foarte antiguvernamental, vine să-mi spună foarte plictisit că, 
după ce timp de 15 zile Tătărescu a fost cu nasul la pământ, acum iar a 
ridicat capul. Pare că iar s-au împăcat lucrurile cu Vodă. Și cutra de 
Blumenfeld îmi povesteşte ce i-a spus Victor Antonescu, o altă cutră. 
In audiența acestuia de lucru din săptămâna trecută, gloriosul nostru 
ministru de finanţe! vorbind cu Regele despre noile resurse trebuin- 
cioase în vederea armamentului i-a exprimat părerea că un Guvern 
ajuns la sfârşitul carierei lui nu mai avea cădere să propună noi im- 
pozite. Regele a tăcut, şi n-a obiectat nimic. De unde Antonescu a de- 
dus că soarta Guvernului era într-adevăr pecetluită. Alaltăieri, fiind din 
nou în audienţă de lucru, Regele l-a întrebat pe ce baze contează să sta- 
bilească noul buget. Cam mirat, Antonescu a răspuns că nu vede cum 
s-ar putea îndepărta, fie el fie altul, de la normele actualului buget. 
„Da, a replicat Regele, te rog să rămâi pe bazele actualului buget și să 
dai toată atenţia d-tale echilibrării cheltuielilor cu veniturile — vreau să 
nu ne mai îndepărtăm de la principiul bugetelor echilibrate.“ Apoi i-a 
lăudat tal-nesam pe Costăchescu. Antonescu a dedus din vorbele 
Regelui: 1) că Guvernul actual va mai merge cel puţin până la sfârșitul 
anului bugetar, 2) că după Tătărescu va fi chemat Costăchescu să con- 
stituie noul Minister. Cu drăguţul nostru de Rege toate sunt posibile — 
afară de un lucru cuminte. Dar pentru a trage o concluzie din cele po- 
vestite de Blumenfeld ar trebui mai întâi să se ştie: 1) care din Anto- 
nescu și Blumenfeld e mai mincinos și 2) care din Carol, Antonescu și 
Blumenfeld, e mai şmecher. 

12 decembrie. — leri dimineaţă a avut loc o lungă întrevedere 
între Dinu Brătianu şi Tătărescu: șeful partidului şi primul ministru s-au 


1 Multe minuni a vrut să facă Regele în țară, dar una singură a izbutit s-o facă, i 
anume din prostul de Victor Antonescu, zis și „lată rău“, un mare ministru de finanţe. 

împăcat iarăşi. Pentru câte zile? În ajun trebuia să aibă loc o şedinţă cu 
toţi miniştrii la nenea Dinu: ea a fost contramandată, fiindcă șeful scui- 
pa foc şi flăcări. Comunicatul dat presei pentru a vesti împăcarea e ca- 
raghios: 

„În ultimele zile s-a pornit o nouă ofensivă de știri false şi tenden- 
țioase în privința raporturilor dintre Guvern şi conducerea Partidului 
Naţional Liberal. Această ofensivă a găsit un pretext în ultima consfă- 
tuire a majorităților parlamentare și în declaraţiile făcute de dl. prim- 
ministru la acea consfătuire. (Ba bine că nu!) 


Primul ministru înțelegând preocupările şefului partidului și ți- 
nând seamă de sugestiile formulate în consfătuirea ministerială ce a 
avut loc, s-a pus de acord cu dl. Dinu Brătianu asupra programului de 
înzestrare a armatei și a tot ce este necesar pentru apărarea țării.“ 

Dar asupra restului? Rămâne să se certe mai înainte? 


— Zâzania dintre cei doi conducători al liberalilor abia potolită, pare 
că o nouă răsmeriță se desenează în partid. Evenimentele de duminică 
dovedind aproape complicitate între agenţii d-lor Tătărescu-Inculeţ și 
huliganii lui Cuza, Victor Iamandi care personifică cu prietenii săi 
(grupul H) ideea de desființare a extremei drepte (moștenirea, și toto- 
dată răzbunarea lui Duca) au schimbat cu totul macazul, s-au apropiat 
de Dinu Brătianu, sunt gata să se împace chiar cu George Brătianu nu- 
mai să curețe pe Tătărescu. Chiar dacă răzmeriţa n-ar merge până aco- 
lo, e sigur că o totală dezorientare a cuprins Partidul Liberal. 

Aceeaşi dezorientare se observă și în celelalte partide. Pe rând, 
național-ţărăniştii, Frontul Naţional (Goga-Vaida), averescanii și chiar 
liberalii îmi trimit emisari cerându-mi colaborare — dovada cea mai 
bună că nu se simt stăpâni pe situaţie. 


— Ştirea pe care mi-a adus-o Blumenfeld, pe care mi-a confirmat-o 
Măcărescu, despre reînscrierea lui Ghiţă Mironescu în Partidul Naţio- 
nal-Ţărănesc este inexactă. Blumenfeld mergea până a spune că scri- 
soarea de reînscriere a lui Mironescu va fi remisă sâmbătă lui Mihala- 
che. Totul este de domeniul fanteziei. Pangal a văzut aseară pe Mirones- 
cu, nici vorbă de reînscriere. Deşi nu s-a deschis de tot lui Pangal, 
Ghiţă stă vizibil pe terenul planului informatorului meu secret, gata să 
se devoteze pentru formarea unui Guvern de destindere. Faţă de Pangal 

s-a arătat plin de interes numai pentru mine și lunian! A mai spus lui 
Pangal că Guvernul va cădea — crede el — pe la sfârșitul lui ianuarie, 
pe chestiunile economice. Toate rodomontadele Guvernului au bază 
serioasă. Parisul ar cădea la înțelegere asupra părților dacă ar avea 
încredere că Guvernul se va ţine de cuvânt. Problema pe care o dezbat 
creditorii noștri la Paris nu e atât o chestiune de cifre cât una de încre- 
dere. Parisul a cerut garanţia lui Titulescu (?!) că Guvernul își va res- 
pecta angajamentele. Politicos dar ferm, Titulescu a refuzat garanţia 
cerută. Un Guvern serios, compus din oameni cumsecade ar putea reuşi 
foarte repede să se înţeleagă cu Parisul. Mironescu a mai mărturisit lui 
Pangal că Titulescu i-a propus să formeze el, Mironescu, viitorul Mi- 
nister. La întrebarea lui Pangal: „dar poate că ar vrea Titulescu să-l for- 
meze?“ moș Ghiţă a răspuns răspicat: „nu, nu, nu vrea în ruptul capului 
să-și ia beleaua pe cap!“ Mironescu pleacă luni la Paris și se va înapoia 
în țară în primele zile ale lui ianuarie — dacă nu va fi nevoie mai devreme. 
14 decembrie. — Ziarele de azi-dimineaţă publică textul propu- 
„nerilor de pace Hoare-Laval. La Geneva, comitetul de 18 convocat pen- 
tru a întinde sancțiunile și la petrol, şi-a amânat ședințele până miercuri 
în speranța că până atunci va fi cunoscut și răspunsul Italiei la zisele 
propuneri. Englezii au dezlănţuit în același timp în-presa engleză, în 
Camera Comunelor și în țările vasale ca Danemarca, Norvegia etc. o 
furioasă campanie împotriva oricărei concesii față de Italia: se cere 
până și capul lui Hoare și retragerea ultimelor propuneri pentru împă- 
carea conflictului italo-abisinian. Evident, toate acestea sunt presiuni 
asupra Italiei. Inutile, căci Mussolini nu va primi să dea înapoi. Ori i se 
propune ceva serios, ori războiul va continua. 


— Ieri la Cameră — și apoi la Senat — Titulescu a citit o peltea 
drept răspuns la întrebarea pusă de G. Brătianu cu privire la tratatul de 
asistenţă ce se negociază cu Rusia Sovietică. Toată șleahta de puturoși 
fără care Titulescu nu se mișcă, de la Tabacovici până la Pella (Cur) 
trecând prin toți Vișoienii și Nenișorii, împănau tribunele ticsite ale 
Camerei. ` 


— Universul duce o campanie feroce, de câtăva vreme împotriva lui 
Titeanu, gelatinosul subsecretar de Stat de la Interne. Că e un escroc, 
că și-a cumpărat o casă, o moșie și a umplut județul Romanați cu danii- 
le lui, o ştiau toți; azi am aflat că se mai ține și cu una din fetele lui Ste- 
lian Popescu! Ca Saturn, Popeştele își mănâncă copiii. 

— Gentlemanul Blumenfeld a venit şi azi să mă piseze cu ideea unei 
colaborări cu partidul domnului Mihalache. Alaltăieri două ore Măcă- 
rescu, azi două ore Blumenfeld — la mare ananghie trebuie să fie 
democraţia integrală! 

15 decembrie. — Massarik şi-a dat ieri demisia din Președinția 
Republicii Cehoslovace. A convocat la castelul Lana pe Malipetr, pri- 
mul ministru şi pe preşedinţii Camerei şi Senatului și în faţa lor a pus 
pe șeful Cancelariei lui să citească scrisoarea sa de demisie. Recoman- 
dă Cehoslovaciei să urmeze politica întronată sub dânsul, și pe Beneş 
ca succesor. Malipetr și cei doi preşedinţi au spus fiecare câteva cuvin- 
te prin care au preamărit pe Massarik, omul ce „a binemeritat de la Pa- 
trie“. Alegerea succesorului va avea loc miercuri 18 decembrie; Guver- 
nul va propune o lege prin care se vor menţine lui Massarik emolumen- 
tele sale şi dreptul de a locui la castelul Lana până la moarte. Demisia 
lui Massarik, pe care Titulescu mi-a anunţat-o ca iminentă din febru- 
arie! trecut, nu s-a desăvârşit decât după 10 luni, deși starea bătrânului 
ar fi cerut-o de atunci. Explicaţia ne-o dau ştirile din Praga, care spun 
că înțelegerea între partide nu e deplină pentru alegerea lui Beneș. Pro- 
babil că Beneş va fi ales, dar nu cu unanimitate — cum ar fi vrut — şi 
cu scârţâituri. Se vede că operaţia a fost amânată pentru a permite şme- 
cherilor politici să se pună de acord. Vom vedea miercuri şi în zilele 
următoare dacă previziunile lui Titulescu se vor îndeplini, și cu Beneş 
și cu Krofta. 


— Tătărescu a citit ieri la Cameră un lung expozeu, ca răspuns al 
Guvernului la atacurile opoziţiei cu prilejul discuţiei la Adresă. O lun- 
gă poliloghie în care se înşiră, cu cifre, înfăptuirile Guvernului în răs- 
timpul de doi ani de când Partidul Liberal are sub a sa oblăduire propă- 
şirea ţării românești. De la început până la sfârşit, expozeul nu conţine 
decât minciuni. Şi încheie prin obrăznicii. Cel mai rușinos Guvern din 
câte a avut România de la 1866 încoace nu-şi putea sfârși cariera decât 
cu un fals în acte publice. 


— Ieri seară la balul Jockey-Clubului, Scanavi a venit să-mi spună 
că avea o misiune de îndeplinit pe lângă mine din partea Reginei Elisa- 
beta. Regina n-a încetat să docănească pe Regele Carol în sensul celor 


1 Vezi însemnările din 9 februarie 1935. 

spuse de minel. Mai ales acum în urmă cu prilejul petrecerii Regelui la 
Banloc, castelul Reginei din Banat. Crede că a obținut deja un frumos 
rezultat, dar mai trebuie lucrat fiindcă sunt alți oameni politici care 
lucrează împotriva vederilor mele prin Lupeasca. Regina vrea să fie 
totdeauna pusă la punct și dorește din acest motiv să mă vadă cât de 
des. Sunt singurul om politic — spune Scanavi — pentru care Regina 
Elisabeta are prietenie, şi prietenie sinceră. Am rugat pe Scanavi să 
prezinte Reginei odată cu omagiile mele, mulțumiri recunoscătoare și 
să-i spună că sunt la dispoziţia ei: n-are decât să mă cheme și voi fi 
foarte fericit să merg să o văd. Scanavi mi-a mai povestit multe, pare 
furios (şi prin simpatie trebuie să fie furioasă şi Elisabeta) împotriva 
Lupeascăi și a bandei ei. Mi-a înjurat de l-a spurcat pe Auschnit și a lău- 
dat pe Kaufmann. „Dar o să vadă pe dracul?, Auschnitt: i-au pus seches- 
tru pe tot ce are afară din ţară, pentru 35 milioane franci pe care îi dato- 
rește la Viena! Păcat însă că porcul ală de Mitiţă Constantinescu perse- 
cută așa pe Kaufmann“. 

Scanavi m-a întrebat la sfârșit dacă sunt foarte prieten cu Prinţul 
de Hohenzollern. I-am spus că abia îl cunoșteam. „Curios — a încheiat 
el — d-ta n-ai un avocat mai bun pe lângă Regele. A ajutat mult pe 
Regina Elisabeta în acţiunea ei!“ De unde sare iepurele! 


— Am primit azi vizita informatorului meu secret, care nu se mai ară- 
tase de mult. Să-l ascultăm, cu un grăunte de răbdare şi cu altul de in- 
dulgenţă: „Regele n-a schimbat nimic din planurile sale. E definitiv 
hotărât: 1) să o sfârșească cu liberalii și 2) să formeze un Minister pro- 
vizoriu de alegeri cu Mironescu în frunte. 

Tătărescu a dat din nou demisia sa Regelui lunea trecută, după con- 
flictul cu Dinu Brătianu şi cu Costinescu. Regele l-a rugat însă să mai 
stea. Cauza pentru care Regele a amânat de mai multe ori schimbarea 
Guvernului trebuie căutată în afară de graniță. Regele vrea cu tot dina- 
dinsul să înzestreze armata cu artilerie grea şi mai ales să motorizeze 
câteva divizii, în frunte cu Divizia Gărzii. Motorizare şi artilerie grea 
nu se pot însă realiza fără concursul străinătăţii. Francezii, cu care se 
tratează, pun condiţii foarte grele (garanţii, transferul plăţilor pentru elec- 
trificarea liniei Câmpina-Brașov etc.). Se pare că Skoda face propuneri 
mai bune. Regele vrea ca liberalii să termine aceste negocieri pentru 


1 Vezi însemnările din 7 aprilie 1935. 
2 L-a văzut, dar 5 ani mai târziu! 

armament, tocmai fiindcă se teme că se vor termina negativ. Să nu zică 
apoi că dacă ar fi fost ei la putere le-ar fi dus la bun sfârșit și să nu se han- 
dicapeze noul Guvern cu un eșec chiar de la început. Regele vrea chiar 
să trimită pe Tătărescu la Paris, ca să-și frângă gâtul. 

Toate aceste întârzieri nu ne vor duce însă decât până după sărbă- 
tori, când se va face schimbarea. Regele s-a înţeles cu Mironescu și nu- 
mai cu el, şi încă nici Mironescu nu ştie că misiunea ce i se va încredin- 
ta va avea un caracter foarte temporar. Regele prepară la Palat lista prefec- 
ților, și la Interne va pune un om al lui, care va face alegerile așa cum 
va voi el (d-ta, d-le Argetoianu, nu vei avea să te plângi) dar așa ca nici un 
partid să nu aibă majoritatea și ca partidele Naţional-Ţărănesc, G. Bră- 
tianu și Averescu la un loc să nu facă nici 40% din totalul Parlamentu- 
lui. Va fi rolul d-lui Argetoianu să grupeze o majoritate de guvernare! 

Nu ştiu, domnule Argetoianu, dacă Regele te va ruga să intri în 
acest Minister provizoriu sau dacă te rezervă pentru cel definitiv; în tot 
cazul cu tofi vrăjmașii care te sapă la Rege tot d-ta eşti în gândul Suve- 
ranului pivotul noului regim! 

Regele a însărcinat pe Mironescu să caute un împrumut în străină- 
tate(!!) pentru armamentul ce trebuie comandat peste graniţă, și Miro- 
nescu pretinde că a găsit unul(!!!!) pe care l-ar procura un grup elveţi- 
ano-olandez!. Plecarea lui moș Ghiţă (care se înapoiază înainte de Bo- 
botează) în străinătate ar fi în legătură cu acest împrumut. De-l va în- 
cheia sau nu, prim-ministru tot va fi. Iar tânărul Guţă îi va ceda locul 
îndată ce chestiunile de la Paris vor fi lămurite.“ 

Aşa a vorbit informatorul meu, și eu am trecut vorbele lui la catas- 
tif. Qui vivre verra! Înainte de a pleca zisul informator mi-a mai spus 
că Pangal a fost trimis zilele trecute la Mironescu din „Înalt Ordin“. Fie 
ȘI așa! 

16 decembrie. — Aflu din cercurile militare că cu prilejul cons- 
fătuirii Statelor-Majore ale Micii Înţelegeri, consfătuire care a avut loc 
la Belgrad luna trecută, s-a remarcat rezerva Statului Major iugoslav. 
Această rezervă, în discuţia ipotezelor de război mai ales, a impresio- 
nat mult pe Samsonovici, șeful nostru de Stat-Major, și se pune în legă- 
tură cu o eventuală nouă orientare a politicii iugoslave, tot mai atrasă 
de la uciderea Regelui Alexandru, spre Londra și Berlin. Aceste obser- 
vaţii, sosite până la mine pe cale militară, sunt în perfectă concordanţă 


1 A vorbi de împrumut când nu plătim cuponul pare o adevărată aberaţie! 

cu cele povestite de Gurănescu în vizita pe care mi-a făcut-o în octom- 
brie!. 

18 decembrie. — Din activul și pasivul Guvernului de care M.S. 
Regele nu se poate despărţi: 

De la începutul anului și până acum s-au cheltuit 350 milioane 
fonduri secrete; 

Bejan & Co. s-au înfruptat cu perimetre petrolifere cât au vrut; 

Fraţii și cumnaţii lui Guţă Tătărescu s-au umplut (numai Nolică 
Tătărescu şi-a cumpărat casă la București, vilă la Predeal și a pus deo- 
parte toate acţiunile „Scrisului Românesc“ Soc. anon. Craiova); 

Mitiţă Constantinescu pune Banca Naţională la ordinele Regelui 
(„orice dorinţă din partea M.V. e un ordin“ — frază auzită din gura lui 
Mitiţă, la vânătoare, de generalul Gorski). 

Tot ce intră la Casa Regală din fondurile secrete iese din țară sub 
formă de devize — şi se tezaurizează în străinătate; 

La C.F.R. se fură ca în codru. Malaxa șperţuiește pe toată lumea, 
începând cu Tabacovici, bandit sinistru; 

Primăria a distribuit gratis locuri de casă la toată șleahta de la Palat; 

Leonte Moldoveanu, Dorel Dumitrescu, Constant Georgesco and 
Co. au devenit milionari de pe urma afacerilor de import-export şi de 
transferuri. 

Printre corupători și corupte mi se semnalează: 

Malaxa, regele corupătorilor, care nu se mulțumește cu Căile Ferate 
pe care le-a cumpărat cu totul, cu funcționari și cu politicieni — și mai 
plătește şi dame. Astfel ar avea în solda sa pe d-na Barbu Berceanu, 
prin care obține tot ce vrea de la Dinu Brătianu (în ultima vre-me insis- 
tenţele acestuia pentru comenzile militare de la Reșița); 

Stoian — în a cărui soldă e paţachina adoptată de mareșalul Ave- 
rescu, și alte câteva dame; 

Auschnitt — care plăteşte pe d-na Şeptilici.metresa generalului 
Paul Angelescu. 

Și câţi or mai fi, şi câte mai ales! 

19 decembrie. — Beneș a fost ales ieri preşedinte al Republicii 
Cehoslovace, cu mare majoritate, la primul scrutin. Purtătorul umbrelei 
lui Massarick de pe vremea pribegiei, mediocrul Beneș Curcanul, a 
ajuns Cap de Stat, pe când emulul său genevez Titulescu a rămas preș 
de şters picioarele, în serviciul Regelui Carol! Ce nedreptate! Titulescu 
a resimţit-o și a exteriorizat-o prin două depeșe date lui Peneș, printr-o 


1 Vezi însemnările mele din 23 octombrie 1935. 

invazie la Legația cehoslovacă la ora dejunului, printr-o pupătură cu 
Şeba şi printr-un picior în posterior lui Nenişor. Formidabila carieră fă- 
cută de Beneș arată cât de mediocru este nivelul intelectual și cultural 
cehoslovac. Şi cum era să fie altfel, într-un popor care leagă cu sârmă 
de o mie de ani oalele sparte de alții? Cu toate sentimentele mele mai 
mult decât reci pentru Beneș, a trebuit să-i dau o călduroasă telegramă 
de felicitare. 
Aşa este politica. 


— Wieder, faimosul Wieder, a făcut câte o vizită lui Pangal și lui Şo- 
neriu ca să le spună — probabil ca să aflu şi eu — că nu s-a împăcat cu 
Lupeasca, așa cum spune lumea (şi cum a raportat Bacher lui Pangal). 
Ce interes poate să aibă Wieder? Sunt secretele Seraiului în care nu voi 
căuta să pătrund. Amuzante sunt cele povestite de Wieder lui Pangal, 
cu acest prilej. După fostul confident al Menajului regal, Lupeasca nu 
se amestecă și nu s-a amestecat niciodată în politică. Ea nici nu ştie 
cine e liberal, cine e țărănist și așa mai departe. Regele nu tolerează ca 
nimeni din anturajul lui să-i vorbească de politică. Singurii care îndrăz- 
neau pe vremuri erau Nae Ionescu și Malaxa. Acum a rămas numai Ma- 
laxa. Dar Malaxa nu se preocupă decât de afacerile lui, şi sfaturile po- 
litice pe care le dă sunt totdeauna în legătură cu aceste afaceri. Regele 
nu e influenţabil în politică decât de egalii lui, de membrii familiei lui, 
de Regina, de Regina Elisabeta, de Prinţul de Hohenzollern etc. Cu cei- 
lalți care mişună în jurul său, cu așa-zisa Camarilă, vorbește câteodată 
politică, dar nu-i ascultă, şi nu ţine seamă de ce spun ei. Acum în urmă 
a defins strict întregului său anturaj — tot Wieder vorbeşte — să aibă 
contact cu lumea politică pentru ca să nu dea de bănuit asupra unor 
influenţe care în realitate nu există. Regele e comod, și fuge de orice gre- 
utăţi. Ar vrea să aibă un prim-ministru pe care să-l vadă o dată pe lună 
Şi care să-i aducă spre aprobare un program de 30 de zile, așa cum îi 
aduce bucătarul lui, la 1 ale fiecărei luni, „menu-ul“ pentru patru săp- 
tămâni. Pe el să-l lase în pace să lipească timbre, să deseneze uniforme, 
să telefoneze Duduii, să alerge după pațachine. E aşa de comod încât, 
când îi trebuie bani primeşte orice formulă i se propune. Când i se spu- 
nea că Malaxa a dat 2 milioane pentru cutare cumpărare sau lucrare ce- 
rută de Duduia, că Auschnitt a avansat, atât, aceleiași, pentru nu mai 
ştiu ce, că Puiu Dumitrescu a pescuit alte milioane în fondurile secrete 
— deşi în fundul sufletului lui Regele era desigur nemulțumit, tăcea şi nu 
zicea nimic. Influenţa și permanentizarea lui Tătărescu la Guvem nu 

trebuie explicate decât prin faptul că a luat locul lui Puiu Dumitrescu: 
el face toate codoşlâcurile cerute și necerute, el aduce banii ceruţi și 
neceruţi, el este otreapa întinată în toate murdăriile. 

E un mare fond de adevăr în ce spune Wieder. Carol se consideră 
om genial, cu soluţii în toate problemele — și soluţiile lui sunt natural 
cele mai bune, de-aia le schimbă în fiecare săptămână — și nu se lasă 
ușor influenţat de cineva. Dar pe de altă parte e plin de bănuială, și an- 
turajul lui știe să speculeze de minune acest defect. Oamenii incomozi 
și ideile lor sunt astfel îndepărtați pe cale indirectă. Fără să vrea acest 
nemaipomenit încăpățânat ajunge de multe ori să facă ce vor alții. Nu 
e vorba, când face ce vrea el — e mai rău. 

Mă întreb cu ce rimează demersurile lui Wieder? 

20 decembrie. — Sir Samuel Hoare și-a dat demisia din capul 
Foreign-Office-ului. Heriot și-a dat și el demisia din fruntea Partidului 
Radical. Cabinetul Baldwin a fost ameninţat să cadă, și Ministerul La- 
val mai e în pericol și azi. Regimul fascist şi dictatura lui Mussolini 
trec prin zile de grea cumpănă. Şi toate în numele evanghelicelor prin- 
cipii pacifiste de la Geneva, fiindcă italienii au îndrăznit să nu se con- 
formeze catehismului colonial englez. 


— La Cameră, de la începutul săptămânii, în fiecare zi, gheșeftarii își 
aruncă unii altora hârdaie de lături. Pentru moment, se răfuiesc între ei 
cei din grupul H cu cei din grupul Universului. Să iei pe unii şi să dai în 
ceilalți. 

22 decembrie. — Titulescu a trimis două telegrame lui Beneș 
pentru a-l felicita. Una oficială ca ministru de externe, „Excelenței Sale 
etc.“ și alta „particoleră“ fratelui Beneș, şi le-a publicat bineînţeles pe 
amândouă. Beneș a răspuns „celor două telegrame“ printr-una singură 
în care nu-l scoate pe reclamagiul nostru din „Excelenţă“, de la început 
până la sfârşit. De frăţie, nici vorbă. O platitudine valahă mai mult, 
pedepsită cum trebuia. 


— Dl. Eden a fost numit ministru de externe al Angliei în locul lui 
Sir Samuel Hoare, demisionat pe chestiunea propunerilor de pace an- 
glo-franceze făcute Italiei. Anglia continuă să joace sinistra ei come- 
die. Propunerile Laval-Hoare au fost „bel et bien“ aprobate de Guver- 
nul englez, convins că Italia le va respinge fără discuţie, lăsând Angliei 
tot avantajul unui gest generos — dar fără urmări în politica pe care o 
duce. Iată însă că Italia, dându-și seama că lucrurile nu merg tocmai așa 

de ușor în Abisinia, s-a arătat dispusă să primească drept bază de dis- 
cuţie propunerile franco-engleze. Imediat Londra a schimbat foaia. Ieri 
Samuel Hoare a luat asupra sa răspunderea gestului făcut și a plecat cu 
propunerile din Guvern. Guvernul s-a complectat cu antagonistul lui Sir 
Samuel, și propunerile Laval-Hoare au fost înmormântate. 

Din ultimele ştiri publicate apare că situaţia italienilor în Abisinia 
nu e din cele mai plăcute. Luptele de guerilă ale abisinienilor par a da 
rezultate neașteptate. Campania merge greu. Înaintarea italienilor e foar- 
te lentă. Dacă la greutăţile actuale se mai adaugă și perspectiva lipsei 
de benzină în cazul agravarării sancţiunilor şi apropierea sezonului 
ploilor — șansele italienilor apar oarecum scăzute. 


— Regina Elisabeta a dăruit un serviciu de ceai în argint perechii Tă- 
tărescu (Guţă). Mie mi-a dat o tabacheră, tot când eram ministru. Cal- 
culând dărnicia M. Sale după proporţiile care răsplăteau serviciile me- 
le, cele aduse de Tătărescu trebuie să fie enorme. Am din ce în ce mai 
mult impresia că achiziţia moșiei Banloc a fost o excelentă idee. Nu se 
va găsi nimeni care să tragă la răspundere pe Tătărescu? 


— Gazete din provincie — una din Iași, alta din Galaţi — îmi atribu- 
ie, nu ştiu pentru ce, intenţia de a crea un nou partid de guvernământ! 
Socotesc că nu e nici o nevoie de un nou partid de guvernământ dar că 
se simte grozav nevoia să se suprime câteva partide de opoziţie. 


— În ianuarie şi februarie avem câteva alegeri parţiale în vedere: 
Suceava și Hunedoara pentru Senat (colegiul Universal), Prahova și 
Bihorul tot Senat, dar colegiul consiliilor comunale și în Mehedinţi pen- 
tru Cameră. Vaida a dat un comunicat că Frontul Românesc nu va par- 
ticipa la alegeri, „ca să nu dea românilor prilej de învrăjbire“, în reali- 
tate ca să nu fie silit să lupte alături de Cuza și de Goga. Noi vom pune 
candidaţi unde se va putea. 

24 decembrie, — Blumenfeld nenorocitul, care muncește din răs- 
puteri pentru alcătuirea unui front democratic, rural, antihuliganic — zi- 
că-i-se cum i s-ar zice! — vine să mă țină la curent cu negocierile. 
Prima etapă fiind înţelegerea între naţional-țărăniști și lunian, tratative- 
le n-au încetat prin plecarea acestuia la Viena unde s-a dus să petreacă 
sărbătorile. Ele au fost duse mai departe de Stere, pe deplin împuter- 
nicit de șeful Partidului Radical- Țărănesc, și au mers bine în întrevede- 
rile cu Mihalache. iată însă că s-a constituit în sânul Partidului Naţio- 

nal-Ţărănesc un front Maniu-Mihai Popovici-Madgearu care nu vrea 
să audă de o înţelegere cu lunian. Întâlnind pe Stere în hall-ul de la Athé- 
née Palace, Maniu, de obicei atât de rezervat, nu s-a putut împiedica 
să-i spună: „Domnule profesor, am auzit că e vorba de o împăcare între 
noi și dl. lunian; ţin să ştii că o asemenea împacare nu e cu putință!“ 
Mirat de această neașteptată ieșire, Stere s-a dus să ceară explicaţii lui 
Mihalache. Acesta, cam jenat, nu a putut tăgădui că întâmpină difi- 
cultăți „în Ardeal“, dar că se va sili să le înlăture. În tot cazul negocie- 
rile dintre cele două grupări țărăniste au ajuns la un punct mort. 

25 decembrie. — O nemaipomenită zi de Crăciun. E cald ca pri- 
măvara și soare. Fac o lungă plimbare pe jos până la Herăstrău. Desco- 
păr un Bucureşti nebănuit de mine, ridicat în ultimii ani. În continuarea 
parcului Bonaparte și parcului Filipescu, mai vechi, un oraș nou a ieşit 
din pământ. Între şoseaua Jianu şi Calea Dorobanţilor prelungită, numai 
străzi noi şi zeci de vile moderne. Şoseaua Jianu, o triplă alee plantată, 
a fost împinsă până la lacul Herăstrău, despărțind la stânga viitorul 
parc Naţional, de o serie de parcelări pentru vile, la dreapta. Un zăgaz, 
în dreptul lui Fronescu, a ridicat considerabil apele lacului, care a de- 
venit o mică mare! 

29 decembrie. — Ministerul Laval care a trecut înainte de Craciun 
prin două grele încercări (proiectele financiare la sfârsitul lui noiem- 
brie şi dizolvarea ligilor la începutul lui decembrie) a obținut ieri o a 
treia victorie — cu 51 voturi majoritare — pe chestiunile externe. Din- 
tre radicali 90 au votat contra Guvernului şi 30 pentru. În realitate stân- 
ga nu vrea să răstoarne pe Laval înainte de alegeri (alegerile au loc în 
primăvară) fiindcă n-ar putea fi înlocuit decât printr-un Minister de 
stânga, care — cred radicalii — ar uza popularitatea grupării. 

Laval a făcut cu prilejul acestei discuţii asupra politicii externe 
două bune discursuri, unul la începutul dezbaterilor, altul la încheierea 
lor. Franţa ca și Anglia stă pe terenul securităţii colective bazată pe pac- 
tul Societăţii Naţiunilor. Singura deosebire e că Franţa e sinceră, și în 
sinceritatea ei, de dragul menţinerii păcii în Europa, şi din prietenie pen- 
tru Italia, ar voi să ajungă cât mai repede la aplanarea conflictului italo- 
abisinian. Anglia însă care nu e sinceră, care ştie că acest conflict nu se 
poate aplana fără o serioasă satisfacere dată Italiei (satisfacere pe care 
nu vrea să o dea cu nici un preţ, de teamă ca Sudanul să nu fie prins în- 
tre două puternice aşezăminte italiene, între Libia-Tripolitana și Eri- 
trea-Etiopia), Anglia urmăreşte numai stricta aplicare a sancţiunilor ge- 

neveze, ca să îngenuncheze Italia, pur și simplu, fără nici o compensa- 
ție de ordin teritorial. 

Încăpăţânarea Angliei pe planul securităţii colective e periculos, 
fiindcă poate provoca o conflagrație europeană și pare în contradicție 
cu politica schițată la paginile 76, 82 ale acestor însemnări, ca adevăra- 
ta politică a Angliei. În realitate contradicția e numai aparentă. Chiar și 
astăzi, Anglia nu apără întreg blocul Genevei; din crezul Societăţii Naţi- 
unilor, ea nu-și însușeşte decât capitolul securităţii colective, pe care nu 
l-a abandonat niciodată, şi de care se agaţă astăzi mai mult ca oricând 
fiindcă îi serveşte de paravan pentru politica ei locală în Africa. Tendin- 
tele însemnate la paginile citate rămân şi azi în picioare, ceva mai es- 
tompate fiindcă aşa sunt cerințele momentului, dar în picioare. 

Pactul impune tuturor semnatarilor săi aplicarea sancţiunilor — 
nu încape îndoială. Și cu toate simpatiile pentru Italia, toți semnatarii 
pactului, afară de Austria şi de Ungaria, s-au supus regulii stabilite. Fi- 
ecare şi-a zis că poate să-i vină mâine, lui, rândul să fie apărat. Sancţi- 
unile au reușit să pună Italia în stare de inferioritate, şi dacă se vor ex- 
tinde și la petrol, situaţia ei va deveni direct critică. Noi, românii, 
ne-am sacrificat în această ocazie şi sentimentele și interesele. Între- 
batu-ne-am însă ce s-ar întâmpla dacă am fi atacați noi? Periculos pen- 
tru noi n-ar putea fi decât un atac din partea Rusiei, căci împotriva unui 
atac al ungurilor sau al bulgarilor suntem apăraţi prin tratatele Micii 
Înţelegeri. Or, cât ar preţui sancțiuniile, fie cât de generale împotriva 
Rusiei? Cu Italia, lipsită de toate materiile prime, lucrurile au mers 
ușor, dar cu Rusia? Pe terenul securităţii colective, așa cum stau 
lucrurile azi, noi nu avem nimic de câștigat de la Geneva. 


— Universul a făcut tărăboi mare, acum în urmă în jurul cumpărării 
unei moșii de către Titeanu, sărac lipit pământului până la numirea lui 
ca subsecretar de Stat la Interne. Deși situată în Romanați, deşi Titeanu 
locuieşte în București, actul de vânzare-cumpărare a fost autentificat în 
Prahova „pentru a se pierde urma operaţiei“, afirma acum copilărește 
Universul. Revista umoristică La zid publică acum, în legătură cu 
această neînsemnată afacere, următoarele stihuri, fără să pronunţe de 
altminteri numele onorabilului Titeanu: 


Geografie politică 
Privind atent poţi să constaţi: 
Moșia e în Romanați, 

Tocmită e la București, 

Transcris e actul la Ploieşti, 
Şi îi cumpărată cu toptanul, 
Din Vlaşca şi Teleormanul! 


30 decembrie. — Alaltăieri dimineaţă am plecat la Sinaia să pe- 
trec trei zile la aer curat. Am găsit acolo o ceaţă de nu vedeai la 10 paşi, 
o lapoviţă pe jos de nu puteai circula şi 10 grade căldură! După câteva 
ore am luat trenul și m-am înapoiat la Bucureşti. Ce iarnă ciudată! Am 
ajuns la sfârşitul lui decembrie, fără zăpadă şi fără frig. Hotelurile din 
Sinaia erau pline. Toate ploşniţele din București se plimbau în costu- 
mul pentru ski. Sporturile de iarnă au prins mult și la noi, în tot cazul 
costumele de sport. Dar anul acesta s-a pus zăpada în grevă. 


— În Universul de azi citesc vestea despre moartea subită a lui Ște- 
fan Minovici, profesor de chimie la Universitate, al doilea din cei trei 
frați Minovici. În ziua de 15 decembrie l-am întâlnit la ședința Institu- 
tului Administrativ — era vesel şi părea plin de viaţă. Mi-a cerut cu 
insistență să vin să vizitez Institutul lui de Chimie, acum terminat, pe 
Splaiul Dâmboviţei, şi mi-a reamintit că primele milioane i le-am dat 
eu ca ministru de finanţe, fapt pentru care mi-a pus portretul în aula 
principală a edificiului. Cât de precară e viața omului! 


— Pangal îmi povesteşte că a văzut pe Nae Ionescu şi că a avut o 
lungă conversaţie cu el. Nae văzuse pe Vaida după audiența lui la Re- 
ge. Fostul prim-ministru ar fi plecat de la Vodă cu convingerea că tre- 
buie să se cotorosească de Goga. De aci ultimele gesturi schițate de dân- 
sul pe partitură de dans de unul singur. Nae Ionescu e convins că de da- 
ta asta — cel mai târziu până la începutul lui februarie, Guvernul plea- 
că. Tătărescu a şi dat demisia Regelui, de o lună de zile (aici informați- 
ile lui Nae concordă cu ale informatorului meu secret) şi nu face decât 
să „gireze““, după rugămintea insistentă a Suveranului, pentru ce moti- 
ve nu ştie nici el. Şi dr. Costinescu și-a dat demisia, afirmă Nae. Des- 
pre viitorul Guvern, Nae nu ştie decât un lucru: nu va fi nici țărănist, 
nici naționalist. Adică nici Mihalache, nici Goga, nici Cuza. Dar poate 
Vaida, care umblă după o combinaţie cu Costăchescu şi cu Lupu... 
Vaida e foarte supărat pe Tilea şi pe Ioaniţescu care l-au împins în 
braţele lui Goga. Acum e cu totul sub influenţa lui Costică Angelescu, 
care a luptat cât a putut împotriva cartelului cu Goga-Cuza. 

— Em. Antonescu a fost ieri la Focșani. Podgorenii sunt într-o stare 
de adevărată fierbere. La 26 ianuarie va fi la Focșani o mare întrunire a 
tuturor viticultorilor din ţară. Se pregătesc mari mișcări, în toate regiu- 
nile viticole. 

31 decembrie. — Întrevederea cu Regina Elisabeta despre care 
mi-a vorbit Scanavi la serata Jockey-Clubului, a avut loc astăzi. Scana- 
vi îmi telefonase că Regina mă aștepta la orele 4 p.m. dar că înainte ar 
vrea, el, să mă vadă, și mă ruga să-l primesc. L-am primit la ora 3 1/2. 
Și am priceput numaidecât care era zorul Elisabetei să mă vadă: sal- 
varea lui Kaufmann! La Jockey-Club, Scanavi îmi vorbise numai în 
treacăt de această chestiune și insistase mai mult pe latura politică a 
raporturilor mele cu Elisabeta. Pe latinește acest procedeu se numește: 
captatio benevolentiae. De data asta a pus cărțile pe faţă și m-a pre- 
venit că Regina voia să-mi adreseze o mare rugăminte, să o ajut să 
scape pe Kaufmann din ghearele lui Aristid Blank. Scanavi e în con- 
cernul de afaceri dirijat de „lieber Oscar“, și luptă pentru Kaufmann pe 
moarte și pe viaţă, ca pentru el. Se vede că-i era frică de Elisabeta să 
nu-mi explice „chestiunea“ destul de lămurit, de aci vizita lui preala- 
bilă. Dar Elisabeta mi-a explicat foarte bine totul, şi cu o patimă de 
neînchipuit, și cu lacrimi în ochi, de parcă-ar fi fost vorba de existența 
unei rude apropiate. Familia noastră Regală e într-adevăr extraordi- 
nară; pe toţi şi pe toate îi învârtesc amantele și amanții cum vor! 

Regala mea amică a început prin a-mi povestit că a avut mai mul- 
te convorbiri cu Regele în sensul indicat de mine. I-a arătat că nu tră- 
iește decât între lichele care îl mint și-l înșală și că rând pe rând a pier- 
dut încrederea și simpatia oamenilor cumsecade și a maselor. O foarte 
importantă conversaţie a avut-o cu frate-său acum în urmă, în care dân- 
sa are impresia că l-a zdruncinat cum trebuie. Nenorocirea lui Carol, 
după Augusta Sa soră, e întrupată în doi oameni, în Aristid Blank şi în 
Malaxa. Dar mai ales Aristid. „Am obligaţii faţă de el, mi-a adus mari 
servicii“ — i-ar fi spus Regele, dar Elisabeta i-a răspuns numaidecât: 
„Și pentru asta trebuie să-l lași să te ducă la pieire?“ Și depănând firul 
mai departe, blonda zână continuă. „Sunt singură să lupt cu Carol. Pe 
mama nu mai pot conta. Malaxa i-a făcut cadou un cal, și acum îl adoră. 
Mă aştept, mâine, să-i facă și Blank cadou o mașină de scris, ca să fie 
bine și cu el! E de necrezut ca o femeie să fie atât de puţin serioasă. 
Când îi spun lui Carol că lucrurile merg foarte prost, mă întreabă de 
unde ştiu. I-am răspuns că văd mai multă lume dezinteresată ca el, şi 

că-l rog să mă creadă, că n-am alt interes decât să-i fac bine. Dar Blank 
face din el ce vrea. El a obţinut numirea lui Tabacovici la Căile Ferate, 
în speranţă să facă afaceri cu el, dar Tabacovici l-a trădat şi lucrează cu 
Malaxa. El a obținut numirea lui Mitiţă Constantinescu, care a fost nu- 
mit cu mandat special să măture pe Kaufinann de la Banca de Credit. E 
adevărat că Regele a cerut demisia lui Dorel Dumitrescu, dar știi pen- 
tru ce? Pentru că ajutase pe Kaufmann în afacerea Buhuşi. Vrăjmășia 
lui Blank împotriva lui Kaufmann e implacabilă, vrea să-l distrugă! E o 
mare nedreptate. Am vorbit cu Carol — mi-a spus că ce să facă, Kauf- 
mann e de cealaltă parte a baricadei. I-am răspuns: mai întâi cum poţi 
vorbi de baricade, pentru ce pui baricade între tine și oameni? Apoi n-ai 
învăţat că oamenii trec cu ușurință de la o parte la alta a baricadei? Nu 
mai poţi de dragul liberalilor, dar n-au fost ei de cealaltă parte a bari- 
cadei? L-am pus pe gânduri, mi-a promis că se va gândi. Că va primi 
poate pe Kaufmann pentru a se explica cu el. Ajută-mă, dragă Baba, să 
scăpăm pe bietul Kaufmann“ (şi îi curgeau lacrimi din ochi) — „Bine, 
dar ce pot face eu?“ — „Nu ştii cât ţine Carol la d-ta. Eşti singurul om 
politic de care nu spune rău, ci numai bine. E chiar de mirare, fiindcă ai 
mari vrăjmași în jurul lui, dar așa e. Caută să-l vezi și ajută-mă.“ 

I-am făgăduit, dar cu multe rezerve mintale, ca iesuiţii. În rezu- 
mat, tot scopul întrevederii provocate de ea a fost să-mi ceară ajutorul 
pentru salvarea lui Kaufmann, salvare imperios cerută de domnul Sca- 
navi. Nu mi-am pierdut însă de tot timpul cu această vizită, fiindcă am 
aflat o dată mai mult că M.S. Regele mă apreciază mult și am avut 
prilejul să mai spun Reginei tot ce voiam să ajungă la urechile fratelui- 
său. Dacă îi va spune numai jumătate din cât am rugat-o eu să-i spună, 
frățeştile urechi vor vâjâi trei zile. 


— Pangal a văzut pe Costică Angelescu, fostul guvernator și confi- 
dentul lui Vaida. În audiența avută la Rege, Vaida a expus M. Sale situa- 
ţia Frontului Românesc şi punctul lui de vedere politic. Regele a părut 
interesat și a spus că el nu poate nesocoti aceșt curent naţionalist care 
s-a trezit, și că nu vrea să facă greșeala tatălui-său care a ținut prea mult 
departe de Guvern curentul țărănist dar că desigur n-ar putea niciodată 
să se apropie de nuanțele extremiste ale curentului. La aceasta Vaida a 
replicat că avea mâinile libere și că n-are nici un angajament cu nimeni 
(făcând aluzie la Goga-Cuza). Regele a sărit şi el: „Nici eu n-am nici un 
angajament cu nimeni“. Din tot cursul audienței Vaida a avut impre- 
sia, nu că Guvernul Tătărescu va cădea, dar că e deja căzut. Regele vor- 


www.dacoromanica.ro 


ÎNSEMNĂRI ZILNICE, 1935 199 


bea de Guvernul actual ca de un regim mort. Vaida crede că schimba- 
rea se va face în februarie. În momentul despărțirii, Regele a spus lui 
Vaida: „Ţin să fie bine precizat: n-am luat nici un angajament faţă de 
d-ta“. Această frază a descurajat mult pe intimii lui Vaida, căci suna cu 
totul altfel decât muzica lui Tilea. 

Întrebat de Pangal ce ar face Vaida dacă l-ar însărcina Regele să for- 
meze viitorul Guvern, Angelescu i-a spus că ar încerca întâi o formulă 
țărănistă, cu Costăchescu, cu Lupu etc. știind bine că o asemenea for- 
mulă n-ar reuși, pentru ca să formeze apoi un Minister de largă concen- 
trare, cu câţi ar putea mai mulți. Pe mine, Vaida m-ar dori la Externe, 
în locul lui Titulescu, care trebuie să se mai odihnească, să mai vadă 
lucrurile şi de altundeva decât din vagonul lui ministerial. Dacă Titu- 
lescu i-ar fi impus, atunci mie mi-ar da Finânţele. (Sărut mâna, cu re- 
cunoştinţă.) 

Pangal a pus și ipoteza unui Minister Mironescu. Angelescu crede 
a şti că un asemenea Minister ar fi privit cu bunăvoință şi de Vaida, 
care la rigoare ar primi chiar să intre în el. 


— Anul 1935 s-a încheiat posomorât, pe ploaie. L-am încheiat și eu 
cu câţiva prieteni, aproape în familie şi am avut plăcerea să ascult la 
"miezul nopţii cuvintele de îmbărbătare adreste de Regele Carol „po- 
porului său“, cu prilejul punerii în funcţiune a staţiei de emisiuni radio- 
fonice de la Bod (lângă Braşov). 

Dea Domnul ca 1936 să fie mai bun ca 1935. N-ar fi greu. 

1936 


1 ianuarie. — Ceaţă, ploaie, vreme posomorâtă precum posomo- 
râte sunt și sufletele noastre. Începem anul cu inima strânsă. Sărăcie, 
lipsuri, dezorientare și mai ales demoralizare, iată în patru cuvinte bi- 
lanţul anului 1935. 

De când am scăpat de sub jugul ruşinos al turcilor, niciodată po- 
porul românesc n-a fost mai umilit. Și parcă tot era mai puţin ruşinos să 
te calce în picioare Padişahul decât jidanul Aristid Blank sau Malaxa mi- 
tuitorul. Stăpânul real al țării româneşti este astăzi, fără nici o exagera- 
re, falitul Blank. El schimbă miniștrii şi Guvernele, el numește în sluj- 
be înalte, el taie şi spânzură. Și bineînţeles fură ca în codru. Regele Ca- 
rol e o simplă păpușă în mâinile lui murdare. 

Între cele patru graniţe ale țării şi până sus, totul e numai corupţie. 
Singurul lucru organizat în România Mare e jaful și şperţul. 

Guvernul Tătărescu e cel mai prost Guvern pe care l-a avut ţara de 
la 1866 încoace. Guverne incapabile și ridicole au mai fost şi altele. Sar- 
cina ce aveau de îndeplinit era însă mai ușoară, aşa încât deosebirea 
între ce erau şi ce ar fi trebuit să fie era mai mică. Și nici un Guvern n-a 
îndrăznit până la cel de azi să facă din corupţie singura lui bază de exis- 
tentă. De zece ori Ministerul Tătărescu a căzut, şi de zece ori şi-a cum- 
părat menţinerea la Putere. Unde, îmi e rușine să o scriu aici. Genera- 
lul Gorski îmi spunea ieri cu indignare că a stat două zile la Sinaia și că 
în fiecare seară a fost partidă de poker la Lupeasca la care au participat 
pe lângă stăpâna casei, Regele, Malaxa, Aristid Blank şi Gavrilă Mari- 
nescu!. Iată sovietul de soldaţi... și șperţari care hotărăsc astăzi soarta 
Guvernelor noastre. Ne copleșeşte mocirla! 

Numai Guţă e fericit și mulțumit și poate repeta ca românul: dă-mi 
Doamne ce n-am gândit, să mă bucur de ce m-a găsit. 

3 ianuarie, — Tânăra Tita Christescu fostă miss România şi paţa- 
chină de meserie — fiica plăpumarului Christescu, prietenul meu şi gă- 
lăgiosul comunist din 1920 — a căzut moartă în câteva minute, zilele 


! Acesta mergea apoi la Cazino, şi lăudându-se cu banii câştigaţi la pokerul regal, 
arunca pe mesele de ruletă și de bacara zeci de mii de lei. 

trecute, în casa ei. Tristul eveniment s-a întâmplat în prezenţa surorii 
mai în vârstă, măritată. Toxicologii au declarat, după ce au făcut anali- 
zele cuvenite, că fata fusese otrăvită cu cianură de potasiu. Christescu 
tatăl, disperat de moartea fetei care îi întreținea bătrâneţele prin „mun- 
ca“ ei a făcut un denunţ Parchetului prin care acuză pe Ciulei, cunoscu- 
tul antreprenor de construcţii, om de câteva zeci de milioane și stimat 
de toată lumea. Nimeni nu poate să creadă că un om ca Ciulei să fi 
comis o crimă. Fusese amantul Titei, dar nu o rupsese cu dânsa. E drept 
că-i făcuse o vizită câteva ore înainte să se întâmple drama. Dar de ce 
să fi omorât Ciulei? Fiindcă tânăra Tita Christescu era logodită? Şi 
apoi? Pare mai probabil ipoteza unui șantaj încercat de bătrânul vulpoi 
comunist împotriva unui om foarte bogat. Afacerea pasionează orașul. 


— Discursul Regelui de anul nou este viu comentat în toate cercurile 
politice. Naivii găsesc caracteristic faptul că Suveranul a mulțumit Gu- 
vernului pentru serviciile aduse și programul îndeplinit, dar nu a legat 
întru nimic de dânsul sarcinile de îndeplinit în anul ce începe. Pentru 
acest an Regele făgăduieşte că el va veghea, că el va face şi că el va dre- 
ge cum e mai bine. Eu, eu, eu... încă o dată și până la infinit. Ministe- 
rul Tătărescu, care nu se menţine decât printr-o înaltă fantezie, poate să 
cadă peste opt zile, dar cred că se înșală cei care atribuie Regelui, în dis- 
cursul său, un sentiment de ostilitate fată de Guvern. E pur și simplu 
discursul unui megaloman și unui mitoman, un discurs care se împere- 
chează perfect cu cuvântarea lui Tătărescu care l-a precedat, fiindcă Tă- 
tărescu e și el un megaloman și un mitoman. 

4 ianuarie, — Președintele Roosevelt a dat drumul unui Mesaj adre- 
sat poporului american, prin care judecă cu severitate atitudinea popoa- 
relor de pe celelalte continente, popoare lipsite de disciplina păcii şi 
care prin politica lor sunt pe cale să provoace un război general. Roo- 
sevelt constată că 85% din popoarele lumii sunt mulțumite de situaţia 
ce le-a creat ultimele tratate și că numai 15% vor o revizuire a acesto- 
ra. Nu e drept nici raţional ca pentru satisfacerea unei minorităţi, majo- 
ritatea omenirii să fie târâtă în dezastrul unui nou război. Cel puţin aşa 
crede președintele Roosevelt. 

Odată cu publicarea Mesajului, a fost depus pe biroul Congresului 
şi un proiect de lege pentru reglementarea neutralității Statelor Unite, 
în timp de război. Prin noul proiect se dau puteri discreţionare Preşedin- 
telui care va putea opri sau condiţiona exportul materiilor prime, arma- 
mentului, echipamenului şi munițiilor, după cum va crede de cuviinţă. 

— Din cronica seraiului: 

Informatorul meu secret îmi aduce vești de la Palat. Planul Rege- 
lui e neschimbat. (Nu mai e basmul cu cocoșul roșu, e basmul cu „găi- 
na“ roşie!) Guvernul Tătărescu pleacă după sărbători; Regele are deja 
demisia lui Tătărescu şi pe a lui Costinescu. Guvernul nu va mai deschi- 
de, în nici un caz, Camera. Carol Secundus este foarte supărat pe Gutzius 
Primus fiindcă acesta a trimis pe Dorel Dumitrescu (?) la Londra, să ne- 
gocieze condiţiile plăţilor în Anglia. E așa de supărat, încât nici n-a vrut 
să permita lui Gutzius să-l însoţească la Brașov, la serbarea centenaru- 
lui „Cazinei“. În Ministerul Mironescu vor intra și Gusti și dr. Lupu, pe 
care Regele îl va momi promiţându-i preşedinţia Consiliului pentru un 
„mai târziu“ la care nu se va ajunge niciodată. ŞI-I vrea pe Lupu în Mi- 
nister ca să mai producă o spărtură în Partidul Naţional-Ţărănist. Va mai 
intra în Guvern și Potârcă. Despre mine, informatorul meu nu mai știe 
care sunt intenţiile Regelui (după cum nu ştie nici pe ale mele). Miro- 
nescu — care se înapoiază de Bobotează — ar fi informat pe Rege de 
la Paris, că bancherii francezi nu vor acorda nimic Guvernului Tătăres- 
cu, și că noua formulă Mironescu ar avea toate șansele să fie agreată. 
Cu Titulescu nenea Ghiţă se declară de asemenea înțeles. 

Deocamdată, înformatorul meu vorbeşte și Guţă Tătărescu cârmu- 
iește. Prost. Tot informatorul meu îmi spune că ar fi vorba de numirea 
lui Franasovici la Bruxelles, iar mai târziu la Paris, după ce Cesianu va 
fi numit ministru al Palatului. 


— Mama doamnei Doletti (iubita Prințului Nicolae), bătrâna Dumi- 
trescu Tohan, s-a urcat în grad și a devenit Prinţesă, căsătorindu-se cu 
un Prinţ Zaberinsky, autentic! dar muritor de foame. Ce e nostim, e că 
răscoapta matracucă s-a mai dedat cu acest prilej și la șantaj: Prinţul 
Nicolae a trebuit să-i dea câteva milioane ca să consimtă la căsătorie. 
Duduia nu va mai avea pace, acum că rivala ei a devenit fată de Prinţe- 
să, până nu va adopta-o și pe ea un Prinţ. 

8 ianuarie. — Sâmbătă a fost înmormântat cu alai Trandafir Dju- 
vara, autorul volumului de versuri insipide „Coarde Sparte“, compila- 
torul colecţiei de tratate și convenţii care-i poartă numele, ministrul 
nostru pe vremuri la Sofia, Constantinopol, Bruxelles și Atena. Fiul 
său Radu, ajuns și el ministru plenipotenţiar, în setea lui de publicitate 
şi în vanitatea lui nemăsurată, a făcut din înmormântarea lui tată-său un 


l Familia Zaberinsky e o familie Princiară georgiană. 


www.dacoromanica.ro 


ÎNSEMNĂRI ZILNICE, 1936 203 


adevărat spectacol. Trandafir a murit la Paris pe la sfârșitul lui noiem- 
brie şi a fost adus pe mare, prin Marsilia şi prin Constanţa. Profitând de 
faptul că defunctul a lăsat un legat de un milion lei (în rentă de expro- 
priere) Ateneului, Radu Djuvara a cerut comitetului acestei instituții ca 
slujba înmormântării să se facă chiar în locul în care s-au săvârşit cele 
pentru victimele atentatului de la Senat din 1920, pentru Ionel Brăti- 
anu, Take Ionescu și Regentul Buzdugan. Direcţia Ateneului a avut slă- 
biciunea să consimtă. Ceremonia a fost o adevărată reprezentaţie. Au 
slujit patrusprezece preoţi și trei episcopi, între care mitropolitul Mol- 
dovei. Radu Djuvara — care cât a trăit tată-său a fost aproape certat cu 
el — a făcut voiajul până la Iaşi ca să invite pe mitropolit. Şi cât l-o fi 
costat venirea Prea Sfinţitului. Aici, la București, a mers din om în om 
să se milogească pentru un discurs. A obținut nouă! Unul chiar de la 
mine. Ne-a adus la Jockey-Club un tablou de Grigorescu, în amintirea 
lui tată-său; puteam să-l refuz? Cu atât mai puţin cu cât debutasem la 
Constantinopol în cariera diplomatică sub ordinele defunctului.. Am 
vorbit și fiindcă mă plictisea să vorbesc de nenea Trandafir, am pole- 
mizat cu amicul Titulescu. Am amintit că pe vremea lui Carol I numiri- 
le înalților demnitari nu se făceau numai pe bază de fantezie (aici era şi 
o pietricică pentru Regele Carol al II-lea), că pe atunci funcţia de secre- 
tar general însemna ceva nu ca acum — şi reamintind publicaţia tra- 
tatelor și convențiilor făcute de Trandafir Djuvara am spus că această 
publicaţie a fost binevenită pentru că înainte de război pacturile inter- 
naționale erau operante și nu se anulau unele pe altele ca cele de azi. 
Discursul meu a făcut multă zarvă printre personalul Ministerului Afa- 
cerilor Străine, larg reprezentat la înmormântare. 

9 ianuarie. — Blumenfeld la mine. Ar fi văzut o scrisoare adresa- 
tă unui şef de organizaţie georgist, din însărcinarea lui Gheorghe Brăti- 
anu, scrisoare din care rezultă că înţelegerea dintre Brătieni, pentru re- 
întregirea partidului (nu se vorbeşte de fuziune ci de reîntregire) este per- 
fectă. Reîntregirea s-ar face imediat după căderea Guvernului Tătărescu, 
și în scrisoarea precipitată se enumeră condiţiile sub care s-ar face: 

1) Șefia bineînţeles a lui Dinu Brătianu (mai târziu, succesiunea 
asigurată lui George Brătianu); 

2) Şefi de organizaţie ai partidului reîntregit vor fi şefii actuali 
georgiști afară de judeţele în care șefii vechiului partid sunt amici per- 
sonali ai lui Dinu Brătianu; 

3) Toţi cei care în cursul guvernării lui Tătărescu au dat concurs 
acestuia în politica lui „anticonstituțională“ și opusă directivelor direc- 

tiei partidului, vor fi eliminați din partidul reîntregit. Comisii speciale 
vor examina, din acest punct de vedere, și situația membrilor din provincie. 

Din punct de vedere programatic, sau politic, condiţiile reîntregi- 
rii ar fi: 

1) Depresurarea Regelui; 

2) Înlăturarea d-nei Lupescu și a întregii Camarile din jurul ei şi al 
Regelui; 

3) Eventuale sancţiuni împotriva celor care au favorizat politica de 
corupţie în jurul Regelui; 

4) Aceste trei puncte fiind considerate ca satisfacţii date grupării 
G. Brătianu, acesta va primi în întregime programul partidului prezidat 
de Dinu Brătianu. 

Blumenfeld îmi povestește mai departe că a comunicat lui Tătă- 
rescu informaţiile sale și că l-a întrebat dacă n-are şi el de gând să facă 
un pas în răfuiala devenită inevitabilă. Tătărescu i-ar fi răspuns: „Da 
ce, mă crezi prost? Nu stau nici eu cu mâinile încrucișate, și vei vedea 
ce voi face la timpul oportun. Pentru moment am alte probleme de re- 
zolvat, nu mă pot ocupa de aceasta. Dar crezi d-ta că partidul care n-a 
vrut să fuzioneze cu Gh. Brătianu în vremea în care această fuziune îi 
putea înlesni calea aducerii la putere, o va face-o acum, când Gh. Bră- 
tianu s-a vrăjmășit cu Coroana?“ Blumenfeld pretinde că ar fi spus lui 
Tătărescu să nu se joace cu focul, că fetișmul „Brătianu“ nu trebuie neso- 
cotit în Partidul Liberal și că argumentul „raporturilor cu Coroana” era 
greu de valorificat tocmai în momentul căderii de la Guvern. 


— Tot Blumenfeld mă pune în curent cu optimismul lui Victor Anto- 
nescu pe care l-a văzut azi. Victoraș era încântat fiindcă încasase pe de- 
cembrie, cu toate sărbătorile care îngreunează operaţiile de percepţie, 
peste 1 700 milioane, adică mai mult decât media necesară în ultimele 
4 luni ale anului bugetar, pentru asigurarea echilibrului. Acesta este nu 
numai asigurat, dar va rezulta la sfârșitul anului și un excedent de vreo 
300 milioane!! Victor Elatărău mai era încântat și de ştirile date de 
Bădulescu despre tratativele de la Paris, care merg nu numai bine, dar 
sunt chiar aproape terminate. Antonescu va pleca cel mai târziu luni la 
Paris, să semneze convențiile. Îndată ce le va fi semnat, vor sosi la Paris 
și Tătărescu și Titulescu, și impresia lui Blumenfeld — dar numai o impre- 
sie — e că se va modifica ceva în tratatul nostru de alianță cu Franţa. 


1 Dacă bugetul Statului s-ar comprima la cheltuieli, la 0 lei 0 centime, excedentul 
ar putea fi de 20 miliarde şi mai bine!! 

Optimismul lui Totor-Victor era însă înainte de toate provocat de 
gentilețea cu care Regele l-a poftit la dejun în ziua de Bobotează şi cu 
care i-a vorbit după dejun. L-a pus să-i explice fiecare capitol al noului 
buget și a aprobat tot ce ministrul de finanţe i-a cerut. Acesta, la sfârșit, 
a crezut de cuviinţă să mulţumească Regelui de tot concursul pe care l-a 
dat Guvernului şi să-i spună în numele Guvernului intreg, că dânsul și 
colegii lui nu vor face Majestății Sale nici o greutate în planurile Sale 
politice. „Antonescu, nu înainte de votarea noului buget!“ ar fi fost răs- 
punsul Regelui, din care Victoraş a tras concluzia că Guvernul nu se 
schimbă până în mai. 

Informaţiile acestea pe care mi le aduce Blumenfeld sunt în com- 
plectă contradicţie cu cele pe care mi le-a adus încă alaltăieri informa- 
torul meu secret, care pretinde că schimbarea de Guvern este iminentă. 
Eu cred mai mult ce-mi spune Blumenfeld, fiindcă îmi dau seamă că 
Regele nu va mai putea forma un Guvern de lichele ca acesta, și că prin 
urmare îl va ţine până nu va mai fi leu în fondurile secrete. 

Un singur lucru îmi dă de gândit, e că Antonescu ar fi spus lui Blu- 
menfeld că din conversaţia lui cu Regele reieşea clar că succesiunea 
era asigurată țărăniștilor și lui Mihalache. Dacă toate informaţiile lui 
Antonescu sunt de valoarea asta, apoi nu fac doi bani! 

Se poate ca Regele să mai ţină pe Tătărescu nu numai din cauza 
fondurilor secrete şi a afacerilor, dar și ca să-l ajute în lupta lui împotri- 
va Brătienilor, căci nu-i poate conveni ca Partidul Liberal să încapă pe 
mâinile lui G. Brătianu şi să adopte programul său. 


— Mişu Demetrescu, administrator la Banca Naţională numit de mi- 
ne când am fost ministru de finanţe, are noroc. Mandatul lui expiră anul 
acesta, şi venise la mine să mă roage să intervin pe lângă Guvern, pen- 
tru ca mandatul să-i fie reînnoit. I-am promis, dar fără nici o speranță 
de succes: era la mintea omului că liberalii vor prefera să pună un om 
al lor. Astăzi m-am pomenit cu Aristid Blank care a venit să mă roage 
să intervin pe lângă Antonescu în favoarea lui Mișu Demetrescu! Mi-a 
mărturisit că candidatul liberalilor era Victor Slăvescu, inamicul lui de 
moarte, şi că această numire trebuia oprită cu orice preţ! Am priceput 
că intervenţia mea pe lângă Antonescu trebuia să servească numai de 
paravan lui Aristid ca să lucreze, pe căile lui. În cursul conversaţiei nu 
s-a sfiit să-mi spună că Mitiţă Constantinescu, toţi cei de la Banca Na- 
țională, şi chiar Victor Antonescu sunt favorabili lui Mișu Demetrescu. 
Planul ar fi cam ăsta: să se renumească Demetrescu ca reprezentant al 


s 

partidului lui Argetoianu, fiindcă i se cuvine și lui atâta lucru — dar în 
realitate fiindcă aşa vrea Aristid Blank! Departe am ajuns! Norocul lui 
Mişu Demetrescu! 

12 ianuarie, — Dejunat ieri cu unul din directorii de la Ministerul 
de Externe. E un adversar al marelui om Titulescu și a socotit că de 
când acesta e ministru de externe, anul în care a stat mai mult în Bucu- 
reşti, a stat 37 de zile. Toate telegramele sosite zilnic la Minister, după 
ce se descifrează se cifrează la loc şi se expediază, tot telegrafic lui Titu- 
lescu la Geneva, la St. Moritz, la Lido sau în P.M., în fine acolo unde e. 
Se reexpediază toate, absolut toate telegramele şi pe spezele Statului 
bineînţeles. Astfel o telegramă de la Paris vine la Bucureşti şi de aici e 
reexpediată la St. Moritz. Dacă un exemplar ar fi direct expediat de la 
Paris la St. Moritz, ar costa pe jumătate cât costă de la București la St. 
Moritz. Când se va face odată bilanţul lui Titulescu, lumea va petrece. 

13 ianuarie, — Wladimir d'Ormesson publică un articol foarte 
interesant în Je Temps din 4 ianuarie prin care caută să explice neîn- 
țelegerea dintre Franţa și Anglia, în momentul demisiei lui Samuel Ho- 
are. Din discursurile pronunţate atunci în Parlamentul englez, din cuvân- 
tările lui Hoare, lui Baldwin, lui Austen Chamberlain reieșea că Anglia 
a fost singura Putere care și-a mobilizat forţele pentru apărarea principiu- 
lui securităţii colective. Reproșul era direct adresat Franţei, care „n-ar 
fi mișcat nici o corabie, nici un avion, nici un om“ în apărarea pactului 
de la Geneva. D'Ormesson caută să stabilească faptul că a fost la mij- 
loc o neînțelegere. Se stabilise la Geneva că sancţiunile militare pre- 
văzute de art. 16 al Pactului nu vor fi puse deocamdată în mișcare. In- 
vazia flotei engleze în Mediterană a mirat cu atât mai mult, că Guver- 
nul britanic a declarat că prezenţa flotei engleze în Mediterana trebuie 
pusă în legătură numai cu interesele apărării „securităţii colective”. 

Mai târziu s-a aflat că Anglia trimisese forţele sale în Mediterana 
ca să răspundă unei caracterizate ameninţări italiene a Egiptului, prin 
Libia. Dacă Anglia ar fi mărturisit atunci că-și mobilizase flota în 
apărarea Imperiului Britanic, Franţa ar fi răspuns imediat cu mobili- 
zarea flotei ei, așa cum se găsește obligată prin pacturile semnate cu 
vecina ei de peste Mânecă. Pe baza art. 16 însă, și a apărării securităţii 
colective, Franţa n-avea nici un motiv să se miște, și nu s-a mișcat. Prin 
această neînțelegere se explică și chestiunile puse de Anglia Franței, asu- 
pra eventualului sprijin ce i-ar da, în cazul când ar fi atacată de Italia. 

— D-rul Zervos, medicul Negusului, un grec, are un frate la Bucu- 
reşti, medic și el. D-rul Zervos din Adis-Abeba scrie d-rului Zervos din 

București, destul de regulat. Din ultima scrisoare reiese un mare opti- 
mism cu privire la soarta abisinienilor. Zervos pretinde că pe lângă cei 
400 000 de negroizi care se luptă actualmente cu italienii, alți 400 000 
sunt concentrați în lagăre de instrucţie unde sunt învăţaţi să mânuiască 
un armament ultramodern, mult mai perfecţionat decât al italienilor. 
Abisinienii ar avea de toate: mitraliere, puşti-mitraliere, tancuri și aero- 
plane. Asupra italienilor ar mai avea următoarele avantaje: 1) Sunt fa- 
natici și luptă cu o ură și un avânt superioare entuziasmului fascist, ori- 
cât ar fi acesta de sincer; 2) Pot circula și noaptea, fiindcă cunosc fieca- 
re potecă din munţi, pe când italienii trebuie să vadă pe unde pun pi- 
ciorul; abisinienii văd şi pe întuneric şi se agaţă precum caprele prin 
toate ținuturile care le sunt familiare; 3) Italienii vor fi mobilizați în tot 
timpul ploilor care nu sunt obstacol de circulaţie pentru abisinieni, 4) 
Configuraţia țării e favorabilă luptelor de guerilă și defavorabilă desfă- 
şurărilor de mase — prin urmare defavorabilă italienilor și favorabilă 
abisinienilor. 

Te pomenești că optimismul d-rului Zervos îşi are și el rosturile lui? 

Generalul Gorski îmi povestea (fiindcă e vorba de Abisinia) că 
generalul Samsonovici fiind acum în urmă la Paris ar fi stat de vorbă 
cu generali și ofițeri superiori francezi cunoscători ai campaniilor colo- 
niale, mai toţi foşti combatanți în Maroc şi alte colonii, şi că acești spe- 
cialişti i-ar fi spus că sunt în curent cu programul italienilor în Abisinia 
şi că acest program are nevoie de zece ani pentru a fi executat. Dacă e 
așa, ce se vor face italienii care în primul an au ajuns deja la verighete? 


— Tot Gorski mi-a povestit un incident întâmplat în Abisinia noas- 
tră, cu prilejul paradei de la Bobotează. La ieșirea din biserică genera- 
lul Paul Angelescu, zărind pe Zaharof (rândaşul lui Stelian Popescu la 
Universul) în dosul lui Gorski se apleacă spre el şi îi spune în treacăt: 
„Vezi că m-aţi înjurat degeaba, căci am primit demisia generalului Du- 
mitrescu!! Gorski care auzise, spune atunci lui Zaharof: „Apoi dacă 
n-ar fi primit-o, s-ar fi revoltat armata!“ Concepţie curioasă dar fără 
importanţă pentru ceea ce urmează. Paul Angelescu n-a auzit ceea ce a 
spus Gorki, dar a auzit-o Titeanu care sta lângă Zaharof. A doua zi Gors- 
ki a fost chemat de Paul Angelescu, și acesta l-a luat de scurt fiindcă ar 
fi fost auzit spunând: Armata e gata să se revolte. Capul lui Gorski, ex- 


! E de necrezut ca ministrul de război să se laude cu primirea acestei demisii! Apoi 


aceasta a fost și soluţia delincventului! S-ar fi putut lăuda dacă l-ar fi reţinut în armată 
şi l-ar fi băgat în puşcărie! 

plicaţie, înjurături la adresa lui Titeanu. Gorski socotea incidentul 
închis, de atunci însă patru agenţi secreţi ai lui Moruzov! în două auto- 
mobile, îl urmăresc pas cu pas. Gorski, neobișnuit cu politeţile Sigu- 
ranţelor (avem mai multe) e ca nebun şi vrea să facă scandal. Vrea... 
dar nu va face! 


— Încă o afacere, tot în Abisinia. E vorba de amicul Malaxa. Şi de 
frânele care de atâta vreme trebuie să se instaleze la vagoanele de 
marfă. Acum se zice că se vor instala un număr destul de însemnat pe 
vagoanele cisternă şi e vorba să se aleagă între frânele Westinghouse și 
frânele Knorr (nemţești). Se vor alege frânele Knorr, deşi de 3 ori mai 
scumpe, fiindcă sunt reprezentate de Malaxa. Am întrebat: dar cum 
poate concura casa Knorr, în restul lumii, cu casa Westighouse dacă e 
de 3 ori mai scumpă? Mi s-a răspuns: nu e mai scumpă, dar în comanda 
Malaxa o treime reprezintă preţul (egal cu al lui Westinghouse), o 
treime șperţul la C.F.R. și la Comunicaţii, și o treime beneficiul Ban- 
dei, cu B mare, din care face parte și Malaxa — vedeţi cât de modest 
este beneficiul lui! 


— Zvonuri persistente de înlocuirea lui Costinescu la Industrie prin 
Manolescu-Strunga redivivus, „căruia s-ar fi făcut o mare nedreptate“! 
Dar atunci ce e cu criza? E dulce viața în Duduialand. 

17 ianuarie, — Regele care a fost sâmbătă la o vânătoare în 
Banat, a trecut duminică în Iugoslavia și de la Belgrad s-a dus cu Mar- 
ioara, cu Principele Paul şi cu micul Rege Petre să vâneze lângă Novi 
Sad. Luni s-a înapoiat la București. În jurul acestei călătorii a Regelui 
s-a făcut ca de obicei mare vâlvă, deși foarte probabil ea n-a fost moti- 
vată decât de vânătoarea care a avut loc. Am fost întrebat și eu dacă cu- 
nosc motivele deplasării. Am răspuns că probabil Regele a trecut gra- 
niţa ca să poată telefona fără să fie supravegheat de Siguranţă şi de Tă- 
tărescu. Această glumă a avut succes şi a ajuns până la urechile Rege- 
lui care a râs. 


— Marţi dimineaţa a murit brusc, pe când telefona, N. Drosso, sluga 
Palatului, în timpii din urmă Mare Comis (!), după ce fusese prefect și 


mai înainte comandant al Palatului. Lipsit de inteligenţă, brutal și calic, 
Drosso nu era iubit. Fiind amestecat însă în viața noastră zilnică, a 


! Şeful serviciului de informaţii la Marele Stat-Major. 

tuturor bucureştenilor mai de vază, de lungi decenii, moartea neaștep- 
tată a impresionat. Se zicea că tată-său fusese bucătar, lucrul nu este 
dovedit, cert e că Drosso avea maniere bune dar un suflet vulgar. Tânăr 
bogat, fusese primit la Jockey-Club, cum ieșise ofiţer la 21 de ani. Anul 
acesta împlinea 50 de ani de când era în club. Căsătorit cu Caterina Sin- 
gurov!, a avut cu dânsa un fiu ucis înainte de război într-un accident de 
aeroplan. Se căsătorise a doua oară acum câţiva ani cu Meme Macri 
nepoata lui Simu. 

I s-au făcut funeralii disproporționate cu meritele şi cu poziţia sa. 
Regele a asistat în persoană la înmormântare, ceea ce n-a făcut încă 
pentru nimeni de când e pe Tron. 


— În starea de compresiune morală sub care trăim, imaginaţia oame- 
nilor fără treabă inventează legende întregi în jurul celui mai simplu şi 
mai natural eveniment. Reproduc aici de pe raportul zilnic și confidenţi- 
al al Sigurantei o notă?, fiindcă e tipică pentru modul cum se deformea- 
ză orice eveniment, în goana agenţilor de informaţie după senzaţional: 

„16. 1. 1936. În a doua jumătate a lunii noiembrie, M.S. Regele, 
prin anumite căi, a fost informat de la Praga cum că Gross de la Cage- 
ro? a lăsat să se creadă că ar fi înlesnit Regelui devize de circa 30 de 
milioane de franci francezi. Vodă alarmat de această chestiune a și 
trimis la Praga pe generalul Ilasievici și pe generalul Balif spre a cerce- 
ta originea zvonurilor lansate. 

Aceeași versiune s-a lansat și la Belgrad unde a luat o turnură atât 
de dezagreabilă încât Regina Marioara, alarmată, a chemat personal pe 
Regele Carol acolo. 

Luni seara Vodă cheamă pe Drosso întrebându-l ce rol îndepli- 
neşte la Cagero. Drosso a răspuns că e administrator (membru în consi- 
liul de administraţie). Vodă, foarte enervat, n-a spus nimic. În aceeași 
seară Siguranţa raportează arestarea lui Gross la Feldkirch. Concomi- 
tent cu această știre Săvescu de la Banca Românească cheamă la tele- 
fon pe Drosso, la Palat. Acesta foarte emoţionat cade mort. 


! Femeie frumoasă şi elegantă, foarte la modă între anii 1880 şi 1890. 

2 Deşi neregulat, primesc și eu o copie de pe aceste rapoarte. 

3 O societate de export-import întemeiată după venirea liberalilor la Guvern. Se 
zice că principalii ei fondatori şi profitori au fost Leonte Moldoveanu, Dorel Dumitres- 
cu şi Constant Georgescu. Gross era numai operator-specialist. Societatea a făcut ne- 
numărate fraude cu schimbul devizelor şi afacerea a ajuns înaintea Parchetului. 

M.S. Regele prin Gavrilă Marinescu a dat ordin ca Parchetul să 
facă lumină complectă în această afacere, mai ales că Gavrilă Marines- 
cu a comunicat lui Vodă că din informaţiile căpătate de la dl. Codin Ște- 
fănescu ar fi complici Leonte Moldoveanu, Săvescu de la Banca Ro- 
mânească, Dorel şi Barbu Dumitrescu precum și d-na Găetan (!!?) năs- 
cută Leonidal, soacra lui Dorel Dumitrescu“. 

Iată salata ce rezultă din amestecul fără rost a patru fapte certe: o 
invitație la vânătoare (Ilasievici şi Balif — dar şi Mocsoni au fost invi- 
taţi în noiembrie la vânătoare în Cehoslovacia), o a doua invitaţie tot la 
vânătoare dar în Iugoslavia (a Regelui Carol), o escrocherie (afacerea 
Cagero) şi o moarte subită (a lui Drosso). Din nenorocire, basmul nu a 
rămas limitat la raportul Sigurantei sus-citat: în cafenele și în tot ora- 
şul, lumea pune în legătură moartea lui Drosso cu afacerea Cagero, şi 
fiecare aduce precizarea unui amănunt în povestirea lui. 


— Mocsoni care a însoţit pe Rege în Iugoslavia mi-a raportat la re- 
pezeală conversaţia avută cu Stoiadinovici, prim-ministrul sârb, cu 
care s-a înapoiat în trăsură de la vânătoare. Stoiadinovici se mira de 
răbdarea românilor faţă de Titulescu și spunea textual: „Cum suportați 
dvs. cheltuielile absurde pe care le face călătorind cu un vagon regal şi 
cu un lux cu totul oriental? Cum nu-și dă opinia publică seamă că toată 
politica lui Titulescu e numai farsă?“ Mocsoni, foarte jenat, a răspuns 
că dânsul nu se ocupa de politică. Stoiadinovici şi-a dat seamă că lipsi- 
se de tact, și a tăcut. Mocsoni a raportat conversaţia şi Regelui, care pa- 
re să fi fost încântat de înalta opinie pe care Stoiadinovici o are despre 
Titulescu. ; 


— Ieri la club, generalul Gorski, cel mai vechi dintre Inspectorii de 
Armată mi-a spus că-şi dă demisia (trebuia să iasă la pensie peste câte- 
va luni) fiindcă Regele nu vrea să-l înainteze general de corp de arma- 
tă, locul fiind vacant prin retragerea lui Paul Angelescu, atins de limita 
de vârstă. Gorski își dă seamă că decorarea lui excepțională la 1 ianuarie 
nu a fost decât un zăhărel ca să-l împace în vederea neînaintării lui. Tot 
Gorski mă informează că în locul lui Samsonovici va fi numit şef de 
Stat-Major generalul Iacobici, care provine din armata austro-ungară. 


! D-na Leonida ex-Dumitrescu a fost numai asasinată — pe jumătate — de Găe- 
tan, dar nu luată și de nevastă de dânsul! 

— Telegramele de azi-dimineaţă ne aduc vestea unui nou vot de în- 
credere înregistrat de Ministerul Laval după redeschiderea Camerelor 
(numai de n-ar cădea, copleşit de atâtea voturi de încredere), unei în- 
semnate victorii italiene pe frontul Somaliei și unui răgaz de 30 de zile 
acordat lui Hauptmann, condamnat la moarte pentru răpirea copilului 
lui Lindbergh. 


— În alegerea parţială de la Suceava din 15 ianuarie naţional-creş- 
tinii au avut un enorm succes: au dobândit mai multe voturi decât Gu- 
vernul şi tot restul opoziţiei împreună. Mai ales naţional-țărăniștii sunt 
fierţi. E drept că Suceava a fost întotdeauna un fief electoral al lui Cu- 
za. Şi acum a fost chiar el candidat... Să așteptăm și rezultatul alege- 
rilor din Hunedoara și din Mehedinţi care trebuie să aibă loc în februarie, 
dacă vor mai avea loc. 

18 ianuarie. — Masă mare aseară la Legația Greciei. După masă, 
vorbind cu Tătărescu l-am sfătuit să amâne alegerea de la Mehedinţi 
(fixată pentru 2 februarie) ca să se mai calmeze spiritele în Partidul Na- 
țional-Țărănesc, în care fruntașii electori sunt hotărâți să facă moarte 
de om ca să răzbune neplăcerile suferite la Suceava. Tătărescu mi-a 
spus că probabil alegerea se va amâna și luându-mă la o parte în biroul 
lui Collas, a început să-mi spună că așa nu mai merge. Că nu se mai 
pot tolera manifestații în fiecare zi pe stradă, luptă de fiecare ceas cu 
apașii presei și așa mai departe. „Constituţia trebuie modificată, pentru 
a da Guvernelor posibilitatea legală de reacțiune.“ L-am întrebat de ce 
n-a făcut nimic până acum în acest sens, și i-am reproșat că n-a profitat 
în general de posibilităţile pe care le-a avut pentru a face ceva. „Ce 
vrei, mai depindea şi de alții...“ — „Regele trebuie să fie pus înaintea 
faptelor îndeplinite, e un căcăcios lipsit de voinţă.“ — „Da, dar şi 
împrejurările au fost contrare. Acum în toamnă eram hotărâți să pro- 
cedăm la revizuirea Constituţiei. A venit însă războiul Italiei... Acum 
însă și Regele e hotărât și în mai va trebui să modificăm în fine Consti- 
tuţia. Coane Costică, ești pentru?“ (Caraghiosul se făcea că nu ştie?) — 
„Ba nu!“ — „Ştii că am tot voit să-ţi vorbesc pe chestiunea asta. Am 
tot amânat fiindcă şi rezolvarea problemei se depărta întruna. Acum ne 
apropiem. Dacă vrei în mai facem treaba!" Îmi venea să râd. Mincino- 
sul vorbea cu atâta siguranţă încât probabil se convingea singur. 

Interesant, din conversaţia lui Tătărescu este faptul că se crede stă- 
pân pe situaţie până după mai. Aceeași încredere și la Valer Pop, la Vic- 
tor Antonescu și la escrocul de Inculeţ. Să fie aşa, sau atitudine şi min- 

ciună? Afirmațiile şi siguranţa lui Tătărescu sunt diametral opuse celor 
ce-mi raportează informatorul meu secret. Care minte? Din punctul ca- 
lităţii de om pun pe Tătărescu și pe zisul meu informator în acelaşi sac. 
Până acum, evenimentele dau însă dreptate lui Tătărescu. 

De la Legația Greciei am fost la ministrul Poloniei, unde ne-a cân- 
tat pianistul Rubinstein, un fenomenal artist. 

Mocsoni mi-a complectat aseară conversaţia lui cu Stoiadinovici 
pe care nu putuse să mi-o spună toată, fiindcă la club fuseserăm între- 
rupti de unul şi de altul. Impresia lui Mocsoni, limpede, a fost că o ma- 
re spărtură era pe punctul să se facă în Mica Înţelegere. Vădit, lugosla- 
via își caută un echilibru politic în afară de alianțele ei actuale. Stoiadi- 
novici ar fi întrebat pe Laval dacă în cazul încheierii „Anschlussului'* 
Franţa ar declara război Germaniei. „Război Germaniei?“ a răspuns 
Laval — „niciodată“. Dacă Franţa e hotărâtă să nu miște, de ce ar miş- 
ca Iugoslavia, a adăugat primul ministru sârb care nu s-a ferit să mai 
prevină pe Mocsoni că niciodată Iugoslavia nu va subscrie politicii fi- 
lo-sovietice al lui Titulescu. Iugoslavia nu va relua nici măcar raporturi 
cu Moscova. Toate acestea au fost comunicate şi Regelui Carol. 


— Și în Grecia lucrurile par a merge cam pe dos. Dl. Charitakis, fost 
ministru, un regalist care n-a abandonat pe Regele George nici în cele 
mai grele clipe — mi-a vorbit ieri seară la Collas cu oarecare descura- 
jare. Regele George se bucură momentan de un mare prestigiu, desigur, 
fiindcă majoritatea monarhiștilor sunt încă strânşi în jurul lui, iar ve- 
nizeliştii îi sunt recunoscători pentru măsurile împăciuitoare pe care le-a 
luat. Dar monarhiștii sunt foarte nemulţumiţi de clemenţa Regelui și nu 
se știe dacă venizeliştii nu vor reveni la vechile lor sentimente de duş- 
mănie îndată ce vor fi trecut prin clipele grele pentru ei, de azi. Chari- 
takis îmi povestea că ura între cele două partide a rămas tot atât de im- 
placabilă ca mai înainte, mai ales în rândurile de jos ale poporului. În 
circumscripţia lui electorală, țăranii mai toți regaliști au scos de pre- 
tutindeni portretul Regelui, fiindcă „iertase“ pe venizeliști. Ce vor da 
viitoarele alegeri? Un adevărat haos. Monarhia va fi silită să meargă la 
dictatură — și apoi? Monarhistul Charitakis, bărbat tânăr și inteligent, 
mi s-a arătat foarte pesimist asupra viitorului Greciei. 

20 ianuarie. — leri a fost Boboteaza stil vechi și e fost cald ca în mar- 
tie, dar ceață multă. Astăzi vremea e splendidă, ceața s-a ridicat, e cald 
şi soare! Nu-mi mai aduc aminte de o asemenea vreme în România. 

— La Tumu Severin s-au bătut ieri naţional-creștinii și naţional-ţără- 
niștii, ca orbeţii. Campania electorală pentru scaunul de deputat de Me- 
hedinţi vacant, începută ieri promite. Goga candidează de la naţional-creș- 
tini, dr. Lupu de la ţărănişti, George Brătianu de la georgiști. Eu am 
pus pe Corneliu Rădulescu. Dar n-am parale, nici bătăuși. 


— De două zile telegramele anunţă că starea Regelui Angliei e îngri- 
jorătoare. A răcit acum câtăva vreme şi a căpătat o bronșită. N-ar fi lu- 
cru mare, dar nu merge inima, care a rămas atinsă de pe urma ultimei 
boli grave a Regelui din 1928. 


— Aflu că d'Ormesson ar fi fost numit ambasador la Ankara. Drum 
bun! La noi n-a nimerit-o, poate va avea mai mult noroc cu turcii. În 
locul lui ar veni o rubedenie a lui Berthelot, dl. Thierry a cărui soţie e 
născută Nadine de Rotschild. Perechea Thierry e foarte împrietenită cu 
Martha Bibescu. 

21 ianuarie. — Ieri seară, la ora 11,50 (ora Londrei) a murit Re- 
gele George al V-lea al Angliei. S-a stins fără suferințe, la Sandring- 
ham, în Norfolk, probabil din pricina miocarditei contractate în 1928 
odată cu infecția generalizată care era să-l răpună de atunci. 

Om al datoriei, personificând toate virtuțile în viața publică și în 
cea privată, părea, în vremurile fără scrupule pe care le trăim, un ana- 
cronism. Despre fiul și succesorul lui, Eduard al VIII-lea, se spun mul- 
te. Se zice astfel că e inteligent, dinamic, alcoolic și pederast (deși a 
avut o legătură cu soția unui fost aghiotant). 

Cu schimbarea Domniei nimic nu se va schimba în Anglia. For- 
ma, făurită de seculare tradiţii, în care va fi introdus Regele e atât de puter- 
nică încât noua făptură prinsă într-însa se va conforma predecesorilor ei. 


— S-a împușcat Ion Vulturescu. Era inteligent cu oarecare cultură, 
dar ţicnit. Cu dânsul dispare una din cele mai reprezentative figuri ale 
bohemei bucureștene. Soios, cu o veşnică pălărie neagră de pictor-fo- 
tograf montmartrez în cap, cu o lavalieră spurcată şi cu un muc de ţiga- 
retă în gură, era simpatic cu toate cusururile lui. Avea mania perse- 
cuţiei. Faţă de mine se arăta când prietenos, când veninos. În ultimii 
ani nu mă mai saluta, nu știu pentru ce. Acum 15 ani (nu se prăvălise 
atât de jos) ne-am bătut în duel, dar ne împăcasem în anul următor. 

— Am întrunit astăzi comitetul executiv al „Uniunii Agrare“ și m-am 
plâns de lipsa de concurs a prietenilor mei politici, în luptele electorale. 
Le-am spus pe șleau că mai bine dizolv partidul decât să duc în spinare 
o ceată de leneși și de profitori „in futurum“. Am declarat că alegerile 
de la Hunedoara și de la Mehedinţi sunt ultima încercare pe care o fac 
cu d-lor. 

22 ianuarie. — Regele Carol s-a hotărât să meargă la înmormân- 
tarea Regelui Angliei care a fost fixată pentru marţi 28 ianuarie. Va lua 
cu el pe generalii Ilasievici și Balif şi pe... Urdăreanu. (Unii spun că şi 
pe Lupeasca, cu care vrea să petreacă 2-3 zile incognito la Paris, la întoar- 
cere, repetând astfel ad litteram programul din 1925 la înmormântarea 
Reginei Alexandra.) Regele Carol îşi realizează astfel un vis, acela de a 
vizita pe Regele Angliei. Că nu-l vizitează viu, ci mort, nu face nimic. 


— Ziarele de azi pretind că s-a amânat alegerea de la Severin de la 2 
la 18 februarie, ca să se mai calmeze spiritele. Guvernul continuă să nu 
pună candidat și va susține pe Goga la Mehedinţi, cum a susţinut pe 
Cuza la Suceava. Pare că tactica aceasta a fost cerută de Rege care vrea 
să nu iasă naţional-țărăniștii nicăieri (la Suceava și Mehedinţi să-i bată 
naţional-creștinii și la Hunedoara liberalii). Regele ar putea astfel sus- 
ține, pentru constituirea viitorului Guvern, că neputând ţine seamă de 
indicaţiile corpului electoral care a desemnat un partid în afară de con- 
juncturile de Guvern, nu-i mai rămâne decât adoptarea unei formule în 
afară de consideraţiile de partid. Cum îi place Regelui să complice cele 
mai simple situaţii! 


— Ministerul Laval a demisionat ieri. Laval, însărcinat de Președin- 
tele Republicii să formeze noul Minister, a declinat categoric oferta. A 
refuzat și Bouisson, preşedintele Camerei să constituie Ministerul. 

24 ianuarie. — Acum două zile a fost comemorat la Geneva, la 
Consiliul S.D.N., Regele George al Angliei. Fiecare membru al Consi- 
iului a spus câteva cuvinte în numele țării sale, și la sfârșit dl. Eden a mul- 
tumit în numele Angliei. A vorbit, natural, și Titulescu în numele Româ- 
niei. Transmis tuturor ziarelor românești, în extenso, am citit și eu dis- 
cursul lui Titulescu, un scurt şi banal discurs de circumstanţă. 

Iată acum ce citesc în Adevărul de aseară: 

„Paris, 23 (Ager). Marile cotidiene pariziene se ocupă pe larg de 
mișcătorul omagiu adus ieri memoriei Regelui George de către Consi- 
liul Societăţii Naţiunilor. Ele reproduc și subliniază mai ales discursul 

d-lui Titulescu, despre care spun că a fost cel mai puternic, cel mai stră- 
lucit, cel mai artistic (!!) şi că a lăsat o profundă impresie asupra ascul- 
tătorilor, mișcând adânc pe dl. Eden, reprezentantul Marii Britanii. 

DI. Lucien Bourgues, trimisul special la Geneva al ziarului Petit 
Parisien, scrie: , 

«În această tragică solemnitate lumea se aștepta de la di. Titulescu 
la o cuvântare impresionantă. Cu acel accent pătrunzător care dă celei 
mai mici intervenţii din partea sa o înaltă valoare de artă şi de emoție, 
marele om de Stat român a spus că compatrioţii săi de pretutindeni nu 
vor înceta să vadă un izvor (?) de profundă gratitudine în rolul pe care 
l-au jucat Imperiul Britanic şi marele lui Rege în unitatea naţională». 
(Bre, bre, bre! Să fi spus într-adevăr așa lucruri extraordinare?) 

DI. Saint-Brice, trimisul special la Geneva al lui Le Journal, scrie 
la rândul său: 

«Cuvântarea d-lui Titulescu este modelul cel mai desăvârșit al eloc- 
venţei. Reprezentantul României a evocat mai întâi legătura de sânge 
care unește pe Regele Carol cu Familia Regală britanică. El a mai spus 
că tot poporul român este astăzi în doliu». (Și mai frumos!) 

DI. Donnadieu, trimisul special al ziarului Le Figaro, scrie: 

«În numele României, dl. Titulescu a rostit o cuvântare mişcătoa- 
re și măreață. După ce a reamintit prețiosul concurs al Angliei în rea- 
lizarea unităţii naţionale a României, el a evocat amintirile din timpul 
când reprezenta țara sa la Curtea din Saint James și a promis că Româ- 
nia se angajează să execute cu sfinţenie testamentul politic al Regelui 
George al V-lea, care se rezumă în cuvintele: a lucra pentru pace». 

Câte milioane de lei agonisite prin munca noastră a contribuabili- 
lor românii, au trebuit să treacă în buzunarele apașilor presei franceze, 
pentru ca asemenea platitudini să fie revărsate peste globul întreg? 


— Sub pretextul absenței Regelui din țară, Camerele au luat vacanță 
până la 10 februarie. Constituţional vorbind e absurd, deoarece Suvera- 
nitatea trece în lipsa Regelui asupra Consiliului de Miniştri, care poate 
chiar promulga legi. Practic vorbind însă, orice vacanță a Corpurilor Le- 
giuitoare e bine venită. Dacă nu s-ar întruni deloc ar fi și mai bine. Ieri 
s-a amânat și alegerea de la Mehedinţi, de la 2 la 18 februarie. Să fie pen- 
tru același motiv pseudo-constitiuţional? 

25 ianuarie. — Mocirla: 
Am însemnat deja note, ceva despre delicioasa casă pe care şi-a 
construit-o Scanavi. Cum s-o fi aranjat „amorul“ Reginei Elisabeta 

pentru zidărie și pentru beton armat nu știu (poate că pentru acesta din 
urmă să-i fi dat sfaturi Tătărescu) dar pentru mobilele și mai ales pen- 
tru mătăsurile aduse din străinătate — mătăsuri cu toptanul — n-a plă- 
tit nimic. S-a înţeles cu un negustor italian care a adus cantităţi enorme 
de mătase fără vamă pe numele Reginei Elisabeta, și comisionul au 
fost obiectele și mătăsurile comandate de zisul Scârnăvie. 

Se zice că Regele, aflând despre această porcărie, s-a înfuriat și s-a 
certat cu soru-sa, iar acţiunile lui Scanavi au scăzut. Nevastă-mea a 
aflat toată afacerea de la d-na Andrews! care s-a înfruptat și dânsa cu 
ceva mătase de contrabandă adusă pe această cale. 


— Afacerile frumoase și mănoase: 

A fost mare luptă între Skoda și Reșița pentru comandarea arti- 
leriei antiaeriene. Se zice că modelul Skoda e cu mult superior modelu- 
lui Wickers pe care l-a propus Reșița. În favoarea Reşiţei militează însă 
principiul fabricării în ţară a materialului nostru de război. Dar nu prin- 
cipiile, nici calitatea materialului au fost în luptă; în luptă a fost Malaxa 
(Reșița) şi reprezentanţii interesaţi ai Skodei. După multe dezbateri și 
după multe ezitări s-a ajuns în fine la hotărârea să se dea comanda Re- 
șiței. Consiliul Apărării Naţionale a decis facerea contractului și a în- 
sărcinat pe generalul Tănăsescu să-l redacteze. Generalul, specialistul 
Ministerului de Război în materie de armament de artilerie, și un mare 
partizan al tunului Skoda, a redactat contractul cu Reșița dar l-a pre- 
zentat lui Tătărescu odată cu un memoriu în care atacă cu violență mo- 
delul adoptat și lăuda modelul cehoslovac. Tătărescu, furios, a făcut ob- 
servaţii generalului Tănăsescu, a dus chestiunea înaintea Regelui și a 
generalului Paul Angelescu și rezultatul a fost mutarea lui Tănăsescu la 
Bistriţa, cu ordin să plece în cel mult zece zile, şi până atunci să nu 
părăsească domiciliul său. Se zice că generalul Tănăsescu își va da 
demisia, și va vorbi. Să ne ferească Dumnezeu să mai vorbească un ge- 
neral, că ne curățăm cu toţii! 


— Regele a plecat ieri la ora 4,20 spre Londra, cu o suită exagerată și 
cu un tren care ne costă (dus și întors până la Calais) 3 500 000 lei! Va 
sta la Londra și la Paris până la 8 februarie. La 10 februarie, va fi înapo- 
iat la București. Cineva spunea că nu se ştie, căci când merge la Londra 


1 D-na Andrews, născută Zlotescu, fiica doctorului Zlotescu căsătorită cu Andrews 
(american) unul din directorii Societăţii petrolifere Româno-Americane. 

pentru o înmormântare nu se mai înapoiază! (Aluzie la plecarea din 
decembrie 1925.) 


— Blumenfeld la mine. A vorbit cu Mihalache şi cu Maniu, succesiv. 
Naţional-ţărănișştii sunt furioși. Mihalache i-a spus că e convins acum , 
că Regele merge spre Guverne din ce în ce mai personale. Va ține Gu- 
vernul Tătărescu, un Guvern de lichele care face tot ce i se cere, cât va 
putea mai mult, iar când nu va mai putea, va face alt Guvern de lichele, 
cu care să-și joace mendrele mai departe (în gândul lui Jean Mihalache 
numai și numai un Guvern naţional-ţărănesc n-ar fi un Guvern de li- 
chele!). Cămăşarul îşi dă seamă că a pierdut partida, că Maniu a avut 
dreptate, şi că trebuie să facă loc acestuia la președinția partidului. În- 
cercare de şantaj pentru a impresiona pe Majestatea Sa. Maniu a fost şi 
el foarte categoric față de dl. Scrutator. S-a arătat mai sigur ca oricând 
fată de izbânda programului său (care?); ştia bine că al lui Mihalache 
(care?) nu va duce la nimic, dar din condescendenţă faţă de partid a pri- 
mit să fie încercat, dând însă șefului un termen (!!) pentru această ex- 
periență. Dl. Maniu e hotărât acum să nu mai respecte termenul (com- 
plectarea șantajului faţă de Majestatea Sa). Potlogăriile care se fac în 
jurul Regelui nu sunt cunoscute numai de dânsul, Maniu , dar și de alţii 
şi vor fi date în vileag în curând. luliu, afirmă Blumenfeld, e sigur de 
câștigarea partidei (care?). 


— Informatorul meu secret nu se lasă, cu toate dezminţirile eveni- 
mentelor. Trăim timpuri atât de ciudate, încât toate se pot întâmpla, se 
pot realiza chiar și prezicerile agentului meu. Iată-le: 

Mironescu s-a înapoiat de la Paris și a comunicat Regelui că „a 
aranjat“ problemele financiare (care?) în legătură cu un viitor Guvern 
prezidat de dânsul. Dar că acest aranjament l-ar fi făcut graţie lui Zău- 
ceanu, așa încât, oricâtă prietenie l-ar lega de C. Angelescu (Banca Urba- 
nă) dl. Mironescu crede că Zăuceanu ar trebui să fie ministru de finan- 
te. Regele ar fi protestat, spunând că ar fi în acest caz complect în mâna 
lui Titulescu, și ar fi spus lui moş Ghiţă: „La Finanţe voi pune pe Arge- 
toianu!* Ce fericire şi ce măgulire pentru mine! Același informator, 
cam ars ce e drept, pretinde că vizita Regelui la Londra a fost sugerată 
de Hoare, ministrul Angliei. Nu-mi vine să cred... 


— Milioanele noastre se duc numai pe trenuri regale. Mai continuă și 
Titulescu cu mistuirea. Am notat ieri ditirambicele laude ale presei 


` 

pentru banalul discurs pronunțat de Marele Scopit cu prilejul decesului 
Regelui Angliei. Azi găsesc în telegramele ziarelor una și mai bună. 
Un banal incident între Uruguay şi Soviete a provocat ruperea relaţiilor 
diplomatice (?) între cele două State. Chestiunea fiind adusă la Gene- 
va, Consiliul a numit pe Titulescu raportor. Titulescu a convocat la el 
pe Orang-Utangul american și pe amicul Finkelstein-Litvinov, i-a pisat 
o noapte întreagă, i-a îmbătat și i-a împăcat. lată acum în ce cuvinte 
trâmbitează presa universală marea victorie a Scopitului-Noctambul: 

„Geneva 24 (Rador). În cercurile Societăţii Naţiunilor se conside- 
ră ca unul din cele mai mari succese ale d-lui ministru Titulescu faptul 
că a putut să pună capăt printr-un acord unui diferend care ridica cele 
mai sumbre perspective“ (!!!) 

Pacificul Titulescu a evitat un război între Uruguay şi Sovietele ru- 
sești! Litvinov trebuie să se strâmbe de râs! Dar cât ne-o fi costat nu- 
mai whisky-ul consumat în acea memorabilă noapte? 


— În Franţa criza de Guvern a fost repede rezolvată prin constituirea 
unui Minister Albert Sarraut, cu Flandin la Afaceri Străine și fără Her- 
riot, dar cu Paul Boncour ministru fără portofoliu! Minister provizoriu 
până la alegeri (de aci şi facilitatea cu care a fost alcătuit), ceva mai la 
stânga ca Guvernul Laval, şi cu un radical în frunte. Ministerul Sarraut 
reprezintă al 101-lea episod în zbuciumul Parlamentar inaugurat de a 
III-a Republică. 

26 ianuarie. — Pe când oamenii mor de frig în America (dacă 
trebuie să credem telegramele) noi, aici în România, avem o iarnă ex- 
traordinară. Nu numai că n-a nins până acum și că n-a fost nici îngheţ, 
dar adie tot timpul un vânt de primăvară. În decembrie am avut multă 
ploaie și ceaţă. Dar de opt zile timpul s-a îndreptat de tot și soarele ne 
încălzește toată ziua. Azi 26 ianuarie, orele 12, amiază, sunt 76° centi- 
grade la umbră! Să fie sfârșitul lumii? 

27 ianuarie. — Ziarele noastre publică astăzi o altă avalanșă de 
telegrame-laude la adresa lui Titulescu, din Anglia de data asta. Tot ma- 
rele succes cu Uruguayul şi Sovietele, dar alte milioane revărsate pe 
malurile Tamisei. De ce nu s-ar înfrupta şi englezii cu banii noştri? 
Suntem atât de bogaţi, și ei atât de săraci... 


— Călătoriile regale. 
Regele Boris al Bulgariei s-a urcat cu un aghiotant în Simplonul 
care trece prin Sofia; 

Principele Paul al Serbiei idem din Belgrad; 

Regele Leopold al Belgiei a luat trenul obișnuit între Bruxelles și 
Ostende și de acolo vaporul spre Anglia. 

Pe drum, nimeni n-a ştiut despre trecerea acestor Şefi de Stat modești. 

Regele Carol: 

Trenul regal compus din 11 vagoane, 20 aghiotanţi și caraghioşi 
în suită; reprezentații în fiecare ţară străbătută, cu muzică, companie de 
onoare, prefecţi, generali, arhiduci etc. 

Şi când te gândeşti că nu poate fi cineva de sânge mai albastru ca 
el, te întrebi cum de a ieşit așa de parvenit? 

31 ianuarie. — După o călătorie de mitocan, Regele s-a purtat 
frumos și bine la Londra, unde — mai puţin bastonul de mareșal care 
nu putea simboliza decât pe Zizi Lambrino, singura lui cucerire pe tim- 
pul războiului — ne-a făcut cinste. Funeraliile Regelui George au fost 
difuzate prin radio. Impresionant; am auzit muzicile militare, tropotul 
trupelor, rugăciunile în biserică, zgomotul mulțimii, ca și cum aș fi fost 
acolo! Asistat la Bucureşti la requiem-ul slujit la biserica englezească 
de la Icoană. Primul meu contact cu un serviciu divin anglican. Anost. 


— "Ţărăniştii şi gogo-cuziștii continuând să se bată la Mehedinţi, In- 
culeţ, ministrul de interne a intervenit şi a izbutit să dezarmeze — pen- 
tru moment — bandele ambelor partide. Ziarele publică fotografiile ar- 
senalului de arme confiscat de o parte şi de alta. 


— Un ziarist de la Ora a venit să-mi ceară un interviu asupra mișcă- 
rii de dreapta. l-am dat următorul răspuns, pe care-l transcriu aci fiind- 
că-mi pare că rezumă pe cele ce se desprind din faza actuală a luptelor 
politice: 

„Noi ne jucăm de-a politica. Nu există mișcări de dreapta. La noi 
lumea este extrem de nemulțumită şi de tulburată în conştiinţa ei, pe de 
o parte de criza fără sfârşit care a sărăcit pe toţi și i-a pus în neputinţă 
de a realiza până și cele mai modeste năzuinţi; pe de altă parte de valul 
de mocirlă asupra căruia nu am nevoie să insist, care ne plimbă din 
Skoda în Cagero şi atâtea alte afaceri senzaţionale, fără să mai vorbim 
de șperţul zilnic care a înlocuit pâinea zilnică. 

Lumea exasperată caută să scape din cercul acestor mizerii mate- 
riale și morale. Caută să scape și se agaţă de formule, după gust, după 
temperament şi după vârstă. 

Tineretul vede scăparea în «crucea încârligată» şi în antisemitism; 
oamenii ceva mai în vârstă, dar care nu şi-au pierdut încă toate iluziile, 
o văd în reţetele democraţiei integrale, iar oamenii în vârstă și cu expe- 
riență nu mai au din nefericire încredere în nimic. 

Suprimaţi dezechilibrul bugetelor individuale, suprimaţi «șperțul» 
la fiecare ghișeu al Statului, suprimaţi potlogăriile mărunte și tâlhăriile 
mari — și toate rețetele miraculoase propovăduite cu sau fără exof- 
talmie poetică!, vor fi aruncate la coş. 

În poporul nostru, în masa lui de aproape 18 milioane de rurali nu 
există nici curente de dreapta, nici curente de stânga ci numai nevoiași 
şi istoviţi de mizeriile vieţii. Cele câteva mii de studenţi care zbârnâie 
nu izbutesc şi nu vor izbuti decât să dea puţină viaţă orașelor și să ser- 
vească de masă de manevră şmecherilor“. 


— Altă coardă: 

Regele a trimis vorbă înainte de sărbători lui C. Angelescu (Banca 
Urbană), lui Emil Haţeganu și lui Voicu Niţescu că ar voi să-i vadă. Câ- 
teșitrei au cerut audienţă (vaidiștii s-au văzut deja la Guvern) și Regele 
i-a primit în ordinea următoare: Haţeganu, C. Angelescu, Voicu Niţes- 
cu. Câtor trei a spus cam același lucru, și anume i-a întrebat de ce Vai- 
da nu se înțelege cu Goga. Angelescu care a povestit lui Pangal toată 
audiența lui, pretinde că insistenţele mari pentru această înțelegere au 
fost puse pe lângă Haţeganu și pe lângă dânsul. Cu Voicu Niţescu, Re- 
gele ar fi insistat mai puţin — probabil, zice Angelescu din cauza argu- 
mentelor negative date de dânsul. Regele a spus câtor trei că ţara are 
nevoie de un partid puternic de dreapta spre a fi opus democraţiei 
naţional-țărăniste și că ar fi bine ca partidul lui Goga și al lui Vaida să 
fuzioneze. Angelescu a arătat Regelui că o asemenea fuziune era impo- 
sibilă fiindcă programul Goga-Cuza e destructiv și se bazează numai 
pe o luptă de opoziţie pe când al lui Vaida e constructiv și se încadrea- 
ză într-o acţiune de guvernământ. Apoi, un partid nu poate merge cu 
doi șefi, darmite cu trei. Angelescu a adăugat că Vaida vrea să facă un 
Guvern cu partidul lui, în care ar primi oameni desemnaţi de Rege sau 
colaboratori utili — dar colaborare cu alte partide n-ar fi dispus să fa- 
că. Pe când Angelescu vorbea de planurile lui Vaida de guvernământ 
Regele tăcea. 


l Răutate la adresa lui Goga, pe care o regret — dar prea m-a agasat în ultima 
vreme cu rodomontadele lui. 

Pentru mine e clar: Regele nu vrea să se încurce la Guvern nici cu 
Vaida sau cu partidul său (cine-l sileşte?) și de aceea îl împinge să fu- 
zioneze cu Goga-Cuza ca să-i poată opune la momentul oportun, şi lui 
Vaida, obstacolul antisemitismului. Naţional-ţărăniştii înlăturați prin 
insuccesele electorale şi prin certurile dintre ei, naţional-creșştinii-vai- 
diștii deşi desemnaţi de succese electorale dar handicapati prin anti- 
semitismul lor — terenul se găseşte netezit (în complicatul spirit al Re- 
gelui) pentru încercările personale. Cât munceşte nenorocitul acesta de 
veleitar pentru a face pe şmecherul, când lucrurile s-ar putea soluţiona 
atât de simplu! 

Angelescu a mai întrebat pe Rege când se schimbă Guvernul. Re- 
gele i-ar fi răspuns: „în curând dar nu îndată”. Și i-ar fi explicat că mai 
întâi trebuie Tătărescu să se răfuiască cu Dinu Brătianu și să ia şefia 
partidului. „Dar — a obiectat Angelescu —, Tătărescu ne ţine cu vorba 
de 18 luni pe chestiunea asta, poate s-o mai întindă mult“. Regele a 
observat că nu era nici un zor. Din această contradicţie (în curând şi 
nici un zor) Angelescu trăgea concluzia că nimic nu era fixat în capul 
Regelui. Tocmai nimic, e poate exagerat. Singura impresie netă cu care 
a rămas Angelescu din audiența lui, a fost că după actualul Guvern 
Regele nu va aduce sub nici o formă și în nici un fel — pe ţărănişti. 
Nici Mihalache, nici Lupu, nici altul. 


— De la Paris, depeşele anunţă luptă mare în Camera de ieri dimi- 
neaţă, în jurul declaraţiei prim-ministrului Sarraut. Regimul e putred, și 
în Franţa. Pe Laval, pe Sarraut îi zgâlţâie fiindcă Flandin (la Externe) 
reprezintă Londra — au dreptate şi oamenii care ar dori un Minister 
care să reprezinte Parisul. Nu mai ştiu cine compara Camera franceză 
actuală cu Dieta Poloniei, înainte de împărţire bineînţeles. Ţin oamenii 
cu Geneva, cu Italia, cu Anglia — dar la Franţa nu se gândește nimeni. 

1 februarie, — Ministerul Sarraut a obținut, după două zile de 
discuţie, o majoritate de 200 voturi, prin urmare — după logica parla- 
mentarismului francez — căderea sa este asigurată. 

Regele Carol a fost primit la Paris jumătate oficial, cu căldură. 
Presa, plătită, îl laudă mult — și din recunoștință şi pe Titulescu. 


— Generalul Condilys a murit brusc, ieri la amiază. Era un încurcă- 
lume; Regele George are noroc. Probabil că acum lucrurile se vor mai 


linişti la Atena. 

2 februarie, — Acum că ne-au venit toate știrile de la funebrele 
serbări de la Londra, putem spune, cu sufletul ușurat, că Popescu s-a 
purtat bine. Afară de o mică gafă în ziua înmormântării: a fost singur 
între toţi cu un mare cordon și colan peste manta. Picătura de sânge săl- 
batic al muscalilor! Încolo nimic de zis — a spus bună ziua la toată lu- 
mea, n-a scos pe Lupeasca din cutie, a mulțumit Lordului Granard la 
care a fost găzduit și a oferit şi un dejun. Putea să nu se îmbrace — tot 
la înmormântare — în grănicer de pe vremea Mariei Tereza, ca la bal 
mascat. Englezii au fost mulţumiţi și l-au primit aproape tot atât de 
bine ca pe Titulescu. 

3 februarie, — Niciodată n-am fost atât de mulțumit de a fi ro- 
mân. România este cheia de boltă a Europei Centrale și Europei Orien- 
tale; Regele Carol și ministrul său Titulescu sunt în fruntea a 70 mili- 
oane de suflete și conduc destinele Micii Înţelegeri și Uniunii Bal- 
canice; relaţiile Sovietelor cu lumea trec prin controlul d-lui Titulescu 
— până şi soarta Italiei și a păcii cu Abisinia sunt în mâinile noastre ca 
țară producătoare de petrol. Toate acestea le citesc în ziarele de la Paris 
unde sunt publicate cu prilejul vizitei Regelui nostru iubit. Mă întreb: 
1) pe cine vrea amicul Titulescu să înșele? Mai e cineva pe lume care 
să creadă asemenea bazaconii? 2) Câr ne costă reclama asta stupidă? 
Îmi vine rău când mă gândesc că plătesc și eu impozite pentru aseme- 
nea prostii. 

Adevărul, iată-l: nici una din ţările prin care urma să treacă faimo- 
sul tren regal n-a vrut să ne facă credit; a trebuit să plece Pușcariu cu 
bani efectivi şi să plătească la fiecare graniţă parcursul prin ţara respec- 
tivă. Lohengrin la Muntele de Pietate! 

5 februarie, — Franasovici la dejun la noi. E indignat şi el (şi el!) 
de palinodiile lui Titulescu la Paris. Ziarele de azi-dimineaţă ne aduc 
vestea că pe ziua de ieri nenorocitul de Rege nu a dat mai puţin de cinci 
interviuri, bez „impresii personale“ și fotografieri cu duzina. Și de câte 
ori telegramele ne dau un rând despre Rege, ne dau zece despre Titu- 
lescu. Neobrăzarea nevertebratului de la Externe a trecut toate limitele. 
E şi Franasovici de părere, că o răfuială cu această pacoste a politicii 
noastre externe se impune. Franasovici îmi spune că vagonul lui Titu- 
lescu și personalul acestui vagon veșnic menţinut în străinătate, ne cos- 
tă câteva milioane pe an, și tot el îmi mai povestește că, după cererea 
Scopitului, Guvernul dă un milion pe lună escrocului de Mircea (A gence 
telegraphique Sud-Est, Paris), care nu s-a jenat totuşi acum câteva zile 
(telegramele din 28 ianuarie) să atace „ă fond“ Ministerul Tătărescu pe 

care-l acuza că a dat mâna cu fascismul și cu hitlerismul. Bineînţeles că 
această acuzaţie nu se întinde și asupra lui Titulescu, care luptă săracul, 
cu toate glandele lui sleite, pentru democraţia integrală şi securitatea 
colectivă. 

Regele, care trebuia să se înapoieze pe la 8—10 februarie și-a amà- 
nat sosirea până pe la 15 februarie. 

16 februarie. — A murit Principesa Sofia de Wied, de inimă, la 
Fântânele. Născută Principesă Schönburg, mama ei era Cantacuzino- 
Pășcanu și de la dânsa moștenise — împreună cu frate-său — avere 
mare în Moldova. Regina Elisabeta căreia îi cânta din harpă, a proteja- 
t-o mult cât a fost copilă și a pregătit-o (de dragul averii) pentru nepo- 
tu-său Principele Wilhelm de Wied. Ca ministru de agricultură, în 
1927 i-am scăpat admirabilele păduri de la Fântânele. Problema se pu- 
nea simplu: dacă era considerată ca germană, i se aplicau tratatele și i 
se lua tot — dacă era socotită ca albaneză (!!), i se aplica legea refor- 
mei agrare și i se puteau lăsa pădurile. Am declarat-o albaneză și i-am 
lăsat pădurile. Şi am făcut o dreptate, căci erau pădurile cele mai fru- 
mos întreţinute din toată România. De câţiva ani Principesa de Wied se 
dedese băuturii. Regina Maria nu putea să o sufere. Când venea la Bucu- 
reşti frecventa aproape exclusiv pe Maria Poenaru (cât a trăit) şi fami- 
lia Văleanu. În jurul ei, şi antipatiile și simpatiile erau în funcţie de 
amintirea păstrată despre Regina Elisabeta. 


— Iorga a fost decorat cu Marea Cruce a Legiunii de Onoare. Ziarele 
de azi-dimineaţă publică două telegrame: 
Una de o scârboasă platitudine: 


Am plăcerea a vă comunica că Guvernul Republicii, pentru marile ser- 
vicii aduse de dvs. cauzei prieteniei franco-române v-a conferit Marele Cor- 
don al Legiunii de Onoare. Aducându-vă la cunoștință aceasta, vă exprim cele 
mai calde felicitări pentru înalta distincţie, care onorând pe marele nostru 
Nicolae Iorga se răsfrânge asupra întregii țări. 

Cu cele mai bune sentimente 
. Titulescu 
Cealaltă obraznică: 
Mulţumiri călduroase pentru noua dovadă a acestor bune sentimente. 

N. Iorga 

Nimic nu-l înfurie mai mult pe nebun decât gestul unui om politic 
care-l aşază pe el, pe liniile culturale! E și caraghiosul ăsta un simbol al 
vremurilor pe care le trăim, cu picioarele pe pereţi! 

8 februarie. — Ziarele publică două comunicate ale Președinției 
Consiliului. Unul prin care ni se aduce la cunoștință că Regele se va îna- 
poia la 20 februarie (în loc de 10, apoi de 13) — altul prin care suntem 
informaţi că acordurile financiare de la Paris au fost semnate ieri, de 
către miniştrii de finanţe francez și român!. Comunicatul din urmă e 
cam vag în termenii lui, așa încât nu se desprinde bine ce plăţi vă trebui 
să facem, cu ce mijloace, ce e cu arieratele, ce e cu cupoanele și ce e cu 
tunurile grele pe care va trebui să le înghițim, că doar avem regimente 
cu lampas galben şi suntem putere mare. Să așteptăm amănuntele. 


— Petrescu-Comnen, ministrul nostru la Berlin mi-a adus o cutie de 
excelente ţigări (Partagas!), și cu acest prilej povestește: 

„Hitlerismul poate fi reprezentat în momentul de față printr-o 
linie orizontală, care nici nu urcă, nici nu coboară. Nu este însă exclus 
ca popularitatea Fiihrer-ului să pornească în curând pe o linie descen- 
dentă, ușor descendentă. Încep într-adevăr stări de lucruri care duc la o 
adevărată nemulțumire a populaţiei. Dată fiind situația monetară și a 
balanţelor economice (cea comercială a trecut în câţiva ani de la + 4 
miliarde de mărci la +100 şi ceva de milioane — iar cea de plăţi e larg 
deficitară), importul materiilor alimentare a fost serios comprimat pen- 
tru a se putea menţine și chiar mări importul materiilor prime necesare 
fabricaţiilor militare. Din punct de vedere alimentar Germania a fost 
totdeauna — și este încă — deficitară. Un complement de 20-30% a 
trebuit să fie întotdeauna importat, în aproape toate ramurile de alimen- 
te. Acest complement lipsind astăzi, populaţia se resimte de această 
lipsă. Femeile trebuie să facă din nou coadă la prăvălii, ca pe vremea 
războiului. Materiile grase, mai ales, lipsesc. O familie n-are dreptul 
decât la 250 g unt pe săptămână. Cine se învârteşte obține mai mult, 
dar e prins, e condamnat la amendă și la închisoare. Într-un recent dis- 
curs Goebbels a spus categoric: fiecare german trebuie să aleagă și să 
aibă sau o armată în stare să apere demnitatea țării, sau unt la discreţie. 
Vorba vine, căci oamenii nu aveau nici un drept să aleagă — a ales 
Hitler pentru ei! 

Armata germană se reface pe un picior pe care nu l-a cunoscut nici 
pe vremea Imperiului. Germania dispune deja astăzi de o armată per- 


1 Marcel Régnier şi Victor Antonescu. 

manentă de 650 000 oameni, admirabil echipată, înarmată și înzestrată. 
Un sfert din ea e motorizată. Batalioanele de asalt hitleriste, tineretul 
hitlerist și toate formațiunile paramilitare mai reprezintă în afară de ar- 
mata permanentă un contingent de 3 milioane de combatanți perfect in- 
struiţi. Se poate zice că astăzi Germania nu trăiește decât pentru și în 
jurul refacerii armatei. Toate fabricile și atelierele care lucrează sunt fa- 
brici și ateliere care lucrează pentru armată. Tot restul e închis sau pe 
punctul de a da faliment. Toată națiunea e mobilizată pentru marele 
efort al reînarămării. Se poate afirma că până la sfârșitul anului 1937 
Germania va fi din nou ţara cea mai puternic înarmată din Europa. 

Cercurile economice încep însă a fi foarte îngrijorate prin anumite 
tendințe manifestate de Guvern. Schacht, care se bucură de toată încre- 
derea acestor cercuri și care până aci a făcut minuni de echilibristică 
pentru menţinerea finanţelor publice, s-a crezut îndreptăţit, în cunoscu- 
ta lui conferinţă ţinută acum câtva timp să facă în numele celui de-al 
III-lea Reich apologia regimului capitalist zugrăvindu-l ca indispensa- 
bil în actuala stare socială a Europei. Imediat Fiihrer-ul, la centenarul 
primei căi ferate, la Niirnberg a răspuns lui Schacht printr-un discurs în 
care a fulminat contra capitalismului individual şi a căutat avantajele 
capitalismului de Stat. Discursul lui Hitler a făcut mare impresie, mar- 
ca germană a început să scadă și în lumea oamenilor de afaceri dom- 
nește consternare. Dacă extrema stângă a partidului cu Goebbels în frun- 
te va izbuti să înlăture pe Schacht lucrurile pot lua o întorsătură în Ger- 
mania pe care nimeni nu poate să o prevadă.“ 

Am întrebat pe amabilul meu musafir cum mai stau lucrurile cu 
ovreii, în Germania: 

„Foarte prost, pentru ei. Fără vâlvă și fără discursuri sunt din ce în 
ce eliminaţi din toate situaţiile pe care le ocupau, oficiale, comerciale 
sau industriale. Acum în urmă toţi anticarii — erau toţi ovrei — au fost 
expulzați. În bănci, în societăţile anonime aproape nu mai sunt“... 

Eu: „Cum se face că la Dresdner-Bank a rămas Ritscher?"* 

Comnen: „E pe punctul de a fi măturat și el. Ultima lui călătorie în 
Orient a făcut-o pe de-o parte ca să-l mai uite la Berlin, pe da alta ca să 
vadă dacă nu găsea un loc prin vreo instituţie din Egipt sau din, Indii... 
Ultimele legi au împărţit populaţia germană în 4 categorii: în prima sunt 
germanii 100% arieni şi care au dovedit sentimente patriotice (citește: 
care sunt înscriși în partidul lui Hitler), în a doua, germanii tot 100% 
arieni care n-au dovedit încă însușirile lor patriotice (partidele ne-hit- 
leriste; din această categorie se poate trece, bineînţeles în cea dintâi, 

prin înmatricularea în partidul „Nazi“), în a treia, germanii care în cei 4 
ascendenți ai tatălui sau în cei 4 ai mamei au doi evrei, în a patra cate- 
gorie în fine sunt evreii sau cei care în ascendenţa lor au mai mulţi evrei 
decât în clasa precedentă. Numai germanii din prima categorie sunt ce- 
tățeni cu plenitudine de drepturi; cei din categoria a 2-a şi a treia sunt 
electori și pot fi aleși, dar nu pot ocupa funcţii publice. Deosebirea în- 
tre categoria 2 și 3 e că germanii din categoria 2 pot câștiga plenitudi- 
nea drepturilor lor prin propria lor iniţiativă înscriindu-se la Hitler, pe 
când cei din categoria 3, numai individual prin favoarea Fiihrer-ului. 
Germanii din categoria a 4-a sunt iremediabil condamnaţi. Ei n-au 
nici un drept, nu sunt cetățeni germani, ci numai supuşi germani. N-au 
dreptul decât la un pașaport special, intermediar între pașaportul Nan- 
sen și pașaportul național. Singurul lor drept e să părăsească țara. 
Legea se aplică cu multă stricteţe. Mai toţi ovreii pe care i-ai cu- 
noscut la Berlin în capul bucatelor un Schwabach, un Salomonsohn, un 
Solmsen, un Goldscenidt-Rotschilg etc. s-au dat la fund. D-na Friedlăn- 
der, cu frumosul palat pe Pariser Platz, lângă Ambasada franceză a scă- 
pat revendicând naționalitatea olandeză, pe care ar fi posedat-o un bu- 
nic al ei. De când cu această lege am ajuns și noi la preţ. Am avut la un 
moment dat 15 000 evrei supuși români capi de familie, toți cu pasa- 
poarte în regulă din țară, deşi mai nici unul nu călcase măcar in Ro- 
mânia. Erau toţi venetici din Galiţia, din Polonia, din Ungaria, sau in- 
digeni din Germania. Am triat cât am putut din ei. Tot au rămas 10 000, 
adică 30-40 000 de capete. Aceştia pot veni oricând în România fiind- 
că sunt cetățeni români. Nu e nevoie de o intervenţie specială, cum s-a 
vorbit în vremea din urmă. Am atras atenţia Ministerului de Externe 
asupra acestei ameninţări.“ 
Am mai vorbit cu Comnen și despre politica noastră externă, și des- 
pre palinodiile de la Paris. E un om inteligent. Vede lucrurile cum sunt... 
10 februarie. — Victor Antonescu a fost decorat cu Marea Cruce 
a Legiunii de Onoare. Cum se schimbă vremurile! Ce impresie a făcut 
primul Cordon al Legiunii dat lui Brătianu dacă nu mă înșel. Azi Iancu 
Mitilineu, Guţă Tătărescu, Nicușor Săveanu, Ghiţă Mironescu, Victor 
Antonescu sunt oameni de Stat români aleşi pentru această înaltă dis- 
tincție. Dacă mai adăugăm pe Maniu, pe Vaida, pe Averescu, pe Prezan 
şi acum în urmă pe Iorga constatăm că din ordinele mari străine Legiu- 
nea de Onoare e cea mai, să zicem... răspândită decorație. Acum doi 
ani era să mi se dea și mie. În asemenea tovărășie n-ar mai fi nici o plăcere. 

— A murit Jacques Bainville, scriitor de rasă, și de mare talent. 


— Blumenfeld a venit să-mi povestească două conversații pe care le-a 
avut, una cu Ghiţă Mironescu, alta cu Guţă Tătărescu. Ghiţă care i-a pă- 
rut foarte sigur de ce spune, impresionant desigur — ca şi cum ar ști el 
ceva — a servit amicului Scrutator o serie de informaţii senzaţionale. 
După Mironescu, Regele a acordat un ultim termen lui Tătărescu ca să 
lichideze chestiunea șefiei Partidului Liberal fiindcă vrea să aibă în 
fruntea acestui partid un prieten, și ştie bine că Tătărescu nu poate luxa 
pe Dinu Brătianu decât fiind la Guvern. Tătărescu a speculat deja ches- 
tiunea şefiei, ar vrea să o speculeze mai departe și să întindă astfel gu- 
vernarea sa până la toamnă. Dar nu va merge. Mironescu crede a ști că 
schimbarea Guvernului se va face îndată după 10 Mai. Întrucât privește 
succesiunea, Ghiţă vaticinează astfel: dacă Mihalache crede că va fi 
chemat să formeze un Guvern omogen de partid se înșală; un asemenea 
Guvern ar fi un Guvern de represiune, din cauza măsurilor pe care ar 
trebui să le ia împotriva întregii opoziții coalizate. Dacă Mihalache 
vrea să formeze un Guvern, cu partidul său ca bază, trebuie întâi să câș- 
tige încrederea Regelui, și în al doilea să dezarmeze opoziţia colabo- 
rând cu ea. Un Guvern naţional-ţărănesc nu se va putea deci alcătui de- 
cât sub formă de colaborare cu elementele desprinse din partid (Vaida, 
Iunian etc.) „colaborarea mergând până la Argetoianu“ (Ghiţă vorbeș- 
te) și cu condiţia ca orice influenţă a lui Maniu să fie înlăturată de la 
direcția partidului. 

Ceea ce a impresionat adânc pe Blumenfeld e că Guţă i-a vorbit la 
fel cu Ghiţă aproape chiar în aceiași termeni. Şi Tătărescu i-a spus că 
ar putea probabil să-și întindă guvernarea până la toamnă, dar că nu 
crede oportună o asemenea prelungire pentru partid! Și Tătărescu i-a 
spus că va reexamina situația (delicios eufemism!) după 10 Mai. Și i-a 
mai spus și el că național-țărăniștii nu pot lua succesiunea Guvernului 
decât în colaborare cu restul opoziţiei și cu condiția ca Mihalache să 
câștige complecta încredere a Regelui, pe care n-o are azi. Regele ar fi 
supărat mai ales pe Madgearu care-l înjură cât poate și se arată prea de- 
votat lui Maniu. Şi Regele știe câtă influenţă are dinamismul lui Madgea- 
ru asupra guvernărilor național-țărăniste. În fine Tătărescu a repetat 
aproape cuvânt cu cuvânt lui Blumenfeld cele ce-i spusese Mironescu. 

Amicul Scrutator m-a întrebat ce gândesc despre această coinci- 
denţă care semăna că reflectează același gând, mai de sus. I-am răs- 
puns cu un zâmbet: „Crezi că reflectează gândul Regelui? Dacă am în- 

teles bine, combinaţia de colaborare sub firma Mihalache ar avea îna- 
inte de toate în vedere pe Vaida și pe vaidişti, şi atunci cum se face că 
Regele a sfătuit pe Haţeganu, pe Costică Angelescu și pe Voicu Nites- 
cu, în audienţele lor, să fuzioneze cu Goga?“ Și am povestit d-lui Blu- 
menfeld-Scrutator cum au decurs sus-zisele audienţe. Bietul om, care 
nu știa nimic despre aceste audienţe, a rămas tâmpit, și a plecat de la 
mine cam descurajat. Nu însă fără a primi o săpuneală pentru campania 
insi-dioasă pe care o duce în articolele sale în favoarea lui Mihalache și 
a naţional-țărăniştilor. 

11 februarie. — Până ieri după-amiază am avut o iarnă excep- 
țională. În afară de Moldova și de Basarabia de Nord, în afară de Buco- 
vina n-a nins şi n-a îngheţat. Temperatura a variat între 5 și 10 grade 
(plus) şi a ajuns în anumite zile și până la +200. De ieri, s-a schimbat 
vremea. După amiază termometrul a început să scadă și a ajuns la -50. 
Azi-dimineaţă sunt -100, ninge şi viscoleşte. 


— Mi se spune că Lupeasca, care a plecat odată cu Regele în Apus 
va fi operată azi sau mâine de un chist. Era întâi vorba să fie operată în 
Bucureşti; s-a decis să fie operată în străinătate — „discretia causa“. 
Bărbăţelul dorind să fie lângă ea şi să o asiste în asemenea penibile 
momente, şi-a amânat înapoierea în ţară până la 20 februarie. Se pro- 
roagă Parlamentul, se amână toate, așteaptă o lume — pentru că o 
coconiță îşi aeriseşte burticica într-o clinică la Paris sau la Lausanne. În 
frumos hal am ajuns! 

12 februarie. — Generalul Antonescu, acuzat de bigamie de că- 
tre un anumit Fiiller zis Fullier, primul soț al doamnei Antonescu năs- 
cută Niculescu — a tipărit sentinţa Tribunalului Ilfov secția II C.C. din 
7 noiembrie 1935 şi a răspândit-o în public ca să spulbere calomnia es- 
crocului francez, calomnie faţă de care se pare că generalul Angeles- 
cu, ministrul de război s-a purtat cu oarecare complezență, după câte 
mi-a spus generalul Gorski. Din sentință reiese nu numai că divorțul 
d-nei Antonescu de zisul Fullier a fost pronunţat conform legii, sen- 
tința rămânând definitivă — dar încă, că Fullier e un falit, că a fost are- 
stat pentru fraudă, și că înainte de căsătoria generalului Antonescu cu 
fosta lui soție a luat cunoștință de sentința de divorţ şi prin declaraţie 
solemnă în fața unui notar de la Paris, a renunţat la apel. Încercarea de 
a terfeli pe unul din cei mai buni generali ai noştri e o porcărie care se 
încadrează de minune în regimul sub care trăim. 

— Ziarele de azi-dimineaţă publică o lungă peltea vizibil redactată 
de Titulescu prin care se dezmint toate știrile senzaţionale date de cercu- 
rile interesate cu privire la rezultatele întrevederilor și convorbirilor 
genialului om. Nici pact de asistenţă cu Rusia, nici adeziune a Bulgari- 
ei la Înțelegerea Balcanică, nici Franţa şi Anglia sub protectoratul Ro- 
mâniei, nici pacea europeană sub scutul lui Savel Rădulescu — şi 
probabil (deși aceasta nu se scrie) nici renunţarea austriecilor la restau- 
rarea Habsburgilor. Atunci de ce atâta vorbărie la Paris din partea Ma- 
jestăţii Sale şi a Cancelarului său? 

13 februarie. — Complicii secundari ai atentatului de la Mar- 
silial, în număr de trei, au fost condamnaţi la muncă silnică pe viaţă. 
Complicii principali, tot în număr de trei, arestaţi în Italia dar neextră- 
daţi au fost osândiţi la moarte, în contumacie. 


— Iarna continuă aspră. În campania electorală de la Mehedinţi 
naţional-creştinii (candidat Goga) și naţional-țărăniștii (candidat dr. Lu- 
pu) se bat zilnic, cu bâte, cu ghioage, cu ce pot. 


— La Operă se prezintă de câteva zile cu succes un balet Taina, al 
cărui scenariu a fost scris de Re-gina Maria. Muzica de Andricu, care a 
primit pentru aceasta 100 000 lei de la Regină în afară de drepturile lui 
de autor. 

14 februarie. — După seninătatea săptămânii diplomatice, cu 
dejunuri și dineuri regale, Parisul a intrat iar într-o perioadă de agitaţie 
politică. Cu prilejul înmormântării lui Bainville, cameloţii Regelui și 
cei de la „Action Française“ au tras o sfântă de bătaie lui Leon Blum 
care trecea pe Bulevard St. Germain și al cărui automobil a fost oprit de 
mulțimea ce urma convoiul. Rănit la cap Blum a fost dus la spital. La 
Cameră vâlvă mare. Sarraut a promis dizolvarea asociaţiilor „Action 
Française“ și „Camelots du Roi“ și eventuale urmăriri împotriva lui 
Charles Maurras și Léon Daudet. Probabil că forţele de dreapta vor 
reacţiona. Pe de altă parte stundeţimea continuă să tulbure liniștea Uni- 
versităţii pe chestiunea Jeze. Dl. Jeze, evreu şi escroc (i-am gustat însu- 
şirile în 1923 pe când eram ministru al agriculturii iar d-sa expert fran- 
cez pentru stabilizarea noastră monetară şi avocat cointeresat al propri- 
etarilor de păduri basarabeni), cumulează funcţiile de profesor la Fa- 
cultatea de drept din Paris și de consilier juridic al Negusului din Abi- 


! Asasinarea Regelui Alexandru al Iugoslaviei şi a lui Barthou, în toamna anului 
1934. 

sinia. În această din urmă calitate a luat cuvânţul la Geneva unde a pre- 
zentat și susținuț teza abisiniană. Sţudenţii nu au mai voiţ, după această 
manifestare, să-l lase să-şi facă cursul. Învălmășeală la fiecare încerca- 
re de a-l ţine. Pare că gluma începe să se îngroașe. La ultima tentativă a 
d-lui Jeze, decanul facultăţii dl. Allix a fosț îmbrânciţ şi lovit și el. Sty- 
denţii ameninţă cu greva generală. Profesorii cer închiderea facultăţii. 


— Pacţyl de asistenţă franco-sovietic se află în discuţia Camerei fran- 
ceze spre raţificare. Discuţie aprinsă, pro și contra. Interesantă reper- 
cuţia în Germania: nemții susțin că prin acest pact se anulează pacțul 
de la Locarno şi drept consecinţă se impune pentru ei remilitarizarea 
Rhenaniei. Cine ştie ce complicaţii mai pot ieşi și de aici. 


— DI. Guţă Tătărescu a făcuţ ieri un expozeu politic la Gorj. Fraze 
sonore, minciuni și banalităţi. E rușine ca un om tânăr să vorbească aşa. 


— Lupta penţru alegerile la Banca Naţională în toi. În fiecare zi 
Mitiţă Constantinescu face o farsă lui Dinu Brătianu — și viceversa. 


— Marioara Ventura, care a venit să dea câteva reprezentații la Bucu- 
reşti, îmi povesțește (e ecoul lui Paul Boncour) despre neașteptatele 
rezultate ale ușurinţei lui Laval. Dacă cele povestițe de dânsa sunț exac- 
te, Laval poate fi pus pe un piedestal față în față cu Eyjle Olivier 
„l homme au coeur léger“ de la 1870. Venţura preţinde că după ce Mus- 
solini și Laval căzuseră de acord la Roma asupra țuţyror punctelor 
înțelegerii franco-italiene, Mussolini a mai ceruţ ceva în Africa. Laval 
a refuzat, dar punând degeţul pe hartă a invitat pe Duce să ia Abisinia. 
„Mais ce ne sonţ que des montagnes, où vous mettez le doigt“ a obser- 
vaţ italianul, iar Laval a ripostat numaidecât: „Oh, un peu plus haut, un 
peu bas — şi dând din umeri cu o supremă indiferență — allez où vous 
voudrez, cela m'est égal!“ Interesant, Mussolini a întrebat: „Ce va zice 
Anglia?“ — „Jen fais mon affaire“ a fosț răspunsul lui Laval. Și 
numai astfel Italia s-a angajat în războiul cu Abisinia. Mai ţârziu când 
s-a încheiaț înțelegerea Laval-Hoare, minisțrul francez a dovediţ cu un 
lux de documenţe informative de neînchipuit, celui englez, că dacă An- 
glia nu semnează propunerile războiul european va fi declarat imediaţ. 
Guvernul englez buimăcit a autorizaț pe Hoare să semneze. Dar în ace- 
laşi țimp Laval trimitea vorbă lui Mussolini să nu primească căci va 
obține mai mulț. Ducele a întârziaţ cu răspunsul! și a daț aştfel țimp 

Guvernului să controleze informaţiile lui Laval şi să-şi schimbe atitu- 
dinea, sacrificând pe Hoare. Laval ar fi, după această versiune, autorul 
dificultăţilor în care se zbat şi Italia, și Anglia şi Franţa și Societatea 
Naţiunilor. Tot Ventura povestește că e de necrezut câţi bani a vărsat 
Laval presei. A dat atât, încât nici azi, de ruşine, presa franceză nu în- 
drăzneşte să se ridice împotriva lui. Așa se explică formidabilul curent 
creat la Paris pentru Italia şi contra Angliei. Acum începe și Anglia „să 
mobilizeze cavaleria din Downing-Street“, adică să cumpere gazetele 
franţuzeşti. E o adevărată epocă de aur pentru presa pariziană, și gang- 
sterii nu se jenează să încaseze și de o parte și de alta, așa de pildă Pa- 
ris-Midi şi Paris-Soir, două ediţii ale aceleiași foi — cea dintâi cum- 
părată de Quai d'Orsay şi cea de-a doua de Downing-Street. 

15 februarie. — Generaţia războiului se reduce mereu. Oamenii 
mor unii după alţii. Ziarele de azi ne aduc vestea încetării din viaţă a lui 
Gucikov, fost ministru de război în Guvernul Lvov, după abdicarea 
Ţarului Nicolae. Era în zilele eroice ale Revoluţiei, cadeţii erau la câr- 
mă şi lumea credea în regenerarea Rusiei. Gucikov a venit şi la laşi, un- 
de l-am cunoscut, ca să încurajeze frontul rusesc. Gucikov a fost pre- 
şedinte al Dumei înainte de Revoluţie. Cu dânsul piere cel din urmă pre- 
şedinte de Dumă în viaţă. 


— leri seară a fost mare bal în palatul Costinescu de la Icoană, dat de 
dl.. Nicu şi de soţia sa născută Știrbei, fiica lui Barbu. Vodă Știrbei și 
Vodă Costinescu au trebuit să se întoarcă în mormintele lor de bucurie. 
Mai ales Vodă Costinescu aducându-și aminte vremurile când se plim- 
ba iarna cu pantaloni de dril şi cu pălărie de paie... 

16 februarie. — Pangal mergând ieri pe la Ghiţă Mironescu, a- 
cesta a manifestat dorinţa să mă vadă. Ne-am întâlnit azi la fiu-său Tri- 
xi, în parcul Filipescu, spre a evita comentariile, și casa mea și a lui fiind 
puse sub supraveghere. Întâlnirea a fost o urmare a conversaţiilor între 
Pangal și moș Ghiţă. Mironescu stă, vădit, pe planul informatorului meu 
secret şi pare să confirme astfel seriozitatea acestui informator, deși eu 
nu mai cred ce spune căci până acum faptele au dezminţit toate afirmă- 
rile lui. Mironescu crede a ști că Regele e sătul până în gât de Tătărescu, 
că nu i-a prelungit guvernarea decât în speranţa să-l vadă luând locul 


1 Într-un interviu recent Mussolini afirmă că ar fi primit propunerile Laval-Hoare, 
dar că tocmai în momentul când Consiliul de Miniştri italian trebuia să se pronunţe a 
căzut Hoare şi s-a întâmplat revirimentul de la Londra. Această declaraţie post-factum 
a lui Mussolini e fără valoare. 

lui Dinu Brătianu în capul Partidului Liberal. Se pare că Tătărescu a tot 
amăgit pe Rege făgăduindu-i că va da lovitura și amânând-o neîncetat. 
Acum Regele ar fi dat lui Guţă un ultim termen, pe care Mironescu pre- 
tinde că nu-l cunoaşte dar crede că schimbarea de Guvern se va face în 
tot cazul înainte de vară şi că Regele nu va face apel la nici un partid 
pentru viitorul Minister, în dorința unui Guvern de destindere. Pe care 
el Mironescu ar fi dispus să-l facă, ca om blajin, incolor şi împrietenit 
cu toate partidele şi cu toate personalităţile politice. Mironescu mai 
spune că Titulescu j-a propus să se înhame la treaba aceasta, că nu știe 
încă exact ce vrea Regele mm Guvern provizoriu de alegeri sau Guvern 
definitiv cu alegeri mm și nici dacă-l vrea pe el sau pe altcineva. Ca un 
om rezervat ca Mironescu, şi prudent, să se aventureze până la un plan de 
Guvern — bineînţeles cu toate reticențele: dacă ar fi cazul, dacă Regele 
m-ar chema etc. mm trebuie să știe el ceva mai mult decât mărturisește. 
Scopul întrevederii cerute de Mironescu a fost întreit: să știe din gura 
mea dacă eram într-adevăr dispus să-i dau eventual concursul (Pangal îi 
spusese deja că foarte probabil nu i l-aş fi refuzat) și să-mi cunoască 
ideile asupra problemelor monetară (îi era frică să nu pretind devalo- 
rizarea) și economică. După ce am discutat amândoi situaţia și ne-am 
pus de acord asupra gravităţii ei, după ce am constatat împreună perico- 
lul ce ameninţa Coroana prin continua măcinare a popularității Regelui, 
Mironescu mi-a pus cu toată discreţia cuvenită întrebările care-l intere- 
sau. I-am răspuns cu toată francheţea că: 

1) Socoteam că numai un Guvern de reforme radicale, un Guyern 
dictatorial, putea scăpa ţara din făgaşul în care alunecase și că un ase- 
menea Guvern îl puteam pune în picioare numai eu mm dar că eram si- 
gur pe de altă parte că Regele Carol nu-și va lua cât va domni răspunde- 
rea unui Guvern dictatorial. Pentru un Guvern de cârpeală, sau de des- 
tindere cum i se zice acum, firma Mironescu îmi părea cea mai nimeri- 
tă, și dacă tţebuia să ne mulțumim cu această formulă, eram gata să-i 
dau concursul meu ca să mai scăpăm ce mai era de scăpat prin mijloa- 
cele reduse de care se poate dispune într-un regim păcătos ca cel de azi. 

2) În ceea ce priveşte problema monetară, consideram că orice 
atingere de moneda noastră (devalorizare/revalorizare) ar fi inutilă fi- 
indcă moneda noastră nu se mai poate ameliora. Ea va trebui schimbată 
cu alta nouă, când va sosi timpul, când şi celelalte State din Europa cu 
monede avariate yor lichida moneda ļor actuală și vor crea una nouă. 
Până atunci trebuia să folosim precaritatea noastră monetară pentru o 
politică de investiţii interne în stil mare. 

3) Prin problema economică, Mironescu înțelegea problema ex- 
port-importului în legătură cu reglementarea devizelor. l-am spus că 
eram pentru o libertate cât mai mare şi pentru o reglementare cât mai mi- 
că. Şi i-am făcut toate dezvoltările necesare pentru a documenta acest 
punct de vedere. 

Moş Ghiţă încântat de comunitatea noastră de vederi programati- 
ce(!) a trecut la chestiunile personale și m-a întrebat dacă aș fi de acord 
cu primirea în Guvern şi a câtorva personalităţi înscrise în partide şi mi-a 
vorbit de dr. Angelescu, de Costăchescu, de Potârcă, de Chirculescu etc. 
Am răspuns că n-aveam nici o obiecţie nici împotriva principiului, nici 
împotriva oamenilor. Mi-a mai spus că nu era exclus să aibă şi sprijinul 
lui Vaida (fără să precizeze dacă singur ori cu partidul lui) şi m-a între- 
bat ce părere aveam despre o colaborare a lui Garoflid și a lui Stelian 
Popeșşte. I-am spus că proastă, că Garoflid nu ne aducea nici o întărire, 
din contră, dar că Stelian Popescu din cauza Universului ar putea fi luat 
în considerare. Am mai vorbit de multe, şi de amicii Malaxa, Blank, 
Tabacovici, Mitiţă Constantinescu et consorți. Ne-am despărţit buni 
prieteni și am convenit să ne ţinem reciproc în curent cu cele ce vom 
afla şi vom face. 

17 februarie. —.Ieri a avut loc adunarea generală anuală a Băncii 
Naţionale. Pentru prima dată de când există Banca, adunarea n-a putut 
fi ținută din cauza scandalului, şi a fost amânată sine die. Pe toate tere- 
nurile guvernarea Tătărescu nu duce decât la anarhie şi la dezastru. La 
ordinea zilei, pe lângă aprobarea bilanţului și descărcarea consiliului, 
era alegerea a trei administratori şi a unui cenzor. La 31 decembrie vii- 
tor, expiră într-adevăr mandatele administratorilor C. Băicoianu (libe- 
ral), Costin Stoicescu (naţional-ţărănist) și Mişu Demetrescu (Uniunea 
Agrară) şi cenzorului Georgescu (liberal). De câteva săptămâni o luptă 
— la început ascunsă, în cele din urmă deschisă — s-a încins între cele 
două tabere liberale (Dinu Brătianu şi Tătărescu) în jurul candidaturii 
lui Victor Slăvescu pe care Dinu Brătianu vrea să-l impună în locul lui 
Mişu Demetrescu. Mitiţă Constantinescu guvernatorul a fost bineînţe- 
les de partea lui Tătărescu, sau mai exact şi Tătărescu şi Mitiţă au fost 
de partea lui Aristid Blank. Pentru cunoaşterea vremurilor frumoase pe 
care le trăim voi căuta să desprind aci firele care din mocirla luptelor și 
înjurăturilor ce au necinstit ieri adunarea Institutului de Emisiune, duc 
până în cabinetul Regelui. Sunt lucruri pe care foarte, foarte puţină lu- 
me le-a cunoscut și pe care eu le-am aflat printr-un fericit concurs de 
circumstanţe. 

Acum vreo şase săptămâni! Aristid Blank mi-a telefonat să mă în- 
trebe dacă poate veni la mine să mă roage ceva — l-am poftit. A venit 
să mă roage să intervin pe lângă Antonescu (ministrul de finanţe) și să-i 
obțin concursul în favoarea realegerii lui Mişu Demetrescu la Banca 
Naţională. Mi-a mărturisit că, deşi avea toată prietenia pentru Deme- 
trescu, mobilul adevărat al acţiunii lui era împiedicarea alegerii lui Slă- 
vescu pe care-l susținea Dinu Brătianu. Se asigurase de concursul com- 
plect al lui Mitiţă Constantinescu și de al lui Tătărescu, și îi mai trebuia 
şi al lui Victor Antonescu. Toate acestea le-am povestit deja și le rea- 
mintesc aici numai „pro memoria“. Deși Mișu Demetrescu era priete- 
nul meu politic, nu mă gândisem un moment să intervin undeva în fa- 
voarea lui, atât eram de sigur că liberalii fiind la Guvern vor alege un 
liberal în locul lui. Foarte mirat de câte mi-a spus Blank, am făcut bi- 
neînțeles demersul pe lângă Victor Antonescu, și am fost şi mai mirat 
să constat că acesta n-a spus nu deloc. 

Simţisem însă ceva ascuns în toată panglicăria lui Aristid; am că- 
utat să pătrund misterul și am izbutit. Mulţi din cititorii mei vor socoti 
un adevărat basm ce voi povesti acum, şi totuși nu e basm, ci adevărul 
adevărat. Intre alte active trecute de Banca Blank Băncii Naţionale au 
fost și veniturile de la „Discom“, destul de considerabile; nu toate, nu- 
mai 60% din valoarea lor — 40% rămânând la dispoziţia Băncii Blank 
ca să-și poată plăti ratele anuale concordatare și spezele ei de adminis- 
traţie. Anul trecut, mai exact în toamna lui 1934, dl. Aristucheles a vrut 
să modifice convenţia cu Banca Naţională în sensul ca aceasta să lase 
Băncii Blank și cei 60% din veniturile Discomului pe care le încasa, 
pentru ca Banca Blank să-și poată plăti astfel mai repede depozanții și 
să fie în măsură să-şi refacă capitalul, cu ajutor străin. Propunerea lui 
Blank a fost categoric refuzată, din principiu, de Victor Slăvescu și, de 
frică, de Dorel Dumitrescu. Și atunci s-a întâmplat ce nu poate fi cre- 
zut, dar care totuși s-a întâmplat: pe rând au căzut Victor Slăvescu de la 
Ministerul de Finanţe şi Dorel Dumitrescu de la Banca Naţională. În 
locul lor a venit Victor Antonescu la Finanţe (un amic acomodant al ca- 
sei Blank) şi Mitiţă Constantinescu, omul lui Aristid, la Banca Naţiona- 
lă. Demisia lui Dorel Dumitrescu cerută imediat de Rege, fără să mai 
aștepte o explicaţie a nenorocitului în afacerea devizelor, n-a fost o sanc- 
ţiune, ci un pretext pentru a face loc lui Mitiţă, numit cu condiţia expre- 
să de a face treaba lui Aristid. Mitiţă n-a îndrăznit însă să o aducă în Con- 
siliul Băncii de teama lui Costin Stoicescu. $mecherul a convins pe Aris- 


1 A se vedea aceste Însemnări pe ziua de 9 ianuarie 1936. 

tid că era mai bine să aștepte alegerile din februarie, când va da peste cap, 
garantat, pe Stoicescu. Candidatura lui Slăvescu a venit ca o bombă și 
ca o pacoste. Trebuia nu numai dat peste cap Costin Stoicescu, dar și 
Slăvescu împiedicat să se aleagă. Întreprinderea devenea cam grea... 

Natural Costin Stoicescu și Victor Slăvescu și-au dat mâna și s-au 
înţeles și cu Băicoianu și cu Dinu Brătianu. DI. Mitiţă, bun numai de gu- 
ră, nu se îngrijise însă să adune procuri din vreme de la acţionari, pe când 
Băicoianu aduna din octombrie și le preda lui Dinu. Când a început şi 
Mitiţă să ceară acţionarilor procuri, mai toate erau date. Brătianu avea 
majoritatea voturilor în mână. Cu tot „wink-ul“ Regelui, Tătărescu, Vic- 
tor Antonescu și Mitiţă Constantinescu rămăseseră cu degetul în gură 
Şi cu frica de stăpân în sân. Bietul Mitiţă și-a pus picioarele în apă cal- 
dă și comprese la cap și a găsit în fine trucul prin care Banca Naţională 
a refuzat să înregistreze vreo 500 de voturi prezentate de Dinu Brătianu, 
socotind depunerea procurilor ca tardivă. Nu mai vorbesc de toate pali- 
nodiile d-lui Mitiţă, care în ultimele două zile a trădat pe rând pe toţi ca 
să ajungă la scandalul de ieri dimineaţă, în care invectivele plouau din- 
tr-o parte și din alta, în care a fost abandonat de tot consiliul Băncii și 
maltratat de Dinu Brătianu. Dinu a dominat toată ședința; membrii con- 
siliului s-au sculat și au părăsit pe guvernator după un semn al lui și în 
singura luptă care s-a dat a învins cu mai bine de 200 de voturi. 

A fost un dezastru pentru banda lui Tătărescu, și nu este exclus ca 
Dinu Brătianu, încurajat, să nu provoace acum și o clarificare în partid. 
Nu mai vorbesc de șeful Camarilei, care a înghiţit un „tucheles“ cât 
capul lui. 

18 februarie. — Azi la amiază a murit Radu Văcărescu, la Sanato- 
riul Elisabeta, în urma unei lungi suferințe. Suferea de o scleroză gene- 
ralizată, surzise şi în ultimele luni se prinseseră și inima, și rinichii și plă- 
mânii. Moare singur, ca un câine abandonat. Fiică-sa e prin America, 
ginere-său Jean Callimachi, la Viena într-un sanatoriu. Surorile lui au 
murit toate... Radu Văcărescu a avut epoca lui. Bărbat frumos, elegant 
Şi distins a făcut „la pluie et le beau temps“ printre anii 1890 și 1900. Îl 
căsătorise mumă-sa cu fata și moștenitoarea lui Cazotti, arendaș și că- 
mătar multimilionar. A mâncat banii cu lingura întreținând femei (Hor- 
tense Patzouris, născută Suditu l-a costat o'avere), casă luxoasă, echi- 
paje senzaţionale şi paraziți. Douăzeci de ani lumea petrecerilor din 
București s-a învârtit în jurul lui. Rămas văduv tânăr, s-a reînsurat cu 
Jeanne Lahovari (fiica lui Ion Lahovari, sora Marthei Bibescu) care a 
murit și ea după câţiva ani. Generos, mână spartă, familia a putut totuși 

scăpa jumătate din averea lui Cazotti pentru fiică-sa Anne-Marie Calli- 
machi. Deși tot luxul Callimachilor, și averea adunată de Jean Calli- 
machi din veniturile dotale se datoresc la urma urmelor lui Radu, copi- 
ii lui s-au purtat foarte prost cu dânsul. Îl ţineau ca pe o „rudă săracă“ 
şi-l umileau cât puteau. Cu el se stinge familia Văcărescu, neam mare. 

19 februarie. — Cele două alegeri parţiale de ieri de la Mehedinţi 
și Hunedoara au însemnat un incontestabil succes pentru naţional-ţără- 
nişti. Mai ales la Hunedoara, unde toată lumea credea că va lua locul 
Guvernul care avea un excelent candidat, pe fostul prefect Mioc, în 
plus de toate avantajele administrative. Ţărăniştii au bătut totuși pe libe- 
rali cu mai bine de 6 000 voturi. La Mehedinţi au bătut pe gogo-cuziști 
cu vreo 3 000 de voturi dar aici se poate spune că alegerea a fost întru 
câtva falsificată prin bandele de bătăuși care au transformat judeţul 
timp de două săptămâni într-o zonă de adevărată teroare. 

21 februarie. — Ieri dimineaţă a sosit Regele de la Londra, Paris, 
Nisa și alte meleaguri. A fost o sărbătoare a platitudinii. Guvernul a con- 
vocat și invitat la gară tot ce a putut, înalți funcționari, deputaţi, sena- 
tori — şi chiar pe noii conducători ai opoziţiei. A trebuit să mă duc, să 
nu am aerul că manifestez prin absența mea o nemulțumire personală 
care nu există, căci nu sunt cuprins decât de scârbă, și scârba nu se 
manifestă prin gesturi copilărești. Deși primarul bătuse toba, cetăţenii 
n-au prea răspuns; Calea Griviței şi piața gării erau aproape goale. În 
schimb era plin salonul de recepție. Din opoziţie, afară de mine însoțit 
de Ottescu și de Pangal mai erau Mihalache, Madgearu, Ghelmegeanu, 
Răducanu, de la ţărănişti şi Grigore Sifilipescu. Regele a coborât din 
tren ca din vicleim, cu toba de grănicer Maria Teresia pe cap — ca la 
Londra — și plin de decoraţii. 

Gestul Guvernului, de a primi pe Rege înapoiat de la o înmormân- 
tare ca şi cum s-ar fi întors victorios dintr-un război (n-a lipsit nici pri- 
marul Donescu cu pâinea și sarea) a fost aspru criticat de toată lumea și 
a fost pentru cei mai mulţi un nou prilej de a înjura pe Rege. Opoziția 
era furioasă. Până acum niciodată, nici sub Regele Carol I, nici sub 
Regele Ferdinand, membrii opoziţiei nu au fost deranjaţi pentru plecă- 
rile și sosirile Familiei Regale! — era o corvoadă la care nu erau osân- 


l Obiceiul de a însoţi pe Regi și pe Regine la plecare şi de a-i primi la sosire este o 
născocire a platitudinii românești. Am trăit atâţia ani în Italia, în Austria, în Rusia, ţări 
cu alte tradiţii monarhice ca ale noastre şi nicăieri n-am văzut nici chiar membrii 
Guvernului mergând la gară. Pretutindeni Suveranii erau primiţi de demnitarii Curţii, 
şi de nimeni altul. 

diți decât membrii Guvernului care plăteau astfel bunătăţile revărsate 
de Stăpân asupra lor. 

Titulescu, care de la Jimbolia a venit cu trenul regal, n-a coborât 
odată cu Regele. După plecarea Regelui din gară și-a aranjat o descin- 
dere specială în faţa creaturilor sale îngenunchiate. 

Regina Maria a plecat de alaltăieri seară, în grabă la Langenburg, 
unde soră-sa Marea Ducesă Kiril (Ducky, din memoriile Reginei sora 
mult iubită) se află grav bolnavă — răcită probabil. Aşa încât n-a putut 
ieși la gară înaintea lui fiu-său, să strige „ura“ cu Iancu Mitilineu!. 


— Italienii au pus mâna pe un raport secret englez din iunie 1935, a- 
supra chestiunii Abisiniei și l-au publicat în Giornale d'Italia. Guver- 
nul britanic numise o comisie compusă din reprezentanţii mai multor 
Ministere ca să studieze problema și să stabilească avantajele sau deza- 
vantajele ce ar prezenta pentru Anglia ocuparea Abisiniei de către itali- 
eni. Raportul publicat este raportul președintelui acestei comisii, Maf- 
fey, care conchide că această ocupare nu ar prezenta nici un inconve- 
nient pentru Anglia. Publicarea acestui document secret a făcut mare 
vâlvă la Londra şi discuţia în jurul incidentului a ocupat întreaga 
şedinţă de ieri a Camerei Comunelor. 


— În Spania, marele succes al stângii la alegeri a provocat nu numai 
o schimbare de Guvern (s-a format Ministerul Azana) dar și o schim- 
bare de orientare în opinia publică, până aici îndrumată de Guvernele 
precedente spre dreapta. Ziarele din Paris, ca şi cele din Madrid, soco- 
tesc evenimentele din Spania, în desfăşurarea lor, ca o a doua revoluţie. 


— Mi-au sosit date mai exacte despre alegerea de la Mehedinţi, unde 
Uniunea Agrară a noastră a suferit o incontestabilă înfrângere. Alege- 
rea a fost evident viciată prin următoarele împrejurări care au apăsat 
greu asupra șanselor noastre: 

1) Candidatura noastră a fost așezată pe pagina a doua, jos, pe 
când celelalte trei candidaturi erau pe pagina întâi; 2) în numele celor- 
lalte trei partide au candidat șefii lor (Goga, G. Brătianu, dr. Lupu) pe 
când în numele nostru, Corneliu Rădulescu, avocat din Turnu Severin, 
impopular printre săteni (am aflat-o prea târziu) fiindcă le lua onorarii 
mari; 3) pe când ceilalți candidaţi au cutreierat neîncetat judeţul, în 


l! Regele n-a fost întâmpinat pe peron decât de primul ministru, de ministrul de 
război, de Regina Elisabeta cu Voievodul Mihai etc. 

propagandă, al nostru s-a îmbolnăvit cu zece zile înainte de alegere, de 
pneumonie și a zăcut dus în pat, pe când adversarii săi îl dau drept mort 
alegătorilor. 

Dacă la aceste împrejurări nefavorabile se mai adaugă teroarea 
bâtelor și ghioagelor naţionaliste și ţărăniste, banii vărsaţi din gros mai 
ales de ţărănişti și numărul covârșitor de propagandiști gogiști și lupiști 
aduși din toată țara — înfrângerea apare ca naturală. 

22 februarie. — Se spunea ieri pe culoarele Camerei că deși Re- 
gele i-a strâns amândouă mâinile la recepţia de la gară (poate tocmai 
din cauza asta!), Mitiţă Constantinescu va sări din scaun. N-am nici o 
grijă de fiul ţiganului Dragomir din Manasia!, trebuie să se fi aranjat el 
pentru restul vieţii. Se vorbește că în locul lui va fi numit alt financiar 
iscusit — Bebe Brătianu! Cred însă că va rămâne Mitiţă Constantines- 
cu, deși are pentru el pe Rege, fiindcă-l mai susține și Aristid Blank, 
adevăratul stăpân al țării româneşti. 

23 februarie. — Dejunat azi la Mogoșoaia la G.V. Bibescu. 
Dejun în onoarea colonelului Brocard, aviator, fost comandant în tim- 
pul războiului al celebrei escadrile, „les Cigognes“, Fonck, Novasrra etc. 
Brocard a venit la București să ţină o conferință, poftit de Aero-Clubul 
nostru. E un om simpatic și inteligent și povestește bine întâmplări și 
anecdote de pe front. leşit din rândurile armatei active în 1922, e de 12 
ani deputat și reprezintă în Cameră departamentul Iserei. La dejun, la 
Mogoșoaia, pe lângă o droaie de aviatori români mai era și d'Ormes- 
son, în vervă care povestea și el anecdote. Povestea între altele una 
bună a doamnei Arcizewska, soția ministrului Poloniei. Întrebată zilele 
trecute dacă nu merge la Sinaia, cum era vorba, ar fi răspuns: „Oh, 
non! quand je suis à Sinaia et qu'il n'y a pas de neige, je couche toute 
la journee“2. Alta mai veche (de pe timpul lui Delcass€). Fata unui 
consul francez în Persia fusese violată de un musulman, și consulul 
adânc jignit (e cazul să se spună) trimisese un raport Ministerului de 
Externe în care, între altele spunea: Votre Excellence este pere, Elle 
comprendra donc l’état d'âme où m'a jeté ce viol!“ 


1 Mitiţă Constantinescu a încercat să se dea într-o vreme drept fiul lui Alecu Con- 
stantinescu Porcu. În realitate este fiul ţiganului Dragomir. Mumă-sa era spălătoreasă 
până în anii din urmă. Acum e cocoană şi nu-şi mai cunoaşte rudele, Ţin aceste amă- 
nunte de la vară-sa Linica, manucura noastră. 

2 D-na Arcizewska e o poloneză mai mult rusoaică şi a fost înainte de război 
„damă de ghindă“. Câtva timp a fost şi metresa unuia din băieţii Urusov, fiul fostului 
ambasador şi ministru la București. 

— Văzut ieri un moment pe Titulescu. Am fost la el să-i cer să trimi- 
tă un mic ajutor d-nei de L. la Legația din Bruxelles. L-am găsit în pat, 
galben și sfrijit ca o lămâie stoarsă; se crede bolnav de gripă și la urma 
urmei o fi. Arţăgos. „Mă, pactul de asistenţă cu Sovietele nu se face, și 
e o mare greșeală.“ Schimbăm câteva idei asupra pactelor. Aduc vorba 
despre Stoiadinovici. „E un dobitoc, crede că știe ceva. Oamenii ăștia 
noi sunt extraordinari! Ce-mi pasă mie ce spune Laval! Azi spune una, 
mâine alta! ÎI cunosc eu de 12 ani! Laval face numai ce nu spune!“ Pa- 
re şi el dezgustat de slugămnicia Guvernului Tătărescu, de mocirla care 
se urcă, de impotenţa Regelui. Toate acestea în fugă. A rămas să ne 
mai vedem, ca să vorbim politică. 

25 februarie. — Dl. Eden, scrobitul și greţosul ministru de exter- 
ne al Angliei, a făcut ieri un lung și searbăd expozeu în Camera Comu- 
nelor. Chestiunea italo-abisiniană în legătură cu sancțiunile înseși, sta- 
rea generală în Europa au fost succesiv tratate de edenicul ministru cu 
acea prudentă banalitate scumpă democraţiei moderne, care discută tot 
dar nu hotăreşte nimic. „Guvernul Majestății Sale va examina“, „Co- 
misiile de la Geneva vor studia“, „Ministerele competente vor avea să 
cerceteze“ iată formulele prin care di. Anthony (pour les dames) solu- 
ţionează problemele pe care le-a trecut în revistă. Concluzia Excelenței 
Sale a fost că starea Europei e îngrijorătoare, și că poate fi „oarecum“ 
comparată, cu cea din 1914. Amenințarea cu războiul gata să fie de- 
clanşat de altul, e un nou joc al diplomaţiei afiliate Genevei. În realitate 
nimeni n-are intenţia să declare război, dar tot jucându-se cu focul 
poate să se aprindă ceva. 


— Ieri la Cameră, dl. Bentoiu, subsecretar la Justiţie, luând de pre- 
text o butadă a lui Armand Călinescu, a comentat hotărârea prin care 
generalul Cihoski a fost achitat zilele trecute de Casaţie! și a citit — ca 
document senzaţional — o scrisoare a doctorului... Ştefi Popovici prin 
care acesta denunța raportorului anchetei Skoda (același domn Ben- 
toiu) potlogăriile lui frate-său Mihai. Dată fiind drama familială întâm- 
plată atunci (Ştefi Popovici a tras asupra lui Mihai, l-a rănit destul de 
grav și apoi s-a sinucis), toată lumea a găsit de prost gust citirea acestei 


! Prin achitarea generalului Cihoski, singurul inculpat de pe urma anchetei parla- 
mentare din 1934 privitoare la afacerea Skoda, această afacere pare înmormântată, deşi 
un judecător de instrucţie ia întruna interogatorii lui Seletzki şi câteodată unor persona- 
je mai simandicoase ca Madgearu, Boilă şi chiar Maniu. Probabil praf în ochi, ca să se 
ia văzul mulţimii, căci nimeni nu poate pricepe cum atâta larmă și atâta scandal să se 
sfârșească prin dezvinovăţirea tuturor. 

scrisori în public. Dacă scrisoarea n-a fost a unui nebun, sau a unui pă- 
timaș înnebunit, de ce dl. Bentoiu n-a făcut uz de ea în timpul anche- 
tei? Dacă este a unui dement, sau a unui iresponsabil, de ce vine și o 
citește acum? 


— Spălarea de rufe între cele două partide reprezentative ale demo- 
craţiei integrale continuă. În fiecare zi dumnealor domnii dr. Costines- 
cu și Madgearu se tratează reciproc de mincinoși și dovedesc că parti- 
delelor respective sunt simple adunături de gheşeftari. Și țara plăteş- 
te... Până când? 


— Mi se aduc două ilustraţii, una dintr-un ziar francez, alta din Uni- 
versul. Cea din Universul reproduce pe cea din Paris, și reprezintă un 
grup cu Regele, cu Titulescu, cu Cesianu și o droaie de gazetari și de 
paraziți. Cum era și natural, pe fotografia franceză Regele ocupa cen- 
trul cu Titulescu la dreapta. Universul a tăiat însă fotografia în așa fel 
încât Titulescu apare în centrul fotografiei, cu Regele Carol la stânga 
lui! După ce fleacuri aleargă Cancelarul nostru afamat de publicitate. 


— Clemen Kraus și d-ra Ursuleac sunt pentru opt zile în „zidurile“ 
noastre. Kraus dirijează Tosca și Fidelio la Operă și un concert simfonic 
iar d-ra Ursuleac cântă și în cele două opere și la concert. Reprezentaţia 
cu Tosca a și avut loc și a fost minunată; pe lângă măiestria lui Kraus, 
pe lângă arta d-rei Ursuleac, baritonul Ştefănescu-Goangă a dat dovadă 
de mijloace extraordinare ca joc de scenă și voce. Kraus care e acum în 
capul Operei din Berlin l-a și angajat pentru la toamnă alături de d-ra 
Ursuleac care cântă deja acolo. Actorii, actrițele și curvele române au 
invadat deja de multe decenii Parisul; acum încep să cucerească și 
Berlinul — halal să ne fie! D-ra Ursuleac e bucovineancă; s-a ţinut pe 
vremuri cu Eusebiu Popovici (asasinat acum doi-trei ani) și s-a străduit 
să intre la Opera din București — dar în două rânduri a fost refuzată de 
deștepţii de Cocorăscu şi Georgescu. Trecută din braţele lui Popovici 
în ale unui fel de şmecher italian, Principe, acesta a dus-o la Viena un- 
de a fost „descoperită“ și angajată la Operă de Clemens Kraus. Se zice 
că acesta este fiul Arhiducelui Eugen și al cântăreţei Kraus. Fiu de Ar- 
hiduce sau nu, e în tot cazul foarte talentat. D-ra Ursuleac i-a căzut cu 
tronc. Aici se dau drept căsătoriţi, în realitate nu sunt, ca să poată înca- 
sa la Berlin două lefuri. 

— Prat, ministrul Spaniei, îmi povestește că a primit vizita lui Os- 
trovski (ministrul Sovietelor) care l-a rugat să comunice la Madrid că 
numirea unui ambasador la Moscova ales din rândurile stângii, afară 
din cariera diplomatică ar fi rău văzută (e vorba să se reia relaţiile di- 
plomatice între Rusia și Spania). Moscova ar dori sau un diplomat de 
carieră, sau un om de dreapta. Cât drum au făcut Sovietele de un an de 
zile! Ce ar zice Lenin, să vadă evoluţia comunismului în Rusia? 

26 februarie, — Marea Ducesă Kiril, „Împărăteasa“, sora iubită a 
Reginei (Ducky) se află la Langenburg, complect paralizată. Atinsă de 
gripă, după ce s-a vindecat, s-a dus la soru-sa Hohenlohe, la Langen- 
burg, să-și facă convalescența. Acolo a avut o reșută de gripă, și imediat 
o hemoragice cerebrală cu paralizie complectă și afasie. Mai e şi fără 
franc. Regina Maria e de opt zile la căpătâiul ei. 


— Aseară luat masa cu lunian. Vorbit de multe și pus bazele unei uni- 
uni parlamentare între grupările noastre. Iunian este partizanul unui Gu- 
vern de alegeri prezidat de oricine, fie și de Mironescu. Alegerile s-ar 
face pe liste separate pentru fiecare partid — cu abrogarea prealabilă 
prin decret lege a primei majoritare. 


27 februarie, — Telegramele de aseară ne aduc vestea că la To- 
kio a avut loc o lovitură militară. O mână de ofițeri mai tineri, ajutaţi 
de soldaţii unui regiment de infanterie au pus stăpânire pe Ministere, 
pe telegraf și pe birourile poliţiei. Primul ministru și ministrul de finan- 
te au fost uciși la domiciliul lor. De asemenea și alte personalităţi poli- 
tice. Lovitura a fost pusă la cale de cei ce canalizează mișcarea pentru 
democratizarea Japoniei prin... război. Deși Guvernul, după depeșele 
de azi-dimineaţă, pare stăpân pe situaţie, deși lovitura și mișcarea care 
a îndrumat-o nu par îndreptate împotriva Mikadoului, evenimentele de 
la Tokio dovedesc că nici Japonia nu e ţara cuminte, disciplinată și con- 
ştientă de menirea ei — așa cum o credeam. O deziluzie mai mult pen- 
tru oamenii de bun simţ din toate țările. 


— Goga a dejunat ieri la mine și m-a prevenit că în ședința de azi a 
Camerei (interpelările cu privire la alegerea de la Mehedinţi) se va ajun- 
ge la bătaie între ai lui şi naţional-țărăniști. M-a întrebat ce atitudine 
voi lua și nu m-am sfiit să-i spun că voi sta la o parte fiindcă „cine se 
amestecă în tărâțe, îl mănâncă porcii“. 

— Potins de la carrière: 

O mare mișcare se pregătește iar în corpul nostru diplomatic. Caius 
Brediceanu pare condamnat; se zice că în locul lui va fi numit Gurănescu 
(de la Belgrad) care s-a și dus la Viena să inspecteze localul Legaţiei și să 
măsoare lungimea saloanelor, spre marea spaimă a bietului Caius. Sunt 
unii care cred însă că locul de la Viena îl cere Franasovici, fiindcă are 
nevoie de doftorii de acolo pentru căutarea inimioarei lui, și că Gură- 
nescu va beneficia de apele Dunării tot mai la vale, în postul său actual. 

Se mai vorbeşte și de rechemarea lui Lugoșianu, de la Roma, după 
cererea Eminenţei Sale Stelian Popeşte, tată-socru. Pe acesta, Dumne- 
zeu în nedreptatea lui, l-a lipsit de progenitură masculă, așa încât după 
moartea sa Universul va încăpea pe mâna ginerilor; actuala madam Po- 
pește găseşte însă că ginerii din prima căsătorie a Stelianului, mai ales 
Popescu-Necșești, şi-au cam luat nasul la purtare și îi e frică ca gazeta 
să nu fie monopolizată de acest al doilea Popescu. Dânsa ar voi ca Uni- 
versul să rămână sub direcţia ginerelui ei, și a obținut de la Popeşte să 
ceară lui Titulescu rechemarea lui Lugoșianu ca să-l înfigă la gazetă. 


— Grigorcea de la Budapesta e de câteva zile printre noi. Povestește că 
n-a fost vestit decât în ultimul moment de trecerea Regelui prin Ungaria, 
trecere pe care el o deconsiliase cu câtăva vreme înainte. La gară Guver- 
nul Ungariei n-a delegat pe nimeni și Regele n-a fost salutat decât de per- 
sonalul Legaţiei române și de șeful gării. După trecerea Regelui, s-a pu- 
blicat însă un interviu, pe care l-ar fi dat în gară, în care spunea că e mul- 
țumit să treacă prin Ungaria pe unde nu mai fusese din 1919. Ori în 
1919 a fost tocmai ocupaţia română la Budapesta! Interviul a făcut vâl- 
vă și a provocat înjurături triviale din partea ungurilor la adresa Rege- 
lui. Interviul era bineînțeles apocrif, o farsă de prost gust a vreunui ga- 
zetar glumeţ. Legația noastră l-a dezmințit — dar efectul fusese produs. 
Grigorcea n-a putut vedea pe Titulescu și crede că nici nu-l va vedea pâ- 
nă la plecarea lui; nu-l primeşte fiindcă se jenează de el, i-a promis pos- 
tul de la Praga, și acum vrea să-l dea lui Mișu Arion. „Mi-a tras chiulul, con- 
chide Grigorcea, și îi e rușine de mine în loc să-i fie ruşine de el însuși.“ 

28 februarie. — Telegramele de la Tokio ne vestesc că Guvernul 
e stăpân pe situaţie. Rebelii s-au predat. Situaţia politică nu pare însă să 
fie încă lămurită. 


— Ieri la Cameră interpelările anunţate în jurul alegerilor de la Mehe- 
dinţi și de la Hunedoara — Huniadora cum zice Mihalache — au fost 
dezvoltate în parte. Goga a ocupat tribuna cinci ceasuri, în care n-a vor- 

bit mai mult de două. Încolo, înjurături, încăierări, tumult — o rușine, Zi 
rea pentru prestigiul regimului parlamentar. Continuarea joia viitoare. 

Pe când ciocoii partidelor se înjurau în Cameră, pe stradă s-au în- 
căierat mitocanii. Gavrilă Marinescu a inaugurat tancurile cu apă sub pre- 
siune. Succes complect. 

1 martie. — Asociaţia Finanţei și Marii Industrii (Clubul miliarda- 
rilor) oferă în fiecare miercuri dejunuri la care iau parte 20-30 de persoa- 
ne. După ce au invitat toată iarna pe toți Madgearii, pe toţi Slăveștii, pe 
toți Antoneștii și alte somităţi ale mișcării noastre economice și finan- 
ciare, şi-au adus aminte și de mine, parcă aș fi fost un simplu Trancu-lași 
și m-au poftit pentru miercuri 4 martie. Răspunsul meu a fost prompt: 
„Fiind mai bătrân, mai vechi și mai inteligent ca foştii miniştri poftiți 
până acum, n-am ce căuta la dejunurile oferite de Asociaţia Finanţei. 
N-am obiceiul să adun rămășițele altora.“ 

3 martie. — Marea Ducesă Kiril, sora Reginei a încetat din viață 
ieri dimineaţă, la reședința fiicei sale Principesa de Leiningen, situată la 
câţiva kilometri de Langenburg (în Wiirttemberg) unde a fost găzduită 
Regina Maria, la soru-sa Hohenlohe. Această moarte m-a costat şi pe 
mine... 350 lei, preţul telegramei pe care am trimis-o nemângâiatei su- 
rori. Curtea noastră a luat doliu pentru 2 luni. Elisabeta merge la înmor- 
mântare dar nu cu Scanavi, ci cu Condiescu. Altă nenorocire. 


— Nenea Nae Ştefănescu îmi trimite o lungă scrisoare „ca să-mi ex- 
plice* că m-am înșelat în chestiunea invitaţiei la Asociaţia Finanţelor. 
Fiindcă era scrisă politicos, i-am trimis şi eu una „să-i explic“ că nu m-am 
înșelat. Sper incidentul închis. 

4 martie. — Alaltăieri seară Alexandru Duiliu Zamfirescu, fresco 
numit ministru la Lisabona, a scos pe d-na Lupescu în lume. Pe spezele 
lui, Mie Catargi, gata să facă orice pentru un pol, a organizat un cok- 
tail-party la ea acasă. Petrecerea a fost minunată și s-a prelungit până 
dimineaţa. Duduia începe astfel să fie pusă tot mai mult în contact cu 
sferele „mondene“ ale Bucureștiului. Băieţii nevesti-mii, care au par- 
ticipat și ei la această recepţie, s-au înapoiat acasă entuziasmați de fru- 
musețea, de gentileţea, de toaleta și de sculele d-nei Lupescu. 


— La Geneva, comisia de 18 (sancţiuni) a provocat întrunirea comi- 
siei de 13 (aplanarea conflictului) și aceasta a făcut o nouă intervenţie 
pe lângă Italia și Abisinia, în vederea terminării ostilităţilor. Italia, baza- 
tă pe ultimele sale victorii, socotește războiul ca virtual câștigat și ne- 

vrând să piardă nici unul din avantajele pe care le socoteşte de partea sa, 
primeşte sugestiile de la Geneva cu rezervă. 

În Grecia de atâtea luni de când Regele și cercurile politice se silesc 
să pună la cale un Guvern sănătos, n-au ajuns încă la nimic. E o tară 
pierdută, pândită de anarhie. 

În Japonia e încă încurcătură, după mișcarea militară în care se 
pare că nici una din părţi n-a înregistrat o victorie definitivă, aşa încât 
probabil se va merge la o formulă guvernamentală de compromis. 


— Moruzov, şeful serviciului de informaţii de la Statul Major, care a 
însoţit pe Rege la Paris și la Londra și a avut direcţia serviciului de Sigu- 
ranţă în tot timpul călătoriei regale a venit să vadă pe Pangal, și i-a po- 
vestit lucruri amuzante. Mai întâi furia celor de la Siguranţa Generală; 
pentru ce să li se ia lor glorioasa însărcinare şi să se dea unui agent rival, 
unei unelte a militarilor, unui om al cărui cap l-au cerut de atâtea ori? 
Regele n-a vrut să ştie de nimic şi a menţinut pe Moruzov. Voiajul s-a fă- 
cut fără incident până la Calais. Aici Regele a fost nevoit să aștepte 17 
ore contratorpilorul englez „Montrose'* care trebuia să-l treacă Mâneca. 
Incidentul a fost pricinuit prin zăpăceala lui Titulescu. În planul primi- 
tiv al călătoriei Regele trebuia să părăsească Calais la ora 7 dimineaţa, 
modificându-se însă primul plan sosirea Regelui la Calais a fost amâna- 
tă la ora 2 p.m. Titulescu care călătorea şi el, cu vagonul lui, dar cu tre- 
nul regal s-a angajat să prevină Londra de schimbarea orarului, insă a ui- 
tat. Când a sosit Regele la Calais a aflat că „Montrose“ fusese la ora 7 
dimineaţa la chei, dar plecase, având să transporte alte personalităţi prin- 
ciare. Bocete, vaiete, urlete la telefon din partea lui Titulescu n-au obți- 
nut din partea flegmului britanic decât înștiințarea că vasul „Montrose“, 
indisponibil pentru moment va fi la Calais a doua zi dimineaţa la orele 
7, la dispoziţia Regelui. Regele a fost foarte supărat pe Titulescu și ca 
să-și întrebuinţeze timpul ce-l avea de petrecut la Calais s-a dus să vizi- 
teze cimitirul căzuţilor în război de la Arras. La Londra toate au mers bine, 
afară de mici ciorovăieli cu Titulescu care s-a opus ca Regele să vadă 
oameni politici, spunând că aceasta nu se face. Regele n-a ţinut seamă 
de sfaturile lui Titulescu, și a primit și a văzut pe cine a vrut. Moruzov 
pretinde că acest contact cu oamenii politici englezi a fost foarte favora- 
bil Regelui Carol care ar fi apărut sub altă lumină decât cea sub care l-a 
arătat ani de-a rândul ministrul nostru la Londra. Deosebirea făcută în- 
tre toţi Prinții veniţi la înmormântare şi găzduiţi la Buckingham-Palace 
şi Carol care a fost încredinţat îngrijirilor Lordului Granard, deosebire 

care a făcut multă vâlvă în Bucureşti, n-ar corespunde realităților. În 
realitate toți Suveranii și Șefii de Stat sosiți la Londra au fost găzduiţi 
la Ambasadele şi Legaţiile lor, numai Principii răzleţi la Buckingham- 
Palace. Cum noi nu aveam Legaţie în care să poată fi găzduit Regele, 
dânsul a cerut să coboare la Lord Granard, o veche cunoştinţă. 

Incidente au mai fost la înapoiere, între Calais și Paris. Trenul speci- 
al regal trebuia să plece pe la ora 9 seara din Calais, și la acest tren trebu- 
ia să se agate şi faimosul vagon al lui Titulescu. Cum era însă vineri sea- 
ra, şi cum lui Titulescu — care are oroare de vineri — îi era frică de vi- 
tezele şi de anarhia (zicea el) de pe reţeaua Nordului francez, a cerut ca 
trenul să nu plece decât la ora 1 noaptea. Regele a refuzat. În drum osiile 
vagonului lui Titulescu s-au încins; vagonul a trebuit să fie lăsat într-o ga- 
ră, Titulescu n-a vrut însă să rămână, urlând că inamicii lui vor să-l omoa- 
re, că au defectat dinadins vagonul ca să-l oprească într-o gară izolată etc. 
etc. A trebuit să se facă loc fenomenului în trenul regal, s-a pierdut astfel 
vreme şi Regele a ajuns la Paris cu mare întârziere şi furios pe Titulescu. 

La Paris, supărarea Regelui contra lui Titulescu n-a făcut decât să 
crească, fiind cu dibăcie întreţinută de Cesianu şi mai ales de Lucules- 
cu, ataşatul nostru de presă și spiritus rector al lui Dinu Cesianu. În fie- 
care dimineaţă Luculescu servea Regelui extrase din presa pariziană şi 
în toate nu se vorbea decât de Titulescu și de Rege, acesta fiind însă lă- 
sat pe planul al doilea din punctul de vedere al importanţei politice. Re- 
gele turba. În tot timpul şederii sale la Paris, Titulescu n-a vrut să pri- 
mească o singură dată pe Luculescu, ceea ce n-a împiedicat — dimpo- 
trivă — pe Rege să decoreze pe zisul Luculescu. Titulescu a făcut spu- 
me la gură, dar a înghiţit. În unele jurnale au fost articole împotriva Re- 
gelui, pe care cenzura noastră nu le-a lăsat să intre în țară. Astfel /'Oewvre 
a publicat un articol în care se mira că Guvernul francez a acordat Meda- 
lia Militară unui om „care a dezertat în timpul războiului“. Dar cearta 
mare între Titulescu şi Rege a fost la Paris pe tema pactului de asisten- 
tă cu Sovietele. Regele a refuzat net lui Titulescu să semneze un aseme- 
nea pact (confirmat prin mărturisirea făcută mie de Titulescu). După po- 
liţistul nostru (aceeaşi știre o aduce şi Nae Ionescu, care vine de la Pa- 
ris) relaţiile dintre ministrul nostru de externe şi Flandin sunt reci, iar cu 
Sarraut lucrurile ar sta şi mai rău. Titulescu nu e bine, în Guvernul fran- 
cez actual, decât cu Paul Boncour care de altminteri nu contează mult 
în conjunctura actuală. 

Întrebat de Pangal dacă are ceva informaţii despre politica internă, 
Moruzov i-a spus că de la Rege direct n-are nimic, dar că „anturajul“ 

crede că Guvernul Tătărescu va mai sta, desigur până în mai şi poate şi 
până la toamnă, fiindcă Regele n-are încă gata formula pe care ar vrea s-o 
vadă înjghebată și în care ar colabora lorga, Vaida, Lupu (ca să-l rupă 
de ţărănişti), Goga (ca să-l despartă de Cuza), Mironescu și cu mine (de- 
și n-are de cine să mă rupă). În acest Minister n-ar mai intra Titulescu 
(aceasta Moruzov o garantează în scris), eu ar trebui să ocup Internele, 
Vaida Externele, Costică Angelescu Finanţele iar Goga Justiţia, ca să 
fie obligat să acopere măsurile pe care le-aș lua eu ca ministru de inter- 
ne împotriva antisemiţilor! Sadism și ghiveci naţional! Probabil însă că 
numai fantezie din partea unui polițist excitat. 

De azi-dimineaţă iar au intrat gazetarii în efervescenţă și mă întrea- 
bă din patru-cinci părţi la telefon, despre ora la care mă primește azi Re- 
gele şi despre importanţa audienței mele — pe când în realitate eu n-am 
cerut nici o audienţă și nici nu mă gândesc să văd pe Rege. 


— Intru azi în al 66-lea an. Trist. Am debutat scoțându-mi o măsea. 
Prima. 

5 martie, — Ca basmul cu cocoșul roșu, afacerea Skoda nu se mai 
sfârșește. Speranţele național-țărăniștilor că prin achitarea generalului 
Cihoski de către Curtea de Casaţie se închisese dosarul tărăgănitului 
proces, s-au năruit. Ziarele de azi-dimineaţă publică (în rezumat) ordo- 
nanţa definitivă prin care sunt trimiși în judecată, pentru trafic de influ- 
ență sau șantaj domnii: Romulus Boilă, Albini, colonel C. Georgescu 
(din rezervă), colonel Anton Popescu (din rezervă) și Rapaport, avocat. 
După cele arătate în ordonanță şperțul încasat de Boilă de la Skoda se 
urcă la aproape de 100 milioane. 

6 martie. — Un diplomat străin a văzut pe Rege de curând, după 
înapoierea din călătoria triumfală în Occident, şi l-a găsit foarte depri- 
mat. Regele s-a plâns diplomatului de Guvern; nu-l mai poate ţine, și 
nu mai vrea Guvern de partid, dar n-are oameni. Diplomatul, mirat, m-a 
numit pe mine. „Da — a răspuns Regele —, într-adevăr, dar am și cu 
privire la dânsul oarecare rezerve.“ O fi având el, rezerve, față de mine, 
dar eu față de el n-am decât rezerve. 


— leri la Cameră a continuat răfuiala între naţional-creştini și naţio- 
nal-țărăniști începută joia precedentă, cu prilejul alegerilor de la Mehe- 
dinți. Ieri stăpânul lăturilor a fost d-rul Lupu. Goga foarte slab în replici. 
Partizanii dintr-o parte și din alta s-au împroșcat cu cele mai alese epitete. 

8 martie. — Lovitură de teatru — și chiar lovitură de Stat — ieri 
la Berlin. Hitler a denunţat în fața Reichstag-ului Tratatul de la Locar- 
no și a anunţat intrarea trupelor germane în zona demilitarizată a Rhinu- 
lui. Emoţie mare în toate capitalele Europei. Franţa s-a hotărât „să recla- 
me cazul“ la Consiliul Societăţii Naţiunilor. Titulescu pleacă mâine la 
Geneva: nu mai am nici o grijă — le aranjează el toate, într-o clipă. 


— Am arătat ieri în comisia Camerei cât de inoperantă, față de criza 
actuală, era noua lege privitoare la viticultură prezentată de Sassu. 


— Alaltăieri seară la o consfătuire la „Uniunea Agrară“ am atacat vio- 
lent Guvernul pentru falsificarea adevărului, singura bază a politicii sale. 


— Pangal a văzut ieri pe G. Mironescu și pe C. Angelescu (Banca Ur- 
bană). Mironescu i-a spus că a rămas tot la planul asupra căruia a căzut 
de acord cu mine, că n-a văzut pe Rege de la înapoierea acestuia din 
străinătate, dar că a stat mult de vorbă cu Titulescu. Titulescu i-ar fi spus 
că Guvernul trebuie să cadă, și că nu sunt decât trei posibilități de succe- 
în următoarea ordine descrescândă a șanselor: 1) un Minister Mirones- 
cu, 2) un Minister Vaida, 3) un Minister Mihalache. Mironescu avea 
impresia (Pangal n-a putut afla dacă era și a lui Titulescu) că Regele va 
mai ţine pe Tătărescu ca să-i permită să doboare pe Dinu Brătianu. 

Aceeași impresie și la C. Angelescu, care nu avea însă nici el știri 
directe de la Palat. Angelescu a afirmat din nou lui Pangal că Vaida, 
dacă ar fi chemat să formeze Guvernul, e gata să colaboreze cu persona- 
lităţi în afară de partidul său. Angelescu vedea viitorul Guvern consti- 
tuit în jurul unui nucleu compus din Vaida, din mine, din Mironescu și 
din el. Sunt însă 4 persoane cu care Vaida n-ar primi niciodată să cola- 
boreze: Maniu, Madgearu, Mihalache și Lupu. Cu Goga, dacă i s-ar ce- 
re, da, dar fără plăcere. Nici pe Titulescu nu l-ar vrea și crede a şti că nici 
nu i-ar fi impus!. 

Sola, întâlnit ieri, dezlănțuit împotriva lui Titulescu care n-a price- 
put că nu trebuia să adereze la agravarea sancţiunilor (extinderea asupra 
petrolului), chiar în interesul politicii engleze. Anglia atât aștepta, să se 
opună o ţară petrolistă, din cele înscrise în S.D.N. ca să renunte și ea la 


1 În concordanță cu informaţiile lui Moruzov înregistrate la pag. 246. 

ideea extinderii sancţiunilor. Titulescu n-a priceput că avea o carte inte- 
resantă de jucat. „L"Angleterre lui aurait léché les pieds, s’il lavait sortie 
de l'embarras ou elle se trouve.“ Să nu-și facă ceva iluzii bunul Sola? 


— La înmormântarea Marii Ducese Kiril, Elisabeta noastră a căzut 
în cavoul de la Coburg, și și-a spintecat buza. 

9 martie, — Europa e în fierbere. Denunţarea pactului de la Lo- 
carno și ocuparea zonei demilitarizate de către Germania a pus Puterile 
„securităţii colective“ în faţa unei grele încercări. Franţa a hotărât să 
„reclame cazul“ la Geneva şi să se adreseze Angliei și Italiei, garanţii 
pactului de la Locarno. Oamenii securităţii colective se învârtesc, se 
sucesc, se răsucesc, și nu ştiu pe unde să scoată cămașa. Acum încep să-și 
dea seamă toți de ce greșeală au făcut urmând orbește politica oarbă a 
Angliei şi a tenorinului ei Eden în chestiunea italo-abisiniană. Au spart 
solidaritatea europeană, fără să înlăture conflictul dintre Italia și Abi- 
sinia, dar au deschis poarta pe care a pășit Hitler cu zângănit de pinteni. 
Prin rearmarea Germaniei, Fihrer-ul dedese deja o lovitură de moarte 
politicii pacturilor; ultimul său gest a pus definitiv capăt acestei poli- 
tici. Dacă pactul de la Locarno, tatăl tuturor pacturilor şi cel mai im- 
portant dintre ele poate fi aruncat la coș, la prima cotitură, cât mai valo- 
rează celelalte? 

Acum putem să ne facem socotelile și să vedem câte milioane am 
aruncat pe fereastră pentru ca dl. Titulescu să poată cânta romanţa la 
Geneva și serenade d-rei Văcărescu Elena. 

Mussolini a primit fără condiţii, dar numai în principiu, propune- 
rea celor 13 de la Geneva, privitoare la începerea unor negocieri pentru 
aplanarea conflicturlui italo-abisinian. Abil, Mussolini vrea să profite 
de încurcătura cu Germania pentru a trage spuză pe turta lui. 

10 martie. — Zarvă tot mai mare în cafeneaua Europei. Edenicul 
Bel-Ami de la Foreign-Office a vorbit ieri în numele Guvernului en- 
glez. Anglia va fi alături de Franţa și de Belgia dacă una din ele, sau 
amândouă vor fi atacate (Edenicul ştia bine că nu riscă nimic, căci ni- 
meni nu se gândeşte să atace nici Franţa, nici Belgia). Încolo, peltea și 
literatură genevezo-umanitară. 

Consiliul Pactităţilor lor, Dogilor Genevei şi ai Securității Colec- 
tive se întrunesc vineri în cetatea lui Calvin. S-au pregătit piua, apa și 
pisălogul — instrumentele rituale ale Înaltului For. Alteța Sa Marele 
Eunuc al Micii Înţelegeri a părăsit aseară Bucureştii, dus la gară cu alai 
de diplomaţi străini, de funcţionari de la Externe și de alte simple liche- 

le. Dacă războiul european nu izbucnește până poimâine, pacea este asi- 
gurată căci de joi ia Titulescu chestiunea în mână. 

Valahii au înnebunit. Toţi cred că războiul e iminent, și mor de fri- 
că. Zvonurile cele mai fanteziste se șoptesc la ureche și se comunică 
confidential ca emanate din cercurile cele mai oficiale. Aşa mi s-a afir- 
mat ieri că Franţa a mobilizat, că trupe germane au pătruns în Alsacia, 
că... la Belgrad Jeftici și generalul Jifkovici au fost arestaţi! 

11 martie. — Pangal a avut ieri o lungă întrevedere cu Sola, mi- 
nistrul Italiei şi alta cu Arcizewski, ministrul Poloniei. 

Sola a început prin a povesti că în cele două luni cât a lipsit din Bucu- 
rești era să scape pacea Europei de pericolul pe care-l provoacă proble- 
ma sancţiunilor. Ambasadorul Grandi informase Guvernul său că dl. 
Eden nu ştia cum să scape de necesitatea extinderii sancţiunilor asupra pe- 
trolului și că ar fi fost foarte mulțumit dacă o altă Putere, membră a So- 
cietăţii Naţiunilor și producătoare de petrol, ar fi refuzat această extin- 
dere. Nici o ţară nu era mai indicată pentru acest rol ca România. Mus- 
solini a chemat pe Sola şi l-a trimis la Paris, unde împreună cu amba- 
sadorul italian, Cenutti, au avut o serie de întrevederi cu Titulescu. Nici 
un argument n-a putut însă să clatine pe Titulescu, care n-a priceput si- 
tuația. Dacă ar fi priceput-o, ar fi atras asupra României și gratitudinea 
Italiei şi pe a Angliei, căreia ar fi adus astfel un real serviciul. Acum 
lucrul nu mai are nici o importanţă, fiindcă ultimele evenimente (gestul 
lui Hitler) au schimbat cu totul situaţia diplomatică europeană, dar rea- 
ua voință dovedită de Titulescu a rămas înregistrată la Roma. 

Întrebat de Pangal asupra situaţiei Italiei ca garantă a pactului de 
la Locarno, după denunţarea lui unilaterală de către Hitler, Sola a fost 
mai aproape de miezul lucrurilor. Situaţia Italiei, observă Sola, este în- 
tr-adevăr foarte ciudată. Garantă a pactului împreună cu Anglia, se află 
faţă de aceasta aproape în stare de război cu o flotă engleză în Meditera- 
na care ameninţă porturile italiene. Pe de altă parte dacă i s-ar cere să 


! Toată istorioara aceasta a lui Sola îmi pare sprijinită pe o bază greşită. E foarte 
posibil că Eden să fi spus odată, de politeţe, lui Grandi, că ar fi mulțumit dacă atcineva 
ar zădărnici extinderea sancţiunilor la petrol. Poate să o fi spus chiar din şiretenic di- 
plomatică. Dar după toate câte le-a făcut Anglia pentru aplicarea și înăsprirea sancţiu- 
nilor să pui această politică în spinarea Franţei şi a României (cum o face Sola) şi să 
degajezi Anglia de răspundere, e cel puţin o ușurință. Că italienii s-au lăsat păcăliţi de 
butada lui Eden, e treaba lor, dar cum au putut să creadă că Guvernul englez nu avea o 
mulţime de mijloace să facă cunoscută lui Titulescu dorinţa lui secretă, direct sau indi- 
rect. Titulescu e atât de înfeudat politicii britanice încât n-ar fi ezitat un moment. Dacă 
n-a mişcat din urechi, e că dimpotrivă, nu l-a lăsat Londra să se angajeze pe calea indi- 
cată de italieni. 

sprijine propunerea unor sancțiuni împotriva Germaniei, ar fi să se cea- 
ră Italiei să se pedepsească singură, Germania fiind astăzi singura ţară 
mare din Europa nesancţionată față de Italia. Dacă ar fi să primească 
impunerea sancţiunilor împotriva Germaniei, Italia n-ar mai putea cum- 
păra ceva decât din Ungaria. Pentru ca Italia să-și îndeplinească man- 
datul de garant al pactului de la Locarno, trebuie mai întâi să se rezolve 
favorabil ei, chestiunea propriilor ei sancţiuni, și Anglia să-și modifice 
politica în Mediterana. 

„În România, lumea nu mai e în curent cu politica europeană — a 
adăugat Sola. Germania nu se preocupă astăzi nici de graniţa ei de vest, 
nici de cea de est, nici de Anschluss-ul cu Austria. Germania are ochii 
numai pe Cehoslovacia, și va pune neîntârziat chestiunea autodetermi- 
nării populaţiei germane din acest Stat. Ce se va întâmpla atunci? Cu Po- 
lonia, Germania e înțeleasă pentru împărțirea Cehoslovaciei. Polonia va 
lua Rutenia Carpatină, iar Ungaria Slovacia. Italia, care n-a uitat că dl. 
Beneş şi Cehoslovacia au fost în fruntea mişcării sancţioniste, nu se va 
mișca. Va declara război Franța? Va veni în ajutorul d-lui Beneş Rusia 
Sovietică? Pe unde? Situaţia României va deveni foarte critică. Va avea 
să se lupte cu un bloc germano-—polono-ungar, și nu se va mai putea spri- 
jini decât pe Soviete. Invazia rușilor, atât de temuta invazie a rușilor, 
vă pândește. În Cehoslovacia stă pericolul de expansiune al Germaniei, 
nu spre Viena: Germania ştie că 1 milion de soldaţi italieni sub arme, 
plus 4 1/2 milioane care pot fi mobilizați în opt zile se vor ridica ca un 
zid pentru apărarea Austriei, şi iată pentru ce Germania nu se gândește 
să apuce drumul spre Viena. România ar trebui, în loc să se solidarize- 
ze cu Cehoslovacia pierdută, să se solidarizeze cu Iugoslavia care în 
politica externă se îndrumă spre țeluri noi. Relaţiile ei cu Italia sunt cu 
totul schimbate, și aţi putut deci citi discursul din urmă al d-lui Kanya, 
ministrul de externe ungur care recunoaşte că raporturile dintre Buda- 
pesta și Belgrad sunt acum foarte bune. O viitoare înțelegere româ- 
no-iugoslavă-polonă ar duce repede şi la o înțelegere (prin mijlocirea 
Poloniei) între România şi Ungaria. Cu orientare spre Berlin într-o par- 
te — spre Roma într-alta. Aceasta ar fi o politică sănătoasă pentru dvs.“ 

Arcizewski a confirmat lui Pangal, din sursă poloneză, tractările 
Sola-Cerutti- Titulescu, de la Paris, așa cum le-a povestit ministrul Ita- 
liei. În ce privește denunțarea Pactului de la Locarno, Polonia e simplă 
spectatoare. Când s-a iscălit pactul, Polonia a cerut ca să fie şi dânsa cu- 
prinsă într-altul, să i se garanteze și graniţele ei. Franţa a refuzat. Polo- 
nia a rămas în afara pactului și în afară se va menţine și acum. Numai 

în cazul în care Franţa ar fi atacată militărește de Germania, tratatul de 
alianţă cu Polonia va juca, și Polonia își va face datoria în acea ipoteză, 
alături de Franţa. Ca și Anglia, Polonia se declară alături de Franţa în 
cazul unui război cu Germania provocat de aceasta din urmă — fiindcă 
şi Anglia și Polonia știu bine că Germania nu va ataca Franța. 

12 martie. — Aflu prin cineva de la Ministerul de Externe că Titu- 
lescu a însărcinat pe Comnen (ministrul nostru în Germania) să se 
prezinte lui Neurath și să-i comunice în numele Guvernului nostru că 
cu toată prietenia de care suntem animați față de Reich, cu toată dorin- 
ţa noastră de a nu face nimic care să înrăutățească raporturile dintre 
cele două țări, cu tot respectul, ne vom vedea siliți să lăsăm trupele so- 
vietice să treacă pe teritoriul nostru, dacă cumva ar fi chemate în cen- 
trul Europei prin aplicarea pactelor franco-sovietice și ceho-sovietice. 

Această comunicare a fost făcută cu învoirea Regelui: acesta a 
fost preţul Medaliei Militare, conferite Majestății Sale la Paris. 

Din partea lui Titulescu acest demers constituie fie un bluff, fie un 
act de gravă nesocotire a intereselor noastre. Bluff, dacă a vorbit fără 
să fi încheiat nimic cu ruşii fiind sigur că Germania nu se va mișca și 
că prin urmare nu va fi cazul să intre în vigoare pactele și drept conse- 
cință dreptul rușilor să treacă pe la noi — act nesocotit, dacă într-ade- 
văr a încheiat ceva cu Sovietele, împotriva intereselor noastre și fără 
ca țara să ştie ceva. 


— Tătărescu a convocat ieri la Marele Stat-Major șefii de partide şi 
generalii senatori de drept săzi pună în curent cu tot ce a înfăptuit actua- 
lul Guvern pentru înzestrarea armatei. În afară de mine au mai răspuns 
la invitaţie Dinu Brătianu, lunian, Mihalache, Gh. Brătianu și Grigore 
Sifilipescu dintre șefii de partid, iar dintre generalii-senatori: Cihoski, 
Mărdărescu, I. Popovici. Expozeul lui Tătărescu — complectat prin 
citirea unui memoriu de către generalul Paul Angelescu — a fost lung. 
Primul ministru probabil ca să arunce praf în ochi a intrat într-o sumă 
de amănunte inutile. După ce ne-a enumerat până și focoasele care au 
fost cumpărate de Guvernele precedente — ca să arate cât de puţin s-a 
făcut — nu ne-a iertat nici o pereche de bocanci din ce s-a achiziționat sub 
guvernarea sa. Desigur că sub actualul Guvern s-a făcut ceva — mai 
mult sub presiunea evenimentelor şi a Regelui — dar nu interesează 
atât ce s-a comandat, deși s-a complectat armamentul câtorva divizii de 
atac. Mai interesante sunt două lucruri: 

1) S-a pus o bază destul de serioasă creării unei industrii naţionale 
pentru fabricarea armamentului şi munițiilor; 

2) S-a pus la cale revizuirea enormului stoc de muniții rămas din 
război, revizuire care se face la pirotehnia armatei, prin propiile noas- 
tre mijloace, sub direcţia colonelului francez de Saint-Sauveur, un spe- 
cialist în această materie. 

Acestea sunt cele două mari merite ale Guvernului Tătărescu, şi 
singurele care-l vor îndritui la indulgenţa posterităţii pentru tot răul ce 
a făcut în alte direcții. 

Am spus-o în atâtea rânduri: toţi banii pe care îi scoatem din țară 
pentru armament sunt bani aruncaţi pe fereastră, căci în schimbul lor 
nu intră nimic care să sporească bogăţia ţării, ci numai viitor fier vechi 
şi muniții destinate iroselii. Banii pentru armament trebuie să rămână 
în țară; e indiferent cum rulează banul, totul e să nu iasă peste graniţă. 

Pentru refacerea stocului de muniții străinii ne ceruseră cinci mili- 
arde lei! Pirotehnia va face operaţia cu mai puţin de un miliard! 


— Comedia franceză ne-a onorat cu două reprezentații (Musset, Mo- 
lière, Marivaux, Ginisty) la care bineînțeles nu m-am dus. Ca să nu fiu 
tratat de francofob m-am dus însă la Legația Franţei, la un ceai în onoa- 
rea artiştilor francezi. Nu pricep cum s-a putut găsi în Paris o broșetă 
de orori ca femelele pe care ni le-au trimis. Sau poate că le-a ales Ven- 
tura (căci participă şi ea la turneu) ca să-i pună ei în valoare tinerețea și 
frumuseţea. D'Ormesson mi-a mărturisit că turneul acesta al Comediei 
(Polonia, Cehoslovacia, România, Iugoslavia) costă pe Stat circa 100 000 
frs. francezi pe zi. Pricep să cheltuieşti în propagandă ca să familiari- 
zezi populaţii refractare cu spiritul francez, dar să cheltuieşti o avere în 
. acest scop în România și la București, e curată nebunie. 


— Teatrele: Teatrul nostru Naţional conţine 850 locuri; 123 din ele 
se împart gratis (autorităţi), bugetul teatrului pe seară, cu taxe cu tot 20 000 
lei. Ventura primeşte o subvenție de 2 000 000 lei pe an de la Președin- 
ţia Consiliului, un ajutor (la început de 7 000 000 lei) consimţit de Vin- 
tilă Brătianu pentru teatrul ei, redus din an în an până la suma actuală 
care continuă să se plătească deşi Ventura nu mai are teatru. Dar joacă 
două luni la Teatrul Naţional fără plată (în schimbul subvenţiei). Teatrul, 
deşi nu plăteşte nimic Venturii (subventia e suportată de bugetul Preşe- 
dinţiei) îndoiește preţul locurilor în serile în care ilustra vedetă joacă. 

Așa încât la urma urmelor, Teatrul Naţional trebuie să fie recunoscă- 
tor...lui Paul Boncour pentru beneficiile pe care le face! 

13 martie. — Starea de asediu și cenzura au fost încuviinţate ieri la 
Cameră pentru alte șase luni. Toată floarea democraţiei a intervenit în 
dezbateri, fără ca nimeni să îndrăznească să pună punctele pe i. Liber- 
tatea de conștiință și de discuţie, infamia Guvernului care sugrumă liber- 
tatea ca să poată dăinui mai departe, regimul parlamentar și regimul de- 
mocratic și câte altele au fost temele pe care specialiștii tribunei le-au 
dezvoltat în subtile variaţiuni. Toţi știau că starea de asediu și cenzura 
— mai ales cenzura — au devenit corolarul normal al Monarhiei romă- 
nești — dar nimeni n-a spus-o. Fiindcă n-am socotit nimerit nici eu să o 
spun încă m-am abținut de la discuţie, şi nici nu m-am dus la Cameră. 

14 martie. — Prima zi a Babelor — vreme posomorâtă și vânt 
rece. Aseară a avut loc la Opera Mare din Paris „premiera“ mult aștep- 
tatului ședevru al lui George Enescu, Oedipe. Opera a fost transmisă 
prin telefon şi radiofonie, cu solemne precuvântări în toate unghiurile 
României. Pentru toată fustărimea, pentru tot jăvrăretul muzical valah 
a fost o zi — sau mai bine zis o seară — mare. Poporul valah își trimise- 
se până acum reprezentanţii glorioși în curvărimea și în teatrele de la 
Paris, în vicleimul de la Geneva, dar până aci nimeni de la noi nu avuse- 
se parte să fie aclamat ca autor genial pe o scenă franceză, și încă pe 
una subvenționată. N-am auzit decât actul I din opera lui Morcovescu, 
și m-am dus să mă culc, fiindcă n-am simţit nici o dorinţă să ascult pe ce- 
lelalte trei. Când am auzit iarăși doinele și dansurile „naţionale“ mi-a ve- 
nit să legin. Partitura lui Morcovescu e partitura unui muzicant savant 
lipsit de acea flacără care nu se stinge nici după moartea omului și lumi- 
nează mai departe opera. Aplauze multe la sfârșitul reprezentaţiei, sala 
fiind ticsită de putorile coloniei valahe din Paris și de puterile cooperaţi- 
ei intelectuale internaţionale (vezi secțiunea specială a fondurilor secre- 
te Titulescu). Probabil că în cursul nopţii, Elena Văcărescu a încălecat 
pe Bidet, care i-a servit o viaţă întreagă de Pegase, și a compus o odă. 

Dacă Elena Văcărescu s-ar mărgini la meseria ei de proxenetă și 
ar lăsa literatura în pace, dacă Morcovescu s-ar mulțumi să fie primul vio- 
lonist și pianist din lume și ar lăsa altora „compoziţia“ toate ar fi în regu- 
lă și România fericită. 

15 martie. — Ieri s-a întrunit la Londra în palatul St. James, Con- 
siliul Societăţii Naţiunilor. Prima ședință, oarecum preliminară în care 
dumnealor domnii Flandin și Van Zeland „au expus cazul“ fiindcă nu-l 
cunoștea nimeni. Germania s-a abținut să fie reprezentată. A fost din 

nou pofiită, de data aceasta oficial, prin hotărârea Consiliului, pentru şe- 
dinţa de mâine. În cea de ieri, în afară de expunerile sus-arătate a mi- 
nistrului de externe francez și a primului ministru belgian, nimic. Schimb 
de vederi și formule deja cunoscute: „situaţia este îngrijorătoare şi ar 
putea deveni gravă“, „de la hotărârile pe care le va lua Consiliul va depin- 
de pacea Europei în viitor“, „problema pusă Consiliului trebuie rezol- 
vată fără șovăire în sensul stipulaţiei tratatelor, dar cu menţinerea ne- 
condiţionată a păcii“ — şi alte baliverne. Bineînţeles depeșele nu con- 
tenesc cu „întrevederile d-lui Titulescu“ enumerând toate personalită- 
tile care au primit pe caraghiosul nostru și toate scobitorile cu care și-a 
scobit dinţii la cele două mese zilnice. 

La Londra se vorbește de o iminentă criză ministerială. Se zice că 
Edenicul pederast Anthony va fi debarcat. 


— A murit după o lungă boală Paulina Oteteleșeanu, văduva lui Ale- 
andru, născută Butculescu — un tip al Bucureștiului. A fost una din 
cele mai frumoase şi mai cu haz fete ale generaţiei de acum 50 de ani și 
ajunsese o matahală anostă și dizgraţioasă. Lasă doi băieţi, doi proști, 
şi o fată. 

Să-i fie țărâna ușoară! 

16 martie. — Ca o bombă a explodat ieri seară la Londra răspun- 
sul Germaniei la invitația ce i se făcuse să ia parte la dezbaterile Con- 
siliului S.D.N.-ului. Guvernul german, printr-o notă foarte abilă accep- 
tă în principiu dar sub rezerva a două condiții: că va avea o situație 
egală cu celelalte Puteri (fără să precizeze în ce constă această egali- 
tate, dacă se extinde și până la dreptul de vot deși Germania nu mai 
face parte din S.D.N.) și că se vor lua îndată în discuţie propunerile de 
organizare a păcii propuse de Hitler. Răspunsul e foarte abil fiindcă a 
contribuit să mărească șanțul care desparte Anglia de Franţa. În reali- 
tate se tratează la Londra tot atât diferendul dintre aceste două țări cât 
călcarea Tratatului de la Versailles de către Germania. Franţa vrea să 
ajungă la un angajament formal al Angliei în caz de agresiune din par- 
tea Germaniei, la un tratat analog celui din 1919 care n-a intrat în 
vigoare din cauza defecţiunii Statelor Unite. 

Franţa a primit răspunsul Germaniei cu mare supărare. Flandin a 
declarat numaidecât (ca să impresioneze pe englezi) că va părăsi Lon- 
dra și chiar Consiliul S.D.N.-ului dacă s-ar primi propunerile Germa- 
niei. Presa din Paris ţipă ca mușcată de șarpe. Propunerile germane se 
vor discuta în ședința de azi a S.D.N -ului și se va hotărî asupra lor. 

17 martie, — Zarva care continuă să se facă în jurul operei lui 
Morcovescu îmi confirmă un fenomen foarte interesant care învederea- 
ză evoluţia săvârşită în muzică, în câteva decenii. Pe vremea tinereţelor 
mele toată lumea era împotriva formulelor noi și a inovatorilor. „Corul 
antic“ al păzitorilor tradiţiilor se ciocnea cu câţiva oameni mai pătrun- 
zători care luptau pentru încetăţenirea şi popularizarea formulelor noi. 
Astăzi, corul antic adoptă cu o nemaipomenită ușurință cele mai îndrăz- 
neţe inovaţii, de multe ori lipsite de rost și de gust, şi abia se mai găsesc 
câţiva oameni care să apere patrimoniul trecutului. Cine nu-și aduce 
aminte fie și numai din auzite, despre luptele titanice ale câtorva ilumi- 
naţi în favoarea muzicii lui Wagner, ani de zile fluierată de masele de 
proști din corul antic. Acum aceleaşi mase au adoptat pe loc jazz-urile 
negrilor, disonanţele pederaștilor și sărăcia tematică a lui Morcovescu. 
O nesănătoasă ahtiere pentru tot ce e nou se manifestă de altminteri și 
în celelalte arte. 


— Concluziile la care au ajuns ieri domnii din Consiliul S.D.N. la 
Londra, sunt delicioase. Germania va fi primită la şedinţele Consiliului 
cu egalitate de drepturi cu Franţa şi cu Belgia, hotărându-se ca nici una 
din cele trei țări (Franţa, Belgia și Germania) să nu aibă drept de vot în 
chestiunea pactului de la Locarno. Întrucât priveşte propunerile lui 
Hitler, Consiliul a declarat că ele nu sunt de competenţa lui, rămânând 
să fie soluționate de Puterile locarniene, singure interesate și compe- 
tente. Un mai frumos succes pentru Germania, un mai amar rahat de 
înghițit pentru Franţa şi un mai elegant „lașaj“ din partea Angliei — 
erau greu de închipuit. 


— Amenităţi parlamentare, ieri la Cameră: DI. Aurelian Bentoiu: dl. 
Armand Călinescu are destul talent pentru a nu fi nevoit să se bălăbă- 
nească în mocirla în care s-a scoborât... Dl. Armand Călinescu: dl. 
Bentoiu mă învinuieşte că m-am coborât în mocirlă: m-am scoborât 
unde puteam să-l caut și să-l găsesc. 

Credeţi că după aceasta a avut loc un schimb de martori? Deloc, 
ambii interlocutori au schimbat câte un şpriţ la bufet. 

18 martie. — Venizelos e pe moarte, bolnav la Paris de infecție pul- 
monară gripală. 

La Londra lucrurile scârţâie, dar se tasează. După fiecare poziţie pe 
care o pierde, Franţa ţipă, ameninţă, face pe voinicosul, dar în tumultul 

imprecaţiunilor răspândite în gazete de mercenarii ei, se schițează — 
printr-o informaţie, printr-o frază, prin trei cuvinte — și următoarea da- 
re înapoi. După ce a înghiţit luni invitarea Germaniei cu drepturi egale 
şi simpla declinare de competenţă a Consiliului pentru discutarea propu- 
nerilor lui Hitler — presa plătită de ieri a declarat situaţia din cele mai 
grave, a urlat că Franţa nu va ceda un pas, că Anglia va fi alături de ea 
şi câte altele. Printre imprecaţii citesc însă informaţia Havas: „Franţa 
nu va accepta să discute cu Germania decât după ce Consiliul va decla- 
ra că aceasta a călcat Tratatul de la Versailles, şi Pactul de la Locarno“. 
Bravos! I-a dat gata pe nemți! Povestea se lungește, paraziţii de la Ge- 
neva au de rumegat pentru șase luni cel puţin. 

Germania a acceptat invitaţia Consiliului S.D.N. și joi dimineaţă 
Ribbentrop și o serie de tehnicieni „boși“ vor fi la Londra. 


— Ieri s-a promulgat Codul Penal și procedura Penală cu un alai de- 
osebit, la Palatul Regal. Discursuri, decoraţii, platitudini. 


— Georgescu, Kapelmaisterul, s-a înapoiat de la Atena unde a dat câ- 
teva concerte, și povestește că Regele George, pe care l-a văzut, a slă- 
bit cu 8 kilograme de când e pe Tron și pare foarte descurajat. 

19 martie. — Universul publică în extenso discursul ţinut de Titu- 
lescu la Londra, în ședința publică a Consiliului S.D.N., discurs ţinut în 
numele Micii Înţelegeri. E scurt, precis, elegant și conţine câteva formu- 
le lapidare. Are talent, măgarul. Dar atât are! 


— A murit ieri dimineaţă Venizelos, timp de două decenii cel mai 
ilustru grec. Din conversațiile pe care le-am avut cu dânsul mi-a rămas 
mai mult amintirea unui om șiret decât a unui om genial. Regele Geor- 
gios are un relativ noroc: după generalul Condylis, iată și pe Venizelos 
mort, așa încât cei doi oameni care încurcau mai mult desfășurarea 
evenimentelor politice în Grecia, nu-i vor mai sta în cale. Venizelos va 
fi înmormântat în Creta. 


— Ziarele de aseară ne-au adus o uluitoare știre: Urdăreanu, secătura 
secăturilor, făcut nu demult colonel și prefect al Palatului spre mirarea 
tuturor şi indignarea câtorva, a fost numit vicemareșal al Curţii, post 
nou creat pentru zisul Murdăreanu. Adevărul de aseară a publicat știrea 
pe cât s-a putut de tendenţios sub starea de asediu; în capul unei coloa- 

ne s-a scris cu litere mari „O numire“, apoi portretul peștelui și dede- 
subt vestea numirii fără nici un comentariu. Cineva a venit să-mi spună 
că această nerușinată numire ar fi fost provocată printr-o scrisoare adre- 
sată Regelui de către Puiu Dumitrescu după condamnarea lui tată-său 
la Brașov, scrisoare în care Puiu Dumitrescu înjura de-l rupea pe Ur- 
` dăreanu. Atât a fost de ajuns Regelui care continuă să nu mai poată su- 
feri pe Dumitreşti, ca să dea lui Urdăreanu satisfacția unei înaintări. 


— Răutu? sosit de la Paris povesteşte lucruri interesante despre călă- 
toria Regelui în Franța. Toate au mers bine primele trei zile; nici o notă 
discordantă în ziare, şi toate politeţile din partea oficialităţii. Îndată ce 
a apărut însă Lupeasca pe scenă și Regele a început să iasă cu ea, lucru- 
rile au început să scârţâie. Câteva articole puţin agreabile au apărut și lu- 
mea a început să înjure pe Regele care venise la Paris nu ca să facă po- 
liteţe Franţei dar „pour faire la noce“. S-a ridicat un curent atât de puter- 
nic împotriva Regelui încât 14 decoraţi francezi cu Medalia Militară au 
trimis decoraţiile lor înapoi ca protestare pentru conferirea medaliei 
„unui aventurier care o terfelește în localurile de noapte, cu curvele“. 

20 martie. — Consiliul S.D.N. s-a pronunţat ieri la Londra. A 
declarat că Germania a călcat și prescripţiile Pactului de la Locarno și 
articolele X și Y din Tratatul de la Versailles. Punct. Puterile locarni- 
ene (minus Germania) au ajuns și ele la o înţelegere, după multe discu- 
ţii — anume că Germania trebuie să se supună la următoarele două 
condiţii: pactul franco-sovietic să fie supus arbitrajului Curţii de la Ha- 
ga (care va avea să constate dacă da sau nu acest pact este în contradic- 
ţie cu cel de la Locarno) şi păstrarea unei zone demilitarizate la Rhin 
care va fi controlată de trupe anglo-italiene până la stabilirea unei noi 
stări de drept la graniţa franco-germană. Fără punct. Căci Germania nu 
va primi și abia acum vor începe „pertractările“ cu ea. De la Londra 
mai vine vestea că se proiectează convocarea unei Conferinţe Internaţi- 
onale pentru Pace, în mai, la Geneva, conferinţă la care ar lua parte și 
ţările care nu fac parte din S.D.N. (Germania, Statele Unite, Japonia, 


l Generalul Dumitrescu, după ce sentința primului Consiliu de Război care-l con- 
damnase la 5 ani recluziune şi la degradare, pentru delapidare, fusese reformată de 
Consiliul de Revizie, urma să fie rejudecat de Consiliul de la Brașov, dar numai pentru 
vina de abuz de putere, pentru care codul de justiţie militară nu prevede pedepse 
infamante. Generalul Dumitrescu spera totuși să fie achitat, și învârtise o lume pentru 
aceasta. A fost însă condamnat la un an închisoare. 

2 Fostul director al sucursalei Blank la Paris. Băiat subțire și om de treabă. Certat 
cu Aristid Blank, cazat de Titulescu la o comisie oarecare internaţională tot la Paris. 

Brazilia etc.) şi care ar urma să soluţioneze toate problemele ce pun pa- 
cea generală în primejdie. Amin! 


— Două joi de-a rândul am fost la Cameră (interpelările cu prilejul 
alegerii de la Mehedinţi) în nădejdea să asist la o bătaie în regulă între 
ţărănişti și gogo-cuzişti. Nu s-a întâmplat însă nimic. Dezamăgit n-am 
mai fost și ieri, şi tocmai ieri onoraţii domni s-au plesnit și s-au trântit 
la pământ ca ţiganii. Eroii zilei: din partea cuziştilor Robu, Adam, Ian- 
culescu — din a țărăniștilor, Solomon. 

21 martie. — Victor Slăvescu predecesorul lui Victor Antonescu 
la Finanțe mi-a mărturisit ieri că s-a dat Regelui „pentru terminarea 
Palatului Regal“ dintr-o dată 250 milioane lei. Victor Antonescu a gă- 
sit acești bani dintr-un surplus de beneficiu de la moneda divizionară. 
Banii au fost trecuţi în cont prin Ordinea Publică și duși cu un camion 
la Palat. Câteva zile mai târziu Regele a cumpărat 11 000 acţiuni Ban- 
ca Naţională... Tot Victor Slăvescu mi-a spus că se dau în fiecare lună 
Prințului Nicolae câte 500 mii lei, tot din fondurile Ordinii Publice. 

Să ne trăiască Dinastia! 

Regele își face de cap. După scandaloasa numire de vicemareșal a 
lui Murdăreanu, a numit acum pe generalii Prodan și Ilasievici, cei mai 
tâmpiţi ofiţeri din armata română, pe primul inspector general de Ar- 
mată iar pe cel de-al doilea comandant al Corpului II (București). Zar- 
va e atât de mare încât mă întreb dacă numirile vor apărea. 


— În urma bătăii de joi în care deputatul ardelean Solomon a fost 
umplut de sânge, Camera a exclus pe deputatul Robu (cuzist) pe 30 de 
ședințe și pe deputatul Adam (tot cuzist) pe 10 zile. Azi e vorba să fie 
exclus și Solomon (manist) pe 20 zile, fiindcă la începutul învălmășelii 
a lovit cu piciorul în părţile lui sensibile pe Gh. A. Cuza. 

23 martie. — Petrecut ziua de ieri în Ardeal. Organizaţia Uniunii 
Agrare din Târnava Mare (Dan Hiotu, Borgovan, Drăgan etc.) a orga- 
nizat o mare întrunire publică la Rupea (Cohalm sub unguri). Câteva 
mii de oameni au venit să mă asculte. Problema datoriilor e singurul lu- 
cru care-i interesează, degeaba am încercat să le vorbesc de altceva. 
Mai nici unul nu poate plăti ratele Conversiunii. Pe lângă foarte buna or- 
ganizaţie pe care o avem în Târnava Mare s-a înfiripat și cea din Târna- 
va Mică, mulțumită activităţii avocatului Olteanu și învățătorului Mu- 
reșan. Stăm bine și la Odorhei, printre secui. Am pus jaloanele unei ex- 
tinderi şi în Alba şi în Turda. La Brașov, organizaţia slăbuţă. 

— [eri a fost ţinută adunarea generală a Băncii Naţionale, zădărnicită 
în ziua de 16 februarie, trecut. Pe cât a fost de agitată ședința din februa- 
rie, pe atât a fost de liniştită cea de ieri. Dinu Brătianu a domnit, fără 
nici o opoziţie din partea lui Mitiţă Constantinescu, guvernator şi javră. 
Politică, politică liberală până la coate. S-au ales Victor Slăvescu, Cos- 
tin Stoicescu şi imundul Băicoianu. Cum devine cazul cu Aristucheles 
Blank și cu Camarila care jurase moartea lui Slăvescu? Mișu Demetres- 
cu a avut și el 1 000 și ceva de voturi (Băicoianu s-a ales cu 2 000). 

24 martie. — Dumnealor domnii Schuschnig, cancelarul Austriei 
și Gömbös, primul ministru maghiar s-au întâlnit la Roma cu dl. Mus- 
solini. S-a semnat un act adiţional la Acordul de la Roma din 17 martie 
1934. Ziarul Reichspost din Viena crede că principalele directive ale 
noului acord italo-austro-ungar ar fi următoarele: 

1. Constatarea necesităţii pentru cele trei Guverne de a-și coordo- 
na politica externă în mod constant și fățiș; 

2. Securitatea; 

3. Egalitatea de drepturi; 

4. Refacerea economică a Europei Centrale; 

5. Respectarea tratatelor și a pactului Societăţii Naţiunilor. 

În presa engleză se caracterizează acordul de la Roma ca o nouă 
triplă alianţă. E interesant de constatat că de data asta nu s-a mai vorbit 
la Roma de revizuirea tratatelor. 


— Dl. Flandin a adresat Statelor Unite un mesaj radiodifuzat prin ca- 
re repetă dorința Franţei de a asigura securitatea şi cere convocarea 
unei conferinţe internaționale pentru organizarea păcii. 

Germania n-a răspuns încă la bazaconiile locarnienilor. Se zice că 
va răspunde mâine, cu un refuz și contrapropuneri. Eden, în Camera 
Comunelor a caracterizat hotărârea locamnienilor ca un text de „simple 
propuneri“. 


— Ieri la Cameră Madgearu mi-a povestit că în noiembrie 1933, pe 
când se înapoiau miniștrii lui Vaida'de la Sinaia într-un vagon ministe- 
rial — era în ziua în care Regele ceruse demisia Guvernului — Mirto i-a 
cerut 20 milioane ca să scape Guvernul. „Sosim la ora 8, îmi dai banii, 
mă întorc la Sinaia şi îi dau cui ştii (d-nei Lupescu) şi învârteşte-ea lu- 
crurile cum trebuie.“ Madgearu a refuzat, și Ministerul a căzut. După 
şase luni Vaida reproșa lui Madgearu calicia lui. Tot Madgearu mi-a mai 

spus că anul trecut s-a dat prin Ordinea Publică 40 milioane pentru pla- 
ta sultelor datorite din moştenire de Prinţul Nicolae Reginei Marioara 
(a Serbiei), iar acum tot prin Ordinea Publică 86 milioane pentru voia- 
jul la Londra şi Paris (!!). Dacă adăugăm aceste sume la cele semnalate 
de Victor Slăvescu pricepem cu toţii de ce nu mai pleacă Protopopov, 
zis şi Guţă Tătărescu de la Guvern. Prințului Nicolae, Madgearu pre- 
tinde că se dă prin Ordinea Publică un milion pe lună, nu 500 000. 


— Blumenfeld spune că ar fi fost primit în audiență „privată“ de Re- 
ge şi că i-ar fi arătat cum stau lucrurile și că nu trebuie un Guvern de re- 
presiune ci unul de destindere pe care i l-a şi formulat: Argetoianu-lu- 
nian! Regele s-a uitat lung la dânsul și i-a spus: „Excelentă idee!“ Nu 
știu care din ei doi minte, dar unul minte. 

25 martie. — Pe ziua de ieri în Occidentul depărtat și frumos: 

DI. Flandin a declarat că nu se va mai întoarce la Londra să discu- 
te noi propuneri germane. 

Germania a trimis prin dl. Ribbentrop răspunsul său la propuneri- 
le locarnienilor. Politicos și măsurat în formă, e negativ pe toate punc- 
tele, în fond. Germania nu primește nici o condiţie umilitoare pentru 
prestigiul suveranităţii sale. Răspunsul mai adaugă că Fiihrer-ul va face 
noi sugestii pentru organizarea păcii, la care Germania ține mai presus 
de tot, pe ziua de 31 martie (după alegeri). 

DI. Eden face eforturi ca Franţa să continue tratativele cu Germa- 
nia, dar n-a reușit până acum. 

Și atât. 


— În ţigănia noastră, luni seara a fost premiera piesei anuale a lui 
Iorga, la Teatrul Naţional. Caraghioslâcul din anul acesta se numeşte 
Un biet moșneag și un Doge care nu sunt doi ci unul şi același. Grigo- 
raș Filipescu în ceartă mare cu Iorga pe chestiunea italo-abisiniană, s-a 
dus și el la teatru, probabil ca să se împace cu nebunul după formula 
cunoscută. Se vede însă că lucrurile n-au mers cum spera beneficiarul 
telefoanelor și protagonistul negrilor căci ieri a apărut în Epoca, sub sem- 
nătura lui Grigoraş un articol foarte nostim intitulat Un biet moșneag 
dogit. Aştept acum, zilnic, împroșcături cu lături între Neamul Romă- 
nesc şi Epoca. 

26 martie, — Mult trâmbiţata audienţă a lui Mihalache, care trebu- 
ia să determine o nouă cotitură în politica românească, a avut loc luni 
23 martie. După câte-mi spusese Madgearu, Jean Mihalache trebuia să 

spună ritos Regelui că față de complicitatea Guvernului — și indirect a 
Coroanei — cu curentele de dreapta, Partidul Naţional-Ţărănesc a ho- 
tărât să renunţe la orice menajamente și să intre pe toate căile în luptă 
împotriva tuturor celor care amenințau cuceririle democraţiei integra- 
le. Cu alte cuvinte o ameninţare cu „rivoluţia“ opincarilor. Se pare că 
rezultatul audienței n-a fost pe placul ţărăniștilor, judecând după atitu- 
dinea lor. Am stat de vorbă ieri la Cameră cu Madgearu, cu Lupu, cu Ră- 
ducanu. Erau fierți. Lupu înjura de mamă pe Rege. După câte spuneau 
ei, Regele ar fi ascultat pe Mihalache și i-ar fi spus că nu pricepe inter- 
venţia lui, deoarece nu ne aflăm încă în criză, Coroana socotind că nu 
sosise momentul unei schimbări de regim. Cred şi eu! Se vede că Ma- 
jestatea Sa nu și-a umplut încă lăzile şi că depozitele Camarilei în stră- 
inătate nu sunt la înălțimea hotărâtă de lăcomia fiecăruia. 


— Urmare la mişcarea de la Palat: pe lângă înaintarea lui Murdăre- 
anu ca viceamiral, au mai fost numiţi generalul Filimon (aviator din . 
complotul Restaurării) ca șef al Casei Militare, un colonel Stavăr (?) 
prefect al Palatului (cu delegaţie) și Puiu Filiti, băiat bun și cinstit dar 
prost, ca aghiotant. 


— Germania a câștigat definitiv partida. Anglia nu știe cum să fugă 
de garanţiile consimţite prin Tratatul de la Locarno. Franţa a rămas izo- 
lată. 'Toate se vor termina printr-o conferință de înregistrare a faptelor 
îndeplinite care se va ţine la Geneva prin mai sau iunie. 

27 martie. — Camera Comunelor s-a transformat pe ziua de ieri 
în scăldătoare. Edenicul Anthony a declarat că nu va fi el primul mi- 
nistru de externe englez care să calce semnătura Angliei (aluzie la Tra- 
tatul de la Locarno) dar că nu poate fi vorba de evacuarea Rhenaniei cu 
forța. Cam la fel au vorbit și ceilalţi gentlemani. 

Italia n-a aderat încă la hotărârile locarnienilor de la Londra și se 
tocmește pe chestiunea sancţiunilor. 

Franţa a rămas astfel izolată, şi fericită în braţele lui Blum. Nouă, 
care iubim ca pe mama noastră spirituală Franţa Eternă și Îndrumătoa- 
re, ne crapă obrazul de rușine citind că Charles Maurras, podoaba şi o- 
noarea literelor franceze, a fost condamnat la 4 luni pușcărie, fiindcă ar 
fi propovăduit prin presă „asasinarea“ imundului Leon Blum, scăpat 
din nu știu ce ghetou ca să ocupe locul lui Ludovic al XV-lea și al lui 
Napoleon cel Mare. 

28 martie. — Lilica Săulescu a fost azi la mine să mă roage să in- 
tervin pe lângă d-rul Angelescu să-i cumpere un lot de documente vechi, 
din moştenirea lui Mişu Săulescu. D-rul Angelescu a fost lăsat execu- 
tor testamentar de bogătașul Jean Mihail, şi e vorba să se înființeze în ca- 
sele lui de la Craiova un muzeu al Olteniei. Cu acest prilej, Lilica mi-a 
povestit că a vândut lui Guţă Tătărescu colecția de inele vechi a lui 
Săulescu pe suma de 250 000 lei. Tătărescu căuta un cadou plăcut de 
făcut Regelui: inelele lui Săulescu au fost luate la repezeală și oferite 
Majestății Sale, care a apreciat nespus darul. Nemaipomenit în analele 
tuturor Guvernelor noastre. Ţara e la mezat ca pe vremea turcilor, nu- 
mai că în loc să meargă la Sultan, darurile se îndreaptă spre Suveran. 
Până unde va merge blegăria noastră? 

29 martie. — Ieri s-a întrunit comitetul executiv al Partidului Na- 
ţional-Ţărănesc sub pretext „să lămurească tendinţele politice în par- 
tid“, adică să hotărască între politica lui Maniu — către care se îndreap- 
tă unii, de când chiulul Regelui apare evident — și politica lui Miha- 

` lache („rezistență dar deferență“). În realitate nu era nimic de hotărât, 
nimeni în partid nici chiar Maniu, nu ar fi dispus să rupă toate punţile 
cu Coroana. Șmecherii s-au întrunit numai ca să exercite o presiune 
asupra Regelui — cred ei — şi să facă puţin şantaj. Mihalache a făcut 
un lung expozeu secret, apoi şi-a dat demisia din șefie, rugând pe Ma- 
niu să-i ia locul. Acesta a refuzat și a rugat onorata asistenţă să respin- 
gă prin aclamaţie demisia iubitului președinte. 


— La Cameră în două zile s-a votat bugetul. Sinistră comedie! Uniu- 
nea Agrară, printr-o declaraţie citită de Radian, dar scrisă de mine, a 
explicat pentru ce nu poate vota nici discuta un buget absurd în care 
aproape jumătate din veniturile Statului sunt scoase de sub controlul 
legal și puse la dispoziţia Camarilei. 

Pe când ţara se scufundă tot mai mult în anarhie și în mocirlă, Re- 
gele vânează. Ziarele de azi-dimineaţă ne aduc vestea că M.S. s-a îna- 
poiat aseară de la vânătoare (la Slobozia în Râmnicul Sărat, proprie- 
tatea C. Suţu) în cursul căreia s-au împușcat 136 de sitari. 

„Madame, il faut grand vent et j'ai tué six loups.“ 


— Ales ieri la Jockey-Club ca membri pe Oct. Goga și pe Gr. lunian. 
A trebuit să lupt, însă au ieșit bine. Aseară bal la Georges Lakeman, în 
costume cu crinolină „second Empire“. 

— A murit Aurel Eliescu, zis Chiorul, un tip de politician de modă 
veche. Nu era prost, dar cam lipsit de cultură și din nefericire pentru el 
dotat cu o excepţională facilitate de elocuţiune, care l-a aruncat în reto- 
rică și în demagogie. „Decemvir“, pe vremuri, pe când era student şi na- 
ţionalist înfocat a petrecut restul vieţii sale în anticamera lui Take Io- 
nescu, mulțumindu-se cu firimiturile care cădeau de la masa patronului 
şi consolându-se cu trâmbiţa lui, în toate întrunirile publice. Originar 
din Craiova şi om bun la suflet a încercat prin anii 1924-1926 să se le- 
ge politicește de mine, dar n-a mers, căci nu ne potriveam la fire, și prea 
era răsuflat. Marea lui patimă a fost fiu-său, pentru care a făcut mari 
sacrificii, care a făcut studii strălucite la Paris și care s-a înmormântat 
la Consiliul Legislativ ca referent. 

31 martie. — În cafeneaua politică continuă să se facă mare vâl- 
vă în jurul expozeului lui Mihalache la comitetul executiv al Partidului 
Naţional-Ţărănesc. Se comentează mai ales pasajul relativ la convin- 
gerile dinastice ale Șefului în cămașă și declaraţia lui că ar fi fost repu- 
blican în Franţa lui Ludovic al XVI-lea dar monarhist în Anglia. Proba- 
bil că autodidactul s-a înșelat cu o unitate la numărul Ludovicului („il 
n’en est pas à un louis près“) și că a vrut să vorbească de Ludovic al 
XV-lea, cel cu metresele. Unii spun că a fost într-adevăr o tentativă a 
lui Maniu să repună mâna pe partid, și că Mihalache a câştigat partida 
și a recâștigat partidul numai graţie unor defecţiuni în jurul lui Maniu, 
printre care și a lui Madgearu. Modul în care s-au strecurat la început 
ştirile despre cele discutate, larga publicitate dată apoi banalităţilor ex- 
puse dẹ Mihalache (chiar cu plată, cum a fost probabil cazul Universu- 
lui atât de ostil țărăniștilor și care a consacrat totuși o pagină întreagă 
expozeului), demisia pentru ochii lumii și supunerea lui Maniu, toate 
mă îndreptăţesc să cred că totul n-a fost decât o farsă — teatru menit să 
intimideze Coroana în ajunul crizei de Guvern. 


— Pangal a avut o lungă conversaţie cu d'Ormesson, în care minis- 
trul Franţei a repetat obișnuitele sale banalităţi, dar a făcut și o mărturie 
interesantă: „Franţa nu se amestecă în politica internă a României de- 
cât în cadrul politicii externe!“ Şi a adăugat că pentru el Goga, Vaida și 
Hitler sunt totuna! Dacă leaderii mișcării noastre naționaliste ar cunoaș- 
te acest verdict, n-ar dormi câteva nopţi. 


1 aprilie. — Nenea Ghiţă Mironescu a rugat ieri la telefon pe 
Pangal să treacă pe la dânsul!. Când mi-a comunicat Pangal această in- 

vitaţie nu m-am îndoit un moment că era în legătură cu audiența avută 
de Mironescu la Rege, în ajun. Așa a și fost. 

Mironescu a început prin a cere lui Pangal discreţie absolută. I-a 
spus de confidenţele pe care i le va face că n-au fost făcute și nu vor fi 
făcute nimănui alt. Cele petrecute în audiența lui nu vor fi prin urmare 
cunoscute decât de trei persoane, de el Mironescu, de Pangal și de 
mine, căci chemase pe Pangal ca să mă informeze pe mine. Aceste pre- 
cauţii luate, moș Ghiţă a povestit cam următoarele: 

„N-am cerut nici o audienţă. Duminică, Regele mi-a trimis vorbă 
că vrea să mă vadă şi că mă va primi a doua zi, luni, că nu-mi putea fi- 
xa încă ora dar să mă ţin gata, căci mă va preveni la timp. Luni la ora 5 
m-a prevenit că mă va primi la ora 5 1/2, oră la care m-a şi primit. Am 
stat la Rege o oră şi jumătate şi vreau să-ți redau cât mai exact impresi- 
ile mele. Insist: impresiile mele, căci nu e vorba decât de impresii, Re- 
gele nu mi-a făcut afirmări de nici un soi şi nici nu mi-a dat vreo pre- 
cizare (lui nenea Ghiţă îi e frică și de umbra lui, de aci desigur şi rezer- 
va faţă de Pangal — rezervă până la un punct naturală; că în audienţă a 
fost vorba de „preciziuni“ şi că Mironescu a plecat de la Rege cu mai 
mult decât simple impresii o dovedeşte o frază pe care o subliniez mai 
jos). Nu văzusem pe Suveran dinainte de plecarea sa spre Londra. L-am 
găsit foarte îngrijorat de starea economică internă, sărăcia putând duce 
populaţia exasperată la acte de anarhie. Nu părea impresionat de cele 
ce se petrec peste graniţă și s-a arătat convins că Hitler nu va declanșa 
războiul. Politica noastră externă rămâne pe linia ei devenită acum tra- 
dițională, dar Regelui îi pare rău că am fost siliți prin jocul pactelor 
noastre să luăm măsuri împotriva Italiei, căci are o vie admiraţie pentru 
Mussolini și ține mult la el. Cu Sovietele, e mulţumit că relații bune s-au 
stabilit, dar crede că nu trebuie să mergem prea departe şi în nici un caz 
până la o convenţie militară care să permită trecerea trupelor rusești pe 
teritoriul României. 

Trecând la politica internă s-a arătat până la un punct decepţionat 
de Guvernul său dar am avut impresia că nu-l va schimba așa de cu- 
rând. Nu va mai ţine până la toamnă, nu, dar cred că va mai dura până 
la sfârşitul lui mai, începutul lui iunie, două luni, două luni şi jumătate 
încă. Vrea să termine cu actualul Guvern câteva lucruri: un program 
şcolar pe care l-a început cu Angelescu, comenzile militare în curs care 


1 În ultima mea convorbire cu Mironescu, la fiu-său Trixi, îi spusesem că de câte 
ori ar avea ceva confidenţial să-mi comunice să o facă prin Pangal, a cărui discreţie o 
garantam. 

trebuie puse la punct și să primească vizita lui Beneş şi eventual a Con- 
siliului Societăţii Naţiunilor (în mai) care e natural să aibă loc sub cei 
care l-au înjghebat. Am avut impresia că la sfârșitul lui mai sau începu- 
tul lui iunie Regele va alcătui un Guvern de destindere, prezidat, de, 
ştiu eu, poate de mine. Zic așa fiindcă m-a chemat pe mine să-mi vor- 
bească, dar nimic precis nu mi-a spus (!!). L-am găsit mai puţin montat 
față de Mihalache ca la ultima mea audienţă, dar socotește că acesta nu 
se poate despărţi de Maniu, fiindcă «a făcut prostia» să se despartă de 
Vaida și ar pierde complect Ardealul. «Mihalache a făcut ce a putut, 
dar a rămas în mâna lui Maniu», au fost vorbele Regelui. Am avut im- 
presia că în Guvernul de destindere ar vrea în primul rând în afară de 
dl. Argetoianu pe lunian. Pe Vaida, dacă se poate (din punct de vedere 
extern), apoi câţiva ţărănişti care ar intra personal (fără delegaţia parti- 
dului) în Guvern. Pe Goga e furios, totuși nu s-ar opune la intrarea lui, 
dar nu o crede posibilă. Faţă de Gheorghe Brătianu l-am găsit mai îm- 
picat, nu s-ar opune nici la intrarea lui în Guvern dar nu o socotește in- 
dispensabilă. Pe Iorga nu-l vrea, nici ca Președinte, nici în Guvern.“ Și 
aci vine fraza pe care vreau să o subliniez ca dovadă că Mironescu a 
plecat de la Palat cu mai mult decât impresii; într-adevăr nenea Ghiţă a . 
repetat lui Pangal următoarea declaraţie a Regelui: „Nu vreau să mă 
stric cu Iorga; trebuie să-l împiedicăm să urle, căci va fi tare supărat de 
intrarea lui Argetoianu în Guvern“, și cum Mironescu propunea să-i 
mai dea o decorație, Regele a continuat „nu, ce să-i mai dau? Are Cola- 
nul Ordinului Ferdinand, pe al lui Carol nu i-l dau: am să-l numesc pre- 
ședintele Fundațiilor Regale, în locui lui Gusti. Pentru Gusti om găsi 
altceva“. Aci Mironescu n-a mai împărtășit impresii a citat chiar cu- 
vintele Regelui, „er hat sich ueberschnapt“ cum zice neamțul. 

Pangal l-a întrebat dacă proiectatul Guvern ar merge până în toam- 
nă cu Parlamentul liberal urmând ca în toamnă să se reexamineze situa- 
ţia. — „Nu, deloc. Parlamentul ar fi dizolvat numaidecât și noul Gu- 
vern ar face alegeri.“ Pangal a omis să-l întrebe: cum? L-a mai întrebat 
dacă Titulescu ar face parte din combinaţie. Aici Mironescu n-a mai 
vorbit de impresii, ci a afirmat că Titulescu i-a promis deja de mult tot 
concursul, că el Mironescu pleacă în ziua de 3 aprilie la Paris unde se 
va înţelege cu marele om și că va fi înapoiat la București în ziua de 23. 
A întrebat de altminteri pe Rege dacă se poate absenta pentru 20 de zile 
și Regele i-a dat binecuvântarea. 

Din cele ce preced rezultă neted că ne îndreptăm spre un Guvern 
Mironescu, adică formula neputinței cu partidele și din cauza lor, for- 
mula neputinței simple fără cu și fără din. 

Şi cât de simplu ar fi să se alcătuiască în această nenorocită țară 
un Guvern ca lumea! 

Mironescu a mai spus lui Pangal că Regele i-a declarat că nu mai 
pricepe pe Tătărescu și că nu mai crede că va putea lua locul lui Dinu 
Brătianu; cele petrecute cu alegerile de la Banca Naţionlă și cu convo- 
carea șefilor de organizaţie (?) de către Dinu o dovedesc cu prisosinţă. 


— Mi s-a povestit una bună a lui Maniu. La ultimul Comitet Execu- 
tiv al partidului a întâlnit pe Priboianu (fratele d-nei Titi Jean Mitili- 
neu), o antipatică namilă de grăsime, cu care șăful Ardealului era de mul- 
tă vreme „en froid“. Ca să se împace cu el, Maniu a înaintat cu mâna 
întinsă: „Na, dar ce mai faci dragule, cum ai slăbit așa?“ — „Am făcut 
o cură, domnule Maniu, și am pierdut 15 kilograme!“ — „Na, dragulg 
15 kilograme? Înainte de război am avut şi eu un preten, un protopop 
care a pierdut și el 15 kilograme. După un an era mort!“ Şi cu un surâs, 
domnul Prezident a pășit mai departe. 


— Neamul Românesc de azi-dimineaţă publică un interviu al lui Ior- 
ga în care nebunul înșiră vreo 40 de nume cu reprezentanţii cărora e 
hotărât să se certe. Sunt toți participanţii la un banchet în care a fost 
sărbătorit profesorul C. Giurăscu, vrăjmașul lui de moarte. „Lista par- 
ticipanţilor la acest banchet mă obligă la cea mai elementară îndatorire 
de demnitate: nu voi mai putea întinde niciodată (hm! hm!) mâna celor 
care s-au solidarizat cu grosolanul meu insultător“ — spune Zarathus- 
tra. În fruntea „participanţilor“ a fost Gheorghe Brătianu — Ingratul! 

2 aprilie. — Ziarele de azi-dimineaţă publică noile propuneri 
pentru organizarea păcii transmise de Hitler Guvernului englez prin 
Ribbentrop. Propunerile sunt abil redactate. Pornind de la egalitatea de 
drepturi — e formula pe care Hitler o întrebuințează și pentru colonii 
— propunerile germane sunt de așa natură încât vor putea fi cu greu 
respinse de Franţa pe singurul motiv că Germania a călcat pactul de la 
Locarno, poziţie pe care n-o mai admite nici Anglia, nici Italia, nici 
Belgia, fiecare din motive deosebite de altminteri. Argumentul că ni- 
meni nu se mai poate încrede în făgăduielile Germaniei după denun- 
tarea unilaterală a Pactului de la Locarno, semnat cu liberul ei consim- 

țământ, e specios. Nimeni nu poate într-adevăr să nege că o revoluţie a 
intervenit în Germania după semnarea actului de la Locarno, şi că ni- 
ciodată și în nici o ţară un regim revoluţionar nu a respectat angaja- 
mentele regimului precedent. 


—  Contagiunea actelor de eliberare de sub călcâiul tratatelor a împins 
și Austria la un act de curaj. Dieta a votat ieri repunerea în vigoare a servi- 
ciului obligator către Stat (nu-i zice încă militar, dar în acelaşi timp s-a 
înființat din nou postul de șef de Stat-Major și s-a și numit un general în 
această funcţie) și se crede că în curând Ungaria va imita exemplul Aus- 
triei. De la Praga, telegramele anunță foc și pârjol: Mica Inţelegere nu va 
admite călcarea Tratatului de la St. Germain și... va protesta la Geneva! 

„ Se crede că gestul Austriei, care va fi în curând și al Ungariei, a 
fost pus la cale la întâlnirea de la Roma, în care s-a creat de fapt o nouă 
Mică Înţelegere, cu conferinţe periodice ale miniștrilor de externe, ca 
şi în Mica noastră Înţelegere — dar probabil cu mai puţină coeziune, 
fiindcă există în noua triplă alianţă şi multe interese divergente. 

3 aprilie. Vineri. — Zarva şi agitaţiile continuă în cercurile diplo- 
matice internaţionale și ale paraziţilor de la Geneva. Franța — deși în- 
că nu oficial ci numai oficios — declară inacceptabile propunerile Ger- 
maniei care ar tinde la desfiinţarea finală a Societăţii Naţiunilor prin 
dezorganizarea sistemului politic al securității colective în cadrul S.D.N.- 
ului. Anglia pare a se depărta din ce în ce de spiritul locarnian și să do- 
rească tratative directe cu Germania. Italia preocupată exclusiv de răz- 
boiul ei în Etiopia și de sancţiuni nu e deloc zorită să intervină direct, 
ca Putere garantă în controversa de pe Rhin. Colac peste pupăză, mai 
vine și gestul de la Viena și călcarea Tratatului de la St. Germain. Vă- 
leu, acum lucrurile vor începe într-adevăr să se strice! Beneș Curcanul 
va porni cu arma la umăr spre... București; Titulescu va obţine în fine 
o sesiune a Consiliului S.D.N. în Capitala noastră, și date fiind slabele 
ei puteri, Austria va primi un blam sever. Aceasta în cel mai bun caz, 
dacă Consiliul S.D.N. nu va fi ocupat cu „pertractările“ postlocarniene. 
Adică de ce n-am fi și noi ridicoli, şi numai țările mari? 


— Eveniment regretabil în gara Sinaia. 

Studenţii din București cu destinația Tg. Mureș, unde se ţine azi și 
mâine congresul anual al zvăpăiatului nostru tineret universitar, au de- 
săvârșit un act urât la trecerea lor prin acea gară. Au coborât din tren, 
au scos din zid placa comemorativă așezată în amintirea atentatului din 

1933 (figura lui Duca în basso-relief), au sfărâmat-o şi au urinat toţi pe 
bucăţi. După îmbulzeala provocată de această brutală intervenţie (a 
intervenit poliția și s-au cerut instrucţiuni telefonice la București), a 
trebuit câtăva vreme până să se potolească lucrurile. Studenţii au sfârşit 
prin a se urca în tren pentru a pomi mai departe. Conform instrucțiu- 
nilor primite, o maşină a fost cuplată la coada trenului care a pomit 
înapoi spre București în urletele şi protestările studenților. Deși inci- 
dentul a avut loc ieri-dimineaţă, nimic n-a răsuflat prin presă, cenzura 
și-a făcut datoria. Se zice că închiderea grăbită! a Camerei ieri, (Came- 
ra și Senatul trebuiau să ia vacanţă abia sâmbătă seara; spre marea mi- 
rare a tuturor, Camera a fost închisă ieri la amiază, după ședința de dimi- 
neaţă, iar Senatul seara) ar fi fost provocată de frica încingerii unei dis- 
cuţii asupra celor întâmplate la Sinaia, discuţie care ar fi putut pune Gu- 
vernul în greu impas. Într-adevăr, Inculeţ garantase pentru cuminţenia 
studenților, tot gardişti, autorizase congresul împotriva părerii recto- 
ratelor și Ministerului Instrucţiei Publice, și pusese un tren la dispoziţia 
tinerilor conduși de Furdui, preşedintele organizaţiei codreniste a tine- 
retului universitar. Naţional-creştinii (gogo-cuziștii) și „tineretul democra- 
tic“ fuseseră excluşi de la această călătorie de plăcere, pentru evitarea 
unor posibile și probabile încăierări. Goga, la care am dejunat ieri?, și 
care nu știa nici el nimic despre cele petrecute la Sinaia (eu le-am aflat 
azi-dimineaţă) era furios împotriva procedurilor lui Inculeţ și dedese 
instrucțiuni la ai săi să nu meargă nici unul la Tg. Mureş — „congres al 
Gărzii de Fier, iar nu al studenților“. Mi se spune că, după cele întâm- 
plate, Inculeţ şi-ar fi dat demisia. Nu-mi vine să cred. 

Actul de la Sinaia trebuie pus în socoteala încercării făcute în 
Cameră de câţiva zeloși să repună în cercetare judiciară asasinatul lui 
Duca, în urma destăinuirilor făcute prin presă de unul Beza și de altul 
Vlad, doi eliminaţi din Garda de Fier. Beza a pretins că a primit (în 
timpul alegerilor din 1933) prin intermediarul lui Zizi Cantacuzino, su- 
ma de lei 20 000 din partea lui Orghidan ca să asasineze pe Max Ausch- 
nit (ambii domni candidau la același post de senator al Camerelor de Co- 
merţ, la Galaţi). Beza? a mai declarat că asasinatul lui Duca a fost pus 


1 Mocsoni mi-a povestit că a dejunat ieri cu un vicepreședinte al Camerei, care se 
pregătea să prezideze şedinţa şi n-a aflat decât în momentul să pornească spre Dealul 
Mitropoliei că Parlamentul se închisese. 

2 Excelent dejun cu „homard“, cu o minune de şuncă caldă și o mulțime de 
bunătăţi. Antisemitismul este o meserie bună, nu e de zis. 

3 Acest Beza este același Beza, care a încercat să împuște în 1929 pe C. Angelescu 
pe atunci subsecretar la Interne. 

la cale în casa lui Zizi Cantacuzino, de către conducătorii Gărzii. Radu 
Polizu adresase o interpelare în jurul acestor destăinuiri, dar n-a mai 
putut să o ţină fiindcă din cauza scăderii apelor n-a mai putut ajunge la 
tribună. Dar şi fără interpelarea lui Polizu situaţia lui Inculeţ, îmi pare 
grea, ca să nu mai zic și a lui Tătărescu. 


— În ultimele săptămâni s-a constatat de mulți că prestigiul lui Titu- 
lescu era în mare scădere în Camera valahă. De unde până acum câtva 
timp numele marelui european ridica valuri de entuziasm, acum nu 
numai că nu ridică entuziasm, dar mai provoacă și înjurături sadea. Con- 
stantinescu-Bordeni, permițându-și câteva aluzii la „fondurile“ d-lui 
Titulescu, cu ocazia discuţiei bugetului, aprobările (la ieşire puţin bine- 
voitoare) au fost unanime. Sclavii scopitului, alarmaţi au căutat cu lu- 
mânarea un deputat care să pună lucrurile la punct și să restabilească 
prestigiul idolului. Abia au găsit pe Jorjică Văllimărescu, ginerele d-ru- 
lui Angelescu și o secătură fără talent nici bun simţ, care luând cuvân- 
tul tot la buget, a pus toate picioarele în străchini și s-a mărginit să 
laude fără rezerve „admirabilele rezultate ale politicii d-lui Titulescu“. 
Discursul a fost atât de lamentabil încât pe rând au plecat toţi deputaţii 
din incintă și n-au mai rămas decât cei de la Buzău, din deferenţă pen- 
tru tatăl-socru insipidului orator. Insuccesul peltelei debitate și inexis- 
tența vorbitorului n-au împiedicat pe Savel Rădulescu să difuzeze în 
lumea întreagă (pe spezele noastre) că „un eminent deputat din Parla- 
mentul român, dl. Vallimaresco, ginerele ministrului instrucției publice 
a arătat în aplauzele Camerei tot meritul politicii preconizate de dl. Titu- 
lescu'*. Şi astfel se scrie istoria. 

— Se mai scrie și aşa: ieri între orele 6 şi 8 cocktail-party la dl. şi d-na 
Aristid Blank (cel cu banca care nu-și restituie depozitele) în onoarea 
d-nei Lupescu. O sută cincizeci de persoane s-au bătut pe un pahar de 
„posse amour“ și pe mâna Duduiei, să o sărute. Astă-seară mare „di- 
neu“ la Legația Spaniei tot în cinstea d-nei Lupescu. Dl. şi d-na Prat y 
Soutso au ales ca garnitură regalei matracuce lumea cea mai aleasă. La 
cock-tailul falitului, ieri seară a fost întreg corpul diplomatic. 


— Goga mi-a povestit ieri audiența lui din ajun, la Rege. Fără mare 
importanţă, și nici nu putea fi altfel după cele spuse de Rege lui Miro- 
nescu și raportate aici. Goga a început prin a spune Regelui că n-a venit 
să solicite puterea (taci moi!), dar că nu mai merge cu Tătărescu, şi că 
singurul Guvern indicat ar fi un Guvern de alegeri. La care Regele ar fi 

răspuns: „aș scăpa şi eu de răspundere!“ Dar probabil că Regele se 
gândea la un Guvern de alegeri formulă Mironescu, pe când Goga so- 
cotește un Guvern de alegeri numai un Guvern compus din militari şi 
magistrați. Bineînţeles că Regelui nu i-a destăinuit ieri amănuntele for- 
mulei sale, ca să nu-l descurajeze, dar l-a întrebat cât are să mai ţină 
Guvernul actual. „Cât voi putea mai mult“, a fost răspunsul Majestății 
Sale, care vădit nu s-a lăsat în scări cu Goga. 

4 aprilie. — Cele notate mai sus cu privire la scandalul studenți- 
lor în gara Sinaia şi la actele de anarahie la care s-au dedat, trebuiesc 
rectificate. lată exact ce s-a întâmplat!. Mai întâi incidentul din gara Si- 
naia nu s-a întâmplat joi dimineaţa, ci joi seara, așa încât închiderea ne- 
așteptată a Camerei nu poate fi pusă în legătură cu turbulenţele gardis- 
to-studenţeșşti. Săveanu, pe care l-am văzut ieri la Banca de Credit, mi-a 
spus că, Camera a fost închisă din cauza avalanșei de legi din iniţiativă 
parlamentară pe care Guvernul nu se simţea în stare să le împiedice ne- 
maifiind destul de stăpân pe majoritate. Printre aceste legi era și una me- 
nită să sporească diurna deputaţilor... O fi sau n-o fi adevărată versi- 
unea lui Săveanu, nu ştiu. Madgearu pretinde că Camera a fost închisă 
din cauza moţiunii opoziţiei, prin care se cerea o anchetă parlamentară 
cu ptivire la măsurile de reglementare a importului, a exportului și a 
comerțului de devize, moţiune care risca să fie votată și de un mare nu- 
măr de deputaţi din majoritate. O fi asta, dar nu-mi vine a crede. Închi- 
derea Parlamentului cu trei zile înainte de data fixată rămâne de lămurit. 

În ce priveşte scandalul de la Sinaia şi cele întâmplate pe drum 
spre Tg. Mureș, iată cum s-ar fi petrecut lucrurile: 

Se vede că autorităţile presimţiseră ceva, căci se dedeseră ordine 
ca trenul cu pricina să nu se oprească în gara Sinaia. Studenţii au tras 
însă semnalul de alarmă și au oprit trenul în gară. Au coborât din tren, 
au scos din pavajul peronului pietrele care însemnau printr-o cruce nea- 
gră locul unde a fost ucis Duca, le-au spart, au urinat pe ele şi au rostit 
discursuri de preamărire a celor trei asasini. Monumentul din zid n-a 
fost scos, ci numai lovit cu bâtele, cu pietre, şi mâzgălit cu nămol. Aces- 
te scene rușinoase au ţinut câtva timp așa încât poliţia a avut vreme să 
aducă toți jandarmii din Sinaia. Cu chiu cu vai studenţii fără să se fi 
arestat nici unul au fost reîmbarcaţi în tren; jandarmii au fost Şi ei 
îmbarcaţi într-un vagon care a fost agăţat în coada trenului, ca să îm- 
piedice pe tulburători să mai facă scandal și în alte gări. Înainte să 


! După relatarea directorului general al C.F.R. Mereuţă și a directorului de serviciu 
ing. lon Miclescu. 

plece trenul, studenţii au decroșat vagonul cu jandarmii, fără ca aceștia 
să se opună la acest gest samavolnic. Trenul a plecat, nu spre București 
ci spre Braşov-Sf. Gheorghe-Reghin-Târgu Mureș. Până să se comu- 
nice cele întâmplate la Bucureşti, până să se hotărască ceva la centru, 
până să se dea instrucțiuni a trecut vreme, vreme în care trenul stu- 
denţilor și-a continuat călătoria nestingherit. Ordinul de oprire a sosit 
abia când trenul intra în gara Lunca Bradului, dincolo de Brașov. Şeful 
acelei gări a oprit trenul conform ordinelor primite. Studenţii au năvălit 
atunci pe locomotivă, au legat pe mașinist, și unul din ei — se vede că 
mecanic iar nu student de meserie — a pornit trenul spre Petru Rareş. 
Acolo, gara era ocupată de o companie de jandarmi sub comanda unui 
căpitan. Jandarmii n-au intervenit în nimic și au asistat impasibili la ma- 
nevrele studenților stăpâni pe tren și pe gară. Vagoanele cu studenţii din 
Cernăuţi și din lași au fost atașate la trenul din București şi sub ochii 
jandarmilor impasibili, studenţii, după ce au alimentat mașina, au por- 
nit spre Gheorghieni-Reghin-Târgu Mureș, fără să ceară măcar, în con- 
formitate cu acestea, linia liberă. Impiegaţii de mișcare s-au aruncat pe 
telegraf, toate trenurile au fost oprite spre a se lăsa trenul studenţilor să 
treacă, fără să se întâmple o catastrofă. A fost o adevărată luare în pose- 
sie a căii ferate, sub nasul jandarmilor, un act de anarhie fără prece- 
dent. Trenul studenţilor a ajuns în fine fără accident la Târgu Mureș. 

Prin două comunicate idioate, Guvernul neagă pur și simplu tot ce 
s-a întâmplat. Politica struțului — și a celor slabi. Neagă de asemenea 
geamurile sparte, bătăile și tot scandalul la care studenții s-au dedat la 
Cernăuţi, înainte de plecare. 


— Grigore Duca indignat de cele petrecute, și-a dat demisia din or- 
ganizaţia liberală din Lăpușna prezidată de dl. Ion Inculeţ, ministrul de 
interne. Gestul simbolic, care trebuie să lase foarte rece pe fostul mem- 
bru al sovietului de soldaţi și de rabotnici din Chișinău, ajuns să aplice 
în România întregită metodele polițiste ale Ohraniei ţariste. 


— Ca să se afle în treabă, dl. Ion Mihalache și dl. Gh. Brătianu au ce- 
rut prin scrisori publicate în ziare, președintelui Camerei, convocarea 
Comisiei Afacerilor Străine, în faţa căreia Excelenţa Sa dl. Titulescu e 
poftit să-și explice politica sa. Dl. Iuliu Maniu nu s-a lăsat mai prejos și 
într-un lung interviu își arată îngrijorările față de „reînarmarea“ (!?) 
Austriei şi cere — nici mai mult nici mai puţin decât mobilizarea noas- 
tră, bineînţeles, în același timp şi a Iugoslaviei și a Cehoslovaciei. Pri- 

mii doi îşi fac iluzii că trăim sub regim parlamentar iar al treilea se so- 
coteşte factor constituțional. 


— În Occident, piesa continuă. Eden a mai tras nişte declarații în Ca- 
mera Comunelor din care rezultă că e alături de Franța dar și alături de 
propunerile lui Hitler. E pentru o consfătuire a Statelor Majore locar- 
niene — cere chiar ca această consfătuire să aibă loc la Londra — dar 
cu premisa că vor discuta numai „măsuri ipotetice“, pentru cazul unei 
nejustificate agresiuni. Flancour și Bondin anunță contrapropuneri fran- 
ceze la propunerile germane. Şi vin Paştele. ..cu vacanțele. 


— Nenorocitul de Hauptmann, presupusul răpitor şi ucigaș al copilu- 
lui lui Lindbergh, a fost în fine electrocutat azi-noapte la Trenton 
(U.S.A.), după o serie de amânări și de palinodii juridice cu substrat po- 
litic, care numai cinste nu fac stărilor morale de peste Ocean. 


— Azi-dimineață am prezidat Adunarea Generală anuală a Băncii de 
Credit, cu o artă care a scăpat pe Kaufmann de bucluc şi a dezarmat pe 
Hefter şi pe acoliții săi porniţi pe scandal mare. Toată afacerea a făcut 
„long-feu“ dar eu am asudat de-a binelea. 

6 aprilie. Luni. — Cu multă trudă francezii au obținut de la en- 
glezi ca Puterile locarniene să se întrunească poimâine la Geneva, oda- 
tă cu comitetul celor 13 convocat să caute mai departe mijloace de 
aplanare a conflictului italo-abisinian. Acest comitet trebuia să se în- 
trunească mai de mult, dar activitatea sa a fost stânjenită prin lovitura 
lui Hitler și reluarea negocierilor cu Italia astfel amânată. Franța ceruse 
Angliei ca locarnienii să se întrunească, imediat, înainte de Paşti la 
Bruxelles sau Paris. Londra ceruse să se amâne această întrunire până 
după adunarea comitetului celor 13, în scopul clarificării prealabile a 
situaţiei Italiei, una din Puterile garante ale Pactului de la Locarno. S-a 
făcut ca întotdeauna o tranzacție, și locarnienii se vor aduna odată cu 
cei 13 la Geneva. 


— După isprava de la Sinaia, studenții noștri şi-au ţinut în linişte con- 
gresul lor, la Târgu Mureş. Congresul s-a terminat ieri seară, duminică, 
prin aclamarea unei moțiuni pe care o citeşti şi te întrebi dacă visezi. E 
un factum revoluţionar și anarhic despre care cel mai puţin ce se poate 
spune e că studențimea naționalistă, gardistă, cuzistă etc. se prezintă ca 

un Stat în Stat, cu hotărâri de ostracizare şi de condamnare pentru tot 
ce nu gândește ca dânsa. Se pune întrebarea: mai suntem guvernaţi? 

7 aprilie. — Jalnica tragodie a tratatelor: reprezentanţii celor trei 
State ale Micii Înţelegeri s-au prezentat împreună ministrului de exter- 
ne al Austriei și i-au înmânat o notă identică prin care Statele zisei Mici 
Înţelegeri „protestau energic“ împotriva încălcării „părții a V-a“ (sic) a 
Tratatului de la St. Germain, săvârșită la Viena cu prilejul reintroduce- 
rii serviciului obligatoriu „către Stat“. Puterile Micii Inţelegeri își rezer- 
vă „libertatea hotărârilor lor ulterioare“! (Le-o contesta cineva?) 

Guvernul austriac a răspuns prin ziarele sale oficioase că se c.c. 
pe nota Micii Înțelegeri şi că nu va schimba nimic în hotărârile luate. 

Mă întreb cine au fost învingătorii în 1918? Am impresia că cei 
învinși. 

Iată unde ne-a dus sifilisul lui Wilson și democraţia integrală. 

8 aprilie, — În Spania, nebunia colectivă nu mai e îngrădită de 
nimic. După ce au dat drumul la toţi pușcăriașii, după ce au ars biserici 
și ucis preoți în afară de orice mișcare revoluționară, telegraful ne adu- 
ce vestea că au isprăvit-o şi cu președintele Republicii Alcala Zamora. 
Noul Cortes întrunit a votat o moţiune prin care dizolvarea precedentu- 
lui Cortes, din ianuarie, a fost declarată ca nejustificată. Un Idalecio 
oarecare cu nume de romanţă a cântat pe struna demagogiei și votul a 
fost după dorinţa nebunilor. Conform Constituţiei în vigoare, Zamora 
Şi-a pierdut postul. 


— Ceartă mare în lagărul liberal. Asociaţia tinerilor liberali cunoscu- 
tă sub numele de „Păreri libere“ a exoflisit din sânul său pe junele Ti- 
teanu, pe care l-a făcut răspunzător de cele petrecute la Sinaia şi de 
pângărirea memoriei lui Duca. Ce e nostim e că printre cei care l-au dat 
afară figurează și subsecretarii Aur. Bentoiu, Valeriu Roman, Canci- 
cov etc. Se zice că Titeanu va trebui să-și dea demisia și din Minister. 

Dinu Brătianu a plecat cu familia și cu prietenii să petreacă va- 
canţa Paștelui pe coasta Dalmației. În drum, la Ţimișoara, a dat un in- 
terviu în care printre alte lucruri fără importanţă mai spune ca să de- 
finească acţiunea Guvernului: „Partidul Liberal credincios tradiţiei sale 
de muncă, de cinste şi de dezinteresare etc. etc. etc.“ Mă întreb dacă-i 
inconştiență sau reacredință. Înfundată în mocirlă până în gât, ţara se 
prăbușește, și dl. Dinu Brătianu vorbește de cinste și de dezinteresare! 
Lipsa oricărei discipline morale, iată nota caracteristică a zilei de azi, şi 
în această lipsă de disciplină sufletească stă imoralitatea, mai mult de- 

cât în potlogăriile tuturor, de sus și până jos. Nu mai există nici un crite- 
riu pentru judecarea acţiunilor individuale, ce să mai vorbesc de sancţiuni! 

Guvernarea actuală liberală încurajând toate îndrăznelile pe tere- 
nul moral, simbolizează perfect în compunerea ei o epocă de complec- 
tă decadență. 

9 aprilie. — Contrapropunerile franceze, în jurul cărora presa de- 
mocratică și ovreiască a pregătit o atmosferă de vie curiozitate şi de im- 
pacientă aşteptare, au fost în fine date publicităţii ieri, la Geneva. Zia- 
rele de azi-dimineaţă le publică şi la noi în extenso. Decepţia la citirea 
lor e mare. Ca formă și ca ţinută politică sunt cu mult inferioare propu- 
nerilor lui Hitler. Două părți: în prima o slabă și searbădă refulare a 
propunerilor germane — în a doua propunerile franceze pentru organi- 
zarea păcii. 

Cel mai puţin ce se poate spune despre memorandum-ul francez 
în partea de polemică cu Fiihrer-ul, e că e lipsit de logică: recunoaște 
pentru Germania principiul egalităţii de drepturi, dar vrea să o menţină 
Şi mai departe în cătuşele (cât a mai rămas din ele) impuse de învingă- 
tori învinșilor. Din două una: sau egalitate de drepturi şi atunci buretele 
peste Tratatul de la Versailles — sau respectarea acestui tratat, dar atunci 
inegalitate de drepturi, învinsul în faţa învingătorului. Franţa, din neno- 
rocire pentru ea, s-a pronunţat deja în diferite rânduri pentru prima al- 
ternativă. Dacă voia să se menţină pe a doua, nu trebuia să consimtă 
nici la înarmarea clandestină a Reich-ului, nici la retragerea Comisiei 
de control, nici la reintroducerea Serviciului militar obligatoriu. Aceas- 
ta a fost lovitura cea mare dată Tratatului de la Versailles. Dar atunci 
Franţa n-a reacţionat, și reacționează astăzi față de o ultimă consecință 
a celei principale călcări de tratat, săvârșită anul trecut — reacţionează 
astăzi după ce a lăsat Germania să se înarmeze. Oricât de insondabilă e 
prostia democraţilor, sunt limite peste care nu o mai pricepe nimeni! 

Partea contrapropunerilor privitoare la organizarea păcii nu e de- 
cât literatură utopică. Pare că citești rezumatul capitolelor unui roman- 
foileton: l’Europe dans 2000 ans, par Flandin et Boncour. O confedera- 
ție a tuturor Statelor Europei, cu sub-federaţii regionale, fiecare Stat 
întreținând trupe (corpuri de Armată și Divizii, după mărimea popu- 
laţiei) la dispoziţia Consiliului Central, pentru eventuale sancţiuni; uni- 
uni vamale, uniuni monetare — și rahat de la început până la sfârşit. 
Propunerile lui Hitler sunt realizabile — ale francezilor nu. 

Ele sunt mort născute. Anglia nu le va primi niciodată. Dar tocmai 
pentru aceasta se va putea naște un joc diplomatic amuzant. Italia le va 

primi poate (chit să nu cadă de acord pe amănunte, dacă se va ajunge 
până la discuţia lor) ca să oblige pe englezi să se pronunțe și să sape, 
prin refuzul lor, și mai adânc șanțul care-i desparte de franţuzi. „Qui 
vivra verra.“ 


— Titeanu și-a dat aseară demisia ca țap ispăşitor pentru prostiile lui 
Inculeţ, dar mai ales fiindcă nu putea nimeni să-l sufere. 

11 aprilie. — Radian vine să mă vadă la Breasta unde-mi petrec 
sărbătorile Paștelor. Îmi povesteşte că a întâlnit pe Moţa, cu siguranță 
cel mai inteligent printre fruntașii Gărzii de Fier care i-ar fi făcut câte- 
va confidenţe ca să mi le transmită mie. Nu e de mirare, căci relaţiile 
mele cu gardiștii sunt foarte bune pentru moment. 

Mota spune că el şi ai lui au pierdut orice încredere în Rege, în 
sensul unei schimbări favorabile programului lor. Nu trebuie uitat că 
gardiștii sunt hotărât antiparlamentari și îndrumați spre extrema dreap- 
tă. Audienţa lui Furdui i-a dezgustat profund prin avansurile pe care 
Regele le-a făcut președintelui studenţilor creştini. Departe să-i fi câș- 
tigat, platitudinile Suveranului i-a indignat. Furdui a vorbit Regelui 
obraznic pentru un puţoi ca dânsul. Între altele a spus că tineretul nu 
mai are ce aștepta de la un regim ca cel de azi în care călăilor liberali: 
de azi vor succeda mâine călăii național-țărăniști. Bătută și persecutată 
de liberali, Garda de Fier va continua să fie bătută și persecutată de ţă- 
răniști care se laudă deja că o vor desfiinţa. Tineretul gardist începe să 
confunde pe Rege cu partidele sale de guvernământ și se îndepărtează 
cu atât mai mult de Tron cu cât îl vede înconjurat de oameni netrebnici. 
Un bancher jidan falit (Blank), un gheșeftar veros (Auschnit) și o damă 
„care încheagă viţiul și necinstea în preajma Regelui“ au îndepărtat 
definitiv poporul de Dinastie. Regele a ascultat pleoștit, n-a reacționat, 
şi a rugat pe Furdui să intervină ca studenţii să se astâmpere și să nu 
provoace prea multe greutăţi Guvernului. În ce priveşte succesiunea 
țărăniștilor, Regele a spus textual: „lucrurile nu stau tocmai așa cum 
crezi d-ta“. A adăugat că el, Regele, a intervenit deseori pentru a cal- 
ma zelul Guvernului împotriva studențimii gardiste, iar în ce privește 
anumite persoane din anturajul său, că informaţiile tineretului sunt cu 
totul greşite. Impresia lui Moţa, dezgustat de altminteri, e că Regele 
ştie numai de frică și că e foarte îngrijorat de neplăcerile la care ar pu- 
tea fi supusă d-na Lupescu. 

În ce priveşte pe Titeanu și pe Inculeţ, Mota a protestat energic 
împotriva oricărei bănuieli de înțelegere „cu acești pezevenghi“. Dacă 

au facilitat întru câtva ținerea congresului de la Tg. Mureș, au făcut-o 
din îndemnul Regelui, căruia Furdui a declarat că congresul se va ţine 
cu sau fără voia Guvernului. 

La congres, după toate cele întâmplate în drum a fost liniște și or- 
dine. Studenţii au format echipe conduse fiecare de câte un legionar, 
menite să aplice corecțiuni (o bătaie bună, nu ucidere) unei serii de 
personalităţi politice care s-au distins prin vrăjmăşia lor față de gar- 
dişti. S-au făcut liste de asemenea personalităţi: de la țărăniști figurea- 
ză pe ele Madgearu, Armand Călinescu, Maniu (dar nu Mihalache) și 
alţii — de la liberali Iamandi, Inculeţ, Titear:u, Radu Polizu etc. — în 
afară de partide, Gavrilă Marinescu, Blank, Auschnit. Echipele au de- 
pus jurământ în fața biroului congresului. În afară de personalităţi po- 
litice a mai fost desemnată și „o anumită doamnă“ fără să se pome- 
nească numele d-nei Lupescu. 

Această hotărâre a studenţilor a înnebunit — literalmente — antu- 
rajul Regelui (tot Moţa povestește). După înapoierea studențimii la 
București, Milcoveanu, președintele Asociaţiei Studenţilor în Medici- 
nă, a fost chemat într-o zi la telefon de Urdăreanu: „Ce mai faci dragă? 
de ce nu mai vii pe la mine — suntem olteni amândoi și ar fi bine să 
mai stăm de vorbă. Nu vrei să vii mâine să mă vezi?“, a îngânat dl. vi- 
cemareșal. Milcoveanu a răspuns la apel: sosit la Palat a fost imediat 
introdus în cabinetul d-lui vicemareșal unde a găsit și pe Valer Pop, pe 
g-ral Paul Angelescu și încă un general. Urdăreanu a rugat pe simandi- 
coșii lui vizitatori să treacă un moment alături (!!!) căci avea de vorbit 
cu „domnul“. „Domnul“ era studentul Milcoveanu! Cei daţi afară erau 
miniștrii! Urdăreanu a început să facă pe prietenosul, să explice lui Mil- 
coveanu cât de bine e intenţionat Regele față de studenţi (doar că nu l-a 
scuzat de faptele întâmplate!), că dacă greșește (sic) câteodată e că e 
rău informat. El, Urdăreanu, îl informează cât poate mai exact, dar nu 
le știe toate nici el; „de ce nu vii mai des pe la mine — s-a adresat Ur- 
dăreanu lui Milcoveanu — să mă pui în curent? Astfel ar putea ajunge 
mai repede doleanţele voastre la Majestatea Sa“. Apoi a explicat lui 
Milcoveanu că d-na Lupescu nu era amestecată în nimic, că avea o de- 
osebită simpatie pentru studenți și influenţa ei asupra Regelui — dacă 
influenţă există — era toată în favoarea tineretului gardist. La această 
afirmaţie, Milcoveanu a sărit în sus: „Cum dom'le? Dar la recepţia 
jidoavcei de Blank n-a stat dânsa tot timpul lipită de Radu Polizu, 
putoarea care vrea să redeschidă afacerea Duca împotriva noastră?“ 
Studenţii au, după cum se vede, și ei poliţia lor! Conversaţia între dem- 

nitarul (?) Curții și președintele asociației studenţeşti a mai durat, pe 
aceeași temă: silinţa lui Urdăreanu să scoată pe d-na Lupescu „anumita 
doamnă“ din ura studenţilor. Milcoveanu a părăsit însă Palatul fără să-și 
fi schimbat părerile. 


— Un capitol al „vieţii noastre de Curte“: 

Regele, Urdăreanu și Ilasievici — câteodată și alți intimi — au 
obiceiul să tragă chefuri din care ies toţi afumati afară de Ilasievici, om 
de lemn prin care alcoolul trece fără să altereze nimic. La aceste che- 
furi, se aduc și femei — de cea mai de pe urmă speţă a curvăretului. 

Într-o seară, cheful a fost mai mare ca de obicei; beată, o femeie s-a 
rostogolit la plecare pe scări şi și-a spart capul. Inspectorul de poliție 
Agapie, însărcinat cu siguranţa Palatului, a atras atenţia generalului Ila- 
sievici asupra pericolului unor asemenea petreceri, el, ca șef al poliţiei 
pentru paza Regelui neputând răspunde de femeile necunoscute care se 
apropie de augusta persoană a Suveranului. Ilasievici s-a mulțumit să 
înjure pe fidelul Agapie, și să-l trimită la plimbare. Agapie nu s-a dat 
însă bătut, a prevenit pe d-na Lupescu, și într-o seară în care beţia era 
în toiul ei, a adus-o la Palat. Madama Regelui a făcut o scenă „ă tout 
casser“, a tratat de pești și de lichele pe toți tovarășii de muncă ai Ma- 
jestăţii şi a spart petrecerea. A doua zi Agapie a fost mutat în fundul 
Basarabiei şi învinuit că a delapidat 500 000 lei din fondurile poliţiei 
secrete de la Palat. 

Pe de altă parte numirea lui Filimon şi a lui Filitti au mirat: nici 
unul nici altul nu sunt din agreaţii d-nei Lupescu. Filimon e din banda 
vechilor carlişti (Tătăranu, Paul Teodorescu, Cesianu, Suţu — toţi anti- 
Lupesciști). 

14 aprilie. — Ziarele noastre de azi-dimineaţă publică sub forma 
unor depeșe din Geneva, următoarele mărgăritare diplomatice înșirate 
pe firul celei mai integrale democraţii: 

„Geneva (Rador) 11 aprilie (publicată cu întârziere din cauza săr- 
bătorilor Paştelui). În cercurile iniţiate de aici se subliniază însemnatul 
progres (care, se va vedea numaidecât!) realizat între punctele de vede- 
re francez și englez în chestiunea renană. 

Pare a avea o deosebită însemnătate (!) faptul că dl. Eden a pro- 
mis că va pune Germaniei o serie de întrebări (!!!) cu privire la adevă- 
ratele ei intenţii (sic, nu schimb nimic!) 

Întrebările acestea vor lua drept bază, în primul rând, memoriul 
francez din 8 aprilie și vor căuta să provoace precizări asupra următoa- 
relor probleme: 

1) În ce fel ar puteau fi conciliate pactele bilaterale propuse de 
Germania cu principiile securităţii colective? 

2) Ce înțelege Reichul prin cererea sa ca pactul Societăţii Naţiu- 
nilor să fie despărțit de Tratatul din Versailles? 

3) Ce înţelege Germania prin drepturile pretinse asupra coloniilor? 

4) Înţelege Germania să ridice imediat revendicările ei față de 
Dantzig, Memel, Austria și în favoarea altor schimbări de frontiere în 
Europa? 

Este ușor de întrevăzut însemnătatea pe care o va avea răspunsul 
german la aceste întrebări pentru viitoarea orientare a Marii Britanii.“ 

(Da? Poate cineva crede serios că Marea Britanie nu cunoaște de- 
ja sentimentele Germaniei față de fiecare din cele 4 chestiuni?) 

Cu tot „însemnatul progres“ de care se vorbește mai sus, opinia pu- 
blică e foarte sceptică în Anglia şi mai ales în Franţa asupra unor posi- 
bilități de înțelegere între cele două țări asupra problemei germane. 
Situaţia s-a mai complicat şi prin ultimele declaraţii ale d-lui Eden 
(Anthony) cu privire la sancţiunile împotriva Italiei, pe care d-sa vrea 
să le sporească (întinzându-le și asupra petrolului), ceea ce Franţa nu 
va primi. Până şi salariatul Saint-Brice a ajuns să scrie în Le Journal că 
faptul cel mai important este că negocierile continuă. 


— Demertzis, primul ministru grec a murit subit. După ce şi-a ucis 
vrăjmașii (Condylis și Venizelos) Regele George începe să-și suprime 
prietenii. A întrecut și pe Borgia! Scrofulis, Plastiras și Tzaldaris ţineţi- 
vă bine! 7 

18 aprilie. — Italienii au ocupat Dessié, unde acum o lună Negu- 
sul își avea încă cartierul său general. Au ocupat Dessié și pretind că pe 
ziua de 21 aprilie (natalizio di Roma) vor ocupa și Adis-Abeba, deși e 
depărtată 350 kilometri de Dessie. E drept că între amândouă orașele 
există o şosea, singura construită de negri, în toată Abisinia. Telegra- 
mele anunță însă că intenția lui Badoglio ar fi să ocupe Adis-Abeba pe 
calea aerului. 

Din toate depeșele publicate în ziarele de azi-dimineaţă rezultă că 
în sferele diplomatice din Occident războiul italo-etiopian se consideră 
virtualmente terminat prin înfrângerea totală a Abisiniei. În asemenea 
condiții sancțiunile nu mai prezintă mare importanţă și nu mai au aproa- 

pe rost. Anglia — zice-se — persistă totuși în dorinţa de a le agrava. 
Poate că adoptă această poziţie la masa verde pentru a-şi salva pres- 
tigiul și amorul propriu, știind bine că în realitate o agravare a sancțiuni- 
lor nu e posibilă fără adeziunea Franţei, care, dezamăgită de „lașajul“ 
Angliei în chestiunea renană e mai anti-sancţionistă ca oricând. Dacă An- 
glia va persista în cererea ei de a se proceda mai departe pe calea sanc- 
țiunilor împotriva Italiei e probabil că Franţa va cere aceleași sancţiuni 
şi împotriva Germaniei şi va condiţiona pe cele dintâi de aplicarea aces- 
tora din urmă, pe care Anglia nu le va consimţi niciodată. 


— Sarraut („Ah! ce Sarraut de Salaud, ah! ce salaud de Sarraut!) a 
pronunțat un mare discurs electoral radiodifuzat prin care a adus la cu- 
noștința omeniri că Franţa e înarmată până în dinţi (o spune el şi știe ce 
spune), că este azi cea mai formidabilă putere în lume și că nu se teme 
câtuși de puţin de germani. Să dea Dumnezeu să fie asa, dar nu știu de 
ce am avut impresia citind rezumatul discursului sarodian că auzeam 
un adevărat „ia-l după mine că-l omor!“ proiectat asupra viitorului 
numai, din fericire. i 


— După cum prevăzuse Gurănescu într-o conversație pe care am 
avut-o cu el și pe care am consemnat-o în aceste însemnări (toamna 
trecută) mediocrul domn Ninko Perici ministrul Iugoslaviei la Bucu- 
reşti a fost rechemat și înlocuit prin dl. Kasidolatz, ministrul de la Bru- 
xelles. Poate că dl. Kasidolatz să fie mai zburdalnic și mai priceput ca 
predecesorul său dar poate în bună pace să fie tot atât de mediocru: ra- 
porturile dintre România și lugoslavia nu se hotărăsc de către miniștrii 
plenipotenţiari, nici la Bucureşti, nici la Belgrad! 


— Şoseaua dintre Craiova și Breasta e într-un hal nemaipomenit. N-am 
cunoscut-o de când sunt într-o asemenea stare. Ca să ajungi la Breasta 
cu automobilul, trebuie să faci echilibristică și acrobație. Prefectul 
Gârboviceanu a venit la mine, împreună cu inginerul judeţului, să se 
justifice şi să-mi arate că bugetul judeţului Dolj a fost redus la 23 mili- 
oane (120 acum câţiva ani!) şi că din acesta, jumătate-l mănâncă lefu- 
rile. O fi. E cert că un judeţ de mărimea Doljului nu-și poate încherba 
un buget ca lumea cu o sumă atât de mică. Pare că Statul trage prea 
mult de partea lui, și cu toată trâmbiţata descentralizare și autonomie 
judeţeană nu mai lasă aproape nimic judeţelor. Prefectul, cu toată sără- 

cia judeţului, îmi arată că a contractat aşternerea pietrei pe şoseaua 
noastră până la kilometrul 15 (Breasta e la kilometrul 7). Până la 1 iur 
nie șoseaua va fi refăcută. Pretinde prefectul... 

19 aprilie. — Telegramele publicate în ziarele de azi-dimineaţă 
anunţă o destindere la Geneva. Ba bine că nu! Acesta este jocul şmer 
cherilor internaționali — să întindă și să destindă. Madam Tabouis (de 
l'Oeuvre) se declară mulțumită cu situaţia. Aceasta se poate rezuma 
cam astfel: Comitetul de 13 care-și amânase concluziile sale până la 
răspunsul Abisiniei la propunerile italiene, s-a declarat incompetent să 
mai continue încercările sale de conciliere dat fiind pe de o parte re- 
fuzul Italiei de a trata altfel decât direct cu Negusul şi pe de alta refuzul 
Abisiniei de a primi propunerile Italiei de pace. Comitetul de 13 a 
transmis Consiliului S.D.N. dosarul afacerii şi s-a descărcat de dânsul. 
Consiliul, în loc să convoace imediat Comitetul de 18 pentru agravarea 
sancţiunilor a hotărât amânarea acestei proceduri pentru trei săptămâni. 
Sau mai exact așa au hotărât Franţa și Anglia că va hotărî mâine Conr 
siliul, în şedinţa pe care o va ţine la Geneva. 

Din cele ce scriu gazetele, sosite din Paris și din Londra pare evir 
dent că sancţiunile sunt căzute în apă. În Franţa opinia publică n-ar tole- 
ra în nici un caz o agravare a acestora, iar în Anglia, unde lumea îşi dă 
seama că nimic nu se poate face în această privință fără Franţa, depre- 
siunea e mare. lată de exemplu ziarul Morning Post care scrie că nir 
meni nu poate fi mulțumit cu politica „de iluziit! a Guvernului: „Există 
o prăpastie între rezultatele obținute și iluziile în care a fost întreţinut 
poporul. Trebuie să constatăm că oamenii de Stat britanici au legat cre- 
ditul lor de o politică al cărei faliment este evident și care va duce din 
eșec în eșec, dacă va fi menţinută.!! 

Italienii înaintează spre Adis-Abeba pe care se zice că Negusul a 
evacuat-o strămutând Capitala într-o localitate mai la vest, adică spre 
Sudanul britanic. 

20 aprilie. — A murit baronul Giesl; cine își mai aduce aminte de 
el? Colonelul Giesl von Gieslingen a fost ministrul Austro-Ungariei ca- 
re a remis în ziua de 24 iulie 1914 ultimatumrul adresat de dubla Mor 
narhie Guvernului din Belgrad, ultimatum care a dezlănţuit războiul 
mondial. A murit general, pensionar, Wladimir, și pentru o mică părtir 
cică răspunzător şi el de dezastrul patriei sale, prin zelul şi lipsa de 
supleţe cu care a executat stupidele instrucţiuni ale stupidului Berchr 
told. A murit la Salzburg în vârstă de 76 ani. 

Din ziare aflu de asemenea că au mai murit C. Kilimoglu la Iași şi 
Romulus Voinescu la Bucureşti. Cel dintâi, liberal cinstit (rara avis), se 
găsea prefect de poliţie al Iaşilor în momentul invaziei bucureştenilor 
(noimebrie 1916) şi a jucat un rol important cu prilejul încvartiruirilor 
noastre; în via lui de la Copou, a avut loc duelul Vintilă Brătianu — dr., 
Lupu, al cărui martor am fost. Cel de-al doilea a fost un farsor, dar plin 
de patimă pentru profesiunile de polițist şi de autor dramatic; la teatru 
n-a ajuns la nimic — în poliţie a ajuns director general al Sigurantei 
Statului, situaţie în care mi-a dat un apreciat ajutor în 1920 și 1921 
pentru stârpirea comunismului. Ca ministru de interne din acele grele 
vremuri, i-am rămas foarte îndatorat. 

21 aprilie. — M-am înapoiat aseară de la Breasta, și găsesc 
Bucureştii în aceleaşi friguri politice în care l-am lăsat. 

Cafeneaua politică povestește despre demisia lui Tătărescu, dată 
în ziua de Paşte, ca urmare la toate câte s-au întâmplat cu prilejul con- 
gresului studenţilor la Târgu Mureş. Vorbeşte și despre demisia lui Titu- 
lescu care soseşte azi sau mâine, deşi nu-și anunţase sosirea decât pen- 
tru 8 mai (se zice că ar fi fost chemat de Rege). Demisia lui Tătărescu 
n-a fost primită (unii zic că a fost numai amânată), iar a lui Titulescu 
cred că nici n-a fost dată. Afacerea studenţilor se încurcă de altminteri 
tot mai rău, în consecinţele ei. Inculeţ a dat prin Rador un interviu 
inteligent ca şi dânsul, prin care neagă tot ce s-a întâmplat („ordinea şi 
liniştea domnesc peste tot, „actele săvârşite de studenţi n-au depășit 
măsura unui fapt divers zilnic“), fără să explice însă pentru ce un sub- 
secretar de la Interne (Titeanu) a fost nevoit să demisioneze şi 7 „stu- 
denţi'! printre care Alex. Cantacuzino, fost subsecretar de Legaţie!) au 
fost arestaţi? Incomparabilul Vornic al tuturor ținuturilor românești 
mai declară că la Tg. Mureș „justiţia instruieşte în liberțaţe (!!) aface- 
rea studenților"! Într-adevăr că în libertate (dar era inutil să spună un 
lucru care mărturisește şi stări contrare) căci tribunalul a infirmat ieri 
mandatul de arestare, în favoarea tuturor inculpaţilor! 

Agitaţia tinereţylui continuă însă cu un avânt crescut. Am primit 
de la generalul Zizi Cantacuzino un întreg dosar, copii de pe scrisorile 
lui adresate lui Gavrilă Marinescu, lui Madgearu & Călinescu, după 
circularele sale ca „șef! al Partidului Zoţu/ penţru Țară, după o altă cir- 
culară a lui Zelea Codreanu și altele. Una din cele mai interesante piese 
este copia depoziţiei lui Zizi în faţa judecătorului de instrucție (sesizat 
prin plângerea Madgearu-Călinescu), prin care declară că Max Auschnit 
trebuie ucis! Am primit şi eu o circulară semnată de Stelescu (renega- 

tul) prin care această lichea denunță „oamenilor cinstiţi“! banda de 
asasini adunată în jurul lui Codreanu. 

Om de ordine, nu aprob violențele săvârșite sau proiectate, dar mi 
le explic prin exasperarea la care au ajuns toţi oamenii tineri și curaţi 
faţă de corupţia celui mai nerușinat regim din câte au guvernat țara 
noastră. Desigur că nici din tot acest scandal nu va ieşi nimic; câteva 
milioane din fondurile secrete vor mai lua drumul cunoscut și dl. In- 
culeț va ieşi și de astă-dată basma curată. 


— Un ofiţer de Stat-Major îmi aduce informaţii care mă umplu de 
bucurie: tancurile noastre puține câte avem fac 4 (patru) kilometri pe 
oră, pe când cele moderne, cu care sunt înzestrate toate armatele vecine 
fac 60. Tot acest ofițer îmi spune că incendiul (despre care au vorbit 
ziarele înainte de Paște) de la Arsenalul Armatei și care ar fi distrus — 
așa s-a spus — câteva ateliere „accesorii“ a distrus complect tocmai 
atelierele noi în care se făcea repunerea la punct a vechiului nostru ma- 
terial asupra căreia s-a întins cu atâta complezenţă primul ministru în 
expunerea pe care a făcut-o în martie, la Statul Major, şefilor de par- 
tide! Același ofițer mă mai informează că armata ungară poseda 2 di- 
vizii complect motorizate, care în caz de război n-ar putea fi oprite 
decât la Braşov! Poate că ofiţerul meu o fi vreun pesimist? 


— La Geneva, Consiliul S.D.N. în şedinţa de ieri, a mers — în aface- 
rea italo-abisiniană — și mai departe decât s-a prevăzut: n-a amânat 
întrunirea comitetului de 18 (sancţiunile), a scos pur şi simplu, desigur 
în mod provizoriu şi cu toate rezervele verbale, problema sancţiunilor, 
şi a întreg conflictului italo-african, de la ordinea zilei a diferitelor 
soviete geneveze. Consiliul și-a mărturisit „regretul“ față de insuccesul 
tratativelor comitetului de 13, și a exprimat „speranța“ că Italia și Abi- 
sinia vor sfârşi prin a se înțelege, în spiritul Pactului!! Singurul care a 
vorbit cu rost a fost Aloysi, în numele Italiei. Toţi ceilalți au trăncănit 
— literatură cu rahat, sau edenice încercări de boncurism. 

Italienii înaintează viguros. Azi sau mâine trebuie să ocupe Adis- 
Abeba. O plastică definiţie a războiului din Africa: oameni albi cu că- 
măși negre se bat împotriva oamenilor negri cu cămăși albe! 


! Licheaua uită că în Camera trecută, în care ajunsese sub auspiciile Gărzii de Fier, 
mă acuzase pe mine (!!) că delapidasem fondurile secrete de la Interne în 1931-32. 

— De necrezut: la sfârșitul lui aprilie a nins atât de tare în Germania 
încât trenurile sunt înzăpezite și oprite, iar în Pădurea Neagră, o excur- 
sie şcolară engleză, surprinsă de nămeţi, a lăsat pe teren 5 copii morţi! 
Ninge în Elveţia, în Polonia — a nins și la Predeal: zăpada de 20 centi- 
metri și minus 7 grade! Şi eu care mă plângeam că la Breasta a căzut 
brumă și mi-a prăpădit cartofii! 


— Avem un nou ministru al Germaniei: dl. Fabricius un cumnat al 
lui Ribbentrop sau așa ceva. Vine din Persia și se spune că e inteligent. 
23 aprilie. — Primit ieri vizita lui Blumenfeld-Scrutator. Nu mai 
venise de mult. Deprimat parcă-ar fi întrupat întreaga democraţie inte- 
grală. Mi-a spus că nu mai pricepe nimic în politica internă și constată 
cu regret că și în cea externă s-a ajuns la faliment! „Titulescu se întoar- 
ce dezumflat!“* Bre, bre! 

Fiindcă vine vorba de Titulescu am aflat ieri că dă 30 000 lei pe lu- 
nă lui Barbu Ionescu, faimosul amic al Prințului Carol de pe timpul pri- 
begiei. E de necrezut (și e totuși așa, a mărturisit-o Barbu Ionescu lui 
Pangal), îmi aduc aminte scena pe care același Titulescu mi-a făcut-o 
la Londra în 1932 fiindcă primisem pe Barbu Ionescu. Tot Titulescu se 
certase cu Pangal, fiindcă acesta dedese (după cererea Regelui) un aju- 
tor de la Preşedinţie — o dată pentru totdeauna — aceluiași Barbu Ionescu. 


— Ieri adunarea generală la Societatea Bancară Română. Era să fie 
cu bucluc. Madgearu a venit să-mi spună că Rust, al doilea director 
neamţ al Băncii, e bănuit de spionaj și că ar fi totdeodată agentul lui 
Hitler în România pentru propagandă. În asemenea condiţii, el, Mad- 
gearu, nu putea decât să plece din consiliu, trântind ușa. I-am declarat 
că nici eu nu admiteam ca Banca să fie o oficină de spionaj şi de propa- 
gandă și că, dacă lucrurile ar fi așa și nu s-ar remedia, voi pleca împre- 
ună cu el. Madgearu s-a calmat iar eu am văzut pe Inculeţ care mi-a 
transmis informaţiile Siguranţei: există bănuială dar nici o probă. Am 
convenit totuși ca permisul de petrecere în ţară al d-lui Rust, care ex- 
piră la 1 iunie, să nu fie reînnoit. Acord cu Ritscher, reprezentantul lui 
Dresdner Bank, venit de la Berlin pentru adunarea generală. Societatea 
Bancară Română e o bancă, nu o agenţie politică. 


— Ottescu mă informează că ar fi aflat de la Siguranţa Generală că 
Guvernul Tătărescu pleacă și că va fi înlocuit printr-un Guvern Miro- 

nescu, dând exact formula mie transmisă de Mironescu prin Pangal. E 
ciudat că lucruri care nu trebuiau cunoscute decât de Mironescu, de 
Pangal și de mine au fost aflate și de informatorii Siguranţei Statului. 
În privinta realizării formulei, Siguranţa e tot atât de sceptică ca şi mine. 

24 aprilie. — Pentru însufleţirea partidului și strângerea rându- 
rilor — în jurul lui Tătărescu — s-a dezvăluit ieri cu mare alai la Plo- 
ieşti, un bust al lui Duca, ridicat în piaţa plăcintarilor. Dinu Brătianu, 
şeful partidului, s-a abținut de la această pioasă ceremonie, intenționat 
ca să sublinieze unirea sufletească ce domneşte în partid. Guţă Tătăres- 
cu a făcut cu acest prilej un sonor şi kilometric „expozeu“ pe care l-a 
difuzat la radio, și l-a mai repetat și seara, tot la radio, căci fusese luat 
şi pe plăci. Întreg expozeul e o simplă nerușşinare. Un ziar de alaltăieri 
seara, din opoziţie publicând programul praznicului liberal, anunţă în 
glumă „dl. prim-ministru Tătărescu va minți, mâine dimineaţă la orele 
11, la Ploieşti“. Prezicerea făcută în glumă s-a adeverit exactă. Cine n-ar 
cunoaște stările noastre şi ar fi auzit numai ieri pe Tătărescu și-ar fi în- 
chipuit că România e cea mai fericită ţară din lume, în care nu mai 
există sărăcie, în care nu mai sunt datornici, în care producătorii înoată 
în belșug și în care toată lumea se plimbă cu mulțumire pe șosele asfal- 
tate, bea tutun fără nici o grijă și admiră cea mai formidabilă armată 
din Europa, înzestrată cu tot ce-i trebuie. Acest clănțău neobrăzat care 
minte cât îl ţine gura, mai necinstește și bunul simţ și limba română. 
Notez în prima frază cetită, (prin urmare cumpănită și nu scăpată în fo- 
cul cuvântării) din discursul pronunţat ieri (e vorba de bietul Duca, 
bineînţeles): ...„de câte ori se dezvăluieşte o piatră care-i nemurește 
(!!!) chipul, o coloană care-i strigă (!!!) numele“... Ruşine sonoră, Tă- 
tărescu se adevereşte fiul spiritual al lui Jean Th. Florescu şi nepotul lui 
Farfuridi — cum l-a definit prietenul meu Filip. De la 1866 ţara ro- 
mânească n-a fost umilită printr-un şef de Guvern în gradul în care este 
astăzi. Și să te mai miri că se găsesc oameni care să tragă? Mă mir, eu, 
că nu se găsesc mai mulți. 


— Anglia a redactat „chestionarul“ pe care-l va trimite Guvernului ger- 
man. Citeşti şi nu-ţi vine să crezi. Suntem în plină operetă. Dar la ce ne 
putem aștepta, în afară de operetă cu un ministru de externe care se nu- 
meşte Eden și nu se sfieşte să se aşeze în fotelul lui Lord Palmerston și 
al Lordului Salisbury? Păcat că pe Flandin nu-l cheamă Alhambra și că Ti- 
tulescu nu-și schimbă numele în cel de Alcazar — trupa ar fi complectă. 

— Ministrul Germaniei în Egipt, von Stâhrer, pe care l-am cunoscut 
la Cairo! împreună cu atrăgătoarea lui soţie, s-a rătăcit în deşert unde ple- 
case cu automobilul și cu șoferul său, în excursie. Amândoi oamenii au 
fost găsiţi, după patru zile de căutare de un avion militar englez. Erau 
istoviţi, lângă automobilul lor avariat și cu toată benzina terminată. 

25 aprilie. — Mi se raportează manifestaţia de nemaipomenită 
platitudine pusă joi la cale, la Sinaia, de Guţă Tătărescu. După ce toată 
ceata de miniștri, de parlamentari, de şperțari şi de sufletiști sfârşise cu 
pelerinajul de pe peron în amintirea lui Duca, Guţă a adunat-o în fața 
gării și cu cuvintele: „acum domnilor, după ce am săvârșit un act de pi- 
oasă amintire pentru cel mort, să mergem să ne închinăm (sic) în faţa 
celui Viu“ — a pornit în capul tuturor, pe jos, la castelul Foișor unde 
cu toţii au cântat imnul regal, în curte. De toate se văzuseră în țara româ- 
nească dar miniştrii care să cânte cu chitara la ferestrele Regelui încă 
nu! Ce să mire din partea unui om care a poreclit pe Carol al II-lea „Re- 
gele Consolidator“!! (Discursul de la Ploieşti, din 23 aprilie). Minciuna 
a ajuns în viaţa noastră politică de o întrebuințare atât de curentă, atât 
de continuă, încât nu ne mai dăm seamă de ea. Fără să mai vorbesc de 
toate programele, de toate făgăduielile, de toate preamăririle celor în- 
făptuite cuprinse în formule mincinoase pe care nu le mai crede ni- 
meni, am împins inconştiența până la falsificarea istoriei şi am trecut 
prin domniile Regelui Mare Căpitan, Regelui Întregitor de Neam, ca să 
ajungem la Domnia Regelui Consolidator! Mare Căpitan, Regele care 
saluta cu două degete la chipiu și de-abia încropea două vorbe româ- 
neşti? Întregitor de neam, Regele „da, da, da“? Consolidator, Regele 
care destramă tot? Pe lângă mincinoși, mai suntem și caraghioși: există 
Monarhi în Italia, în Anglia, în Belgia, în Suedia, în Danemarca etc., au- 
zit-a cineva numele lor împodobite cu epitete sonore și ridicole prin 
antiteza pe care o evocă? Nu e discurs public, la noi, prin care Regele 
Carol să nu fie înfățișat mai genial ca Napoleon, mai cuminte decât Ca- 
rol cel Mare (Împăratul), mai viteaz ca Alexandru Machedon și aşa mai 
departe. Un asemenea abuz de hiperbole nu se cunoaşte nicăieri. Își dă 
cineva seamă de capul pe care l-ar face Regele Victor Emanuel, sau 
Eduard al VIII-lea, sau Gustav al V-lea dacă în platitudinea lor, mi- 
niștrii respectivi n-ar face decât să li se închine în faţă și în dos și să-i 


1 A se vedea Amintirile mele (volumul XI, p. 72, în ediţia noastră — nota St.N.). 
Stâhrer a fost numit anul trecut ministru la Bucureşti, dar nu şi-a luat postul în primire 
şi a rămas la Cairo. 

ridice la ranguri de eroi? Minciuna și platitudinea se ţin totdeauna de 
mână. La noi se mai țin și cu prostia. 

— Telegramele de la Londra ne aduc ştirea că Anglia ar avea intenția 
să se retragă din Societatea Naţiunilor şi să propună refacerea ei pe ba- 
za unui alt plan şi unui alt pact. 


— Titulescu s-a înapoiat în ţară ieri. De la Timişoara a pornit direct 
la Sinaia, unde se prezintă Regelui azi. De data asta a trecut granița în 
tăcere, fără să vorbească niciunui gazetar. În tăcere şi „incognito“ a tre- 
cut şi prin Iugoslavia. 


— Krofta, noul ministru de externe ciocoslav a dat un interviu în ca- 
re a avut curajul să declare că influenţele germane sunt în plină creștere 
în Iugoslavia și printre rânduri să mărturisească că solidaritatea Micii 
Ințelegeri era ameninţată. 


— Generalul Băltineanu a venit să-mi spună că cu prilejul ultimelor 
comenzi militare, generalul Paul Angelescu a înghiţit un comision de 
300 de milioane (!!) pe care l-a împărțit cu banda. În România se fură 
şi se minte: nu ştii niciodată cine fură și cine minte! 

26 aprilie. — Unde dai şi unde crapă: consiliul ales cu atâta 
vâlvă, cu Istrate Micescu în cap, ca să „curețe“ Baroul de jidani, a elimi- 
nat peste 150 de avocaţi (lista lor e publicată în Universul), aproape 
numai creștini şi români, printre care Garabet Aslan, Romulus Bolinti- 
ntanu, Iancu Mitilineu, lorgu Petrovici (decanul pe care l-a înlocuit 
Micescu), C. Plesnilă, Vasiliu-Cluj, Vasilescu Notara şi alții. Elimina- 
rea s-a făcut pe motivul neplății cotizaţiei anuale! 


— Chestiunea chestionarului de trimis la Berlin devine din ce în ce 
mai caraghioasă. Acum colaborează şi Franţa cu Anglia, la redactarea 
întrebărilor. Una din ele sună cam așa: „ce înţelege dl. Hitler prin titu- 
latura de «Fiihren», e vorba de «conducătorul» germanilor din Germa- 
nia sau de al tuturor germanilor de pretutindeni?“ E de necrezut dar e 
așa, negru pe alb. 

27 aprilie. — Ieri duminică a fost o zi de mari frământări în Par- 
tidul Liberal. Pentru ora 10 se pusese la cale o vizită a lui Tătărescu la 
Dinu Brătianu, în care urma să se facă o ultimă încercare de înțelegere 
pe chestiunea congresului partidului, a cărui convocare e cerută de Tă- 
tărescu și amicii săi, dar respinsă de Dinu Brătianu şi ai lui — ori toc- 

mai ieri dimineață a apărut în Universul un interviu buclucaș al lui 
Bébé Brătianu care a avut drept rezultat amânarea vizitei lui Tătărescu. 
Bébé Brătianu e nu numai Brătianu și secretar general al partidului 
(provizoriu ţine locul lui Tătărescu), dar mai e și omul de încredere al 
lui Dinu. Bébé nu spune și nu scrie nimic fără autorizarea lui nenea 
Dinu, așa încât cele spuse în interviu capătă o importanţă destul de ma- 
re. În interviu de la început până la sfârșit nu e decât o beşteleală a lui 
Tătărescu și a metodelor sale de guvernare. Faţă de această provocare a 
ramurii bătrâne, dl. Guţă a renunțat să mai vadă pe Dinu Brătianu, la 
care s-a scuzat sub pretext că e gripat. Toată ziua, de o parte și de alta a 
baricadei, partizanii s-au agitat. Tătărescu și-a consultat unul după altul 
principalii săi partizani, și Dinu Brătianu de asemenea. Intransigență 
de o parte și de alta. Tătărescu pretinde că are 56 de organizaţii de 
partea lui. Prietenii lui Dinu surâd. Se fac pronosticuri. Pare că abcesul 
va crăpa. Dar cu liberalii nu se ştie niciodată. 


— Titulescu pare să se fi înapoiat cam plouat. Circulă cu persistență 
tot felul de zvonuri: că Iugoslavia a denunțat Mica Înţelegere, că Franța 
şi Anglia sunt foarte preocupate de evenimentele din Spania și că con- 
ferințele Statelor Majore oficial convocate pentru examinarea situaţiei 
după denunţarea Pactului de la Locarno de către Germania au avut în 
realitate sarcina să studieze eventuale măsuri de apărare de luat împo- 
triva comunismului și anarhiei spaniole. 


— Primele rezultate ale alegerilor franceze, care au avut loc ieri, n-au 
dat Frontului Popular succesul pe care îl aștepta. Două treimi din locuri 
au rămas în balotaj. Calculele făcute pe baza celor aleși dau o ușoară 
pierdere (3 locuri) pentru radicalii socialiști, și alta identică pentru so- 
cialiști. Grupările de dreapta au câștigat câteva locuri și comuniștii unul. 
Adevărata configuraţie a Camerei nu va apărea însă decât duminica vi- 
itoare, după balotaj. 


— Sâmbătă, s-a anunţat la radio încetarea din viață a Regelui Egiptu- 
lui — și m-am grăbit să depun o cartă la Legația egipteană. Ştirea era 
însă prematură, căci Regele Faud n-a murit nici până azi. Surprizele 
uremiei sunt mari. La Cairo și la Alexandria s-au arborat chiar drapele 
în doliu! 

28 aprilie. — Văzut vineri pe Regina Maria. Îi cerusem o audi- 
enţă ca să-i prezint omagiile mele de condoleanţă, după moartea soru- 
sii Ducky, Împărăteasa Rusiei. Deși abătută prin pierderea unei surori 
care a fost şi cea mai iubită prietenă, Regina mi-a părut întinerită și mai 
în formă ca oricând. După ce mi-a vorbit de mizeria morală și materia- 
lă în care s-a zbătut scumpa dispărută, în ultimii trei ani ai vieţii sale, 
după ce mi-a descris decrepititudinea fizică în care se află marele Duce 
Chiril!, Regina a abordat delicatul subiect al relaţiilor sale cu Regele Ca- 
rol. Din câte mi-a spus rezultă că aceste relaţii sunt mai rele ca oricând. 
A început prin a-mi spune că vrea să plece la Banloc, la Regina Elisa- 
beta, și că probabil plecarea ei va coincide cu înapoierea Regelui de la 
Sinaia, şi că se va spune iarăși că a vrut să evite astfel o întâlnire cu fiu- 
său şi să „manifesteze“ împotriva lui. „Nu e vina mea dacă de frică nu 
spune niciodată când pleacă și când vine. Eu nu vreau să manifestez 
împotriva lui, dar mi-am fixat plecarea de vineri.“ Mi-a făcut apoi o 
violentă ieșire împotriva lui Murdăreanu, „c'est comme cela que nous? 
l'appelons!“ De când a venit Urdăreanu la Palat și a încălecat complect 
pe Carol, nu mai e de trăit — a adăugat Majestatea Sa. Regele a elabo- 
rat acum un regulament al Curţii prin care dă lui Urdăreanu pasul asu- 
pra tuturor (cu excepţia provizorie a lui Balif) — tot Regina vorbeşte 
— regulament prin care a asimilat și pe ofițerii Casei Militare cu 
funcţionarii civili, ca să-i pună sub autoritatea lui Murdăreanu. Murdă- 
reanu dictează până şi în raporturile diferiților membri ai Familiei Re- 

"gale. Regina mi-a povestit că de câte ori trecea prin Bazargic, în dru- 
murile ei dintre Bucureşti și Balcic, ofițerii regimentului de cavalerie o 
însoțeau la gară, și cum mai totdeauna pleca seara ofițerii o așteptau la 
marginea orașului și îi făceau un cortegiu cu torțele aprinse; deși acest 
alai exagerat o cam plictisea era adânc mișcată de simpatia ce i se ma- 
nifesta. Regele a dat ordin ca nici un ofiţer să nu o însoţească la pleca- 
re, și să nu o mai aștepte la sosire. De asemeni, a dat ordin ca ofiţerii să 
nu mai primească invitaţiile la cavalcade în jurul Balcicului și la masă 
în vila Reginei, invitaţii ce li se adresa, exact de două ori pe an! Mi-a 
povestit apoi pe lung incidentul cu delegaţiile de doamne pe care tre- 
buia să le primească la Cotroceni, a doua zi după serbarea aniversării ei 
de 60 de ani. După cum se ştie această aniversare fusese sărbătorită cu 


1 Marele Duce Chiril, unul din cei mai frumoși și mai impunători bărbaţi ai epocii 
sale, e astăzi frânt în două şi în ultima vreme numai îngrijirile celor dimprejurul său îl 
mai țin în viață. 

? Nous: adică dânsa, Prinţul Nicolae, Elisabeta și Regina Mignon. 

oarecare fast la Sinaia, unde Regina primise delegaţii şi daruri. Un nu- 
măr destul de însemnat de delegaţii şi de dame mai bătrâne şi mai scă- 
pătate nu putuse ajunge însă până la Sinaia, şi Regina le convocase la 
Cotroceni, a doua şi a treia zi după serbarea de la Peleș. Seara, în aju- 
nul primirii celei dintâi serii, Zwideneck a fost înștiințat de Președinția 
Consiliului că Regele nu autorizează aceste primiri. Reproduc propriile 
cuvinte ale Reginei: „Bietul Zwideneck n-a îndrăznit să-mi comunice 
ordinul primit, chiar în seara în care i s-a dat, ca să mă lase să dorm li- 
niştită. Mi l-a comunicat a doua zi dimineaţa. I-am spus: nu se poate, 
trebuie să fie o eroare, o prostie a Președinției. Mă duc să vorbesc cu 
Carol, să descurc încurcătura, vino și d-ta cu mine, pentru măsurile ce 
ar putea fi de luat. Am intrat la Carol cu Zwideneck; l-am găsit încrun- 
tat, şi la primele mele cuvinte m-a oprit zicându-mi: eu am dat ordinul. 
L-am întrebat de când îşi permite să comande în casa mea? Răspunsul 
a fost neașteptat: — «Nu permit celor care nu vor să se arate sub aco- 
perișul meu („sous mon toit“) să-ţi facă vizita lor la Cotroceni!» Și s-a 
făcut roşu ca un rac, și i s-au tulburat ochii, iar Zwideneck care asista la 
scenă mi-a făcut semn să-l las în pace, căci îl vedea gata să explodeze 
şi să pună între noi cuvinte şi gesturi ireparabile. I-am cerut să accepte 
cel puţin o tranzacţie, să lase să vină persoanele deja anunţate și eu la 
rândul meu să nu mai chem altele. N-a vrut. Și ne-am despărțit cum 
poţi să-ţi imaginezi. Gelozia lui față de mine e de nepriceput — ce, 
crede că vreau să-i iau locul? În loc să profite de simpatiile pe care le 
am în ţară și în străinătate și pe care nu cer mai bine decât să le pun în 
slujba lui, mă jigneşte la fiecare ocazie“. Am căutat să o îmblânzesc, 
să-i vorbesc de calităţile reale ale fiului său (fără să mai cred nici eu în 
ele), dar a fost în zadar: „Ce-i folosesc calităţile lui, dacă e sub papucul 
unui anturaj netrebnic? J! ne se complait qu 'avec les crapules, qui ont 
barre Sur lui. Avea dreptate Ştirbei când îmi spunea că are o slăbiciune 
pentru lichele, că dacă-l pui între 49 de oameni cumsecade și o lichea, se 
va împrieteni cu licheaua. Azi nu mai există pentru dânsul decât Mur- 
dăreanu'. Era indignată de purtarea lui în timpul călătoriei în Franţa și 
în Anglia. „Tot timpul voiajului 12 ore pe zi, până târziu noaptea (se 
scula pe la miezul zilei) n-a făcut decât să joace table cu Murdăreanu, 
fără să adreseze o vorbă celorlalți domni care-l însoțeau, nici măcar 
bătrânilor miniştri. Aceștia sperau să poată sta de vorbă mai lung cu 
Regele lor, în atâtea ceasuri de călătorie și de intimitate. Dar n-a fost 
chip și oamenii au rămas adânc jigniţi. Nenorocitul de Brediceanu pre- 
gătise un lung expozeu asupra stărilor din Austria; l-a primit jucând 

table şi a continuat să joace table în prezenţa lui, și omul n-a putut pla- 
sa un cuvânt. Dar declaraţiile de la Paris, în momentul sosirii: am fost 
în Anglia ca Rege şi ca să răspund simpatiei pe care mi-a arătat-o tot- 
deauna poporul englez!! Nu era mai natural, dacă vrea să spună ceva 
— deşi nimeni nu-l întreba — că avea sânge englez în vine? Dar cum 
era să facă o aluzie, fie și indirectă la iubita lui mamă? Francezii i-au 
dat Medalia Militară şi cu asta l-au pus în buzunar şi l-au silit să spună 
tot ce n-ar fi trebuit să spună. Mignon a fost indignată şi furioasă când 
a auzit că decorația câștigată de Regele Alexandru pe câmpul de luptă 
a fost dată unui dezertor care n-a făcut nimic în timpul războiului. 
Toate merg anapoda. Sunt foarte îngrijorată. Lumea pune tot în spina- 
rea lui Carol toate relele în care se zbate ţara. Și cum să mă mir că o 
face, când o fac și eu?“ 

Mi-a mai spus multe biata Regină, dar prea mărunte ca să le în- 
semnez aici. Am căutat să o mai împac, brodând variaţiuni pe cunoscu- 
ta temă: „norocul lui Schröder e colosal!“ aplicată răbdătoarei şi — 
până la un punct — norocoasei noastre țări! Nu pot să zic că am plecat 
de la dânsa descurajat, căci pentru mine perioada iluziilor în ce priveşte 
pe Carol, a trecut de mult. Dar ceva mai scârbit. 

29 aprilie. — Armeanul Menemencioglu, secretar general al Mi- 
nisterului de Externe turcesc, ne pisează de câteva zile. Mese, recepții, 
toată menajeria lui Titulescu s-a dat peste cap în faţa asiaticului. Titu- 
lescu însuși a venit înadins, din lună, ca să-i ofere un dejun prost cu 
discurs și mai prost. Se zice că acest Menemencioglu este „capul diri- 
guitor“ al Ministerului său, și că toţi Rușdii și Co. nu sunt decât mario- 
nete ale căror sfori le trage el. Totuşi... 


— Regele Fuad al Egiptului a murit în fine ieri la amiazi, după un 
chin de câteva zile. 


— Văzut ieri pe amicul meu Scrutator (Blumenfeld). A venit să-mi 
spună că din informaţiile lui, din deducţiile lui „logice“, rezultă că mer- 
gem spre un Guvern Mironescu. Ştie despre audiența lui moş Ghiţă, 
„pe care n-o ceruse dar la care a fost chemat“, ştia că Regele vorbise cu 
el despre „termenul“ de retragere a lui Tătărescu, știa multe lucruri şi 
mă întreb de unde le ştia. Ceea ce l-a impresionat adânc a fost faptul că 
Titulescu s-a dus sâmbătă seara la gară să primească pe Mironescu, 
care se înapoia de la Paris. Blumenfeld pretinde că Mironescu a fost 
chiar la Cap Martin să „se înțeleagă“ cu fenomenul nostru. Bineînţeles 

că n-am spus lui Blumenfeld nimic din ce știu, deși şmecherul venise 
numai ca să capete o confirmare de la mine cu privire la informaţiile şi 
la deducţiile lui. Convingerea lui despre formațiunea unui Minister Mi- 
ronescu nu l-a împiedicat însă pe amicul Scrutator să scrie în aceeaşi zi 
în Adevărul că succesiunea lui Mihalache Topolovinensis este asigura- 
tă. Mult trebuie să-l plătească ţărăniştii! 


— Azi-dimineaţă a trecut pe la mine şi prietenul Nae Ionescu pe care 
nu-l mai văzusem de un veac — a venit cu splendida mașină Mercedes 
prin care afișează, cu o copilărească mândrie, relaţiile lui cu Berlinul. 
Vesel şi voios, plăcut ca întotdeauna, e mai călare ca oricând pe aripile 
marotei sale: Garda de Fier. Plin de dispreţ pentru Rege pe care-l soco- 
tește definitiv ca un incapabil de la care nu se mai poate aștepta nimic. 
„Nu ştie ce vrea, şi când din întâmplare ştie, criza de luciditate nu du- 
rează la el decât 24 de ore.“ Mi-a povestit două istorioare bune și față 
de ele e cazul de a se spune „se non e vero e ben trovato“. Prima: la Lon- 
dra Regele Carol s-a întâlnit cu Prinţul de Hessa! și l-a rugat să trans- 
mită lui Hitler o rugăminte, și anume să nu mai încurajeze partidele de 
dreapta în România — să aibă încredere în el, că e un Hohenzollern 
(111) și la momentul oportun va şti să-şi facă datoria! Prinţul de Hessa a 
raportat conversaţia lui Neurath care a transmis-o lui Hitler, în scris, cu 
observaţia că din întâlnirea cu Regele Carol, îi rămăsese Prințului o 
impresie de dezgust. A doua: Comnen a cerut să vadă pe Fiihrer ca să-i 
transmită ceva din partea Regelui Carol, dar Fiihrer-ul nu l-a primit și 
i-a trimis vorbă să vadă pe Rozenberg?, ceea ce diplomatul nostru, pe 
care nu-l înăbuşe mândria, a și făcut. Misiunea lui Comnen consta în a 
comunica lui Hitler să nu se impresioneze de declaraţiile făcute de 
Majestatea Sa la Paris, că trebuise să le facă fiindcă francezii îl primise- 
ră cam rece la început și mai ales ca să ia pasul înaintea lui Titulescu și 
să dovedească că „El“ conducea politica externă a României! Nae 
adaugă că efectul celor două încercări de apropiere cu Berlinul ar fi 
fost dezastruos, și că Hitler ar fi râs cu hohot. În schimb, Titulescu pus 
la curent, ar înghiţi încă şi acum noduri. Amicul Nae m-a mai întrebat 
(cred că vizita lui nu avea alt scop): „Ce mai e și istorioara cu un Gu- 
vern Mironescu?“ — „Nu știu nimic — a fost răspunsul meu — dar 


! Germania a fost reprezentată la Londra, la funeraliile Regelui George, prin Prin- 
ţul de Hessa ginerele Regelui Italiei și prin baronul Neurath, ministrul de externe. 
2 Rozenberg n-are nici o calitate oficială și e numai om de partid. 

decât un prost obraznic și imoral ca Tătărescu, mai bine un prost mo- 
dest și cumsecade ca Mironescu.“ A fost și el de aceeași părere. 


— Tot azi-dimineaţă am fost la cinematograful Scala unde ne pofitise 
ministrul Sovietelor, Ostrovski, să asistăm la prezentarea unui film de 
propagandă pacifică, film oficial zugrăvind desfășurarea manevrelor 
armatei roşii, din toamna trecută, în jurul Kievului. Filmul e remarca- 
bil, ca tot ce fac muscalii în această ramură şi pe lângă operaţiunile tac- 
tice militare, ne-a mai trecut prin faţa ochilor tot stocul sovietic de tancuri, 
de aeroplane și de parașutiști. Material au, nu încape îndoială, întreba- 
rea e dacă vor şi ști să-l întrebuinţeze. 


— La cinematograf am întâlnit pe Șeba, ministrul cehoslovac cu care 
am stat de vorbă, înainte să înceapă filmul. Își dă şi el seamă că Mica 
EE scârțâie, din cauza Iugoslaviei, dar nu crede că lucrul e seri- 

S. „Ceste une histoire de femmes“ îmi spune el. Principesa Olga (so- 
tia Principelui Paul) are mare influență asupra bărbatului-său, dar la 
rândul ei e sub papucul mamei sale Marea Ducesă Elena! care împinge 
spre orientarea Iugoslaviei î în altă direcție şi chiar înspre înlocuirea mi- 
cului Rege Petre prin ginerele ei, Paul. Între perechea Paul şi Regina 
Marioara ar fi intervenit oarecare răceală de raporturi. Pe de altă parte 
Stoiadinovici, care nu prea era bine văzut de Regele Alexandru, înclină 
şi el spre Prinţul Paul (fără să se gândească încă la posibilitatea unei 
schimbări pe Tronul iugoslav) cu atât mai mult cu cât e și el influențat 
de soţia lui o grecoaică foarte inteligentă? pe care a cunoscut-o ŞI a lua- 
t-o la Corfu, pe vremea pribegiei (și a cărei mamă e germană). „Toate 
aceste intrigării grecești n-au mare importanță — a conchis amicul 
Şeba. Am stat 7 ani în Iugoslavia și cunosc bine ţara, oamenii și posi- 
bilităţile fiecăruia. În Iugoslavia singura putere e armata? și armata iu- 
goslavă singură hotărește, și armata e nezdruncinat credincioasă amin- 
tirii Regelui Alexandru și politicii lui. Regina Marioara a ştiut să câş- 
tige sufletul poporului, vorbește perfect sârbește, e într-adevăr popula- 
ră cum n-a fost nici o Regină sârbească de o sută de ani. Nici dânsa, 


! Fiica Marelui Duce Wladimir Alexandrovici, căsătorită cu Principele Nicolae al 
Greciei. 

2 Şi foarte nostimă care se zice că se ţine cu Prinţul Paul și se află astfel în slujba 
intereselor acestuia. 

3 Pensionarea neașteptată a generalului Jifcovici, fidelul servitor al Regelui Ale- 
xandru să nu fie în legătură cu toate aceste frământări? 

nici fiul ei nu au nimic de temut — şi nici Mica Înţelegere şi politica 
urmată până la moarte de Regele-Erou Alexandru“. 


— Radu Mandrea, președintele Casei de Economii și a Cecurilor 
poştale, îmi mai povestește din luptele lui cu Victor Antonescu, care-i 
cere încontinuu bani. Acum câteva zile l-a chemat la Minister şi i-a ce- 
rut nici mai mult nici mai puţin decât 500 de milioane. „Tătărescu iese 
de la mine și mi-a cerut un miliard pentru echipamentul armatei. lugos- 
lavia ne cere să mobilizăm, în vederea eventualelor evenimente din 
Austria (restaurarea Habsburgilor), şi n-avem echipament, rufe, haine 
și bocanci. Cinci sute de milioane le pot da eu! dar celelalte 500 trebuie 
să mi le dai d-ta“. Mandrea a protestat, a arătat că casa CEC-ului a 
ajuns la extrema limită a lichidităţii ei, şi până acum a refuzat să dea 
suma cerută. Se fac însă insistenţe zilnice pe lângă el. „Toate astea, îmi 
spune Mandrea, sunt rezultatul politicii greșite de echilibrare guand 
même a bugetului, cu care se făleşte Antonescu. A comprimat atâta chel- 
tuielile la materiale, ca să echilibreze bugetul, încât nu a putut să pre- 
vadă creditele necesare pentru cele mai indispensabile cheltuieli. D-ta 
ai dreptate când spui că un buget înainte de a fi echilibrat trebuie să fie 
real — un echilibru cu zero la cheltuieli şi cu zero la venituri ar fi și el 
un echilibru, care ar oglindi însă dezastrul“. În gura unui liberal destul 
de habotnic asemenea declaraţii nu sunt lipsite de interes. 

30 aprilie. — Dinu Brătianu şi Tătărescu s-au împăcat în între- 
vederea pe care au avut-o ieri: pentru satisfacția lui Tătărescu, congre- 
sul partidului se va ţine, dar pentru multumirea lui Dinu Brătianu se va 
ţine abia la toamnă. De fapt a învins Brătianu, căci până la toamnă 
multe se mai pot întâmpla. 

1 mai. — Însemnarea de mai sus trebuie complectată în sensul că 
amânarea congresului până la toamnă e mai mult o nădejde a secţiei 
Brătianu. Secţia Tătărescu pretinde că congresul se va ţine în iunie, și 
de fapt pare că Dinu Brătianu nu mai opune un non possumus absolut la 
convocarea congresului înainte de toamnă, „dacă se poate“. Sunt o 
sumă de conflicte de direcţie în organizaţiile judeţene care trebuiesc 
aplanate înainte de ținerea congresului, şi pe acestea probabil con- 
tează brătieniştii pentru tărăgănirea lucrurilor până în toamnă. Oficial, 


l Din bugetele regiilor autonome care se lichidează deja cu un deficit, deficit ce ar 
putea fi sporit fără inconvenient. Ciudat amalgam de principii financiare mai e şi în ca- 
pul lui Victor Antonescu. lată-l că renunţă la echilibrare pentru echilibristică! 

nu s-a precizat nici o dată, s-a numit o comisie de trei ca să pregăteas- 
că congresul şi s-a dat următorul comunicat în doi peri: 

„In convorbirea avută între dl. Dinu Brătianu şi dl. Guţă Tătărescu 
s-a stabilit că convocarea congresului Partidului Liberal este în atribu- 
tiile președintelui partidului, că nu este vorba de o acţiune în acest sens 
a şefilor de organizaţie! cărora nu li s-a cerut acest lucru și care nu au 
manifestat în acest sens. 

S-a hotărât că, în conformitate cu statutele Partidului Naţional-Li- 
beral să se convoace de către șeful partidului congresul, nefixându-se 
încă data. 

Chestiunea alegerii de către congres a unui comitet de conducere 
și a unui vicepreședinte nefiind prevăzută în statutele actuale, nu s-a pus. 

Pentru prepararea congresului s-a hotărât să se numească o comi- 
sie care să ia măsurile necesare. 

Din conversaţia avută, dl. Dinu Brătianu şi dl. Gh. Tătărescu au con- 
statat că sunt în complect acord asupra tuturor chestiunilor ce sunt la 
ordinea zilei. 

Informaţiile publicate de unele ziare în contrazicere cu acest co- 
municat nu corespund realităţii.“ 

Că s-o face pe placul lui Brătianu, sau pe al lui Tătărescu, lucrul e 
fără importanţă. Păcălitul deocamdată rămâne Regele, căci n-a dat lui 
Guţă răgazul pe care i l-a dat ca să ajungă vicepreședinte al partidului 
și de acord cu Dinu Brătianu, ci ca să ajungă președinte şi să se des- 
partă de Brătianu. 

Zic deocamdată, fiindcă după informaţiile mele foarte sigure, coar- 
da rămâne tot întinsă între ambele jumătăţi ale partidului. De fapt, 
raporturile între cele două tabere au redevenit ce erau acum două-trei 
săptămâni. S-a înlăturat pentru moment ruptura. Tocmai contrariul de 
ce vrea Regele Destructor. 


— Situaţia din Austria continuă să furnizeze subiect de articole în 
presa engleză și franceză, de „îngrijorare în cercurile diplomatice", de 
agitaţie pentru ilustrul nostru Titulescu. Toţi se tem de o lovitură hit- 
leristă și de o realizare a „Anschluss-ului“. Nu am nici o informaţie 
precisă, dar dată fiind mentalitatea celor doi conducători ai Austriei, 
cancelarul Schuschnigg și vicecancelarul Principe Stahremberg, înclin 


! Dacă nu Tătărescu personal, în tot cazul prietenii și partizanii lui anunţaseră „urbi 
et orbi“ că dacă dl. Dinu nu convoacă imediat congresul, organizaţiile judeţene (exact: 
56 din 71) vor provoca ele această convocare, conform dispoziţiilor statutare. 

să cred că toată vâlva care se face la Viena în jurul pericolului național- 
creştin e destinată să mascheze adevăratele intenţii ale celor doi condu- 
cători care vor încerca, poate, într-o bună dimineaţă să proclame res- 
taurarea Habsburgilor, în speranța că de frica „Anschluss-ului“ nu va 
zice nimeni nimic!, și că Restauraţia va trece cum a trecut restabilirea 
serviciului militar obligatoriu. 


— Ghiţă Mironescu îmi comunică următoarele: 

N-a văzut pe Rege de la înapoierea sa (sâmbăta trecută) și nici nu 
cere să-l vadă, așteaptă să fie chemat. Că nimic nu-l face să creadă că 
s-a schimbat ceva în planul Regelui și că crede că schimbarea Guver- 
nului va avea loc în mai sau în iunie, cel mai târziu la toamnă? (!!!). Că 
Titulescu, cu care a vorbit pe lung în străinătate” socotește și el că Gu- 
vernul trebuie să plece cât mai grabnic, ba chiar înainte de 10 Mai. Că 
a cerut Regelui cel puţin capul lui Inculeţ până la acea dată, dar că Re- 
gele a refuzat așa încât a rămas ca ministrul de interne să plece odată cu 
tot Guvernul. Că îndată ce va avea ceva mai precis de „sus“ mă va pre- 
veni şi că în tot cazul nu va face nici un pas decât în înțelegere cu mine. 


— Zelea Codreanu (Căpitanul) și Stelescu au fost arestaţi în baza ce- 
rerii Parchetului din Covurlui şi transportaţi la Galaţi unde urmează să 
fie judecaţi de Curtea de juraţi, pentru un delict de rebeliune săvârşit la 
Berești (Covurlui) acum trei ani. Acesta este pretextul. Motivul real, 
este dorința Guvernului de „a face ceva“ împotriva propagandiștilor de 
dreapta, pentru calmarea nervilor lui Titulescu și satisfacerea pretenţi- 
ilor sale. Titulescu pretinde că i s-au înecat toate corăbiile la Geneva și 
în Occident din cauza politicii fasciste a Guvernului român! Con- 
secințele arestării — vor fi o îndârjire şi mai mare a cercurilor gardiste, 
și, foarte probabil, o punere mai grăbită în aplicare a hotărârilor de la 
Târgu Mureș. Ceea ce înfurie mai mult pe gardişti, e că Căpitanul a 


! De zis, vor zice, vor ţipa chiar ca din gură de şarpe, cele trei unități ale Micii În- 
țelegeri, dar de făcut nu vor face nimic, cu sau fără frica Anschluss-ului, fiindcă sunt 
câteşitrele țări cu regim democratic adică deliberativ, nu activ. 

Tătărescu a spus de curând lui Petre Papacostea că „s-a aranjat“ să rămână la Gu- 
vern până la toamnă dar că nu va deschide sesiunea parlamentară (raportat de Pangal). 
Ieri, la un dejun la care l-am întâlnit mi-a spus și doctorul Angelescu, ministrul 
instrucţiunii, același lucru. 

Mironescu pretinde că a stat foarte puţin de vorbă cu Titulescu aici în Bucureşti, 
de la înapoierea sa, şi că „fenomenul“ nu a venit să-l priinească pe el la gară ci misiu- 
nea. © simplă misiune! 

fost închis în aceeași zi şi în aceeași cameră cu spurcatul renegat Ste- 
lescu, teribilul agitator de pe vremuri cumpărat de Siguranţă. 

În ce priveşte congresul de la Târgu Mureș am însemnat în pagi- 
nile precedente versiunea oficială asupra celor întâmplate în gara Sina- 
ia, și în drum spre Târgu Mureș. Grija imparţialităţii mă obligă să înre- 
gistrez azi și versiunea gardiștilor. lată ce mi-a povestit unul din con- 
ducătorii lor: „În ajunul plecării din Bucureşti am aflat că Ministerul de 
Interne ne dedese autorizaţie să ținem congresul cu intenţia să nu ne 
lase să ajungem la Târgu Mureș şi să provoace pe drum dezordine care 
să servească de pretext unei sângeroase represiuni. Am fost preveniţi 
că la Sinaia scandalul va fi provocat în gara Sinaia, şi un prieten de la 
Siguranța Generală — avem și noi legături pe unde putem — ne-a sfă- 
tuit să nu oprim trenul nostru în Sinaia. Ne-am dus la direcţie C.F.R. şi 
am cerut cu insistenţă să se suprime oprirea în Sinaia. Cu greu am putut 
obţine ca oprirea să se facă în afară de gară, pe o linie de garaj. Spre 
marea noastră mirare, trenul după ce a pornit din improvizata lui haltă 
a fost îndrumat pe linia I care trece de-a lungul peronului și îndată ce a 
ajuns în faţa acestuia, doi studenţi, pe care i-am identificat mai târziu 
ca agenţi provocatori plătiţi de poliţie, au tras semnalul de alarmă! Tre- 
nul s-a oprit, noi conducătorii am sărit repede jos și am împiedicat pe 
studenți să coboare. Toţi studenţii adevăraţi, toţi studenţii noştri, au 
rămas în vagoane şi au început să intoneze în cor imnuri patriotice. Ce 
au putut face pe peronul gării câţiva agenţi provocatori, plătiţi de 
poliţie nu poate pune în joc nici cinstea studenţimii, nici răspunderea 
noastră. Lucru ciudat însă, noi am cerut urmărirea acestor agenţi pro- 
vocatori și am dat Parchetului din București numele lor. Nici unul n-a 
fost urmărit; urmăriţi au fost numai băieţii noștri care n-au avut altă vi- 
nă decât aceea de a voi să ajungă la Târgu Mureș la congresul ce fusese 
autorizat de Guvem. 

Înscenarea de la Sinaia a servit de pretext pentru oprirea noastră, 
sau mai bine zis pentru încercarea de oprire, mai întâi la Lunca Bradu- 
lui — apoi la Petru Rareș. Aici, căpitanul Chihaia, cu o companie de 
jandarmi a vrut să ne oprească, spunând că așa avea ordin. Am protes- 
tat, i-am spus că congresul era autorizat de Ministerul de Interne, şi câ- 
te altele. Căpitanul Chihaia s-a dus să telefoneze la Minister și s-a îna- 
poiat după câtva timp să ne spună că de la Minister a primit ordin să ne 
oprească cu orice chip și să tragă chiar în noi, la nevoie. Bietul om pă- 
rea nehotărât și ne-a întrebat ce să facă (?!). l-am spus să ceară de la 
Minister ordin scris. S-a dus să telefoneze a doua oară și acest ordin 

scris nu i s-a dat. Acesta este adevărul în faimosul interviu dat de 
Titeanu prin care pretindea că a trebuit să părăsească Ministerul fiindcă 
n-a voit să tragă în studenţi. N-a voit să dea ordin scris, dar ordin ver- 
bal a dat. 

Studenţii au fost obligaţi să silească personalul C.F.R. să-şi facă 
datoria, şi numai graţie energiei lor trenul a ajuns la Târgu Mureș. La 
Târgu Mureș, în tot timpul congresului a domnit cea mai perfectă or- 
dine. Câţiva agenţi provocatori au fost pedepsiţi şi alungaţi de poliția 
congresului, așa încât totul a decurs în liniște conform programului. 
Jurăminte pentru asasinarea nu ştiu cui? Nu e adevărat. Studenţii au 
desemnat numai echipe pentru apărarea vieţii și onoarei lor, şi aceste 
echipe au depus jurământul obișnuit. Judecătorul de instrucţie care a 
introdus numele d-nei Lupescu în mandatul de arestare, e un ovrei bo- 
tezat care a vrut să facă zel și să ne compromită. Împotriva lui, iar nu 
împotriva magistraţilor care au infirmat mandatul, s-a ordonat ancheta 
Ministerului de Justiţie. La congres, nici nu s-a pronunţat numele d-nei 
Lupescu“. 

— „Concluzia?“ 

— „Concluzia? E că dl. Titulescu şi Guvernul său aruncă untde- 
lemn pe foc“ — au fost ultimele cuvinte ale pacificului gardist, care 
părăsindu-mă m-a lăsat pe gânduri. 


— Ieri a murit generalul Aslan, fostul comandant al Armatei de sud 
la începutul războiului și țap ispăşitor pentru dezastrul de la Turtucaia. 
A murit după grele suferinţe, nemângâiat de nedreptatea ce i se făcuse. 
Regele Carol i-a dat gradul de general de Corp de Armată, slabă fişă de 
consolare după o carieră și o viaţă distruse. Pierd într-însul un bun prie- 
ten şi un simpatic camarad de club. 

2 mai, — Din mărgăritarele onaniştilor de la Geneva, cu un gră- 
unte de sare democratică: 

Ziarele de azi-dimineaţă reproduc o telegramă Havas, din Paris, 
după care „ziarul L 'Oeuvre anunţă, sub semnătura d-nei Tabouis (cine 
o fi şi această madam Tabouis! veșnic citată ca semnatara tuturor prosti- 
ilor? Poate muza democraţiei însăși?), că dl. Corbin, ambasadorul 
Franţei la Londra, s-a prezentat ieri la Foreign Office spre a reaminti în 
mod solemn (!!! delicios!), că după părerea Franţei securitatea (ce e 


1 Mme Tabouis e urâtă şi nu poate fi prin urmare confundată cu o Muză. E nepoata 
lui Jules Cambon și autoarea unui volum asupra lui Tutankamon. 

aia?) în răsăritul Europei este tot atât de esenţială pentru securitatea 
europeană (?) ca și cea (sic) de vest şi că un război care ar izbucni în 
Europa Centrală ar duce la o conflagrație generală. 

Ziarul adaugă că dl. Maiski, ambasadorul Rusiei Sovietice a făcut 
un demers asemănător ieri seară.“ 

Ura pentru madam Tabouis! Ura pentru dl. Corbin! Ura pentru dl. 
Maiski! Acum Anglia ştie ce ar însemna un război în Europa Centrală. 
Democraţia poate dormi liniştită. 

3 mai. — Telegramele publicate în ziarele de azi-dimineaţă ne 
aduc vestea senzaţională a fugii Negusului. Haile Selassie a părăsit 
Adis-Abeba, împreună cu „Împărăteasa“ Manen, cu familia și oamenii 
lor, îndreptându-se spre Djibuti. Două trenuri speciale au încărcat ba- 
gajele și familia Negusului. Plecarea s-a efectuat fără incident, fiindcă 
s-a făcut pe tăcute și în secret. Miniștrii şi câţiva Rași au șterpelit-o și 
ei, dar se zice că au luat-o cu automobilele înspre Sudan. Adis-Abeba 
abandonată de Guvernul abisinian, a căzut pradă borfașilor şi bandiți- 
lor care au furat şi fură ce pot, şi pun foc la tot. Legaţiile au organizat 
lagăre de refugiu pentru supușii lor. 

Se poate zice că războiul italo-abisinian e moralmente terminat. 
Mai rămâne de consolidat cucerirea, de organizat, de colonizat. Vor tre- 
bui bani mulți, și timp. Numai viitorul va putea arăta „si le jeu valait la 
chandelle“. Se poate ca financiarmente și chiar economicește Mussoli- 
ni să nu fi făcut o afacere bună. Dar politiceşte e un mare succes, şi cuce- 
rirea Abisiniei înseamnă consolidarea fascismului în Italia pentru mul- 
tă vreme. Unde sunt predicţiunile d-lui Grigoraș Sifilipescu de acum 7 
luni? Unde sunt sancţiunile Genevei și rodomontadele sinistrului Eden? 


— În legătură cu cele însemnate de mine pe ziua de 1 mai și cu co- 
municatul reprodus, apare din ce în ce mai mult că Tătărescu a cedat în 
faţa lui Brătianu și că prin urmare învinsul este Regele. Universul de 
azi publică o informaţie „oficioasă'* redactată în biroul lui Dinu, cu 
următorul cuprins (Şi cu caractere speciale): 

„Unele ziare, comentând comunicatul publicat în ziarul Viitorul 
privind înţelegerea dintre președintele Partidului Naţional-Liberal și 
şeful Guvernului, au dat interpretări care ni s-au părut că au nevoie de a 
fi verificate. 

Informându-ne mai de aproape, suntem în măsură a preciza că în 
ceea ce privește forurile de conducere astfel cum sunt stabilite azi prin 
statutele partidului, vor rămâne și în viitor neschimbate. 

În ceea ce priveşte data congresului, precizările care s-au făcut 
până acum sunt lipsite de orice temei, singurul în drept a stabili data 
congresului și a face comunicările fiind numai președintele partidului.“ 

Nenea Dinu pare nu numai să fi câștigat „o manșă“ în lupta dintre 
el și Tătărescu, dar o mai ia și de sus. 

4 mai. — leri după-amiază rituala vizită a d-lui Titulescu, pe care 
nu lipseşte să o facă şefilor de partide, de câte ori petrece opt zile în 
București (la trei luni o dată). Ca să nu fie tentat să spună ceva despre 
politica internă, sau ca să mă împiedice pe mine, a venit cu Savel Rădu- 
tescu. Pentru o dată, nu i-a tocat tot timpul gura. În politică internă nu 
vrea să vorbească, și în politică externă n-avea ce spune. Am vorbit eu, 
și a fost de acord cu mine că Mussolini a câștigat o însemnată partidă. 
Dacă Italia ar fi fost lăsată să se descurce singură în Abisinia, dacă Ge- 
neva n-ar fi dat acestui conflict colonial caracterul unui război, rezul- 
tatul ar fi fost desigur același, Mussolini ar fi umflat ca de obicei succe- 
sul obținut, dar lumea ar fi surâs. Mobilizând toate Statele Europei 
împotriva Italiei şi recurgând la sancţiuni, Anglia a transformat victoria 
asupra câtorva negroizi într-o victorie asupra întregii Europe. 

A recunoscut și Titulescu că Societatea Naţiunilor e la o gravă 
cotitură. Dacă rămâne un tribunal cu dreptul de a da hotărâri, trebuie să 
i se pună la dispoziţie și mijloacele de a executa hotărârile sale. Dacă 
asemenea mijloace nu se pot găsi, S.D.N.-ul trebuie să fie reorganizat 
și să rămână cum am mai spus-o, o instanţă de consultare, de conciliere 
şi de colaborare. Fenomenul a mai recunoscut că nu exista nici un peri- 
col de război în Apus, şi că cele două focare periculoase erau în Austria 
și în Cehoslovacia (Anschluss-ul sau Restaurarea și recursul germani- 
lor sudeți la principiul de autodeterminare a popoarelor — sub auspici- 
ile lui Hitler). Vorbind cu el despre Restaurarea Habsburgilor, și expri- 
mându-și părerea că era singurul mijloc de a împiedica sau în tot cazul 
de a mai amâna Anschluss-ul în Austria cu Germania, Titulescu, pentru 
prima dată mi-a declarat că e/ nu era împotriva Habsburgilor, și lucru și 
mai interesant, că nu mai era nici Beneș impotrivă (de frica realizării 
Anschluss-ului, se vede) dar că Iugoslavia nu admite cu nici un preţ 
Restaurarea în Austria și ne cere chiar să mmobilizăm ca s-o împiedicăm. 
La observaţia mea că o mobilizare în halul în care ne aflăm ar fi o ruină- 
toare nebunie, a dat din umeri și mi-a răspuns că altfel Iugoslavia trece 
de partea Germaniei. Cu toată contradicția conținută în acest răspuns 
(sau poate că Iugoslavia vrea deja să facă jocul Germaniei împiedicând 
reîntoarcerea Habsburgilor în Austria?) „L'aveu est précieux“ (în ce 

priveşte tendinţele sârbești). Zvonul că întrunirea Micii Înţelegeri va 
avea loc la Bucureşti nu se adevereşte: Titulescu pleacă astă-seară la 
Belgrad. Din glumele pe care le-a făcuţ cu mine pe socoteala Guvernur 
lui și a lui Tăţărescu am tras concluzia că nu el ar împiedica mm dacă ar 
putea — căderea Ministerului. 


— Balotajul de ieri din Franţa a dat rezultatele prevăzute şi chiar, 
pentru Frontul Popular, un succes şi mai marcant decât cel așteptat. S-au 
ales 82 de comunişti și 140 de socialiști S.F.I.O. (section française de 
internationale ouvrière, prezidată de Leon Blum) în loc de 9 și 100 
câţi erau în Camera trecută. Radicalii au pierdut vreo 30 de locuri. Gru- 
pările de dreapta au rămas pe loc. Marele succes al comuniștilor se 
explică prin nemulţumirea generală faţă de situaţia economică. În cor- 
pul electoral, alegătorii de la oraşe sunt cei care se răzvrătesc întâi mm 
cei de la ţară, ţăranii sunt mai greoi şi se răzvrătesc mai încet. Actual- 
mente s-au răzvrătit numai alegătorii de la orașe, care în asemenea caz 
votează întotdeauna cu extrema stângă. Va veni timpul (poate deja la 
alegerile viitoare) când și alegătorii de la sate se vor prezenta înaintea 
urnelor ca răzvrătiți. Alegătorii rurali însă, când se răzvrătesc, votează 
cu extrema dreaptă, așa încât o alunecare a majorităţii spre dreapta nu e 
exclusă pentru viitor, cu tot succesul de azi al stângilor. Pe de altă 
parte, nu trebuie uitat că în Franţa politica joacă un rol mai important 
decât doctrina. Din toţi cei care au votat pe comuniști e probabil că nici 
10% nu sunt marxişti, iar din cei aleși, 90% sunt simpli șmecheri care 
au găsit în comunism o cale de acces în Parlament. Nu m-ar mira dacă 
rezultatul acestor alegeri, care înseamnă un pas hotărât către stânga, ar 
fi un Guvern de colaborare cu dreapta. Într-adevăr Frontul Popular a 
fost bun cât a fosț vorba de alegeri, dar pentru guvernare nu face două 
parale. Partidul Comunist nu se poate integra într-o majoritate de 
guvernământ; radicalii mm care formează nucleul de guvernământ al 
paţtidelor de stânga mm se vor înțelege foarte greu și cu socialiștii 
S.F.I.O. care, devenit grupul cel mai numeros din Cameră, își va spori 
pretențiile. Q înţelegere între radicali și grupările republicane din Cen- 
tru nu rămâne în asemenea condiţii exclusă. Nu îndată, dar după câteva 
încercări de colaborare ale grupărilor de stânga, vom avea foarte proba- 
bil un Guvern Laval sau un Guvem Flandin. 


mm La AdisAbeba, foc şi prăpăd. Bandiţii şi dezertorii etiopieni ard 
şi prădează ţot. Legaţiile străine rezistă greu, și așteaptă pe italieni a 

căror sosire e întârziată prin ploile torențiale care au început și strică 
toate drumurile. Negusul, cu ai lui, a sosit la Djibuti, unde francezii l-au 
primit cu cinste. 


— Versuri care circulă asupra lui Jean Th. Florescu, trimis astă-pri- 
măvară ministru la Madrid: 
Pe Jean Tehaș la Mauri 
Noi l-am trimis cadou, 
Ca printre atâția tauri, 
Să fie și un bou! 

6 mai. — Italienii au intrat ieri, la orele 16, în Adis-Abeba. La 
orele 20, Ducele a vorbit poporului, din balconul Palatului Venezia și 
discursul său a fost radiodifuzat. Mussolini a declarat războiul terminat 
și pacea încheiată. Foarte abil, fără să pronunţe cuvântul de „anexi- 
une“ s-a mulțumit cu formula mai vagă: „Abisinia este şi va rămâne ita- 
liană“. Mare entuziasm la Roma. La Londra, și chiar la Paris se înghit 
noduri; la Geneva pare a se manifesta o ușurare că s-a scăpat de plicti- 
selile comitetelor de 13 și 18. S-a scăpat? 


— De luni au început la Belgrad conferințele Înţelegerii Balcanice și 
Micii Înţelegeri. Europa poate fi liniştită, sub președinția papagalului 
Rustu Aras, onorabilii domni s-au pus de acord asupra menu-urilor ce- 
lor opt mese pe care urmează să le înghită în capitala Iugoslaviei. 


— Conflictul Hefter-Kaufmann ia o turnură foarte serioasă și tinde a 
deveni una din porcăriile care vor curăța regimul. În realitate, Hefter 
„ nu e decât un instrument în mâna lui Aristid Blank. Lupta se dă între 
acesta și Kaufmann. Până aci n-ar fi nimic, și dacă falitul Blank are 
destule parale ca să mobilizeze pe Hefter, asta la urma urmelor e treaba 
lui și cel mult a Parchetului. Unde gluma se îngroașă și chestiunea 
devine porcărie, e că în acest conflict personal se amestecă și dl. gu- 
vernator al Băncii Naţionale, Mitiţă Constantinescu, și că macherul 
Aristid se străduie să atragă în conflict și pe însuși Regele. Conflictul 
dintre Hefter și Banca de Credit! nu e în realitate decât una din fazele 
duelului pe viaţă și pe moarte dintre Aristid Blank și Kaufmann. Vrăj- 
mășia dintre cei doi oameni datează de pe vremea când Banca Blank 


1 A se vedea pag. (271 din prezentul volum — nota St.N.) 

(încă tare și mare) era în rivalitate de afaceri cu Banca de Credit. Aris- 
tid, în megalomania lui, voia să fie „bancherul“ României Mari, și 
Kaufmann, credea el, îi sta în cale. 

S-au schimbat gloanţe fără rezultat de la o Bancă la alta. Man- 
nheimer, într-o vizită pe care a făcut-o la Bucureşti prin 1929, a încer- 
cat să împace pe cei doi adversari. O întâlnire a fost pusă la cale, la 
Mihai Popovici, pe atunci ministru de finanţe, între cei doi cocoşi, care 
s-au explicat între ei și au plecat împăcaţi, cel puţin în aparenţă. Fără să 
devină cordiale, relaţiile lor au mai pierdut din tensiune și au devenit 
posibile. După suirea Regelui Carol pe Tron lucrurile s-au stricat iar, 
pe de o parte fiindcă bazat pe prietenia Regelui, Blank s-a crezut stăpân 
pe situaţie, pe de alta fiindcă treburile Băncii Blank au mers din ce în 
ce mai rău și au permis lui Kaufmann să tragă toată spuza pe turta Băn- 
cii de Credit. Astăzi, Aristid Blank nu poate suporta situaţia lui de falit 
faţă de Kaufmann, încă în picioare. Trebuie să-l tragă numaidecât în 
mocirla lui, și ca să-și ajungă scopul e hotărât la orice. Toată campania 
lui Hefter, în ziar și în afară de ziar, toate amenințările lui de a da pe 
Kaufmann pe mâna justiţiei (?), au la spate pe Aristid. Și tot el e în do- 
sul lui Mitiţă Constantinescu (omul său) în toate vexaţiunile pe care 
Banca Naţională le face Băncii de Credit. Un inspector a fost trimis ca- 
re a examinat filă cu filă toate registrelel; prin care mai multe scrisori 
s-au cerut ba sumele reprezentând tantiemele încasate de administratori 
ba cele reprezentând soldurile conturilor curente, ba totalul scăderilor 
făcute la datoriile unor debitori și câte și mai câte. Banca de Credit a 
răspuns la toate cererile afară de câteva de ordin confidenţial la care n-a 
vrut să răspundă. Acum câteva zile, nouă cerere energică, trimisă cam 
în același timp cu amenințările lui Hefter publicate în Le Moment. Lu- 
cru grav, în memoriul lui Hefter se găsesc toate datele consemnate în 
raportul inspectorului Nestorescu ceea ce dovedește că Banca Naţiona- 
lă a comunicat gazetarului raportul confidenţial al inspectorului său. 
Repet că Aristid Blank întrebuințează pe Hefter și gazeta lui pentru 
porcăriile sale, nimic de zis, dar e inadmisibil ca Banca Naţională să fie 
pusă în slujba răzbunărilor unui mofluz, și e și mai inadmisibil să se 
dea de înțeles, cum se face că ordinul vine de sus. 


1 După legea bancară, Banca Naţională n-are nici o cădere să facă asemenea inspec- 
ţii nici să ceară informaţiile pe care le-a cerut cu privire la depozanți și la conturile cu- 
rente. Ca creditoare însă, poate face orice, fiindcă poate pune pe debitor în alternativa 
de a se supune sau de a plăti. Şi cum Banca de Credit n-ar găsi aiurea suma necesară ca 
să-și retragă rescontul de la Banca Naţională, trebuie să se supună exigenţelor acesteia. 

E de necrezut, și e trist de constatat că un caraghios ca Aristid 
Blank, că un zaraf falit și veros conduce ţara românească. Și totuși este 
așa, căci el și numai el a scos pe Slăvescu de la Ministerul de Finanţe, a 
scos pe Dorel Dumitrescu de la Banca Naţională și a numit în locul lui 
pe Mitiţă Constantinescu, rușinea ruşinilor. Să se mai mire cineva că în 
asemenea împrejurări dl. Aristid Blank este printre cei dintâi pe lista 
condamnaților la moarte de Garda de Fier? 

Sentința era chiar să fie executată în noaptea de luni spre marti. 
Un tânăr student a așteptat pe Blank la ieșirea redacţiei ziarului Le Mo- 
ment, unde harhărul petrecuse seara (ceea ce probează că studenţii sunt 
bine informaţi) şi de unde era să plece cu picioarele înainte. Din noro- 
cire pentru el părăsise localul mai devreme, așa încât studentul n-a mai 
dat decât peste Hefter și colonelul Angelescu, care au plecat împreună 
Şi cei din urmă. De necaz că-l pierduse pe Blank, studentul a pleznit pe 
Hefter cu un instrument contondent şi l-a rănit destul de grav. De ieri, 
Aristid trebuie să facă în pantaloni de frică. Oamenii lui răspândesc 
zvonul că agresorul lui Hefter a fost pus la cale de Kaufmann!! 


— Probabil că mă apropii de Putere: Scanavi a venit ieri să-mi ceară 
o fotografie, pretinzând că mi-o ceruse de mult şi că uitasem să i-o dau. 
Cu acest prilej mi-a povestit multe. Între altele că Regele a scris 
Reginei Elisabeta, acum câteva zile că va primi în audienţă pe Kauf- 
mann! și că el crede că ultima scrisoare adresată Băncii de Credit de 
către Banca Naţională a fost pusă la cale în căutarea unui conflict între 
Institutul de Emisiune și bancherul urât, conflict care să-i dea lui Blank 
un argument să zădărnicească audiența, despre acordarea căreia avuse- 
se probabil vânt. Scanavi socotește că hotărârea Regelui de a primi pe 
Kaufmann e o încercare de liberare din ghearele lui Blank și că a fost 
împins la acest gest de frică, de frica reacţiunii Gărzii de Fier, mai ales 
împotriva d-nei Lupescu. 

Ca şi Regina, Scanavi — fie că e părerea lui, fie că repetă ce aude 
din gura celor două Regine — e și el convins că Regele Carol nu știe 
decât de frică, și că în momentul de faţă e cuprins de panică. Ce va ieși 
de aci nu prevede nici el, dar crede că în nici un caz un Guvern naţio- 


! Regina Elisabeta ceruse de mult Regelui să primească pe Kaufmann în audienţă 
şi să se explice cu el. Influenţa lui Blank a tot amânat această audiență făgăduită de 
Rege în principiu. 

nal-țărănist, căci cu un asemenea Guvern gloanţele extremiștilor din 
dreapta ar porni singure. 

Scanavi mi-a confirmat cele povestite în aceste însemnări despre 
intrigăriile ce se desfășoară la Curtea din Belgrad!. Mi-a mai adăugat 
că ultima vizită a Ducelui și Ducesei de Kent a mai aruncat untdelemn 
pe foc. Proaste dar ambitioase, toate Prinţesele grecoaice nu mai con- 
tenesc cu încurcăturile pe care le provoacă. Pe de altă parte, în Croaţia s-a 
descoperit un adevărat complot împotriva Prințului Paul. Pe ziua de 
ieri Regina Marioara trebuia să sosească la Banloc, unde Regina Maria 
a noastră se găsea deja de câteva zile. Cele trei dame vor să se sfătuias- 
că pentru măsurile de luat împotriva grecoaicelor. 


— Zelea Codreanu, arestat acum opt zile și dus la Galaţi ca să fie ju- 
decat pentru maltratarea unui jandarm, delict vechi de doi ani, a fost 
achitat de Curtea de juraţi. 

7 mai. — „Audaces fortuna juvat.“ Reacţiunea Puterilor occiden- 
tale, inclusiv Anglia, față de anexarea Abisiniei de către Italia, e nulă. 
La Roma beţia triumfului nu împiedică pe Mussolini să vadă clar şi să 
întindă o mână amicală Angliei, adversarul de până ieri. 


— De azi-dimineaţă studenţii de la cele patru Universităţi românești 
s-au pus în grevă demonstrativă de 3 zile ca să manifeste solidaritatea 
lor cu studenţii închiși și puși în urmărire după incidentele care au în- 
soţit congresul de la Târgu Mureș. Ceea ce arată până unde a ajuns 
anarhia universitară e faptul că ieri la întrunirea studenţilor răzvrătiți 
(ţinută în căminul din str. Guttenberg) au luat parte și profesori univer- 
sitari cunoscuţi ca Mehedinţi, C. Giurescu, dr. Gerota, Marin Ştefănes- 
cu, nu ca să liniștească pe băieţi ci ca să-i îndârjească mai rău. De data 
asta toate asociaţiile studențești iau parte la grevă. Ieri s-au lipit pe toa- 
te zidurile orașului manifeste, semnate de comitetul grevei și de preșe- 
dintele studenților creștini Furdui, prin care se osândeau din nou la moar- 
te, scris negru pe alb, d-na Lupescu și dumnealor domnii Madgearu, 
Mihalache, Călinescu și alţii. 


— Luat aseară parte, din slăbiciune, la banchetul dat în cinstea lui 
Mereuţă, directorul general al C.F.R.-ului, fiindcă a împlinit 60 de ani. 
Oribil, 200 de persoane şi 20 de discursuri, cele mai multe lungi și in- 
sipide. Cerându-mi-se cu insistență să vorbesc și eu, am arătat în câte- 

va cuvinte că meritul lui Mereuţă a fost mai mare de a fi înfruntat 
greutăţile de ordin moral decât cele de ordin material. Aluzia la potlo- 
găriile săvârșite la C.F.R. peste capul lui Mereuţă de banda Tabacovici, 
a avut un succes enorm, deși avusesem grija să spun de la început că în 
cuvântarea mea „voi deraia”. 


— La liberali, încordarea e din nou mare. Chirculescu îmi spunea 
aseară că se merge cu siguranţă la o ruptură. Pentru moment lupta se dă 
pe data congresului. Va veni apoi la rând chestiunea vicepreședinţiei şi 
a comitetului de direcţie. 


— Hefter, care după ce a fost plesnit a ripostat cu câţiva pumni, a fost 
dat în judecată, iar agresorul său a fost pus în libertate! 

8 mai. — După Înțelegerea Balcanică, au luat sfârșit i ieri la Bel- 
grad şi ședințele Micii Înţelegeri. S-a dat un comunicat neobișnuit de 
lung, iar ziarele plătite au publicat mai multe coloane, totul ca să se do- 
vedească că nimic nu era schimbat în raporturile celor trei State com- 
ponente ale Înţelegerii, că programul acesteia Tămâne în picioare fără 
nici o modificare sau atenuare şi faţă de principiul neschimbării tratate- 
lor și faţă de planurile de restaurare al Dinastiei Habsburgice în Aus- 
tria și faţă de urmărirea organizării securităţii colective în cadrul Soci- 
etăţii Naţiunilor, căreia Mica Înţelegere e hotărâtă să-i rămână credin- 
cioasă. Insistenţa ce se pune de data asta — pentru prima oară — ca să 
se afirme perfecta înțelegere dintre România, Serbia și Cehoslovacia 
dovedeşte tocmai contrariul, adică că ceva scârțâie. Primind fără nici o 
restricție punctul de vedere iugoslav cu privire la problema Habsbur- 
gilor, România şi Cehoslovacia au evitat pentru moment izbucnirea cri- 
zei. Dar cu ce preț? La Berlin, Hitler şi ai lui trebuie să se bucure căci 
Habsburgii la Viena ar fi fost o grea piedică în calea Anschluss-ului. 


— Italia își mistuie victoria. Mussolini a fost decorat cu Marea Cruce 
a Ordinului del Merito di Savoia, care până azi nu s-a dat nici unui ci- 
vil. Abisinia va purta numele de Africa orientală italiană. Geneva, An- 
glia, Franța — toate ţările și Puterile se împacă unele după altele cu no- 
ua stare de fapt creată. Afară de Leon Blum, noul Rege al Franţei, care 
trăncănește, dar va sfârși prin a se împăca și el, conform metodelor 
democratice. Eden a răspuns printr-un lung discurs tuturor chestiunilor 
puse Guvernului în Camera Comunelor, după dezastrul Negusului. 
Avea un singur discurs de făcut: prestigiul Angliei nu iese micșorat din 

această aventură fiindcă Anglia s-a dezinteresat complect, din punctul 
ei de vedere particular, în conflictul dintre Italia și Abisinia și n-a ur- 
mărit decât menţinerea autorităţii Societăţii Naţiunilor şi valorificarea 
pactelor şi angajamentelor internaţionale; dacă Societatea Naţiunilor şi 
principiile pe care se bazează securitatea colectivă, au fost jignite, răs- 
punderea nu cade asupra Marii Britanii — care s-a declarat gata să-și 
facă toată datoria impusă de tratate, mergând până la compromiterea 
relaţiilor ei cu Italia — ci asupra tuturor acelor ţări care au sabotat acti- 
unea Genevei. Cam în acest sens ar fi trebuit să vorbească dl. Eden, și 
să arate că prestigiul Ligii a fost grav atins, nu al Angliei. Dar dl. Eden 
s-a mulțumit să înşire fleacuri fără şir în loc să încerce să impună o for- 
mulă care să salveze ce mai era de salvat din prestigiul țării sale. 


— Studenţii sunt în grevă de ieri dimineaţă. Greva a reuşit pe deplin 
la Facultatea de Medicină din Bucureşti. Mai puţin la celelalte facultăţi 
din Bucureşti și la universităţile din provincie, unde s-au putut ţine cursuri, 
deși cu studenţi puțini., 


— Ieri întrunirea Delegației Permanente a Partidului Liberal, la Dinu 
Brătianu acasă. Nu s-a ajuns la o formulă de împăcare. Dinu Brătianu 
admite convocarea Congresului, dar nu admite alegerea unui vicepre- 
şedinte. După câte am aflat chiar în Delegaţia Permanentă întrunită ieri 
Dinu ar fi fost în minoritate: din 32 de membri prezenţi, n-ar fi fost ală- 
turi de el mai mult de 10, dacă s-ar fi ajuns la vot. Printre aceștia Tan- 
cred Constantinescu, Victor Slăvescu, Cipăianu, N. Chirculescu — din- 
tre foştii miniștri, mai departe Bebe Brătianu, C. Neamţu, Bănescu etc. 
Ai lui Tătărescu, foarte dârzi, cer congresul imediat și pregătesc chiar o 
lovitură împotriva lui Dinu Brătianu, în locul căruia vor să aleagă șef 
pe Guţă! Tătărescu pare să fi ieșit şi el din rezerva lui și n-a luat parte 
la şedinţa de ieri, plecând ostentativ în ajun la Poiana. 


— Ieri seară a sosit la Bucureşti mareșalul Franchet d'Esperey și zia- 
rul Dimineaţa i-a consacrat o pagină la care mi-a cerut şi mie colabo- 
rarea prin câteva rânduri. Lucru amuzant, am început articolașul meu 
cu cuvintele: „Orice sol al Franţei e binevenit în România“ și exact cu 
aceleași cuvinte a început și doctorul Lupu pe al lui. „Les grands 
esprits se recontrent“, zice francezul. 

9 mai. — Faimosul chestionar a fost remis ieri Guvernului ger- 
man de către ambasadorul Angliei la Berlin. Contrariu aparenţelor care 
arătau Germania supusă la un interogatoriu, și din acest punct de vede- 
re oarecum umilită, în realitate remiterea chestionarului englez, cu con- 
simțâmântul Franţei constituie un succes pentru Hitler. După remilita- 
rizarea zonei renane, Franţa a declarat într-adevăr că nu se poate sta de 
vorbă cu Germania până ce, printr-un act de revenire asupra călcărilor 
de tractat săvârşite, nu va da dovadă de spirit pacific. Hitler și Germa- 
nia au pus la coș hotărârile de la Londra și n-au făcut nici un act de re- 
venire și n-au dat nici o dovadă în sensul cerut. Totuși iată că astăzi, 
deși pe cale indirectă Anglia şi Franţa încep discuţiile pe baza contra- 
propunerilor Fiihrer-ului respinse cu dispreţ în momentul când au fost 
făcute, cel puţin în Franța. 

11 mai. — Alaltăieri seară, 9 mai, Mussolini a citit de pe balconul 
Palatului Venezia, în fața delirului entuziast al mai multor zeci de mii 
de oameni, Decretul Regal prin care Africa orientală italiană era anexa- 
tă Italiei. Noua provincie împreună cu Eritrea și Somalia vor forma 
Imperiul Etiopiei şi Regele Victor Emanuel al III-lea ia şi titlul de Îm- 
părat al Etiopiei. 

Noul Imperiu va fi guvernat în numele Regelui-Împărat de un Vi- 
ce Rege și mareșalul Badoglio a fost însărcinat cu aceste înalte funcţii. 
Generalul Grazziani care a condus armatele din Somalia spre nord, a 
fost făcut și el mareșal. Asupra Cabinetelor din Londra și de la Paris, 
proclamarea Ducelui a făcut efectul unei mâncări prea acre: le-a stre- 
pezit dinţii. La Geneva agitaţie, care simplă agitaţie va rămâne. 


— Pentru întărirea Micii Înţelegeri şi pentru intimidarea Europei Cen- 
trale („ia-l de pe mine că-l omor“), omul de teatru care se ascunde în 
pielea lui Titulescu a pus la cale o senzaţională întâlnire: Prinţul Paul al 
Iugoslaviei și Prințul Beneș al Cehoslovaciei vor veni la București, un- 
de împreună cu Regele Carol şi cu respectivii miniștri de externe ai ce- 
lor trei țări vor pune Europa la cale. Întâlnirea ar avea loc la începutul 
lui iunie. Norocul nostru și al lui... Tătărescu. 


— Asistat ieri la parada militară de 10 Mai. Vreme admirabilă, spec- 
tacolul cam acelaşi ca anul trecut. În minus: interminabila defilare a 
școlilor, clasa Prințului Mihai (profesori și elevi) în „bleu ciel“ — în 
plus: mareșalul Franchet d'Esperey („le français disespere“ cum îi zic 
glumeţii), patriarhul în capă de beduin, Nicolae Iorga, umflat ca un ba- 

lon. În general incomparabil mai multă ordine și la sosire şi la plecare. 
Armata s-a prezentat frumos, dar prea zgâită în pasul de paradă, și di- 
vizia Gărzii cu uniforme de vicleim care trebuiesc cu orice preţ schim- 
bate. Incident vesel în momentul plecării Regelui: înainte de a se sui în 
automobil, Regele s-a îndreptat spre partea noastră a tribunei, şi a stră- 
bătut cei 30-40 de metri care îl despărțeau de noi ca să strângă mâna și 
să vorbească ostentativ cu Iorga și numai cu el. Nici n-a dat mâna mă- 
car lui Vaida care se afla alături. Teatru exagerat mm dar cu Iorga toate 
prind. Pe când îi vorbea Regele, profesorul se înfoia în pene și după ce 
l-a părăsit Suveranul — care s-a înapoiat direct la automobil mm a 
început să facă roata, ca păunul printre cucoane! Îşi ieșea din pene de 
mândrie! Săracul! În jurul meu câțiva miniştri și subsecretari de Stat li- 
berali se prăpădeau de râs: „S-a curăţat Iorga, îl tratează Regele cu aca- 
dele!“ Şi mi-am adus aminte cele raportate de Pangal de la Mironescu, 
că pe Iorga-l va împăca Regele într-un fel sau altul. 


—n După-amiază am fost pentru prima oară la un match de foot-ball. 
Luptam noi cu iugoslavii, pentru cupa Regelui Carol. Mărţurisesc că 
deşi m-a interesat, matchul nu m-a pasionat. Am fost însă adânc impre- 
sionat de ce am văzut în jurul meu. Peste 40 000 de persoane ocupau 
jur-împrejurul stadionului, tribunele O.N.F.-ului. N-am văzut de când 
sunt atâta lume adunată la un loc în Bucureşti. Și toată această mare de 
capete, care păreau de la distanţă capete de muște, se agita, ţipa, se emo- 
ționa în talazuri ritmice, ca marea. Patima pe care toţi o puneau în urmă- 
rirea jocului mi-a fost de nepriceput. Un popor refractar sportului până 
acum 20 de ani ca al nostru, se paşionează acum pentru loviturile de 
picior și de ţeastă pe care 20 de vlăjgani le dau mai mult alandala, într-o 
minge de piele. Ce s-a schimbat în sufletul acestor oameni, de la război 
încoace? Nu sunt tot vechile corcituri pe care le-am cunoscut înainte? 


—m Două observaţii interesante: de un an de zile, toţi îmi umplu capul 
cu impopularitatea Regelui (pe care toată lumea îl înjură) și cu senti- 
mentele antisemite ale tineretului mm ori ieri, şi dimineaţă la paradă şi 
după amiază la Onef, am asistat la manifestații populare cu totul opuse 
unor asemenea constatări. Și dimineaţă și după-amiază, Regele a fost 
aclamat cu o frenezie nemaipomenită ms iar în timpul match-ului de 
foot-ball, singurul jucător aclamat de miile de tineri prezenţi a fost unul 
Schwartz, jidan sadea. Atunci? Vâlcovici, fostul meu coleg în ultimul Mi- 
nister și profesor universitar pe care-l întrebam ieri dimineaţă aşupra 

extinderii curentului antisemit în Universităţi mi-a răspuns cu surâsul 
său șiret: „În Universitatea noastră din 20 000 studenţi, 200 sunt antise- 
miti, 200 filosemiţi, și restul își văd de treabă. Cei 400 gălăgioși asur- 
zesc însă lumea cu zgomotul lor“. Să fie așa? 


— Azana a fost ales Președinte al Republicii Spaniole, loc rămas va- 
cant după „demiterea“ Preşedintelui Alcala Zamora și provizoriu ocu- 
pat de Martinez Barios, până ieri. 

În Grecia s-a declarat grevă generală. Grecoteii s-au luat la harță 
între ei, s-au bătut și s-au împușcat unii pe alţii. Tulburările din Spania 
şi din Grecia, alegerile din Franţa, încăierările semito-antisemite de la 
noi — atâtea manifestații ale propagandei comuniste de la Moscova. 
Prin politica pacifică a lui Litvinov, sămânţa Moscovei a pătruns mai 
ușor în celelalte țări decât ar fi putut-o face pe urma actelor de violență. 
Numai așa se poate explica „genevismul“ Sovietelor şi al lui Stalin. 

12 mai. — Luat masa ieri seară cu Pamfil Șeicaru, ajuns de mai 
mult timp persona gratissima la Palat și câteodată în măsură să afle se- 
cretele Seraiului. Aseară mi-a spus că acţiunile lui Murdăreanu ar fi în 
scădere; acum câteva zile Inculeţ discutând nu mai știu ce chestiune cu 
Regele și spunându-i „am vorbit cu Urdăreanu“ — Regele i-a răspuns 
tăios: „Ce-mi tot vii cu Urdăreanu? Cine-i Urdăreanu? Te rog să vor- 
beșşti cu mine, nu cu Urdăreanu!'* Șeicaru mai pretinde a şti că Regele e 
foarte enervat de toate istoriile cu Lupeasca și că se gândește serios la o 
lichidare a legăturilor sale, cu zisa Doamnă. O fi bine informat Șeicaru, 
dar nu cunoaște îndestul pe Rege. Poate că vom vedea în pușcărie pe 
Murdăreanu, sau exilat ca Puiu Dumitrescu — dar lichidare cu d-na 
Lupescu, niciodată. O fi fost Regele enervat într-o zi și împotriva lui 
Inculeţ și împotriva Duduiei, dar cauza enervării nu trebuie căutată 
decât în necazurile pe care marile probleme le dau zilnic iubitului nos- 
tru Suveran. Poate că tocmai în ziua aceea guma pentru lipitul timbre- 
lor nu se va fi dizolvat cum trebuie, sau poate că într-un moment de lu- 
ciditate își va fi dat seama că căcăniul de pe lampasurile unui regiment 
nu se potrivește cu violetul de pe șapcă, sau viceversa. Poate, în fine, că 
nu găsește o panglică originală pentru o nouă decorație — ipoteză pe lân- 
gă care trec repede nevrând să mă opresc în fața unei asemenea catastrofe. 

Dar se vede că ori Șeicaru, ori informatorul meu a înnebunit com- 
plect, căci dl. director al Curentului mă informează, sub jurământul 
păstrării secretului, și despre următoarea mişcare: Cesianu ar părăsi Pa- 
risul și ar trece ministrul Palatului (să fie adevărat că influenţa d-nei Lu- 

pescu și a d-lui Urdăreanu e în scădere), în locul lui Cesianu ar trece 
Comnen de la Berlin și la Berlin ar fi să fie numit Gusti. Mi-a venit să 
râd, când am auzit despre această ultimă numire, căci mi-am adus amin- 
te de informaţia transmisă de Mironescu prin Pangal, despre intenţiile 
Regelui de „a împăca“ pe Iorga prin numirea lui la Președinția Fundaţi- 
ilor Regale, loc ocupat astăzi de Gusti. Am admirat o dată mai mult cu 
câtă grijă îşi urmăreşte scumpul nostru Rege marile sale planuri politice. 


— Mareșalul Franchet d'Esperey a ţinut ieri la Ateneu o conferinţă 
asupra Regelui Alexandru al Serbiei, conferinţă la care nu m-am dus și 
după rezumatele publicate, pare că n-am pierdut nimic. Ba da, ocazia 
să mai aud o dată pe Victoraș Antonescu vorbind de eroicul soldat An- 
toine Louis!: lipsit de orice condescendenţă, mareșalul n-a marcat nici 
cu două cuvinte de mulțumire în discursul său (probabil preparat la Pa- 
ris) platitudinile pe care i le-a debitat Antoine Louis Victor Antonescu. 


— Liberalii s-au împăcat iarăși fără să se împace. Au amânat soluţi- 
ile, ca la Geneva. La întrunirea șefilor de organizaţii, de ieri, în care tre- 
buia să se hotărască data ţinerii congresului, Dinu Brătianu a declarat 
că va fixa această dată la înapoierea sa din străinătate, iar Tătărescu a 
cerut „șefilor“ de judeţe să fie gata pentru 70 iulie. În comunicatul ofi- 
cial, bineînţeles că data nu figura. Nu s-a vorbit nimic, nici de o parte 
nici de cealaltă despre vicepreședinție. Dar s-a declarat și de o parte și 
de cealaltă că cea mai deplină armonie domnește în partid! 

Oștile stau fată în față 
Alba ună luminând! 

Biata ţară! Să strigăm și noi cu Iorga (articol scris după „acadea- 
ua“ de la 10 Mai): Trăiască Regele! 

13 mai. — Dl. Dinu pleacă deseară la Royat, mulțumit că a scăpat 
şi de data asta partidul de ruptură. „Requler pour mieux sauter“ e însă 
un dicton francez valabil și în România. Pe când ziarele de azi-diminea- 
tă vorbesc de aplanarea conflictului dintre cele două clientele, Raza, 
foaia brătieniștilor înjură Guvernul și afirmă inoportun congresul care 
va avea de ales între unitatea partidului și continuarea guvernării. Deși 
pare că au mai cedat și ieri, şi că data congresului a fost în cele din 
urmă fixată pentru sfârșitul lui iunie, sunt anumite lucruri asupra căro- 
ra Brătienii vor ceda greu. Copărtaș al firmei prin drept de moștenire, 


1 Numele sub care Victor Antouescu a zburat de la Salonic la Iaşi în octombrie 
1918, trimis în misiune de cei de la Paris. 

Dinu Brătianu nu va permite niciodată băiatului de prăvălie Guţă să se 
amestece în conducerea efectivă a întreprinderii. 


— La Geneva se desfăşoară săptămâna palinodiilor. Nu e cea dintâi 
dar e poate cea mai reușită. Membrii consiliului s-au întrunit luni, „pri- 
vatim“ și au discutat dacă chestiunea italo-abisiniană trebuie pusă sau 
nu la ordinea zilei(!). Au hotărât în fine să o pună, și toate trompetele de- 
mocraţiei s-au grăbit să trâmbiţeze victoria „spiritului Genevei“ asupra 
obscuratismului medieval reprezentat prin Mussolini, Ducele. Au pus-o 
la ordinea zilei, ca să hotărască în ședință plenară amânarea discuţiei 
până la 15 iunie! Pe de altă parte Aloysi reprezentantul Italiei, s-a re- 
tras din ședință îndată ce a constatat prezenţa reprezentantului Negusu- 
lui, a revenit şi a luat parte la a doua ședință, și s-a retras din nou șia 
plecat la Roma după ședința de ieri. Comunicatul consiliului e abil dar 
cam caraghios. După ce justifică amânarea discuţiei prin noua stare de 
fapt intervenită în raporturile dintre Italia şi Abisinia, stare de fapt ce 
trebuie serios examinată în legătură cu stările de drept, comunicatul ada- 
ugă că în ceea ce priveşte sancţiunile nici o hotărâre! nu poate fi luată 
cât timp consiliul n-a luat una în ce priveşte soluţia unilaterală dată de 
Italia conflictului. 

Poziţia S.D.N.-ului este foarte grea. Geneva se găsește între două 
alternative: să se încline în fața faptului îndeplinit și să-și mărturiseas- 
că falimentul sau să persiste în politica sancţiunilor, agravând-o chiar 
până la îngenuncherea Italiei. În acest din urmă caz, Italia ar părăsi însă 
imediat Societatea Naţiunilor, care fără Statele Unite, fără Germania, 
fără Japonia și fără Italia, ca să nu citez decât Puteri mari, n-ar mai fi o 
Societate a Naţiunilor. Şi cine ştie dacă pornită pe această cale Italia nu 
s-ar apropia de Germania și n-ar facilita izbucnirea unui război. Cred 
că singura soluţie ar fi o reformă a S.D.N.-ului, care ar atrage după sine 
revenirea la sistemul echilibrului de forțe bazat pe tratate de alianţă. 
Căci orice am face, sistemul securităţii colective s-a arătat inoperant și 
după cele două lovituri pe care le-a primit din partea lui Hitler şi a lui 
Mussolini, nimic nu-l va mai putea pune în picioare. 

Nici chiar străduințele amicului Titulescu. E extraordinar cât se agi- 
tă trepăduşul la Geneva, în momentul de faţă ca să creadă lumea că se 
găseşte în treabă şi să nu-l îngroape odată cu politica pe care a slujit-o. 
Agenţiile telegrafice, subvenţionate toate, anunţă lumii întregi întreve- 


1 Lăsând astfel poarta deschisă pentru toate soluţiile: agravare, menţinere, ridicare. 

derile d-lui Titulescu, în fiecare zi, și numai pe ale lui. Reproduc după 
Rador, următoarea telegramă: 

„Geneva 12 (mai). Dl. ministru Titulescu a avut în cursul dimi- 
neţii de azi o lungă conferinţă cu dl. Paul Boncour, ministrul de Stat și 
delegatul permanent al Franţei pe lângă Societatea Naţiunilor. Dl. Titu- 
lescu a lua apoi dejunul cu domnia sa. 

Imediat după aceea dl. ministru Titulescu a avut de asemeni o în- 
delungată întrevedere cu baronul Aloysi, delegatul Italiei la Liga Naţi- 
unilor, după care a primit pe d-nii Tewfik Rustu Arras — ministrul de 
externe al Turciei, Purici — ministrul Iugoslaviei la Paris și Politis — 
ministrul Greciei tot la Paris și delegat la Societatea Naţiunilor. 

În cursul serii dl. ministru Titulescu a fost vizitat de către dl. mi- 
nistru Massigli, șeful secţiunii pentru Societatea Naţiunilor din Minis- 
terul de Externe francez, cu care s-a întreţinut până târziu.“ 

Cine citește rândurile de sus ar putea crede că lumea se învârtește 
în jurul d-lui Titulescu. Poate că lumea de la Geneva, căci „lumea“ fără 
Geneva, desigur că nu! 

14 mai. — Dejunat ieri cu doi porumbei: Regina Elisabeta mă 
pofitise să-mi vorbească de diverse chestiuni și mai era și Sandi Scana- 
vi, ca la el acasă. Foarte pricepătoare, Elisabeta vede cum frate-său se 
curăţă, dar nu poate nimic. Are și dânsa impresia că acţiunile lui Mur- 
dăreanu sunt în scădere, dar nu și ale Lupeascăi. În afacerea Kauf- 
mann-Banca de Credit îmi spune că Regele a însărcinat pe Tătărescu să 
vorbească cu Mitiţă Constantinescu și cu lieber Oscar după care va pri- 
mi în audienţă pe acesta din urmă. 


— La Geneva zarvă mare. Latră câinii, latră cățelele, latră madam Ta- 
bouis. Plecarea lui Aloysi i-a înnebunit pe toți, și toţi se întreabă dacă 
rechemarea bruscă a delegaţiei sale va fi urmată din partea Italiei, de o 
retragere din Ligă. Caraghioșii de la Geneva au izbutit să facă antipatic 
principiul securităţii colective, admirabilul principiu al securităţii co-' 
lective, care aplicat ar garanta lumii pacea, și să facă simpatice gesturi 
de samavolnicie ca ale Italiei, care pot duce oriunde, numai la o men- 
tinere a păcii nu. Specialiştii de la Geneva sunt o adevărată nenorocire. 
Până să se reformeze Societatea Naţiunilor, ar trebui reînnoit tot per- 
sonalul reprezentativ ca și cel permanent de pe țărmurile Lemanului; 
oamenii care mișună azi în jurul ilustrei instituţii sunt prea învechiţi în 
procedurile lor falimentare. 

— De la voluminosul meu prieten Potârcă: 

„Păi bine şefule, am spus lui Mihalache că stângă, stângă — dar 
eu intru şi într-un Minister de dreapta dacă m-or chema. Că dacă îi vor- 
ba de revoluţie, noi s-o facem dracului odată, să ştim și noi — dar dacă 
tot Regele e să hotărască, atunci ce să ne mai răţoim, mai bine să facem 
pe placul lui!“ 


— La dejunul pe care Regele l-a oferit lui Franchet d'Esperey a deco- 
rat pe mareșalul Prezan cu colanul Ordinului Carol. Foarte mișcat Pre- 
zan a încropit câteva cuvinte și a terminat: „mulțumesc pentru armată, 
Sire“ — „nu pentru armată — a replicat Regele — ci pentru d-ta, fiindcă 
ești bătrân şi vezi lucrurile limpede“. Nici o vorbă despre război sau des- 
pre trecut — lumea începe de la dânsul. E ciudat că această decorare a 
lui Prezan n-a fost menţionată în nici o gazetă. Ca să nu se supere Ave- 
rescu? Cu patriarhul, Prezan e singurul român decorat cu colanul Carol. 


— Nae Ionescu a venit azi pe la mine. E mai ambalat ca oricând asu- 
pra Gărzii de Fier. Vine de la Brașov, unde a depus ca martor la proce- 
sul studenţilor acuzaţi de profanarea monumentului lui Duca din gara 
Sinaia. Crede că studenţii (printre ei este și Alexandru Cantacuzino, stu- 
dent „honoris causa“) vor fi condamnaţi. E indignat împotriva Regelui 
care i-a trimis pe Gravrilă Marinescu să-i spună că ar vrea să ia contact 
cu conducătorii Gărzii, dar pe ascuns. Nae ar fi răspuns că Garda nu 
face nimic clandestin (!!). 

Incurcătura, după Nae Ionescu, în situaţia de azi, se datorează fap- 
tului că Regele vrea să le facă toate numai el, şi le face prost fiindcă nu 
ştie să le facă. — Ca să nu stea nimeni în calea voinţei sale, a înlăturat 
și înlătură din jurul lui toţi oamenii inteligenţi. Iată de ce în fruntea Gu- 
vernului e un farsor mediocru ca Tătărescu, în fruntea Armatei un im- 
becil înfumurat ca Paul Angelescu, în fruntea Fundațiilor Regale din 
care a făcut un adevărat Minister al Educaţiei Naţionale două nulităţi, 
din care un caraghios, Gusti. Iată de ce în fruntea Curţii e un Urdăreanu 
sau un Stârcea. „El, el şi iar el, nimeni să nu-i stea în cale, toate să le 
hotărască el, prosteşte, și nimeni să nu zică «nu». Până și trecutul tre- 
buie șters. Armata? Incepe de la el, a costumat-o după gustul lui, a înar- 
mat-o sau a dezarmat-o după priceperea lui. Academia Română? În 
lături — face el altele, Academia de Ştiinţă şi Academia de Medicină. 
Învăţământul? Zidească dr. Angelescu câte școli o vrea, spiritul public 
îl fasonează el prin Fundaţiile Regale, prin Gusti și Sandu Rosseti. 

Politica externă? Poate să se zvârcolească Titulescu cât o vrea, adevă- 
rata politică el o face. Nu numai că are ambiția să facă totul el însuși, 
încurcându-le pe toate, dar mai urăşte și de moarte pe toţi înaintaşii săi, 
urmărind cu tenacitate dărâmarea operei lor. E singura îndeletnicire în 
care va reuşi. A mai avut țara românească, adică Moldova, așa o pacos- 
te: pe Ştefănică Vodă, care în invidia și ura lui, n-a făcut decât să distru- 
gă tot ce întemeiase Ștefan cel Mare și să ucidă sau să piardă pe toţi sfet- 
nicii marelui Voievod pe care îi mai întâlnea în preajma sa. Crede-mă, 
domnule Argetoianu, nu mai este nimic de făcut cu acest degenerat“. 
Nae Ionescu mi-a mai spus multe. 

Omul e amărât și nu poate vorbi decât cu amărăciune, dar cu toate 
exagerările lui, în multe are dreptate. 

15 mai. — La Viena lovitură de teatru. Schuschnigg a demisionat 
alaltăieri seară şi și-a reconstituit Ministerul ieri, dar fără Stahremberg. 
Şi totuși rămân 2 miniștri din Heimatschutz în Cabinet. Ruptură? Învâr- 
teală? Lucrurile nu sunt încă lămurite, pentru cei neiniţiaţi. 

16 mai. — Dejunat ieri cu Ugo Sola, ministrul Italiei, la Kauf- 
mann. Întrebat de mine, mi-a expus punctul de vedere mussolinian, fa- 
tă de conflictul de la Geneva. „Italia nu primește nici un fel de discuţii 
la Geneva pe chestiunea Abisiniei. Ducele nu stă de vorbă decât pe ba- 
za decretului de anexiune. Guvernul italian se va retrage din Societatea 
Naţiunilor dacă nu va dobândi satisfacţie în sesiunea de la 15 iunie. Noi 
nu ne mai putem mulțumi însă cu o simplă abrogare a sancţiunilor, tre- 
buie să ni se ceară și scuze pentru afrontul care ni s-a făcut. 7] faut que 
l'on vienne à nous le chapeau à la main.“ Sola e însă convins că An- 
glia nu va consimțţi la gestul cerut de Italia și că nu se va găsi nici o for- 
mulă care să dea satisfacţie Ducelui şi să salveze obrazul S.D.N.-ului 
în același timp. „Şi atunci?“ 

— „Atunci vom face politica noastră separată“. (Am priceput că va 
fi o alianţă cu Germania.) 


— [eri dimineaţă a murit după o scurtă boală Baffigi, general italian 
în retragere, fost ataşat militar la noi. E al doilea general italian pe care 
soția lui, simpatica Nelly, îl dă gata. Înainte de Baffigi fusese căsătorită 
cu generalul Ferigo, fost atașat militar și el, pe care l-a trimis în câţiva 
ani pe altă lume. Baffigi, de când s-a retras din armată, a reprezentat în 
România interesele petrolifere italiene. 


www.dacoromanica.ro 


ÎNSEMNĂRI ZILNICE, 1936 315 


— Omul învaţă până moare. Am aflat abia ieri de la Prat că numele 
de Dolores, Mercedes, Pilar, Imaculata etc. pe care atâtea femei îl poar- 
tă în Spania şi pe care le credeam nume originale nu sunt decât cali- 
ficări adaose la numele de Maria. Toate femeile cu asemenea nume, 
sunt în realitate Marii, Maria de la Dolores, Maria de la Mercedes, Ma- 
ria de la Pilar, Maria Imaculata — și numai prin prescurtare sunt che- 
mate Dolores, Mercedes etc. 

Am mai aflat, de data asta de la Bichi Costandake (ginerele lui Bra- 
gadir) că există o „International Flying Bar Corporation“, o asociaţie 
de beţivi cu dare de mână, în care se pătrunde destul de greu şi ai cărei 
membri au dreptul la credit destul de important, în principalele baruri 
din lume contra unei provizii reduse vărsată la Centrală, la Londra. Jim- 
my Mironescu, mare amator de whisky! e singurul român primit până 
acum în această ilustră corporație. 


— Se vorbeşte de numirea lui Victor Bădulescu ca ministru plenipo- 
tenţiar(?) şi de a lui Dimitrie Alimănișteanu (fiul Sarmisegetuzei) ca sub- 
secretar de Stat la Finanţe, în locul lui. 

18 mai. — Alaltăieri seară, prietenii mei politici din culoarea de 
Galben mi-au dat o masă la Flora. Lume aleasă și oameni cumsecade, 
în majoritate. 

În şedinţa Delegației Permanente ţinută azi-dimineaţă am hotărât 
schimbarea numelui de Uniune Agrară în acela de Partid Agrar. Schim- 
barea de titulatură nu înseamnă nici o schimbare în ideologia sau în 
programul nostru. E numai o măsură de precauţie tactică: o ţară „emi- 
namente agricolă nu poate trăi veşnic fără un partid agrar, deocamdată 
umpleam noi golul, cu Uniunea Agrară“, dar într-o bună zi, o altă gru- 
pare s-ar fi putut întemeia sub o etichetă mai adecvată scopului ur- 
mărit, şi să ne expună la serioase greutăţi. 

Am suprimat în acelaşi timp şi organizaţiile de culori la Bucu- 
reşti, descentralizând acţiunea electorală pe circumscripție, în tot vreo 
30. O încercare. 


— leri duminică a început concurența interbalcanică de foot-ball. Am 
învins pe greci cu 5 la 2. 


lL A se vedea Amintirile mele din Egipt. (paginile 20,76 în volumul XI al prezentei 
ediţii — nota Sr.N.) 

Telegramele de azi-dimineaţă aduc vestea morţii lui Tsaldaris, fos- 
tul preşedinte al Consiliului grecesc și șeful Partidului Populist. După Ve- 
nizelos, generalul Condilys, Demerzis, iată-l și pe Tsaldaris trimis pe 
lumea cealaltă. Sarcina politică a Regelui George, se simplifică mult. 

19 mai. — Informatorul meu secret, care de multă vreme nu mai 
venise pe la mine, de rușine se vede, m-a vizitat din nou astăzi. În ge- 
neral prevederile lui, înregistrate în cursul acestor însemnări n-au prea 
corespuns realităţilor, afară de planul unui Guvern Mironescu care a 
existat în gândul Regelui. — Acum îmi vine cu vești senzaţionale, pe 
care le consemnez aici, fără să cred mult în ele. Le consemnez drept ca- 
pitole de roman, care slujesc și ele la o mai exactă conturare a mora- 
vurilor noastre politice și a rușinii în care trăim. Viitorul apropiat va 
arăta ce și cât va rămâne din informaţiile care urmează. Informatorul 
meu pretinde a ști cum combinaţia Mironescu ar fi căzut în apă, din ca- 
uza continuelor întârzieri ale bătrânului Ghiţă de a se înțelege cu cine 
trebuia și cum trebuia. Aşa de pildă a venit să ceară acum în urmă pe 
d-rul Lupu la Ministerul de Interne, ceea ce a supărat adânc pe Rege 
(informatorul meu vorbește). Costăchescu și Potârcă, presimţiţi prin 
Banu, din ordinul Regelui, ar fi refuzat și ei să intre într-o combinaţie 
Mironescu (?). Furios pe ei, Regele ar fi declarat lui Banu că cei doi 
domni nu se vor mai întâlni niciodată cu un portofoliu de vreme ce n-au 
priceput să dea Coroanei ajutorul cerut, în momentul în care Coroana 
avea nevoie de acest ajutor. Informatorul meu mai adaugă că demisia 
lui Banu de la Georgiști! a fost pusă la cale de Rege. 

Regele vrea să se poată servi de Banu în viitoarea lui combinaţie 
ministerială. Deși nu se ştie cine va prezida viitorul Guvern în locul lui 
Mironescu (poate Banu?). Regele e mai hotărât ca oricând pentru Gu- 
vernul de alegeri, compus din oameni care să nu candideze dar să facă 
alegerile după ordinele lui. Deşi socotesc că, în ţara noastră și mai ales 
sub Domnia Regelui Carol al II-lea, toate sunt posibile mărturisesc că 
pun la mare îndoială aceste informaţii, din care singurul lucru ce-mi 
pare exact e favoarea de care se bucură Banu. Avea de toate în jurul lui 
bietul Rege: îi lipsea un curuit. Să-i trăiască! 


— Tulburările în Palestina devin din ce în ce mai serioase. Arabii nu 
mai vor ovrei în Palestina. În compensație francezii îl cer pe Blum! 


! Printr-o scrisoare foarte frumos scrisă, C. Banu şi-a dat demisia din Partidul Libe- 
ral de sub președinția lui George Brătianu. Se zice că scrisoarea (publicată în toate zia- 
rele) a fost aprobată de Rege înainte de a fi trimisă lui Brătianu. 

— Regele a pofitit ieri pe doctorul Lupu la dejun probabil ca să mai 
pună la cale o intrigă între el și Mihalache. Mi s-a spus că după audi- 
ență, înapoiat la hotel, Lupu trimitea cât putea pe Majestatea Sa în por- 
tul Marsiliei. 

24 mai. Duminică. — De trei zile la Breasta, unde am venit de Sf. 
Constantin. Parcul din Breasta e o splendoare; mulțumită primăverii 
ploioase vegetaţia e de o bogăţie excepţională. Foile încă fragede, înfă- 
țişează după specii, mase în toate tonurile verdelui, de la verdele des- 
chis și bătând în galben al teilor, la verdele închis al brazilor. Trandafi- 
rii sunt în plină floare și înfloriţi am găsit și salcâmii. Privighetorile cân- 
tă toată ziua și toată noaptea. Voluptatea vieţii e însemnată pe fiecare 
foaie, pe fiecare floare, pe fiecare aripă. Sf. Constantin e sărbătoarea ti- 
nereţii, și cât de puţin se potriveşte cu cei 65 de ani ce-i duc pe umeri! 
Cât a trăit mumă-mea n-am lipsit niciodată de lângă dânsa în această 
zi, cel puţin când eram în ţară. De când m-a părăsit, continui să vin, dar 
mi-e inima strânsă și toată veselia din jurul meu — mi-au venit şi copi- 
ii să petreacă ziua cu mine — și toată bucuria naturii și cumplita beţie 
de viaţă a tot ce trăiește și crește nu mă împiedică să mă gândesc la ce 
nu mai este și nu va mai fi niciodată. 


— Universul îmi aduce vestea morţii lui Al. Florescu, zis Indianul 
fermecător. Încă un contemporan, încă o figură caracteristică a Bucu- 
reştiului care dispare. Ca și Ionaș Grădișteanu, Al. Florescu a fost un pa- 
sionat al ideii naţionale. Mititel, tăcut şi posomorât, Florescu a trăit nu- 
mai cu Ardealul și cu ardelenii în suflet. Calic, socotitor pentru cheltu- 
ielile lui personale până la o lescaie , a dat fără să numere pentru școli- 
le, pentru bisericile și pentru mișcarea românească dincolo de Carpaţi. 
El a întemeiat Liga Culturală, cu penele căreia s-au împodobit alții. Du- 
pă războiul de întregire după ce şi-a văzut visul cu ochii, Indianul fer- 
mecător n-a mai avut scop în viaţă, și a rătăcit printre oameni ca unul 
ce-și pierduse raţiunea de a fi. Lipsit de ambiţii personale, n-a cerut 
niciodată nimic, nici măcar președinția Ligii pe care o fondase, și al că- 
rei.secretar general s-a mulțumit să fie. Ca și cu Grădişteanu, ardelenii 
s-au purtat prost cu el : n-au găsit, de la război și până azi, un loc de de- 
putat pentru dânsul, — n-au catadicsit să înlăture pe nici unul din şper- 
țarii lor ca să cinstească cu o alegere nesblicitată pe acela care în vre- 
muri de restriște le dăduse atât. Ironia soartei a vrut ca fiul acestui naţi- 

onalist înfocat, Radu (consilier de legaţie) să se căsătorească cu o ovrei- 
că, fiica lui Szâpkes. 

25 mai. — Ieri, pe o ploaie torențială echipa românească de foot- 
ball a bătut la Onef, pe cea bulgărească. Duminica precedentă românii 
bătuseră pe greci, așa încât am rămas deţinătorii cupei balcanice pe 
anul în curs. Anul trecut fusesem bătuţi de toată lumea. Iugoslavia s-a 
retras din concurenţa balcanică, pretinzându-se „Europă Centrală”. Cu 
Skoplie, cu jumătate Macedonie și cu Muntenegru în graniţele sale, pre- 
tenţia e cel puţin hazlie. De altminteri, am bătut anul acesta în ziua de 
10 Mai, şi echipa sârbească. 


—  Înapoindu-mă de la Breasta găsesc următoarea scrisoare: 


Paris 26 rue de Vichy 
Mai 1936 


Mult Stimate Domnule Ministru, 


Mi s-a comunicat cum că v-aţi fi exprimat de o manieră foarte măguli- 
toare pentru mine cu prilejul reprezentaţiei lucrării! mele la Opera din Paris. 
Permiteţi-mi să vă mulțumesc din inimă pentru aceasta, asigurându-vă totoda- 
tă de sentimentele mele de înaltă (sic) consideraţie. 


George Enescu 


DI. Chou Pinx vrea să fie ironic, dar mânuieşte ironia cu aceeaşi 
măiestrie ca muzica. Poate să se pună dl. Enescu și în cap și în picioa- 
re: pentru posteritate, va rămâne Chou, va rămâne Pinx, dar nu va ră- 
mâne Beethoven. 


— Ştirea pe care mi-a dat-o Blumenfeld mai demult și pe care am 
consemnat-o în paginile precedente, și anume că Victor Antonescu 
vrea să încherbe miliardul de care are nevoie pentru echipamentul ar- 
matei, jumătate de la CEC și jumătate de la Casele Autonome — se a- 
devereşte. Mandrea mi-a destăinuit insistenţele ce se pun pe lângă dân- 
sul ca să dea cele 500 milioane cerute? CEC-ului, iar ieri în tren venind 
de la Craiova, Banciu (directorul Casei de Depuneri, fost director.al 


1 ? Lucrare? 

2 Abia a început Casa noastră de Economii să prindă cheag, şi Ministerul de 
Finanţe s-a şi repezit asupra ei. Superstiţia echilibrării bugetelor pe hârtie — duce 
numai la mişcări false și la prostii. 

Contabilităţii Generale a Statului) mi-a confirmat că se vor spori con- 
tabilistic veniturile CAM-ului, cu alte 500 milioane, chit ca la sfârșitul 
anului decontul să se lichideze cu un deficit... 

Tot prin Banciu am aflat că s-au deschis credite extraordinare în 
valoare de 290 milioane nu pe cale obişnuită și legală, adică prin anu- 
larea altor credite reprezentând în totalul lor aceeași sumă, ci pe baza 
fantezistă a excedentului bugetar din anul trecut. Or, anul bugetar nu e 
încă contabilicește încheiat, și apoi, cum se poate vorbi de excedente dis- 
ponibile, când datoriile recente ale Statului nu sunt achitate? 


— Doctorul Angelescu, burghezul şi capitalistul calic, îmi apare ca cel 
mai de seamă colaborator al bolșevizării țării. Transformând școlile de 
meserii în licee cu opt clase (?), înființând bacalaureatul profesional și 
pe cel comercial, deschizând din nou școlile normale închise, „omul 
şcolii“ sporește în mod îngrijorător masa proletariatului intelectual din 
care se recrutează toţi agenții comunismului. 


— O frumoasă și exactă caracterizare a umanistului și a democratic- 
politicianizatului Edouard Herriot, ieșită din pana lui Paul Claudel: 
„Ceste un Vulcain au travail, mais capable comme celui du Musée du 
Prado de recevoir parfois la visite d'une déesse“. (Les Nouvelles Litté- 
raires din 23 mai 1936). 


— Pangal a aflat amănunte despre recenta audiență la Rege a doc- 
torului Lupu. Fruntașul țărănist ar fi arătat Suveranului că nemulțumi- 
rile crescânde cer o imediată schimbare de regim și că un Guvern nati- 
onalist-țărănist ar fi indicat să prezideze serbările de la 8 iunie în pre- 
zenţa oaspeţilor străini care sunt așteptați, după cum tot un Guvern na- 
țional-țărănist a prezidat acum 6 ani la întronarea Regelui. Regele a 
primit însă cu rezervă sugestia doctorului și a observat că, ca Suveran 
Constituţional, — deși e în curent cu nemulțumirile comentate de Lupu 
— nu poate schimba Guvernul în ajunul unor evenimente pe care aces- 
ta le-a pregătit. Doctorul a întrebat atunci dacă cel puțin succesiunea 
Guvernului, când se va declara criza, e asigurată Partidului Național- 
Țărănist; la această întrebare Regele a invocat din nou calitatea sa de 
Suveran Constituţional (!) şi a răspuns că-și dă seama de importanţa și 
de popularitatea electorală a partidului prezidat de dl. Mihalache, dar 
că succesiunea actualului Guvern va depinde de împrejurările momen- 

tului și de interesele țării. Lupu a plecat furios de la Palat și 24 de ore 
n-a făcut decât să înjure pe Rege. 


— Vineri și sâmbătă filarmonica din Berlin a dat concerte la Ateneu. 
Succesul a fost formidabil. Şi n-a fost numai un succes muzical: sala în 
picioare striga „Heil Hitler“, şi entuziasmul nu s-a potolit decât cu 
greu. Nici un ovrei în sală, deşi de obicei la concerte vin mulţi. D-rul 
Angelescu patriot și francofil, a pus toate beţele în roate ca să fie zădăr- 
nicite concertele. A fost lupta între el și Comnen, dar în cele din urmă 
bunul simţ a învins și bucureştenii au avut plăcerea să asculte cea mai 
bună orchestră din lume. 


— Armonie și disciplină liberală; pe când duminică în congresul or- 
ganizaţiei de Ilfov, Niculescu Dorobanţu excludea pe Petre Ghiaţă și 
pe amicii lui — acelaşi Petre Ghiaţă cu aceiași amici erau aclamaţi în 
şedinţa congresului organizaţiei de Teleorman, prezidată de dl. Victor 
Antonescu ministru de finanţe! Ce zice nenea Dinu? Probabil că nici 
nu-și tulbură cura de la Royat! 

27 mai. — Luptele din Palestina devin din ce în ce mai serioase. 
Arabii s-au răsculat acum și împotriva englezilor. Pentru aceștia resta- 
bilirea ordinei și a „statului quo ante“ are nu numai o importanţă de or- 
din strategic în legătură cu siguranța Canalului de Suez, dar și una de 
ordin moral, căci, mai ales după cele întâmplate în Abisinia, prestigiul 
britanic are nevoie de o consolidare în Asia și în Africa. 


— Văzut ieri pe Martha Bibescu la Mogoșoaia. Îmbătrânită, dar tot 
agreabilă. Mi-a povestit dejunul ei cu Regele Eduard al VIII-lea, la Sir 
Philipp Sassoon. Era și Sir Samuel Hoare. Masa intimă, „en cravate 
noire“. Regele primește asemenea invitaţi, dar nu vrea lume multă. E 
de o extraordinară simplicitate și curtoazie în purtarea lui. La masă, nu 
primește să se servească înaintea damelor — și nici la vorbă nu o ia 
înaintea lor. Are ochi simpatici și păr frumos. Englezii care sunt oame- 
nii tuturor contradicţiilor încep să-l iubească tocmai pentru însușirile 
opuse celor pentru care au iubit pe tată-său. Are umor: venind vorba 
despre intrigăriile episcopilor, Regele a spus că „episcopii ar face bine 
să mai lase politica și să se roage la Dumnezeu să întărească Guvernul 
Majestății Sale, căci are atâta nevoie!“ 

Martha mi-a povestit și întrevederea ei cu Mussolini, care i-a fă- 
cut o adâncă impresie. Mussolini i-a spus: „Sunt patru lucruri pe care le 
poți spune despre mine: 1) Sunt răbdător; 2) Sunt logic; 3) Nu sunt îm- 
bătat (grisé) de victorie și al 4-lea) vreau pacea“. Martha mi-a adăugat: 
„Toţi vor pacea, dar fiecare vrea pacea lui!“ A asistat la proclamarea 
Imperiului de la o fereastră a Palatului Misciatelli (fost Bonaparte, colț 
Corso cu Via del Plebiscito) — impresie formidabilă şi aici. De la altă 
fereastră a aceluiași palat privea Regele Alfons al XIII-lea, al Spaniei. 
„Grandeau et décadence!“ 

28 mai. — Ziarul parizian Gringoire din 22 mai publică un foarte 
documentat articol semnat x*x prin care dezvăluie întreaga propagan- 
dă comunistă dusă de către Comintern-ul din Moscova, în Franța. For- 
mula „Frontul Popular“ introdusă de curând în Franța, ca și în Spania, 
în România și în alte ţări, e o născocire a Moscovei pentru a prinde toa- 
te partidele de stânga în mrejele celui comunist. Frontul Popular, acolo 
unde reușeşte să se impună prin ademenirea corpului electoral, are 
sarcina „să disloce“ organizaţia burgheză de Stat, existentă, și să pre- 
pare astfel terenul pentru anarhie și revoluţie. Frontul Popular e pe cale 
de a-şi îndeplini sarcina în Spania; pentru Franţa, unde Guvernul Fron- 
tului Popular e gata să se instaleze sub președinția ovreiului Blum, in- 
strucţiunile Moscovei sunt „să se imite exemplul Spaniei", să se înde- 
părteze funcţionarii buni experimentați, să se introducă soviete în ca- 
zărmi sub formă de comitete pentru apărarea Constituţiei și Republicii, 
să se vorbească de antifascism dar deloc de comunism. Situaţia în 
Franţa e cât se poate de îngrijorătoare: va parveni oare bunul simţ al 
poporului francez să învingă nebunia câtorva, dar a câtorva care sunt 
încă prea mulţi? Soarta Europei depinde de ce se va întâmpla la Paris 
în viitoarele șase luni. 

Și la noi caraghioșii de ţărănişti s-au lăsat ademeniţi de magica 
formulă a Frontului Popular, magică pentru orice suflet mediocru, adi- 
că democrat. La Timişoara, duminica trecută, toți comuniştii au defilat 
cu pumnul încleștat în fața domnului Jean Mihalache. Din fericire, la 
noi asemenea manifestații sunt încă de domeniul operetei. 


— Dar ce nu e operetă la noi? Academia Română a ales zilele trecute 
ca membru activ al ei pe dl. Capidan. Cine e Capidan? E profesor la 
Cluj, şi se zice că e și filolog. O fi. O fi chiar un om prea cumsecade. 
Dar Academia Română nu e un institut de cercetări ci o instanță de con- 
sacrare. Ce consacră ea în cazul d-lui Capidan? Ce să mai zicem însă 

de Capidan, când în aceeași zi primeşte membru onorar pe dl. Ciotori(!!!), 
fost profesor de gimnastică, „sauteruisseau“ și „bun la toate“ al d-lui Ti- 
tulescu, la Londra? O asemenea numire nu ridică o secătură care nu poa- 
te fi ridicată, dar înjosește o instituţie care așa și așa abia se ţinea în propte. 


— Am răspuns lui Enescu că scrisoarea sa m-a surprins, că nu era ca- 
zul nici de „mulțumiri“ pentru mine nici de nemulțumiri pentru el. Că 
critica era liberă îndată ce o operă de artă era supusă publicului. Că 
glumele pe care le-am făcut erau mai mult îndreptate împotriva odi- 
oșilor săi zelatori decât împotriva operei înseși. Am încheiat prin bana- 
la constatare că un om sincer preţuiește mai mult decât unul care se tâ- 
răște în față și mușcă pe la spate și ultimele mele cuvinte au fost: „Evo- 
când această sinceritate, te rog și eu a crede în sentimentele mele de 
înaltă consideraţie“. 

29 mai. — „Messieurs Tzaranistas“ au redactat un manifest către 
țară, un text scurt care trebuia să fie transformat în moţiune duminică la 
„marea“ demonstraţie de mase pe care o pregătesc, și în celelalte întru- 
niri din provincie. Cenzura a tăiat aproape tot textul, care nu conținea 
de altminteri decât prostii, obișnuita literatură în doi peri a şantajiștilor 
de răscruci. Proteste, văicăreli și tot dichisul obișnuit. Lui Madgearu, 
furios, care-mi povestea nelegiuirea Guvernului i-am spus: „ce crimă!“ 
şi m-a crezut! 

30 mai. — Dejunat alaltăieri la Victor Slăvescu împreună cu Mad- 
gearu. Dejun în onoarea lui Gutmann, de la Berlin, venit pentru şedinţa 
Consiliului de Administraţie al Societăţii Bancare. Madgearu kesketuia 
istorisindu-ne că va pleca în iulie la Paris, cu aeroplanul. „Je volerai à 
Paris“, ne spunea simpaticul om de Stat. În gândul meu măcinam o în- 
tâmpinare pe care am păstrat-o pentru mine: „Auriez vous deja tout volé 
à Bucarest?“ 

Ieri după-amiază a „volat“ pe neașteptate Titulescu la Belgrad. A- 
ceastă deplasare, 48 de ore după sosirea lui în Bucureşti, mi-a părut 
suspectă. Iată ce am aflat: Prinţul Paul a renunțat să mai vină la Bucu- 
rești și Titulescu s-a dus să-l convingă să vină. Titulescu pune într-ade- 
văr mare preţ pe întrunirea celor trei Şefi de Stat ai Micii Înţelegeri la 
București. Nu e vorba numai de ridicarea prestigiului său personal, 
cam atins după nenorocirile întâmplate sistemului securităţii colective, 
ci e vorba de ceva mai mult. Regele Carol n-a urmat într-adevăr pe 
Titulescu în politica lui decât „à son corps défendant“ și a fost totdeau- 
na de părere — cel puţin când Titulescu nu era de față — că ministrul 

său de externe exagera. Titulescu vrea să angajeze acum o dată mai 
mult şi personal pe Rege în politica sa și să precizeze în mod solemn că 
şi Iugoslavia se află fără nici o şovăire alături de această politică. De 
aci planul întrunirii de la Bucureşti în care cei doi șmecheri Beneș și 
Titulescu nu se îndoiesc că vor încurca pe „Printi“ în toate declaraţiile 
„de salvare“ a unui sistem politic gata să se prăbușească. Probabil că 
Beck, care a trecut prin Belgrad, a deschis ochii Prințului Paul, și aces- 
ta urmând sfaturile ministrului de externe polon s-a dat înapoi de la 
cursa ce i se întindea la Bucureşti. Vom vedea în zilele ce urmează da- 
că Titulescu izbuteşte să întoarcă iar macazul, la Belgrad. 


— Văzut pe Arcizewski care-mi povesteşte că iar a avut de furcă cu 
Titulescu, dar că lucrurile s-au terminat cu bine. În lungul comunicat 
publicat ca încheiere a ultimei întruniri a Micii Înţelegeri la Belgrad, la 
punctul 5 se spune că politica fiecăruia din cele trei State e ma; identică 
ca oricând faţă de toate Statele Europei pe care le enumeră începând cu 
Franţa și sfârșind cu Rusia. Printre aceste State se află enumerată și Po- 
lonia. Beck a însărcinat pe Arcizewski să remită lui Titulescu copie de 
pe o notă prin care Guvernul polon întreabă dacă România aliată își în- 
sușește punctul de vedere ceh în conflictul latent care mai există și azi 
între Polonia și Cehoslovacia (chestiunea Tetschen și a Sileziei superi- 
oare). Arcizewski a primit nota înainte de înapoierea lui Titulescu și a 
vrut să o prezinte lui Tătărescu: acesta s-a codit însă şi a rugat pe minis- 
trul Poloniei să aștepte înapoierea titularului de la Externe. În fine a so- 
sit şi Titulescu și a primit pe Arcizewski, căruia i-a făcut toate protes- 
tările de dragoste, declarându-i că tratatul polono-român rămâne în picioa- 
re înaintea oricărui altuia, comunicatul de la Belgrad nu înseamnă nimic, 
că l-a adus Krofta redactat gata de la Praga și că în zăpăceala ultimului 
moment. el, Titulescu, nici n-a avut vreme să-l citească (extraordinar! ). 

Nu încape îndoială a adăugat ministrul nostru că tratatul cu Polo- 
nia primează oricărui angajament cu vreuna din țările Micii Înţelegeri 
fiindcă e anterior tratatului din 1933 prin care această Înţelegere tripar- 
tită se organizează în forma ei actuală (?!). În acest răspuns se oglin- 
dește toată fățărnicia lui Titulescu, căci faptul că acordul Micii Înţele- 


l Şi sârbii au fost nemulţumiţi de comunicatul d-lui Krofta căci printre țările enu- 
merate la punctul $ al comunicatului era și Rusia Sovietică cu care Iugoslavia nu are 
raporturi, dar cu care România şi Cehoslovacia, mai ales Cehoslovacia, se găsesc în re- 
laţii de colaborare. O dovadă mai mult cât de exact a reprezentat comunicatul la Bel- 
grad adevărata stare de lucruri. 

geri e posterior, ar putea tocmai însemna o modificare de politică deter- 
minată printr-un acord anterior! E ciudat că Arcizewski n-a relevat spe- 
cioasa răsturnare de argumente bazată pe datele tratatelor noastre. Pro- 
babil că a fost impresionat de declaraţiile de prietenie, de fidelitate şi 
de dragoste cu care l-a copleșit Metternich-ul nostru. Ministrul Poloni- 
ei s-a mărginit să ia act de declaraţiile lui Titulescu şi să-i aducă la cu- 
noştință că Beck le va da publicităţii la prima ocazie; Ministrul nostru 
de externe n-a ridicat nici o obiecţie. Arcizewski a mai întrebat cum s-a 
putut da cu atâta facilitate consimțământul României la reînarmarea Strâm- 
torilor care interesa în cel mai înalt punct şi Polonia care s-a obișnuit să 
considere Marea Neagră ca un debuşeu al comerţului ei spre Orient. Prin 
posibilitatea de închidere a Strâmtorilor, acest comerţ e periclitat şi drept 
consecinţă e periclitat și tranzitul polonez prin România. Pus pe acest 
teren Titulescu a început să urle şi să declare că Rustu Arras l-a înşelat, 
că a pus chestiunea fără să-l consulte, că a adus-o la întrunirea Inţele- 
gerii Balcanice în ultimul moment și că dânsul, Titulescu, nu se mai pu- 
tea opune unui fapt îndeplinit decât cu riscul de a compromite Înţelege- 
rea Balcanică în întregul ei. lată unde duce pactomania amicului Titu- 
lescu: ca să nu compromită un acord fictiv, care nu reprezintă nimic real 
— a renunţat dintr-o trăsătură de condei la libertatea Strâmtorilor și a 
lăsat să se transforme Marea Neagră într-un lac rusesc — ceea ce nu 
mai e o ficţiune, dar o realitate, și încă o realitate teribil de bogată în 
consecinţe pentru noi. 

Își vor fi pus vreodată pactomanii întrebarea: ce va face Franţa în 
cazul unui probabil conflict armat între Polonia și Cehoslovacia, ea ca- 
re a semnat o convenție militară! şi cu Cehoslovacia și cu Polonia? Dar ce 
vom face noi în asemenea caz, căci și noi avem convenții militare şi cu 
Polonia și cu Cehoslovacia? Nimic nu dovedeşte mai bine inoperanţa pac- 
telor multiplicate decât tocmai aceste contradicții pe terenul aplicării lor. 

Ca să apere pe escrocul de Rustu Arras, Titulescu a povestit lui Ar- 
cizewski că Kemal a chemat la ora 2 noaptea pe ministrul său de ex- 
terne și l-a obligat să ia imediat poziţie în chestiunea Strâmtorilor fără 
să-i mai îngăduie să consulte pe nimeni?. 


1 Sunt singurele convenţii militare pe care Franţa le-a semnat cu Statele din Europa 
Centrală și Orientală. Cu noi, cu iugoslavii n-a semnat decât tratate defensive, dar fără 
convenții militare. 

2 Titulescu socotește, după câte mi-a spus Savel, că chestiunea Strâmtorilor e de 
competența exclusivă a Marilor Puteri. Cred că e o eroare. În tot cazul, date fiind ra- 
porturile existente dintre Franța, Anglia şi Soviete, putem fi siguri că chestiunea e în- 
mormântată, ca și libertatea de trecere prin Bosfor și Dardanele. 

— Întâlnit pe Sola care m-a rugat să spun la toată lumea că Italia e 
hotărâtă să părăsească Societatea Naţiunilor dacă sancţiunile nu se ri- 
dică la 16 iunie sau dacă se mai amână încă o dată hotărârea Puterilor 
asupra lor. 


— Ziarul de azi-dimineaţă anunță că d'Ormesson a fost numit amba- 
sador la Rio de Janeiro. În fine! Călătorie sprâncenată! Nu e vorbă, cel 
care va veni în locul lui nu va fi mai înţelegător al lucrurilor noastre. 

31 mai. — Titulescu s-a transformat în porumbel, în porumbelul 
păcii și nu se mai proiectează decât pe bolta cerească. Ieri a zburat, mi- 
cul mamei, „retur“ de la Belgrad spre Constanţa unde va raporta azi 
Majestății Sale rezultatul misiunii lui. (Regele petrece ziua de azi la 
Constanţa pentru inaugurarea abatorului!) Pentru noi simpli muritori, 
rezultatele acestei misiuni, ca şi scopul ei de altminteri, rămân secrete 
— până le vom afla! 


— Argentina a cerut convocarea Adunării Generale a Societăţii Na- 
ţiunilor pentru ziua de 16 iunie (când urmează să se întrunească Con- 
siliul S.D.N.-ului). Cererea Argentinei pare a fi primită pretutindeni cu 
favoare. Toată lumea e sătulă de comedia sancţiunilor. Abisinia a fost 
cucerită, şi acum să întoarcem foaia, căci mai avem de citit! 


— Juraţii au achitat ieri pe Pastia, fost magistrat, sifilitic și alcoolic 
care și-a ucis concubina — slujnică —în condiţii nelămurite pe deplin. 
O încurajare dată oamenilor de acţiune cărora nu le e frică să mânuias- 
că cuțitul sau revolverul! Ce e mai ciudat e că, deși achitat, Pastia a fost 
condamnat să plătească despăgubiri, 200 000 lei copiilor și 100 000 
mamei victimei! 


— Simpaticul Alexandru Rosetti Bălănescu, profesor universitar, şi 
directorul Fundaţiei Regale Carol al II-lea, a atacat cu curaj într-un in- 
terviu Academia Română și pe academicieni. După dânsul Academia 
s-a pus în afara mișcării noastre culturale, și paralizată prin spiritul de 
gașcă și de interese meschine nu mai are nici un rol în evoluţia vieţii 
noastre intelectuale. La criticile tânărului Rosetti îmi permit să adaug 
numai că această situaţie e cu totul logică: Academia e mai mult decât 
o adunare, e o adunătură de proști și de lichele; ce pot face câţiva oa- 
meni inteligenţi și cumsecade rătăciţi acolo? 

1 iunie. — Mascarada țărăniştilor, de ieri, a fost după placul lor, 
dar numai al lor. Putorimea satelor de prin județele învecinate, vreo 
10 —20 000 de oameni, la care s-au adăugat vreo 5—6 000 de comuniști 
au defilat fără vlagă dinaintea nulităţilor „de conducere“ în fruntea că- 
rora se lăfăia țărănoiul frizat de la Topoloveni. Că tot Bucureștiul era 
plictisit de această invazie de nespălaţi se pricepe — ce e mai greu de 
priceput e că, chiar manifestanţii făceau mutre de un cot. Nici un mo- 
ment și nicăieri nu s-a putut constata nici nădejde, nici avânt. Singurul 
fapt interesant pe ziua de ieri a fost asociaţia comuniştilor la manifes- 
taţia naţional-ţărănistă. De altminteri, singurii care au defilat voioşi şi 
disciplinat au fost comuniştii. Au defilat cu steaguri verzi în loc de ro- 
şii, dar cu pumnul încleștat. 

Camuflajul comunismului realizat prin formula Frontului Popu- 
lar e gata şi la noi. E un rezultat şi acesta, prin care vom putea sărbători 
împlinirea a 6 ani de Domnie a Regelui Carol. 

Discursul lui Mihalache la Arenele Romane n-a adus nimic nou. 
Acelaşi rahat pe care ni-l serveşte la fiecare întrunire, cu o notă mai ac- 
centuată împotriva Guvernului şi mai spălăcită împotriva Camarilei. 


— Fost ieri la curse. S-a alergat Derby-ul şi a fost câștigat de calul Gor- 
gos aparținând locotenentului Dumitrescu. Regele n-a asistat. Ca preșe- 
dinte al Jockey-Club-ului a asistat până acum în toţi anii la Derby. Gu- 
vernul a găsit cu cale să-l ducă tocmai ieri la Constanţa să inaugureze 
abatorul(!) nou construit. Din această cauză n-a putut asista nici la 
cingantenarul Societăţii Progresul Silvic (ieri dimineaţă), la care, dată 
fiind importanţa Societăţii, promisese să asiste. Păcat că nu e un om în 
jurul Regelui care să-i dea sfaturile cele bune. 

Văzut la curse pe Radu Mandrea. Se arăta încântat că scăpase ief- 
tin de exigenţele lui Victor Antonescu care ceruse CEC-ului 500 mili- 
oane. Prin dârza lui rezistență, Mandrea a scăpat cu 180 milioane ga- 
rantate prin 750 milioane rentă. Şi aşa e prea mult, dar mai merge. Man- 
drea a fost primit zilele trecute în audiență de Rege şi a ţinut să-mi 
spună că Majestatea Sa mă ţine în mare stimă. „Vezi asta e — am spus 
lui Mandrea — mă stimează, și cum nu lucrează decât cu lichelele pe ca- 
re nu le stimează, nu e nici o șansă ca să facă ce-l sfătuiesc eu să facă.“ 

3 iunie. — Regele a primit ieri în audienţă pe Pangal. Nu-l mai 
primise de vreo doi ani: regimul curvistic e un regim esențialmente fan- 
tezist. Politiceşte impresia lui Pangal se poate rezuma într-un singur cu- 
vânt: vax. Deși foarte butonat Regele s-a arătat același veleitar, acelaşi 

visător și același vânător de potcoave de cai morţi cu care începem să 
ne obișnuim. Fiind vorba despre Ordinul de Malta, Regele a spus într- 
adevăr lui Pangal: „Sunt hotărât să nu admit la reînființarea nobleței de- 
cât familiile boierite înainte de Domnia lui Mavrocordat (!!)“ iar la obi- 
ecţia lui Pangal, care voia să-l scoată din basme şi să-l dea în politică, că 
pentru înființarea unei nobleţe trebuie modificată Constituţia şi că pen- 
tru această modificare s-au pierdut momentele prielnice — simpaticul ve- 
leitar a răspuns: „chestiunea nu era coaptă: acum e coaptă!“ Să nu se răs- 
coacă. Regele a întrebat la sfârşitul audienței sale: „Ce face conul Costi- 
că?“ (ăla sunt eu). Pangal n-a răspuns, și-mi pare rău, aşa cum trebuia. 

4 iunie. — Ziarele publică o telegramă de la Paris care rezumă un 
interviu senzaţional al d-lui profesor Charles Rist, guvernator onorar al 
Băncii Franţei. Dl. Rist declară că o devalorizare a francului a devenit 
indispensabilă. 

Nu pentru motive financiare sau monetare, ci pentru motive econ- 
omice: preţurile trebuiesc scăzute la nivelul celor din Anglia. Iată unde 
a ajuns omul stupid care mă trata ca revoluţionar în 1932! L-a pedepsit 
Dumnezeu, dar Dumnezeu a pedepsit și Franţa căci după ultimele in- 
formaţii care sosesc de la Paris, Ministerul Blum, de mâine, va avea să 
facă faţă la un deficit de 20 miliarde franci, adică 200 miliarde lei! Bra- 
vo, ortodoxia financiară și economică! 


— eri seară la ora 6 am avut o ședință destul de agitată a Consiliului 
Băncii de Credit. Am însemnat deja în treacăt porcăriile lui Hefter și 
intervenţia sa la Adunarea Generală din 4 aprilie și am arătat! legăturile 
în această afacere între Hefter, Mitiţă Constantinescu și Aristid Blank 
de la care pornise totul, ca să curețe pe Kaufmann. Că Mitiţă Constan- 
tinescu comunicase lui Hefter raportul inspectorului Nestorescu, a fost 
pentru noi o convingere de la primul atac al escrocului, căci în întâmpi- 
narea lui citită în faţa adunării generale a Băncii se regăseau mai multe 
din nefondatele învinuiri consemnate în raportul inspectorului Băncii 
Naţionale. Era o convingere, dar nu aveam o probă a ignominiei guver- 
natorului Mitiţă. Zilele trecute, Kaufmann și-a procurat însă și proba 
scrisă a acestei ignominii. I-a dat-o dl. colonel Angelescu, fostul meu 
prefect de Dorohoi în 1921, ajuns administrator al ziarului Le Moment. 
Angelescu declară că în ziua X dl. Hefter s-a dus la Mitiţă Constanti- 
nescu acasă, str. Remus nr. 6 (l-a întrebat chiar pe el, Angelescu unde 


1 A se vedea însemnările din 6 mai, la pag. (301-303 din prezentul volum — nota 
StN.) i 

era str. Remus) și s-a înapoiat de acolo la gazetă cu un dosar voluminos 
(95 pagini) pe care i l-a remis rugându-l să-l copieze de urgenţă. Ange- 
lescu a chemat o dactilografă discret şi a lucrat cu dânsa până la ora 2 
dimineaţa. Și a mai lucrat și a doua zi cu altă dactilografă până a termi- 
nat copia cerută. Originalul a fost restituit de Angelescu lui Hefter și de 
Hefter lui Mitiţă. La obiecţia că Angelescu a putut să declare lucruri 
inexacte, fiind plătit!, se poate răspunde că exactitatea declaraţiilor lui 
e dovedită prin faptul că cele câteva puncte mai importante atinse de 
inspectorul Nestorescu? în raportul său se află și în declaraţia lui Ange- 
lescu care nu le-ar fi putut ști dacă n-ar fi avut raportul în mâini. 

Scopul ședinței de aseară era să se hotărască dacă pe baza acestui 
document trebuia să pornim la luptă pe faţă împotriva guvernatorului și 
cum? Părerea mea a fost să suspendăm orice act ostil pentru două 
motive: 

1) Prin audiența obținută? de Kaufmann la Rege şi de la care ie- 
şise mulțumit se stabilise un fel de armistițiu între Banca Naţională şi 
Banca de Credit deoarece Suveranul făgăduise să potolească zelul in- 
tempestiv al d-lui guvernator şi făgăduiala Regelui părea că fusese țin- 
ută deoarece Banca Naţională n-a mai reacționat faţă de Banca de Cre- 
dit. Armistiţiu cu atât mai serios cu cât Tătărescu chemase pe Kauf- 
mann chiar ieri dimineaţă să-i spună că Regele îi vorbise de toată afa- 
cerea şi că se însărcina el să liniștească pe Mitiţă, dacă ar mai fi fost ne- 
voie. Aflându-ne prin urmare într-o stare de armistițiu solicitat de noi, 
orice s-ar zice, prin audiența lui Kaufmann, nu trebuia să slăbim poziția 
noastră și să rupem noi armistițiul, căci în acest caz am pierde desigur 
şi sprijinul Guvernului și sprijinul Coroanei. Să lăsăm pe guvernator să 
rupă armistițiul, dacă va mai avea poftă și va mai îndrăzni, atunci vom 
putea uza de arma noastră, în ripostă și fiind în legitimă apărare, 
nimeni nu ne va putea reproşa nimic. 


! Kaufmann a dat 200 000 lui Angelescu sumă pretinsă de acesta ca despăgubire 
pentru postul pe care-l pierdea la Le Moment, prin declaraţiile lui. 

2 Precum chestiunea augmentărilor succesive de capital al Băncii, contul special 
B.S. (Barbu Ştirbei), datoria mea de 3 milioane (garantarea împrumutului Citta Davila 
pentru rascumpărarea acţiunilor Băncii Ţărăneşti) etc. 

3 Audienţa cerută de luni de zile de Kaufmann prin Scanavi şi Regina Elisabeta 
(cerere despre care am vorbit deja) a fost acordată în ziua de 25 mai. 

4 Tătărescu, între altele, a spus lui Kaufmann că Regele a fost foarte mulțumit de 
cele vorbite cu el şi că ar fi zis chiar „bătrânul are mult bun simţ“. Povestindu-mi con- 
versaţia lui cu Tătărescu, Kaufmann se arăta sufocat, de acest epitet de bătrân! 

2) Nu trebuie să pierdem din vedere că Banca de Credit e o bancă 
cu mulţi depunători (peste un miliard lei) și că orice conflict cu Banca 
Naţională, de oricare parte ar fi dreptatea, poate duce la zdruncinarea 
increderii şi la panică. De vreme ce avem o justificare onorabilă de a 
amâna cel puţin ostilitățile să nu ezităm să o folosim. 

Impotriva propunerii mele au vorbit Mihai Popovici și mareșalul 
Averescu. Mihai, fiindcă în calitatea lui de politician vedea într-o acţi- 
une împotriva guvernatoruluiului o posibilitate de atac împotriva Gu- 
vernului, însuși. Mareșalul fiindcă era furios. Aflase într-adevăr că 
scârba de Blank ca să încarce pe Kaufmann și să excite și mai mult pe 
Rege împotriva lui, povestise că Banca de Credit finanţase toată cam- 
pania anti-carlistă pe care o duce mareșalul împreună cu Gheorghe Bră- 
tianu. O bună parte din investigaţiile inspectorului Nestorescu fusese 
îndreptată și în această direcţie și crezuseră chiar oamenii că făcuseră o 
mare descoperire dând peste contul B.S.! Averescu, care nu luase nici 
un ban de la Banca de Credit spumega împotriva acuzării ce se aducea 
în mod gratuit, calomnios Băncii din Consiliul căreia făcea parte. 

Cu toată opoziţia lui Averescu și a lui Mihai Popovici, Consiliul 
Şi-a însușit propunerea mea, și armistițiul dintre cele două tabere nu va 
fi tulburat de către Banca de Credit cel puţin. . 


— N-am avut într-un an atât de furcă cu băncile cât am avut acum 
într-o lună. În afară de încurcăturile de la Banca de Credit am mai avut 
una la Societatea Bancară. Mulțumită prostiei și lipsei de tact a d-lui 
Rust, trimis ca director inutil de la Berlin acum un an și mai bine, era 
să se dezorganizeze toată direcţia Băncii. Dl. Ritscher? n-a trimis nimic 
la Berlin — de frică, căci Rust e „nazi“ — din câte i-am spus eu când a 
fost aici cu prilejul Adunării Generale a Băncii la București. Gutmann 
însărcinat acum să reprezinte capitalul german în ședința Consiliului 
care trebuia să hotărască cele amânate la 22 aprilie s-a găsit fără nici o 
instrucţiune mai ales în ce privește situaţia lui Rust. In asemenea con- 


l Contul B.S. (Barbu Știrbei) e cont prin care se plătesc un număr de acţiuni ale 
Băncii de Credit cumpărate de Știrbei de la Kaufmann. 

2 Despre situația lui Rust, despre învinuirile de agent hitlerist pe care i le făcuseră 
Madgearu şi Slăvescu, despre animozitatea dintre el şi ceilalţi funcţionari superiori ai 
Băncii — mai ales Witzleben — mă înţelesesem cu Ritscher (vezi însemnările din 23 
aprilie pag. 283 ) să le comunice la Berlin, să obţină rechemarea suspectului şi suspec- 
tatului şi să ceară amânarea tuturor hotărârilor cu o luna. Ritscher, suspectat și el de 
hitlerişti şi rămas oarecum „en marge“ la Dresdner Bank, n-a raportat nimic din con- 
versaţia noastră la Berlin aşa încât situația a rămas neschimbată și încordată. 

diții am fost silit să tranșez nodul gordian cu o lovitură de sabie: m-am 
înțeles cu Inculeţ și cu Savel Rădulescu să nu se mai reînnoiască per- 
misul de petrecere în țară eliberat lui Rust și care expira la 1 iunie. Cu 
toată intervenţia ministrului german Fabicius!, indezirabilul a fost ex- 
pediat peste graniță la 31 mai seara, și astfel a scăpat Banca de dânsul 
și am readus pacea în sânul direcţiunii ei. Dinu Cecropide a fost anga- 
jat în locul lui Rust, spre satisfacerea tuturor. 


— Mi se trimit de la Banca de Credit, să semnez spre aprobare borde- 
rourile ultimelor operaţiuni de credit. Așa cere acum noua lege banca- 
ră. Pe unul din ele figurează Prinţul Nicolae cu 3 milioane 1/2 și Regi- 
na Elisabeta cu 1 milion și jumătate. Am priceput acum de ce Regele a 
fost amabil cu Kaufmann și l-a primit în audienţă şi m-am liniștit toto- 
dată în ce privește conflictul Băncii de Credit cu Banca Naţională. 


— Că armonia cea mai desăvârşită domnește în sânul Micii Înţele- 
geri ne-o dovedesc două telegrame de la Praga și de la Belgrad, publi- 
cate în ziarele de azi-dimineaţă. Telegrama de la Praga povestește ple- 
carea Președintelui Beneș Curcanul, care s-a lăsat cu discursuri la gară, 
lucru nemaipomenit până acum pe toată suprafața pământului. Las la o 
parte discursul d-lui prim-ministru Hodza care și-a exprimat regretul 
pentru plecarea d-lui Prezident? și care dovedește că parveniţii de dro- 
toși nu știu încă cum să se poarte în lume, și mă ocup numai de al lui 
Beneș. Acesta, răspunzând lui Hodza a declarat că întâlnirea de la Bucu- 
rești va fi de o importanţă covârșitoare pentru soarta Europei şi a lu- 
mii, (exact teza Stăpânilor de la Paris exprimată prin ziarul Le Temps). 

Telegrama de la Belgrad sună așa: „Abia astă-seară s-a aflat în 
mod definitiv că dl. Stoiadinovici nu va lua parte la întrevederile din 
Bucureşti. Din anturajul primului ministru se declară că dl. Stoiadino- 
vici n-a crezut necesar să plece acum la București, pentru motivul că 
întâlnirea celor trei Capi de Stat constituie mai mult o solemnitate, ca- 
re nu necesită prezenţa sa. “ 

Cum se vede acordul e mai desăvârșit ca oricând. 


l Ca să salvez aparențele m-am prefăcut și eu că intervin în favoarea lui Rust, în 
realitate am insistat însă pentru expulzarea lui. Politica e scârboasă, chiar şi simpla po- 
litică bancară. 

2 Pentru „regretul“ de a vedea plecând spre noi pe Preşedintele Republicii, românii 
ar fi putut răspunde: de ce n-a rămas unde era? 

— În procesul studenților de la Târgu Mureș, Guvernul a făcut iarăși 
o prostie. Acuzaţii ceruseră citarea a vreo 50-60 martori. Președintele 
— legea din Ardeal îi dă acest drept — i-a respins pe toţi. Poate că unii 
din ei să fi fost jenanțţi şi puteau fi înlăturați, dar să-i tai pe tofi, aceasta 
înseamnă în bună românească să sari dincolo de cal. Respingerea mar- 
torilor fiind bazată pe faptul (sau mai bine zis pe pretextul) că în cere- 
rea de convocare nu se specificase „ce anume mărturii se cereau fiecă- 
ruia“, Alexandru Cantacuzino a făcut o nouă cerere! prin care ruga pe 
dl. preşedinte să citeze un singur martor, pe d-na Elena Lupescu, la Pa- 
latul Regal din Bucureşti, pentru a se dovedi existenţa ei (!!). În același 
timp, diferitele asociaţii de studenţi din București au început să împartă 
manifeste clandestine (unul mi-a căzut și mie în mână) prin care acuză 
pe aceeaşi Elenă Lupescu de a fi cauza tuturor persecuțiilor pe care le-au 
suferit studenţii și cer suprimarea ei. Pentru prima dată studențimea 
(sau cel puţin grupările studențești de dreapta) cer pe față capul blond 
și vinovat al concubinei regale. 

5 iunie, — Ministerul Sarraut a demisionat și Ministerul Blum s-a 
constituit imediat. În Franța, în fine, Israel e Rege. Şi comunismul ca- 
racteristica noului Minister: 32 de miniștri din care și 3 cucoane. Greva 
generală, organizată de comunişti, s-a întins peste toată Franţa. Blum 
jidanul face în fiecare zi un discurs și cu programul în gură merge cu pași 
siguri spre falimentul general. Franţa își merită soarta: o nație nu se dă 
pe mâna străinilor. 

6 iunie. — Ziarele ne aduc azi lista complectă a Ministerului Blum. 
Că sunt 32 de miniștri, că sunt și dame printre ei, că sunt Ministere care 
nu fac decât să dubleze pe altele — lucru e fără importanță. Important 
este aspectul comunist al listei împărțită pe grupuri („grupuri“ fiindcă 
nu se îndrăznește încă cuvântul „soviet“ — dar „grupurile“ de miniștri 
nu sunt decât adevărate soviete) de coordonare a acțiunii publice. Sunt 
6 Grupuri de coordonare: 

1. Grupul Apărării Naţionale (ministrul apărării naţionale și al 
războiului, ministrul marinei, ministrul aerului şi subsecretarul de Stat 
al marinei de război). 2. Grupul Administraţiei generale (ministrul de 
interne, ministrul justiţiei, ministrul educaţiei naţionale şi următorii pa- 
tru subsecretari de Stat: pentru interne, pentru orfani și văduve de răz- 
boi (!), pentru învățământul tehnic, pentru cercetările ştiinţifice (!). 3. 
Grupul relaţiilor externe și al Franţei Coloniale (ministrul de externe, 


l Păstrez în hârtiile mele o copie după cererea lui Alexandru Cantacuzino. 

ministrul coloniilor, subsecretarul de Stat la externe). 4. Grupul Finan- 
telor şi datoriilor Statului (ministrul finanţelor, ministrul pensiilor). 5. 
Grupul Economiei Naţionale (ministrul economiei naţionale, ministrul 
agriculturii, ministrul comerţului, ministrul lucrărilor publice, ministrul 
G.T.T. şi subsecretarii minelor, electricităţii și combustibilelor lichide (!) 
— marinei comerciale — agriculturii. 6. Grupul Solidarităţii Sociale 
(ministrul muncii, ministrul sănătăţii publice şi trei subsecretari: educa- 
ţia fizică, organizarea recreaţiilor și sporturilor (!), protecţia copilului). 
___ Nu s-a numit încă vreun comisar al poporului, dar s-a numit un 
Inalt Comisar pentru... înfrumusețarea împrejurimilor Parisului! 

Peste cele 6 grupuri de mai sus (prezidate fiecare de către un socia- 
list sau de un radical socialist, după un savant dozaj) mai este sovietul 
Președinției Consiliului, soviet pentru coordonarea acţiunii acestor 6 gru- 
puri, soviet compus din primul ministru, trei miniștri de Stat și doi sub- 
secretari. 

Paiaţa de Paul Boncour nu face parte din Minister. Daladier e mi- 
nistru de război și vicepreședinte al Consiliului (inovaţie şi aici: până 
acum, vicepreședinte al Consiliului era în mod automat ministrul justi- 
tiei, le „Garde des Sceaux“). 

Bubi Sifilipescu i-a tras deja o limbă lui Blum-Blum sub forma 
unui articol în care înjură pe toţi oamenii de dreapta din Franța și arată 
că ceea ce ne trebuie, nouă, pe malurile Senei, e un om care să vorbeas- 
că verde Italiei şi lui Mussolini. Ravagiile sifilisului sunt de neînchipu- 
it când cade boala pe un teren propice. 


— Aseară a sosit în București dl. ministru al comunicaţiilor iugoslav, 
Spaho. N-a venit dl. Stoiadinovici, ministrul de externe!, dar Titulescu 
a obținut până în cele din urmă pe Spaho. Interesant că acest Spaho nu 
sosește azi împreună cu Prinţul Paul, ca ministru însoțitor, ci că a sosit 
cu 18 ore înainte, ca ministru tehnic, să vorbească de pod!!! Ca să ex- 
plice nevenirea lui Stoiadinovici, Titulescu a inventat o necesitate con- 
stituțională; în lipsa Regentului trebuie să rămână în ţară primul mi- 
nistru. Bietul Titulescu a uitat că mai sunt doi Regenţi care au rămas la 
Belgrad! Şi nu cred ca să se fi schimbat Constituţia iugoslavă, în tot ca- 
zul, de când Stoiadinovici primise, cu prilejul ultimei întruniri a Micii 
Înţelegeri, să însoţească pe Prinţul Paul la Bucureşti. 


1 Nu numai că n-a venit, dar a mai dat și declaraţii presei din care reiese că lugos- 
lavia e în excelente raporturi cu toate ţările și cu cele din Mica Înţelegere, că lugosla- 
via are politica sa și se sprijină pentru revendicările ei pe armata națională. 

Oricât ar minţi cei interesaţi, oricât ar scrie foile plătite, adevărul 
e că Iugoslavia nu mai îmbrățișează astăzi tot crezul Micii Înţelegeri. 
Plastic am putea spune că ceea ce desparte astăzi Iugoslavia de Mica 
Înţelegere e Titulescu și e Beneș. Nota de slugărnicie față de Paris și de 
fățămicie faţă de anumite State nu mai e admisă la Belgrad. 


— Între Dimineaţa şi Universul lupta devine epică. De o parte și de 
alta, zilnic, se varsă hârdaie de lături asupra adversarului. Acum au in- 
trat în joc şi aliaţii fiecăruia. Dimineaţa a început prin a ameninţa Uni- 
versul cu atacul forțelor populare — citește comuniste. Universul a răs- 
puns cu contra amenințarea studenţilor şi bătăușilor de dreapta. „Cen- 
trul Studenţesc“ a şi intentat ieri proces (?) oamenilor din Sărindar iar 
gazeta lui Goga Țara Noastră anunţă nici mai mult nici mai puţin decât 
războiul civil. Războiul celor două roze... 

7 iunie. — Beneș Curcanul și Paul Karageorgevici au sosit ieri 
dimineaţă în București, fiecare cu un tren special în gara Mogoşoaia (la 
Băneasa) complect refăcută şi mărită, transformată în „gare du Bois de 
Boulogne“ pentru înalți oaspeţi. Ca toate la noi, transformarea s-a făcut 
în pripă, în 10 zile şi s-au cheltuit degeaba câteva milioane căci toate 
lucrările trebuiesc refăcute. Întâi a sosit Beneș, la ora 10 — apoi Prin- 
tul Paul la ora 11. Regele Carol i-a primit pe rând la gară, pe amândoi. 
Dacă mulțumirea Regelui de a vea doi Şefi de Stat, fie și de clasa a II-a 
ca oaspeţi, a fost mare, dacă a lui Titulescu de a fi izbutit să aducă pe 
Prinţul Paul laBucurești, fie și fără Stoiadinovici a fost și mai mare — 
indiferența publicului bucureştean a fost totală. Pe român nu-l intere- 
sează nimic, dacă „nu ies parale“. E trist dar e așa și nu e nimic de fă- 
cut. Lipsa de entuziasm — aproape lipsa de politețe — pe tot drumul 
de la gara Mogoșoaia la Palat n-a fost nici măcar compensată printr-un 
cât de mic efort din partea Municipiului ca să dea orașului, sau cel pu- 
ţin străzilor parcurse de cortegiul Regal un aspect de sărbătoare. Câte- 
va mizerabile stegulețe cehoslovace și iugoslave atârnate de vârful u- 
nor prăjini strâmbe, în Piaţa Victoriei și în Piaţa Romană, câte un steag 
românesc la zece case și atâta tot până în Piaţa Palatului complect ob- 
struată prin tribunele construite pentru defilare. Era însă imposibil ca 
Regele să nu profite de acest mare eveniment ca să mai născocească 
ceva în rubrica vestimentară: a introdus oficial albul, ca ținută oficială 
de vară, dar l-a introdus pe moda engleză. Toţi sergenţii de oraş au fost 
îmbrăcaţi în alb, cu căşti coloniale tot albe, toţi ofiţerii au fost şi dimi- 
neaţa la gară şi la paradă și seara la primire de asemenea în alb. Pentru 

şarjele Curţii și pentru miniștri, Majestatea Sa a croit un mic frăculeţ 
— bineînţeles tot alb — fără coadă care poate să prindă bine un zvelt 
horse-guard la Londra dar pune într-o ridicolă evidență la Bucureşti 
grăsuliile posterioare românești. De altminteri, nu s-au supus modei noi 
în afară de militari, decât Murdăreanu de la Palat și Franasovici dintre 
miniștri. Aştept cu nerăbdare să revăd pe Jorga ministru și gătit cu fră- 
culețul alb. 

N-am fost la Revistă, dar m-am dus aseară la concertul-recepţie 
de la Palat mai mult de curiozitate să văd noile încăperi, pe care nu le vi- 
zitasem încă. Mi s-a vorbit atât de urâțenia sălii celei noi, încât am avut 
o plăcută surpriză: e mai bine decât credeam. Deşi enormă, sala n-are 
proporţii fericite și pare mică. În general s-a conservat planul vechii 
clădiri: intrare, scară, anticamera de sus cu salonul din stânga pe curte 
sunt ca în Palatul cel vechi. Sala Tronului e mai înaltă, mult, și se întin- 
de în fund mai departe, în schimb nu mai există fosta rotondă pe dreap- 
ta, unde se așeza pe vremuri bufetul. Lumina e indirectă și lipsa de lus- 
truri mari e o eroare. Decorația în stil Adams e greoaie și prea bogată, 
dar ceea ce omoară tot e Tronul din fundul sălii — o nenorocire ce ocu- 
pă tot peretele, cu coloane, cu draperii, cu bazaconii, o adevărată oroa- 
re. Sala de jos e mai sobru ţinută dar e prea scundă de tavan şi se pre- 
zintă mai mult ca o sală de mâncare pe un transatlantic decât ca o su- 
fragerie regală. Scara e frumoasă deși excese de marmură galbenă și de 
ornamentică inutilă strică efectul destul de reușit al liniilor. Ceea ce 
lipsește întregii clădiri, pe dinăuntru e nota regală, e acel nu știu ce care 
te face să simți că eşti într-un Palat și nu într-o gară, într-un teatru sau 
într-un Palace. Lipsa de tradiție se simte însă mai ales la finuta Curţii şi 
la selecția invitaţilor. O regretabilă confuzie între „Şarjele Curţii“ şi 
„funcţionarii Curţii “ umple sălile cu o puzderie de mici ofițerași și im- 
piegaţi necunoscuţi poftiți împreună cu soțiile lor. Nimic mai caraghios 
decât Buchmann, dentistul, veterinarul, maseurul și potcovarul Palatu- 
lui îmbrăcat ca pe vremea lui Talleyrand. Şi mai sunt și damele! Toată 
recepţia de aseară a fost o recepţie de cinovnici în care am căutat în za- 
dar să descurc criteriile. pe baza cărora s-au făcut invitațiile. A fost 
invitat Guvernul, corpul diplomatic, înalții demnitari ai Statului — bi- 
ne. Au fost invitaţi foștii miniștri — bine şi asta. Dar pentru ce din foş- 
tii subsecretari de Stat n-au fost pofitiți decât Pangal (Partidul Agrar), 
Armand Călinescu (Partidul Naţional-Ţărănesc), Tillea (vaidist) şi 
Munteanu-Râmnic (!) (iorghist)? De ce au fost invitate doamnele Eu- 
frosina Ghica și Marie Mavrocordat (general) când n-au fost invitate 

altele? Capriţiul Regelui? Desigur nu, căci pe când vorbeam cu dânsul 
m-a întrebat cine era cucoana bătrână cu lenta Şefacatului (decorație 
turcească dinainte de război) peste piept și abia când i-am spus că era 
d-na general Mavrocordat s-a strâmbat și a lăsat să cadă aceste graţioa- 
se cuvinte: „Ce mai caută și pocitura asta aici! N-am mai văzut-o de 
mult. Barbu Catargiu, vicepreședintele Jockey-Club-ului n-a fost invi- 
tat, dar a fost invitat în schimb Poulet Ghica, simplu membru în comi- 
tet, bineînţeles cu Julie. Și plasamentul a fost ciudat, damele de onoare 
ale Reginei au fost așezate la concert după toţi belferii şi după toţi ci- 
novnicii Curţilor şi Ministerelor. 

Concertul a fost excelent. Orchestra filarmonică a executat la în- 
ceput preludiile actelor I şi III din Meistersinger și la sfârşit preludiul şi 
Moartea Isoldei, amândouă sub direcţia lui Gogu Georgescu. N-am mai 
auzit de la Viena o asemenea execuţie, mai ales preludiul și Moartea 
Isoldei au fost o încântare. După Wagner, a dirijat Perlea — cu mai pu- 
ţin temperament — prima simfonie a lui Beethoven. Partea tragică a 
fost reprezentată prin fragmente din opera lui Nona Ottescu, „De la Ma- 
tei cetire“, sub conducerea autorului. Muzica simpatică, dar nu ca să fie 
auzită după Beethoven şi Wagner. 

Bufet detestabil. Numai mici rotogoale groase de pâine, parcă e- 
rau dopuri tăiate cu mașina, acoperite cu o pojghiță de şuncă. Sărăcie a 
cantităţii şi calității. 

Revedere cordială cu Prinţul Paul, care-și aduce aminte de serile 
petrecute cu noi la Jockey-Club și mi-a promis portretul său pentru sa- 
loanele cercului. Cordială a fost şi cu Beneș revederea, dar mai mult în 
aparenţă; facem parte din două lumi diferite, eu sunt mai mult din 
lumea Prințului Paul, decât din a lui. E curios cum aproape 20 de ani de 
guvernământ n-au dat lui Beneș nici o prestanță: a rămas drotușul ini- 
tial, cu clupse în spinare. Ce să mai spun de Krofta și de ceilalţi cehi: 
nici nu m-am uitat la ei. 

Titulescu, aferat, agitat, ridicol ca de obicei și în plus ars de soare 
la Constanţa de parcă era frate cu Negusul. Iorga era din nefericire El, 
pisălog şi vanitos. Ne-am dat mâna. Am dat-o lui Stelian Popescu, de 
ce n-aş fi dat-o lui... 

Evenimentul zilei de ieri au fost discursurile pronunţate la dejun 
de Regele Carol, de Principele Paul și de Principele Beneș. Regele a fost 
liric, a vorbit cu suflet, a apăsat cât a putut asupra solidarității Micii 
Înţelegeri și a cerut ca Şefii celor trei State să se întrunească o dată pe 
an. Și mai lung, și mai apăsat și mai disperat — dar cu mai puţin suflet 

— a vorbit Beneș, al cărui discurs a fost o interminabilă pledoarie în 
favoarea Micii Înţelegeri. Beneș a îmbrățișat cu entuziasm propunerea 
întâlnirii anuale între cei trei Şefi de Stat. Prinţul Paul n-a spus decât 
câteva cuvinte, în care n-a vorbit decât de dorinţa de pace, de colabora- 
re pentru pace a celor trei State, și s-a mărginit „să aprobe“ în bloc cele 
spuse de „Majestatea Sa' fără să specifice nimic, și lăsând să se înţe- 
leagă între rânduri unele rezerve. 

Impresionantă a fost scurtimea cuvântării sârbului, faţă de celela- 
lte două. Gurănescu, ministrul nostru la Belgrad, mă întreba aseară: „Ce 
mai rămâne din Mica Înţelegere?“ Cred că rămâne destul. Pe terenul 
apărării graniţelor noastre, a câtor trei, așa cum le-au stabilit tratatele, 
şi pe al apărării păcii cred că Mica Înţelegere va dura mai departe. Su- 
fletește însă nu mai e ce a fost, și fiecare din cei trei Aliați își va închi- 
ria de acum înainte un apartament secret pentru raporturile ilegitime. 


— Văzut aseară la Palat pe d'Ormesson, sosit de la Paris. A fost 
numit pe ziua de 30 mai ambasador la Rio de Janeiro, și în locul lui, la 
București a fost numit Thierry, după cum s-a anunţat deja de mult. 
D'Ormesson nu ne va părăsi totuşi decât pe la sfârșitul lui august sau 
începutul lui septembrie. Fiindcă vine de la Paris l-am întrebat ce crede 
despre situaţiile de acolo. Mi-a răspuns că era și el ca toată lumea 
foarte îngrijorat, dar că nu crede că Blum să alunece în braţele comu- 
niștilor. Mai degrabă crede într-o despărțire a acestora de majoritate 
care s-ar reface cu elemente dinspre dreapta, cu Flandin, poate chiar cu 
Laval. La întrebarea mea dacă Blum va îndrăzni să ia măsuri împotriva 
comuniștilor, a dat din umeri. D'Ormesson mai vine de la Paris și cu 
impresia că un război e aproape inevitabil, până într-un an. 

Mișcarea grevistă ia pe de altă parte proporții neașteptate în toată 
Franța. Ziarele de azi-dimineaţă vorbesc de 700 000 greviști. Cea mai 
bună dovadă a organizaţiei politice a acestei greve e că pretutindeni 
muncitorii răzvrătiți pun mâna pe uzine, pe care le iau în stăpânire. 

Văzut de asemenea tot la Palat pe Collas, ministrul Greciei înapo- 
iat de la Atena de unde îmi aduce „un sac de amicii“ din partea Regelui 
George. „Il avait Pair vraiment ému en me parlant de vous. Il se rap- 
pelait les bonnes soirée passées dans votre maison“... Erau vremuri 
bune, atunci, și pentru el și pentru mine: el n-avea încă Coroană pe cap 
și eu aveam încă iluzii pe care nu le mai am. 

8 iunie. — Vicleimul Micii Înțelegeri s-a transportat pe ziua de 
ieri la Scroviște. Acolo au „conferenţiat“ Regele Beneș, Prințul Paul, Titu- 

lescu — și Tătărescu și Krofta ca figuranţi. Comunicatul spune că „con- 
ferința“ a durat 4 ore. Patru ore pentru a pune trei țări de acord nu e 
mult. Comunicatul, dar mai ales comentariile revărsate în toată presa 
prin grija oamenilor lui Titulescu insistă în mod atât de greoi asupra 
solidității Micii Înţelegeri încât dă de bănuit până şi celor mai încreză- 
tori. Pentru a întări și mai bine Mica Înţelegere, Regele a decorat ieri 
pe Titulescu cu colanul Ordinului Carol, și pe Tătărescu cu Marea Cru- 
ce a aceluiași ordin. Amândouă decoraţiile sunt ilegale! dar nu face ni- 
mic, dacă pot să facă plăcere celor doi decoraţi și celui care decorează. 
Numai că o să crape Iorga de necaz: „Ei, drragă, eu carrre nu sunt eu, 
darr carre totuși am fost Prrreședinte de Chonsiliu, eu carrre sunt un 
nimica toată în ţearra asta, ei, eu n-am colanul, darrr îl arrre domnul 
ăsta Titulescu...“ 

Aseară dineu regal la Legația cehoslovacă. A asistat și Regina Ma- 
ria, sosită ieri dimineaţă de la Balcic, expres, dar fiind în doliu a fugit 
îndată după masă. De data asta toţi miniștrii arboraseră frăculețul alb 
de pânză, fără coadă. Victor Antonescu cu cartoful în gură și cu curul 
în vânt era „à croquer“. Inculeţ însă îi bătea pe toți prin exhibiția mapa- 
mondelor sale, care stau faţă în față ca oștile lui Andrei Mureșanu. Fra- 
cul alb fără coadă e marea preocupare a Regelui, pentru moment. „A dop- 
taţi-l și voi“ mi-a „insinuat“ aseară (nu-mi prea dau seamă cine suntem, 
acești „voi“; poate că oamenii cumsecade?). I-am obiectat, că în ce mă 
privește pe mine, proporţiile rotundităţilor mele m-ar împiedica să adopt 
o asemenea ţinută. „Dar de ce?“ — râzând: „o să se bucure Madgearu!“ 
Mihalache era la doi paşi, și desigur că a auzit regeștile cuvinte, pe care 
fără îndoială le va raporta prietenului său și Regina Maria va trece prin 
urmare câteva momente plăcute. 


— La recepţia de aseară era și Mitiţă Constantinescu care m-a luat 
într-un colț să-mi explice că n-are absolut nimic cu Kaufmann sau cu 
Banca de Credit, că vorba care circulă că ar fi pus la cale în atitudinea 
lui de către Aristid Blank este o infamie, că el pe ici, că el pe dincolo, 
că în fine lămuririle pe care le-a cerut de la Banca de Credit în numele 


! Pentru colanul Ordinului Carol se cere un an și jumătate de președinție de Consil- 
iu. Pentru trecerea dintr-un grad în altul, se cer doi ani de stagiu, pe care Tătărescu nu- 
i are în gradul de Mare Cruce al Ordinului Serviciu Credincios. De altminteri şi marele 
Cordon al Serviciului Credincios, Tătărescu le-a obţinut ilegal căci n-a trecut niciodată 
prin clasa intermediară între Marea Cruce a Coroanei şi Marea Cruce a Serviciului 
Credincios (Marea Cruce a Stelei). 

Băncii Naţionale, nu depășeau dreptul de control al oricărui creditor 
asupra solvabilităţii debitorului său. „Banca de Credit — depăna Mitiţă 
— n-are decât 200 milioane scont la Banca Naţională, dar a garantat 
pentru Socec, pentru Turcoaia și pentru Buhuși un miliard 200 mili- 
oane, din care s-a obligat să plătească jumătate adică 5-600 de mili- 
oane. Eu vreau să știu dacă poate răspunde la un moment dat la această 
sumă de 7-800 milioane cu care e deschisă faţă de Banca Naţională. 
Am dreptul să fiu bănuitor când constat posturi false în bilanţ. Ştii, d-ta 
d-le Argetoianu, că din miliardul înscris în postul „depozite spre fructi- 
ficare“ nu sunt depozite reale decât 80 de milioane, iar tot restul e alcă- 
tuit din conturi creditoare? Poate că or fi bune, nu știu, şi reale; eu cer 
să le văd, dl. Kaufmann mi le refuză. Când constat că capitalul Băncii a 
fost sporit încontinuu numai prin viramente în conturi, nu e dreptul 
meu de creditor să cer să mi se arate cum a fost făcută operaţia?“ — L-am 
întrerupt: „Kaufmann ne-a spus că toate aceste lămuriri v-au fost trimi- 
se acum în urmă“. — „Nu este adevărat. N-a trimis nimic.“ — Eu: 
„Admiţând că tot ce spui d-ta este exact, nu văd pentru ce ai căutat să 
înveninezi conflictul prin presă“. Aici a sărit ca ars, mi-a declarat că 
este o învinuire infamă a lui Kaufmann, că niciodată n-a avut cel mai 
mic contact cu nici o gazetă şi nici un gazetar. l-am obiectat că nu e o 
infamie a lui Kaufmann, că la dânsul ca și la mine au venit oameni 
serioşi care ne-au declarat că d-sa încurajase anumiţi ziariști. Mitiţă a 
protestat și mai vehement, atât de vehement încât au început distinşii 
oaspeţi ai d-lui Şeba să se cam uite chiorâş la noi. Cum nu puteam să-i 
vorbesc de dovada Angelescu, l-am lăsat să urle. „Domnule Argetoia- 
nu, eu nu sunt un adversar al Băncii de Credit. Eu am oprit de mai 
multe ori Consiliul Băncii Naţionale — întreabă pe Mişu Demetrescu 
— să denunțe conturile băncii d-lui Kaufmann. Eu fac şi voi face tot ce 
pot ca să menţin Banca pe care spiritul de speculă și uşurinţa d-lui Kauf- 
mann au compromis-o. Eu am nevoie de Banca de Credit pe piaţă. Să-mi 
dea lămuririle cerute asupra conturilor curente și asupra sporirii capi- 
talului, și dacă toate sunt în regulă, nu mai am nimic de zis. Sau dacă 
nu vrea dl. Kaufmann, să-mi plătească ce-mi datorește și iar nu mai am 
ce căuta în conturile d-sale. Şi mai este și o a treia soluţie: eu îmi declin 
orice răspundere, vă scriu dvs., Consiliului, să vă luaţi răspunderea ce- 
lor ce se vor întâmpla. DI. Kaufmann, ajuns la sfârșitul carierei sale ban- 
care, vă excită pe dvs., pe Săveanu, pe atâţia alţii, vă induce în eroare 
Și vă silește față de mine la o atitudine pe care nu o merit.“ 

Cu aceste cuvinte conversaţia noastră a luat sfârșit căci încetul cu 
încetul ne deplasasem spre bufet și în faţa șuncii de Praga şi berii de 
Pilsen — specialitatea casei — orice preocupare trebuia să cedeze pa- 
sul furculiţei și paharului. 

Regele cu oaspeţii săi au plecat devreme, așa încât la ora 11 1/2 
am putut fi şi eu acasă. 

9 iunie, — Aniversarea „Restauraţiei“ (8 iunie) s-a transformat 
din ce în ce mai mult într-o „concurență“ de platitudine. Și de demago- 
gie. Două motive suficiente ca să nu asist la serbarea de ieri. În plus că 
mă plictisea. De data asta regret însă că nu m-am dus, căci a fost dis- 
tracţie. S-a prăbușit întâi o tribună mică fără să provoace accidente 
prea însemnate: o damă s-a ales cu picioarele frânte și câteva persoane 
au fost rănite. Un ceas mai târziu s-a prăbușit însă o tribună mare (70 
metri lungime, pe 20 lăţime și 10 înălțime) încărcată cu vreo 2 000 de 
oameni. Aici a fost un dezastru. Dan Hiotu mi-a telefonat cel dintâi şi 
mi-a spus că erau 1 000 de morţi și 1 000de răniţi — cifre pe care nu 
le-am crezut un moment. Ceva mai târziu mi-a telefonat Cecropide: 
morţii erau reduși la 3—400. Nu m-am putut opri să spun lui Cecro: 
„Dacă într-un ceas morţii au scăzut de la 1 000 la 300, e probabil că 
sunt 10, ceea ce e deja enorm.“ 

Comunicatul Ministerului de Interne de azi-dimineaţă vorbeşte de 
3 morţi și de vreo 400 de răniţi. Numărul morţilor este evident mai ma- 
re, mult mai mare. Numai la Spitalul Colţei erau ieri, pe la orele 3, 
cinci morţi (lista văzută de George Duca, consilier la Curtea de Casa- 
ție, care a fost acolo în căutarea fiului său vitreg). Pentru ce o fi min- 
tind Guvernul lumea? Probabil numai prin obiceiul minciunii, căci altă 
explicare nu e, după cum nu e nici una pentru ce au interzis ieri ediţiile 
speciale și orice informaţie privitoare la cele întâmplate. Consecința a 
fost că zvonurile cele mai fanteziste au putut fi împrăștiate, și că s-a 
vorbit de 1 000 de morţi. Oamenii aceștia mint pe toate tărâmurile, mint 
când spun că ţara întreagă e un șantier (formula Tătărescu), că atâtea 
mii de kilometri de șosele au fost refăcute (idem), că armata a fost 
echipată și înzestrată (idem) — mint când spun că bugetul a fost echili- 
brat şi că încasările Statului sunt satisfăcătoare (formula Antonescu) — 
mint când afirmă că Mica Înţelegere e mai tare ca oricând și că politica 
pactelor ne garantează graniţele și securitatea (formulele Titulescu) — 
mint în fine de câte ori fac din Rege un Sfânt și un Conducător genial 
de popoare (formula tuturor). Atât au luat obiceiul să mintă, încât nu 

mai pot spune adevărul, și această neputinţă va rămâne pedeapsa lor, pe 
viaţă. 


— Ziarele franceze Le Temps şi Journal du Débats recunosc în arti- 
colele lor de fond că Franţa e în plină stare revoluționară și că mișcarea 
sindicalistă care a determinat grevele şi ocuparea ilegală a uzinelor, nu 
e decât o încercare de întronare a dictaturii proletariatului. Asupra mer- 
sului grevelor, ştirile sosite sunt contradictorii pare însă că în regiunea 
Parisului mișcarea s-a mai potolit dar că în nordul Franţei se întețeşte, 

10 iunie. — Vreo 7-8 persoane au fost arestate ca vinovate pentru 
prăbușirea tribunei I de la Cotroceni. Printre ele este și primul ajutor de 
primar Vasilescu care a prezidat licitaţia şi a aprobat oferta unui dricar 
(!) şi unui tinichigiu! cu 39% sub deviz! Guvernul continuă cu prostia 
celor 3 morţi şi cenzura suprimă prin gazete orice încercare de rectifi- 
care a acestei cifre. . 

— Presa franceză e încântată de întâlnirea de la Bucureşti a celor trei 
crai (care au fost patru căci în bună dreptate trebuie numărat și Titules- 
cu) veniți să pună o proptea Micii Înţelegeri. Ziarul Le Temps, deşi 
spune de comunicatul dat după conferinţa de la Scrovişte că a fost re- 
dactat în termeni foarte discreţi?, se declară cât se poate de mulțumit. 
Să-i fie de bine! Poate că cecul, discret și el, care însoțea comunicatul 
ce i-a fost transmis spre publicare și comentare — să fi contribuit la 
această mulțumire. 

11 iunie. — Antoine Bibescu m-a chemat ieri la telefon din Sina- 
ia și „a brûle pourpoint“: „Te rog să-mi procuri autorizaţia să văd şi să 
vorbesc cu Ana Pauker. E greu?“ — „Cred că e greu, dar în tot cazul 
nu văd cum aș putea eu să-ţi procur o asemenea autorizaţie, în tot cazul 
te sfătuiesc să o lași mai domol cu Ana Pauker, nu e interesantă“ (Ana 
Pauker se află cu o bandă întreagă de comuniști ovrei în fața Consiliu- 
lui de război al Corpului I de Armată la Craiova, unde procesul se ju- 
decă de 6 zile). — „Dar am vizitat ocna de la Doftana și directorul m-a 
primit foarte bine și mi-a arătat tot...“— „Încearcă şi cu directorul de 
la Craiova.“ Şi i-am închis telefonul. De necazul lui Titulescu care l-a 
scos de la Madrid — și contra căruia nu îndrăzneşte sau nu poate să 


1 Dricarul e român și-l cheamă Druţă, dar tinichigiul e natural ovrei şi îi zice Blu- 
menfeld. Universul pretinde că e rudă cu Scrutator! 

? Comunicatul publicat duminică seara (7 iunie) aduce la cunoștința „Lumii că toa- 
te problemele la ordinea zilei au fost examinate și că identitatea cea mai perfectă (poate 
fi şi alta?) de vederi a fost constatată“. 


www.dacoromanica.ro 


ÎNSEMNĂRI ZILNICE, 1936 341 


facă nimic — bietul Antoine Bibescu se afundă tot mai rău. E un de- 
generat, un degenerat „superior“ să-i zicem, și nimic mai mult. Martha 
Bibescu pretinde că toate prostiile pe care le face, le face sub influența 
neveste-sii, o semicultă, o semiinteligentă, o semisocialistă și o filose- 
mită prietenă cu Léon Blum — şi în tot cazul o pisăloagă „di primo 
cartello“. 


— Rose Nanu, faimoasa Rose Nanu, delicioasa Rose Nanu a divorțat 
în fine de blândul său soț. Îl lasă după ce s-a regulat cu jumătate Euro- 
pa și cu jumătate America, după ce s-a împușcat pentru imundul Bern- 
stein (autorul dramatic) după ce bietul Fred a adunat-o de atâtea ori din 
mocirlă. Îl lasă ca să ia pe Mavrocordato, fiul mai mic al lui Ion Ma- 
vrocordat de la Dângeni, care a murit acum câtăva vreme. Nunta va 
avea loc duminica viitoare. Înainte de a-și lua rămas bun de la Fred, de- 
licioasa Rose i-a mai făcut una bună. Ca să nu rămână singur l-a sfătuit 
să se însoare cu o soră a ei mai mare, urâţică dar „bonne fille“ și foarte 
bogată, rămasă văduvă, după un ambasador al Braziliei la Washington, 
care i-a lăsat o avere mare. Şi nu s-a mulțumit cu sfatul dat lui Fred, dar 
a scris şi soru-sii. Aceasta, încântată, a primit și asaltează acum pe 
Nanu cu scrisori, pe Nanu nenororcitul sătul de familia Covarubias! și 
care nu știe cum să scape mai iute de ea! 


— Dejunat cu Mocsoni şi cu Grigorcea, ministrul nostru la Budapes- 
ta. Grigorcea e un băiat inteligent și așezat, un eminent diplomat, dar e 
prea hipnotizat de Titulescu. Cu toate că-și dă dânsul seamă că politica 
securității colective a dat faliment şi că prin forţa lucrurilor trebuie să 
revenim la politica echilibrului de forțe — tot mai crede în balivernele 
lui Titulescu. El socotește că Mica Înţelegere rămâne în picioare cum a 
fost, căci nu poate fi vorba de o evoluţie individuală a Iugoslaviei, ci 
întreaga Mică Înţelegere va aluneca pe planul înclinat pe care s-a an- 
gajat Iugoslavia. „Dar cum va face Cehoslovacia?“ l-am întrebat eu. 
„Se va supune și ea noilor contingenţe.“ I-am arătat că e o imposibili- 
tate. Noile contingenţe cer din partea fiecărui Stat al Micii Înţelegeri o 
libertate complectă de acţiune, cel puţin pentru moment, şi Cehoslova- 
cia nu poate exista decât sub formă de anexă a Franţei... 


1 Covarubias, fost ministru al Mexicului la Berlin şi la Londra a avut în afară de d-na 
Lima de Silva şi de Rose Nanu o a treia fată care s-a măritat cu un baron d'Erlanger, la 
Paris. 

Grigorcea mi-a povestit despre vizita, atât de comentată (şi la noi 
comentată cu patimă și cu mâhnire) pe care a făcut-o nu demult, Re- 
gele Eduard al VIII-lea, la Budapesta pe când era încă Prince of Wales. 
Prințul n-a venit să facă politică în Ungaria și nici n-a făcut. A venit să 
petreacă, însoțit de mrs. Simpson, cu care se ţine sau se preface că se 
ține căci mulţi pretind că e inaccesibil farmecului sexului feminin — și 
cu o bandă de dalcauci. A venit să petreacă, și a petrecut în mod scan- 
dalos. Se îmbată în fiecare zi, și în așa grad încât a fost o ruşine. Într-o 
seară s-a înapoiat la hotel beat mort și abia retras în camera lui s-au 
auzit o serie de detunături de armă de foc. Poliţia care veghea s-a pre- 
cipitat, a forțat ușa camerei și a găsit pe regescul beţiv liniştit la fereas- 
tră: trăgea cu revolverul în felinarele de pe cheiul Dunării... N-a văzut 
pe nimeni, n-a avut nici o conversaţie politică. O singură vizită de 
politeţe lui Horthy. Fixată la ora 11 dimineața, ministrul Angliei Sir 
Patrick Ramsay a venit să-l ia la ora 10 1/2 şi l-a găsit în pat. Prinţul l-a 
primit cu cuvintele „Fichez-moi la paix!“ Ministrul l-a sculat cu forța 
şi l-a dus la Palat în veston gris și ghete galbene — n-a vrut să se îm- 
brace altfel. Horthy şi ungurii au fost foarte scandalizaţi de o asemenea 
lipsă de consideraţie — ceea ce nu i-a împiedicat să facă o reclamă for- 
midabilă cu vizita Prințului și cu „atenţiile“ pe care le-a avut pentru po- 
porul maghiar. Atenţii a avut numai pentru vinul unguresc și în așa 
măsură, încât ministrul Ramsay a raportat faptul la Londra. Guvernul 
englez a telegrafiat ministrului cerându-i să roage pe Prinţ să părăseas- 
că imediat Budapesta, cu atât mai mult că „tapajul“ pe care ungurii îl 
făceau în jurul acestei vizite nu convenea deloc la Londra. Prinţul, care 
petrecea de minune pe malurile Dunării, între paharele de Tockay şi di- 
plele lăutarilor a primit pe Sir Patrick cu un al doilea „fichez-moi la 
paix!“ A trebuit o telegramă cominatorie din partea Regelui George, 
adresată direct odraslei sale, pentru ca acesta să se hotărască să pără- 
sească Budapesta. 


— Către seară, a venit Goga la mine să-mi spună că l-a chemat Re- 
gele mâine la ora 4. E formula cunoscută; probabil că el a cerut audi- 
enţă dar lucru e fără importanţă, important e ce vrea să spună Regelui. 
Vrea să-i spună că în urma ultimelor evenimente externe (izbânda 
Frontului Popular în Spania și Franţa) care înseamnă o încercare serioa- 
să de încălcare a Europei de către ideologia marxistă, o revizuire a po- 
liticii noastre se impune. O luptă între elementele marxiste şi cele naţio- 
naliste se va da pe tot cuprinsul vechiului continent; dacă ne menţinem 

pe linia noastră actuală ca simpli figuranţi î în cortegiul d-lor Blum și Lit- 
vinov, prăbuşirea noastră e asigurată, oricare ar fi rezultatul luptei. În- 
ving elementele naționaliste, ne vor curăța fiindcă vom fi fost printre 
duşmanii lor; înving prietenii noștri, ne vom curăța fiindcă comunismul 
se va întinde și peste noi. O reacție se impune, să lăsăm pe țărănişti să 
se manifeste cu Frontul Popular — și noi, tot restul opoziţiei, să ne li- 
berăm de zgarda franțuzilor. Zice Goga. Și m-a întrebat ce zic şi eu. 
Mi-a mai spus însă că în acest sens s-au declarat deja — cum e bine- 
cunoscut — G. Brătianu, Averescu și Vaida, că zilele acestea vor face 
declaraţii formale şi el şi Cuza, că Gr. lunian a fost la dânsul şi l-a pre- 
venit că va vorbi în curând în același sens. Am mărturisit lui Goga că 
fără să fi vorbit cu dânsul ajunsesem și eu la concluzii foarte apropiate 
de ale lui, că cu tot pericolul pe care-l prezintă vecinătatea Rusiei, noi 
nu putem fi alături de comunism şi că pentru moment singura formulă 
pe care o văd e aceea a libertății de mișcări. O voi spune dumini-că la 
întrunire la care sunt poftit, în judeţul Brăila. Goga va spune Re-gelui 
că întreaga opoziţie, afară de naţional-țărăniști, e de acord asupra unei 
orientări naţionaliste în politica noastră externă — şi va cere alegeri 
libere. L-am prevenit că-și pierde vremea și l-am rugat să-mi comunice 
şi mie rezultatul audienței sale. 

12 iunie. — Steguleţe turceşti, greceşti şi sârbești vânturate pe 
botul câtorva taximetre m-au făcut să pricep după multe cercetări — că 
de două zile se ţine la Bucureşti o întrunire a presei Înţelegerii Balca- 
nice. Se ţine, în mijlocul indiferenţei generale, indiferenţei pe care oa- 
menii o manifestă față de orice întreprindere ratată. Ziarele plătite pu- 
blică discursul pe care Titulescu l-a rostit ieri în faţa turcilor, grecilor 
şi sârbilor şi din care extrag următoarea perlă: „Noi balcanicii (noi?) 
suntem o singură familie pe care nenorocirile Istoriei au rupt-o!“ Perlă 
sau inconștiență? 


— În Anglia eveniment senzațional: Neville Chamberlain a cerut, 
într-un discurs de club, ridicarea sancţiunilor împotriva Italiei, ca fiind 
dovedite inutile. A cerut totdeodată și reformarea Societăţii Naţiunilor, 
acțiunea ei sub forma actuală fiind ineficace. Discursul lui Chamber- 
lain, dat fiind importanţa politică a ministrului de finanțe, a făcut mare 
vâlvă şi a fost discutat și în Camera Comunelor. Din declaraţiile lui 
Baldwin, din comentariile presei pare că chiar Anglia va cere la 16 iu- 
nie, la Geneva, ridicarea sancţiunilor. 

— Mareșalul Badoglio a renunțat la demnitatea de Vice Rege al Etiopi- 
ei, şi a reluat funcțiile de şef de Stat-Major al Armatei, s-a înscris în Par- 
tidul Fascist şi a fost făcut Duce de Adis-Abeba. 

În Palestina situația se agravează. Ierusalimul e tăiat de restul țării. 
Din Franța, veştile vin mai bune. Pare că greva se calmează. Ce o 
să mai vină, căci comuniștii nu se vor astâmpăra? 


— Arcizewski a povestit lui Pangal gravul incident care s-a petrecut 
între noi și Polonia, cu prilejul serbărilor Restauraţiei, despre care ni- 
meni n-a ştiut nimic (vivat cenzura!) şi care nu a fost încă aplanat. 

Iată faptele: 

La 3 mai, generalul Manolescu conducătorul O.E.T.R.-ului a ce- 
rut Legaţiei polone din București, printr-o adresă oficială, participarea 
unei delegaţii a formațiunilor premilitare polone la defilarea formaţiu- 
nilor noastre premilitare, ce se pregătea pentru ziua de 8 iunie. Trans- 
misă la Varşovia, Guvernul polonez a soluționat favorabil cererea și un 
număr de 24 tineri, aleși pe sprânceană, au fost desemnaţi să meargă la 
București sub comanda a şase ofițeri veterani, toţi decoraţi de război, şi 
în fruntea lor un comandant foarte popular în Polonia, un vechi tovarăș 
de luptă a lui Pilsudski. La 20 mai, generalul Manolescu reînnoieşte cu 
insistenţă cererea sa (Arcizewski explică că formațiunile noastre pre- 
militare au fost copiate după modelul polonez, că el în persoană a re- 
mis Regelui legea și regulamentul de organizare a acestor formaţiuni, 
şi că astfel se poate înțelege și dorința comandamentului românesc de a 
vedea formațiunea-mamă poloneză reprezentată la Bucureşti) — repe- 
fire la care s-a răspuns că ordinele noastre au fost deja date la Varșovia. 
n ziua de vineri 5 iunie, viza pașapoartelor delegației poloneze a fost 
refuzată la Legația României din Varșovia. S-a telefonat Legaţiei po- 
lone în București care, intervenind la Palat prin Ilasievici și la Minis- 
terul Armatei, a obţinut ordin pentru Legația noastră din Varşovia să 
vizeze pașapoartele. Delegaţia, din cauza acestei întârzieri, n-a putut 
pleca decât sâmbătă seara și a sosit duminică dimineaţa în Cernăuţi 
unde a fost întâmpinată de trimişii O.E.T.R.-ului și Ministerului Ar- 
matei. Trimișii români, sub cuvânt că trenul de seară va aduce dele- 
gaţia la vreme, luni dimineaţa, în Bucureşti, au oferit polonezilor o ex- 
cursie pe la mânăstirile din Bucovina, excursie care trebuia să se termi- 
ne, seara, la Piatra Neamţ, unde toată lumea urma să se urce în tren. 
Polonezii, convinşi că așa era programul, s-au urcat docil în autobuzul 
pus la dispoziţia lor. Autobuzul a ajuns însă, din întâmplare, prea târziu 

la Piatra și astfel s-a scăpat ultimul tren. S-a continuat drumul cu auto- 
buzul până la Bacău — unde s-a ajuns de asemenea după ultimul tren 
(cel puţin așa pretinde conducătorul român). Comandantul polonez a 
început să o găsească „de oaie“ şi a declarat românului că e hotărât să 
ia un tren special, pe care Guvernul polonez îl va plăti, dar el trebuie să 
ajungă cu oamenii săi luni dimineaţa la București. Confruntat cu șeful 
de gară care vorbea franţuzește, polonezul a aflat că mai pleca un tren 
de persoane după câteva minute, care ajungea la Bucureşti la ora 10 
dimineaţa. Însoţitorul român minţise... 

În fine la ora 10 dimineaţa, luni, delegaţia polonă a sosit în Gara 
de Nord. Nimeni ca s-o întâmpine din parte Guvernului, armatei sau 
poliţiei. Pe peronul gării numai Arcizewski și atașatul militar polon. 
Au încărcat delegaţia în taximetre și au pornit cu toţii la Cotroceni. 
Aici au fost primiţi cu explozii de bucurie de generalul Manolescu care 
i-a așezat undeva pe teren spunându-le că vor fi chemaţi să defileze 
când le va veni rândul. Dar n-a venit rândul lor, ci al prăbușirii tribunei 
şi al zăpăcelii tuturor. A reînceput defilarea, s-a sfârşit defilarea, a ple- 
cat Regele, și nimeni nu s-a sinchisit de polonezi. Arcizewski văzând 
că delegaţia lui a fost uitată, s-a repezit la Manolescu, care n-a știut 
cum să se scuze și... i-a poftit pe polonezi la masă! Comnadantul po- 
lonez a răspuns supărat că n-a venit la Bucureşti ca să mănânce, că a 
primit ordin să defileze, și că va raporta șefilor săi că n-a putut să o fa- 
că. Și a întors spatele generalului Manolescu. 

Delegaţia a plecat chiar luni seară la Varşovia, iar miercuri 10 iu- 
nie generalul Rydz-Smigly, succesorul lui Pilsudski în dictatură a che- 
mat personal pe Arcizewski la telefon și furios i-a spus că consideră ce- 
le întâmplate ca un afront pentru întreaga armată poloneză și l-a însărci- 
nat să meargă la ministrul de război (nu la cel de externe sau la preşedin- 
tele de Consiliu) şi să ceară o eclatantă reparaţie, fără de care alianţa ro- 
mâno-polonă n-ar mai putea rămâne în picioare. Arcizewski a trebuit să 
vadă ieri pe generalul Paul Angelescu. Nu cunosc încă rezultatul acestei 
întrevederi.:Până unde pot merge nebuniile lui Titulescu, căci el a mon- 
tat toată mașina ca să evite lui Beneș vederea contingentelor polone! 


— La ţărănişti, iar ceartă mare. Unii (moldovenii lui Costăchescu, 
Potârcă etc. ) nu văd cu ochi buni promiscuitatea partidului cu comu- 
niștii și extrema stângă și sunt împotriva formulei Frontului Popular, 
alții (dr. Lupu şi ai lui) vor numaidecât această alianţă. Unii sunt pentru 
tactica lui Mihalache de intimidare a Coroanei, alții contra și un al trei- 

lea grup e pentru tactica lui Maniu (împotriva Camarilei). Se ceartă și pe 
chestiuni personale. Au eliminat din partid definitiv pe Dem Dobrescu, 
pe Melidon de la Silistra şi pe toţi prietenii politici. Încurcă-i, Doamne 
şi mai rău, pentru binele țării! 

13 iunie. — Urmare la cele însemnate ieri cu privire la conflictul 
cu Polonia: 

Arcizewski a fost la Paul Angelescu și i-a transmis conform in- 
strucţiunilor primite de la generalul Rydz Smigly verbal şi în scris, cere- 
rea unei reparaţii echitabile (au mai îndulcit formula). Generalul Ange- 
lescu a răspuns că habar n-are de toată această afacere, că armata şi Mi- 
nisterul Armatei n-au nici o legătură cu O.E.T.R.!. La obiecţia lui Arci- 
zewski că cei care au primit pe polonezi la Cernăuţi şi i-au încurcat pe 
drumurile Bucovinei și Moldovei erau ofițeri, amabilul Pol a răspuns 
că aceşti ofițeri erau puși la dispoziţia complectă a O.E.T.R.-ului şi nu 
mai depindeau întru nimic de Ministerul Armatei. Arcizewski a lăsat 
nota generalului Angelescu și apoi a fost la Palat unde a înmânat o 
copie generalului Ilasievici, spre informaţie. Ministrul Poloniei pleacă 
pe de altă parte mâine la Varşovia, pentru a lua ulterioare instrucțiuni. 


— Goga a venit să-mi povestească audiența lui la Rege care a fost 
lungă. Şeful Partidului Naţional Creştin a vorbit mult şi a expus Rege- 
lui „punctul său de vedere“. Alături de Franţa tradiţională și naţionalis- 
tă, totdeauna. Alături de Franţa oficială a jidanului Blum niciodată. Ne- 
cesitatea unei mobilizări, la noi, împotriva ofensivei bolșevice, care 
tinde să ne cucerească sub masca Frontului Popular etc. etc. A informat 
pe Rege, că în afară de Partidul Naţional-Ţărănesc, toată opoziţia face 
bloc împotriva propagandei comuniste favorizată prin greşita politică 
de apropiere de Moscova, întronată de Titulescu. A adăugat că era au- 
torizat să o spună în numele nostru al tuturor. Regele a părut mulțumit, 
dar „en fait de choses intéressantes“ n-a spus lui Goga decât un singur 
lucru: că Beneș i-ar fi mărturisit că Cehoslovacia nu s-a apropiat de 
Moscova decât după cererea insistentă a Franţei! Că dacă Germania 
se instalează la Viena, vor fi şi ei, la Praga siliți să se înțeleagă cu Hit- 
ler!? Lui Goga i s-a părut că Regele nu mai are faţă de Titulescu ace- 
leaşi sentimente de ostilitate pe care le avea și că a fost cu totul încăle- 


l Instituţia O.E.T.R. funcţionează într-adevăr pe lângă Ministerul Instrucţiei Publi- 
ce. Reprezentantul Poloniei s-a încurcat în Angeleşti... 

2 S-a întrebat oare Beneș, dacă va sta Hitler de vorbă cu el? Și chiar în acest caz îşi 
dă el oare seamă de ce îi va cere Fiihrer-ul cu 70 milioane de nemți? 

cat de Beneș, pe care-l lăuda fără nici o rezervă. La sfârşitul audienței, 
Regele a spus lui Goga: „Hai să vorbim puţin de politica internă“. Fără 
să mai reproduc aici toate platitudinile schimbate între cei doi interlo- 
cutori, Regele a mărturisit — pretinde Goga — că e hotărât să facă un 
Guvern de alegeri, care să-l pună la adăpostul răspunderilor! Goga a 
întrebat: „când?“ Regele a răspuns „la toamnă!“ Nu m-am putut abţine 
de a spune amicului Goga: „Dacă la toamnă, şi dacă acum vrea un 
Guvern de alegeri, poţi fi sigur că va face altceva!“ Ce faliment! Omul 
care fuge de răspunderi, iată Regele pe care ni l-a hărăzit Dumnezeu! 
Goga mi-a mai confirmat că Regele era foarte afectat de accidentul de 
luni (prăbuşirea tribunelor de la Cotroceni). „Până acum nu m-am 
amestecat niciodată în afacerile justiţiei (!!!) dar dacă nici de data asta 
nu va ieşi nici un condamnat, mă voi răzbuna eu cu dumnealor domnii 
judecători!“ Despre Donescu, a spus că e un bun primar și că el nu are 
nici o vină în cele întâmplate. 

15 iunie. — Am avut ieri o zi grea. Nevoit să mă scol la ora cinci 
dimineaţa, aproape n-am dormit, m-am uitat la ceasornic din oră în oră 
ca să fiu gata la timp. Cu trenul de 6,45 am pornit spre Făurei, unde ne-a 
întâmpinat Vechiu, cu câţiva fruntași ai organizaţiei Brăilei. La Făurei, 
am schimbat trenul, și am ajuns pe la orele 11 la staţia Dudești pe linia 
Făurei-Ţăndărei. În gara Dudești, ne aștepta multă lume cu muzică și 
cu discursuri, de aici am trecut alături, în conacul lui Niculescu-lanca, 
boxeur, debitor-versificator, politician devotat, dar mai ales „debitor“. 
Amicul Vechiu m-a luat apoi în automobil la colindă pe la câţiva frun- 
tași. Plouase în ajun, drumurile erau desfundate, ne înnămoleam la fie- 
care clipă, sau alunecam din groapă în groapă. Cu mâna stângă proptită 
în tavan ca să nu dau cu capul de el, la hopuri, îmi tineam burta cu cea 
dreaptă ca să nu-mi scape maţele. Am fost mai întâi la conacul lui Ma- 
nole Cavadia, la Poteca, o oază de salcâmi în mijlocul Bărăganului la 
umbra cărora se adăpostesc o casă de țară mediocră, câţiva bujori ofi- 
liti, câteva rânduri de vie, o treerătoare și vreo două-trei grajduri bez 
clasicul pătul şi obișnuita magazie. În grajduri vreo 3-4 cârlani frumoși 
şi vreo 10 vaci Siementhal de rasă bună. Manole Cavadia, pe care nu-l 
mai văzusem de la Paris, și despre care îmi mai povestise fiică-sa Ma- 
ria nebuna de 5 ori măritată — trăieşte acolo cu fiu-său Petre „Pitre“ 
cum i se spune, în mijlocul pustiului. Tânărul, pe care-l lăsasem la Pa- 
ris copil de 10 ani, e acum un om în toată firea, cu părul cărunt, vor- 
beşte o franțuzească impecabilă şi nu pot să pricep cum se poate mulțu- 
mi cu viaţa de la Poteca, după atâta vreme petrecută la Paris şi la Lon- 

dra. A trecut două doctorate, a mistuit o bibliotecă și mă întreb pentru 
ce, dacă visul lui era să trăiască între „hăis“ și „cea“ în preajma bălții. 
Altfel băiatul mi-a plăcut, e inteligent şi pare a fi o fire curată. 

La Rioşeni, sat mare şi bogat, am văzut între alţii pe unchiul lui 
Vechiu, pe fratele mai mare al lui Zamfir Brătescu, un învăţător pensio- 
nar cu ochii limpezi și sufletul neîntinat, ca și frate-său şi nepotu-său. 

Din satul Tătaru, (unde am ținut şi întrunire după-amiază) e origi- 
nar prietenul Nae Ionescu. Bunicul său, Stroe Ivașcu, era un om atât de 
drept, încât veneau la dânsul oamenii din satele învecinate, ca la o in- 
stanță supremă când aveau ceva de împărţit sau un bucluc de descurcat. 
Fiu-său a învăţat carte, din Ivașcu s-a transformat în Ionescu și a ajuns 
subprefect şi părintele legitim al filosofului Nae. 

Gara Dudești se numește astfel după satul cu același nume situat 
la vreo 12 kilometri, iar târgul care s-a ridicat cu încetul în jurul gării, 
pe moşia Niculeșştilor, se numeşte astăzi Niculești-Jianu. O judecătorie 
de pace, un spital tip Carol I bine ţinute, o farmacie, un obor pentru vân- 
zarea cerealelor și o moașă comunală dau localităţii o importanță pe 
care o subliniază prezența poetului-debitor Niculescu-lanca și a trei 
domni avocaţi pledanţi pe lângă instanta judecătorească. 

La orele 1, ne-am pus la masă. Așezat lângă d-na Niculescu, bol- 
navă de gălbenare, am înghiţit cu noduri un dejun oferit din toată ini- 
ma. Cheful celor 18 comeseni a fost stricat prin ploaia care s-a dezlăn- 
țuit și a ameninţat să zădărnicească întrunirea (sub cerul liber) și toată 
osteneala ce și-o dedeseră organizatorii strălucitei manifestări cât și 
străluciții oaspeţi veniţi de la Bucureşti, Brăila și Galaţi. Din fericire 
ploaia a stat, şi pe la ora 2 1/2 am putut porni spre Tătaru. Am pus 
aproape un ceas ca să străbatem cu automobilele cei 4 kilometri de „șo- 
sea“ care ne despărțeau de Tătaru. Așa hal de drum mai rar, şi-mi voi 
aduce aminte de el multă vreme. 

Întrunirea a fost foarte frumoasă. Oameni mulţi, feţe deştepte, căl- 
dură sufletească neașteptată. După o introducere, în care am rezumat în 
câteva cuvinte ţelurile politicii noastre agrare, am pășit la declaraţia 
menită să fixeze poziţia partidului meu în fața problemelor de ordin 
mai înalt pe care ofensiva comunistă, în Europa întreagă, le pune tuturor 
forțelor politice românești organizate. 

Reproduc aici, după notele gazetarilor prezenţi, cuvintele mele, 
fiindcă ele marchează o etapă atât în atitudinea mea personală, cât și în 
a Partidului Agrar, în numele căruia am vorbit. 

„Într-un regim de dezmăţ economic nu se pot căli sufletele pentru 
a facd față grelelor încercări pe care ni le poate aduce ziua de mâine. 
Mizeria este un rău sfătuitor și omul necăjit pleacă urechea la şoaptele 
agitatorilor și dușmanilor. Când omul ajunge să-și spună: mai rău decât 
așa nu se poate, — înseamnă că nu mai găseşte în sufletul și mintea lui 
puterea de rezistenţă împotriva curentelor periculoase. 

Avem un vecin peste Nistru cu care dorim să trăim în pace. Nu 
putem însă să nu despărțim ideologia comunistă de relaţiile noastre cu 
Republica vecină. Noi nu ne amestecăm câtuşi de puţin în regimul po- 
litic de dincolo de Nistru şi cerem ca nici cei de dincolo de Nistru să nu 
se amestece în organizația noastră socială. 

O ofensivă comunistă în aproape toate țările Europei nu mai poate 
fi contestată astăzi. Ea nu se mai face pe faţă ci pe căi piezișe, comu- 
nismul arătându-se sub forma unei politici antifasciste și sub hainele 
așa-ziselor Fronturi Populare şi Acţiuni cetățenești. Sub masca Fron- 
tului Popular şi a acţiunii antifasciste, comunismul a cucerit deja Spa- 
nia, amenință să cucerească Franța, se amestecă în treburile Greciei şi 
în ale noastre. 

Ademenirea Partidului Naţional-Ţărănesc care a încheiat carteluri 
cu elemente de extremă stângă, sub forma unui Front Popular, în ulti- 
mele alegeri parţiale e profund regretabilă. 

E de asemeni profund regretabilă prezenţa elementelor comuniste 
din București la demonstraţia de forţe ale aceluiași partid din 31 mai. 

Nu trebuie să așteptăm ca infiltrarea comunistă să se întindă ca o 
pecingine peste întreaga țară. Pe faţă să nu ne temem de ea. Sub masca 
ademenitoare a agitaţiilor neprecise, ea constituie o reală primejdie. 

Trebuie să respingem cu hotărâre și cu dispreţ o ideologie contra- 
ră tradiţiei şi crezurilor noastre. 

M-am declarat totdeauna împotriva regimurilor de dictatură extre- 
mistă și partizanul regimului constituțional parlamentar. Dar, dacă este 
vorba să fim supuși unui regim de dictatură, apoi, decât o dictatură stră- 
ină și păgână, prefer de o mie de ori dictatura românească și creștină.“ 

În clipa în care făceam eu aceste declaraţii la Tătaru, Gheorghe Bră- 
tianu la Brăila şi Vaida la Cernăuţi făceau declaraţii aproape identice, 
fiecare cu temperamentul său și cu variaţiuni dictate de politica spe- 
cială urmărită de fiecare. Începutul acestei acţiuni generale împotriva 
propagandei comuniste trebuia să fie complectat printr-un manifest pe 
care naţionl-creștinii urmau să-l publice ieri dimineaţă. Goga mi-l ci- 
tise sâmbătă cu prilejul vizitei sale. Redactat în termeni foarte mode- 

raţi, manifestul nu conţinea în afară de un justificat atac împotriva co- 
munismului şi de un denunţ al complezenţei presei evreieşti faţă de 
propaganda moscovită, decât o afirmare a solidarităţii partidului cu Fran- 
ţa „eternă“ a revendicărilor naţionaliste precum și adoptarea unei „ati- 
tudini de expectativă faţă de Franţa oficială de azi reprezentată prin 
Guvernul d-lui Blum, străin de neamul și de tradiţia franceză“. Cenzu- 
ra a interzis apariţia acestui manifest! Fapt de nepriceput, Guvernul nos- 
tru a interzis în România o atitudine de critică obiectivă, permisă în 
Franţa de însuși Guvernul pus în cauză! Cenzura a tăiat de altminteri și 
din declaraţiile mele o frază prin care înfieram procedeele comuniste; 
aceeași cenzură care a tolerat însă acum câteva zile, în Universul, într-un 
articol obiectiv semnat de un specialist, afirmarea că printre cheltuie- 
lile pe care antreprenorii trebuiau să le întâmpine pentru lucrările pu- 
blice obţinute prin licitaţie, figurau și sumele necesitate de „șperțuri“ şi 
care, după obiectivul autor, se ridicau la 10% din valoarea lucrărilor! 
Iată în ce hal de dezmăţ moral am ajuns în al 6-lea an de Domnie al Re- 
gelui Carol al II-lea! 


—  Întâlnit ieri în tren, la dus, pe George Brătianu, foarte iritat de fap- 
tul că nu fusese invitat la serata de gală dată la Palat cu prilejul vizitei 
lui Beneș și a Principelui Paul. Brătianu a scris o scrisoare lui Ilasievici, 
întrebându-l dacă Palatul nu-l mai consideră „șef de partid“ — dat 
fiind că invitaţiile au fost făcute pe categorii, şi că printre acestea fuse- 
se prevăzută și aceea a „șefilor de partide“ — sau dacă era la mijloc o 
intenţie de ostracizare a partidului său. Palatul n-a răspuns în scris, dar 
a transmis verbal lui Brătianu răspunsul că nu mai fusese invitat „fiind- 
că de mai multă vreme nu mai răspunsese prin prezenţa sa invitaţiilor 
ce-i fuseseră adresate“. Brătianu s-a declarat nesatisfăcut de acest răs- 
puns, fiindcă mareșalul Averescu, deși avusese o atitudine identică, fu- 
sese totuși invitat. Lucrurile au rămas aici pentru moment. 


— Totieri în tren, la dus și la întors, întâlnit pe onorabilul Stelian Po- 
peşte, de astă-dată numai miere faţă de mine, dovadă că atacurile Dimine- 
fii şi Adevărului — care continuă zi de zi — n-au dat greș, și că omul 
caută sprijin în toate părţile. 


— În aprilie, Zizi Cantacuzino îmi vorbise de năzbâtiile lui Iorga și-mi 
citise o scrisoare a ilustrului profesor prin care acesta „reclama“ îm- 


potriva unei ameninţări cu moartea din partea gardiștilor. Scrisoarea 

era cu haz, și am cerut lui Cantacuzino o copie, pe care mi-a trimis-o 
abia azi. O reproduc aici, împreună cu răspunsul Grănicerului, ca docu- 
ment pentru ziua de mâine: 


14 aprilie 1936 
Domnule General, 


Astă-noapte un exaltat a venit în casa mea cu mandatul de a mă executa, 
din însărcinarea asociației pe care o prezidați. 

Cred că am dreptul să vă cer a explica sentința care s-a găsit cu cale a se 
pronunța, în cazul când dvs. înşivă aţi binevoit a mă onora cu acest semn de 
atenție pentru munca mea în serviciul Patriei. 

Aşteptând răspunsul, salut în dvs. pe comandantul altui război. 


N. Iorga 


Mult stimate domnule Profesor, 


Exaltatul care a venit ieri să vă execute, trebuie să fie acelaşi care a venit 
şi la mine cu raportul că are ordin să-l execute pe Corneliu Codreanu. 

Eu i-am luat o declaraţie şi când a revenit l-am dat afară. 

Vă rog să credeţi că toți aceştia sunt niște dezmățaţi, cărora nu trebuie să 
le dăm atenţie şi care trebuie tratați energic și dacă vă spun toate acestea este 
că-mi faceţi onoare a-mi cere o explicaţie care v-o dau împreună cu toată dra- 
gostea și admiraţia ce o am pentru dvs. 

Binevoiţi a primi, domnule profesor, asigurarea înaltei mele considerațiuni. 


General Cantacuzino. 


N. B. Cu toate că vin să vă văd, ţin să vă scriu pentru că vorba zboară dar 
scrisul rămâne şi cred că poate fi şi o manevră ca să mă compromită pe mine. 


General Cantacuzino 


Morala incidentului = nu trebuie să ne jucăm cu focul nici să dăm 
biciul în mâna maimutelor! 


— În Franţa, mişcarea grevistă pare a se calma — comuniștii n-au 
dezarmat însă și rămâne de văzut cum vor organiza al doilea atac. 

16 iunie. — Patriarhul ne-a poftit ieri dimineaţă la Patriarhie, pe 
șefii de partide, la o consfătuire în vederea măsurilor de luat pentru 
combaterea stilismului, care se întinde în judeţele din nordul Basarabi- 
ei, în Neamţ, în Baia, în Putna şi în alte câteva judeţe pe o scară mai mi- 
că. Au răspuns invitației patriarhului, Mihalache, lunian, G. Brătianu și 
subsemnatul. Averescu a fost reprezentat prin P.P. Negulescu, Goga 

AC E E a a N NI N 
prin senatorul de Bălți Mumuianu, iar Vaida prin nimeni. Au mai asiSa 
tat la întrunire, pe lângă episcopii Tit Simedrea al Hotinului, Dionisie 
al Ismailului, Criveanu al Hușului, Stelian Popește, protectorul Crești- 
nătăţii, Stancu Brădișteanu de la Culte și — era săal uit mm luca subse- 
cretarul de Stat de la Interne. 

Patriarhul într-o cuvântare introductivă a pus stilismul în sarcina 
clerului rusesc sau rusofil ajutat de câţiva călugări români eliminaţi de 
prin mânăstiri. Mitropolitul Kievului Antonie, refugiat la Carlovatz în 
Iugoslavia a strâns în jurul său un sinod de episcopi emigraţi şi ei din 
Rusia, și de acolo, cu toleranța dacă nu cu încurajarea Guvernului de la 
Belgrad, îndrumă mișcarea ortodoxă de pe toată întinderea Republicii 
Sovietelor. Mitropolitul Antonie hirotonisește preoți și numește epiSa 
copi care păstoresc de la sute și mii de kilometri de îndepărtare de SCas 
unul lor. Astfel a fost numit un anume Sergfim episcop al Chișinăului, 
căci pentru Antonie și pentru sinodul de la Carlovatz, biserica basaras 
beană nu ssa despărțit încă de cea rusească. Acest Serafim a îndrăznit 
chiar să vină la Chișinău și să recruteze preoți și prozeliți printre popus 
laţia rusească, până ce a fost descoperit, suit într-un vagon și trimis 
peste graniţă (pe când era Mihalache ministru de interne). Serafim șisa 
continuat însă opera mm și Șiso mai continuă mm hirotonisind preoţi la 
Viena, și trimițândusi să uneltească clandestin în Basarabia. Astfel a 
fost hirotonisit preotul Climovici, preotul Poliakov și alții care astăzi 
stau în fruntea propagandei stiliste și împreună cu lepădăturile satelor 
agită populaţia pașnică doritoare numai de liniște şi supusă legilor. Pa- 
triarhul se adresează șefilor de partide rugândusi să nu încurajeze pe 
răzvrătiți în scopuri electorale, ci dimpotrivă să pregătească opinia pu- 
blică în vederea măsurilor severe ce vor trebui luate de Biserică și de 
Guvern în contra nesupușilor. 

Episcopul Tit susține că toată mișcarea se datorește numai propa- 
gandei agenților naţionalscreștini (cuziști) și slăbiciunii autorității ci- 
vile dar chiar și bisericești. Arată că predecesorul său Visarion Puiu 
(actualmente mitropolit al Bucovinei) a favorizat mișcarea şi citește o 
circulară semnată de Gh. Cuza către toți agenţii lui prin caresși însu- 
şeşte toate revendicările stiliste. 

Nam putut să mă abțin de la cuvânt, după cum aveam intenția, și 
mam văzut obligat să arăt că țoate firele mișcării erau astăzi în mâi- 
nile comuniștilor. Propaganda comunismului a îmbrăcat și haina stilis- 
mului. Că la început stilismul a început să se manifeste ca o tendință cu 
caracter pur ritual şi bisericesc, că cu timpul ssau legat de mișcare in- 

terese nemărturisite de câştig și de politică — nimic mai adevărat. Dar 
banii cheltuiţi cu nemiluita, numărul extraordinar de mare al agenţilor 
de propagandă din ultimul timp dovedesc o mână mai puternică decât a 
unui escroc îmbrăcat în rasa călugărească sau încins cu brâul agentului 
electoral. Am arătat convingerea mea că până și popii de la Carlovatz, 
cu Serafim în cap, sunt — în ce privește acţiunea lor în Basarabia — 
agenţi conştienţi sau inconștienţi ai bolșevicilor de la Moscova. Stilis- 
mul e o haină a comunismului, ca şi „Frontul Popular“. Argumentaţia 
mea a impresionat, punctul meu de vedere a fost împărtășit de toţi cei 
prezenţi afară de Mihalache, și luca a promis în numele Ministerului de 
Interne o vigilență mai mare şi o supraveghere mai intensă a nucleelor 
comuniste. 


— Ziarele democrate de ieri şi de azi (Adevărul, Dimineaţa, Zorile 
etc.) dau discursul meu de duminică până la pasajul relativ la comu- 
nism, și suprimă tot restul. O mai bună dovadă a legăturilor lor cu pro- 
paganda comunistă nu o puteau da. Exact aceeași atitudine și faţă de 
cuvântările lui Gh. Brătianu și Vaida, așa încât nu se poate invoca o e- 
roare pentru explicarea omisiunii ce mă priveşte. Dimineaţa de azi, mă 
ia totuși „pe subţire“ și se întreabă cum de am descoperit aşa dintr-o 
dată duminică, pericolul comunist care nu exista sâmbătă. Ba exista, 
dar mărturisesc că numai evenimentele din ultima lună din Europa în- 
treagă mi-au deschis ochii asupra puterii şi întinderii acestei propa- 
gande. Dacă Dimineaţa mă tratează încă cu politeţe, Lupta escrocului 
Honigmann mă înjură ca la ușa cortului. Onoare mie! 


— Dejun dat ieri la Ministerul de Externe în cinstea lui d'Ormesson 
numit ambasador la Rio de Janeiro. Discursul lui Titulescu e o țesătură 
de platitudini la adresa omului și a țării lui, de locuri comune și de for- 
mule perimate ca „pacea indivizibilă“ şi altele — și nu se poate decât 
să mire, oricare ar fi banalitatea circumstanţei și fățărniciei oratorului. 
Cuvântarea lui d'Ormesson a fost numai literatură, dar literatură proastă. 


— Radu Irimescu îmi aduce ziarul New York Herald Tribune, unul 
din cele mai răspândite jurnale din America în care, alături de cunoscu- 
ta fotografie a Regelui cu Lupeasca la Monte-Carlo (de pe vremea pri- 
begiei) stă scris „că la 31 mai, 520 mii de țărani! au cerut despărțirea 


1 Cu prilejul întrunirii naţional-țărăniste. 

ze 


Suveranului de fatala lui amantă“. Ziarul poartă data de 1 iunie (a doua 
zi după manifestaţia țărănistă-comunistă). Mâna Moscovei şi aici. 


— Ziarul parizian (și financiar) L'Information din iunie publică un 
interesant articol semnat de Joseph Caillaux (fostul Președinte de Con- 
siliu) şi intitulat La paix économique et financière. În acest articol Cail- 
laux mărturisește că devalorizarea francului a devenit indispensabilă 
din cauza greșelilor comise în ultimii ani, şi că singura măsură salva- 
toare ar fi fost, dacă s-ar fi făcut la timp, conversiunea datoriilor pu- 
blice şi private. Caillaux spune textual — în ipoteza că ar fi fost lăsat în 
iunie 1935 la Ministerul de Finanţe!: „J'entendais — je m'empresse de 
le préciser — non pas de gaspiller de droite et de gauche dans de bud- 
get les dépenses, mais opérer, par une conversion accentuée des dettes 
publiques que préparait la hausse des fonds en Bourse, par de vigou- 
reuses conversions analogues dans les dettes privées des retranche- 
ments dans la dépense générale de la natio.“ Încă unul din onorabilii 
protagonişti ai ortodoxiei doctrinare care se dă bătut. Cât rău ne-au fă- 
cut toate aceste lichele și toți acești proşti care ne-au pus toate beţele 
lor în roate, în 1931/1932! 


— leri mi-a fost comunicat în copie manifestul comuniștilor, lansat 
cu prilejul concursului pe care l-au dat d-lui Mihalache et consorts, în 
ziua „demonstraţiei de forțe“ a marrrelui Partid Naţional- Ţărănesc. Îl 
reproduc aici, ca document, fiindcă n-a fost publicat nicăieri: 


Proletari din toate țările, uniți-vă! 

Către muncitori, ţărani, meseriași, funcţionari! 
Către studenți şi liberi profesionişti! 

Către întreaga populaţie nevoiașă din Capitală! 


CETĂŢENI! 


Partidul Comunist vă cheamă în ziua de duminică 31 mai curent să ve- 
niţi cu toții în stradă, la o demonstraţie uriașă contra Guvernului Tătărescu-In- 
culeţ, pregătitorul dictaturii fasciste și a războiului. 

Țara întreagă strigă JOS GUVERNUL TEROAREI și dezlănţuirii răz- 
boiului. 

Dacă nu vrem moartea noastră și a copiilor noștri prin foame, să nu mai 
răbdăm nici o clipă guvernarea fascistă. Jos Guvernul Tătărescu-Inculeţ, spri- 


1 A căzut după câteva zile. 

jinitorul şi organizatorul fasciştilor din țară, agenţii fascismului hitleristic-hor- 
tist, trădătorii de neam şi duşmanii de moarte ai poporului muncitor. 

+ De după războiul mondial, pericolul războiului n-a fost așa de mare ni- 
ciodată ca în momentul de faţă. Partidele fasciste: Garda de Fier, Cuza-Goga, 
Vaida şi grupul fascist al Guvernului Tătărescu-lnculeţ-V. Pop, toți cu spriji- 
nul deschis al Camarilei, caută înglobarea României în blocul țărilor fascisto- 
revizioniste, în frunte cu Germania lui Hitler, instigatorul principal al războiu- 
lui imperialist. Fasciştii români pregătesc o nouă năvălire în ţară a trupelor 
fascismului german, o nouă jefuire a bogățiilor țării (petrolul) şi transformarea 
maselor populare în carne de tun pentru un război contra Uniunii Sovietice. 
Popoarele din lumea întreagă și din România vor PACE. Poporul român vrea 
întărirea alianței democrate cu Franţa, cu Cehoslovacia şi cu toate ţările a că- 
ror independenţă este ameninţată de agresorii fascişti; cere ruperea alianţei 
militare cu Polonia care a devenit unealta fascismului german. 

Poporul muncitor cere încheierea pactului de asistență mutuală cu Uniunea 
Sovietică, apărătorul sincer și consecvent al păcii şi independenţei țărilor mici. 
Partidul Comunist din România cheamă masele populare să închege un larg 
front al păcii contra războiului imperialist pentru nimicirea pericolului fascist. 


Tovarăși muncitori! $ 
Realitatea unității clasei muncitoare este sâmburele Frontului Popular 
pentru dezlănţuirea luptelor cu succes contra războiului, fascismului şi atacu- 
lui capitalist! 


Fraţi țărani! 
Partidul Comunist din România vă cheamă la luptă comună alături de 
clasa muncitoare, pentru pâine, libertate şi pace! 


Naţional-ţărăniști! 

Partidul Comunist salută începerea de către Partidul Naţional-Ţărănesc a 
unei campanii de răsturnare a Guvernului. Convocarea demonstrației de la 31 
mai să fie semnul că s-a sfârşit cu amânarea luptei, cu încrederea în făgăduieli 
deșarte şi cu ploconeala începută de şefii voştri Lupu şi Mihalache prin înmor- 
mântarea demonstraţiei de la 14 noiembrie. Trebuie sfârșit cu tactica de capi- 
tulare care a adus doar apă la moară fascismului. 

Partidul Comunist veşnic în fruntea poporului muncitor, care a dovedit 
prin jertfe grele poziţia sa neclintită şi hotărâtă contra fascismului și războiu- 
lui, pentru păstrarea şi lărgirea drepturilor cetățenești democratice, să ţină cu 
orice preț demonstraţia de la 31 mai, o demonstrație comună pentru răsturna- 
rea Guvernului, pentru alegeri libere, pentru Front Popular Antifascist şi Gu- 
vern al Fronului Popular! 

Acesta este drumul de salvare a maselor populare de pericolul fascist şi 
războinic. Luaţi exemplu de la succesele din Spania și Franţa, de la masele de 
la Hunedoara, Mehedinţi, Ploieşti şi de la studenţii democrați! 

Tovarăși! Cetăţeni! 

Veţi îngădui voi ca lanţul asasinatelor politice începute cu Duca, Ilie La- 
zăr, Ana Pauker să se lungească cu noi victime? 

Veţi îngădui asasinarea șefilor naţional-țărăniști Mihalache, Lupu, Mad- 
gearu etc. cum au jurat gardiştii la congresul din Tg. Mureş, organizat de Gu- 
vernul Tătărescu? 

Demonstraţi pentru dizolvarea și dezarmarea organizaţiilor fasciste și 
cereţi arestarea şefilor lor. 

Demonstraţi pentru ridicarea cenzurii şi a stării de asediu, pentru înceta- 
rea prigoanei contra organizaţiunilor muncitoreşti şi democratice. 

Cereţi redeschiderea sediului Blocului Democratic. 

Cereţi stingerea tuturor proceselor luptătorilor antifascişti. 

Cereţi mutarea la București a procesului Anei Pauker, vechea și neobosi- 
ta luptătoare comunistă pentru drepturile poporului muncitor, pentru elibera- 
rea ei (sic) şi a celor 19 antifascişti. 

Luptaţi pentru amnistie generală a tuturor deţinuţilor politici antifasciști. 


Tovarăși! Cetăţeni! 

Partidul Comunist că cheamă la luptă pentru a curma politica de jaf și în- 
fometare a poporului, pentru a cuceri o viață mai bună. La 31 mai luptaţi în front 
comun contra Guvernului de prigoană a greviștilor și împiedicarea luptelor 
economice. (?) 

Luptaţi contra scăderilor de salarii, pentru mărirea lor, contra concedie- 
rilor, pentru reprimirea celor concediaţi. 

Pentru garantarea luptei, pentru tineret şi şomeri. 

Pentru respectarea şi lărgirea legilor muncitoreşti. 

Pentru ieftinirea traiului și suprimarea tuturor taxelor de consum. 

Pentru scutirea de biruri şi datorii a populaţiei nevoiaşe. De plătit să plă- 
tească cei bogați. 

Pentru ajutorarea ţăranilor înfometați și şomerilor pe contul bugetelor 
Ministerelor de Interne și Război. 


Cetăţeni! 

Faceţi totul pentru reușita demonstraţiei. Alcătuiți comitete de organizare 
şi acțiune comună, organizaţi gărzi și auto-apărare în contra bandelor fasciste. 

Jos Guvernul Tătărescu-Inculeţ! 

Trăiască Guvernul de front popular antifascist! 

Jos instigatorii războiului! 

Trăiască frontul păcii și Frontul Popular! 

Trăiască Partidul Comunist! 

Comitetul organizației din Bucureşti a Partidului Comunist 
din România. 

Româneasca aproximativă a acestui manifest va fi judecată cu in- 
dulgență după o cât de repede ochire asupra următorului 


TABEL 
de conducătorii grupărilor comuniste de la manifestația 
din 31 mai 1936 


Grunberg Ida - condamnată pentru propagandă comunistă 
Messinger Josef  - condamnat pentru propagandă comunistă 
Salomon lacob  - idem 


Trandafirescu C. - idem (în mai multe rânduri) 

Tomponoghi G.  - idem 

Eftimie Casmici - idem 

Rutemberg Aurel - idem 

Camenski Ruhel - idem 

Radu S. Tudor - idem 

Tudora Stoian zisă Stoenescu Dorina - are proces în curs pentru 

propagandă comunistă 


Popa Gh. - idem 

Dobre Marin - idem 

Enta Palatic - condamnată pentru propagandă comunistă 
Goldstein Paulina zisă Zeletnicova - idem 
Goldman Beila  - idem 

Iacobovici Andrei - idem 

Ciobotaru - idem 

Teohari Georgescu - idem 

Vålcu Vasile - idem 

Raia Sofranu - idem 

Sofi Sofranu - idem 

Popa N. zis Lurich - idem 

Pintilie Ilie - idem 


Iată lista „rumunilor'* care au defilat în fața „ţăranului“ Mihala- 
che, cu pumnii încleștaţi, în ziua de 31 mai. Păcăliţi sau nu, dumnealor 
domnii Mihalache, Lupu şi Madgearu au pus în acea zi o pată roşie pe 
steagul lor verde. 

17 iunie. — Ieri seară la ora 10 amicul meu dr. Kalman Blumen- 
feld, zis Scrutator, a fost bătut măr de 4 studenţi, în momentul când se 
înapoia acasă. Dimineața de azi pune agresiunea în socoteala lui Ste- 
lian Popește, care ce e drept aţâţă zilnic prin Universul pe toţi „bunii 


www.dacoromanica.ro 


358 CONSTANTIN ARGETOIANU 


“.. a 


români“ împotriva „spurcaţilor“ de la Adevărul. Dar lucrurile nu sunt 
atât de simple. Adevărul şi Dimineaţa au fost până acum șase luni ziare 
de stânga, în slujba democraţiei române. Nimic de zis. De șase luni în- 
coace, de când cu diabolica născocire moscovită a formulei Frontului 
Popular, Adevărul şi Dimineaţa au trecut însă în slujba comunismului. 
Dovadă, că au tăiat din discursurile pronunțate duminica trecută de 
Vaida, de Gh. Brătianu şi de mine partea referitoare la pericolul comu- 
nist. Dovadă atitudinea lor faţă de procesul Anei Pauker. Dovadă entu- 
ziasmul lor cu prilejul manifestării pumnilor încleștaţi care au defilat la 
31 mai pe dinaintea lui Mihalache. Fără această atitudine a ziarelor din 
Sărindar, adânc jignitoare pentru sentimentele noastre românești, ațâţă- 
rile lui Stelian Popescu ar fi rămas fără răsunet și capul lui Blumenfeld 
n-ar fi fost spart. Amuzant — şi nepolitic — este că Universul de azi 
nici nu pomenește de agresiunea care a dus pe bietul Scrutator la spital. 


— În Anglia, curentul în favoarea ridicării sancţiunilor e tot mai tare. 

În Italia, fascismul nu se mai mulțumește cu ridicarea sancțiuni- 

lor, ci mai cere, pentru reluarea raporturilor normale cu Geneva și re- 
cunoașterea Imperiului African. 

În Franţa, grevele s-au potolit în regiunea Parisului, dar altele noi 
au izbucnit în provincie. 

18 iunie. — Hârdaiele de lături cu care „spurcatele canalii“ de la 
Adevărul şi „canalia spurcată“ de la Universul se împroşcă zilnic de 
mai bine de o lună, în loc să dezguste tineretul nostru, cum ar fi fost na- 
tural, au surexcitat patimile antisemite. După agresiunea de alaltăieri 
seară împotriva lui Scrutator, trei bătăi stupide au mai fost înregistrate 
pe ziua de ieri: în Cișmigiu a fost atacat un anumit Bergman, fratele lui 
Bergman-Munte — în fața şcolii unde e profesor, Alexandru Graur, fra- 
tele Graurului de la Adevărul — şi în strada Spătarului un oarecare 
Stoifer, luat din eroare drept Grigore Graur, al treilea frate al aceluiaşi 
Graur. Poliţia impasibilă. Harhării într-o stare de teroare ușor de imagi- 
nat. Iar nouă, oamenilor de bun simţ, ne e ruşine de tot ce vedem. 


— Adevărul asupra „maionezei“ dedicată lui Titulescu care o înghite 
în fiecare zi, săptămâna aceastal: maioneza a fost inventată de bucăta- 
rul Ducelui de Richelieu pe timpul când mareșalul asedia, în insulele 


! Titulescu a oferit săptămâna aceasta trei dejunuri pe rând în onoarea d-lor d’Or- 
messon, Oliveira (ministrul Argentinei) şi a Nunţiului Papal Valeri — care părăsiseră 
câteșitrei România. 

Baleare, Port-Mahonul (1756), şi după numele acestei cetăţi a botezat-o 
„mahonnaise“. Cum a ajuns mahoneza maioneză, Dumnezeu singur ştie. 


— Noua Constituţie pe care Stalin a hărăzit-o Sovietelor pare a con- 
ține, după o dare de seamă franceză, principii de necrezut în prototipul 
Statului comunist. S-ar recunoaște proprietatea individuală pentru pă- 
mânt, case, mobile etc. — dreptul la vot și egalitatea pentru toţi cetă- 
țenii, dreptul de întrunire, dreptul de constituire de partide și în afară de 
cel comunist, dreptul inviolabilităţii individuale (habeas corpus) şi 
domiciliare, libertatea presei. S-ar institui două Camere, una federală a 
celor 11 republici sovietice, alta direct aleasă prin sufragiul universal. 
Dacă e aşa, vorba lui Iunian „Lenin se toarce la morminte!“ 


— Grigorcea (din Budapesta) care e toată ziua vârât la Titulescu a 
povestit lui Pangal pentru ce ţâfnosul nostru ministru de externe a pă- 
` răsit Palatul după prima bucată la concertul de gală dat în cinstea lui 
Beneş, Paul. Remarcasem această plecare bruscă, dar nu-i dedesem 
importanță socotind-o motivată de vreo îndatorire profesională (proto- 
col sau comunicat de redactat, telegramă cifrată de trimis lui Ciotori, 
sau așa ceva). Motivul plecării a fost cu totul altul. „Balkanmetterni- 
chul“ se supărase foc fiindcă Ilasievici nu lăsase să intre pe Nenișor, pe 
care Scopitul îl luase cu dânsul, să nu fie singur. Titulescu ceruse întâi 
lui Raicoviceanu să-l însoțească dar acesta a declinat propunerea de- 
clârând că n-ar putea merge decât cu soţia și că nu era invitat. Raicovi- 
ceanu refuzând havaleaua a căzut în spinarea lui Nenişor care a primit, 
Marele om închizându-i gura cu un peremptoriu „te bag eu, mă“ dar n-a 
putut să-l bage. Se vede că a reclamat mai sus dar n-a primit satisfacţie. 
Supărat, a plecat. La această incalificabilă obrăznicie Majestatea Sa a 
răspuns dându-i a doua zi colanul Ordinului Carol I. Cu Hohenzollernii 
trebuie să fii brutal — o ştiam de pe vremea Regelui Carol I. 


— Până și Al. Em. Lahovari, quintesență de francofilie, a fost dezgu- 
stat de platitudinea manifestată de Titulescu faţă de Franţa în discursul 
său de la dejunul în cinstea lui d'Ormesson, dejun la care a asistat și 
bătrânul decan al corpului nostru diplomatic. Nu mai vorbesc de alţii 
— toată lumea e sătulă de palinodiile caraghiosului. 

— Se vorbește de plecarea lui Mereuţă de la Căile Ferate și de înlo- 
cuirea lui prin Macovei omul lui Malaxa, numit subdirector de Malaxa 
şi plătit lunar de Malaxa cu 200 000 lei, zice-se. Unde ne vom opri? 

19 iunie. — Dezbateri furtunoase ieri în Camera Comunelor, în 
jurul ridicării sancţiunilor împotriva Italiei. Greţosul Eden, vorbind în 
numele întregului Guvern, a recunoscut că sancţiunile au dat greş, că 
nu mai există pe teritoriul abisinian un Guvern indigen și că sancţiunile 
trebuiesc ridicate. Ministrul de externe s-a pronunţat în același timp și 
pentru reforma Societăţii Naţiunilor care în forma ei actuală s-a dove- 
dit neputincioasă. Pentru reforma S.D.N.-ului s-a pronunţat apoi și 
primul ministru Baldwin care a accentuat falimentul securităţii colec- 
tive. Rămâne de văzut a mai adăugat Baldwin dacă această securitate 
colectivă va putea fi realizată printr-o reformă a Societăţii Naţiunilor. 
Putorile laburiste au atacat cu vehemență Guvernul pe tema ridicării 
sancţiunilor, „o rușine pentru Anglia și pentru Guvernul său“. Aceeași 
atitudine a avut-o și perimatul și acritul liberal Lloyd George. Depeșele 
din Londra spun că violenţa dezbaterilor a fost fără precedent. Fără 
precedent e rahatul pe care l-a înghiţit perfida Albion. Mussolini tre- 
buie să-și frece mâinile. 


— Numirea lui Macovei în locul lui Mereuţă, la Căile Ferate se dez- 
minte — ar fi vorba numai de o înlocuire pe timpul concediului direc- 
torului general, înlocuire ce revine de drept celui mai vechi subdirec- 
tor. Numai să fie așa: numirea lui Macovei ar fi fost înfiorătoare, căci 
ar fi dovedit înstăpânirea definitivă a lui Malaxa asupra căilor noastre 
ferate. Ne ferească Dumnezeu, dar mi-e frică că tot acolo vom ajunge: 
ce n-a putut obține mme Dubarry de la Ludovic al XV-lea? 


— Dat azi-dimineaţă un interviu Universului în care precizez și dez- 
volt cele spuse duminică la Tătaru, cu privire la propaganda comunistă, 
și mai ales la camuflarea ei. 


— Luat masa aseară cu Șeicaru care a văzut zilele trecute pe Rege și l-a 
găsit foarte îngrijorat de noul aspect al politicii noastre externe. Regele 
a părut lui Șeicaru cu totul opus înregimentării în lagărul bolșevic. 


— Ieri la ora 6 am fost la inaugurarea unei expoziţii organizate de 
Legația Poloniei care trimisese invitații personale la toată lumea ofici- 
ală. Însărcinatul cu afaceri, contele Poninski și Trancu-laşi (preşedin- 
tele Amiciţiei Polono-Române) au ţinut discursuri. Guvernul și Minis- 

terul Afacerilor Străine nu erau reprezentate prin nimeni. Să fi înnebu- 
nit Titulescu? Sau Polonia a devenit poate, deodată, vrăjmaşa noastră? 
- 23 iunie, — Plecat sâmbătă 19, m-am înapoiat ieri seară la Bucu- 
reşti. Planul iniţial fusese să merg cu Martha Bibescu la Maglavit, să 
facem o vizită lui Petrache Lupu. Deși popularitatea acestuia a scăzut, 
lumea tot se mai îndreaptă spre dânsul. Duminicile și sărbătorile trec 
prin Maglavit câte o mie și mai bine de oameni. Bandiţii localnici, co- 
mitetul de supraveghere şi familia lui Petrache au şterpelit acum în 
urmă banii adunaţi — afacerea a ajuns pe mâna Parchetului, Sfântul s-a 
retras în stână, la oi, „supărat“ pe ai lui, și toată treaba s-a cam compro- 
mis. Martha Bibescu voia să vadă satul în care coborâse Dympezeu şi-mi 
ceruse să o duc acolo. Cum nici eu nu-l văzusem, am primit cu bucurie. 
În ultimul moment, Maţtha mi-a telefonat că nu se simte destul de bine 
ca să meargă până la Maglavit dar că va veni cu avionul până la Craio- 
va şi va dejuna la Breasta. Capriciile frumoasei Martha m-au lipsit ast- 
fel de plăcerea de a mă apropia de Dumnezeu și de Petrache Lupu, dar 
mi-au procurat pe de altă parte prilejul să mă familiarizez cu aeropla- 
nele. Mă găsesc într-adevăr într-o situaţie foarte ciudată: sunt vicepre- 
şedintele Jockey-Clubului și n-am văzut niciodată de aproape un cal de 
curse — sunt membru în comitetul Aero-Clubului (am fost și vicepre- 
ședinte) și n-am văzut niciodată un aeroplan. De alaltăieri această stare 
de inferioritate în ce privește avioanele e reparată. Duminică a fost în- 
tr-adevăr la Craiova un prea frumos meeting de aviaţie, la care au asis- 
tat 15-20 000 de oameni. Din cauza Marthei Bibescu, a trebuit să mă 
duc și eu la Balta-Verde și nu mi-am pierdut vremea. Am văzut lucruri 
minunate. Ce au ajuns oamenii să facă în aer, e prodigios. Doi aviatori 
s-au distins mai ales: Manolescu, pe un delicios aparat Messerschmid 
vopsit tot în roșu şi de o rară supleţe și Papană pe un aparat Icar, mi se 
pare. Zburau cu capul în jos, se dădeau peste cap, ţâșneau drept în sus 
ca o săgeată îndreptată împotriva boltei cerului, se rostogoleau până 
aproape de pământ, porneau iarăși într-o serie de „looping-uri“. 

Ca să plimb pe Maţtha Bibescu, am colindat Craiova, am fost şi la 
noua plimbare prin luncă și la ștrand, pe care nu le cunoșteam. Craiova 
s-a înfrumusețat mult: cu parcul Bibescu, cu terasa de la Sf. Dumitru, 
cu lunca și cu impunătoarele lui clădiri școlare orașul meu natal ar 
putea face figură chiar printre oraşele occidentale. 


— Sâmbătă, pe drum, mergând spre Craiova am petrecut două ore cu 
Titulescu. Vagonul lui, în care se instalase de cu seară, în ajun, fusese 

agăţat de dimineaţă la trenul Simplon, în care m-am urcat și eu. Cance- 
larul nostru, însoțit de Raicoviceanu și de Nenișor, pleca la Montreux 
să ia parte la conferința convocată ca să se ratifice lovitura turcilor cu 
închiderea și rearmarea Strâmtorilor. Raicoviceanu și Nenișor, care, ca 
oameni normali nu petrecuseră noaptea în vagon, în gara Mogoșoaia, și 
veniseră să se urce în tren odată cu toți muritorii, m-au văzut la fereas- 
tra compartimentului meu, m-au salutat și au raportat faptul şefului lor. 
Probabil că acesta se aștepta să solicit cinstea de a-i face o vizită, lucru 
la care bineînţeles nici nu m-am gândit. Văzând că nu dau semn de via- 
tă, a dat el. Aţipisem și trecusem de Piteşti şi uitasem până și de exis- 
tenţa lui Titulescu când ușa compartimentului meu s-a deschis și a apă- 
rut în faţa mea zvelta siluetă a d-lui ministru plenipotenţiar Raicovi- 
ceanu ca să mă informeze că dl. Titulescu ar fi vrut să-mi facă o vizită 
în compartimentul meu, dar că și-a rupt picioarele și stă întins pe pat, 
cu comprese... „CE? dar cum și unde şi-a rupt picioarele?“ m-am gră- 
bit să întreb, și Raicoviceanu mi-a povestit o lungă istorie, cum mer- 
gând să facă o vizită lui Dinu Brătianu, Titulescu s-a poticnit pe scara 
acestuia şi a căzut pe gratia de fier destinată curăţatului ghetelor, tăin- 
du-și amândoi genunchii până la os. De atunci sunt câteva zile, i s-au 
umflat articulațiile și moare de frică să nu facă o sinovită, sau chiar și 
tetanos. A luat pe doctorul Frumușanu cu el la Montreux, căci n-are 
nici o încredere în doctorii din Elveţia — și trecând de la una la alta, 
Raicoviceanu mă întreabă dacă „n-aş binevoi“ să trec eu în vagonul lui 
Titulescu. Am răspuns că „binevoiesc“ cu plăcere și am pornit supă el. 
Am găsit pe Titulescu întins pe pat ca o curvă bătrână, mototolit 
în trei pijamale din care ieșeau două gheare și un cap arămiul. Ca o 
țiplă întinsă pe oase, pielea lui moartă de scopit se colora pe la crestele 
obrazului dar nu în roșu, ci în verde. leșea din el un miros de râncezea- 
lă și de pansament care se amesteca cu duhoarea celor patru căţei care 
dormeau pe pat în jurul lui. „Uite la ăsta, mă — Buster! fii cuminte! — 
a avut 70 de premii! Mi l-a dat Lord X. Cum l-aș fi luat eu? Costă 200 
de livre. De unde am eu 200 de livre! Uite și la ăsta: tată-său a avut 205 
premii! Mi l-a dat Lord Y. Dar ăștia doi ce cusur au?“ Câteșipatru erau 
foxi cu părul lung, o rasă de câini mult apreciată? dar foarte puţini pe 
gustul meu. „Sunt urâţi ca și tine!“ — „Vai, mamă, cum poţi zice!“ și a 
început să-i pupe pe toţi, pe rând, în bot. 
1 Efectul plajei de la Eforie. 
2 Georgel Mavrocordat cumpărase așa un câine anii trecuți şi dedese 40 000 lei pe 


dânsul. Cu toate îngrijirile date javra a murit și Mavrocordat a cumpărat altul, şi mai 
scump. Mai sunt şi alți nebuni, ca dânsul. 

După ce mi-a povestit printre ţipete de durere, mai ales când se 
atingea unul din căţei de genunchii săi, toate nenorocirile lui — cum 
abuza lumea întreagă de dânsul, cum trebuia să pună lumea întreagă la 
cale, cum drept răsplată îl înjura toată lumea și îi așeza gratii tăioase de 
fier sub genunchi — am început să vorbim serios (dacă ceva poate fi 
serios cu Titulescu!) și trebuie să mărturisesc că formidabila sa fante- 
zie, nemătginita lui făţărnicie și colosala lui prezumție — ca să între- 
buințez numai superlativele fără de care nu te poți apropia de un ase- 
menea om — m-au uimit. 

După dânsul, nici pactul, nici spiritul de la Geneva, nici securita- 
tea colectivă nu au dat faliment. Ele sunt intacte și nu e nimic de revi- 
zuit la Geneva. De revizuit este procesul Italiei! S-a făcut o mare eroa- 
re cu Italia. Mai întâi n-a fost Italia agresorul (!!!) Abisinia a atacat de 
zece ori Italia, în Somalia. Dacă Italia ar fi fost atacată astfel pe terito- 
riul ei continental, reacția ar fi fost imediată, „dar la 5 000 de kilometri 
de distanţă, trebuia Italiei timp ca să-şi prepare riposta, şi așa se explică 
că ea nu a reacționat decât după luni și luni de zile!“ Ce cere Pactul? 
Nu trebuie uitat că Pactul nu cunoaște cuvântul „agresor“! (În gura lui 
Titulescu, care ne-a pisat ani de zile cu „definiţia agresorului“ în cazul 
Pactului, această mărturisire e delicioasă!) Pactul cere ca înainte să re- 
curgi la arme, să aduci diferendul la Geneva. Nu l-au adus italienii? Că 
l-au adus sub o formă sau alta, că l-au adus ca să înjure pe unul sau pe 
altul, ca să protesteze împotriva unei hotărâri sau alteia, n-are nici o 
importanţă. Pactul nu prevede un tipic pentru prezentarea faptelor. Ge- 
neva s-a ocupat de diferendul dintre Italia şi Abisinia, înainte de înce- 
perea ostilităților şi atât ajunge! Italia a comis însă și o greșeală, ada- 
ugă Titulescu (numai una? bravo Nicule!) — e o scrisoare a lui Aloysi, 
posterioară agresiunilor Negusului, prin care zisul Aloysi renunță să 
mai considere incursiunile abisinienilor ca acte de agresiune. „E o 
mare greșeală pe care a făcut-o Mussolini, dar nu e nimic, aranjăm noi 
şi pe aceasta. Nu sunt decât cinci oameni în Europa care să cunoască 
dosarul italo-abisinian, și nimeni nu-l cunoaște ca mine. Am spus lui 
Sola să scrie lui Mussolini să se mulțumească acum cu ridicarea sancţi- 
unilor și să nu mai insiste. Până în toamnă aranjez eu lucrurile (!!!) şi la 
sesiunea Adunării S.D.N.-ului din septembrie se va revizui procesul 
Italiei. E scrisoarea lui Aloysi, plicticoasă. Eden mi-a spus: arată-mi o 
agresiune din partea Abisiniei după scrisoarea lui Aloysi!. N-am de 
unde dar aranjez eu lucrurile! Ascultă-mă, Argetoianu, securitatea co- 
lectivă n-a murit, e mai tare ca oricând!!!!“ 

— Eu: „Dar Baldwin a declarat-o sfârşită!“ — EI: „Baldwin e un 
dobitoc! Eden, nu e un geniu, dar e un băiat bun, e singurul englez care 
ne iubeşte!“ Ascultam și nu-mi venea să cred — și cu toate astea, vor- 
bea serios, și nu-și bătea joc de mine. 

„Mă, eu iubesc Italia, mă (!!!) şi trebuie să ne înțelegem și cu Ger- 
mania“. A chemat pe Raicoviceanu să-i aducă o geantă, și a scos o lun- 
gă telegramă a lui Comnen prin care acesta îi relata o întrevedere cu 
von Neurath!, şi mi-a citit-o. „L-am chemat pe Comnen la Paris, la 
sfârşitul lui februarie — înaintea loviturii din 7 martie — pe când Re- 
gele făcea la Paris discursurile pe care le ştii (câtă fățărnicie în sufletul 
amicului meu Titulescu! parcă nu le inspirase el!) și l-am însărcinat să 
vadă pe Neurath? și să-i spună că pactele noastre cu Franţa și cu Rusia 
nu sunt îndreptate contra Germaniei și contra nimărui — în opoziţie cu 
pactul Cehoslovaciei cu Rusia (ce /așaj față de fratele Beneș!) și că 
sunt gata şi doritor să semnez și cu Germania un pact identic cu cel pro- 
iectat cu Litvinov. Neurath a mulțumit lui Comnen pentru bunele noas- 
tre intenţii, după cum vezi, dar a declarat că în actuala stare de lucruri 
Germania nu se poate angaja în nici o direcţie și doreşte să-și păstreze 
complecta ei independenţă. ÎI cred și eu, pregăteau lovitura cu Renania 
de la 7 martie! l-am trimis, mă, și o cutie de icre moi, lui Neurath că-i 
plac!“ Cred că icrele erau destinate lui Hitler, că a beneficiat Neurath 
de ele fiindcă Fiihrer-ul n-a catadixit să primească pe Comnen. O fi 
înghiţit Neurath icrele cu plăcere, dar Titulescu a înghiţit, și el, nu ştiu 
dacă cu plăcere, ironia neamţului cu „independența“. 

Mi-a mai arătat Titulescu și altă depeșă a lui Comnen cu o cate- 
gorică dezminţire a lui Neurath față de declaraţiile lui George Brătianu 
„retour de Berlin“. Ministrul de externe german recunoaște că a avut o 
conversaţie cu Brătianu pe care l-a primit pentru prestigiul numelui lui 
după intervenţia ambasadorului polon, dar că în această conversaţie n-a 
afirmat niciodată că Germania este opusă revendicărilor revizioniste 
ale Ungariei. „Nu numai că n-am afirmat așa ceva — a spus Neurath 
lui Comnen — dar nici nu s-ar putea concepe ca Germania care ur- 
măreşte de partea ei revizuirea tratatelor să se opună la o politică iden- 
tică a Ungariei. Dimpotrivă, pe acest teren, Germania nu poate fi decât 
alături de Ungaria.” Neurath a mai adăugat că n-a avut loc nici o con- 
ferinţă în trei, cu el, cu Göring şi cu Brătianu (cum a afirmat acesta din 


1 Ministrul de externe al Reich-ului. 
2 Versiunea lui Nae Ionescu asupra demersurilor lui Comnen pe lângă Hitler şi Ro- 
senberg, relatate la pag. 291 a acestor Însemnări. 

urmă). „Ce cap va face Brătianu, când voi veni să citesc această dez- 
minţire în Cameră? Ce va spune dl. Brătianu, când va vedea din textul 
comunicării făcute de Comnen lui Neurath că nu numai n-am încheiat 
vreo convenţie cu Litvinov ca să las pe ruşi să treacă pe teritoriul Ro- 
mâniei, dar că-mi luam chiar angajamentul, în numele ţării mele, că o 
asemenea convenție nu va fi niciodată încheiată?! 

Vorbind apoi despre comunism şi despre Moscova Titulescu m-a 
felicitat pentru distincţia pe care o făcusem între propaganda comunis- 
tă şi raporturile cu Republica Sovietelor. El socotește că proiectul de 
Constituţie prezentat de Stalin e sincer, că Rusia Sovietică a evoluat şi 
evoluează spre un Stat burghez și că nimic nu plictiseşte mai mult oa- 
menii de la Moscova decât ofensiva comunistă actuală, în Statele Eu- 
ropei. Mi-am permis să pun la îndoială această părere şi ca să mă con- 
vingă Titulescu mi-a scos din geantă o telegramă a lui Ciuntu (ministrul 
nostru la Moscova) prin care acesta raporta că cercurile sovietice sunt 
foarte indispuse împotriva Guvernului Blum „fiindcă e prea de stânga“ 
(1111) şi că ar dori o răsturnare a regimului actual din Franţa, şi un 
Guvern mai la dreapta. Am făcut toate rezervele mele asupra sinceri- 
tății unei asemenea atitudini din partea lui Stalin și a oamenilor săi. Ti- 
tulescu e convins însă că ofensiva comunistă din Spania şi din Franţa, 
din Belgia, de la noi etc. nu e pusă la cale nici încurajată actualmente 
de Moscova, ci datorită unei mișcări autohtone. Instrucţiunile Komin- 
ternului publicate de unele jurnale franceze sunt vechi, și nu mai core- 
spund politicii de azi a Sovietelor. „Ascultă-mă pe mine, ţi-o dau în 
scris: dacă Franţa continuă să se destrame pe calea comunismului, ai să 
vezi Rusia întorcându-se către Germania și pe Stalin aliniindu-se cu 
Hitler!“ — Eu: „Și atunci ai să ajungi şi tu să fi primit de Hitler!“ — 
„Nu glumi, mă, că e serios!“ 

Am mai vorbit de una şi de alta — de politică internă nu — mi-a 
mai spus că închiderea Strâmtorilor e un dezastru pentru noi, că turcii 
au făcut-o din ordinul rușilor (suntem doar cu toţii aliaţi sinceri, am ob- 
servat eu), că la Montreux nu mai era nimic de făcut decât de salvat 
formă (această eternă „formă“ care acoperă neantul şi permite celor 
îndrăzneţi să-și realizeze toate dezideratele!), şi ne-am oprit, căci ajun- 
sesem la Craiova. Nu m-a lăsat să plec însă până nu mi-a mai spus o 
dată că era o victimă, că nu mai putea, că era înhămat la toate greutăţile 
Şi înjurat de toată lumea. Până și de Rege care nu voia să se urce în ma- 


1 În telegrama lui Comnen, pe care mi-a citit-o există într-adevăr acest angajament 
transmis din ordinul ministrului de externe german. 

şina blindată alături de Prinţul Paul. „Mai devotează-te, mă!“ a fost ul- 
timul meu cuvânt. Şi ne-am despărţit, ca doi vechi prieteni. 

Era să uit să notez că în cursul conversaţiei îmi spusese că nu ști- 
use nimic despre chestiunea cu delegaţia poloneză. N-a aflat incidentul 
cu întârzierea ei în Bucovina și cu excluderea ei de la defilare decât 
după ce nu se mai putea drege nimic. Nu e adevărat că Legația din Var- 
şovia a refuzat viza pașapoartelor „tinerilor“. A refuzat viza unui paşa- 
port colectiv, fiindcă Siguranţa sârbească care veghea asupra Prințului 
Paul, ne ceruse să nu admitem pe timpul petrecerii acestuia în Bucu- 
rești decât persoane cu pașapoarte individuale. „La întrebarea Legaţiei 
noastre din Varșovia dată fiind calitatea oficială a delegaţiei, am dat or- 
din“ — spune Titulescu — „să se vizeze excepţional acel pașaport co- 
lectiv. Despre această delegaţie n-am știut altceva. Ministerul de Exter- 
ne n-a avut nici o legătură cu dânsa, nu s-a ocupat cu primirea ei, n-a 
avut nici un amestec în dispoziţiile defilării. Cred că toată lumea și-a pier- 
dut capul, din cauza nenorocirii cu tribuna. Am aflat cele întâmplate, la 
Palat, la dejun. Am rugat imediat pe Rege să repare greșeala, să facă o 
vizită delegaţiei. Regele mi-a răspuns: dă-i în p. m.! Am insistat, și gra- 
ție insistențelor mele, Regele a poruncit să cheme pe polonezi la Ate- 
neu, la primirea învăţătorilor! Ce ar fi fost mai frumos decât delegaţia 
poloneză, și numai ea, primită în mijlocul aclamaţiilor miilor de învăță- 
tori! Arcizewski, care e un prost și un intrigant a refuzat! Ce să le fac eu?“ 


— În lipsa mea din Bucureşti, războiul dintre Universul şi Dimineaţa 
s-a agravat. S-a agravat şi s-a transformat într-o luptă a tineretului anti- 
semit împotriva comunismului și ovreilor. Bande de studenţi împiedică 
zilnic, de duminică, vânzarea Dimineţii, Adevărului și a altor ziare zise 
„democratice“, recte ovreieşti. Duminică, bătăile s-au ţinut lanț. A fost 
ucis, cu revolverul, un muncitor de la tipografia Adevărului, şi grav ră- 
niți mai mulţi. Luni și azi, bătăi mai puţine — nici un ucis — dar „ar- 
dere“ de ziare în masă. S-au ars destule Universuri dar Dimineaţa aproa- 
pe toate. Ovreii sunt terorizaţi și se ascund. Poliţia destul de inactivă. 
Ce urmăreşte Guvernul? 


— Interviul meu publicat duminică în Universul (unde am ajuns!) 
asupra pericolului propagandei comuniste camuflate a avut mare suc- 
ces. Paukerismul pus în faţă cu pauperismul, a fost o formulă care a 
plăcut. În contra comunismului sunt gata la orice acţiune; excesele an- 

tisemite nu le pot însă sprijini fiindcă nu duc decât la anarhie, și la alt- 
ceva nimic. 

24 iunie. — În legătură cu cele însemnate ieri cu prilejul conversa- 
tiei mele cu Titulescu, informaţiile presei naţionaliste franceze 'arată că 
toată propaganda comunistă în Europa este dirijată în momentul de față 
de Troțki, care a primit această misiune din partea Guvernului din Mosco- 
va. Troțki lucrează cu banii sovietici. Sumele primite sunt depuse la o 
bancă din Praga sub un nume de împrumut. Troțki și oamenii lui circu- 
lă prin toate capitalele Europei, pe unde sunt primiţi, dar așezarea princi- 
pală a propagandei e la Praga. Să ne trăiască prietenii noştri cehoslovaci. 


— O d-ră Blum, o compromisă, a venit în România să dea o mână de 
ajutor Anei Pauker, ameninţându-ne cu fulgerele „lumii civilizate“. 
Respinsă de președintele Consiliului de război din Craiova (unde se ju- 
decă procesul Anei Pauker şi al altor 19 comuniști) zâna sovietică a re- 
clamat la Bucureşti de unde a pornit la Craiova ordin ca să fie primită. 
Toate aceste incidente au fost comentate de presă, în sensuri diferite, 
după poziţia politică a fiecăruia. Pamfil Șeicaru a scris un savuros arti- 
col, în care nu s-a „jenat“ nici față de d-ra Blum, nepoata d-lui Leon 
Blum, nici faţă de boul prim-ministru francez „născut la Vidin, fiul 
unui profesor de buchii ovreieşti“. Legația Franţei a dat ieri o dezmin- 
tire: d-ra Blum nu e nepoata d-lui Blum, și nici un fel de rudă cu dânsul 
(n-ar fi nici chiar franceză, ci belgiană), iar dl. Blum e născut, afirmă 
Legația, în 1872 din părinţi francezi (fără să vorbească de Vidin). În ce 
hal a ajuns biata „sora noastră mai mare“! 


— Mare zarvă în Partidul Naţional-Ţărănesc din cauza prostiilor co- 
mise de dr. Lupu la Paris. D-rul Lupu n-a avut nici o misiune din pariea 
partidului la Paris, ci una „de informaţie“ la Londra. În vederea luptei 
pornite împotriva regimului, Partidul Naţional-Ţărănesc a hotărât în ul- 
tima vreme să trimită pe Mihalache la Praga, pe Madgearu la Paris şi 
pe dr. Lupu la Londra, spre stabilirea sau menţinerea legăturilor cu cercu- 
rile simpatizante din fiecare ţară. D-rul Lupu s-a oprit însă la Paris și a 
început să zbârnâie. Întrevederi, interviuri și în fine un mare discurs în 
ziua de 12 iunie la o mare întrunire comunistă ţinută la Buffalo-Bill un- 
de ordinea oratorilor a fost următoarea: 

Svernic, secretar general al sindicatelor profesionale sovietice; 
Marcel Cachin, deputat francez, comunist; 
Dr. Lupu, vicepreședintele Partidului Naţional-Ţărănesc românesc; 

Alvarez del Waillo, deputat comunist spaniol și 

Nemour, delegatul negrilor din Haiti! 

Dar amicul Lupu nu s-a mulțumit cu atât. Telegrafic s-a solida- 
rizat cu cei de la Adevărul și a cerut lui Stelian Popescu să oprească 
imediat campania hitleristă pe care a început-o! Atitudinea lui Lupu a 
nemulțumit pe mulţi din partid și toți cei care îi coceau deja de mult 
sâmbetele, cer o lămurire a situaţiei și o desolidarizare de curentele co- 
muniste care n-ar putea fi simbolizată mai bine decât prin excluderea 
d-rului Lupu din partid. La înapoierea lui Mihalache și a lui Lupu din 
străinătate va fi ceartă mare între frați. 


— Războiul civil continuă de altminteri, fără mari pierderi de o parte 
și de alta a frontului dar cu bătăi și cu arderi de jurnale. Dimineața și 
Adevărul aproape nu se mai găsesc. Pe stradă, bătăile s-au întins ieri pe 
toată strada Lipscani și înspre strada Văcărești. Învălmășeală mare și la 
Palatul de Justiţie unde avocaţii Fieldermann (președintele Uniunii 
Ovreilor Pământeni), Kapralik, Nachtigal și alţii au fost crunt bătuţi. 
Solidaritatea ovreiască s-a manifestat prin articole în toată presa de- 
mocrată din Paris, unde, până și în ziarele Le Temps și Journal des De- 
bats, se scrie că ofensiva hitleristă pusă la cale de Germania în Româ- 
nia începe să fie îngrijorătoare pentru Franța!!! Familiile Pauker, 
Graur, Braur și Honigmann identificate cu Franţa, „c'este aller un peu 
fort“! Franţa va pierde însă mult la noi, dacă în această luptă pătimașă, 
și prin urmare violentă şi nedreaptă ca toate lucrurile în care se ames- 
tecă patima, se va amesteca luând parte ovreilor. 

Dimineaţa și Adevărul au hotărât să-și numească un director ro- 
mân și creștin. Jeri mi s-a spus că alegerea căzuse asupra lui Grigore 
Filipescu. Cât a trăit Nicu Filipescu, Adevărul, devotat lui Take, l-a în- 
jurat zilnic: nimic de mirat ca excrementul ilustrului dispărut să fie așe- 
zat astăzi pe frontispiciul democraticei foi. 


— La Montreux, amicul Titulescu a tras iarăși un mare discurs. Lite- 
ratură și zeamă de varză. Dar literatură proastă. Strâmtorile, sunt de- 
clarate „inima Turciei“ și „plămânii României“ — dar din fericire pen- 
tru ele „stricturile“ nimănui. Drept consecință „inima“ trebuie să se 
înțeleagă cu plămânii“ — ca să iasă un rahat. Jidanul Rustu Arras ne-a 
făcut pe loc o sumă de reduceri de tarife pentru trecerea vaselor noastre 
prin Bosfor... Depeșele jidănești de azi-dimineaţă raportează extazul 
presei cumpărate din Occident, faţă de solidaritatea balcanică! Neru- 
șinarea acestor păcătoși trece toate limitele: Turcia denunţă unilateral 

clauzele Tratatului de la Lausanne privitoare la Strâmtori — noi urlăm 
ca omul căruia îi prinde cineva degetele în ușa trântită cu violenţă, 
mergem cu toții la Montreux să semnăm fiindcă altfel ar trebui să ne 
declarăm război, și se mai poate vorbi de solidaritate? 

— DI. Blum (Leon) a făcut un larg expozeu în Parlament, asupra 
politicii externe a Franţei. O searbădă adunătură de clișee perimate, de 
la pacea indivizibilă până la colaborarea tuturor democraţiilor pacifice. 

C'était bien la peine assurément, 

De changer de gouvernement! 

25 iunie. — Împroşcăturile cu mocirlă dintre presa ovreiască şi 
cea creştină continuă, în fiecare zi. Studenții ard maldăre de gazete, pe 
la răscruci, mai ales Dimineaţa şi Adevărul — câţiva muncitori ard și 
ei, pe la mahala, numere din Universul. Gogo-cuziştii şi gardiștii pân- 
desc ovreii pe străzile mai lăturalnice şi îi bat. Pe ziua de ieri nici o ve- 
detă n-a fost atinsă, şi la Palatul Justiţiei atmosfera a fost mai calmă. 

Lumea de la 30 de ani în sus, deşi simpatizantă cu antisemiţii, nu 
se prea emoționează de toate aceste incidente precum nici masele popu- 
lare nu se prea sinchisesc de ele. Presa ovreiască şi „democrată“ vrea 
cu tot adinsul să transforme această explozie de ură antisemită — și în 
mare parte de repulsie congenitală între reprezentanţii a două tarabe — 
într-o acţiune „hitlersită“ menită să schimbe rosturile noastre politice, 
atât cele interne cât şi cele externe. Au pus jidanii de la Paris să chelă- 
lăie cât îi ţine gura asupra pericolului „germanizării (!)“* României şi 
adeziunii ei la grupul Statelor cu regim dictatorial. Pentru stabilirea re- 
gretabilei confuzii continuă să mai dea o mână de ajutor la Paris şi acel 
încurcă-lume de dr. Lupu. Guvernul însă se joacă cu focul închizând 
ochii asupra tuturor actelor de brutalitate și de anarhie care se săvârşesc. 
Se obişnuiesc oamenii cu mânuirea revolverului şi bâtei, şi mâine-poi- 
mâine cămășile albastre, verzi, negre, căcănii și galbene nu se vor mai 
mulțumi cu câteva cotonogeli de jidani. 


— Mi s-a povestit ieri o istorioară ce ilustrează moravurile democra- 
ției noastre zdrenţuroase, şi pe care o trec aici în caietul meu de însem- 
nări, fiindcă prea e nostimă. Amicul Streitmann! aflând că Titulescu se 


! Gazetar foarte inteligent și simpatic, care scrie rar, prin tot felul de publicaţii, dar 
totdeauna cu miez. Cusurul lui e că bate la toate ușile Ministerelor ca să ceară parale. 
Un glumeţ a descoperit „salutul lui Streitmann“: nu e cu palma în jos și cu braţul în 
sus, ca la fascişti, nici cu pumnul încleștat ca la comuniști, ci cu mâna întinsă și cu pal- 
ma în Sus, ca să pice ceva într-însa. Așa cum e, Streitmann e un semit de clasă superi- 
oară, şi ca fire și ca cultură. 

afla la Ministerul de Externe, adică cu Ispasiu! la îndemână, s-a repezit 
să-l atace. Acolo a dat peste Clarnet?, venit și el — gând la gând cu 
bucurie — exact în aceleași intenţii. Au intrat la Titulescu unul după 
altul și când s-au regăsit în anticameră, amândoi au pretins că nu obţi- 
nuseră decât un surâs și un refuz. În realitate, refuz nu întâmpinase de- 
cât Clarnet. Au pornit amândoi spre ușa de ieșire, unde Streitmann s-a 
scuzat „că mai are ceva treabă în Minister“. Clarnet l-a lăsat să se în- 
curce prin coridoare și a ţâșnit drept la contabilitate unde ascuns după o 
perdea a putut să vadă cu disperare cum încasa rivalul său, liniștit, lei 
20 000. Furios, Clarnet s-a repezit la Dimineaţa și a băgat informaţia 
că dl. Streitmann a pierdut 20 000 lei pe Calea Victoriei, între Ministe- 
rul de Externe și Palat. Îndată ce a apărut informaţia, Clarnet a luat Jur- 
nalul și s-a dus la Titulescu să se plângă că favorizase pe zăpăcitul de 
Streitmann, care mai pierduse și banii. Strâns cu ușa Titulescu a dat 
20 000 lei și lui Clarnet. Dar acesta nu s-a mulțumit cu atât şi s-a înţe- 
les cu Streitmann ca acesta să meargă să se vaite la Titulescu de pier- 
derea banilor și de nenorocirea lui. Lovitura a reușit de minune, Titu- 
lescu a dat alți 20 000 lei lui Streitmann iar acesta i-a împărțit frățește 
cu Clarnet. Et vive la Princesse! 


— Primit vizita lui Ciulei, venit să mă roage să intervin ca procesul 
lui să nu fie amânat. Trebuia să se judece la 25 iunie (adică azi) dar în 
locul lui s-au pus pe rolul Curţii de juraţi alte procese, sub pretext că tot 
Parchetul fiind ocupat cu afacerea nenorocirii de la Cotroceni, nu se 
găsește nici un procuror disponibil. În realitate (și se zice după cererea 
Regelui) Guvernul n-a vrut diversiunea senzaţionalului proces Ciulei 
în timpul în care se judecă afacerea tribunelor prăbușite, proces care 
începe și el zilele acestea. Ciulei pretinde că va dovedi înaintea justiţiei 
117 falsuri comise de Instrucție împotriva lui. 


— Primit și vizita lui Victor Cădere, favoritul de odinioară al Ma- 
jestăţii Sale. Deznădăjduit și el de tot ce vede. „Sunt monarhist convins, 
dar nu mai am încredere în Monarh.“ Iată o formulă pe care ar subscri-o 
toți. Socotind că singura formulă de salvare ar fi o unire a tuturor par- 
tidelor naţionale, Cădere mi-a cerut voie să vorbească lui Vaida despre 


1 Ispasiu, directorul contabilităţii de la Externe şi tutorele financiar al lui Titulescu. 
2 Clarnet, ziarist de ocazie şi el, tot ca Streitmann — dar surd şi cu mai puţin talent. 

o apropiere între dânsul şi mine. Deși socotesc, eu, că Vaida nu face o 
ceapă degerată, i-am dat voie fără nici o greutate. Dacă îi face plăcere... 

26 iunie. — Dejunat ieri la Calimachi, între alții cu Victor Anto- 
nescu. E singurul om de bun simţ din banda de caraghioși care ne 
guvernează. N-o spun fiindcă m-a lăudat, dar fiindcă aşa e, și faptul 
acesta dă toată măsura prăbușirii Partidului Liberal. În 1914, Victor 
Antonescu juca în Partidul Liberal rolul lui August cel prost: cine nu-și 
aduce aminte anecdota cu „e lată rău“, formulă lapidară prin care Vic- 
toraș rezuma hotărârile Consiliului de Coroană de la Sinaia. Astăzi, 
același Antonescu a ajuns să fie figura cea mai proeminentă a aceluiași 
Partid Liberal. Am spus că m-a lăudat: s-a jelit într-adevăr de lipsa mea 
din partid, adică din Guvern, fiindcă aș fi fost singurul în stare să fac 
faţă evenimentelor la Ministerul de Interne. Și poate că bietul om cre- 
dea că-mi face plăcere! Ce era să caut eu în mocirla în care trăiesc, ei? 
„Du-te şi vezi pe Rege“, îmi tot repetă vistiernicul nostru, „e nevoie ca 
oameni ca d-ta să se strângă în jurul lui.“ — „Nu sunt de părerea d-tale“, 
i-am răspuns, „drumul la Rege trece pe la Malaxa și pe la Blank, și pe 
la acești bandiți nu voi trece niciodată.“ — Antonescu: „Despre influ- 
ența lui Malaxa știu şi eu ceva, crede-mă, dar despre Blank, sunt sigur 
că acţiunile sunt foarte scăzute“ — „Pentru porcării, ajunge Malaxa.“ 

Antonescu mi-a confirmat înțelegerea lui cu Dinu Brătianu, cu Tă- 
tărescu şi cu ei toţi. După spusele lui, pare că Dinu e izolat, că tot par- 
tidul e doritor să scape de tirania Brătienilor, care, cu o nulitate ca Dinu 
nu mai e compensată prin formidabilul aport al unui Ion C., al unui Io- 
nel sau chiar Vintilă Brătianu. În tot cursul tratativelor atitudinea lui 
Dinu Brătianu ar fi fost jalnică: repeta întruna că n-are decât aparențele 
șefiei, că dacă partidul vrea să-i ia și asta, să o facă — că el pleacă 
bucuros. În cele din urmă s-au pus toţi de acord pe următoarea formulă: 
Dinu să rămână singur și președinte iar Tătărescu să fie numit secretar 
general ales de congres, cu atribuţii în realitate mult mai „efective“ de- 
cât ar fi avut ca vicepreşedinte. „Cu această hotărâre care va fi adoptată 
în unanimitate de congres, s-a terminat cu stăpânirea Brătienilor asu- 
pra Partidului Liberal. Ce va fi de acum înainte se va vedea, dar în tot 
cazul, Partidul Liberal nu va mai fi moșia familiei Brătianu “. 

La Calimachi era şi Radu Cruţescu (de la Externe) care m-a infor- 
mat că știe pozitiv (presupus prin Ministerul său) că Adevărul şi Dimi- 
neața sunt de vânzare. Harhării cer 50 de milioane lei peste datoriile 
care grevează întreprinderea; toate neexigibile. Banca Românească s-a 
gândit să cumpere gazetele, dar a renunţat fiindcă dându-le un caracter 

liberal ar ruina ziarele — și banii ar fi pierduţi. Informaţia trebuie să fie 
adevărată, căci bătăile din zilele trecute au înnebunit pe toţi fricoșii din 
Sărindar. Se gândesc să spele putina, mai toți și-au vizat pașapoartele, 
Bubi Brănișteanu a și trecut granița (sub pretext că-l cheamă Titulescu 
la Montreux!), și caută în grabă toţi o formulă de salvare. Ba vor să dea 
direcţia foilor lui Grigore Sifilipescu sau lui Dem. Dobrescu, ba vor să le 
închirieze, ba vor să le vândă. Norocul lor e că toate trec, chiar și panica. 

Dar deocamdată durează „bătaia“. Adevărul de aseară scrie: 

„Ostilitățile continuă. Vitejii de la Casa Albastră! au luat pradă de 
război și ostatici. 

Clubul social-democrat a fost asediat. Trupele de asalt au înaintat 
pe teritorii noi. 

Poliţia se mărginește la oficii diplomatice. Observă și notează de- 
taliile luptei. 

Probabil, poliţia vrea să editeze un manual al războiului de stradă. 

Jurnalul de operaţii, la zi, îl scriu reporterii de gazetă. Ziarele stră- 
ine au fost eronat informate: ele au trimis redactori politici și diploma- 
tici pentru a observa evenimentele. Au greșit: trebuiau să trimită core- 
spondenţi de război, specializaţi în tehnica militară! 

E drept, aspectul luptelor amintește războaiele păgâne, pline de 
orori și de cruzimi! 

Sunt inimaginabile chinurile la care au fost supuși prizonierii de 
la Casa Albastră”. (această ultimă frază cu caractere groase). 

Și totuși Bucureștiului are aspectul lui liniștit de toate zilele și „lu- 
mea“ nu se sinchisește de ororile semnalate mai sus. Să nu fie adevă- 
rate, sau cel puţin să fie exagerate? Câtuși de puţin. Sunt adevărate și 
nu sunt exagerate dar de la război „lumea“ nu se mai miră de nimic și 
spinările ovreilor sunt atât de departe de sufletul românilor... Şi mai e 
și oroarea de comunism. Și mai e și scârba față de veșnica fățărnicie 
bazată pe minciună. . 

Într-adevăr, tot Adevărul de ieri mai scrie, continuând să înșele lu- 
mea, sau cel puțin să încerce: 

„Lovitura e îndreptată împotriva partidelor democratice (subliniat). 

Partidul Naţional-Ţărănesc va fi cel mai grav atins. În ce măsură 
va ști să reacționeze, e de văzut“. 

Hodoronc tronc! 

Şi mai departe: 


! Sediul cuziştilor, în Izvor. 

„Trebuie să se știe un lucru: nu ne aflăm numai în faţa unei lovi- 
turi politice!“ 

-Şi cu litere groase : „Asaltul va fi dat pe toate fronturile.“ 

Vechea tactică evreiască: ghevalt, ghevalt! — țipete după ajutor și 
ameninţări! 

27 iunie. — Ministrul de război englez, Duff Cooper, a ţinut acum 
trei zile un discurs la un banchet amical ce a avut loc la Paris, în care a 
vorbit de „graniţele comune ale Angliei şi ale Franţei“ amintind că tot- 
deodată vorba lui Baldwin „că frontiera Angliei e pe Rin“. Discursul 
ministrului englez e viu comentat de presa occidentală care crede că se 
pregăteşte o alianță anglo-franceză. 

Ziarele noastre de azi-dimineaţă reproduc in extenso discursul 
rostit ieri la Geneva de Titulescu, în ședința pregătitoare a Consiliului 
S.D.N.-ului. Să dăm Cezarului ce e al Cezarului: e un discurs foarte 
frumos și pare că a impresionat onorata asistenţă. Păcat însă de talentul 
cheltuit — poetul nostru a cântat pe ruinele Troieil. 


— Ziarele de azi-dimineaţă mai anunţă și moartea lui C. Stere, care 
s-a stins aseară la Bucov, lângă Ploiești. Stere moare în vârstă de 71 de 
ani, și e de mirare cum n-a murit de mult: îmi aduc aminte de o teribilă 
criză de angină de piept ce a fost aproape să-l răpună, la Cameră, în 
1915. Nimic nu dovedeşte mai bine îndârjita lui putere de rezistență 
decât această luptă cu moartea, timp de 21 de ani, din care 10 în cel 
mai groaznic chin sufletesc, care numai în bine n-a putut influenţa o 
boală de cord. Inteligență rară, dar pornită, judecată întru câtva falsifi- 
cată prin convingeri prea încăpățânate, cultură vastă, dar superficială 
— cu el dispare o personalitate însemnată şi un om de mare talent, a 
cărui acţiune politică rămâne discutabilă, iar a cărui atitudine în timpul 
războiului nu poate fi decât condamnată. Singura lui scuză a fost sin- 
ceritatea. Impins în absurd prin excesul lui de raţionalism, și cu totul 
lipsit de intuiţie politică, Stere n-a trăit pe pământ, ci în ţara utopiilor. 


— Grevele în Franţa au reînceput, de unde ieri și alaltăieri se anun- 
tase potolirea lor. Depeșele din Paris vorbesc de o permanentizare a 
acestor manifestări de extremă stângă şi se tem, ca o reacțiune, de miş- 


! Delegatul din Chile propusese Consiliului să ia în cercetare ideea unei reforme a 
statutului S.D.N.-ului și asupra acestei propuneri a luat cuvântul Titulescu ca să susțină 
că, în conflictul italo-abisinian, nereuşita intervenţiei Genevei nu se datorește cusu- 
rurilor Pactului ci slăbiciunii oamenilor. 


www.dacoromanica.ro 


374 CONSTANTIN ARGETOIANU 


cări pornite din extrema dreaptă. Începe să se pună înainte cuvântul 
„dictatură“... 


— Nici în Palestina, lucrurile nu se potolesc și la Londra cercurile 
guvernamentale par preocupate de întinderea mișcării din acel Protec- 
torat și din Trans-lordania și printre beduinii ce se strâng în jurul Re- 
gelui Arabiei, fanaticul conducător al curentului islamic, care din Ye- 
menul lui ţine firele mișcării în toată peninsula și până dincolo de Siria 
şi de Irak. 


— Împroșcăturile reciproce cu mocirlă și incitaţiile la violenţe care 
de șase săptămâni umplu zilnic coloanele Universului şi Dimineţii au 
încetat azi. Mâna cenzurii s-a lăsat grea asupra ambelor trei foi (e și 
Adevărul). Trei pagini din Universul sunt ocupate cu reproducerea 
unui memoriu al lui Irimescu (fostul subsecretar de Stat) privitor la 
valorificarea grâului de acum un an (!) — se vede că cenzura a scos la 
ultimul moment materialul condamnat prin noua orientare a Guvernu- 
lui. Pe de altă parte, patrule au început să circule pe toate străzile, chioş- 
curile cu ziare au fost puse sub pază militară, „casa Albastră” și „Clu- 
bul Muncitorilor“ au fost închise și molestările ovreilor pe stradă au fost 
oprite. Și acum se pune întrebarea: pentru ce abia azi, toate aceste na- 
turale măsuri de ordine, care, dacă ar fi fost luate la timp ar fi zădărnicit 
tot scandalul ce se desfășură în fața noastră, nestânjenit, de atâta vre- 
me? Sau, dacă Guvernul a crezut că desfășurarea scandalului era nece- 
sară lămuririi stărilor noastre interne și prestigiului nostru în afară, de 
ce n-a lăsat să meargă lucruril mai departe? Intenţiile unui Guvern //p- 
sit de intenții, sunt greu de pă.runs, sau poate că toate măsurile de azi 
au fost luate numai de frica asaltului Gărzii de Fier, despre care se zvo- 
nește și se zice că ar fi fost fixat pentru astă-seară? Asalt împotriva Di- 
mineţii şi Adevărului, bineînţeles. 


— Congresul Partidului Nat 'onal-Liberal a fost fixat pentru ziua de 9 
iulie. Ziarele publică ordinea de zi menită să ducă la desăvârşire punc- 
tele asupra cărora Dinu Brătianu şi Tătărescu au căzut de acord şi pe 
care le-am consemnat deja în notele de faţă!. 


— Azi dimineaţă am primit vizita lui Poninski, însărcinat cu afaceri 
al Poloniei, trimis în special de Guvernul său la șefii de partide să le 


1 A se vedea pag. 310 (din acest volum — nota St.N.) 

spună că Krofta, înapoiat de la Bucureşti, ar fi făcut diplomaților din 
Praga și șefilor de grup din Parlamentul cehoslovac destăinuiri de cea 
mai mare gravitate. Anume că în întrevederea de la Scrovişte a celor 
trei Capi de Stat, România a declarat că va încheia în foarte scurtă 
vreme cu Rusia Sovietică un pact de asistenţă identic cu cel în vigoare 
între Cehoslovacia și Moscova. 

Declaraţia a fost făcută pentru Iugoslavia, care a luat act și n-a 
făcut nici o obiecţie, mulțumindu-se să rămâna, dânsa, pe poziţia ei ac- 
tuală faţă de Soviete. Poninski, legând această știre de atitudinea gla- 
cială pe care Guvernul român a adoptat-o faţă de Polonia de mai bine 
de doi ani, se arată foarte alarmat de consecinţele unui pact cu Rusia 
asupra raporturilor noastre cu ţara lui. 

„Depuis deux ans il n'y a plus de collaboration diplomatique entre 
nous deux Etats, il n'y a même presque plus de rapports officiels, et 
nous devons nous contenter de relations officieux et privees. Je dois 
vous dire que la situation de mr. Vișoianu à Varsovie est intenable (le 
ministre de affaires etrangeres n-a aucune confiance en lui) Même que 
celle de Mr. Arcizewski este ă peine supportable ici. Mâme du temps 
du Ministere Laval, quand entente entre la France et la Pologne était 
parfaite, la glace entre la Roumanie et la Pologne n-a pas été rompue.“ 
Mi-a înșirat apoi toate plângerile lor cunoscute, până la cea din urmă 
cu „maltratarea delegaţiei tireurilor veniţi să defileze la 8 iunie“, și mi-a 
mai adăugat și pe cea relativă la vizita d-rului Angelescu în Polonia, 
decisă de un an de zile şi tot amânată de către acesta de frica lui Titu- 
lescu. „Noi n-am contat niciodată pe ajutorul României — a continuat 
exponinscul Poloniei — împotriva Germaniei. Dar am contat pe dânsul 
împotriva Rusiei, în cazul unui eventual atac. Dacă România se leagă 
cu Rusia, ce valoare ar mai avea pentru noi tratatul de alianţă cu dvs.?“ 
A sfârșit prin a-mi spune că, faţă de noi, Polonia nu va avea atitudinea 
pe care a avut-o faţă de Franța când aceasta a iscălit pactul ei de asis- 
tență cu Rusia. Pentru noi, un asemenea tratat cu Sovietele ar pune 
capăt alianţei cu Polonia. 

Am căutat să-l calmez pe necăjitul diplomat și să-i repet asigură- 
rile pe care Titulescu mi le-a dat acum opt zile și pe care le-am notat 
mai sus. I-am spus că nu pot crede că Krofta să fi vorbit așa cum mi-a 
raportat dânsul, și că dacă a făcut-o, se găseşte în contradicţie cu mi- 
nistrul nostru de externe. Ca să-l conving i-am povestit chiar despre co- 
municarea făcută de Titulescu la Berlin prin Comnen și de asigurările 
pe care mi le-a dat şi mie că niciodată nu va semna cu rușii un pact 

după formula celui cu cehoslovacii, ci numai un pact de asistență gene- 
rală (pe care rușii nu-l vor). Întrucât privește răceala relațiilor noastre 
oficiale, am recunoscut-o și eu, dar i-am spus lui Poninski că ea se 
datorește numai raporturilor personale dintre Titulescu și Beck. Intere- 
sele țărilor noastre, şi alianţa dintre ele trebuie să rămână pe deasupra 
unor meschine contingenţe personale. A plecat de la mine, dl. însărci- 
nat cu afaceri, mai liniștit — iar eu am constatat cu mirare că, fără să 
vreau, luasem apărarea politicii lui Titulescu... 

28 iunie. — Dinu Arion vine să-mi povestească întrevederile pe 
care le-a avut ieri și alaltăieri cu cumnatul lui, generalul Zizi Canta- 
cuzino. La Cantacuzino a găsit pe Corneliu Zelea-Codreanu și o sume- 
denie de gardiști, convocați în consiliu. Din câte a aflat Arion de la Co- 
dreanu şi de la Zizi, pare că într-adevăr gardiştii pregătiseră un asalt 
asupra Adevărului pentru azi sau mâine, dar că față de măsurile luate 
atât de către cei de la Sărindar cât și de Guvern, au renunţat deocam- 
dată la proiectele lor, de teamă să nu compromită mișcarea printr-un 
insucces. Dată fiind lozinca lor: nu contra ovreilor, ci contra comunis- 
mului și contra ovreilor numai întrucât sunt în slujba comunismului, ei 
n-ar putea să schimbe obiectivul atacului lor, limitat pentru moment la 
ziarele identificate cu politica Frontului Popular. S-ar fi hotărât amâna- 
rea pentru la toamnă, urmând a se desăvârși până atunci organizaţia tu- 
turor formațiunilor. 

Arion a mai aflat de la Zelea-Codreanu că noul local al Legaţiei 
Sovietice care se construiește la Șosea (pe locul fostei case a lui Beiza- 
dea Mitică) şi ale cărui planuri sunt făcute de un arhitect ovrei Frenkel, 
refugiat din Germania — ar fi prevăzut cu tot felul de instalaţii de 
luptă. Pe lângă refugiile împotriva bombardărilor aeriene ar fi și pos- 
turi prevăzute cu mitraliere și cu puști-mitraliere. O fi? 


— În Porunca Vremii de azi, ziarul escrocului dr. Ilie Rădulescu, 
foaie de șantaj dar totdeodată și de tiraj a mișcării antisemite, a apărut 
cu litere roşii și groase, în prima pagină, un manifest semnat în numele 
unui comitet de inițiativă, de generalul (în rezervă) Gh. Jitianu și de 
comandorul (idem) Constantin Negru. Titlul manifestului e: Chema- 
rea de (sic) lupta adresată României eroice. E o destul de lungă peltea 
prin care se cere mobilizarea României anticomuniste. Idee frumoasă! 
Generalul Jitianu este însă un caraghios, comandorul Negru o lichea și 
doctorul Rădulescu, am mai spus-o, un escroc. Și iată cum se terfelesc 
— şi se compromit — cele mai sănătoase principii! Ce e mai ciudat, e 

că cenzura, care a suprimat ieri în Univerul şi în Dimineața articolele 
de aţâțare, a lăsat să treacă acest manifest mult mai provocator în con- 
textul lui decât articolele tăiate din zisele ziare. 


— Plouă, plouă, plouă — plouă cu găleata pe tot cuprinsul ţării, şi ne 
prăpădeşte recoltele. 


— Ziarele franceze, sosite azi-dimineaţă, dau seama despre dezbate- 
rile care au avut loc în Camera franceză în ziua de 23 iunie în jurul de- 
claraţiei Guvernului Blum cu privire la politica externă. Exce/sior ana- 
lizând, între altele, discursul d-lui Montigny, deputat de dreapta, scrie: 

„Mr. Montigny dit en terminant que ses amis et lui attendront pour 
faire confiance à un gouvernement en politique extérieure, qu'il fasse 
sienne la fière formule de mr. Titulesco: Esclaves des intérêts natio- 
naux, nous ne sommes au service commandé de personne “'. 

E pentru prima dată că vorbele unui valah au fost citate în Parla- 
mentul francez. E desigur o mare cinste și o mândrie pentru noi, și tre- 
buie să fim recunoscători lui Titulescu, mai întâi pentru talentul său, al 
doilea pentru formidabila publicitate ce a știut să-şi organizeze în Oc- 
cident cu banii noştri, și al treilea pentru excelentul său obicei de a 
spune întotdeauna contrarul de ce face. Cum era și de așteptat, românii 
au pătruns în Camera franceză pe aripile minciunii. 


— Otrava de Iorga nu l-a iertat nici mort pe Stere. În Neamul Româ- 
nesc de ieri, îi consacră două rânduri, dar două rânduri greoaie — și 
meschine totdeodată. Vanitosul bărbos nu poate ierta lui Stere disprețul 
pe care acesta i l-a arătat toată viaţa. Universul anunţă pur şi simpli că 
„trădătorul Stere a murit“. Din partea Universului, care e o tarabă era 
natural să fie așa: „Les affaires sont les affaires“ — dar din partea lui 
Iorga, puţină obiectivitate și generozitate n-ar fi stricat nimic. 

29 iunie. — Ieri s-a alergat la hipodromul de la Băneasa Premiul 
Regal. Cursa a fost câştigată de calul Regelui, Cântec. Seara, mare ma- 
să la Jockey-Club ca de obicei. Regele, foarte bine dispus, și după amia- 
ză și seara, a fost amabil și a vorbit cu miez despre problemele la ordi- 
nea zilei. Ce păcat că între vorba şi fapta acestui om inteligent și foarte 
pricepător, dar fără voință — stă un abis. 

Şeba, vagmistrul cehoslovac fiind plasat la masă lângă mine l-am 
întrebat ce e adevărat în chestiunea declaraţiilor lui Krofta care au alar- 
mat atâta pe polonezi. Mi-a negat cu energie totul și nu putea pricepe 

de unde au luat polonezii ştirile pe care le răspândesc. Într-o conver- 
saţie avută după masă de Junian, cu Regele, acesta i-a declarat formal 
— pusese și lunian Regelui aceeași chestiune pe care o pusesem eu lui 
Șeba — că nu putea fi vorba de un pact cu Rusia Sovietică în afară de o 
formulă generală de asistenţă şi cu atât mai puțin de o convenţie mili- 
tară prin care să se învoiască forțelor rusești trecerea prin teritoriul Ro- 
mâniei. Exact teza susținută de Titulescu în ultima noastră conversaţie. 
La amicul Titulescu o mică intenţie, diferită de cele pe care le mărturi- 
seşte, trebuie să fi fost, căci Regele a mulțumit lui lunian pentru spriji- 
nul pe care noi cei opuși discutatului plan i l-am dat, și i-a cerut să i-l 
dăm mai înainte. „Il y a donc anguille sous roche“, cum zice francezul. 


— Bătăile şi porcăriile cu ovreii, ca și arderile de ziare, pare că au 
încetat din momentul în care Guvernul a luat măsuri de poliție, adică 
de alaltăieri. Ziua de ieri, duminică, care cu câteva zile înainte fusese 
indicată ca trebuind să fie sângeroasă a fost cât se poate de liniștită. 

Ministerul de Interne şi-a dat însă în petic, publicând azi-dimi- 
neață următorul comunicat: 

„In cursul zilei de duminică 28 iunie a domnit în Capitală ca și în 
toată ţara perfectă ordine şi linişte.“ 

Ce? Suntem oare în stare de război civil de e nevoie să se dea co- 
municate? Și încă comunicate ce ar putea da de bănuit, celor ce nu știu 
nimic sau află evenimentele de departe, că totuşi lucrurile nu sunt atât 
de liniștite cum sunt în realitate. Căci stilul şi ritmul prozei celor de la 
Interne reamintesc pe al Statului Major german din ultima perioadă a 
războiului când vestea: „Pe frontul de Vest nimic nou“ pe când lumea 
se omora de dimineaţă până seara. 


— Polonia nici n-a aşteptat hotărârile Adunării S,D.N. (care se vor 
lua mâine) și a și ridicat ieri sancţiunile împotriva Italiei. E o adevărată 
manie la Beck „de faire bande ă part“. De aceea, în bordeiul de la 
Geneva, nu capătă nota 10 de fiecare dată, ca „marele“ Titulescu; El 
nota 10, și noi vax — nu e vorba! 


— Şi azi-dimineaţă e tot a ploaie. Dacă o mai ţine tot așa, ne curăță 
toată recolta. 

1 iulie. — Ieri s-a deschis sesiunea extraordinară a adunării gene- 

rale ia Societatea Naţiunilor. S-a ales președinte Van Zeeland, primul 

ministru al Belgiei, în locul lui Beneș, demisionat, fiindcă a devenit 
Rege al Boemiei. Întâmplător, Titulescu n-a vorbit. A luat însă cuvân- 
tul păduchele cu barbă, Haile Selassi€, pe limba amharică. A vorbit ca 
un simplu Eden. Italienii (gazetari şi spectatori) aflaţi în tribune au ur- 
lat; boșorogii au protestat, Elena Văcărescu și d-na Tabouis au leșinat 
iar „tulburătorii ordinii“ au fost evacuaţi și arestaţi. A fost prima şi ulti- 
ma victorie a Negusului. Pe câmpul de luptă n-au rămas decât cele 
două precizate zâne. 

2 iulie. — Exerciţiile oratorice au început ieri la Geneva. Franţa 
— adică Blum! — a vorbit între Columbia și Guatemala. Timp de trei 
sferturi de oră şeful Guvernului francez a repetat toate clișeele cunos- 
cute — de la Briand citire — în favoarea păcii, a securității colective și 
a dezarmării, „Urmărim securitatea colectivă într-o Europă plină de 
încredere și în parte dezarmată”. Și numaidecât după această perlă, al- 
ta: „Dezarmarea nu trebuie realizată după securitatea colectivă, nici 
înainte, ci paralel cu dânsa!“ 

Interesant de relevat e că dezarmarea a refăcut apariţia ei — în 
discursuri — la Geneva, tocmai în momentul în care ţările Europei se 
înarmează care mai de care! Litvinov în discursul lui, rostit tot ieri, a 
vorbit aproape numai de dezarmare. Şi atunci se lămureşte treaba: So- 
vietele vor dezarmare, fiindcă, dacă s-ar ajunge la ea, ar fi dezarmarea 
celorlalți, căci cine ar putea controla ce se petrece și „ce există (în 
materie de armament“ în vastele ţinuturi rusești? Blum a primit ordinul 
să repună problema dezarmării în discuţie, și s-a executat. Șansele ini- | 
țiativei rusești nu sunt însă mari, cât va fi Germania mai ales, în afară 
de tovărășia de la Geneva. 

Mai trebuie subliniat în discursul lui Blum recunoașterea stărilor 
tulburi din Franța: „Vrem pacea în interior, și o vrem și în exterior“. 
Dacă vor izbuti să o realizeze în exterior cum au realizat-o în interior, 
apoi stăm bine. 


— Pare că la întrunirea pe care a ţinut-o Maniu, duminica trecută (28 
iunie) la Vinţul de Jos, s-au spus lucruri grave, pe care cenzura bine- 
înțeles le-a tăiat în ziare. E vorba ca Maniu să ne trimită discursul său, 
copiat la mașină. Între altele, dl. Jules ar fi zis: „Sunt monarhic, iubesc 
pe Rege, pe care eu l-am adus (!!!), dar nu guvernează Regele ci Elena 
Lupescu şi asta nu se poate!“ Apoi: „Regele trebuie să aleagă între țara 
românească și Elena Lupescu“. Și mai departe: „Regele a făgăduit să 
nu vină în ţară cu Lupeasca și să se împace cu mama copilului său. 

Martorii aceste făgăduieli sunt doi ofiţeri, Precup și Tătăreanu; unul 
zace în temniţă, iar celălalt e surghiunit în fundul Basarabiei“. La ace- 
eași întrunire s-ar fi spânzurat în mijlocul pieţii o păpușă care reprezen- 
ta pe d-na Lupescu. 

Și chiar dacă ar fi așa? Pe când unii latră, „banda“ se lăfăiește, fu- 
ră și guvernează. Nu mai departe de ieri am aflat că block-hausul în 
care s-a mutat provizoriu! Franasovici e al lui, cumpărat pe numele lui 
fiu-său. Douăzeci de apartamente în cel mai elegant cartier al Bucu- 
reștiului, nu e rău după ce acum câţiva ani era atât de dator încât nu ştia 
cum să găsească banii necesari pentru coșniţă. 

3 iulie, — De câtva timp telegramele din Londra anunțau că Bald- 
win era obosit (de fapt nu se mișcă de opt zile de la Chequers) și că ur- 
ma să se retragă din fruntea Ministerului. Îndată ce zvonul retragerii a 
luat consistenţă, ilustrul fierar a renunțat la oboseală și s-a înapoiat la 
Londra. 

La Londra se află în momentul de faţă și patriarhul Miron, însoţit 
de o ceată de popi, dus acolo să întoarcă vizita făcută la București acum 
un an sau doi, de mai mulţi episcopi anglicani. Patriarhul României a 
fost primit cu mari onoruri la Londra. Figura lui impozantă trebuie să 
facă efect bun asupra englezilor și din fericire nu știe să vorbească en- 
glezeşte. 


— La Geneva pelteaua se întinde. Toţi caraghioșii diverselor demo- 
craţii își dau părerea, pe care nimeni nu le-o cere, asupra sancţiunilor, 
asupra S.D.N.-ului şi asupra lui Dumnezeu. Ca să scape faţa, adunarea 
nu va hotărî nimic: va delega comitetului experţilor dreptul să se pro- 
nunţe în locul ei asupra sancţiunilor, pe care comitetul le va ridica — 
azi sau mâine. Asupra situaţiei de drept a Abisiniei, adunarea va trece 
fără nici o rezoluţie, deși Negusul propune două moţiuni și cere să fie 
votate. Una e fără rost, aceea prin care cere un împrumut de 10 mili- 
oane de lire sterline, și care va fi înlăturată cu ușurință. Cealaltă e de 
natură mai delicată, negroidul cerând numai o rezoluţie de principiu și 
anume că un Stat nu poate lua locul altuia prin violență. Vor găsi șme- 
cherii și aici o formulă în doi peri, ca să-i scape din încurcătură. Au gă- 
sit-o deja, căci d-na Tabouis, drăguţa și atotștiutoarea, anunţă că locar- 
nienii se vor întruni la 20 iulie la Bruxelles și că vor veni și italienii. La 
această întrunire de la Bruxelles, vor fi convocați, pare-se și nemţii, cu 
sau fără răspuns la faimosul chestionar englez. 


! Ca să-și transforme casa și să o mărească! 

— În Polonia au început mișcări „tărăniste“ împotriva regimului de 
dictatură, care sub generalul Rydz-Smigly se înfăţişează și mai straşnic 
decât sub Pilsudski. Partidul Ţărănesc, de sub conducerea lui Witos a 
adunat peste 150 000 de oameni (?) din toate părţile Poloniei, într-o 
mare întrunire de protestare. Din mai multe sate se anunţă ciocniri între 
ţărani și poliţie, ar fi fost chiar vreo 10 morţi printre ei. 

“Cred că mâna Moscovei trebuie căutată și în aceste mișcări, for- 
mula „Frontului Popular“ variind după țări. 


— Academia franceză a ales ieri pe dumnealor domnii Jaloux (?) și 
Pesequidoux (?) și a trântit pe Maurois și pe Morand. E drept că Jaloux 
e de la Revue des Deux Mondes şi Presquidoux catolic, pe când Mau- 
rois e hertzog și Morand cam fute-vânt. 


— Am ajuns aproape în halul lui Batzaria: îmi reproduce Universul 
articolele! Am publicat ieri un articolaş în Pământul Nostru, cerut de 
Radian, cu privire la palinodiile d-rului Lupu și la atmosfera de germa- 
nofilie și de francofobie pe care reprezentanţii democraţiei integrale 
ne-o fac la Paris nouă celor care nu suntem cu dânșii alături de comu- 
nism. Universul îmi reproduce proza, la rubrica „viaţa politică“ bineîn- 
teles fără să i-o fi cerut eu. 


— „On n'est jamais trahi que par les siens“ spune francezul — și are 
dreptate. Mihai, băiatul soției mele, e prieten bun cu băiatul lui Frana- 
sovici şi vorbind între ei copii, fiul ministrului comunicaţiilor a mărtu- 
risit că într-adevăr block-hausul în care s-au mutat provizoriu aparţine 
tatălui său. Nina Duca ce în ultima vreme vede des perechea Franaso- 
vici mi-a spus și dânsa că e speriată de chelutielile pe care acești oa- 
meni le fac: Mary Franasovici era plină de bijuterii şi nu mai puţin d-na 
Iancu Cosăcescu, „Nășicu“ e cât se poate de generos și cu fosta lui 
amică şi actuală fină. Îmi pare rău de Franasovici, căci e băiat bun şi 
simpatic, dar e lipsit de rezistență. Nu ştie să reziste nici femeilor, nici 
șperţurilor, nici lui însuși. 

4 iulie. — Telegraful ne aduce două ştiri de la Geneva mai impor- 
tante decât toate discursurile- peltele ce se ţin în Palatul S.D.N. Cea 
dintâi e o mărturisire a lui Titulescu. Într-un interviu, făcând aluzie la 
însuşirea de „om neexperimentat““ pe care şi-a atribuit-o mititelul de 
Lon Blum în maiden-speechul său de acum câteva zile, cutra Europei 

afirmă că salvarea S.D.N.-ului nu poate veni decât de la oamenii neex- 
perinnentaţi, adică neotrăviţi prin atmosfera de la Geneva!!! Aseme- 
nea cuvinte în gura lui Titulescu, iată un fapt de necrezut şi totuşi real. 
Ce spunem noi de ani de zile. Dar atunci de ce nu pleacă dl. Titulescu 
de la Geneva cel dintâi, fiind cel mai otrăvit din toţi? A doua ştire e sinu- 
ciderea unui gazetar ciocoslovac, în tribuna presei, în plină ședință: se 
vede că bietul belfer s-a luat, în nebunia lui, drept Liga Naţiunilor în- 
săși, şi a tras concluziile pe care împrejurările impun. 

Încolo nimic important pe malurile lacului calvinist. S.D.N.-ul se 
desparte cu greu de sancţiuni. Se tot caută o formulă care să împace 
capra italiană cu varza sud-americană. Varza, în naivitatea ei, cere o 
declaraţie formală din partea adunării prin care S.D.N.-ul să mai de- 
clare o dată că frontierele Statelor nu pot fi schimbate prin violență. Se 
pare că formula franceză prin care se va afirma că declaraţiile Statelor 
sud-americane din 1932 (?) sunt mai în vigoare ca oricând, va satisface 
şi pe cavalerii Doslas Pampas și pe cei doi Dos Las Macarones. 


— Citesc în Neamul Românesc, şi sub semnătura lui Iorga următoa- 
rea frază: Cine spurcă locul în care a fost, este fără îndoială un ne- 
vrednic. Cum rămâne cu formula: „Eu nu sunt eu“, onorabile fost prim- 
ministru? 


— Ieşirile lui Maniu de la Vinţi, duminica trecută, continuă să agite 
cafeneaua politică şi mai ales să tulbure Partidul Naţional-Ţărănesc. 
Costăchescu a venit „espre“ de la Iași să lămurească lucrurile. Profe- 
sorul cumsecade şi fost ministru e din acei demodaţi convinși care nu 
se mai pot despărţi de Guvern, odată ce au gustat din farmecele lui. El 
nu admite o acţiune ca a lui Maniu „care să slăbească legăturile dintre 
partid și factorul constituţional cu care partidul e chemat să colaboreze 
la Guvern“, cam așa suna formula lui. Nu vrea sciziune în partid, dar 
vrea disciplină şi un singur exponent al politicii comune: şeful. Bietul 
Mihalache e răstignit între Costăchescu și „oamenii practici“ de felul 
acestuia de o parte şi Maniu cu ai lui porniţi la luptă pentru desființarea 
„Camarilei““, de alta. Și mâi e răstignit între naționalismul aceluiași 


1 La Vinţ, Maniu a spus: „Fratele Vaida vorbește de numerusus valahicus și de o pro- 
portie între drepturile românilor şi ale străinilor. Ce? Să împărţim bunurile noastre cu 
străinii? Nici o proporţie, fraţilor! Toate numai pentru români şi nimic pentru străini!“ 

Maniu și internaţionalismul doctorului Lupu. Şi între comunismul zi- 
sului doctor și poliţismul lui Armand Călineascu. 

Nenorocitul cavaler de Mihai Viteazul nu mai știe cărui sfânt să 
se închine şi vorbește pe placul fiecăruia, așa încât toţi rămân mulțu- 
miţi. Costăchescu a declarat gazetarilor că dl. Mihalache era perfect de 
acord cu domnia sa. Maniu a spus duminica trecută că „săracul Miha- 
lache a fost calomniat că n-ar fi de acord cu dânsul, pe câtă vreme cea 
mai deplină înțelegere domneşte între ei doi“. Acordul e de asemenea 
deplin, dacă credem informaţiile Adevărului, şi între Mihalache șeful de 
la București şi dr. Lupu diseurul de la Paris. Am impresia că omul de la 
Topoloveni se încurcă în acorduri cum s-a încurcat Titulescu în pacturi 
și că până la sfârșit se va pune și cu Regele de acord să rămână în opozi- 
ție. Afară numai dacă n-ar avea Maniu dreptate: Că neamţul știe de 
frică; e o vorbă veche la noi... 

5 iulie. — Ministerul bulgar şi-a dat demisia. E vorba să se consti- 
tuie un nou Guvern de concentrare pe baze mai largi. Deocamdată, Re- 
gele a însărcinat tot pe dl. Kioselvanov să încerce formarea unui ase- 
menea Guvern. 

Demisia Guvernului de semidictatură din Sofia inspiră Adevăru- 
lui următoarele rânduri entuziaste: 

„Pretutindeni democraţia se reculege şi se impune. Perioada dicta- 
torială a trecut de punctul ei culminant. După biruinţa Frontului Popu- 
lar în Franţa iată că numai pe ziua de azi se anunţă: 

Biruinţa stângii în Finlanda. 

Mișcarea țărănistă din Polonia contra dictaturii coloneilor şi că- 
derea Guvernului dictatorial din Bulgaria, urmată de încercarea alcătu- 
irii unui Guvern de concentrare, cu scopul de a se reinstala regimul de- 
mocratic reprezentativ.“ 

Din nenorocire, democraţia integrală a suferit și un eșec, la Gene- 
va. Adunarea generală a S.D.N.-ului şi-a închis ieri sesiunea extraordi- 
nară prin votul unei moţiuni, care cu toate reticențele ei — simplă 
încercare de a scăpa faţa — dă câștig de cauză Italiei împotriva Negru- 
lui și chiar împotriva S.D.N.-ului însuși. Sancţiunile vor fi ridicate de 
comisia de coordonare; Adunarea nu vorbește de recunoașterea sau de 
nerecunoaşterea cuceririlor italiene, deși o cerere formală a Negusului 
fusese depusă în sensul nerecunoașterii. Adunarea a respins-o însă de 
la vot, sub pretext că prin moţiunea finală a sesiunii S.D.N.-ul procla- 
mă „că rămâne ferm legat de principiile Pactului care găsesc expresia 


www.dacoromanica.ro 


384 CONSTANTIN ARGETOIANU 


lor și în alte acte diplomatice, ca de pildă declaraţia Statelor americane 
din 3 august 1932, care exclude reglarea prin forţă a chestiunii teritoriale“. 

De altminteri Italia n-a cerut recunoașterea anexării Abisiniei din 
partea forului de la Geneva: pentru dânsa această anexare e desăvârşită 
Şi nu are nevoie de aprobarea nimănui. 

Rezoluţia Adunării se mai întinde asupra unei eventuale perfec- 
ționări a Pactului „în ce priveşte dispoziţiile relative la securitate“, asu- 
pra securităţii însăși, asupra trecutului și asupra viitorului — literatură 
inutilă și fără haz. 

Ca încheiere, președintele Van Zeeland a spus între altele: „For- 
mulând și adoptând rezoluţia biroului, Adunarea a reușit să facă Socie- 
tatea Naţiunilor să treacă printr-un defileu din cele mai întunecate, din 
cele mai înguste, așa cum nu a mai întâlnit de la crearea ei. Suntem în 
prezența unui eșec, unui eșec grav al Societăţii Naţiunilor. Trebuie evi- 
tat însă ca acest eșec să se transforme într-o înfrângere. Dacă este exact 
să vorbim de un eșec al acţiunii Societăţii Naţiunilor față de unul din 
membrii săi, trebuie să fim și mai măsuraţi în ce priveşte rezultatele 
sancţiunilor. Sancţiunile au ajutat Abisinia să lupte, dar nu au atras 
după ele o decizie... Măsurile economice nu pot în adevăr înlocui tu- 
nuri şi tancuri...“ 

Cu toate aceste constatări oficiale ale faptului îndeplinit, frontul 
antifascist nu se dă bătut și recurge până și la născociri comice ca cele 
conţinute în următoarea telegramă de la Londra: 

„Negusul care se află la Genevai, împreună cu delegaţia abisinia- 
nă la Societatea Naţiunilor, a hotărât să formeze un nou Guvem al 
Abisiniei. Sediul acestui Guvern va fi la Gore (în Abisinia). 

Noul Guvern abisinian va avea de șef pe dl. Bitwoded Wolde Sa- 
dik, preşedintele Senatului. Negusul a transmis rasului Imru ordinul să 
înceapă reorganizarea (?) forțelor militare abisiniene. Rasul Imru n-a 
părăsit Abisinia după înfrângere tot din ordinul Negusului care l-a lăsat 
acolo pentru a fi în curent cu situaţia (?) 

La Londra se crede că Negusul se va întoarce în ţara sa? pentru a 
reorganiza rezistenţa. Soții Molisson, celebrii aviatori englezi, s-ar fi 


! Unde din nefericire i s-a refuzat împrumutul cerut, „parce-que la confiance 
règne (!!!)“. 

2 Unde și cum? Toată Abisinia e bătută de avioanele italiene și chiar dacă popu- 
laţia, sătulă de război, n-ar preda pe Negus cu mâinile şi cu picioarele legate italienilor, 
aeroplanele acestora ar nimici cu uşurinţă orice încercare de regrupare militară sau 
civilă. 

3 Puţină reclamă nu strică niciodată! 

învoit să-l transporte pe Negus. Acesta se bucură de o mare simpatie mai 
ales în cercurile politice de stânga. 

Infrântă în Abisinia și la Geneva, democraţia a dobândit un succes 
la Chilia-Nouă (județul Ismail) unde Mihalache Blum a vorbit despre 
gogorița comunismului, despre dezastrul liberal și despre lăcuste, ter- 
minând cuvântarea sa printr-un apel „la forţa fizică“ şi printr-o formulă 
plină de farmec pentru partizani, fie și lipoveni: „Suntem o forță și vom 
fi chemaţi la Guvern“. 


— Madgearu, incorigibila javră armenească, a dat la Paris un inter- 
viu ziarului Petit Parisien prin care afirmă că întreaga mișcare de 
dreapta de la noi e poruncită din Berlin, că nemţii susțin această acțiu- 
ne cu bani, că comunism sau pericol comunist nu există în România şi 
că singurul partid cumsecade e al lui. Totul muiat în sosul platitudinilor 
democratice Titulesciene. Dacă Garda de Fier nu-i bagă pe gât, la îna- 
poiere, o bună cantitate din materia scumpă lui Arzibut, e că nu mai e 
dreptate în ţara românească. 


— În ce hal a ajuns Franța lui Blum: Universul reproduce un articol 
scris în 1924 de jidanul Jean Zay (cine ştie cum l-o chema în realitate și 
din ce târg păduchios din Galiţia se trage) ajuns ministru al educației 
naționale (Instrucţia Publică) — articol din care extrag următoarele: 

„„Groaznică fâșie de stofă înfiptă într-un băț!, te urăsc sălbatic, da, 
te urăsc din suflet. Te urăsc pentru toată mizeria ce o reprezinţi, pentru 
sângele proaspăt, sânge omenesc cu miros aspru ce gâlgâie sub cutele 
tale (17), te urăsc în numele scheletelor... 

Te urăsc pentru toţi cei ce te salută, te urăsc din cauza acelor ce 
târăsc în noroi pălăria lor în fața umbrei tale... 

Urăsc culorile tale murdare, roșul sângelui lor, albastrul ce l-ai 
furat din cer, albul livid al remușcărilor tale. 

Lasă-mă simbol nerușinat să plâng singur, să plâng cu hohote (!!!) 
pe cei 1 500 000 de tineri“ ș.a.m.d. 

Când o ţară a ajuns să încredințeze unor asemenea abjecţii edu- 
caţia tineretului ei — ea este pierdută, și numai o minune poate să o 
mai scape. Din nenorocire nu prea văd venind minunea: în Franța ac- 
tuală reacţia e cu totul verbală, și nici un Leon Daudet, care amuză, nici 
un Charles Maurras, care adoarme — nu sunt făcători de minuni. 


1 E vorba de tricolorul Franţei. 

— Începe în fine să se facă lumină în afacerea Skoda. Ziarele publică 
rechizitoriul procurorului Bălănescu prin care Romul Boilă, Iuliu Albi- 
ni (fost senator) Constantin Georgescu (colonel în retragere), Anton Po- 
pescu (idem) și Silviu Rapaport (avocat) sunt trimiși în judecată pentru 
trafic de influență. Am citit rechizitoriul şi am avut impresia că, de 
astă-dată, marele culpabil, Romulus Boilă, e prins în clește. Numai el? 

E probabil ca procesul să dea loc la mare scandal. 

6 iulie. — Culmea injuriilor: Negusul a fost rugat politicos de au- 
torităţile geneveze să părăsească Elveţia. Bietul negroid a luat drumul 
Londrei, de unde, adaugă cei câţiva informatori care i-au mai rămas 
devotați, va face „declaraţii senzaţionale“. Expulzarea Negusului, înju- 
răturile gazetarilor italieni, tifla lui Greiser!, delegatul Danzigului — 
sunt semne neîndoioase de slăbiciune: instituţia de la Geneva și-a pier- 
dut până și atmosfera de demnitate în care a trăit până acum. 


— [eri dimineaţă am avut plăcerea să revăd pe dl. dr. Calman Blu- 
menfeld, zis Scrutator, ieșit din sanatoriu. Intrare mai mult senzaționa- 
lă decât triumfală: slăbit, pleoșştit, fără nici o umbră din semeţia de odi- 
nioară, bietul om are aerul de stafie. Tunsă la mașină, cu craniul brăz- 
dat de două bande de leucoplast, cu o cicatrice la obraz, cu degetele 
ambelor mâini oblojite în pansamente variate, stafia mai trage și pi- 
ciorul drept și umblă cu greutate. Omul a fost lovit în mod barbar „il a 
été salement amoch&“ și nu pot ascunde un sentiment de milă faţă de 
dânsul. S-a purtat desigur, și față de mine ca o mare lichea, și merita o 
lecţie, dar nu atât de brutală. Am stat de vorbă. Moralul pare la dânsul 
și mai zdruncinat decât fizicul. L-am întrebat când își reia rubrica la 
Adevărul. Mi-a spus că probabil niciodată. Mai întâi fiindcă nu-l lasă 
nevastă-sa, care i-a spus că se omoară dacă mai scrie „la gazetă“. Ser- 
vesc și nevestele la ceva! Apoi fiindcă „nu e de acord, nu e de mult de 


! La Danzig, naţional-socialiștii au tulburat toate apele. Planul lor e să determine o 
mișcare locală care să ducă fatal la o reîncorporare a Danzigului în teritoriul Ger- 
maniei. Conflictul dintre autorităţile locale și cele internaţionale fiind adus înaintea 
adunării generale a S.D.N.-ului, aceasta a hotărât să dea mandat Poloniei să resta- 
bilească ordinea. Hotărâre machiavellică fiindcă tinde să pună Polonia în antagonism 
cu Germania. După votul acestei hotărâri, Greiser, delegatul Danzigului și național- 
creştin militant a salutat întreaga adunare cu salutul hitlerist, şi cum acest gest a avut 
darul să irite tribunele, care au și manifestat nemulțumirea lor, Greiser s-a întors spre 
ele, le-a tras limba şi le-a dat cu tifla — spre marea indignare a înțregii asistenţe. 

acord“ cu conducerea Adevărului și Dimineţii. După dânsul e inadmisi- 
bil ca ziare puse în slujba democraţiei, și numai a democraţiei, să apară 
ca fiind puse în slujba comunismului din simple motive de ordin fami- 
liar. De unde Stoeanovici îmi afirmase că nu există nici o rudenie între 
Emil Pauker de la Adevărul şi Ana Pauker, comunista în instanță de ju- 
decată la Craiova, Blumenfeld mi-a mărturisit că zisa damă e soţia ne- 
potului lui Emil, Marcel Pauker, al cărui tată Simon Pauker e propriul 
frate al lui Emil. „Te asigur d-le Argetoianu că Emil Pauker, ca şi Si- 
mon de altminteri nu e câtuși de puţin comunist. Comuniști sunt Mar- 
cel Pauker și soţia sa Ana. Despre Marcel, lucrul n-are nici o impor- 
tanţă, ăla e în Rusia, unde joacă un rol destul de important, dar n-are 
nici o legătură cu familia sa și nici o influență asupra sa. Nu tot așa stau 
însă lucrurile cu Ana Pauker care a intrat aici pe sub pielea tuturor. De 
dragul ei, ca să protesteze că a arestat-o, sau că n-a tratat-o cum tre- 
buie, sau că o judecă cum nu-i place ei, Emil Pauker, care nu e câtuși 
de puțin comunist, umple gazeta cu tot felul de articole ce-i dau un ca- 
racter care nu e nici al ei nici al nostru. De câte ori, fără să ştim noi, 
Pauker a coborât la ateliere și a schimbat în ultimul moment, ba o no- 
tiță, ba un articol chiar. Ce puteam noi face? Pauker e cel mai mare ac- 
ționar, el e stăpânul. 

Pauker trebuie să plece de la Adevărul şi Dimineaţa. Trebuie să 
plece și Graur. E inadmisibil ca în fruntea celor mai mari ziare demo- 
cratice și constituţionale românești (și Scrutator apăsa asupra cuvântu- 
lui românești), ca în fruntea unor ziare de tiraj mare, să fie numai ji- 
dani. Dacă ziarele noastre vor, nu să progreseze, dar numai să trăiască, 
trebuie să pună în fruntea lor un român neaoș, de mare suprafață. Eu 
m-am gândit la d-ta... 

— Mersi. Nu reflectez... ' 

— Sau la un comitet de trei, în care de pildă, d-ta, Iunian și Miha- 
lache să desemnaţi câte un membru. Nu știu dacă programul meu va fi 
primit. Dar nu se poate altfel; Pauker, Graur și mulţi alţii trebuie să 
plece. Bineînţeles, schimbările de făcut deși trebuiesc hotărâte numai- 
decât, nu se vor aduce la îndeplinire decât mai târziu, prin septembrie. 
D-ta gândește-te la cineva...“ 

Acest „d-ta gândește-te la cineva“ e probabil că bietul Scrutator l-a 
repetat la mulţi: o încercare de „captatio benevolentiae“ care nu costă 
nimic și poate raporta. 

La plecare, șchiopiș-șchiopiș, Blumenfeld mi-a destăinuit fundul 
gândului lui: e dezgustat. Dacă va mai scrie din când în când, poate că-mi 

va cere ospitalitate în gazeta mea. „Ce, te-ai supărat pe Tătăresci?"* — 
l-am întrebat cu răutate, făcând aluzie la campania pe care a dus-o în 
favoarea Guvernului, cu o cruntă bătaie ca răsplată. A priceput, și cu 
un Zâmbet mi-a răspuns: „N-a fost vina lui Tătărescu... Regele, Regele 
e marele vinovat“ — şi a plecat, fără obișnuita lui fudulie. 


— Nicu Greceanu a venit să-mi spună că se va uni lacul Suit-Ghiol 
(de la Mamaia) cu Marea, ca să se facă un adăpost pentre submarinul 
nostru, și că ar dori să obțină lucrarea. Suntem o ţară de nedescris! 
Submarinul nostru! Sunt ţări care au submarine și altele care n-au, dar 
cred că nu există nici o ţară care să aibă un submarin! Și încă ce sub- 
marin! Probabil că nu se mai ridică! Cunosc toată chestiunea de când 
eram ministru de finanţe, în 1931. Submarinul era atunci în al 7-lea an 
de construcţie, i se schimba câte ceva în fiecare an ca să-l facă să plu- 
tească, fără să se ajungă la nimic. Fusese comandat la Pola, la un șan- 
tier fost austriac și naționalizat de italieni. Aceștia dedeseră tot perso- 
nalul austriac afară, adică personalul specializat de pe vremea Austriei 
cu construcția submarinelor și-l înlocuiseră cu italieni, care își învățau 
meseria pe spinarea noastră. Plătisem, până în 1931, 140 milioane lei 
acont, şi nici o speranţă nu era ca vasul să ajungă odată să plutească 
cum trebuie. Amiralul Bucheltzer şi toţi ofiţerii noștri de marină au 
declarat rituos că faimosul nostru submarin va fi inutilizabil. Ca mi- 
nistru de finanțe am propus italienilor să reziliem contractul și să ne 
dea altceva pentru cele 140 milioane avansate. N-au vrut. Am părăsit 
Ministerul și n-am mai auzit nimic despre „Delfinul“ nostru. Acum cât- 
va timp am citit cu stupoare că vechea rablă, după alţi 5 ani de șlefuire, 
a ajuns în apele noastre, că acest fapt era un eveniment naţional, și că 
doamna Sasu, sirenă șlefuită și dânsa, fusese trimisă în larg înaintea 
ridicolei unităţi, să o primească cu toate onorurile, şi cu un surâs. Pen- 
tru această sinistră jucărie — cine știe câți oameni își vor mai pierde 
viaţa într-însa — se spurcă frumuseţea de lac, care, tot atât ca și Marea, 
face farmecul Mamaiei. 

7 iulie. — Dl. Greiser s-a înapoiat la Danzig și lepădându-și cui- 
rasa de delegat la S.D.N. a redevenit președinte al Senatului. Prima sa 
declaraţie, după înapoiere, a fost că un popor liber ca poporul orașului 
Danzig nu poate admite amestecul comisarului S.D.N.-ului în adminis- 
traţia sa. La Londra și la Paris domnește mare îngrijorare de teama unei 
noi lovituri hitleriste, anexarea Danzigului fiind cerută de toată presa 
germană, care nu se manifestă, după cum se ştie, fără voie. O asemenea 

lovitură e de aşteptat; de ce n-ar îndrăzni-o Hitler după experiența cu 
remilitarizarea Renaniei care a dovedit nu numai că nu există nici o 
soliditate europeană dar încă, că tratatele de pace din 1919 şi 1920 au 
devenit caduce. Europa se află în plină anarhie: regimul securităţii 
colective bazat pe pactele de la Geneva a dat faliment, pe când regimul 
echilibrului de forţe caracterizat prin alianţe continuă să fie ostracizat 
— așa încât e de ajuns ca un om să știe ce vrea ca să-şi ducă la bun 
sfârșit toate planurile. Hitler ştie să vrea şi Europa e un sat fără câini. 


— Comisia de coordonare a sancţiunilor s-a întrunit ieri la Geneva și 
după o scurtă ședință a hotărât ridicarea sancţiunilor pe ziua de 15 iu- 
lie. Cu acest prilej Anglia şi Franţa au înregistrat un frumos succes care 
trebuie să le consoleze întrucâtva de eșecurile precedente. Într-adevăr, 
dl. de Vasconcellos, președintele comisiei, a propus ca sancţiunile să 
fie ridicate pe ziua de 70 iulie. Franţa și Anglia s-au opus şi au cerut 
data de 15 iulie. Pusă la vot, propunerea Franţei și Angliei a întrunit 
marea majoritate. Frumos succes, nu e de zis! Comisia a numit apoi o 
subcomisie de experţi (iarăşi experţi) ca să studieze efectele sancțiuni- 
lor decretate în vederea învățămintelor ce ar fi de tras pentru viitor. 
Trageţi, domnilor, trageţi — că tot nu veţi învăţa nimic! 

8 iulie. — Procesul comuniştilor, cu Ana Pauker nepoata „de la“ 
Emil în frunte, care se judeca la Craiova s-a terminat în fine, Ana Pau- 
ker a fost condamnată la 10 ani închisoare şi 100 mii lei amendă, ca și 
Șmil Marcovici și Dumitru Colev, zis Verbanov, zis Colev. Alţii au fost 
condamnaţi la 9, la 8, la 6, la 5 şi la 2 ani închisoare şi la diverse amenzi. 
Şi la 10 ani de interdicţie „de sijour“. După pronunțarea sentinţei, pu- 
blicul din sală s-a dedat la delirante manifestații de bucurie. Nu pot fi 
bănuit de simpatie pentru comunism și comunişti, dar oricum, acest 
delir de bucurie faţă de vreo 155 de ani de pușcărie distribuiţi unor făp- 
turi omenești, are accente de canibalism. Unde poate duce patima! 


— Poate duce la ridicol și la înjurături în presa italiană, în anumite 
cazuri. Aflăm acum din presa străină că în momentul în care ziariștii 
italieni au huiduit pe Neguţ la Geneva, vermiformul Titulescu, verde 
de necaz şi de ură, s-a sculat şi a apostrofat pe preşedinte cu următoa- 
rele cuvinte: 

„Monsieur le President, în numele Justiţiei cer dreptate împotriva 
acestor sălbatici!“ 

Ziarele italiene, sosite aseară în Bucureşti, relevă toate aceste in- 
cidente și-l spurcă pe Titulescu în înjurături. De aceea au fost și confis- 
cate. Un număr din Corriere de la Sera mi-a căzut totuşi întâmplător în 
mâini, şi în el citesc: „DI. Titulescu, conform obișnuitei sale manii de a 
atrage atenţia asupra lui a tratat pe câţiva gazetari italieni de sălbatici. 
Nu punem aceste insulte în socoteala nobilei naţiuni române, căci în 
România dl. Titulescu nu e considerat ca român, ci calmuc sau tătar!“ 

Ziarele italiene explică de altminteri ieșirea gazetarilor italieni 
prin faptul că în momentul când Neguţul a început să vorbească, gaze- 
tarii „democrați“ l-au aplaudat viguros din tribuna presei. 


— În chestiunea Danzigului, germanii au aerul să dea înapoi ca să nu 
strice pentru moment prietenia germano-polonă. Gălăgiosul Greiser s-a 
mai calmat, iar înaltul comisar Lester, sosit de la Geneva, a putut mer- 
ge de la gară acasă fără să fie huiduit de locuitorii Danzigului. 


— După o telegramă din Londra, Anglia ar fi renunţat să mai ceară 
un răspuns Germaniei la chestionarul trimis. Cei care vor citi aceste 
rânduri vor fi uitat poate că Anglia a trimis lui Hitler, acum două luni, 
un chestionar asupra intenţiilor sale politice și că amabilul dictator l-a 
pus la coș. Acum di. Eden declară că tratative directe cu Germania s-ar 
putea concepe și fără un răspuns prealabil la faimosul chestionar. Presa 
franceză nu e de aceeași părere. 

9 iulie. — Transferat reședința la Breasta. Ultimele trei zile căl- 
duri tropicale; ploi diluviene în fiecare seară, ploi care nu răcoreau at- 
mosfera, dimpotrivă, făceau căldura și mai insuportabilă și transforma- 
seră Bucureștiul într-o baie cu aburi. 

La Breasta, n-a plouat de zece zile — căldura e și aici mare dar 
mai suportabilă. Pe drum, în Simplon întâlnit pe Șeicaru care se duce la 
Roma, să se încunune cu lauri. Italienii i-au tradus într-adevăr toate ar- 
ticolele lui pro-Italia, scrise în timpul campaniei abisiniene — și le-au 
publicat într-un volum care apare zilele acestea. L-am însărcinat să trans- 
mită lui Mussolini expresia admiraţiei mele și să-i spună că n-am pier- 
dut un moment încrederea în opera lui. Șeicaru mi-a povestit că a avut 
o lungă conversaţie amicală cu Savel Rădulescu, şi că acesta i-a măr- 
turisit că va fi numit la toamnă la o Legaţie. Impresia lui Șeicaru a fost 
că la toamnă pleacă și Titulescu... 

— Neputincioşii continuă să discute la Montreux, sub auspiciile Sfân- 
tului Malachia, convenţia Strâmtorilor. Interesele României — vai de 
ele — sunt încredințate lui Contzescu bou fără coarne. Depeșele de azi- 
dimineață semnalează o mare încurcătură supra-venită în negocieri: 
Anglia a depus un nou proiect de convenţie în contradicţie cu toate pre- 
tenţiile turcești și cu tot ce reprezentanții englezi aprobaseră până acum. 
La Ankara domnește mare consternare, iar la Montreux se vorbeşte de 
suspendarea tratativelor. Am impresia că toată treaba asta e numai tea- 
tru, și teatru prost. Esenţialul e că turcii au pus mâna pe Strâmtori, și că 
nu vor mai da înapoi. 


— Azi-dimineaţă, la Gara de Nord, am fost acostat de un corespon- 
dent al ziarului Corriere de la Sera (Milano) care mi-a cerut o declara- 
ție (de publicat în ziarul lui) cu privire la ieșirea lui Titulescu împotriva 
gazetarilor italieni de la Geneva, pe care i-ar fi tratat (i-a tratat în ade- 
văr) de sălbatici. Am dictat italianului următoarele: „Nu cred în auten- 
ticitatea cuvintelor atribuite lui Titulescu, care rămân pentru mine o 
simplă invenţie calomnioasă: un ministru de externe, chiar delegat la 
Geneva, nu poate jigni — peste capul celor cărora s-ar fi adresat — 
legitimul amor-propriu al unei naţiuni amice“. Italianul a fost încântat; 
cred că Titulescu va fi mai puţin mulțumit. 


— Aflu prin ziarele de azi moartea lui Cicerin, fost comisar sovietic 
al afacerilor străine până la numirea lui Litvinov (prin 1926 dacă nu mă 
înșel). De familie bună rusească, fost câtva timp în diplomaţia ţaristă, 
Cicerin a contribuit mult la împăcarea Sovietelor cu Statele Europei Oc- 
cidentale. Schimbat fiindcă nu era destul în nota leninistă, dar și fiind- 
că căzuse grav bolnav, a luptat zece ani cu moartea, pe jumătate parali- 
zat și a fost răpus de o congestie cerebrală. 


— Din toate știrile care ne vin de peste graniţă reiese că ofensiva 
comunistă își merge drumul. La Paris, a fost duminică seară o ade- 
vărată luptă de stradă pe Avenue des Champes Elysées, spre Arcul de 
Triumf, cu sute de răniţi, din care unii grav. La Madrid, revoluţia în 
plin cu bombe aruncate în case și pe stradă împotriva oamenilor paș- 
nici. În Palestina, luptele între arabi și forţele engleze nu s-au calmat 
nici ele câtuși de puţin. La noi după condamnările de la Craiova, tăcere 
mormântală pe tot frontul extremei stângi. 

— Regele a petrecut trei zile la Scroviște cu Lupeasca și cu Gavrilă 
Marinescu, sub paza unui batalion de agenţi. 


— D'Ormesson, înapoiat la Bucureşti, cu madame, ca să-și prezinte 
scrisorile de rechemare, dă mâine seară o mare serată de adio. Am 
rugat pe soţia mea să meargă și să-mi scuze absența. Ilustrul Bacher, 
care e în serviciul „Intelligence-Office-ului“ de pe lângă Marele Stat- 
Major francez a spus lui Pangal că ţine de la Pfeiffer (şeful zisului ser- 
viciu) știrea confidențială că succesorul lui d'Ormesson nu va mai fi 
Thiéry şi că la toamnă va fi numit ambasador, de Monzie. Până la 
toamnă va rămâne Jean Paul Boncour însărcinat cu afaceri, sau poate 
chiar că va fi numit Thiéry, dar numai pentru câteva luni ca să facă 
reparaţiile urgent necesitate de localul Legaţiei, cu paralele soţiei sale, 
născută Rotshschild. De Monzie e un vechi simpatizant al Sovietelor și 
nu ne poate suferi. 


— Locarnienii s-au încurcat: nu se știe exact când şi unde se va ţine 
conferinţa lor. Italienii nu vor să ia parte la conferinţă dacă nu e poftită 
şi Germania. Germania nu e primită de Franţa, cel puţin în prima parte 
a dezbaterilor. Anglia e indispusă contra Germaniei, fiindcă aceasta a 
hotărât definitiv să nu răspundă la faimosul chestionar, dar ar fi totuși 
doritoare să intre în tratative cu Hitler. Se vorbește de un pact în trei, 
Anglia, Franţa și Belgia, se vorbește de un pact mediteranean al tuturor 
riveranilor „y compris Rusia Sovietică (?), fără Italia“. Dar de ce nu se 
vorbește? Pe când domnii diplomaţi banchetează și discută — spezele 
curg, și valurile de ură cresc. Europa a încăput pe mâna nătângilor. Să 
ne ajute Dumnezeu. 

10 iulie. — Ieri dimineaţă s-a ţinut în fine, în sala cinematografu- 
lui Aro, de paraziţii politicii şi partidelor mult așteptatul și cu atâta tru- 
dă pregătitul congres al Partidului Liberal: Se poate cu adevărat spune 
că s-au căznit munţii să se nască... un şobolan. Deşi nu mai era o „difi- 
cultate“ de învins, Partidul Liberal nu s-a îndepărtat nici de data asta de 
la tradiția de fățărnicie pe care el a introdus-o în viaţa noastră publică. 
Deși de doi ani și mai bine Dinu Brătianu este șeful necontestat — 
hărțuit dar necontestat — al partidului, congresul a fost deschis sub 
președinția doctorului Angelescu care a făcut panegiricul defunctului 
Duca, ca şi cum ar fi fost ucis ieri și a pus în vedere adunării că avea să 

aleagă un nou şef, prefăcându-se că ignoră cele 30 de luni de conduc- 
ere efectivă a lui Dinu Brătianu. Și-a încheiat cuvântarea propunând 
congresului ratificarea alegerii acestuia, desemnaț și nimic mai mult, 
de comitetul central, fiindcă era om cumsecade și-l chema Brătianu. 

N-ar fi fost mai cinstit și mai natural să prezideze Brătianu con- 
gresul, să spună pe faţă că a fost proclamat șef acum doi ani de orga- 
nele restrânse ale partidului, că împrejurări potrivnice l-au împiedicat 
să întrunească până în acea zi congresul care, dacă socotește că domnia 
sa a condus bine partidul în răstimpul de doi ani de la moartea lui Du- 
ca, va ratifica alegerea sa, iar de nu, nu. Pentru vot, putea să cedeze vre- 
melnic fotoliul prezidenţial lui Angelescu, și atâta tot. Dar cum ar fi ră- 
mas principiile democratice care acordă numai congresului dreptul su- 
veran, deși numai pe hârtie, de a desemna și alege pe președintele par- 
tidului? 

Ales prin aclamații, Dinu Brătianu a ocupat în fine fotelul pe care 
s-a instalat de doi ani şi jumătate şi a pronunțat la rândul său discursul 
pe care de 70 de ani îl ţin toţi șefii partidului, la fiecare întrunire de 
club. Înfăptuirile Partidului Liberal care a făcut întâi România modernă 
şi apoi România întregită (parcă fără liberali nu se făceau și poate în 
condiţii mai bune!), naționalismul Partidului Liberal (defilarea lui Ion 
Brătianu tatăl, C.A. Rosetti, Kogălniceanu, fraţii Goleşti etc. etc. pe 
ecranul unui cinematograf — omagiu involuntar adus localului în care 
se ţinea congresul), punerea în valoare a bogățiilor naţionale, colabo- 
rarea cu capitalul străin pentru dobândirea de noi izvoare de producţie, 
ofensiva culturală, libertăţile cetăţeneşti (vezi cenzura și starea de ase- 
diu) etc. etc. au trecut pentru a o suta oară înaintea ochilor partizanilor 
încălziţi care se gândeau la ghelirurile din trecut și la cele ce le mai pu- 
tea procura viitorul. 

Apoi, tot prin aclamaţie, și după propunerea lui Sassu, vită solem- 
nă, congresul a modificat art. 41 din statutele partidului introducând un 
nou alineat 6, cu următorul cuprins: „Alege (congresul) după propune- 
rea președinţelui, pe secretarul general al partidului. Secretarul general 
va înlocui pe preşedinte în lipsa președintelui“. Și după propunerea lui 
Dinu Brătianu, congresul a ales pe Guţă Tătărescu. Aceasta e toată sa- 
tisfacţia pe care familia Brătianu a consimțţit-o răzvrătitului Guţă. 

Încântat totuși (į! faut savojr se conţenţer de peu) şi sonor, Guţă 
Tătărescu s-a urcat la tribună și a tras unul din acele discursuri a căror 
formulă o va duce-o, să sperăm, cu el în mormânt, un discurs de o de- 
zolantă goliciune de gândire, de o desăvârşită platitudine de expresie în 

care „prinoasele de recunoștință“ împletite cu „simțământul de încre- 
dere“ şi cu „noile concepţii de convieţuire socială“ serveau de decor 
minciunilor. A privit, bineînţeles cu mândrie în trecut și cu încredere în 
viitor.Cu mândrie în trecut? Sunt oare cele 18 milioane de plugari mai 
aproape de o refacere a gospodăriilor lor decât ieri? Au dat întreprin- 
derile industriale neparazitare un dividend acţionarilor lor muritori de 
foame, de când e el în fruntea Guvernului? A ieșit comerţul din maras- 
mul în care se zbate? S-a înfrânat demoralizarea funcționărimii care nu 
mai trăiește decât din șperțuri? S-au potolit nemulțumirea tuturor și 
luptele intestine care au ajuns la cunoscutele lupte de stradă din ultima 
vreme? Ce glumă! A, da. S-au făcut mari progrese în înarmarea țării. 
Desigur, dar dacă în această privinţă s-a sporit puterea noastră cu 10, s-a 
furat cu 100! 

Încrederea în viitor — adică în viitorul „guvernării sale“ —, ce o 
mai fi și asta? Guvernul Tătărescu nu se menţine prin forțele partidului 
său, care, întrucât mai există, sunt împotriva lui; nu se menţine prin în- 
crederea opiniei publice care-l urăște — se menţine numai prin bunul 
plac al Regelui şi despre toanele Regelui ce poate ști dl. Tătărescu? Are 
termen? Nu e posibil, căci nu trăim nici măcar sub un regim de aren- 
dăşie, ci de rândășie. Domnii vor fi daţi afară când le-o fi lumea mai dragă. 

Cu congresul liberal, politica internă intră într-o fază de acalmie. 
Pe timpul vacanţelor nu e probabil să se întâmple nimic senzațional, în 
cuprinsul granițelor noastre. Chiar ovreii vor putea circula liniștiți. Vom 
vedea dacă se va întâmpla ceva la toamnă, sau dacă Regele va putea să-și 
joace mendrele mai departe, tăind și spânzurând cu ajutorul rândașilor 
săi şi cu girul Partidului Liberal. Am impresia că până nu va curge 
sânge, nu se va schimba nimic în această ţară de blegi căzută pe mâna 
unui fricos. 

11 iulie. — Amabilul Titulescu, amabilul Paul Boncour și ama- 
bilul Litvinov profitând de pauza de la Geneva au trecut la Montreux 
să scoată din nămolul în care se împotmolise căruța convenției Strâm- 
torilor. Madame Tabouis nefăcând parte din comitiva iluștrilor pala- 
vragii, informaţiile sosite de la Montreux sunt succinte. Cei trei ama- 
bili au tăiat fire de păr în patru — cel mai tare a fost Titulescu care a 
declarat că România şi Turcia sunt o singură ţară (taci bre) — Litvinov 
a prezentat un nou text al nu știu cărui articol și pare că toată lumea s-a 
pus de acord, după ce se speriase „așa grozav“ din cauza textului pro- 
pus de englezi și în baza căruia Turcia nu mai era în drept să închidă 
Strâmtorile chiar vaselor care cereau să treacă în ajutorul națiunii „a- 

gresionate“, pe baza convențiilor de asistență regionale ale vreunei 
hotărâri speciale a S.D.N.-ului. Textul sfântului Litvinov, fulgerele lui 
Boncour care a declarat „că fără acest amendament nu semnează con- 
venţia“, acrobaţiile lui Titulescu și indiferența englezilor au salvat — 
toate la un loc — existenţa „peticului de hârtie“ de care, oricâţi l-or 
iscăli, nu va ţine seamă mai ales Turcia. 

12 iulie. — Forțe abisiniene — resturile armatei Neguţului, pare-se 
au atacat pe italieni. În regiunea de vest a Abisiniei, un general de avi- 
ație cu statul lui major, a fost surprins și ucis la Lekenti. Au pierit în 
această afacere 14 ofițeri, după chiar comunicatul italian. Alte forțe au 
atacat înspre Harar iar linia ferată Adis-Abeba — Djibuti a fost distrusă 
în mai multe locuri. De asemeni șoseaua care leagă Capitala cu Dessi€. 
Adis-Abeba e izolată și nu mai comunică decât prin telegrafie și prin 
avioane. Pare că cucerirea Abisiniei nu e tocmai așa de desăvârșită 
cum pretind italienii. Poate să fie şi ultimele zvârcoliri ale partizanilor 
Neguţului, sincronizate cu intervenţia acestuia la Geneva şi plătite cu 
banii lui. 


— Tratativele pe care von Pappen, ministrul Reich-ului la Viena, le 
duce de câtva timp cu Schusching, în vederea stabilirii unei înțelegeri 
între Germania și Austria s-au terminat: Hotler a dat de la Berchtesga- 
den binecuvântarea sa convenției încheiate, prin care fără să se rezolve 
fondul procesului se stabilesc forme de procedură care să permită rela- 
ţii normale între cele două ţări și fără stabilirea unui regim „nazzi“ pe 
malurile Dunării. Deocamdată. 


— Titulescu s-a înapoiat la București. Să aibă oare intenţia să încheie 
un pact și cu România? 


— A murit Alexandru Cottescu, fost de toate și până pe vremea răz- 
boiului, director general al C.F.R. Cu dânsul dispare unul din ultimele 
exemplare ale atotputerniciei birocratice -liberale dinainte de război. 
Foarte bolnav în vremea din urmă, rămăsese totuși membru şi preșe- 
dinte într-o sumă de consilii de administraţie. A fost un om inteligent şi 
cu maniere bune. 


— Căldura continuă tropicală. Ieri seară la ora 8, la umbră și la nord 


erau +30*C. Azi la ora 12 sunt 350. În America se semnalează multe 
cazuri de insolaţie. In Europa Occidentală, furtuni. 

13 iulie. — Ieri a murit un om de insolaţie. E pentru prima oară 
când s-a întâmplat așa ceva la Breasta. Un soldat de 22 ani, dintr-un 
regiment de artilerie din Craiova. Două ore înainte era vesel și cânta. A 
căzut deodată și în câteva minute era mort. E drept că de când cunosc 
Breasta n-am văzut așa căldură. Din fericire și la apusul soarelui a 
început să se înnoreze, barometrul a scăzut brusc şi pe la miezul nopţii 
a izbucnit furtuna. 

Noi n-am avut decât coada furtunii, care a trebuit să se lase în to- 
iul ei la vreo 10-20 de kilometri spre nord. Temperatura a scăzut ime- 
diat cu 10%. Azi bate vântul de vest și nu mai sunt decât 25° de căldură. 


— Depeșele din străinătate, publicate în ziarele de azi-dimineaţă, ne 
aduc vestea că acordul germano-austriac a fost primit cu mari rezerve 
în Cehoslovacia și în Franţa. Gestul lui Hitler e interpretat ca o nevoie 
de a avea pentru moment mâna liberă aiurea. După ultimele ştiri de la 
Roma, se pare că Italia va participa la Bruxelles la conferinţa locarnie- 
nilor. Dl. Pertinax și d-na Tabouis sunt totuși foarte îngrijorați de situa- 
ţia Europei. Va fi probabil necesar să le trimitem iar pe Titulescu. 

14 iulie, — Mi s-a telefonat aseară de la Bucureşti că Titulescu și-a 
dat demisia. În ziarele de azi-dimineaţă nu găsesc decât un comunicat 
cu litere groase prin care se aduce la cunoștința simplilor muritori că dl. 
Titulescu s-a prezentat Majestății Sale Regelui spre a-i raporta discuţi- 
ile de la Montreux și de la Geneva — şi o informaţie prin care lumea 
întreagă e vestită că audiența d-lui Titulescu „a durat de la orele 18 la 
orele 22. Dinopol, Pavlu și Gogu Adam Popescu, care vin să mă vadă 
de la Craiova, îmi spun că prefectul le-a confirmat marele eveniment. 

Titulescu ar fi demisionat împreună cu Savel Rădulescu (subse- 
cretar) și Mișu Arion (secretar general la Externe) și ar fi cerut Curţii 
de Casaţie să-l proclame senator de drept pe baza celor 6 ani de Minis- 
teriat pe care-i are. În culisele politice s-ar da ca pretext al demisiei ne- 
mulțumirea lui Titulescu față de Tătărescu și de Guvern, care în rapor- 
turile cu reprezentanții străini la București fac o politică deosebită de a 
lui. Pe sub mână circulă însă altă versiune. Regele ar fi fost foarte ne- 
mulțumit de atitudinea lui Titulescu la Geneva față de Italia (inutila 
ieșire împotriva gazetarilor italieni) și la Montreux față de Anglia pe 
ale cărei amendamente la convenţia Strâmtorilor le-a combătut cu în- 
verșunare, susținând textul propus de Litvinov şi acceptat de turcil. 


1 Titulescu a mers cu inconștienţa până a declara la Montreux că România și Turcia 
nu fac decât o singură ţară! 

Fapt este că presa italiană întreagă îl spurcă pe marele nostru diplomat, 
pe care-l atacă acum și presa engleză afirmând că amendamentul pro- 
pus de delegaţia engleză nu urmărea decât scopul de a veni în ajutorul 
României (!). Regele, care nu vrea să se strice cu Italia dar mai ales cu 
Anglia, ar fi dat lui Guţă instrucțiuni să vorbească miniștrilor Italiei și 
Angliei în aşa fel încât să rectifice impresia făcută de ieșirile lui Titu- 
lescu. Regele ar fi primit pe Titulescu foarte rece și la toate reclamaţiile 
și arguţiile ministrului său de externe ar fi răspuns că nu se amestecă în 
tărâțe și că incidentul rămâne să fie rezolvat între primul ministru şi 
dânsul Titulescu. lar lui Guţă i-ar fi spus că dacă se împacă, bine, iar 
dacă nu, să-și dea demisia și să reconstituie Cabinetul fără Titulescu. 
Incidentul nu pare încă închis, Guvernul e în fierbere, tratativele se ţin 
lanţ și situaţia lui Titulescu trebuie să fie grea dacă a mers până la 
demisia colectivă a celor trei corifei de la Externe. 

Pretextul demisiei — dacă demisie este — e indiferent. Adevărul 
e că politica lui Titulescu, mai ales Înțelegerea (?) Balcanică, a dat fali- 
ment, și că plecarea lui ar fi naturală. Naturală și salutară din punct de 
vedere al politicii externe, demisia lui Titulescu ar avea și o foarte ma- 
re importanţă din punct de vedere intern. Prezenţa lui Titulescu în Gu- 
vernul de rândaș pseudo-prezidat de Tătărescu constituie o notă discor- 
dantă: era singurul ministru cu răspundere și cu personalitate, din Cabi- 
net; bună, rea, politica externă o ducea el cum vrea și Ministerul de Ex- 
teme rămăsese singurul departament pe care nu-l ducea direct dicta- 
torul fracurilor albe și tribunelor prăbușite. Era o insuportabilă anoma- 
lie, și e foarte natural ca Regele să caute să-și numească un rândaș și la 
acel departament până acum recalcitrant. Se vorbește de Victor Anto- 
nescu, amicul lui Dreyfus, în care caz Guţă ar lua Finanţele. Se pot în- 
trevedea și o sumă de alte soluţii, un rândaș se găsește ușor. 

Dacă această transformare a Cabinetului Tătărescu se realizează, 
Regele va fi în fine stăpân pe toate departamentele, va fi în fine propriul 
său prim-ministru și va putea în fine realiza genialele sale planuri pe 
toate terenurile. 

Nu văd însă pe Titulescu „abzicând“ de la vagonul salon, de la ro- 
lul sonor de la Geneva and last not last, la drăguţele de fonduri secrete, 
oricât ar fi pus el deja la o parte. Să așteptăm până la sfârșit: cred că 
omul se va crampona, și că Regele tot nu va avea curajul să-i dea cu 
piciorul, căci oricât de închipuit e, și de ahtiat să le orânduiască toate 
(alandala), veleitarul nostru Suveran mai este și un om fără voinţă. A 
trebuit să găsească un șmecher și un incapabil ca Tătărescu ca să-și 

joace mendrele. Şi de aceea nici nu se desparte de el — ştie bine că nu 
va mai găsi pe altul ca dânsul. 


— Mareşalul Averescu a dat un lung și sosiform interviu unui gaze- 
tar de la Adevărul (l-am citit în Dimineaţa de ieri care mi-a sosit azi). 
Mareșalul a arătat gazetarului un caiet căcăniu pe care era scris 
1916-1918, şi-a mărturisit că intenționează să-şi publice amintirile ca- 
re vor cuprinde trei părți: 1) amintirile lui de război (caietul căcăniu) — 
2) amintirile lui relative la raporturile României cu ţările străine în tim- 
pul războiului (trebuie să fie un caiet cam galben) — și 3) amintirile re- 
lative la activitatea lui politică (caietul care le conţine pe acestea trebu- 
ie să fie de toate culorile). Dacă aceste amintiri relatează faptele cu ace- 
eași exactitate cu care a vorbit apoi gazetarului despre evenimentele ca- 
re au precedat și însoțit criza de Guvern avortată din 1934, apoi istoria 
va avea de furcă să restabilească adevărul. Noroc că mai sunt și eu pe aici. 


— Depeşele ne vestesc că Italia nu se va putea amesteca în afacerile 
Europei cât timp angajamentele luate de anumite State în Marea Medi- 
terană vor rămâne în vigoare, și că în nici un caz nu va putea lua parte 
la conferinţa locarnienilor de la Bruxelles dacă n-ar fi invitată și Ger- 
mania. 


— Înțelegerea austro-germană continuă să împiedice pe doamna Ta- 
bouis şi pe domnul Pertinax să doarmă (împreună?) fiindcă nu exclude 
(2) o reîntronare a Habsburgilor, și întronarea Habsburgilor ar însemna 
războiul (marota lor) — armatele aliate rămânând să fie probabil co- 
mandate de Beneş Curcanul și de Titulescu Armăsarul. Sau poate de 
Blum? 


— A murit generalul Condeescu, fostul ministru de război care a ur- 
mat lui Cihoski, sub Maniu. Om cumsecade și simpatic, era tare bolnav 
de câtva timp. Șef al Casei Militare a Regelui Mihai, sub Regenţă, s-a 
purtat foarte frumos cu Principesa Elena și la începutul Domniei Rege- 
lui Carol a făcut ce a putut ca să împace pe cei doi disperaţi. De aceea a 
şi fost îndepărtat de Rege, şi dat la o parte. 

15 iulie, — Adevăratele cauze ale demisiei lui Titulescu nu par să 
fi fost cele notate mai sus, care rămân numai motive de nemulțumire 
din partea Regelui, față de ministrul său de externe. Adevărata cauză a 
demisiei pare să fi fost diferența de tratament a celor două curente ex- 

tremiste din ţară: antisemitismul și anticomunismul tratați cu mănuși și 
cu bunăvoință, iar elementele Frontului Popular zice Titulescu — co- 
muniste zicem noi — cu toată rigoarea și cu un exces de asprime. Titu- 
lescu pretinde că i se sabotează astfel convenţia Strâmtorilor, deoarece 
nu mai poate conta pe bunăvoința rușilor şi turcilor la Montreux. Cu al- 
te cuvinte să ne facem comuniști de dragul lui Titulescu. Când se va 
sfârşi cu pacostea asta? 

Titulescu începuse prin a cere capul lui Inculeţ, devla lui Sergiu Di- 
mitriu. Îi făcea vinovaţi de înlesnirile acordate elementelor de dreapta. 
Dându-și însă repede seamă că nu va obţine capetele cerute, dar că poa- 
te va pierde pe al său, amicul Scopisky a turnat o vadră de apă în păhăru- 
tul său de vin și după cum am prevăzut-o ieri — azi lucrurile s-au aranjat. 

„Din informaţiile culese“ rezultă, că în urma mai multor conferin- 
te la care au participat dumnealor domnii Titulescu, Tătărescu, Inculeţ 
şi Victor Antonescu (care a făcut de data asta pe codoșul și pe împăciu- 
itorul), acordul asupra tuturor chestiunilor privitoare la politica noastră 
externă, s-a stabilit!. Într-un Consiliu de Miniștri care se va ţine azi se 
va celebra împăcarea. Titulescu va face un expozeu și Vlahide va redac- 
ta un comunicat. Și Hübsch va domni mai departe peste ţara românească. 


— România a ridicat sancţiunile pe ziua de 15 iulie printr-un Decret 
Regal semnat în 10 din aceeași lună. 


— Cu toată căldura care domnește, în Franţa şi în Spania, ciocnirile 
se ţin lanţ. Ieri, de 14 iulie, bătăi pe străzile Parisului, bătăi în provin- 
cie, între cei de dreapta și adepţii Frontului Popular. Răniţi, dar morţi 
nu. În Spania mişcarea comunistă a fost zilele acestea mai violentă. 
Fostul ministru Calvo Sotelo, șeful grupului parlamentar al Partidului 
Monarhist a fost asasinat. Acest asasinat a provocat ciocniri sângeroase 
în toată Spania. Arestări numeroase. Morți. Președintele Republicii Aza- 
na a suspendat Parlamentul pe timp nedeterminat, ca să evite bătăile în- 
tre membrii diverselor partide. 


— Sosit azi-dimineaţă în București, chemat de la Breasta: fiică-mea 
a fost supusă aseară de urgenţă la o operaţie cezariană pentru nașterea 
fiicei sale de a doua. Operația făcută de doctorul Săvulescu și Mavria- 
nopol a reușit pe deplin. Mama și copilul — pe care am hotărât să o 


l Titulescu va cere lui Tătărescu să se angajeze în scris să urmeze linia politică 
hotărâtă. 

botezăm Dina — sunt în foarte bună stare. D-ra Dina e drăguță foc, ca 
toți copii care se nasc fără să muncească. 

16 iulie. — Trăim în România noastră vremuri într-adevăr extra- 
ordinare. Foile democratice de stânga urlă zilnic împotriva grupărilor 
de dreapta care amenință ţara cu dictatura; Partidul Naţional-Ţărănesc 
ne anunţă la fiecare prilej, prin glasul diverşilor săi colaboratori, pri- 
mejdia care ne așteaptă, iar şeful Partidului Liberal și șeful Guvernului 
nu deschid gura fără să proclame sacra intangibilitate „a cuceririlor“ 
democratice. Cine citește ziarele românești, de orice nuanţă, sau ascul- 
tă tot ce spun ar putea crede că trăim încă sub un regim democratic-con- 
stituțional ameninţat să fie înlocuit prin dictatură impusă prin curen- 
tele de dreapta. În realitate nu mai poate fi vorba azi de ameninţare: 
suntem deja în plină dictatură dat nu de dreapta. Nu fac nici o aluzie la 
acel regim dictatorial caracterizat prin atotputernicia primilor miniștri 
și șefi de partid, sub care trăim de la 1866 încoace și pe care l-am sem- 
nalat de câte ori democraţia noastră se burzuluia la ideea evoluţiei noas- 
tre politice spre o eventuală întronare a unei dictaturi mărturisite în lo- 
cul celei nemărturisite. Nu, nu e vorba de vremelnica şi obișnuita tira- 
nie a unui prim-ministru făuritor de Camere și stăpânitor de majorităţi. 
Nu, e vorba de o adevărată dictatură în toată regula, dar de o dictatură 
de după perdea, clandestină, fiindcă nu poate mărturisi nici un scop de 
interes obștesc și fiindcă este condusă de un om fără curaj. E dictatura 
Regelui Carol al II-lea, dictatură ale cărei fire am meritul să le fi des- 
curcat eu, dictatura pe care până acum nimeni n-o vede și pe care o 
neagă până şi uneltele ei. În scurtă vreme însă totul se va lămuri. Cât 
timp n-a trebuit să treacă până să se descopere în dosul Frontului Popu- 
lar comunismul? După cum comunismul se ascunde în dosul Frontului 
Popular, tot așa dictatura Regelui Carol se ascunde în dosul „Gusismu- 
lui“. E singura dictatură clandestină în Europa și în lume. În Europa am 
avut până acum dictatura organizată a inteligenței, personificată de 
Mussolini, avem dictatura rasistă întruchipată în Adolf Hitler și dic- 
tatura marxistă îndrumată de Stalin. De acum înainte va fi și dictatura 
incompetenţei, necinstei și afacerismului creată de Regele Carol, cu 
complicitatea lașilor și șperțarilor din echipa Tătărescu. 

Într-un regim de dictatură, mai ales de dictatură ocultă, nu poţi şti 
exact ce se întâmplă în cercul inițiaţilor decât prin unul din aceștia. N-am 
văzut pe nici unul, așa încât mă văd silit să însemnez ce aflu și eu din a 
doua mână. Cele notate ieri cu privire la „criza Titulescu“ par a core- 
spunde cu adevărul. Zic par, căci comunicatul dat după Consiliul de 

ieri rămâne vag asupra amănuntelor și nu constituie decât un certificat 
dat lui Titulescu pentru străinătate şi un angajament (dar fără sancţiuni) 
luat de Tătărescu și de Inculeţ în ce privește măsurile interne ce s-ar 
putea repercuta devaforabil peste graniță. 

Comunicatul, după ce ne aduce la cunoștință că dl. Titulescu a 
făcut un expozeu de două ore asupra tuturor problemelor europene și 
asupra atitudinii României, a Micii Înţelegeri și a Înţelegerii Balcanice 
față de ele, şi că a fost viu complimentat și aprobat de colegii săi şi de 
primul ministru — încheie în stil protocolar: 

„Consiliul de Miniștri în unanimitate: 

Luând act de expunerea făcută de dl. N. Titulescu, ministrul aface- 
rilor străine: aprobă în întregime și se solidarizează cu politica externă 
făcută şi expusă de dl. N. Titulescu. 

Toate dispoziţiile menite să aducă la strictă îndeplinire această 
politică, care este însăşi politica Guvernului, și a ţării, au fost decise de 
Consiliul de Miniștri. 

Exprimă cu acest prilej d-lui Titulescu recunoştinţa lui adâncă 
pentru opera înfăptuită precum și încrederea lui neclintită în îndeplini- 
rea misiunii sale.“ 

Acesta nu mai e comunicat informativ, ci adevărat proces-verbal 
de tranzacţie între părţi. Fiecare frază și fiecare cuvânt trădează pe au- 
torul lor: Titulescu. Cu acest certificat la buzunar, tradus și legalizat, 
Titulescu poate asigura pe Blum și pe Litvinov că autoritatea sa în Ro- 
mânia a rămas intactă. Scrisoarea despre care mi se vorbise ieri pare să 
fi fost înlocuită prin acest proces-verbal semnat de toți. Întrucât priveș- 
te valoarea internă a actului, chiar Universul de azi-dimineaţă ne dă 
măsura. Nu numai că publică mai departe sempiterna listă a șloimilor 
de la Adevărul, dar încă — oroare! — pe aceeași pagină pe care e re- 
produs comunicatul se mai găsește și fotografia lui Salengro, ministrul 
de interne francez, înconjurat de oameni cu pumnii încleștaţi şi un scurt 
articol explicativ prin care se precizează că tovarășul Salengro a fost 
primit în întrunirea vizată cu cântecul Internaționalei, cu salutul comu- 
nist (pumnii încleștați) și că palavrele pe care le-a debitat au trebuit să 
fie pe gustul Moscovei. Sacrilegiu, și ineficacitate a proceselor verbale, 
chiar semnate de toți miniștrii! Am impresia că Titulescu se înaripează 
la Montreux, cu procesul-verbal de coadă! În tot cazul criza ministeri- 
ală s-a terminat — până la toamnă, afară și de neprevăzute. 

— Cehii ne-au acordat două împrumuturi, unul de 200 milioane co- 
roane cehești (circa un miliard de lei) şi altul de 80 milioane idem (cca. 

400 milioane lei) ca să plătim cu banii lor comenzile militare făcute la 
ei în ţară. E o formulă pe care am propus-o francezilor în 1932, ianuarie, 
dar pe care n-au primit-o atunci. Acum formula a prins. Nenorocul meu 
a fost că am fost un precursor în toate, și că am fost osândit să încerc 
să-mi aplic ideile într-o lume și într-o vreme în care nimic nu era încă 
pregătit pentru primirea ideilor îndrăzneţe. Eu am avut ideile — proștii 
de azi au norocul. 


— Comisia economică a Înţelegerii Balcanice și-a închis sesiunea la 
Belgrad. Nimeni n-a ştiut de întrunirea ei, şi nimeni nu va şti niciodată 
ce a hotărât. 

La Montreux se așteaptă prezenţa lui Titulescu — consolidat — 
ca să cadă toţi de acord asupra formulei tranzacționale rusești (?) pe ca- 
re Franţa, Anglia, Turcia au aprobat-o deja. Formula e lungă și compli- 
cată, ia cu o mână ce dă cu alta și n-are nici o importanţă, căci de fapt 
Strâmtorile sunt și vor rămâne în mâna Turciei, adică a Sovietelor. 

Întrunirea locarnienilor, care trebuia să aibă loc la 22 iulie la Bru- 
xelles, pare că va fi amânată. Italia ar cere, dacă unele ştiri sunt exacte, 
prezenţa Poloniei, Rusiei, Micii Înţelegeri, pe lângă Franţa, Anglia, 
Belgia, Italia și Germania. Anglia e favorabilă amânării. Franţa, care 
așteaptă sancţiuni împotriva Germaniei, promisese astă-primăvară — 
paşte murgule! — e contrară oricărei amânări, mulțumindu-se și cu o 
întrunire în trei (Anglia, Franţa și Belgia), dar prudentă, a împins Bel- 
gia să ţipe la Londra. 

În Spania asasinatele politice continuă. Nenorocita țară se afundă 
tot mai rău în războiul civil, sub rânjetul mulțumit al diriguitorilor co- 
munismului. 


— Înainte de condamnarea Anei Pauker, Partidul Comunist din Bucu- 
rești a împrăștiat un manifest, tras la șapirograf, și împărţit în taină, dar 
în toate cercurile muncitorești. Un exemplar mi-a fost trimis azi și mie. 
Iată-l în copie: 


Proletari din toate țările uniţi-vă! 
Către populația muncitoare a Capitulei! 
Către tineretul din București! 


Cetăţeni! 
Duşmanul e în cetate! 
Duşmanul e stăpân pe cetate! 

Trăim vremuri de ajun de război când Statele fasciste ca Germania hitle- 
ristă, Italia Mussoliniană, Polonia și Bulgaria au încheiat un bloc revizionist 
pentru spargerea păcii! pentru atacarea ţărilor mici și a Uniunii Sovietice „pa- 
văză libertăţii? și a păcii“ pe când blocul revizionist pregătește prefacerea Ro- 
mâniei în câmp de bătaie pentru atacarea Sovietelor și împărțirea României. 

Cum se numesc agenţii plătiți ai propagandei hitleriste? 

Trădători de țară! 

Acestea sunt partidele fasciste, mincinos naţionaliste ale lui Goga, Cuza, 
Vaida şi Codreanu. 

În fruntea lor Regele Carol al II-lea, cel mai mare fascist, principalul 
uneltitor al azvârlirii României în război şi al alianței cu Germania. 

Carol al [I-lea lucrează să dărâme ceea ce au apărat Mircea cel Bătrân și 
Mihai Viteazul, Ștefan cel Mare și loan Vodă (?), Horia şi Avram Iancu: inde- 
pendenţa poporului român! 


Cetăţeni! 

Carol de Hohenzollern, venit în ţară ca zapciu al bancherilor francezi a 
făcut planul de la Geneva (?) și a tras pentru ei în ceferişti. Azi el lucrează 
pentru bancherii nemți. 

E], care e cel mai mare bancher din România. 

El, marele acționar a nenumărate fabrici ca Reşiţa, Malaxa, Mica etc. 

El, Carol al II-lea, şeful clasei exploatatorilor, lucrează la măcinarea 
rezistenţei poporului român în viitorul război prin înfometarea și degenerarea 
naţiunii, prin biruri şi scumpete, prin scăderea salariilor şi jefuirea țărănimii și 
a micii burghezii, în folosul rechinilor armamentului și ai marelui capital. 

Și ţine la putere împotriva voinţei întregii țări pe Guvernul foametei și al 
tâlhăriilor, pe Guvernul Tătărescu. 


Cetăţeni! 

Înconjurat de o camarilă lipsită de scrupule și atotputernică, Carol al II-lea, 
în fruntea marilor bancheri, fabricanți și moșieri și a partidelor fasciste şi tră- 
dătoare de ţară şi ajutat de Guvernul fascizant Tătărescu, conduce pregătirile 
de înscăunare a dictaturii fasciste. Pretutindeni în Guvern și în viața de Stat, 
Regele și camarila trag sforile și-și impun dictatorial voinţa, răpind una câte 
una libertăţile democratice ale poporului. 

Guvermul lui sprijină pe fasciști. 

Zbirul lui, Gabriel Marinescu, prigoneşte pe muncitori şi închide sediile 
Blocului Democratic. 


1 Aceeași acuzare de revizionism şi de „războism“ o regăsim ca factor comun (pen- 
tru captarea bunăvoinţelor popoarelor naţionaliste) în toate manifestările comunismu- 
lui, fronturilor populare, democraţiilor tâmpite etc. 

n 

Fasciștii lui din Consiliile de Război condamnă pe Constantinescu-lași, ju- 
decă pe Ana Pauker și pe conducătorii luptei poporului pentru pâine, pace şi libertate. 

Săvinescu, omul lui, torturează în închisori pe muncitorii antifasciști. 

Camarila lui a pus la cale asasinarea lui Duca. Ea vrea azi moartea șefi- 
lor democraţiei condamnaţi de Mâna Neagră a fascismului. 

Regele și camarila au fărâmiţat toate partidele democratice nefasciste și 
pregătesc prigonirea şi dizolvarea lor sub dictatura fascistă. 

Carol al II-lea e tiranul României! 


Tineri! 

Dacă în şcoală şi în cămine sunteţi puşi la regim de cazarmă; 

Dacă libertatea sportului v-a fost răpită prin legea O.E.T.R.; 

Dacă 600 de mii dintre voi sunteţi fascizaţi şi militarizaţi ca străjeri, cer- 
cetași, premilitari pentru a deveni unelte ale fascismului împotriva părinţilor 
voştri nevoiaşi şi carne de tun în viitorul război; 

Dacă vouă tineri țărani vi se pregătește aceeași soartă, toate acestea le 
face Guvernul Tătărescu după îndemnul Regelui. 

Ziua de 8 iunie nu e ziua tineretului ci e ziua când vi se nituiesc cătușele. 


Cetăţeni! 

De la 5 iunie se judecă procesul Anei Pauker şi al celor 19 antifascişti. 
Ana Pauker însăşi lupta contra războiului şi fascismului, ea e una din acei vaj- 
nici luptători comuniști care au condus lupta pentru democraţie, pentru pâine 
şi pentru drepturile poporului muncitor, ale tineretului şi ale femeilor munci- 
toare, care arată întregului popor calea spre izbândă. La Craiova, Ana Pauker 
va continua în fruntea voastră, lupta. Liberarea ei din temniţă e liberarea voas- 
tră din cătușele asupririi. 


Cetățeni! 

Numai strângând cu toţii rândurile, vom putea zădărnici planurile crimi- 
nale ale lui Carol al II-lea, împotriva cărora luptă Ana Pauker. 

Toţi cei ce urâţi războiul, clădiţi frontul păcii! 

Toţi cei ce iubiţi libertatea, toți cei ce cereţi dreptul la pâine veniţi cu or- 
ganizaţiile voastre în 

Frontul popular antifascist! 


Muncitori! 

Puneţi temelia Frontului Popular, încheind Frontul Unic Muncitoresc! 
Valul nebiruit al luptei unite a poporului pentru înlăturarea Guvernului fas- 
cizant! Tătărescu şi impunerea Guvernului Frontului Popular Antifascist, 
Guvernul pâinii, libertăţii şi păcii. 
îi 1 Comuniştii se exprimă întocmai ca Titulescu! Influența lui Litvinov sau a lui 

um? 

Membri ai partidelor democratice! 

Lupta începută de Partidul Naţional-Ţărănesc la 14 noiembrie a fost în- 
treruptă din îndemnul Regelui, care a câștigat timp pentru organizarea fascis- 
mului și pregătirilor de război. Cereţi șefilor voştri Mihalache şi Lupu, lunian 
și Dobrescu încetarea politicii de căpătuire față de fascism, ruperea legăturilor 
cu Regele și începerea luptei de masă în front popular! 


Cetăţeni! 

Partidul Comunist e singurul partid consecvent care vrea izbăvirea ţării 
de marii fabricanți, moșieri şi bancheri şi de cel mai mare din ei, Regele, prin 
republică sovietică. Dar în faţa primejdiei înfăţişate de pregătirile de război şi 
de dictatură fascistă a Regelui, Partidul Comunist cheamă toate organizaţiile 
muncitorești și democratice, întregul popor muncitor și tineretul să-și arate în 
timpul procesului Anei Pauker, prin greve demonstrative, întruniri, demon- 
strații comune, voinţa sa de luptă. 

Pentru eliberarea Anei Pauker şi a celor 19 antifascişti și amnistierea tu- 
turor antifasciştilor!! 

Contra Regelui, primul moșier, bancher şi fabricant?, capul uneltitorilor 
fascişti şi războinici şi contra camarilei lui! 

Contra Guvernului Tătărescu, pus de Rege ca să pregătească fascismul! 

Pentru dizolvarea și dezarmarea organizaţiilor fasciste patronate de Re- 
ge şi pentru arestarea șefilor lor! 

Contra militarizării tineretului şi educării lui în spirit fascist! 

Jos O.E.T.R. care fascizează și militarizează tineretul! 

Jos reţinerile, impozitele, scumpetea! 

Cereţi 8 ore de muncă și mărirea salariilor! 

Cereți salariu egal la muncă egală pentru tineret și femei și asigurarea 
muncii pentru tineret! 

Să luptăm pentru apărarea libertăţilor democratice călcate în picioare 
de Rege! 

Luptaţi pentru Guvernul Frontului Popular! 

Trăiască frontul tinerei generaţii pentru pace, cultură și progres! 

Trăiască Frontul Popular antifascist! 

Trăiască Ana Pauker! 

Trăiască Republica Sovietică Muncitorească-Ţărănească! 

Trăiască Partidul Comunist! 


Comitetul Organizației Bucureşti 
a 
Partidului Comunist din România 


! Eufemism, sinonim cu „Comuniștilor“! 
2 | de gogoși ! 

Dacă acest manifest nu se distinge prin nimic în stilul lui de ble- 
găria obișnuită a prozelor comuniste, dacă nu adaugă nimic la binecu- 
noscuta ideologie comunistă și la cunoștințele noastre asupra tacticii, el 
ne aduce o notă nouă: înverşunarea împotriva Regelui, desemnat drept 
capul mișcării fasciste, când bietul om nu se ocupă decât de uniforme 
Şi de „reprezentaţie“! Pentru această notă nouă, am reprodus manifes- 
tul în întregimea lui, să nu piardă nimic urmaşii noștri din savoarea 
vremurilor prezente. Interesant de notat că apelul la greve demonstra- 
tive n-a fost urmat, ceea ce dovedește că mișcarea comunistă n-a prins 
încă rădăcini serioase în lumea noastră muncitorească! și că mai e vre- 
me încă să fie înăbușită în fașă. Chestiunea se pune însă față de indo- 
lența guvernantilor, cât timp va mai fi încă vreme? 

17 iulie. — Doctorul Kalman Blumenfeld (Scrutator) negăsindu-mă 
ieri acasă a alergat după mine până la fiică-mea, ca să-și ia bună-ziua 
de la mine, zice el (pleacă la Franzesband) în realitate ca să-mi poves- 
tească ce a vorbit alaltăieri cu Ghiţă Mironescu. I-a făcut și lui o vizită 
de rămas bun, și l-a întrebat cu acest prilej dacă n-a văzut de mult pe 
Rege. Ghiţă i-a răspuns că nu, fiindcă nu avea nimic urgent să-i comu- 
nice, Și că are obiceiul să aștepte un semn de la Rege ca să-i ceară audi- 
enţă și că un asemenea semn n-a fost făcut. „De altminteri, a adăugat 
Mironescu, nu se va întâmpla nimic până la toamnă“. Chestionat mai de 
aproape de Scrutator, Mironescu i-a destăinuit că știe numai trei lu- 
cruri: 1) că Guvernul pleacă sigur la toamnă, 2) că nu se face în nici un 
caz un Guvern Mihalache și 3) că nu se va face de asemeni nici un Gu- 
vern Vaida. Întrebat mai departe de Scrutator de ce nu ar lua el, Miro- 
nescu, inițiativa unei grupări de centru pentru alcătuirea unui Guvern 
de concentrare, bătrânul vulpoi ar fi spus: „Pentru că am multă priete- 
nie (!) pentru d-ta și fiindcă contez și pe eventualul d-tale sprijin, îţi voi 
mărturisi că lucrez la o asemenea concentrare. Vreau să mă înţeleg în- 
tâi cu Argâtoianu, apoi cu lunian. Să conving și pe Vaida să-mi dea da- 
că nu colaborarea lui directă, pe unul sau doi ai lui. Sper să obţin și con- 
cursul unor moderați de la național-țărăniști, ca Costăchescu, sau alţii. 
Când voi avea combinaţia gata, mă voi duce și o voi supune Regelui“. 

— „Să ştii că asta e formula viitorului Guvern“ a încheiat Blu- 
menfeld raportorul lui, crezând că-mi destăinuiește ceva nou. Mai vrea 
omul să se ia bine și cu viitorul ministru! Săracul Scrutator nu putea să 
Ştie că lua locul „informatorului meu secret“ care m-a pisat luni de zile 


l De aceea se agaţă şi conducătorii comuniști de mișcarea țărănistă şi insistă mai 
mult asupra Frontului Popular decât asupra comunismului. 

cu formula Mironescu, gata în decembrie trecut, gata în ianuarie, gata 
în aprilie, gata în iunie. Gata a fost numai reputaţia lui de informator — 
Şi nici n-a mai îndrăznit să treacă pe la mine, crezând probabil că sunt 
supărat pe dânsul. N-aş fi avut pentru ce. L-aș fi primit cu același surâs 
ca pe Blumenfeld. Bietul om a fost bine informat, după cum bine infor- 
mat e și Blumenfeld. Într-adevăr de 5 ori a vrut Regele, numai de astă- 
toamnă, să formeze un Guvern Mironescu după formula mai sus-ară- 
tată. Numai că între „vrerea' unui veleitar și realizare, e drum lung. 
Mai lung ca oricând astăzi, când a gustat din farmecul unei dictaturi 
fără răspunderi, mărginită la fleacurile care-l interesează. Şi cu girul al- 
tora. Ceea ce caută el acum e altă echipă de rândași, actuala fiind cam 
uzată. Nu fac lui Mironescu insulta să-l consider, cu toate slăbiciunile 
lui, de teapa unui Tătărescu. În tot cazul nici lunian, nici Vaida, nici eu 
— şi desigur nici Costăchescu — nu ne vom înhăma la carul rușinii. 
Un adevărat Guvern după formula schițată de Mironescu, dar un ade- 
vărat Guvern, ar fi de luat în considerare, în anumite condiţii. Viaţa 
noastră politică a căzut atât de jos, încât la o formulă de Guvern cu ade- 
vărat virilă, nu e de gândit. Cine va trăi la toamnă va vedea ce se va 
mai întâmpla. Eu unul cred că va continua Tătărescu: „unde mai gă- 
seşte Regele lichele ca noi“ — vorba lui Manolescu-Strunga. 


— Opt legionari ai Gărzii de Fier — 7 studenți și un șofer — au 
pătruns ieri seară în spitalul Brâncovenesc unde se afla în tratament 
Stelescu, și l-au împușcat. Acest Stelescu era o lichea. Ales deputat în 
Parlamentul lui Vaida, unul din cei 4 gardiști, deși avea abia 25 ani şi 
era încă student (!), se amesteca în toate chestiunile și ocupa tribuna cu 
o obsăznicie rară. Era hipnotizat de fondurile secrete. O dată pe lună 
interpela Guvernul ca să-l întrebe ce am făcut eu cu fondurile de la Mi- 
nisterul de Interne. Guvernul nu-i răspundea, iar eu, când trecea pe 
lângă banca mea, îl trimiteam în portul Marsiliei. Mai târziu și-a trădat 
camarazii şi pe Zelea-Codreanu tot din patimă pentru fondurile secrete. 
Dar de data asta nu mai interpela, ci încasa. Exclus ca trădător din Gar- 
da de Fier, împreună cu alte unelte de-ale Siguranţei ca Sergiu Lecca şi 
alţii, fondase o asociaţie polițisto-naţionalistă şi scotea o porcărie de 
foaie Cruciada Românismului. A primit o pedeapsă bine-meritată. Bă- 
ieţii care l-au ucis, s-au predat Parchetului. 


— DL. Titulescu, dându-și seamă de realități, caută să-și refacă o popu- 
laritate printr-un interviu în stil mare dat lui Fermo și publicat în prima 

pagină a Universului. Foreign-erul nostru se agaţă ca un desesperat de 
armată (pe care o iubește din 1920), de ideea naţională, de intangibili- 
tatea tratatelor. O lasă moale cu Sovietele, nu vorbește de Blum ci de 
Franţa — și ne pisează cu principiile asupra cărora toţi suntem de acord, 
dar nu ne spune nimic despre aplicarea principiilor, asupra căreia sun- 
tem iarăși de acord dar pentru a o dezaproba. În rezumat, interviul unui 
şiret — dar și al unui om care se îneacă și se agaţă de ce poate. 


— Un atentat a fost încercat ieri la Londra împotriva Regelui An- 
gliei. Pe când se înapoia călare de la Hyde Park un individ s-a repezit 
asupra lui. Poliţia a sărit imediat; în învălmășeală revolverul omului a 
căzut, așa încât atentatul nici n-a putut fi încercat. Ce deosebire cu cele 
întâmplate la Marsilia, când a fost ucis Regele Alexandru al Serbiei! 


— Parlamentul francez a vota legea naţionalizării industriei armamen- 
tului și legea pentru modificarea organizaţiei Băncii Franţei (înlocuirea 
consiliului de regență printr-un consiliu de administraţie larg). Fac și 
socialiștii ceva bun. 


— Locarnienii continuă să piseze lumea. Francezii vor în ruptul capu- 
lui întrunirea la 22 iulie, fie și în trei. Englezii ar prefera-o în cinci. 
Pentru aceasta ar trebui însă să se obțină: 

1) Înlăturarea rezistenței Franței față de o invitare a Germaniei la 
conferință; 

2) Imediata suspendare a promisiunii britanice de a asista Turcia, 
Iugoslavia și Grecia în Marea Mediterană.” 


— În legătură cu uciderea lui Stelescu mi se spune că Titulescu a fost 
foarte impresionat de îndrăzneala gardiștilor și că ar fi telefonat nu- 
maidecât lui Franasovici, ministrul mai apropiat de sufletul lui: „Bine, 
dom-le, nu sunt nici 24 de ore de când v-aţi angajat să reprimaţi orice 
mișcare de dreapta, și Garda de Fier ucide oamenii?“ — „Păi dacă o 
merge tot așa, în curând o să avem prim-ministru pe Căpitanul!“ 
(Zelea-Codreanu) — ar fi fost răspunsul resemnat al d-lui „Richard“ 
(Grâce aux Communications). 


— Putorile antifasciste răspândesc vestea că abisinienii reorganizaţi 
ar fi reluat Adis-Abeba. Nimic adevărat, bineînţeles, în această știre 
tendenţioasă. 

— Textul precis — stenografiat — al declaraţiilor lui Maniu din 28 
iunie, la Vinţul de Jos, îmi parvin abia azi!! Diabolicul iezuit a luat pe 
bietul Mihalache în braţe, şi-l ţine strâns. De o fi să se prăbușească el 
Maniu, să cadă cu Mihalache cu tot. Iată pasajul cel mai distractiv din 
cuvântarea „fostului“ Şăf, (restul alcătuindu-l cunoscutele clișee ale 
democraţiei și ale naţionalismului după formula Tisza): „Multe nedrep- 
tăţi s-au făcut d-lui Mihalache, când s-a spus că între mine şi d-sa ar fi 
vreo deosebire de vederi. DI. Mihalache și dl. Madgearu și partidul 
nostru sunt contra d-nei Lupescu, așa cum Sunt, așa cum sunteți și dvs. 
E însă o deosebire care e firească între noi. Dl. Mihalache este preșe- 
dintele partidului și astfel, nu poate să spună totdeauna pe față ade- 
vărul în chestiunile delicate in legătură cu Coroana. De aceea a fost 
de părere, pentru a scuti pe M.S. , să nu vorbim în adunări de d-na Lu- 
pescu, nu pentru că ar apăra-o, dar nu voia să supere pe Rege! “. 

Delicios! 

Şi dl. Maniu continuă: 

„Dar eu, fraţilor sunt ardelean, eu m-am obișnuit a vorbi pe faţă, 
cum am vorbit cu Tisza și nu mă uit dacă se supără cineva sau nu, când 
spun adevărul, dacă el este în interesul țării și în al aceluia cui îl spun. 

Și mai delicios! 

„Adevărul e că această doamnă a adunat în jurul ei câţiva evrei și 
câţiva creştini care împreună formează o camarilă blestemată“. Etc. etc. 


— Arcizewski s-a înapoiat de la Geneva unde a petrecut două săp- 
tămâni împreună cu Beck, ministrul de externe al Poloniei și de unde 
aduce „impresiuni“. 

La Geneva domnește credinţa că ne aflăm în preziua unei mari 
crize europene. Dacă această criză se va opri la șantajul vădit pe care-l 
face Hitler pentru a obţine noi succese de la slăbiciunea celorlalți, sau 
dacă va merge până la un război, rămâne un punct de întrebare. Impre- 
sia dominantă este că deocamdată Hitler nu va declanșa războiul, deoa- 
rece Franţa este încă astăzi națiunea cea mai tare, cea mai bine înar- 
mată din Europa. Peste un an, Germania își va fi complectat înarmarea 
şi va fi, ea, mai tare ca Franța — și numai atunci va fi pericol serios 
pentru pace din partea nemților. Un război preventiv, până să nu fie ter- 
minată înarmarea Germaniei, e greu de presupus din partea Franţei, cât 


1 Am însemnat la pag.666 şi 671 din acest caiet (p. 379, 382 în prezentul volum — 
nota St.N.) cele ce mi se comunicaseră pe altă cale cu privire la ieșirile lui Maniu din 
acea zi. 


www.dacoromanica.ro 


410 CONSTANTIN ARGETOIANU 


timp va fi în fruntea ei Blum și Frontul Popular, pacific prin definiție. 
Tratatul Germaniei cu Austria a indispus la Geneva unde e considerat 
ca o îndrumare spre Anschluss dar nu se crede că pe această cale am- 
bele tări să pășească mai departe, în vremurile apropiate, de frică să nu 
indispună Italia, care se va opune chiar cu forța la mutarea frontierei 
Germaniei pe Brenner. La Geneva — ca și la Varşovia ! — se crede că 
prima lovitură pe care va da-o Hitler, nu va fi îndreptată nici în direcţia 
Austriei, nici în direcţia Danzigului ci împotriva Cehoslovaciei, pe ca- 
re nemţii ar ocupa-o sub o formă oarecare, fără nici o greutate. Într-un 
asemenea caz, Italia a declarat deja că nu va interveni (după cum ar 
face-o față de o ocupare a Austriei) Polonia nu va interveni nici dânsa 
și este aproape sigur că nu va interveni nici Franţa nici Anglia, cel puţin 
cu forţele lor armate. Ce vor face celelalte două State ale Micii Inţele- 
geri? Să se aventureze singure împotriva Germaniei, căci nici Sovietele 
nu vor putea veni în ajutorul Cehoslovaciei, ar fi o imprudenţă pe care 
e puţin probabil că România și Iugoslavia o vor evita. Soarta Cehoslo- 
vaciei pare deci lui Arcizewski pecetluită — fie că iniţiativa lui Hitler 
se va desfășura peste 3 luni, sau peste 6, sau peste 9. „Il va fort“, cum 
zice francezul! N-am nici o simpatie pentru Cehoslovacia, Stat nevia- 
bil, dar granița Germaniei lângă Ungaria, ar constitui un formidabil 
pericol pentru noi, și ar necesita o revizuire a întregii noastre politici. 

În chestiunea Danzigului, Arcizewski povesteşte că nu există nici 
conflict, nici neînțelegere între Polonia și Germania. Conflictul e între 
„Nazişti“ şi comisarul S.D.N.-ului, irlandezul Lester, pe care Hitler 
vrea să-l îndepărteze fiindcă se opune propagandei lui. Germania ar voi 
chiar în locul irlandezului un polonez, dar Varșovia ezită tocmai ca să 
nu creeze o cauză de fricțiune nouă, între cele două ţări, care pentru 
moment se înțeleg foarte bine. 

Se înțeleg, dar din toată atitudinea lui Arcizewski reiese că entuzi- 
asmul raporturilor polono-germane a scăzut. Se pare că Polonia a făcut 
acum de curând declaraţii formale la Paris, din care rezultă că, în cazul 
unei agresiuni, Franţa poate conta pe ajutorul Poloniei, conform clau- 
zelor tratatelor existente între cele două țări. Această apropiere de Fran- 
ţa ar fi avut și de scop să dea o satisfacţie cercurilor diplomatice din 
Polonia și să le facă să înghită noua întărire care a fost dată regimului 


1 Şi adaug: ca și la Roma. Ultima oară când am văzut pe Sola acum două săptă- 
mâni, ministrul Italiei mi-a făcut o lungă expunere asupra tragicei soarte ce așteaptă 
Cehoslovacia, în ajutorul căreia dacă va fi ocupată de Germania, nu va veni nimeni, 
nici chiar Franţa. 


www.dacoromanica.ro 


ÎNSEMNĂRI ZILNICE. 1936 4il 


de dictatură militară: printr-un decret-lege generalul Rydz Smigly (suc- 
cesorul lui Pilsudski) a fost declarat „deuxième personnage de l’ Etat“, 
adică primul după Președintele Republicii (care e omul generalilor) 
înaintea primului ministru. 

Arcizewski pare mulțumit că Titulescu în interviul lui a pus Polo- 
nia „au premier rang des alliés de la Roumanie“, dar în încurcătura Eu- 
ropei de azi, deploră că alianţa celor două țări nu e mai strânsă, mai 
intimă. O deplorăm și noi, dar poate că nu e numai vina noastră. 

18 iulie. — Ziarele de azi-dimineaţă ne aduc la cunoștință că dl. 
chestor Călătorescu a fost destituit. E faimosul poliţist amestecat în es- 
crocheria lui Vasilescu cu devizele unei societăţi belgiene. Condamnat 
definitiv la 3 iunie, Călătorescu e destituit abia la 74 iulie, prin Decret 
Regal, motivat, dar abia pe ziua de 23 iulie! „Deux pays“ cum zicea 
răposatul Forain pentru sora noastră latină Franţa. 


— Individul care a încercat să tragă asupra Regelui Angliei pare să 
fie un nebun, în tot cazul drept nebun a hotărât poliția engleză să-l dea. 
Evocând un nume ilustru dar perimat, individul a declarat întâi că-l 
cheamă Mac-Mahon. În realitate e un irlandez cu numele de Jerome 
Banningham. 


— În legătură cu intempestiva ieşire a lui Titulescu la Geneva împo- 
triva gazetarilor Italiei care fluieraseră pe Negus, un prieten îmi trimite 
din Roma următoarele rânduri: 

„Graţie sistemului de a informa opinia publică în România, m-am 
găsit pe neașteptate într-o Romă ostilă României. Mi-a fost ușor să aflu 
cauza: ieșirea nefericită a d-lui Titulescu la S.D.N. contra italienilor. 

În cercurile oficiale româneşti se spune că Titulescu indignat de 
manifestarea ziariştilor italieni ar fi exclamat: pour l'amour de Dieu, 
faites cesser ces scenes de sauvagerie. Italienii afirmă că Titulescu ar fi 
spus: Mettez.ă la porte ces sauvages! Cert e că Titulescu a făcut un 
gest care a indignat pe italieni. 

Mai mult chiar: Lugoșianu constatând efectul deplorabil în toate 
cercurile italiene, a chemat pe Titulescu la telefon pentru a-i cere pre- 
cizări. Ştiţi răspunsul lui Titulescu? «Dacă Domnul de la Roma vrea să 
mănânce din ficatul meu, atunci va învăța să cunoască cât valorează 
dușmânia lui Titulesco!y — Această comunicare prin telefon!!! 

S-ar putea crede că chestiunea nu are prea mare importanţă; așa 
am zis și eu la început. Realităţile însă sunt altele. Poporul italian, în 

momentele actuale, este de o sensibilitate extraordinară, cum zic oame- 
nii lor cuminţi «morbida». Nemaiputându-se ocupa de politică internă, 
toată pornirea pătimașă e îndreptată spre politica externă. Presa dirijată 
îl ajută. Şi astfel chiar a doua zi după ieșirea lui Titulescu, s-au şi orga- 
nizat grupe de manifestanți contra Legaţiei României. Autorităţile au 
luat însă toate măsurile pentru pază. 

De altfel, orice pas îl faci în Roma unde eşti nevoit să te faci cu- 
noscut ca român, te învaţă că italienii sunt profund indignaţi contra ati- 
tudinii lui Titulescu. Ei înjură pe români, nu pe Titulescu. Confundă sen- 
timentele lui Titulescu cu ale românilor. 

E necesar să se înceapă o acţiune de punere în relief a realităților. 
Opinia publică italiană trebuie lămurită. Etc. etc.“ 

Dl. Titulescu a încercat el, după câte am auzit, o lămurire a opi- 
niei publice italiene. Îndată ce s-a ridicat nenorocita şedinţă cu bucluc a 
alergat după „observatorul“ italian de la Geneva să-i explice că adoră 
italienii şi că ieşirea lui trebuie pusă numai pe socoteala firii sale im- 
pulsive. „Uite, pe când eram la Atena m-am dus la un match de foot- 
ball și văzând câteva atacuri brutale ale grecilor împotriva turcilor, am 
fluierat pe greci, deși eram oaspetele lor“. Italianul i-a răspuns că nu 
era acelaşi lucru, că la matchul de foot-ball din Atena n-a fluierat în 
calitate de ministru de externe al României — și nu s-a lăsat convins, 
cu una cu două. 


— În ziarul le Temps din 11 iulie citesc un foarte judicios articol sem- 
nat de Vladimir d'Ormesson, care e pe atât de inteligent pe cât e frate- 
său, noul ambasador (până ieri ministrul Franţei la noi) de prost. Pe 
când prostul s-a făcut, cu fiecare prilej „turiferarul“ lui Titulescu și al 
politicii lui falite, d'Ormesson cel inteligent plesnește pe megalomanul 
nostru cu următoarele cuvinte atât de adevărate și de plastice: 

„C'est pourquoi il! a voulu r&agir contre ces mortels dangers en 
ranimant la flamme de la politique «collective» et en faisant ă Geneve 
les declarations et les suggestions que l’on sait. Mais si ce langage peut 
encore faire illusion aux lecteurs de certains journaux dans les tran- 
quilles cafés de la provence française, en Europe, auprès des hommes 
d'Etat responsables de la politique internationale, — pourqoi se le dis- 
simuler? — il ne porte pas. L'ordre et la paix — qui sont compromis — 
ne dépendent plus, en effet, d'un morceau d'éloquence oú d'un texte pro- 


! D'Ormesson se referă la Guvernul francez, dar judecata se aplică şi lui Titulescu, 
care în toată atitudinea lui politică e la remorca „marii noastre aliate“. 

cedurier. On ne juge sur des actes. Tout se ramène à des témoignages 
de volonté“. Încasează, domnule Titulescu! Dar tot articolul lui Vladi- 
mir d'Ormesson ar trebui citat. Și mai ales citit. 


— Moruzov a venit să vadă pe Pangal și să-i spună — ca să ajungă la 
urechile mele — că în anturajul Regelui domnește panica, de la uci- 
derea lui Stelescu. Polițistul Moruzov, fără să fi părăsit Statul-Major, 
lucrează și la Palat cu Urdăreanu al cărui om de încredere a ajuns. Du- 
pă Moruzov, Regele se gândește iar la un Guvern de mână tare „cu 
moșul (mareșalul Averescu) sau cu generalul Amza (!!!) în frunte și în 
tot cazul cu dl. Argetoianu la Interne. Regele e foarte impresionat de 
actul gardiștilor: n-a crezut până acum în amenințările acestui tineret 
pe care socotea că-l poate utiliza în serviciul popularității sale. Acum 
vede că are a face cu adevăraţi teroriști și cum știe că mai sunt echipe 
organizate în vederea suprimării și altor persoane, printre care una ce-i 
stă foarte aproape — a băgat-o pe mânecă. Şansele generalului Amza 
au scăzut însă mult; Regelui nu-i convine un Guvern cu caracter prea 
personal, mai ales pentru represiune — dar d-le Pangal, ascultă-mă pe 
mine, nimic nu se va face fără dl. Argetoianu la Interne“. Pangal a re- 
plicat lui Moruzov că toate sunt foarte frumoase, dar de vreme ce dl. 
Argetoianu e omul indispensabil, de ce preconizează Regele toate ha- 
halerele și toate mediocrităţile în fruntea Guvernului, și nu pe dl. Arge- 
toianu? Nu ştiu ce va fi răspuns Moruzov — căci Pangal nu mi-a spus 
— dar pot eu să lămuresc pe amicul meu Pangal și pe alţii: Regele nu 
mă vrea în fruntea Guvernului, tocmai fiindcă are nevoie în acel post 
de un mediocru, pe care să-l învârtească cum vrea. Şi poate că mai are 
un motiv: se teme să nu-l bag într-o bună zi la Jilava. 

19 iulie. — Sunt de ieri la Sinaia și stau până mâine. Am luat-o 
azi-dimineaţă spre Popicărie. La câţiva pași după Riegler, am fost oprit 
de un gard. Regele popular a închis publicului vechea alee Alexandru 
Ghica, pe care se plimba lumea de mai bine de 50 de ani. A închis cu 
un gard toată pădurea pe partea dreaptă a Peleșului până la răscrucile 
Furnica și până dincolo de Popicărie, unde își clădește o cazarmă să-şi 
pună soldaţii să-l păzească. O şosea nouă ocolește pâlnia Popicăriei, 
începând din colțul unde coteşte calea Codrului spre vila Căpriţă şi iese 
în drumul spre Sfânta Ana. În locul Aleii Alexandru Ghica, se croieşte 
un drum mai greu şi mai puţin umbros, de-a lungul pârtiei pentru bob- 
sleigh. Toată lumea înjură de spurcă. Atât a câștigat Regele de pe urma 

noilor dispoziţii care au stricat tot rostul plimbărilor din Sinaia. Cine o 
fi sfătuit așa de prost pe omul ăsta? 

— Convenţia Strâmtorilor a fost votată în unanimitate la Montreux. 
România şi-a retras rezervele prin următoarea declaraţie citită de dl. 
Contzescu: 

„Luând act de declaraţiile făcute în conferință atât de dl. Rustu 
Arras, cât şi de ceilalți șefi de delegaţii, declaraţii din care rezultă că 
asistența datorită României! și în virtutea pactului Societăţii Naţiunilor 
(!!!) şi în virtutea celorlalte pacte de asistență încheiate deja sau care 
vor fi încheiate în viitor este asigurată prin termenii acestui articol (art. 
23), delegaţia română declară că-l primește și că retrage rezervele fă- 
cute asupra lui în ședința din 15 iulie trecut.“ 

Va să zică toată lumea e mulțumită. Noi avem asigurată asistența 
(pe hârtie), turcii au stăpânirea de fapt şi de drept a Strâmtorilor — şi 
Titulescu rămâne om mare. 

Atât de mare încât Universul de azi-dimineaţă îi comentează pe o 
pagină întreagă searbădele și banalele declaraţii făcute lui Fermo acum 
două zile şi exaltează până la ditiramb sordidele locuri comune. Și dacă 
ar fi numai Universul! Pentru Universul lucrurile s-ar explica prin opri- 
rea „expresă“ a tenorului Sixtinic la Predeal (în drum spre Montreux) 
unde a luat masa cu Stelian Popeşte și l-a convins de curăţenia intenții- 
lor sale. Ce e mai grav pentru inteligența — și pentru moralitatea — 
omenirii e că agenţia Rador ne anunță că presa franceză ca și presa engle- 
ză reproduc în extenso interviul ridicol, în valuri de entuziasm și de ad- 
miraţie. Cât ne costă? 


— Printre alte vietăţi ridicole s-a ridicat de pe urma războiului un 
Băgulescu, ajuns acum colonel și pare-mi-se atașat militar la Tokio. 
Platitudinea acestui caraghios nu e egală decât prin lipsa lui de talent, 
căci individul scrie. Scrie cu smerenie, se închină, preasfinţeşte — la 
fiecare ocazie, la fiecare colț de stradă toate buricele Dinastiei. Face pe 
cavalerul „sans peur et sans reproche“ şi vorbește prin coloanele tuturor 
„ ziarelor cu Regele Ferdinand. Când a murit Regele, la 20 iulie 1927 i-a 
făcut chiar versuri: 

Că de n-ai fi fost Rege, 


1 De cine? Cum? Cine va trimite vase prin Bosfor în ajutorul nostru? Şi dacă s-ar 
găsi cine să trimită, nu „declaraţiile şefilor de delegaţii“ de la Montreux vor împiedica 
pe turci să ne închidă Strânitorile, odată ce sunt în mâna lor, dacă vor avea interes să o 
facă. 

Măria Ta, 

Te făcea fapta Rege 

Acum se mulţumeşte cu proză, şi îi scrie din Tokio: 

„Vor veni şi anul acesta cavalerii (!!) la Curtea de Argeș. Din an 
în an mai puţini aici, din an în an mai mulți acolo sus, până ce vom fi 
iarăși cu toţii în jurul Măriei Tale“. 

Bietul Ferdinand! „Da, da, da, da, — da, da“... simpatică mi- 
tralieră! 


— Încă o asociaţie patriotică! Încă un chilipir pentru şmecheri: 
F.O.N. = „Frontul Ostășesc Naționalist“. S-a întemeiat ca să lupte îm- 
potriva comunismului, împotriva trusturilor ovreiești și să denunțe afa- 
cerile veroase, nedreptăţile sociale etc. Şi să plaseze în funcţii pe foştii 
ofiţeri activi de pe vremea războiului — adică pe înșiși domnii membri 
care au alcătuit „Frontul Ostășesc Naționalist“. Trăiască F.O.N. ! 

20 iulie. — Părăsesc Sinaia pe răcoare la ora 8,20 dimineaţa cu 
trenul „Carpaţi“. De la mine și până la gară, numai sergenţi de oraș, cu 
câştile lor coloniale — ultima modă raţională la București, fără sens la 
Sinaia — și comisari de poliţie. Gara era ocupată milităreşte. Peronul 
închis. Cu un tren special la ora 8, pleacă M.S. Regele la București să 
asiste la serbarea aviaţiei care-și prăznuiește azi patronul — Sf. Hie. 
Când mă gândesc la patriarhalele şi plinele de simplicitate plecări ale 
Regilor Carol I și Ferdinand, îmi vine rău! 

Sf. Ilie a adunat ceva nori, dar nu i-a lăsat să crape, așa încât sosesc 
la Bucureşti pe o temperatură sufocantă. 


— Depeșele de azi ne aduc vești contradictorii din Spania. Ce nu e 
contradictoriu, e că războiul civil şi anarhia s-au întins peste toată țara 
şi până în Africa, în Maroc, şi ce e nou e că a intrat în joc și elementul 
militar, care până aci se abţinuse. Generalul Franco! anunţă prin radio: 
„Spania a fost salvată. Provinciile Andaluzia, Valencia, Valladolid, 
Burgos, Aragon, Insulele Baleare, cu toate garnizoanele lor şi cu auto- 
rităţile civile au aderat cu entuziasm la mișcarea noastră. Numai Ma- 
dridul unde s-a refugiat un Guvern josnic şi îngrozit, face excepţie. Avi- 


1 Generalul Franco e același care fusese închis pentru acţiunea sa spre stânga de 
Guvernul precedent, şi pus în libertate de Guvernul Frontului Popular, ca o victimă a 
reacţiunii! Iată- acum în fruntea acestei reacţiuni, și a trupelor răzvrătite — șampion al 
dreptei contra stângii! Spania e unică în felul ei. 

oanele acestui Guvern au bombardat orașe și târguri fără apărare, omo- 
rând femei și copii. Guvernul acesta nu va scăpa de pedeapsă“ etc. etc. 

Pe de altă parte la Madrid a fost constituit un Guvern nou, tot din 
Frontul Popular, prezidat de dl. Giral, după refuzul lui Martinez Barrio. 
Noul Guvern anunţă și el că a dezarmat revoluţia monarhistă la Barce- 
lona și în alte părţi ale Spaniei. Până acum nu se poate judeca de ce 


parte e izbânda, ştirile din Spania fiind puţine și tendenţioase. 


— Senatul din Danzig, prezidat de Greiser a denunţat statutul pe care 
S.D.N.-ul îl dedese orașului liber. Lovitura e evident pusă la cale de la 
Berlin. Toată presa franceză, Pertinarii și Tabuiţele spumegă și cer d-lui 
Președinte Eden o telegrafică convocare a Consiliului S.D.N.! Pe de al- 
tă parte polonezii declară fără a se emoţiona că se vor înţelege direct cu 
nemții, și nu doresc câtuşi de puţin amestecul Genevei în toată treaba. 

„Care sunt planurile Germaniei? După Austria şi Danzig, împotri- 
va cărui vecin se va îndrepta? Rândul Cehoslovaciei va veni în curând? 
Cât timp se va mai putea menţine optimismul de faţadă al d-lui Baldwin?“ 
— se lamentează dulcele Pertinax, modernă Casandră cu mâna întinsă. 


— Şi ca să avem şi noi distracţiile noastre, ziarele ne aduc ştirea unei 
sfinte de bătăi pe care a mâncat-o dl. Leon, în gara Bazargic. Dl. Leon, 
fratele lui Leon subsecretarul de la Industrie, lupist fuzionat și deputat 
a primit șefia Partidului Naţional-Ţărănesc de la Bazargic, în locul lui 
Gafencu „avansat“ la Covurlui. Naţional-creștinii locali l-au primit cu 
plin, „plin de sânge“, — căci l-au brutalizat în așa hal — împreună cu 
un alt tovarăș al lui — încât bietul om a trebuit să se pună la pat. Politi- 
ca, ce până acum a fost la noi edenul tuturor escrocilor, începe să nu 
mai fie o meserie pentru toţi nechemaţii îmbuibaţi, cu gheșefturi și lip- 
siţi de scrupule. 


— Alt succes al românilor: Pamfil Șeicaru a fost primit într-o lungă 
audienţă, la Roma, de către Benito Mussolini. 


— Din când în când, îmi cade în mână ziarul lui Iorga, Neamul Ro- 
mânesc. A ajuns o fițuică exclusiv ocupată să răzbune ofensele reale, 
sau presupusele ofense, primite de Iorga. Conduse cu dibăcie și cu spi- 
rit de Georgescu Cocoş, campaniile fiţuicii nu sunt lipsite de haz — dar 
sunt lipsite de măsură. Când începe cu unul nu mai sfârșește. Pe Giu- 
rescu l-a întreprins zilnic, timp de 3 luni de zile. Se cam plictisise lumea. 

Acum, de o lună a întreprins pe Arghezi, pe care Iorga nu poate să-l 
mistuie fiindcă Fundaţiile Regale i-au editat versurile. Și Cocoș îl spur- 
că zilnic, îl face cu ouă și cu oțet. Despre Arghezi sunt multe de zis; 
„darul“ e mult, dar nu e totul. Aşa cum scrie, în anarhia simţurilor lui, 
găsești la el câteodată versuri formidabile. Nu dau cele 800 de volume 
ale lui Jorga pe două versuri ale lui Arghezi. De la Arghezi va rămâne 
ceva, de la Iorga nimic. Nici chiar laudele dezinteresate ale domnului 
doctor Angelescu, incultul ministru al cultelor. 

21 iulie. — Înapoiat la Breasta, găsesc o scrisoare pe care priete- 
nul meu M.S., neștiind că sunt în București, mi-a trimis-o ca să mă pu- 
nă „în curent“ cu politica. O reproduc aici, ca o mărturie a unui om foar- 
te inteligent și de obicei bine informat, mărturie ce ne arată până la ce 
grad de excitare poate ajunge mintea omului, pe căldură, sub regimul 
de „ocultism“ pe care ni-l impune un Rege terorizat. 

„Să trăiţi domnule Argetoianu, 

M-am întâlnit astăzi cu Ilie Lazăr! care mi-a comunicat următoa- 
rele informaţii pe care le au ei manișştii, privitor la întâlnirea dintre Titu- 
lescu şi Mihalache. 

Titulescu a venit cu bomba că nemții vor ataca pe cehoslovaci şi 
pe ruşi chiar în vara aceasta. Lui Mihalache i-a spus că atât francezii 
cât şi ruşii nu au încredere în nimeni decât în Partidul Țărănesc pe ca- 
re-l vor aduce la putere în câteva săptămâni?. I-a cerut însă lui Miha- 
lache să se despartă imediat de Maniu, atât pentru a se putea apropia 
de Rege cât şi fiindcă Maniu nu ar fi prea sigur pentru politica ruseas- 
că. După informaţiile maniștilor, Mihalache ar fi acceptat acest lucru și 
va începe imediat manevra de despărţire. A şi dat un comunicat că nu 
va vorbi la nici una din întrunirile convocate de maniști în Ardeal. 

Maniu la rândul lui va ataca în Ardeal politica externă a lui Titu- 
lescu, chiar la prima întrunire. {lie Lazăr susţine că Maniu este contra 
unui război alături de Rusia. 

Francezii și ruşii pentru a susţine politica lui Titulescu şi pentru a 
obține comunicatul Guvernului dat în favoarea acestei politici, au acor- 
dat împrumutul făcut prin Cehoslovacia, au determinat aranjamentul 
cu Skoda și s-au obligat să termine rapid şi pe contul lor linia ferată 
strategică Ilva Mică-Dornicioara care asigură legătura între Cernăuţi şi 


1 Fost deputat de Maramureş. devotat al lui Maniu, dat acum doi ani în judecată 
pentru delictul de l&se-majestate. , 
ultima lui trecere la Bucureşti, cu toată tevatura pe care i-a pricinuit-o demisia 
lui dată şi retrasă, Titulescu a avut o lungă întrevedere cu Mihalache. 

Sighet. După cum se vede, lucrurile se precipită şi la noi se formează 
urgent cele două fronturi, unul pentru Rusia și altul contra ei. 

Pentru Rusia sunt: Mihalache, lunian, Titulescu, ovreii, comuniș- 
tii şi Gr. Filipescu. Contra Rusiei s-au pronunţat: Averescu, Maniu, Go- 
ga, Gh. Brătianu, Garda de Fier, Statul Major al Armatei (!!) şi toată 
dreapta. Este sigur că formula lui Titulescu nu va reuși și că aceea ce 
fac liberalii acum, o fac numai ca să obțină bani şi tunuri. 

Formula contra Rusiei, sau neutralitatea, va reuși sigur fiind sus- 
ţinută de cei mai mulți și de aceea cred că ar fi bine ca și noi să îm- 
pingem și mai accentuat spre ea, ca să o luăm înaintea altora. 

Interviul dvs. acordat italienilor a prins de minune și este viu comen- 
tat. Am vorbit aseară cu Antoniu de la Garda de Fier (cel care a organi- 
zat boicotul Dimineţii) şi este foarte încântat de politica partidului nostru. 

Îmi permit a crede că ar fi bine să mai faceţi o ieșire contra lui 
Titulescu. Acum când Maniu rupe în două Partidul Țărănesc pe ches- 
tiunea externă, poziţia lui Titulescu devine foarte slabă. 

Eu v-am trimis un articol din Times din care se vede că la Mon- 
treux rușii au cerut lui Titulescu ca flotele engleze şi italiene să nu aibă 
acces în Marea Neagră unde ei sunt stăpâni, în timp ce englezii cereau 
mare liberă — așa cum s-a și aprobat prin modificarea art. 16 și care ne 
convine și nouă!. Această filă din Times am trimis-o cu explicaţii la 
Garda de Fier și lui Gh. Brătianu, unde a făcut vâlvă mare. Am mai trimis 
Și nişte gazete italienești confiscate, în care Titulescu este atacat groaznic. 

Mi-am luat îndrăzneala să vă cumunic toate acestea pentru că din 
ele reiese că lucrurile se precipită. Aceasta bineînțeles afară de cazul că 
Titulescu o fi minţit în ceea ce priveşte intenţia nemților de a face război. 

Liberalii ar întoarce-o spre dreapta dar le este frică să nu li se taie 
împrumuturile și comenzile de armament. Rușii ştiu că liberalii nu pot 
fi oameni de încredere şi de aceea imediat ce Mihalache se va rupe de 
Maniu cât de puţin, vor încerca un Guvern Mihalache-Lupu. Aceasta 
se va întâmpla foarte curând — 3-4 săptămâni — și dacă în acel mo- 
ment critic, dreapta va fi bine pregătită, Regele nu va merge pe drumu- 
rile lui Litvinov şi ale lui Titulescu. 

Primiţi“ etc. 


1 E aici o eroare. Englezii urmăreau dreptul de trecere prin Strâmtori fără restricție. 
Propunerea rusească la care s-a raliat și România, și până în cele din urmă și Anglia a li- 
mitat acest drept la trecerile ce ar urma să se efectueze în baza Pactului S.D.N.-ului sau 
a vreunui alt pact încheiat sau ce ar urma să se încheie, în cadrul Pactului S.D.N.-ului. 

22 iulie. — Citisem încă de câteva zile că un domn Cernat fusese 
numit director general al Siguranţei Statului, loc vacant. M-am întrebat 
dacă acest Cernat era unul şi același cu faimosul Cernat care a gustat 
plăcerile pușcăriei, dar am respins această ipoteză. Aflu azi că e el în 
persoană. E de necrezut! Am cunoscut pe Cernat în 1920, era maior şi 
comisar Regal pe lângă Consiliul de Război din Bucureşti. În desfiin- 
tarea nucleelor comuniste efectuată de mine ca ministru de interne în 
1920/1921, Cernat mi-a dat un concurs preţios: a lucrat inteligent, cu 
hotărâre şi cu autoritate. A lucrat chiar așa de frumos încât s-a impus 
atenţiei șefilor săi şi a fost numit — puţin şi prin influenţa politicii — 
director general al închisorilor sub Guvernul Brătianu din 1922. Aici 
Şi-a dat în petic, şi a fost antrenat şi el, după Ionescu-Maritza, în proce- 
sul fraudelor de la Direcţia Închisorilor. Pus în urmărire prin ordonanță 
Şi rechizitoriu în regulă, a fost închis preventiv — și achitat din lipsă de 
probe, așa cum achită justiţia noastră pe toată lumea de la un grad sau 
de la o situaţie în sus. A fost achitat, dar a rămas pentru toată lumea ce- 
ea ce este: un pungaș. Regele Milan făcea să râdă Europa fiindcă își 
alegea minișrii în pușcărie. Cel puţin miniştrii lui Milan erau închişi 
pentru delicte politice. Regele Carol al II-lea a perfecţionat metodele 
balcanice: îşi alege înalții demnitari printre pușcăriaşii de drept comun. 
Ce autoritate va putea să aibă acest fost pușcăriaș asupra oamenilor 
care l-au păzit pe când era închis? Cine sunt criminalii care sfătuiesc 
atât de prost pe Rege, sau dacă nu-l sfătuiesc ei, nu-l împiedică să-și 
bată joc de ţară şi de oameni. 


— Universul de azi reproduce un lung şi important articol din ziarul 
parizian L'Ordre, consacrat situaţiei noastre politice şi curentelor noas- 
tre anticomuniste. Ziarul L'Ordre citează și aprobă fără restricţie for- 
mula d-lui Argetoianu, „care a răpus pentru 10 ani comunismul în Ro- 
mânia“ — și anume că „pauperismul poate duce la Paukerism şi că 
Paukerismul e una şi aceeași cu comunismul“. Probabil că în urma 
acestei citaţii, Ostrovski mă va pune pe lista lui neagră. 

23 iulie. — Aflu cu întârziere la ţară de Conferința Puterilor locar- 
niene că se va ţine astăzi la Londra. Se vor întruni reprezentanții Fran- 
tei, Angliei și Belgiei. Londra a dat astfel satisfacţie Franţei, în ceea ce 
priveşte data, adică reuniunea imediată a conferinţei, fie şi numai în 
trei. Anglia și-a luat însă revanșa prin publicarea următorului comuni- 
cat care dă ordinea de zi a conferinţei: „Scopul acestei reuniuni va fi de 
a examina situaţia și de a căuta cele mai bune mijloace pentru a da 

urmare dorinţei pe care o au cele trei puteri de a consolida pacea Eu- 
ropei printr-un acord general. 

Foreign-Office-ul a încunoștiințat pe însărcinaţii cu afaceri ai 
Germaniei și Italiei despre conferinţa de azi, punându-i totdeodată în 
curent cu planul conversaţiilor.“ 


— Tribunalul a confirmat mandatul de arestare al ucigașilor lui Ste- 
lescu. Procesul va fi judecat de Curtea de Juraţi. 


— În Spania, război civil în toată regula, cu poduri aruncate în aer, 
orașe bombardate, mii și mii de morţi. Pentru moment pare că revo- 
luţionarii (armata) domină situația. Guvernul Frontului Popular se men- 
ține totuși la Madrid și în Catalania. Generalul Jurjo, unul din cei mai 
populari generali — regalist — a capotat cu avionul în momentul în 
care decola de la Lisabona (unde trăia în exil) şi a fost carbonizat. Gene- 
ralul Franco a rămas astfel fără rival în fruntea mișcării revoluţionare. 


— Condamnarea lui Charles Maurras la 8 luni închisoare fiindcă ar fi 
provocat prin articolele sale atacul îndreptat împotriva lui Leon Blum, 
a rămas definitivă, Curtea de Apel confirmând sentința tribunalului 
Seinei. Charles Maurras în pușcărie și Blum prim-ministru — iată unde 
a ajuns în anul 1936, după un război victorios, Franţa lui Ludovic al 
XIV-lea și a lui Napoleon! 

25 iulie. — Conferinţa celor trei Puteri locarniene, întrunită în ziua 
de 23 iulie la Londra, a fost scurtă și s-a terminat prin următorul comunicat: 

„Reprezentanţii Franţei, Belgiei și Marii Britanii, întruniţi la Lon- 
dra la 23 iulie 1936, ţinând seamă de aranjamentul de la 19 martie, de 
propunerile cancelarului Reichului din 21 martie şi de propunerile Gu- 
vernului francez din 8 aprilie, au ajuns la următoarele concluzii: 

1) Scopul principal către care trebuie să se îndrepte sforțările tutu- 
ror naţiunilor europene este consolidarea păcii printr-un acord general. 

2) Un astfel de acord nu poate fi obținut decât printr-o cooperare a 
tuturor Puterilor interesate și nimic nu ar fi mai dezastruos pentru nă- 
dejdea care trebuie păstrată în această privință decât divizarea aparentă 
sau reală a Europei în blocuri opuse. 

3) Cele trei Guverne socotesc în consecință că trebuie făcute de- 
mersuri pentru organizarea unei întâlniri a celor cinci Puteri locar- 
niene, imediat ce această întâlnire va fi cu putinţă să fie convocată. 

Prima sarcină este, după părerea lor, negocierea unui nou acord des- 
tinat să se substituie pactului de la Locarno și reglementarea prin colabo- 
rarea tuturor interesaților a situației create prin inițiativa germană din 7 
martie. 

4) Cele trei Guverne intenționează deci să intre în comunicație cu Gu- 
vernele german şi italian, în vederea participării lor la această reuniune. 

5) Dacă se va face un progres la această reuniune, alte chestiuni 
privitoare la pacea europeană vor veni în mod necesar în discuţie. 

În aceste condiţii ar fi locul să se ia în considerare extinderea câm- 
pului de discuţie pentru a se înlesni cu colaborarea tuturor Puterilor in- 
teresate! reglementarea problemelor a căror soluţionare apare esențială 
pentru pacea Europei“. 

Odată cu acest comunicat agenția Havas a dat drumul următoare- 
lor două telegrame: 

„Londra 23 iulie. — La conferinţa tripartită delegaţii Franţei au fă- 
cut să se admită că în cazul când dl. Hitler ar accepta reafirmarea statu- 
quo-ului din apusul Europei, ar fi bine să se lărgească negocierile, ad- 
miţându-se să participe la ele și Puterile interesate din Europa Centrală 
şi Europa Orientală. D-nii Blum şi Yvon Delbos s-au arătat partizani 
hotărâți ai principiului securităţii colective. 

Numai în cazul când Germania ar refuza să participe la o confe- 
rință de lichidare, sau nu ar contribui pozitiv la ea, constatarea eșecului 
conciliaţiunii ar deveni inevitabilă, cu toate consecinţele ei, și în speci- 
al intrarea în vigoare a dispoziţiilor militare prevăzute prin scrisorile 
schimbate la 1 aprilie între Guvernele francez, englez și belgian. 

Data și locul viitoarei conferinţe în cinci nu se vor fixa până nu se 
va cunoaște mai întâi răspunsul Cancelarului Hitler.“ 

Londra, 23 iulie. — După terminarea conferinţei tripartite s-au dat 
instrucțiuni telefonice ambasadorilor britanic, francez și belgian din 
Berlin și Roma pentru a face demersuri simultane pe lângă Guvernele 
german și italian, aducându-le la cunoștință comunicatul publicat astă- 
seară de reprezentanţii celor trei Puteri reuniți la Londra. Ambasadorii 
sunt însărcinați să transmită Guvernelor german și italian invitaţia de a 
trimite reprezentanţi la conferinţa celor cinci Puteri semnatare ale acor- 
dului de la Locarno, a cărei convocare a fost hotărâtă azi.“ 


1 Sublinierile în textul acestui comunicat sunt ale autorului acestor însemnări 
C.A. - 
2 Şi probabil nu numai Guvernului român. 

Pe lângă aceste documente ziarele noastre mai publică și următoa- 
rea comunicare făcută de Guvernul francez Guvernului român? în aju- 
nul întrunirii conferinței de la Londra: 

„În spiritul Guvernului francez şi după cum arată comunicatul ca- 
re a fost publicati, conferinţa preliminară anglo-franco-belgiană care 
urmează să se întrunească la Londra are drept obiect să examineze în 
comun situaţia și să definească metodele negocierilor care vor urma. 

Pe deplin conștient de importanţa pe care o prezintă pentru Româ- 
nia mai multe dintre problemele generale care vor fi evocate ulterior, 
Guvernul francez ţine să dea Guvernului Regal român asigurarea că es- 
te de pe acum hotărât să nu ia în considerare alte soluţii decât acelea 
care vor rezerva în întregime tuturor Puterilor interesate posibilitatea 
de a participa la viitoarele tratative.“ 

Am reprodus aici cele patru documente care precedă fiindcă ele 
pecetluiesc o epocă în evoluţia istorică a Europei. Cu conferinţa de la 
Londra se încheie un capitol din istorie şi se deschide un altul. Fali- 
mentul politicii bazate pe securitatea colectivă și pe pacturi, dovedit pe 
deplin prin ridicarea sancţiunilor împotriva Italiei şi prin dezlegarea de 
fapt unilaterală a problemei Strâmtorilor?, a fost confirmat acum la 
Londra prin mărturisirea de neputinţă a Franţei față de actul de agre- 
siune (cum îl califica dânsa atunci) săvârşit de Germania la 7 martie. 
Unde sunt amenințările Franţei cu sancţiunile prevăzute de pactul sfâ- 
șiat de Hitler fără nici o jenă? Unde sunt pretenţiile ei de a nu sta de 
vorbă cu Germania până nu va fi restabilită starea de lucruri prevăzută 
în pact (în cel de la Locarno) și nerecunoașterea, sub nici o formă, a 
dreptului de denunțare unilaterală a tratatelor? Ce a mai rămas din aran- 
jamentul tripartit din 19 martie, din propunerile franceze din 8 aprilie? 
O timidă aluzie în telegrama particulară a Agenţiei Havas, iar în co- 
municatul oficial nimic ci numai hotărârea negocierii unui nou acord. 

Zăpăcită de tot zgomotul în mijlocul căruia se agită, lumea nu-și 
dă seamă niciodată de valoarea evenimentelor ce-i trec prin-naintea 
ochilor. Data de 23 iulie 1936 trebuie reținută: ea înseamnă o nouă 
cotitură în îndrumarea omenirii. Numai Dumnezeu ştie ce ne poate 
aduce ziua de mâine! 


! Comunicat aproape identic cu cel englez reprodus la pag, 419 a acestor Însemnări. 

2 La care trebuie să adăugăm și revoluţia din Spania, căci securitatea externă nu 
face doi bani fără securitatea internă atunci când tulburările dintr-o ţară sunt provocate 
de agenţii unei Puteri străine. 

— Procesul celor daţi în judecată ca răspunzători pentru prăbuşirea 
tribunei de la Cotroceni în ziua de 8 iunie şi care s-a terminat de câteva 
zile, se încheie — în primă instanță — prin publicarea sentinţei tri- 
bunalului. Vasile Vasilescu (ajutor de primar) și arhitecţii Jean Burcuș 
şi Roger Bolomei sunt condamnați la câte un an închisoare corecționa- 
lă; Ioil Blumenfeld, Iulian Cozianu și M. Druţu, la câte 18 luni, Aurel Ca- 
cip la 8 luni, Vasile Ionescu la 6 luni și Dobrin Ion la 5 luni. Singur ar- 
hitectul Marcel Pompei este achitat. Despăgubirile victimelor la care 
este condamnat Municipiul Bucureşti și care se urcă la mai multe zeci de 
milioane sunt înşirate pe 6 coloane pline ale gazetelor de azi-dimineaţă. 


Gazetele de azi-dimineaţă mai ne aduc vestea unui incendiu care a 
distrus complect conacul de la Băleni (Covurlui) al fetelor lui Leon 
Cantacuzino. Aceste două nenorocite sunt lipsite de noroc: ani de zile 
n-au avut o recoltă cum se cade; acum, când Dumnezeu le îngăduise 
una, le arde casa, cu magazii cu tot. Cea mai mare din ele ţine pe prie- 
tenul meu Donici, fost prefect al Covurlui în ultima mea guvernare. 
Cealaltă, căsătorită cu diplomatul spaniol Amat şi divorțată, trage pe 
dracu de coadă și zugrăvește cu un oarecare dar al coloritului. 

26 iulie. — Am celebrat ieri parastasul de doi an de la moartea 
scumpei mele mame. Golul lăsat după plecarea ei a rămas neîmplinit. 
Slujbă simplă şi duioasă, numai în prezenţa bunelor și devotatelor ei 
prietene Marie Mirea și Eugenie Nedelcovici și a oamenilor casei. Zi 
tristă și de reculegere. 

Azi-dimineaţă viaţa şi-a reluat drepturile ei. Geblescu (Șerban) a 
venit să mă ia la ora 7 și m-a dus la Filiaşi unde prietenii mei politici 
organizaseră o frumoasă întrunire a Partidului Agrar. A fost lume 
multă și însufleţire mare. Un dejun de vreo 50-60 de persoane dintre 
fruntașii organizaţiei Dolj a urmat la Craiova, la Cina. Pe drumul spre 
Filiași mi-am dat seama cât sunt de bătrân. Cât s-au schimbat toate de 
pe vremea copilăriei mele! Pe locurile nisipoase pe dreapta și mlăşti- 
'noase pe stânga, la ieşirea din bariera Severinului — odinioară melan- 
colice pârloage — se ridică acum o mahala întreagă de demobilizați în 
jurul unei cârciumi „La Gogu“. Splendida alee de plute seculare care 
ducea de la barieră, pe la fântâna Obedeanului și mai departe, a dispă- 
rut — două trei plute răzlețe se mai ridică pe alocuri și întrerup prin 
trufia verzișului lor întunecat șirul de jigăriţi și spălăciți salcâmi 
năbușiţi de praf şi istoviţi de secetă. Printr-un miracol pe care nu mi-l 
explic, fântâna Obedeanului e încă intactă și șiroaiele ei de minunată și 

curată apă curg ca în trecut. În preajma Amaradiei șoseaua a fost cotită 
aşa încât podul peste râu se găsește acum la stânga căii ferate şi şosea 
rămâne tot la stânga ei până la gara Işalniţa. Ascuns de rambleul liniei, 
conacul Elisei Opran nu se mai vede — și poate că e mai bine așa. Câte 
amintiri ale copilăriei şi ale tinereţii mele s-au şters și ele, ascunse de 
rambleul vremurilor, cu atât mai implacabil cu cât e mai intangibil. 
Conacele boierești din Almaj, Brădeşti şi Răcari au căzut pe mână de 
mitocani şi-mi apar sărăcite și nenorocite. Jalea cea mare e însă Tato- 
mireştiul Filişenilor, încăput pe mâna unui Dumitrescu, falsificator de 
bani care l-a cumpărat de la Alexandru Filipescu zis Filipuș, şi l-a cio- 
pârțit... Îmi aduc aminte vizitele pe care le făceam copil, cu mumă- 
mea, Smărăndiței Filişanu, și cât eram de impresionat de nobila ținută 
a casei, şi de minunatul parc, prin care șerpuiau râuleţe cu apă curgă- 
toare. Nu pot pricepe nici azi cum puteau fi alimentate râuleţele pe acel 
deal arid... Mi s-a spus, căci n-am avut curajul că mai calc pe acolo, că 
azi apele nu mai curg, că arborii umbroşi au fost tăiaţi, casa a ajuns o 
ruină... Nimic nu poate dăinui în țara noastră... 

Înainte de dejun m-au dus prietenii la ştrandul nou de la Jiu şi la cel 
de lângă biserica Sf. Dumitru. Mișuna de lume şi unul şi altul. Locuri- 
le bine întreţinute dar omenire urâtă și pârlită. S-a schimbat mult și via- 
ta la Craiova... dar aci schimbarea e într-un ritm de incontestabil progres. 

— Curentul de azi-dimineaţă a parvenit să strecoare un articol din 
Gringoire de săptămâna trecută, interzis de cenzura noastră. Ziarul pa- 
rizian publică dedesubturile prin care s-a ajuns la angajarea Micii 
Înţelegeri faţă de statutul Internaționalei comuniste. Henriot povestește 
că ar fi greu ca numai două State din numita grupare să participe la 
negocieri pe care al treilea nu le voia. S-a încercat totuşi obținerea con- 
cursului Statului iugoslav. A fi vorbit însă de statutul Internaționalei 
comuniste acestuia ar fi însemnat să-l indispui de la început. 

De aceea i s-a vorbit de restauraţia fostei Dinastii vieneze. Şi la 3 
martie 1935, ministrul de externe al României a vizitat în capitala Iu- 
goslaviei pe ministrul de externe sârb de pe vremuri! și amândoi mi- 
niştrii au semnat un angajament de mobilizare în cazul unei astfel de 
restaurări sau în cazul unei înarmări ilicite a Statului ungar. Ministrul 
de externe al celei de-a treia țări? a semnat și el acordul (cu alianţa so- 
vietică de gât), dar mai târziu — „căci trebuie să spun, adaugă Grin- 
goire, că oricât de șmecher e ministrul de externe al României, sunt doi 


! Jeftici 
2 Beneș 

profesori în această materie: ministrul de externe al Sovietelor şi re- 
dutabilul actual Șef al Statului cehoslovac“. Au urmat apoi alte depla- 
sări, alte sforării, până când conducătorul actual al afacerilor externe 
iugoslav s-a găsit în faţa unor stări de lucruri pe care a refuzat să le mai 
tolereze. „Conducătorul afacerilor străine al ţării latine din răsărit luase 
noi angajamente, ah, ce abil, nu faţă de dl. Litvinov, ci faţă de dl. Beneş. 
Ce angajamente? Doar acestea: că în caz de război, în centrul vechiului 
continent, dl. Titulescu acorda nu d-lui Litvinov, ci d-lui Beneş dreptul 
de zbor peste teritoriul român al avioanelor sovietice destinate Cehoslo- 
vaciei şi autoriza pe dl. Litvinov, nu pe Beneş să instaleze simbolic trei 
corpuri de armată în partea de nord a ţării românești. Avertizaţi, dl. Sto- 
iadinovici și Principele Regent au refuzat să se bage în viespar.“ 

De ce o fi interzis cenzura noastră reproducerea acestui articol? Să 
fi fost prins amicul Titulescu cu mâţa în sac? 

29 iulie. — DI. Eden a făcut un mare expozeu în Camera Comu- 
nelor. Un „tour d'horizont“ care nu iese din banalitatea manifestaţiilor 
parlamentare de această natură şi al cărui singur interes e constatarea 
că pericolele provocate prin sancţiuni nemaiexistând, mai ales după ce 
Guvernul italian a declarat acum în iulie că nu păstrează nici un resen- 
timent faţă de Iugoslavia, de Grecia şi de Turcia pentru participarea lor 
la zisele sancţiuni — garanţia de securitate dată de Anglia acestor trei 
țări, nu mai are nici un obiect. Guvernul britanic a dat astfel Italiei sa- 
tisfacţia pe care o cerea, prin anularea aşa-zisului pact mediteranean. 

În Spania războiul civil continuă cu o furie și cu o cruzime de ne- 
descris. Până acum nu se vede de ce parte va fi victoria finală, știrile fi- 
ind contradictorii. 

30 iulie. — După depeșele de azi din ziare, pare că Italia va lua 
parte la viitoarea întrunire a locarnienilor. Declaraţiile lui Eden în Came- 
ra Comunelor, relative la scoaterea pactului mediteranean din vigoare, 
şi-au făcut efectul. Ştiri din Roma parvenite d-nei Tabouis fac totuşi pe 
această muză a Genevei să creadă că Italia nu va reintra în hora locarni- 
enilor decât cu anumite condiţii. Printre acestea ar fi participarea Germa- 
niei — care până acum e încă problematică—, recunoașterea cel puţin 
de fapt a anexiunii Abisiniei și discuţii la început numai în cinci (0 în- 
cercare de reînviere, fie şi cu condiţii modificate a convențiilor de la Lo- 
carno), iar numai mai târziu o lărgire a negocierilor prin admisia la dez- 
bateri și a altor State. Germania pare a condiţiona și ea participarea ei 
la viitoarea întrunire, însă pe alte baze. Ea nu pricepe să se discute asu- 

pra trecutului, ci numai asupra viitorului — cele întâmplate în martie 
urmând a fi considerate ca fapte îndeplinite și câștigate pentru dânsa. 

Regele a primit pe Sola, ministrul Italiei, și l-a pofitit la dejun îm- 
preună cu della Porta, atașatul militar și cu ofiţerii italieni care au adus 
submarinul „Delfinul“. După dejun i-a decorat pe toți, conferind lui So- 
la Marea Cruce a Stelei (deşi n-avea încă Coroana). O compensație pen- 
tru ieșirile lui Titulescu la Geneva, și poate o urmare a celor ce a trebuit 
să-i povestească lui Pamfil Șeicaru, înapoiat de la Roma zilele trecute. 

31 iulie. — Ziarele noastre reproduc un voluminos interviu dat de 
Titulescu ziarului francez Le Temps, prin care ministrul nostru de ex- 
terne dovedește anacronismul și inutilitatea Comisiei Europene a Du- 
nării și declară că ea trebuie desfiinţată. „Taleranul“ nostru vorbește de 
sus, de egalitate de drepturi, de suveranitate etc. şi îşi mai dă și aere de 
Kemal faţă de concertul Marilor Puteri. 

DI. Titulescu e glumet. 

Anacronismul Comisiei Europene şi perfecta ei inutilitate au fost 
scoase în relief de mult şi de mulți, mai ales de la război încoace. Eu 
unul am protestat împotriva acestui „anacronism“ şi a acestei „inutili- 
tăţi“ cu fiecare prilej pe care l-am avut. A protestat și Vintilă Brătianu 
și atâţia alții. DI. Titulescu „enfonce des portes ouvertes“ și n-a desco- 
perit nimic. Dar dacă d-sa vrea să facă din suprimarea Comisiei Euro- 
pene o compensație faţă de lovitura Strâmtorilor dată de turci, și să în- 
registreze și el un succes de același fel — nu putem decât să-i zicem 
turcește: hai sictir! Nu se poate pune în balanță un fapt divers cu un 
eveniment care schimbă faţa lucrurilor în tot bazinul Mării Negre. E 
desigur foarte bine, și mai potrivit cu logica internaţională și cu situaţia 
locală a gurilor Dunării să suprimăm Comisia Europeană, dar această 
suprimare nu are decât o importanță de amor propriu și de punere la 
punct fără nici o înrâurire asupra echilibrului politic în raporturile noas- 
tre cu celelalte țări. Tocmai fiindcă toată chestiunea n-avea decât o im- 
portanță secundară, am lăsat-o atâta timp fără să o rezolvăm. Aveam 
alte probleme mai importante care ne preocupau. Să sperăm că opinia 
publică românească nu va permite farsorului nostru internațional, cu 
toată presa lui plătită, să mai arunce lumii praf în ochi cu acest nou bluff. 

2 august. — Duminică seara. După zece zile de căldură canicu- 
lare, sosit aseară în Sinaia unde am găsit răcoare și aer. E de necrezut 
că la câţiva kilometri de distanță să fie aşa o deosebire de temperatură. 
La București erau 36*C la umbră — aici 23. 

Ziua de ieri am petrecut-o la Bucureşti. Zi de nădușeală. A venit 
Pamfil Șeicaru pe la mine să-mi povestească vizita lui la Mussolini. 
Ducele l-a reţinut două ore, foarte interesat să afle cât mai mult despre 
starea opiniei publice de la noi. Șeicaru a ieşit de la dânsul, cucerit, si- 
derat, entuziasmat. Ducele ne iubeşte, nu ne confundă cu Titulescu pe 
care-l disprețuiește mai mult decât îl urăște. „Nu pricep politica d-lui 
Titulescu“ — spunea Mussolini — „ca să facă plăcere lui Beneş s-a 
răcit de Berlin și ca să facă pe placul Iugoslaviei s-a stricat cu Italia. 
Acum Beneș se înțelege cu Germania — căci se va înțelege — iar lu- 
goslavia cu noi şi numai România rămâne certată şi cu unii și cu alții. 
De dragul «Franţei» aţi căzut în braţele Rusiei şi aţi pierdut Strâmtorile; 
de dragul Rusiei veţi cădea în ale lui Blum și veţi pierde ce mai aveți 
de pierdut“. Mussolini, povestește Șeicaru, își dă seamă că România se 
detașează de Franţa și că se va apropia fie de Germania, fie de Italia — 
și bineînțeles că dânsul ar vrea grozav să fie Italia. Șeicaru a avut im- 
presia că Mussolini vrea pacea cu orice preț, căci organizarea cuceriri- 
lor din Africa nu e ușoară, și cere muncă și vreme — și că e gata să 
facă multe concesiuni ca să nu fie tulburat în opera lui din Abisinia. În 
acest ordin de idei se încadrează și consimţământul lui la înţelegerea 
dintre Germania și Austria, în condiţiile în care a fost făcută. 

Șeicaru a văzut și pe Rege, după înapoierea lui de la Roma. Spu- 
nându-i că Mussolini va fi încântat de decorarea lui Sola! — și a ofiteri- 
lor italieni, Regele i-a replicat: „Am vrut să se știe că politica lui Titu- 
lescu nu e și politica țării “. Şeicaru a avut impresia netedă că Titulescu 
e lichidat și că acum (!?) Regele mai ţine pe Tătărescu ca să curețe prin 
el pe Titulescu, să nu fie acuzat dânsul, Regele, că l-a exoflisit „proprio 
motu“. Această impresie de lichidare și de faliment, în ce privește pe Ti- 
tulescu, o are şi Stelian Popescu, şi a mărturisit-o lui Radian și lui Ra- 
dovici care au fost azi-dimineaţă să-l vadă la Predeal. Trecând la politi- 
că internă cu Șeicaru, Regele l-a întrebat: „Cum vezi cea mai bună îndru- 
mare, spre stânga ori spre dreapta?“ Șeicaru neștiind cum s-o nimereas- 
că mai pe placul Regelui, i-a răspuns: „spre centru“. „Bine, centru e ce 
am azi, centru e Tătărescu — dar după el?“ Amicul Pafnutie s-a debuto- 
nat în fine și a declarat că el nu vede decât o îndrumare spre dreapta care 
să poată combate anarhia de care suntem amenințați. Așa vede el, și așa 
vede marea majoritate a ţării, s-a grăbit să adauge. Regele părea încân- 
tat. După Șeicaru, toate simpatiile lui sunt astăzi îndreptate spre dreap- 


! Am aflat la Bucureşti că Sola n-a primit decât Cordonul Coroanei României. In- 
formaţia ziarelor că ar fi fost decorat cu Cordonul Stelei, era greșită. 

ta, spre Germania și spre Italia. Dacă e aşa, ne-a luat dracul: va da țara, 
„ca să nu se zică“ pe mâna lui Mihalache, a lui Titulescu şi a lui Litvinov! 


— Pangal a văzut pe Papacostea care i-a povestit despre vizitele lui 
Titulescu la mareşal — căci au fost două. Titulescu a fost să spună lui 
Averescu că singurul om indicat să formeze în momentul de faţă Gu- 
vernul era dânsul, Averescu, și că el, Titulescu, e gata să intre într-un 
asemenea Guvern. Şi dă-i încoace şi încolo — iar la plecare a sărutat 
de două ori pe mareșal. Cam în același timp a dat şi interviul său Uni- 
versului, prin care-și făcea spovedania sa naționalistă și în care și-a 
manifestat şi „tot respectul față de înalta personalitate a mareşalului“. 

Averescu, după spusele lui Papacostea, a interpretat vizitele lui Ti- 
tulescu în modul următor: „Am întrebat pe dl. Titulescu dacă a fost în- 
sărcinat să-mi facă propunerea pe care mi-a făcut-o, sau dacă mi-o fa- 
ce din propria sa iniţiativă. D-sa mi-a răspuns că n-are nici o însărcina- 
re, că exprimă părerile sale personale. Atunci mi-am zis, din două una: 
sau Titulescu e la mare ananghie și vine să se agaţe și de mine — sau 
vrea să se împace cu Italia și vrea să se servească de influența mea“. În 
tot cazul, mareșalul n-a fost prea mult impresionat de intervenţia d-lui 
Titulescu, căci a plecat la Kissingen. 

3 august. — Din Spania nimic decisiv încă, deși rebelii par a avea 
succese zilnice. Se zice că generalul Molla ar fi aproape de tot de Ma- 
drid. Probabil că dacă va cuceri Madridul, va declara război generalului 
Franco, rivalul său! Oricum s-ar învârti lucrurile, Spania pare pierdută. 


— Ziarele ne aduc vestea morţii lui Blériot. Cine-şi mai aduce amin- 
te de bătrânul aviator şi de emoțiile care ne-au cuprins pe toți când am 
aflat că trecuse canalul La Manche în zbor? Şi de turneul lui triumfal în 
capitalele Europei? A venit și la București, unde la Hipodrom s-a ridi- 
cat și a zburat pe câteva sute de metri în fața mulțimii încremenite și a 
Regelui Carol şi a Reginei Carmen Sylva. Dar anul 1908 e atât de 
departe de noi! Şi câte veacuri au trecut de atunci! 


—  Oribilul Blum și puturosul lui Guvern au luat inițiativa unei acțiuni 
internaţionale în vederea „neintervenţiei“ (!) în afacerea Spaniei — ca să 
împiedice presupusul ajutor dat de Italia revoluţionarilor şi să pregăteas- 
că alt ajutor al stângii franceze, dar în favoarea comunismului din Spania. 

4 august. — Șeicaru mi-a cerut un interviu ca răspuns celui dat de 
Titulescu ziarului Le Temps, pe chestiunea Comisiei Europene a Dună- 

rii. L-am dat și Curentul l-a publicat azi-dimineaţă, sau mai bine zis a 
încercat să-l publice căci cenzura l-a masacrat. Nu numai că l-a masa- 
crat dar a comis chiar o infamie: a tăiat tot sfârșitul declaraţiilor mele 
lăsându-le să se sfârșească cu fraza: „Neînţelegrile noastre cu dl. Titu- 
lescu sunt numai de nuanţe. Îndeobşte privim lucrurile cam în acelaşi 
fel“, — şi de la virgulă nimic altceva decât albul hârtiei! Or, tocmai aci 
începea o punere la punct care dovedea contrariul, și includea fraza 
lăsată de cenzură ca o simplă ironie. Înţeleg multe, dar ca cenzura să 
fie pusă în slujba unui falit — nu! 


— Fost azi înspre Urlătoarea. Și drumul acesta a fost închis publicu- 
lui. Ca să ajungi la vechea potecă, la plăcuta fostă plimbare fără urcuș, 
trebuie să cobori acum de la podul de piatră, pe drumul trăsurilor, până 
la spălătorie — dincolo de grajduri — şi de acolo să urci iar pe o po- 
tecă nouă de altfel bine croită şi frumos întreţinută, pe care îţi iese su- 
fletul, de-a lungul cunoscutei Opler-Wiese. Ce poate lumea înjura pe 
Rege, e de nedescris! Până și femei cu rost la cap ca d-na Mironescu și 
surorile ei (Bragadir) povestesc că toată această închidere în jurul Pa- 
latului a fost făcută numai ca Lupeasca să se poată plimba fără grijă și 
fără să fie văzută, căci acum stă de frică la Foișor. E vorba să i se clă- 
dească o vilă în dosul Foișorului, mai aproape de garda Regelui. 

5 august. — Elena Văcărescu a dejunat la noi. De când e mili- 
onară pare că s-a mai curăţat puţin! la trup și că sufletește s-a mai înde- 
părtat de îndrumările celor ce mânuiesc fondurile secrete — în speţă și 
de atâta vreme, Titulescu. Nu că i-ar dezaproba politica, dimpotrivă („il 
faut marcher avec les Soviets la mort dans l'âme, mais les autres veu- 
lent reviser nos traités“) dar nu mai cască gura la tot ce cade din a Sco- 
pitului. A sosit de câteva zile în țară „Blumistă“, mă asigura ieri Didina 
Cantacuzino. Faţă de noi nu s-a arătat însă câtuși de puţin entuziastă de 
noul curs din Franţa, ba chiar ne-a spus că încercarea cu „Frontul Popu- 
lar“ nu se poate termina decât printr-o teribilă reacțiune a dreptelor, că 
războiul civil e aproape inevitabil și altele. Poate că şi-a schimbat ati- 
tudinea față de sentimentele pe care le-a întâlnit în toate cercurile ro- 
mânești dar cred mai mult că Didina s-a înșelat. Simpatiile politice sunt 
întotdeauna împletite la Elena Văcărescu cu simpatiile și pretenţiile 
personale. Dacă nu poate zice „Raymond (Poincaré) m'a declare hier“ 


1 Subsolul moşiei Văcărescu (în Dâmboviţa) vecină cu Bucşanii, unde s-a găsit atât 
petrol, a fost concesionat de Societatea Astra. Înainte de a se pune măcar o sondă. 
Elena Văcărescu şi soru-sa Zoe Caribol, au şi căpătat câteva milioane. 

sau „mon cher Edouard (Herriot) cessez de ma raconter des histoires" 
— politica nu mai are nici un farmec pentru dânsa. Or, ne-a spus că 
aproape nu cunoaște pe Blum (Leon) pe care nu l-a întâlnit decât de câ- 
teva ori, şi pe care'l-a judecat cu severitate în faţa noastră. Mai mult: 
ne-a confirmat originea lui străină. Căci dacă nu prea cunoaște pe Leon 
Blum, cunoaşte mai bine pe frate-său René Blum și mai ales pe soția 
acestuia, cu care a colaborat la nu mai știu ce asociaţie internaţională. 
D-na Rene Blum i-ar fi spus că Leon s-a născut la Vidin „ou par la 
quelque part“ — iar despre d-na Léon Blum nu mai încape nici o 
îndoială că e evreică din Brăila. Dacă ar fi numai atât! Dar mai e și spi- 
ritul rău al bărbatului-său, o militantă pasionată, care împinge pe toţi la 
luptă şi la excese. Franţa, sau mai exact Guvernul Franţei, în mâinile 
unei jidoavce fără graţii de la Brăila, iată un subiect pentru tapiterie de 
Gobelins de împerecheat cu una înfăţişând pe Regele-Soare Ludovic al 
XIV-lea dictând pacea popoarelor Europei! Deşi apreciez foarte puţin 
personalitatea Elenei Văcărescu, plămădită din vanitatea ei şi din pros- 
tia celorlalţi, trebuie să recunosc că povesteşte cu haz. După ce şi-a bă- 
tut joc de unul şi de altul, mai toate persoane secundare și necunoscute 
în afară de zidurile Parisului, ca de exemplu de Principesa văduvă Six- 
te de Bourbon apucată de mania conferințelor — a trecut la faimosul 
potentat al petrolului Deterding! despre care ne-a spus lucruri intere- 
sante şi de mine cel puţin necunoscute. Deterding ar fi hotărât să se 
retragă din afaceri, din toate afacerile, nu numai din cele petrolifere și 
să se instaleze în Germania drept consilier agricol (sic) al lui Hitler, 
punând toată imensa lui avere la dispoziţia Fiihrer-ului pentru intre- 
prinderile lui politice. Deși a trecut de mult de 70 de ani, deși a trăit ani 
de-a lungul sub influenţa primei sale soţii, o ovreică, rusoaică foarte 
inteligentă — Deterding a divorţat de curând şi s-a căsătorit cu o tânără 
dactilografă. „Oh, la dactylographie! Ce qu’elle a pu révolutionner les 
familles austeres de la haute banque et de la «grande bourgeoisie d'af- 
faires»!“ observa nu fără dreptate Elena Văcărescu. Pe această primă 
madame Deterding am cunoscut-o și eu la Paris, unde venea întruna, 
amestecată în treburile cercurilor monarhiste ruseşti (deși ovreică). Fă- 
ră să fie frumoasă, era o femeie simpatică, cam coaptă, fără tip semit şi 
foarte vorbăreaţă şi inteligentă. Venea totdeauna cu mâinile pline de 
bani (se zice că Deterding îi da un milion de franci de câte ori trecea 


! Creatorul puterii lui Royal Dutch, adversarul care a înfrânt dominaţia universală a 
lui Rockefeller şi a lui Standart Oil, organizatorul controlului englez în industria și în 
comerțul mondial al petrolului. 

Mâneca) pe care le golea în ajutorul refugiaților ruși. Probabil că astfel 
a făcut cunoștință marelui Duce Kiril (Împăratul!) care se vede că în 
dubla lui sărăcie i-a apreciat şi banii și duhul. Elena Văcărescu poves- 
tește acum că Marele Duce (văduv de câteva luni) e pe punctul să se în- 
soare cu această fostă madame Deterding care se intitulează deja Prin- 
cipesa Donskaia (sub acest nume i-a apărut săptămâna trecută portretul 
în revista engleză Tatler). Referindu-se la acest proiect de căsătorie, la 
toate nebuniile Regelui Alfons, la ale tuturor marilor Duci și la ale Re- 
gelui și Prinţilor noștri, Elencuţa încheia cu melancolie: „les derniers 
représentants des grandes dynasties sont acharnés à la perte du Principe 
monarchique!“ Încheia, vorba vine, căci i-a mai turuit gura înainte. Ne-a 
povestit astfel că un bun prieten al lui Hitler i-ar fi spus că acesta nu va 
merge mai departe de o colaborare paralelă în chestiunea Anschlussu- 
lui, nevoind să indispună Italia, dar că această docilă colaborare o pre- 
tinde de la Viena; dacă cumva regimul actual austriac s-ar îndepărta de 
la programul convenit, Hitler ar aduce în fruntea Austriei pe Habsburgi, 
pe care ii are în mână. Astfel s-ar explica un împrumut destul de impor- 
tant pe care Deterding l-a consimțit Împărătesei Zitta și Arhiducelui 
Otto. Ar fi fost primul pas în colaborarea agricolă a lui Deterding cu 
Hitler! „Da agricolă, spunea râzând Elena Văcărescu, căci Arhiducele 
Otto e un bou! E complectamente degenerat și puţina inteligenţă câtă o 
are, e toată în mâna popilor!“ Habsburgii reîntronaţi de Deterding — 
ultimul succes al magnaţilor petrolului şi un nou subiect pentru seria 
volumelor publicate de Zischka și de alții împotriva acestora! 


— Azi după-amiază au venit să mă vadă, de la București, Pangal și Di- 
nu Cecropide. Pangal mi-a adus o știre senzaţională. În tren de la Bucu- 
rești a întâlnit pe d-rul Angelescu care l-a luat la o parte şi i-a dat infor- 
maţia confidențială, dar precisă, că Guvernul pleacă. Tătărescu l-a con- 
vocat pe dânsul, pe Inculeţ, pe Victor Antonescu și pe Franasovici și 
le-a spus că în audiența pe care va avea-o vineri 7 august, va spune Re- 
gelui că Guvernul nu mai poate face faţă greutăților și că Majestatea Sa 
să găsească o altă formulă pentru octombrie, în cursul căreia luni 
urmează să se facă schimbarea. Hotărârea Guvernului — cei patru 
miniştri au fost de acord cu Tătărescu — ar fi irevocabilă (spune Ange- 
lescu). Până acum numai miniștrii (câţiva) ar fi arătat Regelui că 
schimbarea este necesară pentru a împiedica o încăierare a partidelor 
de extremă dreaptă cu cele de extremă stângă, încăierarea încurajată 
de opinia publică exasperată împotriva actualului Minister. Pentru pri- 

ma dată o va spune-o Regelui și Tătărescu. Angelescu socotește că du- 
pă ei va veni un Guvern de mână tare, şi că numai eu la Interne pot ga- 
ranta pacea și liniștea (mersi). În nici un caz Guvern de partid sau ţără- 
nist. Angelescu a pus pe Pangal să jure că nu va spune nimănui, nici 
chiar mie (!) cele aflate, şi pe care nu le ştiu decât cei cinci miniștri sus 
numiţi, nici chiar ceilalți. 

Dacă informaţia lui Angelescu corespunde cu adevărul, atunci ches- 
tiunea stă astfel: Regele a pus pe Tătărescu să spună celor patru mi- 
niștri etc. etc. Nu pleacă Tătărescu „de bon gré“, doamne fereşte! Pen- 
tru mine, nu dau mare importanţă acestei senzaţionale veşti, fiindcă sun- 
tem în august și în octombrie Majestatea Sa poate gândi și face exact 
contrarul decât gândește și ar vrea să facă azi. Și totuşi! Ţin minte că 
Brătianu (Ionel) mă întreba în primăvara anului 1926: „Ce crezi că e în 
stare să facă Averescu?“ — întrebare la care am răspuns: „Averescu e 
în stare să facă orice — chiar să nu facă nimic!“ (Era vorba de o even- 
tuală lovitură de Stat, la moartea Regelui Ferdinand!) Tot cam în ace- 
lași sens, aș zice că Regele Carol e în stare să facă orice — chiar și ce- 
va bun! Numai să o facă! Tare mi-e frică că se va răzgândi. 

În legătură cu ştirea lui Angelescu, Pangal mi-a mai raportat o 
conversaţie avută ieri cu Aristid Blank, care l-a poftit la dejun (politețe 
suspectă, date fiind relaţiile foarte vagi ale lui Blank cu Pangal). Aris- 
tid i-a spus că situaţia e foarte primejdioasă (Garda, asasinatele, Dudu- 
ia etc.) şi că trebuie neapărat un Guvern tare. Numai eu la Interne, pu- 
team salva ţara! (ţara, sau gaşca?) Dar că trebuia și un președinte de 
Consiliu. Pangal, exasperat, a întrebat pe Blank pentru ce mai umblă 
Regele după un prim-ministru, când mă are pe mine (!). Blank i-a răs- 
puns că nu e vorba de Rege, că își dă el părerea lui ca simplu cetăţean, 
că Regele e până în gât cu actualul Guvern, şi că rămâne încă să fie 
convins de necesitatea unei schimbări de regim. Că el, Aristid, ar fi 
încântat să mă vadă pe mine în capul Guvernului, dar crede că ar fi 
poate mai nimerit Averescu (!) ca să fie satisfăcută și armata (!!!). Pan- 
gal care crede că Blank ştie mai multe decât spune (cred că se înșală) 
compară formula lui cu „formula de mână tare“ a lui Anglescu și vede 
în spusele confidentului d-nei Lupescu confirmarea celor destăinuite 
de ministrul instrucţiunii. 

Toate aceste informaţii mă lasă rece. N-am avut niciodată tentaţia 
să scotorocesc în lada cu gunoi. Cu atât mai puţin azi: la ora 9 1/2 de 
seară părăsesc Sinaia şi Rumunia; mă duc să mă odihnesc o lună la 

Nauheim şi în regiunea Rinului. La vârsta mea toate au o importanţă 
foarte relativă, mai ales în politică. 

8 august. — Sosit azi-dimineaţă la ora 10 1/2 la Nauheim şi tras 
la Grand Hotel. 

De la Sinaia și până aici, toate mi-au mers în plin, şi călătoria a 
fost plăcută şi instructivă, căci nu mai văzusem de foarte multă vreme 
ținuturile prin care am trecut. Prin Austria n-am mai trecut, și în Ger- 
mania n-am mai fost din 1932 (înaintea lui Hitler), iar la Frankfurt à 
Main din 1911! 

În dimineaţa de 6 august m-am deșteptat după granița ungurească. 
De la Szolnok, Orient-Expresul este acum îndrumat prin Czegled, sta- 
tie prin care nu mai trecusem dinainte de război, de când circulau tre- 
nurile internaţionale între Budapesta și București prin Segedin și Timi- 
şoara. La plecarea din Budapesta de-a lungul Dunării, pe acea linie fa- 
miliară pe care am circulat o viaţă întreagă, m-a apucat un dor nespus 
de tinereţile mele și de vremurile trecute. Aici începea Occidentul, pe 
atunci, adică acel nou ritm de viaţă caracterizat prin faptul că elemen- 
tele și împrejurările încetau să fie vrăjmaşe omului și-l ajutau dimpo- 
trivă în realizarea scopurilor lui. Granița Occidentului s-a mutat acum 
la Viena căci cultura porumbului, caracteristică regimului oriental şi 
necunoscută în aceste regiuni înainte de război, a ajuns până la porțile 
acestei Capitale. Intrarea în Austria provoacă încă celor care au cunos- 
cut falnica Monarhie dualistă sentimente cu atât mai jalnice, prin con- 
trastul înfățişărilor de ieri şi de azi, cu cât mizeria stă scrisă și pe feţele 
oamenilor şi pe lucrurile neînsuflețite. De la Marchegg și până la Vie- 
na, gările sunt într-o stare de dărăpănare și de murdărie surprinzătoare; > 
calea dublă a fost demontată între frontieră și Raasdorf (şi probabil va 
fi demontată și mai departe, până la Stadlan), și totul pare părăginit, pâ- 
nă Și atât de intens şi frumos cultivatele lanuri de odinioară pe întinsul 
cărora în locul păioaselor și leguminoaselor plivite şi îngrijite crește 
porumb și — lucru de necrezut — buruieni! Această linie Viena-Pres- 
burg-Budapesta a fost pe vremea Habsburgilor principala arteră de cir- 
culaţie a Monarhiei și ambele țări (Austria și Ungaria) s-au întrecut în 
înzestrarea ei tehnică, aşa încât ajunsese să rivalizeze din acest punct 
de vedere cu marile linii din apusul Europei. De când înaintarea Cehos- 
lovaciei până la Dunăre a întrerupt circulaţia acestei linii și a izolat cele 
două capete ale ei, ea a trecut în categoria liniilor de clasa a II-a, iar 
oropsita de pe vremuri, linia Budapesta-Bruck-Viena, i-a luat locul. 

Deși n-am văzut-o decât de la distanță şi deşi n-am trecut decât 
de-a lungul marginilor Vienei, populaţia mi-a părut tristă și deznădăj- 
duită. Bărbaţii sunt prost îmbrăcaţi şi slabi!; femeile aranjate cu gust și 
simplicitate nu mai oglindesc în ochii lor veselia vremurilor dispărute 
ci grijile zilei de mâine. Și femeile și bărbaţii tac, și toţi ca şi toate par 
să aștepte ceva „eine Erlösung“, o mântuire, căci așa nu poate să mai 
meargă. Mi-am pus deseori întrebarea, de la război încoace cum izbu- 
tesc vienezii să trăiască? Oraș industrial și comercial, de 2 milioane de 
locuitori, cum de mai ajung atâţia foşti muncitori, atâţia foști impiegaţi 
să-și agonisească o pâine de când industria şi-a închis fabricile și co- 
merţul tarabele din lipsă de mușterii? 

Din cele trei State prin care am trecut în spaţiul unei dimineţi, Un- 
garia, Cehoslovacia şi Austria — figura cea mai jalnică o înfăţişează cu 
siguranță Austria. În Ungaria deși nu sunt semne de entuziasm și de 
belşug, viaţa pare normală; nu se constată în tot cazul dărăpănarea lu- 
crurilor „ce au fost“ și se observă chiar o uşoară mișcare înainte, care 
nu se poate explica decât prin inteligenta valorificare a producţiei agri- 
cole și prin falsificarea bilanţurilor, bugetelor și monedei — procedeu 
care în epoca de mistificare în care trăim nu e mai blamabil decât altul. 
În bucata de Cehoslovacie prin care am trecut prosperitatea e mult mai 
accentuată; Presburgul devenit Bratislava și principalul port la Dunăre 
al nou întemeiatei țări s-a îndoit, și construcţii de tot felul, imobile — 
blocuri de locuit, fabrici și institute publice ocupă locurile pe unde 
acum 30 de ani creștea viţa și hameiul. Dar chiar în afară de Bratislava, 
prin tot ţinutul cehoslovac pe care-l străbătem apare silința unei țări să-şi 
dovedească dreptul la existenţă prin afirmarea voinţei oamenilor și exu- 
beranța operelor realizate. Şosele impecabile, case și construcţii noi, 
liniile ferate spilcă şi gările curățate, lustruite și pline de mișcare do- 
vedesc într-adevăr că în această parte a fostei Monarhii lucrurile merg 
mai bine ca înainte. 

Deși n-am nici o răspundere în ciopârţirea Austriei un sentiment 
de jenă m-a cuprins de câte ori am trecut prin Viena, de la război în- 
coace. De data asta sentimentul m-a curpins parcă și mai tare deși n-am 
trecut prin Viena ci pe lângă Viena. După ce trece Dunărea, după ce 
trece peste Prater și încalecă Donaukanalul, cam pe la halta Simeringer 
Hauptstrasse, Orient-Expresul a deviat spre Bruck iar de la Schwehat 


1 O droaie de lucrători de-a lungul liniei ferate (angajaţi probabil ca să li se procure 
o pâine) săpau aproape goi, disimulând sărăcia lor vestimentară sub ridicole pretenţii 
sportive. 

(suburbia care adăposteşte marea fabrică de bere Dreher) spre Ober 
Laa și de acolo prin Inzersdorf ajunge la Penzing și la Gara de Vest. 
Chiar așa, văzută din afară, nesfârşita adunătură de case! se dovedeşte 
moartă. Nimic și nimeni nu iese din orașul amorțit şi nimic nu intră. 
Îmi aduc aminte de forfoteala acestei mari Capitale dinainte de război, 
una din cele mai animate, din cele mai zgomotoase, din cele mai ahti- 
ate de petrecere — îmi aduc aminte de frumoase zile de vară ca cea de 
azi în care aproape toată populaţia se revărsa asupra suburbiilor în- 
florite și a Wienerwaldului și nu pot să pricep unde sunt oamenii căci 
toate casele par totuşi locuite. Se vede că sunt prea ocupați să moară de 
foame. În tot cazul, spre Luxemburg, spre Rodaun — nimeni. Lainzul, 
Hierzingul şi toată partea dinspre Schönbrunn (prin care trecem) e 
pustie, după cum pustie vom găsi după plecarea din Viena și valea 
Wien-ului de la Hiitteldorf și Purkersdorf până la Rekawinkel. La 
Westbahndorf, în cele zece minute de oprire n-am văzut decât feţe de- 
primate deși temperatura zilei era răcoroasă — aproape rece — atmos- 
fera morală deprimată părea a fi adaptată deznădejdei unei temperaturi 
caniculare. Dar nu erau flăcările soarelui de vină ci probabil focul care 
mistuia în sufletul fiecăruia ultimele speranţe de mai bine. 

Până la Linz, toate liniile de drum de fier, inclusiv linia principa- 
lă, înierbate (ce nu s-a pomenit înainte în Austria atât de îngrijită de 
rostul fiecărui lucru) iar gările imense, cu zecile lor linii de garaj inutile 
şi ruginite, moarte. Nici încărcări, nici descărcări — și pentru prima 
dată de când am părăsit România am dat iar de parcuri de maşini și de 
vagoane stricate, date la o parte și exploatate drept cariere de fier şi de 
piese de schimb. 

La Linz, ceva mai multă animaţie, și în tot cazul lucrări mari în 
curs — probabil aceeaşi preocupare de a procura oamenilor o posibili- 
tate de a-și câștiga o pâine — gara se măreşte şi se reface, iar pe sub li- 
nii se sapă un tunel în prelungirea străzii principale a orașului. De la 
Linz înainte, fără ca mișcarea să reamintească măcar ce a fost înainte, 
lumea îmcepe să fie mai voioasă. Probabil prin influenţa indirectă a 
hitlerismului german, vecin. 

Deși priveliştea e aceeași de o parte și de alta a Inului, deși ace- 
leaşi case și aceleași biserici și capeluţe se ridică din mijlocul unor câm- 
pii cultivate identic sau printre păduri în care se alinează aceiaşi brazi, 


l Demagogia socialistă de după război a mai sporit stocul de locuinţe din Viena 
ridicând enorme blocuri, cu sute de apartamente în care au fost găzduiţi refugiaţi de 
prin provincie sporindu-se astfel numărul stomacurilor goale şi gurile înfometate. 

cum treci tunelul de sub oraș și te opreşti în gara de la Passau ai impre- 
sia că ai intrat în altă lume. 

Ritmul plin de viaţă al celui de al III-lea Reich te prinde de la gra- 
niță. Hitler, nu numai că a pus în mişcare tot poporul german, cu mic 
cu mare, dar a mai cerut ca fiecare să fie mulțumit și să o arate. Nu ştii 
dacă oamenii sunt mulţumiţi — primele impresii culese ar dovedi că da 
— dar toţi se arată nu numai mulţumiţi, dar chiar încântați. Contrastul 
gălăgiei sufleteşti şi a fetelor luminate cu mutrele de un cot tăcute și 
deprimate — de o parte şi de alta a graniţei — e impresionant. 

De la primul ps pe care-l fac în Germania lui Hitler, îmi dau 
seamă că nemţii trăiesc azi într-o stare de adevărată şi perpetuă haluci- 
nație şi că nu mai văd și nu mai judecă lucrurile decât aşa cum le ju- 
decă Fiihrer-ul şi le cere să le vadă. Așa de exemplu, Fiihrer-ul a ho- 
tărât că Olimpiada care își desfășoară competiţiile la Berlin! — și în 
care 52 de naţiuni sunt reprezentate prin tălpile şi prin braţele lor cele 
mai de seamă — înfăţişează cel mai de seamă eveniment de la război 
încoace şi aşează Germania în fruntea civilizaţiei mondiale, organizaţia 
sportivă fiind cea mai importantă preocupare a omenirii moderne. Și a 
mai hotărât că acest covârşitor eveniment să fie sărbătorit, ca un prilej 
de reabilitare şi de mântuire de întreaga suflare germană, ca o „revan- 
șă“ a umilinţelor suferite după înfrângerea din 1918. Și la glasul lui 
Hitler, tot poporul german s-a sculat ca un singur om. Toate oraşele din 
Germania sunt împodobite ca pentru sărbătorile mari; de la fiecare casă 
atârnă cel puţin un steag, steagul roșu al lui Hitler cu rotogolul alb în- 
cărcat cu o svastică neagră în mijloc. Alte steaguri, culorile germane, 
sau locale — ca pe vremea antebelică — nu se mai văd. Această boltă 
roşie sub care se trece, absolut pe toate străzile fie ele cât de depărtate 
de la centru, dă oraşelor o notă de incontestabilă veselie și dovedeşte că 
roșul, când nu simbolizează porcăria moscovită e cea mai decorativă 
culoare. Și nu sunt astfel decorate numai străzile orașelor, dar și ale 


1 Pregătirile făcute la Berlin în vederea acestei a 11-a Olimpiade n-au mai fost fă- 
cute nicăieri, și, judecând chiar numai după reproducerile fotografice şi după cele 
scrise în presa germană consacrată în mare parte de când au început competițiile, mare- 
lui eveniment — ţin de literatura poveştilor miraculoase. 

Un adevărat oraș, cu cel mai desăvârşit confort, prevăzut cu amenajamentele teh- 
nice cele mai perfecționate, a ieșit din pământ la marginea Griinewaldului, între Char- 
lottenburg şi Spandau. Fiecare naţiune își are cartierul ei, unde trăiește și petrece. Un 
stadion imens, alte piste speciale, un bazin pentru competiţiile nautice și tot ce poate 
omul dori, au fost clădite nu în paiante şi „en trompe l'oeil“ ca să dureze câteva săp- 
tămâni, ci în zid şi fier ca să rămână ca o veșnică amintire și ca o capitală a sporturilor 
pentru întreaga Germanie, în aşteptare să fie a intregii Europe. 

satelor, chiar prin cătunele care n-au văzut vreodată un picior de atlet. 
De asemenea toate gările sunt decorate, toate, nu numai acelea așezate 
în drumul oaspeţilor străini, şi decorația constă în mici stegulețe repre- 
zentând culorile celor 53 de naţiuni înşirate pe sfori de-a lungul peroa- 
nelor. Am constatat pretutindeni și culorile noastre în proporţie egală 
cu țările mari ale Europei, şi mi se pare că cu atât ne vom alege din aceas- 
tă Olimpiadă. 

Preamărirea evenimentului nu se mărginește însă la aceste mani- 
festaţii de ordin oficial sau oficios ce ar putea dovedi numai o bună or- 
ganizare administrativă și docilitatea cetăţenilor. Ceea ce impresionea- 
ză mai mult e ecoul pe care cuvintele Fiihrer-ului l-a deșteptat în sufle- 
tul fiecăruia. Pe stradă, oameni de toate vârstele nu comentează decât 
„recordurile“ stabilite zilnic la Berlin; cetăţeni durdulii și bucătărese ce 
se bălăcesc ca rațele din ușa unei prăvălii într-alta, fetițe sprintene reze- 
mate de bicicletă sau tineri cu capul gol, cu fața îmbujorată și cu „riick- 
sack-ul'* în spinare — toţi cu mic cu mare sunt cu ochii beliți pe ediţiile 
speciale ce apar de 3-4 ori pe zi şi care comentează cursele de 100, de 
200, de 1 000 de metri sau aruncarea greutăților sau nu mai știu ce, per- 
formante sigur strâns legate de soarta lumii. Megafoane înadins așezate 
pe la răscruci și în locurile de mai mare aglomeraţie dau vești și comen- 
tează fiecare gest al eroilor de pe stadion; prăvăliile au toate câte ceva 
în mostrele lor care să sublinieze importanţa zilelor pe care le trăieşte 
naţia și cuvântul „olimpic“ sau „olimpiadă“ însoţeşte tot ce se expune 
de la borcanul de muştar până la cea mai elegantă pălărie de damă. 
Cele cinci cercuri împletite se lăfăiesc pe toate zidurile, pe toate feres- 
trele tramvaielor şi taximetrelor!. 

Manifestând atât de spontan și atât de exagerat ar putea face să se 
creadă că asistăm la o explozie de nebunie colectivă, provocată de un 
nou mit. Trăim desigur într-o epocă în care preocupările sportive par a fi 
luat locul preocupărilor culturale de altă dată; accesibile fiecărui prost, 
desigur curentele sportive au ridicat valuri de o intensitate pe care 
curentele culturale nu le puteau ridica, dar mobilizarea totală a poporu- 
lui german la care asist nu are la bază nici mitul, nici curentul sportiv, 
ci alt mit, mult mai puternic, care a cucerit tot poporul şi-l duce pe căile 
lui necunoscute: mitul hitlerian. E destul să stai trei zile în Germania ca 
să-ți dai seamă că Fiihrer-ul e stăpân absolut şi necontestat pe spiritul 


1 Însemnele Olimpiadelor simbolizează împletirea eforturilor celor 5 continente. De- 
şi au fost întrunite până acum zece olimpiade, abia acum am aflat existenţa acestui nou 
simbol de viaţă pe care probabil nici nu l-aş fi cunoscut dacă n-aș fi venit în Germania. 

maselor. Cei câţiva intelectuali răzvrătiți — în afară de ovrei — care se 
zice că ar mai fi împotriva lui Hitler stau ascunși și nu îndrăznesc să se 
arate. Oricare vor fi rezultatele acţiunii lui Hitler, oricare ar fi judecata 
posterității asupra lui, un lucru trebuie să i se recunoască: din sufletul 
multiplu al Germaniei a făcut un singur suflet. Că o fi bine, că o fi rău, 
altă chestiune. Deocamdată să constatăm că într-un popor de peste 70 
milioane de oameni bate o singură inimă — să o constatăm şi să luăm 
aminte. Poporul german e azi un popor care crede, și un popor care 
crede îşi realizează toate năzuințele. 

Judecând după experiența de la Frankfurt, viața orașelor nu s-a 
schimbat sub noul regim — beţia ocazională a steagurilor roșii lăsată la 
o parte. Aceeași ţinută impecabilă a străzilor și aceeași perfectă organi- 
zaţie a serviciilor publice. Aceeași curățenie, aproape supărătoare fiind 
ca stânjenitoare de orice libertate. Clădiri și lucrări particulare și publi- 
ce, pretutindeni în construcție. Spre marea mea mirare nici o uniformă, 
deși Frankfurtul e la doi paşi de Rin — poate tocmai din cauza asta. În 
48 de ore n-am întâlnit nici un ofiţer, nici un soldat. Câtă deosebire cu 
aspectul străzilor și localurilor publice dinainte de război, când unifor- 
mele mişunau și te izbeai de ele la fiecare pas! Remilitarizarea Germa- 
niei să fie și ea un mit? Lucru ciudat n-am întâlnit decât doi tineri în 
uniforma secţiunilor de apărare și de asalt hitleriste (S.S. și S.A. adică 
Sicherheits-Scharren și Sturm-Abteilung)! — un contrast iarăși carac- 
teristic cu puzderia de cămăsi negre care circulă pe străzile orașelor 
italiene. 

Parcă numărul ovreilor a mai scăzut mai ales în localurile publice, 
deși la Frankfurt sunt la ei acasă; se vede că totuși se arată mai puțin. 

La hotelul Frankfurte-Hof n-am mai găsit clientela elegantă dina- 
inte. Lipsesc englezii și americanii. În schimb mulţi italieni pârliți, nespă- 
lați și guralivi. Ţinuta hotelului și mai ales a restaurantului se resimte. 

Revăzut „ROmerul“ și Domul. Atâta mărire istorică nu putea să 
încapă în cele trei saloane imperiale și în „bisericuţa“ vecină. Cu toate 
cele 36 de „elecţiuni“ împărătești și cele 12 încoronări, nu există nici 
un cheag între orașul de negustori și de cămătari care a fost totdeauna 
Frankfurtu! și al II-lea Imperiu Roman. Și sub Habsburgi și înainte de 
ei, inima poporului bătea aiurea. 

Vizitat pentru prima dată casa părintească a lui Goethe în Hirsch- 
graben, casa restaurată și repusă cu migăleala cunoscută a Herr Profes- 


1! $ 8. constituie o trupă de pază, mai ales pentru Hitler şi oamenii lor sunt plătiţi. 
S.A. sunt toți ceilalți nazi, şi nu pri nesc nici o leafă. 

sorilor, în starea în care se afla pe vremea genialului poet. O oroare îns- 
păimântător de tristă. Camera în care s-a născut Goethe, mică și întu- 
necoasă, strânge inima. Cât soare a trebuit să aibă acest om în sufletul 
lui ca să scrie în această pușcărie Götz von Berlichingen, Clavigo, 
Werther şi începutul lui Faust! Posomorâta casă — de altminteri în- 
căpătoare pentru vremuri şi cu pretenţii — explică pasiunea poetului 
pentru lumina Italiei şi relativa lui neînțelegere pentru o artă pe care 
nefasta influenţă a unui Winckelmann nu ar fi fost în stare, singură, să-i 
ascundă ritmul. 

10 august. — Bad Nauheim e un buchet de vile confortabile la 
poalele Taunusului. Parc splendid atât de bine ţinut încât oamenii se 
sfiesc să calce pe alei, să nu le strice. Arbori bătrâni, tei, castani, arţari, 
cu coroane seculare. Stabilimente de băi moderne clădite cu gust și cu 
tot confortul. Un Kurhaus mai vechi, de pe vremea Prinţilor de Hessa, 
dar nu prea urât, nici antipatic. 

La Nauheim nu se prea bea apă (e o singură sursă) ci se fac băi, ca- 
re au reputaţia că întăresc inima și reglează circulaţia. Doctorul Hubert 
— inteligent — nu-mi găsește nici o leziune (crosa aortei dilatată, ven- 
tricul stâng cam mărit — ca la 65 de ani!) şi socoteşte că micile tul- 
burări care m-au supărat astă-primăvară erau datorate oboselii. Vom 
vedea. 

Profitat ieri de o după prânză de libertate ca să fac o excursie la 
Saalburg și la Homburg, cu un autocar — pentru prețul de 3 1/2 mărci, 
o splendidă organizaţie germană! 

Saalburgul este un „castrum“ roman reconstituit cu multă cheltu- 
ială și reclamă de Împăratul Wilhelm al II-lea pe muchia Taunusului, 
pe acel „limes“ săpat de romani de la Rin la Dunăre ca să apere Impe- 
riul de năvălirile germane. Toată lucrarea e fără interes. Herr-Profes- 
sorii au zidit clădirile după medalii, după reliefurile columnei Traiane, 
după descrierile celor vechi, pe urmele furidaţiilor găsite. Le-au zidit 
nu după fantezia lor, căci nenorociţii n-au avut nici o umbră de așa 
ceva, dar după placul stăpânului lor. Lui Wilhelm al II-lea îi plăcea să 
se joace aici de-a Împăratul roman și să se fotografieze cu Regele 
Angliei (Eduard al VII-lea) şi cu Regele Siamului. 

Homburgul e o glorie decăzută, o glorie de pe vremurile lui Napo- 
leon al III-lea. Aici au fost instalate primele jocuri în stil mare de către 
fraţii Blanc. În schimbul unui împrumut de 100 000 de taleri, Prințul de 
Hessa-Homburg a dat isteților francezi concesiunea jocurilor. Un Casi- 
no monumental a fost construit pe principala stradă a oraşului și timp 

de 20 de ani toată floarea Parisului și-a petrecut verile la „Hombourg“ 
să-şi încerce norocul. Homburgul fiind incorporat în 1866 Prusiei, Bis- 
marck a desfiinţat Jocurile acordând însă concesionarilor un răgaz până 
în anul 1872, când jocurile au fost definitiv suprimate și fraţii Blanc s-au 
mutat la Monte-Carlo, pentru fericirea Prințului de Monaco. 

Ridicat în acea perioadă de totală lipsă de gust care a caracterizat 
a doua jumătate a veacului al XIX-lea, Casinoul din Homburg devenit 
acum „Kurhaus“ este păstrat ca o relicvă, cu îngrijire, în starea lui ini- 
țială, și arătat cu mândrie vizitatorilor de câţiva feciori care mai poartă 
livreaua vremurilor dispărute. E o oroare în toată puterea cuvântului. E 
de neînchipuit cum meșteri veniţi dintr-o ţară cu atâta tradiţie estetică 
cum e Franţa au putut concepe ceva atât de hidos ca cele trei saloane în 
care funcţiona ruleta și „trente-et-quarante“. Dar sala de teatru! Să-i 
pui foc! Amuzante vreo 12 cadre mari, fotografii reprezentând în gru- 
puri înalții oaspeți regali și imperiali ai Homburgului pe vremea crino- 
linelor şi „turnurelor“. Picknick-uri ridicole, curse de domni care îm- 
ping cucoane în roabe, curse de dame înfoiate care împing roabe goale 
— toate organizate de Prinţul de Galles, un mare prieten al Homburgu- 
lui — încearcă în zadar să reînvieze pe ziduri o epocă apropiată dar atât 
de moartă. Lumea privește însă cu smerenie, dacă nu cu regrete, la 
toate aceste cadre care fac parte din marea moştenire a trecutului. 

În opoziţie cu Nauheimul, stațiune balneară modernă care ar pu- 
tea fi așezată și în Conecticut sau în Noua Zeelandă, Homburgul e un 
vechi oraș cu uliți strâmte dar pline de caracter, care dau pe o stradă 
largă. Influenţa esteticii franceze, vecină, se simte deja în aspectul mai 
tuturor caselor mai vechi de 100 de ani. Într-o parte a oraşului se ridică 
un castel al Principilor de Hessa-Homburg, preluat de Hohenzollerni 
după incorporarea provinciei şi în care Împărații Wilhelm I şi al II-lea 
își primeau în fiecare an neamurile. Astfel printre oaspeţii fotografiaţi 
în Casino, e și Împăratul Nicolae al II-lea al Rusiei, cu Țarina, veniţi să 
pună prima piatră a bisericii rusești... 

În castelul de la Homburg și-a instalat Împăratul Wilhelm, pentru 
un timp îndelungat cartierul general, pe vremea războiului din 1914. 
Alături de castel, tot dânsul a clădit o biserică monumentală în care 
„Profesorii“ au pus toată arta lor și materiale alese. Interiorul e inspirat 
de Agia Sofia de la Constantinopol, dar prin alterarea proporţiilor tot 
ce e viaţă și minune la Bizanţ e experiență moartă şi nereușită la Hom- 
burg. Operă totuși interesantă fiindcă dovedește o dată mai mult fali- 
mentul „Profesorilor“. 

O încântare, la Homburg, este parcul care se întinde de la terasele 
din dosul Casino-ului, peste vale, până la un deal împădurit. Ca desen 
şi ca întreținere, e unul din cele mai frumoase parcuri din Europa, şi în 
jurul lui mişună acum viaţa celor circa 10 000 de „kur-găste** care vin 
să ia în fiecare vară băi inofensive în această staţiune balneară. 

— Deși trăiesc în afară de curentele politice de când am plecat de la 
Sinaia, aflu printr-un ziar care îmi cade în mână că în ziua plecării mele 
din România, în 5 august, generalul Metaxas, primul ministru al Greci- 
ei a dizolvat Parlamentul (ales astă-iarnă) şi a proclamat dictatură. Mo- 
ivul mărturisit: necesitatea unui Guvern de mână tare împotriva peri- 
colului comunist, din ce în ce mai amenințător. Am notat deja de câte- 
va luni acțiunea sovietică începută și în Grecia, odată cu cea pusă la 
cale în Spania, în Franţa și în Algeria. Nu ştiu până la ce punct lovitura 
pe care o încearcă generalul Metaxas era necesară pentru măsurile de 
luat împotriva comuniștilor. E mai probabil că generalul a vrut să taie 
încurcatul nod al raporturilor politice dintre diversele partide din Gre- 
cia, nod pe care, cu toată buna lui voinţă, Regele Georgios n-a putut să-l 
descurce. Speranţele puse în Restauraţie pentru o normalizare a vieţii 
politice grecești par că se năruie. Buna-credinţă și buna-educaţie nu 
sunt de ajuns în politică pentru a duce o întreprindere până la capăt. 
Regele George a fost lipsit de autoritate şi a pierdut partida. Nici dicta- 
tura pe care o încearcă generalul Metaxas nu poate duce la nimic. Pen- 
tru o dictatură trebuie un dictator, şi generalul Metaxas n-a dovedit prin 
nimic că ar fi omul indicat pentru un asemenea rol. Dacă dictatura unui 
genial poate salva o ţară, proceduri dictatoriale în mâna unui nechemat 
nu pot să ducă decât la o pieire sigură. 

Din Spania veştile din fiecare zi se aseamănă. De o parte și de alta 
se comit nemaipomenite cruzimi și fiecare pretinde că e sigur de victo- 
ria finală. Deocamdată lucrurile stau cam pe loc şi Madridul este încă 
în mâna Guvernului Frontului Popular, ca și Barcelona. 

12 august. — Făcut ieri, de dimineaţă și până seara, o frumoasă 
excursie cu autobuzul și cu vaporul. Cu autobuzul am plecat din Nau- 
heim după ora 7 dimineaţa și prin Homburg (fără să ne oprim) și lăsând 
orășelul Hoechst (incorporat de câtva timp la Frankfurt) la stânga, pe o 
autostradă cimentată, recent construită pentru a lega Frankfurtul cu 
Mainzul și bifurcând înainte de Weilbach la dreapta, am ajuns prin Er- 
benheim înainte de ora 9 la Wiesbaden. Din nenorocire am făcut tot 
drumul pe ploaie — dar în această grădină dintre Taunus, Rin și Main, 
nici pe ploaie nu te poţi plictisi. E unul din colțurile cele mai civilizate 

ale Europei. Orașele și orășelele — căci satele sunt adevărate orășele, 
pavate, cu trotuare, cu lumină electrică și cu gaz, cu alei seculare, cu 
edificii impunătoare și cu tot dichisul urban — orașele și orăşelele stau 
unul într-altul şi abia ai părăsit o localitate, te pomenești într-alta. Iar 
ce nu e clădit, e brăzdat de șosele asfaltate, de linii ferate — mai toate 
duble — de linii de tramvaie şi de inextricabile şiruri de piloane meta- 
lice care distribuie forța electrică în toate părţile. La câtiva kilometri de 
Nauheim, după Friedberg și între Ober Rosbach şi Friedrichsdorf, am 
trecut pe sub noua autostradă, lucrare impunătoare în construcţie, me- 
nită să unească Germania de Nord cu regiunea Pădurii-Negre şi deja 
deschisă circulaţiei între Frankfurt și Heidelberg. Prin proporțiile lor, 
aceste întreprinderi! menite să simbolizeze trufia regimului hitlerist, 
reamintesc marile lucrări romane. Într-o ţară în care şoselele sunt atât 
de numeroase și atât de excelente, într-o ţară în care căile ferate s-au 
dezvoltat și organizat într-o reţea atât de complectă, omul de bun simţ se 
întreabă dacă mihardele cheltuite cu aceste autostrăzi, dacă atâţia bani 
băgaţi în pământ și în beton nu constituie un lux inutil. Specialiştii răs- 
pund că tracţiunea automobilă pe stradă e menită să înlocuiască tracţi- 
unea pe șine și că în curând căile ferate vor dispare, menţinându-se 
numai liniile necesare pentru legăturile la distanță mare, și că pe acest 
teren Germania trebuie să fie — și va fi gata, înaintea altor ţări. O fi. 
Am trăit destul să văd drumurile de fier trecute la muzeu, după ce în 
copilăria mea am asistat la inaugurarea primelor linii în țara mea și la o 
primă trecere la muzeu a diligenţelor și a trăsurilor de poștă. Așa mer- 
gea omenirea înainte, şi cine ştie ce vor mai vedea copiii copiilor 
noștri! Probabil că peste 50 de ani nu se va mai circula decât prin văz- 
duh, nici măcar deasupra capetelor noastre, ci prin stratosferă! 
Suprafeţele rămase libere între orașe, orășele, şosele și linii ferate, 
sunt cultivate ca grădinile. Nici o buruiană, nici un locșor neutilizat şi 
tot ce iese din pământ pare să fie sădit și îngrijit fir cu fir. De la Nau- 
heim şi până pe Rin, am trecut printr-o simfonie de varză și de sfeclă. 
Țară de proprietate mică, și chiar foarte mică şi de o cultură super-in- 
tensivă, câmpul se înfăţişează la dreapta şi la stânga drumului printre 
parii care poartă tot felul de sârme, ca un nesfârșit covor de petice în 
care vânătul argintiu al verzelor hidrocefale (e drept că a plouat toată 
vara) alternează cu verdele închis al sfeclelor ce își ridică cotoarele, fă- 
ră o lipsă, la o înălțime de aproape un metru. N-am văzut nicăieri şi 
niciodată o asemenea exuberanţă în creșterea acestor două nepreţuite 


1 Sunt o serie de autostrăzi în construcţie. 

plante care şi-au găsit aici un loc de elecţiune. Printre ele, pe ici, pe co- 
lo câteva rușinate mirişti de secară acoperite cu cârteţi atât de nume- 
roase şi de bogate, încât se vede că nici această dispreţuită graminee nu 
e lăsată în creșterea ei, la voia întâmplării. Dacă măcar un sfert din în- 
tinderea ei ar produce cât produce acest colț de pământ, Germania ar fi 
cea mai bogată țară din Europa. Înapoierea, tot cu autobuzul de la Ko- 
blenz la Nauheim, prin valea Lahnei și printre platourile Taunusului 
ne-a arătat însă că din nefericire pentru ea, chiar în părţile care nu sunt 
stepe de nisip, Germania e mai mult piatră şi pământ de oale pe care nu 
crește, din voie, decât pinul şi cu sila, o sărăcăcioasă secară. 

La Wiesbaden ne-am oprit o oră. Wiesbadenul, despre care auzi- 
sem mult și pe care nu-l văzusem niciodată, mi-a fost o decepţie. Poate 
că a contribuit la această impresie şi vremea rea, căci n-am putut vizita 
parcul — adică ce e mai frumos în acest mult lăudat oraş. În schimb, 
plecat cu turma, a trebuit să mă ţin de ea şi am vizitat Kurhausul, o 
oroare, deşi prin dimensiunile și prin luxul lui constituie mândria Dom- 
niei lui Wilhelm al II-lea. Hall-ul, imens cu o boltă înaltă neluminată și 
zugrăvită cu materii stercovare, ar fi mai la locul lui în inima unui 
„Hauptbahnhof“ trist şi înfumat decât în a unui local de veselie. Dar 
ceea ce întrece orice, e sala de concert și de spectacole, cu proporţiile 
ei „colosale“, cu luxul tâmpit al unei profuziuni de coloane şi de pilaș- 
trii de marmoră policromă, cu poleituri, cu un abuz de pictură simboli- 
că, care nu simbolizează nimic, cu acea totală lipsă de măsură şi de 
gust care caracterizează arhitectura şi plastica de pe vremea celor doi 
Wilhelmi și pe care o vom regăsi la Koblenz, în „colosalul'* monument 
închinat lui Wilhelm-der-Grosse și ridicat la confluentul Moselei cu 
Rinul pe promontoriul botezat „Deutsches Eck“. Kursaus-ul de la Wies- 
baden și Deutsches Eck de la Koblenz ne arată de ce sunt capabili 
„profesorii“ înarmaţi numai cu manuale şi cu documentare străină (mai 
ales italiană) şi cu totul lipsiţi de darurile care nu se capătă pe bază de 
diplome. 

Oraşul Wiesbaden — prin care ne-a plimbat autobuzul — pare 
plin de viaţă, și judecând după mulţimea prăvăliilor de mare lux, plin 
de prosperitate. Înfăţişare modernă, banală și simpatică, cu uliți și cu 
minunate alei de arbori bătrâni. 

De la Wiesbaden „carul“ nostru ne-a dus la Asmanshausen, pe 
malul Rinului. Priveliștea se schimbă și devine măreaţă în fața impună- 
torului fluviu, după Schierstein. Apa curge la stânga noastră, iar pe 
dreapta se ridică dealurile acoperite cu vii, sădite pe terase proptite în 

ziduri de piatră. Între șosea și Rin, vilă lângă vilă, în mijlocul unor parcuri 
de toată frumuseţea, rămășițe de pe vremea când viile de pe Rin consti- 
tuiau o avere. Trecem pe lângă câteva „Kellerei“ celebre, dar jucăria, 
nu începe decât la Asmanshausen, unde fluviul intră în defileul din ca- 
re iese la Koblenz şi care constituie celebra Rheinfahrt cântată de atâția 
poeţi din veacul trecut, și loc de exaltare al patriotismului german în 
jurul pintenului de la Loreley care spintecă apele râului, dar nu le mai 
spintecă, căci spiritul practic al generaţiilor moderne a despărţit stânca 
de valuri printr-o şosea câștigată prin umplutură (!) asupra fluviului. 

Am spus că la Asmanshause începe jucăria fiindcă nu găsesc o 
expresie mai adaptată ca să cuprind într-un singur cuvânt impresia pe 
care o deşteaptă acest colț de pământ, unic în felul lui. Pe un mal și pe 
altul, de-a lungul apei, câte o dublă linie ferată pe care trenurile trec în 
continuu, într-un sens şi în altul și câte o şosea ticsită de automobile de 
tursim şi de camioane ce se urmăresc fără răgaz în sus și în jos; pe Rin, 
vapoare de călători, remorchere, șlepuri şi vaporașe de serviciu de la 
un țărm la altul, se întâlnesc sau se întrec într-o agitaţie ce nu se vede 
de obicei decât în porturile mari. Şi toate aceste marafeturi care aleargă 
fără să se oprească și fără să se ciocnească, reduse în dimensiunile lor 
prin efectul distanței, au aerul să fie reglate în mişcarea lor printr-un 
mecanism ascuns și savant, ca jucăriile complicate din copilăria mea în 
care învârtind de o cheie, o ceată de vânători se punea să urmărească 
un cerb pe un munte de tinichea pe când la poalele muntelui un tren 
intra într-un tunel, altul ieșea dintr-însul, iar sus pe vârf se desfășura 
atacul unei cetăţi. Dacă această „Rheinfahrt“ n-ar fi o jucărie, de pro- 
portii uriaşe, n-ar fi posibil să treacă atâtea trenuri, atâtea automobile, 
atâtea vapoare, vădit menite numai să distreze, sau să uluiască pe spec- 
tatori. Așa se explică numai, că defileul Rinului nu mai e o privelişte ci 
un spectacol. Până și renumitele vii, mărginite de vale de-a lungul apei 
de un şir neîntrerupt de orășele și de vile, agăţate, sus, de castele ruina- 
te care se ridică dinadins și fără alt rost pe fiecare muchie, par a fi fire 
de lână verde lipite cu mâna, atât de regulate sunt liniile lor. 

Această impresie de jucărie pe care mi-a dat-o Rinul de data asta, 
n-am resimţit-o acum aproape 50 de ani! când tânăr și neblazat m-am 
apropiat pentru prima dată de malurile lui. Erau probabil și mai puţine 
trenuri Și mai puţine vapoare, iar automobile deloc. Dar erau mai ales 
alte vremuri. Facilitatea deplasărilor prin mecanizarea vieţii din ulti- 
mele decenii a permis omului să pătrundă cu ușurință în toate colțurile 


1 În 1887. Am coborât Rinul cu tată-meu mergâmd la Ostanda. 

vechiului continent, iar cinematograful ne familiarizează zilnic cu toate 
minunile celorlalte continente — așa încât valoarea priveliştilor pe care 
le avem sub ochi e forţat micşorată prin comparații care-ni impun de la 
sine. La 17 ani, Rinul m-a impresionat adânc. Îmi aduc aminte că de pe 
vaporul cu care coboram spre Colonia, când am trecut pe lângă Lo- 
reley, pasagerii au început să cânte în cor „Wacht am Rhein“, și aceas- 
tă manifestare m-a emoţionat până la lacrimi. Mi-am adus aminte de 
versul lui Musset: 

„Nous l'avons eu votre Rhin allemand“, şi mi-am dat seamă că în- 
tre malurile acestui râu nu curge numai apă, și că valurile pe care le 
spintecam au legănat timp de veacuri năzuințele şi antagonismele a do- 
uă neamuri. Azi concepţiile politice și sociale au schimbat faţa lucruri- 
lor. N-am mai auzit cântându-se „Wacht am Rhein“, vremea legende- 
lor a dispărut — cine mai cunoaște pe cea de la Loreley? — le-au gonit 
pe toate automobilele şi claxoanele au speriat „fiicele Rinului“ ce aler- 
gau după inelul de aur. 

O dată mai mult am constatat că nu trebuie să revezi după vreme 
îndelungată, locurile care te-au încântat odată. Decepţia e sigură, și amă- 
răciunea decepţiilor e greu de mistuit la bătrânețe. 

Îmbarcaţi la Asmanhausen la ora 11 şi 1/4, am debarcat la Ko- 
blenz la ora 1 1/2, şi după un ocol prin oraş, am pornit prin valea Lah- 
nei, prin Ems și Limburg spre Nauheim. O oprire de 5 sferturi de oră la 
Ems a fost pentru mine o staţiune dureroasă. Am petrecut o lună minu- 
nată cu scumpa mea mamă în această plăcută localitate în vara anului 
1889. De atunci n-am mai călcat pe acolo, dar vai câte s-au schimbat în 
acești 47 de ani! Aproape n-am mai regăsit nimic de ce să-mi agăț 
amintirile. Numai casa în care am locuit „Stadt Wiesbaden“ a rămas in- 
tactă. Kursalonul a fost refăcut și mărit, Kurhausul de asemenea și atât 
de caracteristica lui curte, pe care dau ferestrele de obicei locuite de 
Wilhelm I, a dispărut. Doborâtă a fost şi colonada de-a lungul râului, în 
faţa casei noastre. Şi câte altele. Numai piatra comemorativă a declară- 
rii războiului din 1870 n-a fost ridicată. Istoria cu depeșa de la Ems fal- 
sificată de Bismarck e cunoscută. Regele Wilhelm îşi bea în fiecare di- 
mineață paharul de apă, plimbându-se printre simplii muritori. Pe vre- 
mea aceea, Regii n-aveau nevoie să fie păziţi la fiecare pas. Într-o di- 
mineaţă, ambasadorul Benedetti a întâlnit pe Rege, lângă şandramaua 
care servea pentru inhalaţii (doborâtă, azi şi dânsa), şi i-a comunicat, 
din ordin, că războiul era declarat. Locul pe care sta Regele a fost în- 

semnat cu o piatră pe care a fost săpată data. Piatra a rămas, dar inscrip- 
ţia s-a cam șters. 

Îmi aduc foarte bine aminte că în acel an şi odată cu noi mai erau 
la Ems următorii români: Effi Grant cu soţia (născută Bălăceanu), d-ra 
Capitanovici (sora lui Teodor Capitanovici, fost viceguvernator la Ban- 
ca Naţională), d-na George Opran și un căpitan Constantinescu, ajuns 
mai târziu general: nici unul nu mai e în viaţă, afară de mine. Mângâie- 
toare constatare. 

Limburgul e un orășel animat cu cartiere nou ridicate în jurul unui 
nucleu medieval tăiat de străduţe strâmte și cu case rămase de veacuri 
neschimbate. Orașul vechi se suie în trepte pe poalele unei înălțimi pe 
care se ridică „Domul“, sau catedrala, o minunată clădire din epoca de 
tranziţie între stilul roman și cel gotic (pe la începutul secolului al XIII- 
lea). Ogiva începe să apară cu timiditate — dar tot planul bisericii e 
încă al basilicelor romane. Proporţii frumoase. Păcat că materialul din 
care e zidită biserica nu corespunde unei atât de remarcabile realizări 
arhitecturale. E cusurul aproape tuturor clădirilor din Germania, mai 
ales a celor vechi. Sărăcia materialului apare mai ales în case, toate în 
bârne aparente și ziduri de moloz, construite după un tipic — dar tipic 
simpatic, din afară cel puţin. 

De la Limburg ne-am înapoiat direct, fără nici o oprire, prin Cam- 
berg și Usingen la Nauheim. 

14 august. — Polonezii nu mai știu pe ce scaun să se așeze, și în ne- 
dumerirea lor se așează pe două. Pe când generalul Gamelin! e primit 
la Varșovia cu onoruri excepţionale de generalul Rydz Smigly?, vicemi- 
nistrul de externe, simpaticul nostru prieten contele Szembeck se pre- 
zenta „comme par hasard“ lui Hitler la Berlin și îi explica probabil că 
vizita succesorului lui Weygand în Polonia nu are nici o importanţă. 

— Ziarele aduc știrea numirii lui Ribbentrop ca ambasador al Ger- 
maniei la Londra. Numirea nu e lipsită de importanţă: Ribbentrop e 
inteligent și abil și va face mult pentru o apropiere între Anglia și Ger- 
„mania, afară numai dacă prietenul său intim, Lord Londonderry, nu-i 
va strica toată treaba prin obișnuitele sale gafe și prin exces de zel. 

— A murit și Charles Benoit, părintele „proporționalei'“ în materie 
electorală, o remarcabilă inteligenţă și un scriitor cu miez şi limpede. 
Din partizan convins a devenit cu timpul cel mai aprig adversar al su- 
fragiului universal. Analizele lui asupra celor două boli sociale, „la par- 


1 Generalisimul armatei franceze. 
2 Succesorul mareşalului Pilsudski. 

lamentarire" și „lélectoralite“ vor rămâne ca două opere ale bunului 
simţ. Un om de bun simţ ca dânsul nu putea rămâne sub un regim dema- 
gogic ca cel din Franţa actuală, decât în umbră. Și în umbră a și murit. 

— În Spania războiul civil devine din ce în ce mai oribil, fără să se 
poată încă vedea de ce parte va fi izbânda. Fiecare o prevede după sim- 
patiile sale. Ziarele germane au anunţat astfel zilele trecute fuga Guver- 
nului din Madrid la Valencia, în vederea unei viitoare posibilități de 
evadare pe mare. Ştirea nu s-a confirmat, a fost numai o schimbare de 
Guvern!: în locul necunoscutului Giral a fost numit un alt necunoscut. 
În schimb la Barcelona, doi generali naționaliști, generalii Goded și 
Buriel, au fost condamnaţi la moarte şi executaţi imediat. 

15 august. — Cum se învârtește roata lumii: îmi aduc aminte de 
modestul şi nebăgatul în seamă căpitan Göring, la „Convegno Volta“ 
din 1932 în Roma — şi azi citesc în Frankfurter Zeitung, pe prima pa- 
gină o lungă dare de seamă asupra unei serbări ca din poveşti, oferite la 
Berlin notabilităţilor străine venite pentru jocurile olimpice, de același 
Göring, devenit însă ministru, Preşedinte (al Prusiei) și „General Oberst". 
Printre invitaţi: Regele Boris al Bulgariei, Prinţul Moștenitor Gustav 
Adolf al Suediei cu Principesa Axel a Danemarcei, Prinţul Moștenitor 
Paul al Greciei etc. etc. — iar în grădina splendid decorată a Preşedin- 
tiei, de o parte baletul Operei, de alta un fel de Kermeză în care tipuri 
din toate ţinuturile Germaniei fuseseră adunate, cu porturile lor origi- 
nale pentru distracţia înalţilor oaspeţi. Tata „de la“ Göring, trebuie să fi 
tresărit de plăcere, săracul, în mormântul lui. 

— Neavând ce face am vrut să mă duc la cinematograf, dar pe unicul 
ecran din Nauheim nu apar decât filme slabe și perimate. Mi-am adus 
cu acest prilej aminte de o amuzantă istorioară pe care mi-a povestit-o 
Elena Văcărescu şi care arată până la ce grad de prostie poate ajunge 
zelul platitudinii, în jurul oamenilor mari sau ajunși mari. Nimfa noas- 
tră națională, pe lângă alte fleacuri, prezidează şi un fel de comitet pen- 
tru cooperarea internaţională prin film, cu sediul la Paris, comitet din 
care face parte și ambasadorul german. Între altele, ilustrul areopag 
distribuie și două medalii de aur pe an. Anul trecut, comitetul a vrut în 
aproape unanimitate să acorde una din aceste medalii lui Charlie Chap- 
lin — dar ambasadorul german a venit disperat la Elena Văcărescu şi i-a 
spus confidenţial că dacă se conferă medalia lui Chaplin, dânsul se va 
vedea nevoit să demisioneze din comitet. La mirarea Elenei, ambasa- 
dorul a informat-o că din cauza mustăţii („en mouche“) pe care o poar- 


1 Nici măcar atât. 

tă Chaplin — și care e identică cu a lui Adolf Hitler — chipul, numele 
şi persoana vestitului comic sunt ostracizate în Germania, și filmele lui 
interzise pe tot cuprinsul Reichului! Comitetul a renunţat să confere 
medalia lui Chaplin, și astfel a putut conserva în sânul său pe reprezen- 
tantul Majestății Sale Hitler! 


— Primit scrisori din ţară: în fine a plouat două zile! A scăpat po- 
rumbul. 

17 august. — Excursia de ieri după amiezi, pe o vreme de toată 
frumusețea: prin Usingen și prin Weilthal (valea Weilei) la Weilburg 
(pe Lahn); de acolo la Braunfels și apoi prin Wetzler și Butzbach îndă- 
răt la Nauheim. O minunată după-amiază și hotărât lucru, automobilul 
e o invenţie mare — să nu mai scuipăm pe dânsa. Wilburgul se ridică 
pitoresc pe un deal stâncos într-o buclă a Lahnei, în jurul unui foarte 
considerabil dar destul de banal castel ce a aparținut Casei de Nassau. 
Acum se adăpostesc diferite autorităţi, mai ales de ordin corecţional, și 
o pușcărie și nu se poate vizita. După ce am înghiţit o îngheţată de fragi 
— cu plăcere — fiindcă așa era în programul autobuzului, am pornit 
peste dealuri și peste văi și am ajuns într-o jumătate de oră la Braun- 
fels, castel enorm cu turle și cu surle ce se conturează de departe pe înăl- 
țimea lui, și pe care l-am vizitat, fiindcă era și el în program, ca și în- 
gheţata de la Weilburg. Castelul Braunfels e leagănul Familiei Princia- 
re Solms-Braunfels, care-l locuiește și în momentul de faţă. A fost re- 
staurat în anii 1879-1880 de Principele Ferdinand de Solms, cu bani 
mulţi căci ajunsese o simplă ruină, și cu ajutorul „profesorilor“ care au 
făcut tot ce poate face omul cu „tehnică“ dar fără vlagă. Pe dinafară e 
impozant, chiar foarte impozant cu enormele lui turnuri rotunde și pa- 
trate. Pe dinăuntru, numai lucruri mediocre, copii de tablouri vechi și 
câteva originale dar foarte retușate, mobile de stil adunate pe la anti- 
cari, porțelanuri pe care ghidul nostru se obstina să le atribuie secolului 
al XIV-lea (!) și un splendid spălător de mahon cu ornamente de bronz 
şi cu tot serviciul în argint aurit (vermeil), una din cele mai frumoase 
mobile ce se pot vedea din epoca Directoriului pe care același ghid o 
califica „N5bel aus dem 18-tem Jahrhundert, stile Ampör“ (adică Em- 
pire!). Încolo, ca în toate castelele germane coarne de cerb simbolice și 
puști inutile de toate și pentru toate vârstele. 

Scopul principal al excursiei noastre — în afară de plăcerea prive- 
liștilor peste culmile și de-a lungul văilor Taunus-ului — îl înfățișa 
Wetslarul, care ne-a răsplătit cu prisosință de osteneală. Catedrala din 

Wetzlar e un edificiu din cele mai interesante și unic în felul lui. Pe 
locul pe care se ridică au fost clădite mai multe biserici din care una în 
cel mai pur stil roman pe la 1140, din care a rămas însă numai faţada 
principală. Peste biserica romană a început să se ridice una în stil gotic, 
pe la mijlocul secolului al XII-lea, dar în loc să se doboare biserica 
veche din temelie și să se construiască alta nouă, cum s-a făcut pretu- 
tindeni, s-a construit cea nouă peste cea veche care n-a fost doborâtă 
decât după ce cea nouă a fost gata sau aproape gata e deasupra sanctu- 
arului precedent. Și cum ctitorii din veacul al XIII-lea n-au avut bani ca 
să-şi termine lucrarea, faţada edificiului roman a rămas intactă pentru 
fericirea ochilor noştri, încălecată în modul cel mai curios de pilaştrii 
gotici uriaşi care n-au putut fi duşi până la boltă. Portalul principal al 
bisericii de stil roman a rămas astfel intact şi e o minune de linii, de 
bolte suprapuse tăiate printr-un pilastru central, de proporţii şi de orna- 
mente, a cărui pereche s-ar căuta în zadar în cele mai pure exemplare 
de artă romanică din Franţa sau din Italia. Ce păcat că n-a mai rămas 
decât această faţadă din vechea biserică, căci cea gotică, deși foarte 
interesantă ca amănunt de construcţie e lipsită de proporţiile care fac 
tot farmecul bisericilor din secolul al XIII-lea și al XIV-lea. Nava nu e 
nici destul de înaltă nici destul de adâncă şi e prea mult luminată prin 
ferestrele prea mari pe de o parte în opoziţie cu cele din partea opusă, 
de dimensiuni mai reduse şi cu ornamentaţie mai severă. Acest amă- 
nunt ca şi decorația mai exuberantă, în ce priveşte capitelele coloanelor 
Şi loburile ferestrelor dintr-o parte față de cealaltă, dovedeşte că cel 
puţin un secol a trebuit să treacă între construcţia laturei din dreapta şi 
a celei din stânga, şi se explică prin procedeul de clădire adoptat, de 
învăluire a vechiului edificiu, lăsat cultului pe tot timpul ridicării nou- 
lui templu. Acest procedeu unic de construcţie mai dovedeşte că nu e 
nimic nou sub soare, şi că spre exemplu clădirea gărilor monumentale 
din ultimii 30 de ani fără ca cele vechi să înceteze un moment să func- 
ţioneze pe timpul suprapunerii celei noi, „tout de force“ considerat ca o 
minune a tehnicii moderne, a fost deja săvârşit acum 600 de ani de 
către meşterii zidari din Wetzlar. 

Dar catedrala Wetzlar nu este interesantă în felul ei numai din 
punct de vedere arhitectural, ci încă şi din altul. E una din foarte puține- 
le biserici din Europa care servește în același timp şi cultului catolic și 
celui protestant!! În momentul Reformei, ilustra catedrală se afla pro- 


l Aceeași anomalie o mai înfăţişează şi biserica Heiligen Geist, de la Heidelberg, 
Alta nu cunosc. 

prietatea unui capitol de ctitori („Stiftsherren“) care aveau privilegiul 
să stea în vremea slujbelor în corul bisericii, restul navei nemaifiind la 
dispoziţia cetăţenilor oraşului. S-a întâmplat însă în acele agitate vre- 
muri că capitolul ctitorilor să rămână credincios bisericii catolice, pe 
când majoritatea orășenilor a îmbrățișat Reforma. Și capitolul ctitorilor 
a început să se certe cu reprezentanţii comunei pentru posesiunea cate- 
dralei, şi cearta a durat vreo 250 de ani până ce Tribunalul Suprem din 
Wetzlar! a pronunțat o sentinţă inspirat de biblica judecată a lui Solo- 
mon: jumătate din biserică (adică corul) a fost lăsat catolicilor şi jumă- 
tate (restul navei) protestanților — dându-se în pius catolicilor dreptul 
să-și desfășoare procesiunile şi prin partea rezervată protestanților şi să 
iasă din Catedrală pe poarta principală. Actualmente un zid de paiantă, 
ridicat până la o treime din înlțimea edificiului, desparte cele două tur- 
me de credincioşi, și fiecare din ele şi-a așezat câte o orgă monumen- 
tală care răsun alternativ, căci slujbele religioase se ţin într-un rit şi în- 
tr-altul la ceasuri deosebite. Ce ar fi să sune odată împreună! Dar paci- 
nicii cetăţeni din Wetzlar nu se mai ceartă! 

De la Wetzlar ne-am înapoiat la Nauheim prin Butzbach, orăşel 
vechi, devenit un centru industrial. Un Markplatz înconjurat de case din 
veacul al XVI-lea cu un Rathaus şi mai vechi şi cu o fântână 4lt Deutsch 
a rămas ca un anacronism în mijlocul uzinelor şi cartierelor noi. 

Caracteristica aspectelor rurale în ţările civilizate ale Apusului e 
desăvârşita încredere reciprocă și perfecta armonie ce domnește printre 
ființe, şi între fiinţe şi lucruri. Oamenii nu se vrăjmăşiseră între ei (cel 
putin în aparenţă, căci ce o fi în sufletul lor Dumnezeu ştie!) şi par mul- 
țumiți de soarta lor. Pe drumurile asfaltate pe care le străbat, prin sate 
și pe lanuri, nici o urmă de luptă de clasă de invidie sau de sfială, ca la 
noi. Aici ţăranii nu se înfăţişează ca vietăţi sordide, murdare şi nespă- 
late acoperite de țoalele spurcate de toate excrementele pământului şi 
ale sărăciei, mai apropiate de boli alături de care îşi trag sufletul în 
praf, aici ţăranul, curat, harnic și mândru e un om din clasa noastră, cu 
haine ca ale noastre, cu bicicletă, cu căruţă și cu belşug. Clasa țărăneas- 


l Pe timpul Sfântului Imperiu existau două tribunale supreme. unul la Viena, 
Reichshofi-atul şi altul la Wetzlar Reichskummergerichtul, două Curți de Casaţie, cum 
s-ar zice azi. Pentru ce Wetzlar? Misterele Istoriei, cel puţin ale Istoriei cât o știu eu. 
La Tribunalul din Wetzlar a lucrat divinul Goethe. ca „Praktikant“ în vara anului 1772, 
Şi s-a amorezat lulea de faimoasa Lotte (Charlotte Buff). Natural casa btrânului Buff 
conservată și azi a devenit un loc de pelerinaj pentru toţi cei pe care îi unește cultul 
marelui poet, ca și casa în care s-a sinucis tot în Wetzlar dar nu din cauza Charlottei tâ- 
nărul Jerusalem, sinucidere care a inspirat lui Goethe sfârşitul romanului său Werther. 

că constituie un strat nobil al poporului, și ţi-e drag să stai cu ei de vor- 
bă şi să trăieşti printre ei. In ţările civilizate ale Apusului nu există vrăj- 
mășie între oameni şi animale: vitele sunt îngrijite cu drag, şi n-am vă- 
zut un copil torturând un câine sau o pisică. În aceste binecuvântate țări 
nu există vrăjmășie nici între oameni şi lucruri: nimeni nu se atinge de 
un pom sau de o plantă şi arborii încărcaţi de fructe stau neatinşi de-a 
lungul drumurilor şi prin câmpii neîngrădite. A rupe o cracă, ar fi o fap- 
tă rea pe care nimeni n-ar înţelege-o, şi când mă gândesc că la noi tre- 
buie să păzești arborii şoselelor ca să nu-i rupă oame-nii, așa din senin, 
ca să strice ceva! În binecuvântatele țări ale Apusului înjghebarea între 
oameni, animale și lucruri a ajuns la o stare de perfect echilibru care dă 
priveliştilor rurale o înfăţişare de pace şi de ...... 


23 decembrie 1936 ..... masoni; lui se datoreşte renaşterea maso- 
neriei la Iaşi și în Moldova. Ajuns în primele rânduri, a intrat în rivali- 
tate cu Pangal, a călcat toate constituţiile Ordinului, şi în cele din urmă 
— acum doi ani — a fost exclus din Masoneria Naţională Română. Ex- 
comunicatul a întemeiat o altă loje și a încercat să o pună în legătură cu 
Marea Loje din Anglia. Aceasta a aprobat însă toate hotărârile Consiliu- 
lui Suprem român și n-a rămas în relaţii decât cu Marea Lojă Naţională 
Română. Schismaticul Sadoveanu, caterisit de Masoneria română, a 
intrat în luptă fățişă cu reprezentanța legală a Obedienţei. Toate acestea, 
marele public nu le cunoaște însă, şi Masoneria Naţională Română duce 
în spinare ponosul urilor pe care le-a declanşat Sadoveanu. 


— [eri seară a murit Simki Lahovari după grele suferințe. Împlinea 
acum, în ianuarie, 56 de ani! Femeie inteligentă și plină de viață, sim- 
patică şi îndatoritoare, lasă pe urma ei numai regrete. 

Ne legasem mult de dânsa în anii din urmă, și astă-vară a petrecut 
două luni în vila mea de la Sinaia. Un cancer abdominal nemilos a ră- 
pus-o în câteva luni. Pentru Regina Maria a cărei prietenă sinceră și 
devotată era, e o pierdere aproape ireparabilă. Cine ar fi crezut că se va 
prăpădi înaintea lui Nicu Lahovari, pe jumătate orb şi paralizat, de mai 
bine de 6 luni! 

24 decembrie. — Noul Rege al Angliei George al VI-lea a acor- 
dat Ducelui de Windsor (fostul Rege Eduard al VIII-lea) rangul n 3 în 
precăderile Curţii Regale — adică imediat după dânsul și după moşte- 
nitorul Tronului (pentru moment moștenitoarea Tronului). Lucru de 

necrezut însă, a acordat și eventualei viitoare Ducese de Windsor — 
care va fi actuala mrs. Simpson — pe lângă titlul de Alteță Regală şi 
rang imediat după Regină, inaintea tuturor Prinţeselor de sânge! Cât 
venin la Curtea engleză pentru ziua de mâine! 

În legătură cu ultimele evenimente de la Londra se colportează tot 
felul de snoave şi „cuvinte de spirit“. Așa, spre pildă, la Paris se spune: 
„On ne Baldwine pas avec l'amour!“ Iar la Londra, fiindcă a fost foarte 
serios vorba la un moment, să se treacă Coroana asupra micii Principe- 
se Elizabeta, se explică predilecţia englezilor pentru Domniile femini- 
ne în modul următor: lucrurile merg mai bine sub o Regină, fiindcă Re- 
gina are amanți și guvernează astfel bărbaţii, pe când Regii au metrese, 
şi guvernează femeile. 


— Cine ar fi crezut că într-un partid atât de strâns și de restrâns — ca 
stat major — ca Partidul Agrar, să izbucnească furtuna şi să meargă 
lucrurile, cum era să se întâmple, până la război „fratricid“. Amicul 
meu Ottescu s-a năpustit asupra lui Radian cu o patimă și cu o violență 
de nepriceput. De nepriceput, fiindcă nu se potrivea nici cu caracterul 
şi cu inteligenţa lui Ottescu, nici cu învinuirile reale pe care le aducea 
lui Radian. M-au torturat opt zile cu o ceartă inutilă; în fine aseară lu- 
crurile s-au aranjat, cel puţin în ceea ce priveşte partidul. 


— Presa internaţională democratică și jidovită este iarăși plină de 
ştiri alarmante, cele mai negre intenţii fiind puse în seama Germaniei 
antisemite și anticomuniste. Germania trece, ce e drept, printr-o grea 
criză economică internă din cauza lipsei materiilor prime, pe care, cu 
moneda ei avariată, nu și le mai poate procura. Schacht, vorbind de 
această lipsă a ameninţat lumea cu o „explozie“. Atât a fost de ajuns 
pentru ca sicofanţii democraţiei integrale să anunţe „urbi et orbi“ pro- 
xima intrare a Germaniei în război. Mai simplu ar fi fost să-şi dea sea- 
ma că Schacht, foarte priceput în ale finanțelor, vorbeşte câteodată, 
cam fără rost cu privire la cele politice — şi că, dacă viaţa este grea în 
timp de pace fără materii prime e și mai grea în timp de război. Mai 
mult: războiul nici nu poate fi dus fără materii prime! 

25 decembrie. — O minunată zi de Crăciun. Soare și cald. Deși 
toate calendarele, toţi meteorologii și toate babele cu ghiocii lor au pre- 
zis o iarnă grea, excepţional de grea, adică lungă şi geroasă, toamna s-a 
prelungit până acum, fără frig şi fără zăpadă. 

Iarnă geroasă ne mai poate dărui Dumnezeu, căci n-am trecut încă 
de Bobotează, dar lungă nu mai poate fi. Pentru semănături, n-am avut 
de mult o vreme atât de prielnică. Pentru prima dată de la război încoa- 
ce, viermii de toamnă n-au apărut. Grânele sunt splendide și înfrăţite, ra- 
piţa, neatinsă, e frumoasă. 

— În drama lui Leo Ferrero! „Angelia“ găsesc o frază care exprimă 
un vechi gând al meu, pe care n-am avut încă prilejul să-l aștern pe hârtie: 
„Mourir... mourir“...verbe étrange... mourir... 

„N’est-ce pas cette chose qui arrive aux autres?* Ciudată coinci- 
dență de gânduri între un semit sută în sută și un latin idem. Concepția 
morții trece peste hotarele raselor. 

În aceste zile de veselă sărbătoare şi de vreme frumoasă, ideea mor- 
tii mă împresoară din toate părţile, nu mă pot desface de ea și-mi otră- 
vește aproape fiecare ceas. Cei 66 de ani care-mi bat la poartă stau de 
strajă și nu mai lasă să intre nici o nădejde în casa mea... Poate că tragi- 
ca moarte a Simki Lahovari, care m-a impresionat adânc, să fi determi- 
nat această depresiune morală, pe care trebuie să o înving. 

— Câţiva vaidiști îmi povesteau ieri că lorga, mai deșănţat decât ori- 
când, mă înjură cât poate. De ce s-o fi temând caraghiosul? El, care știe 
atâtea lucruri — fără să le fi mistuit de altminteri — nu cunoaşte oare 
zicătoarea românească: „de ce ţi-e teamă tot nu scapi?" 

26 decembrie. — Zile radioase, cu soare, și ieri și azi. Azi-noapte 
a fulguit și un strat de zăpadă de un centimetru s-a aşezat pe pământ — 
dar se topește. 

— Aristid Blank a fost operat de apendicită. Deși nu merita, i-am de- 
pus o cartă la Sanatoriul Elisabeta. 

— Trăim vremurile pe care le-a prevăzut Jules Verne în povestirile 
lui pe care le-am citit copil. O damă din Paris s-a certat cu prietenul ei, 
i-a tras un glonţ de revolver, apoi s-a suit în aeroplan pe care l-a pilotat 
singură şi a debarcat în Anglia! 


'Leo Ferrero este fiul faimosului istoric Guglielmo Ferrero şi al fetei tot atât de 
faimosului Lombroso, psihologul criminalităţii. Toţi jidani sadea și habotnici. Şi d-na 
Ferrero-Lombroso scrie cărţi de filosofie. Tânărul Leo a fost ucis în America, într-un 
accident de automobil. Rareori se poate constata pecetea semitică cu atâta intensitate 
ca în operele acestor 4 autori, reprezentatori ai rasei lor pe terenuri deosebite. Întreaga 
familie Ferrero s-a expulzat singură din Italia, din oroarea fascismului. împotriva 
căruia scriu toţi. 

Drama lui Leo nu e decât o searbădă satiră împotriva lui Mussolini, aplaudată de 
Bergson, alt jidan. 

— Mi se spune că Costică Patzuris — bietul Patz! — zace bolnav în 
sala comună de la Spitalul Filantropia. Omul tuturor eleganțelor care a 
tocat atâtea milioane cu femeile, cu caii, cu jocul — soţul celei mai 
curtenite femei din Bucureşti (moartă şi ea în mizerie), nu mai are lite- 
ralmente ce mânca: i-au sechestrat creditorii până și rufele ce i-au mai 
rămas. O altă epavă a strălucirilor de odinioară, Mihai Haralamb, 
valahul milionar devenit parizian 100%, care a întreținut ani de zile pe 
Jeanne Granier și câte alte pațachine „avec hotel et voitures“, care a 
servit de model lui Sem caricaturistul și de „providenţă” celor mai iluş- 
trii decavaţi de pe malurile Seinei — a ajuns și el fără franc şi aproape 
orb să-şi trăiască viaţa nu departe de amicul său Patz, prin cârciumile și 
casele sordide din mahalaua Griviței. O îndoită și groaznică răzbunare 
a virtuţii asupra viciului? 

— Istorioara „Jules Verne“ despre care am scris mai sus este, după 
ultimele știri, și mai „Jules Verne” decât am notat-o. D-na Schmeter 
(căci aşa o cheamă) zbura cu amantul ei, pilotul Lallemand și a început 
să se certe cu el, și să-l amenințe în plin zbor. Lallemand dându-și 
seama că nu era de glumit cu „fata aerului” s-a aruncat cu parașuta din 
avion. D-na Schmeter a tras asupra lui, ca asupra unei păsări, pe când 
cădea, și l-a rănit destul de grav. Apoi a continuat singură cu aeroplan- 
ul spre Anglia. Nici imaginaţia lui Jules Verne n-ar fi prevăzut o dramă 
aeriană ca asta. 

27 decembrie. — Ieri după-amiază înmormântarea lui Simky La- 
hovari. Capela de la cimitirul Bellu, unde sicriul fusese depus încă de 
miercuri, era plină de coroane şi de jerbe de flori. N-am văzut atâtea 
nici la înmormântarea lui Duca, cu prilejul căreia se sângerase un în- 
treg partid, nici la a lui Ionel Brătianu, nici la a Regelui Ferdinand. 
Regele, Regina Maria, Principesa Elisabeta, Arhiducesa Ileana trimise- 
seră fiecare câte o splendidă coroană. A Reginei Maria era toată în flori 
albe, cu o panglică roşie pe care sta scris „To my little Simky”. Şi Prin- 
cipesa Elena trimisese una, prin Nelly Catargi. Lume enormă, toate cla- 
sele sociale fiind reprezentate. Vreo 5 discursuri și jale mare, căci biata 
Simky n-a lăsat nici un vrăjmaș pe acest pământ, ci numai prieteni. 

— Afacerile din Spania au aerul să se încurce. Dopaţi de o parte și de 
alta a baricadelor de către prietenii lor de peste graniţă, și naționaliștii 
și guvernamentalii par să se fi echilibrat ca forțe. Când doi beligeranţi 
se echilibrează ca forţe, se stabileşte un front care m: se mai schimbă 
până ce una din părți nu dobândește o vădită superioritate asupra 
celeilalte. Linia frontului ce pare să se fi stabilizat trece prin Madrid, 

rămas în cea mai mare parte în mâinile guvernamentalilor. Cine va 
sparge această linie de front? Cel mai tare, şi întărirea fiecăreia din 
părți nu mai poate fi urmărită astăzi prin mijloace de ordin intern, ci 
numai prin mijloace de ordin extern. Arme, muniții, echipamente şi 
chiar oameni nu mai pot veni, în amândouă lagărele decât din străină- 
tate — mai ales din Rusia și Franţa pentru unii şi din Germania şi din 
Italia pentru alţii!. — Războiul civil spaniol este astfel din ce în ce mai 
mult atras pe terenul internaţional, teren pe care dacă nu conflictele 
armate, cel puţin cele diplomatice nu sunt excluse. 

Anglia face toate sforțările pentru evitarea oricăror complicaţii şi 
la sincerele sforțări ale Angliei pare că se asociază şi Guvernul francez, 
de frica unei incăierări cu Germania. Acţiunea engleză urmăreşte un 
dublu obiectiv: să obţină un acord de neintervenţie între Puteri şi să 
găsească o formulă de mediaţie între beligeranţi. Greutatea soluționării 
acestei îndoite probleme stă în deosebirea iniţială de judecată a situa- 
tiei: Anglia şi Franţa nu urmăresc decât restabilirea păcii, oricare ar fi 
regimul învingător în Spania (Franţa cu o notă de simpatie pentru 
guvernamentalii Frontului popular) pe când Rusia pe de o parte și Ger- 
mania cu Italia pe de alta nu admit pacea decât ca o consacrare a regi- 
mului politic pe care fiecare din ele îl reprezintă. În Spania nu mai lup- 
tă două facţiuni indigene: luptă naționalismul totalitar cu judeo-comu- 
nismul, adică cele două mari ideologii care-şi împart astăzi lumea. 
Franţa neputând intra pe față în joc, naționaliștii vor câştiga foarte 
probabil partida prin ajutorul Germaniei şi Italiei, oricât ar face „paci- 
fismul* Angliei jocul Rusiei. Interesant de relevat un articol al ziarului 
Le Temps prin care se mărturisește că stabilirea unui Stat comunist în 
Peninsula Iberică ar fi un dezastru pentru Europa întreagă. 

— În ultimile opt zile, lupta între cele două ideologii era să se dez- 
lănțuiască cu o nouă violenţă în China, unde mareșalul Ceai-Ceai-Ceai 
a făcut prizonier pe mareşalul Hai-Hai-Hai (sau viceversa) și s-a răz- 
vrătit contra Guvernului anticomunist şi antirus din Nan-King. Se anun- 
tase deja un început de mobilizare japoneză şi pregătiri de intervenţii 
rusești. Dar iată că telegramele de azi-dimineaţă ne aduc vestea că Hai- 


! Zizi Cantacuzino. care vine de pe frontul Madridului, îmi spune că Spania mişună 
de străini. Sunt francezi și pe o parte a frontului şi de cealaltă, după cum sunt înregi- 
mentaţi în Franţa în Frontul popular sau printre Crucile de foc. Același lucru şi cu ger- 
manii, cu italienii şi cu rușii. Dar în marca lor majoritate ruşii sunt de partea „barce- 
lonetelor“ iar germani! şi italienii de partea lui Franco. 

Numai francezii sunt împărţiţi în mod aproape cgal intre cele două annate şi se 
împușcă unii pe alţii. 

Hai-Hai s-a împăcat cu Ceai-Ceai-Ceai, şi că războiul „fratricid““ s-a amâ- 
nat. Cu atât mai bine! Deși am citit cu mult interes şi cu multă atenţie 
trei romane chinezeşti scrise de d-na Pearl Buck, o americană născută 
şi crescută în China și care știe să vadă și să descrie, tot nu mă pot fa- 
miliariza cu viaţa şi cu moravurile din îndepărtata Impărăţie. Un lucru 
am priceput însă din citirea celor 3 volume — e că noi, europenii, nu 
putem pricepe nimic din ce se petrece în China, la distanţă cel puţin. 

— Regele a plecat de joi la Sinaia, unde va petrece sărbătorile. Regi- 
na Maria le petrece la Sonnenberg (lângă Viena) la Arhiducesa Ileana, 
unde a invitat şi pe Ducele de Windsor! Nici nu se putea altfel! 

— Eu, care sunt în război cu toţi ai mei pentru că sunt niște puturoși, 
Şi fiindcă din cauza lor nu putem mânca decât la ore imposibile, citesc 
cu voluptate în Rabelais următorul distih: 

Lever à cinq, diner à neuf, 

Souper à cinq, coucher à neuf! 

(Rabelais, Pantagruel, Liv. IV Chap. 64) 

De altminteri și Bileau a scris (în Le Lutrin): 

... Souvenez-vous bien 

Qu 'on dîner rechauffé ne valut jamais rien! 

28 decembrie. — Anglia și Franța au făcut un demers la Berlin, prin 
ambasadorii lor, cerând Guvernului german să se ţină de angajamentul 
de neintervenție în Spania, luat la Londra. Se pare că Guvernul german 
ar fi răspuns că n-are nici dânsul o dorință mai vie decât aceea de a vedea 
toate Puterile abţinându-se de la o imixtiune în afacerile Spaniei. Cu 
alte cuvinte: „que messieurs les assassin commencent!“ — asasinii fi- 
ind în cazul de faţă sovieticii şi codiţele lor, coadele de topor democratice. 

— Lungile negocieri menite să aducă o destindere și chiar o apropi- 
ere între Italia și Anglia, au luat sfârşit prin încheierea unui „gentlemen's 
agrement“ care va fi pecetluit zilele acestea. Transformarea Legaţiei bri- 
tanice din Adis-Abeba în Consulat (transformare imediat efectuată și 
de Franţa și de Statele Unite pentru Legaţiile lor, și apoi și de celelalte 
țări) n-a fost decât un act premergător acordului și o măsură menită să 
prepare opinia publică. Agenţiile telegrafice anunţă, pe baza informați- 
ilor primite de la Londra, că acordul anglo-italian va cuprinde urmă- 
toarele 5 puncte: 

1. - Obligaţia de a păstra pacea; 

2. - Respectul intereselor reciproce ale celor două ţări; 

3. - Asigurarea că accesul liber spre Mediterana va fi menţinut; 

4. - Asigurarea libertăţii mărilor fără nici o restricţie; 

5. - Menţinerea statu-quo-ului în Mediterana, în ceea ce privește 
poziţiile militare, bazele navale şi zonele de influenţă, ale celor două 
țări. 

—  Asistat ieri la primul film al Oficiului Naţional de Turism, O.N.T., 
cu Coroana Regală pe deasupra. Primul film e: Bucureștii! În loc să 
curețe de păduchi hotelurile câte sunt, prin regiunile atrăgătoare ale 
țării sau să construiască altele noi, în loc să se îngrijească ca prin bir- 
turile localităţilor mai importante să nu curgă mucii bucătarului în bu- 
cate și să nu se îngroape muştele în ele, în loc să stăruie să se astupe 
gropile şi să se repare podeţele pe șoselele abandonate până și de Dum- 
nezeu — Oficiul Naţional de Turism a început prin a cumpăra câteva 
automobile pentru lăfăirea nenumăraţilor săi funcţionari, prin scoaterea 
unei reviste de prisos şi prin filmarea costisitoare și inutilă a Bucu- 
reștilor, care numai centru de turism nu va deveni niciodată. lar direc- 
torul Oficiului, dl. Sergiu Dimitriu, secretar general la Interne, a avut 
neobrăzarea să-și asigure situaţia printr-un contract pe 5 ani, prevăzân- 
du-și bineînţeles o leafă tot atât de mare cât e și incapacitatea sa în mi- 
zerie. Şi să nu aplauzi „Garda de Fier“, când împușcă! Nu împușcă 
destul, și mai ales împușcă prost, adică fără rost! 

29 decembrie. — Anglia şi Franţa, cele două Puteri democratice 
— hotărâte să nu intervină în afacerile spaniole, nu, Doamne fereşte — 
fac sforțări desperate pe lângă Germania, Italia şi Portugalia, ca să 
oprească trimiterea voluntarilor pe frontul lui Franco. Presa întreagă, în 
mâinile ovreilor, face o larmă enormă în jurul acestor intervenţii, mai 
ales în jurul celor de la Berlin. Titluri ca acestea: „Între război şi pace“ 
— „Pacea Europei în mâna Germaniei“ — „La un răscruci“ etc. etc. se 
imprimă cu complezenţă în capul coloanelor mai tuturor foilor fran- 
ceze şi engleze. In timp ce Germania pregăteşte războiul (dacă ar fi să 
ne luăm după ziarele jidănești) Fiihrer-ul Hitler își bea liniștit cafeaua 
la Berchtesgaden. E amuzant de constatat că și ziarele naţionaliste de la 
noi, căzute în cursă, reproduc ştirile alarmante ale presei judeo-demo- 
cratice. 

— În vederea comitetului Stelei Române care urmează să se întru- 
nească la 15 ianuarie la Londra, Nae Ștefănescu mi-a adus ieri un me- 
moriu în care înșiră toate nemulțumirile Băncilor române — recte ale 
lui. Unele sunt întemeiate, altele nu. Am avut impresia că în fond e ne- 
mulțumit că nu i se acordă o alocaţie specială, în calitatea sa de mem- 
bru al Comitetului de Direcţie — alocaţie ce urma să se fixeze deja 
acum câţiva ani, şi care nu s-a mai fixat. 

— Azi timpul s-a posomorât, probabil că va ninge. 
— În ce hal a ajuns Franța, odinioară mândria lumii creștine („La 
France très chretienne“ — „la fille aînée de l’ Eglise“): 

În afară de primul ministru (Blum) şi de vreo 10 miniştri ovrei, 
citesc într-un ziar francez lista „jupânilor'* ce funcționează în Cabinete- 
le ministeriale: Președinția Consiliului. Cabinet: dumnealor domnii A. 
Blumel, ovrei; Jules Moch, ovrei;, Heilbronner, ovrei; Griinebaum-Ba- 
lin, ovrei; R. Hug, ovrei; d-nele Picard-Moch, ovreică; Madeleine Osmin, 
ovreică. Subsecretariatul de Stat idem. Cabinet: dl. Number, ovrei. 
Ministerul de Stat. Cabinet: dl. I. Schuler, ovrei. Ministerul Justitiei. 
Cabinet: dumnealor domnii Weil, ovrei; Pierre Rodrigues, ovrei. Minis- 
terul de Interne. Cabinet: dumnealor domnii Bechoff, ovrei; Salomon, 
ovrei; Cahen-Salvador, ovrei. Ministerul de Finanţe. Cabinet: dl. Weil- 
Raxnal, ovrei. Educaţia Naţională (Ministerul Instrucțiunii). Cabinet: 
dumnealor domnii Marcel Abraham, ovrei; I.I. Moerer, ovrei; E. Well- 
hof, ovrei; Adrienne Weil, ovreică; S. Chaskin, ovreică. Economie Na- 
țională. Cabinet: dl. I. Cahen-Salvador, ovrei. Marina Comercială. Ca- 
binet: di. Gregh, ovrei. Agricultura. Cabinet: dumnealor domnii R. Ly- 
on, ovrei; R. Kiefe, ovrei; R. Veil, ovrei. Munca. Cabinet: I. F. Drey- 
fus, ovrei P.T.T. Cabinet: dumnealor domnii Didkowsky, ovrei; H. 
Grimm, ovrei. Sănătate. Cabinet: dumnealor domnii Hazemann, ovrei; 
A. Rozner, ovrei; M. Wusler, ovrei. Educaţie fizică. Cabinet: dl. En- 
dlitz, ovrei. 

Și totuşi în Franţa ovreii nu constituie decât 2% din populaţie. Ce 
ar fi dacă în loc de 2 ar reprezenta 20%, ca în unele ţări? Poate curentul 
antisemit care bântuie la noi, atât de absurd în unele privințe, să ne 
scape biata noastră țară de ruşinea prin care trece Franţa. 

Toleranţa este cu siguranță o virtute creştină, dar câteodată e şi o 
mare pacoste. 

30 decembrie. — Era să pierdem pe Max Auschnit, marele nostru 
financiar. Apucat în Orient Express de dureri nebune de abdomen, de 
năduşeli și de otihneli, a fost debarcat la Viena, pe o targă. Medicii che- 
mati au diagnosticat o apendicită acută și au decis operaţie imediată. Ope- 
raţia a reuşit pe deplin, aşa încât o nenorocire naţională a fost evitată. 

— Presa democratică internațională continuă să facă mare vâlvă în 
jurul intervențiilor anglo-franceze, în lipsă de un alt subiect senzaţional 
Şi în nădejdea unui ajutor de adus „frente'”'-ului popular din Spania. Na- 
tural e numai vâlvă, şi treabă puţină. Germania și Italia se declară de 
acord cu o politică de neintervenţie în războiul civil din Peninsula Iberi- 

că, mai mult, afirmă că e polizica lor, si cer să se împiedice interventia 
Sovietelor în favoarea comuniştilor de la Barcelona. Germania şi Italia 
sunt gata să nu mai trimită nici un voluntar, nici o armă, nici o muniţie 
pe frontul naţionalist, dacă nici Rusia, nici Franţa nu mai trimit nici elc 
nimic pe frontul guvernamental, Rusia se declară gata şi ea, să nu mai 
trimită nimic, dacă Germania și Italia se vor abţine de aci înainte de la 
orice intervenţie. Cum însă neîncrederea domnește și de o parte şi de 
alta, nu se va ajunge la nimic, fiindcă nu există nici o posibilitate se- 
rioasă de control al transporturilor. 

În delirul lor germanofob, gazetarii evrei au mai găsit una bună: 
Germania ar fi hotărâtă să ocupe nordul Spaniei, ca să poată ataca 
Franţa din două părţi, într-un eventual viitor război! În acest scop, ea-şi 
masează voluntarii în regiunea dinspre Burgos, şi nu trimite decât foar- 
te puţine forţe (?) pe frontul Madridului, unde urmăreşte să țină pe ge- 
neralul Franco imobilizat! 

Pentru a ridica moralul barcelonetelor aceeași presă democratică 
publică vestea că armament în valoare de 2-7 milioane dolari a fost ex- 
pediat din Statele Unite trupelor guvernamentale, şi că autorităţile loca- 
le au fost nevoite să permită acest export deoarece legile americane nu 
prevăd restricții bazate pe principiul neutralității decât pentru cazul de 
război între diferite ţări, iar nu şi pentru cel de război civil! 

— Pe când democraţia integrală se joacă cu focul pe terenul interna- 
tional, în Franţa și mai ales la Paris, grevele se ţin lanţ. Acum în ajunul 
anului nou, lucrătorii „alimentaţiei“ pariziene s-au pus în grevă, ocupand 
bineînţeles toate stabilimentele. În Franţa, ca şi în Europa, lipseşte mâ- 
na unui stăpân, care să fie ascultat de toţi. 

—  Obișnuita cartă de felicitare de anul nou din partea Regelui, în- 
soţită de câte o vedere din ţară, reprezintă de data asta Palatul Regal, 
așa cum va fi când va fi gata. Executată de Ştiubei, prin urmare sub 
indicaţiile Suveranului, aquarela ne arată în locul aripii actuale cu Cor- 
pul de Gardă, una simetrică cu cea din faţă şi care se va întinde peste 
locurile imobilelor Imperial și Wappner, expropriate. Palatul va câştiga 
mult ca înfățișare dar mă întreb — și multi se vor întreba — dacă în 
vremuri ca acestea, în care ţara duce lipsă de spitale, și spitalele de ma- 
teriale, se poate face, desface și reface, cu prețul a zeci de milioane 
pierdute, o construcție de agrement și de fudulie regească? E ciudat, 
cum unii oameni nu învaţă nimic din Istorie! 

— Zilele trecute a avut loc o vânătoare mare la Reşiţa. Au luat parte 
di. Guţă, primul, dl. Stoiadinovici, preşedintele Consiliului sârb, și la 

masă a asistat şi dl. Victor Antonescu-Talleyrand. Ziarele dau comuni- 
cate discrete. Pare că s-a pus la cale soarta Europei și a Balcanilor. Des- 
pre sârbi, nimic de zis, căci aşa a fost întotdeauna la ei — şi nici despre 
noi dacă Dumnezeu a vrut să ne pedepsească dând hățurile Ţării pe 
mâinile grăjdarilor. Dar nu-şi poate omul ţine râsul privind aerele de 
mari seniori ce-şi dau acești salahori de rând. Vânătoare le lipsea! Nu 
s-ar fi înțeles mai bine la un pahar de pelin, la cârciumă? Despre ce au 
vorbit, nu știu nimic, dar nu-mi e greu să ghicesc: o încercare mai mult, 
cu argumente aduse de Antonescu de la Paris, de a fixa Iugoslavia în 
rândurile Micii Înţelegeri şi în catehismul lui Beneș. Se vede că fleur- 
toşlâcul sârbilor cu Germania, cu Italia şi mai ales cu Bulgaria — „tous 
les chemins conduisent à Rome“ — a îngrijorat Parisul. Nu încape 
îndoială, dacă acesta a fost scopul exerciţiilor cinegetice de la Reșița, 
că toate au reintrat în ordine: nu s-a născut încă omul care să reziste 
farmecului lui Victor Antonescu și surâsului lui Guţă Tătărescu. 

31 decembrie. — Ciudată mai e cenzura noastră! N-a lăsat să se 
publice nimic despre întrevederea cinegetică de la Reșița, dar ziarele 
franceze sosite azi la București publică următoarea notă: 

„Bucarest, 27 decembre. Se conformant aux stipulations du pacte 
balkanique qui interdit à ses membres de conclure des accord séparés 
avec un cinquième Etat, sans prévenir ses alliés, M. Stoyadinovitch, 
president du Conseil yougoslave, a informé pendant la chasse qui a eu 
lieu dans le Banat, M.M. Tatarescu et Antonesco, le premier president 
du Conseil et le second ministrea des affaires etrangeeres de Rouma- 
nie, des negociations bulgaro-yougoslaves, concernant un pacte entre 
les deux Etats. Les negociations sont très avancées et le pacte sera con- 
clu tres prochainement. 

La Bulgarie n-adhere pas au pacte balkanique et ne reconnait pas 
le statu-quo garanti par ce pacte, mais elle prend des angagements g a- 
mitié plus precis! envers la Yugoslavie. 

Les deux ministres roumain ont donné le consentement du gou- 
vernement de Bucarest à la conclusion de ce pacte. 

Quant aux gouvernements d'Ankara et d'Athenes, on croit savoir 
qu’ils font encore des réserves, craignant surtout que la Bulgarie, libre 
du coté yugoslave, ne reprenne l’agitation irrédentiste en Thrace et en Ma- 
cédonie comme elle le ferait d’ailleurs sur la frontière de Dobroudja. 

On ignore si en dehors du pacte en discussion, le gouvernement 
yugoslave s'engage à soutenir amicalement les revendications bulgares 
concernant un acces à la mer Egée.“ 

Pactul dintre Iugoslavia și Bulgaria despre care Excelenţele balca- 
nice s-au întreținut la Reşiţa, e acordul „foarte limitat“ despre care Mi- 
dilef a vorbit lui Pangal la Sofia, într-o lungă conversaţie pe care am 
consemnat-o în aceste /nsemnări! şi care dă adevăratul spirit în care 
Bulgaria a tratat şi tratează. Cele întâmplate acum sunt un început de 
confirmare pentru destăinuirile lui Midilev. 

— Ziarele noastre povestesc primirea lui Radu Cruţescu, noul mini- 
stru la Sofia, de către Regele Boris și reproduc discursurile protocolare 
schimbate. Pe când citeam declaraţiile ritoase ale noului nostru mini- 
stru, cu „misiunea lui“, cu „eforturile lui personale de a strânge legătu- 
rile între cele două ţări“, mi-am adus aminte de bucăţica de carne pe 
care o plimba mumă-sa în cărucior la Gmunden, și mi-am dat seamă o 
dată mai mult, cât sunt de bătrân. _ 

— O nouă formulă economico-financiară „sterilizarea aurului"! In 
urma devalorizării monetare a grupului aur european din toamna tre- 
cută, aurul a început să fugă din Europa în America, cu un ritm mai ac- 
celerat. Cu toate măsurile de apărare luate, conform înţelegerii triparti- 
te (Franţa, Anglia, Statele Unite) încheiate pentru echilibrarea noii ali- 
nieri monetare, aurul a fugit în masă, transformându-se în dolari. A 
evadat astfel din Europa în America, în cursul ultimelor luni aur în va- 
loare de peste 45 miliarde franci francezi. Rezultatul neprevăzut al de- 
valorizării a fost o carenţă de metal în Europa cu o pletoră de dolari 
străini şi o inflaţie de investiţii străine în Statele Unite. Pentru a reme- 
dia aceste stări de lucruri, manevra fondurilor speciale, destinate de 
cele trei ţări echilibrării schimburilor fiind insuficientă — Președintele 
Roosevelt a luat o dispoziţie dictatorială în virtutea căreia aurul intro- 
dus de acum înainte în Statele Unite nu va mai putea fi cumpărat de 
Bănci și servi la emitere de dolari. Va fi cumpărat de Stat care-l va pă- 
stra în Tezaurul Federal, imobilizat. Acest aur va fi astfel „sterilizat“, 
adică nu va mai putea produce dolari! 

Măsura, chiar dacă va aduce oarecari servicii schimbului interna- 
tional, e un paliativ, și nu va putea să stăvilească curentele determinate 
prin ineluctabile legi economice. Numai o reformă generală monetară, 
mondială, prin care s-ar întări încrederea detentorilor în valoarea intrin- 
secă a monedelor, ar putea rezolva o criză, în care acomodarea s-a con- 


1 Pe ziua de 20 decembrie 1936. 

fundat prea des cu vindecarea. Pentru o asemenea reformă generală 
unanimitatea Marilor Puteri este însă indispensabilă. Cât timp Germa- 
nia va persista în autarhia ei şi nu va vrea sau nu va putea să-și alinieze 
moneda cu celelalte țări (greutatea de a-și procura aur şi de a regla 
chestiunea moratoriilor datoriilor în străinătate), nu va fi nimic de 
făcut, 


— Parcă ar vrea să ne facă să-l regretâm, anul 1936 sfârşeşte printr-o 
zi radioasă. E soare ca vara, cerul e albastru, termometrul arată +52 la 
umbră şi nici un strop de zăpadă. E un timp nemaipomenit, dar toate 
sunt alandala... 


Urmează volumul I (1937) 

